
BuenosAires, u srijedu, 13, ožujka 1957. 


P rvi tajnik jugoslavenske ambasade Predrag 
Grabovac dovezao je taksijem Đuru Milica do 
trga De Mayo i ostavio ga stotinjak metara od es¬ 
planade kod Cabilda, gdje ga je u 12,15 po dogov¬ 
oru dočekala Ivanka Galić. Pratio ga je pogledom, 
a kad je pukovnik utrčao u pontiac s registarskim 
tablicama iz Mar del Plate i koji je zatim krenuo 
istočnom cestom, osvrnuo se oko sebe i ušao u 
telefonsku govornicu. 

U lanenoj plavoj košulji kratkih rukava i bez 
kravate Grabovac je mimo običaja otišao iz amba¬ 
sade bez vozača koji mu je i tjelohranitelj. Postao 
je oprezniji i zazorljiviji nakon učestalih jasnih 
ustaških prijetnji da će ga ubiti kao šakala. Rekao 
je ambasadoru Slavoljubu Petroviću da će na ru¬ 
tinski liječnički pregled oka i neće se vraćati na 
posao. Naravno, ni danas mu nije otkrio da pu¬ 
kovnik Đuro Milić još od sredine prosinca boravi 
u Buenos Airesu. Operacija Pavelić koju priprema 
hrvatska služba i u koju ga je lanjskoga ljeta uvu¬ 
kao partizanski suborac Srećko Šimurina i dalje je 
pokrivena embargom. Po odrješitome nalogu ge¬ 
nerala Steve Krajačića o njoj ne smije izaći ni da¬ 
šak izvan najužega konspirativnog kruga sedmo¬ 
rice, a u kojem su - osim šefa Steve, Šilje Milića, 
Petra Raka, Srećka Šimurine i njega - još iskusni 
operativci Veljko Drakulić i Dalibor Jakaša Malj- 
čik. Granitni zakon šutnje vrijedi i pred glavarima 
uključujući Aleksandra Rankovića i Geću Stefano- 
vića pa čak, vidi čuda, i Tita (“Još ih ne želim op¬ 
terećivati ovim za sada samo našim problemom. 


Ne brinite se, obavijestit ću drugove u pogodno 
vrijeme!” - tako ih je umirivao Stevo). Premda je 
Predrag pokušavao proniknuti čemu tajnovitost u 
odnosu hrvatske službe s trima beogradskima, sa¬ 
veznom jugoslavenskom i republičkom srpskom, 
nije nalazio razumno rješenje. Najbliža mu je pro¬ 
sudba bila da hrvatska služba vraća srpskoj dug od 
prije jedanaest ljeta kad je ova mučala kao olovom 
zalivena dok je gonila četničkoga prvaka Dražu 
Mihailovića, a u Zagrebu su o tome pokislo sazna¬ 
li tek pošto su ga zarobili i okovana dopremili u 
Beograd, i to iz vijesti agencije Tanjug. 

Predrag Grabovac pokrio je oči pravokutnim 
sunčanim naočalama sa sljepački tamnim stakli¬ 
ma i išunjao se na sporedna vrata. Po vrelini koja 
je isijavala kao iz užarene peći fićukom je zaustavio 
taksi i ubrzo pokupio Šilju koji ga je čekao ispred 
veže zgrade u obližnjem San Martinu, gdje je sta¬ 
novao s Petrom. 

Predragov telefonski poziv zatekao je Petra kod 
kuće: 

“Druže Petre, morali bismo se vidjeti bar na sat!” 
- rekao mu je. 

“Drug pukovnik nije ovdje. I ne znam kamo je 
otišao” - odgovori kišući. 

“Upravo sam ga odveo na sastanak s kojega ga 
dugo neće biti!” 

“A - ha. Da li me trebate zbog toga?” - pitao je 
Petar. 

“Potrebni ste mi, i to odmah. A zašto vas trebam, 
reći ću vam kad dođem!” 

Predrag se taksijem koji ga je čekao odvezao k 
Petru u ulicu San Martin, 

“Kojim dobrom, šjor?” - dočeka ga nasmijano 
Petar Rak, 

“Nadam se da neće biti po zlu!” - tajnovito će 
Predrag dok su se rukovali. Petar je zatim u čaše 
nakrcane ledom natočio Pepsi colu i ubacio po ko¬ 
mad limuna. Došljak ispije gucaj: “Da ne tratimo 
vrijeme, otkrit ću vam zašto ste mi potrebni, Petre. 
Ali najprije dogovorimo se da ne budemo na vi. 
Prijeđimo drugarski na ti.” 

“U redu, sada smo na ti!” - lako prihvati Petar i 
podigne čašu: “U Zagrebu mi se i onako svi obra¬ 
ćaju tikanjem. Čak i kavanska vrata. Na njima piše: 
rini, vuci...” Dok se Predrag usrdno smijao, Petar 
još nema uspijevao dokučiti razlog njegovog nena¬ 
danog posjeta: “Što li ga je navelo da dođe? I to 
dok nije pukovnika pred kojim obojica nemamo 
što skrivati...” - gonetao je. 

Predrag počne otključavati škrinju u kojoj je 
skrivao svoju zagonetku: 

“Ti si, Petre, zadužen da sljedećega jedanaestog 
pucaš u poglavnika...” 

“Jesi li me došao obavijestiti da je plan izmije¬ 
njen?” 

“Ništa se nije izmijenilo. Ostaje po ranijem do¬ 
govoru.” 

“O čemu bismo onda kad je sve dogovoreno?” 

- vrludao je Petar po mraku. 

“Moji u ambasadi i oni tamo u ministarstvu 
vanjskih poslova u Beogradu, kod njih sam na 
plaći, nemaju pojma da sam uključen u Operaciju 
Pavelić,.” 

“Stevo je zabranio da nitko osim nas sedmorice 
-još ne smije saznati o njoj.” 

“Objasnit ću ti zašto moram govoriti s tobom” 

- zavlačio je Predrag. 

“Nestrpljiv sam...” 

“Od nas koji radimo na Operaciji Pavelić jedini 
sam ja upućen u to da i u Beogradu planiraju aten¬ 


tat na poglavnika.” 

“Koliko te uspijevam slijediti, u Beogradu pri¬ 
premaju atentat mimo znanja naše službe. Kao što 
i mi skriveno od njih radimo na Operaciji Pavelić. 
Je li tako?” 

“Bistro si zaključio.” 

“Znači li to da dvije službe, naša i njihova, djeluju 
same na svoju ruku? Pa koja bude brža ona će i 
likvidirati poglavnika.” 

“Tako je!”. 

Petar Rak se pomaknuo na sjedalici koja je za- 
cviljela: 

“Ali ne shvaćam, amigo, zašto o tome obavješta¬ 
vaš mene kad ja nisam taj koji planira akciju nego 
sam tek izvršitelj naloga? Nije moje da zadužujem 
ljude tko će što raditi. I još dok nema druga pukov¬ 
nika... Eto, to uopće ne razumijem.” 

“Ti si stjegonoša moje nade” - umiljavao mu se 
Predrag koga je obuzimao zvjerski nemir: “Obra¬ 
ćam ti se zato što mi samo ti možeš pomoći.” 

“Ni sada te ne razumijem, hombre. Kako ti ja tu 
mogu pomoći?” 

“Rekao sam ti, druže Petre, da i srpska služba 
kani smaknuti Pavelića. Istoga dana i u isto vrijeme 
kad ga hrvatska treba oteti. Dakle, 11. travnja na¬ 
večer pred njegovom kućom u ulici Aviador Mer- 
moz nakon što se bude vratio sa svoje, nadam se, 
posljednje večere.” 

“Ako se ikako mogu snaći u ovoj kajgani, znači 
li to da ćemo se i mi i oni naći u isto vrijeme na 
istome mjestu i zbog istoga posla? Ipak ćemo raditi 
zajedno...” 

“Ne. Beogradska i zagrebačka nipošto se 

ne bi smjele naći...” 

Petar bespomoćno šmrkne: 

“E stvarno sam zalutao u gustu maglu. I tek te ni¬ 
šta ne shvaćam. Što mi zapravo želiš poručiti svo¬ 
jom krajnje zapletenom pričom, amf^o?” 

Predrag je palio cigaru okrećući žigicu oko vrha 
koji je prije toga odgrizao: 

“Druže Petre, mene su drugovi iz Beograda odre¬ 
dili da ovdje u Buenos Airesu pronađem pouzdana 
strijelca koji će upucati Antu Pavelića” 

“Ali što ja imam s time?” 

“I to koliko...” 

“A-ha. Želiš da ti pomognem u pronalaženju ne¬ 
koga snajperista, je li?” 

“U neku ruku. Utopio bih se preko grla u blatištu 
kad bi u Beogradu saznali da bez njihove sugla¬ 
snosti surađujem s hrvatskom službom. A ja kao 
diplomat visokoga ranga podređen sam beograd¬ 
skim službama, srpskoj i saveznoj.” 

“Ako si se uplašio da ću te potkazati, nepotrebno 
strahuješ. Niti poznajem koga iz beogradskih služ¬ 
bi, a ni bilo koga iz tvoga ministarstva vanjskih po¬ 
slova. I mislim da si me slabo upoznao i procijenio 
kao moralnu krhotinu kad si posumnjao u mene” 
- jogunljivo se zajapurio Petar. 

“Nisi me razumio, druže Petre, pa se musiš. Bit 
ću zato vrlo izravan. Kako ne bih imao neprilika 
s onima u Beogradu, nudim ti da odradiš posao s 
Pavelićem.” 

“Cammfca/ Ta zato sam ovdje da ga odradim!” 

“Ali da ga odradiš i za srpsku službu.'' 

“Doista te ne razumijem, hombre. Čudan si. Kako 
da odradim taj posao za njihovu službu kad ću ga 
odraditi za zagrebačku?” 

“Da ga odradiš istovremeno i za hrvatsku i za 
srpsku. Argentinci kažu: dos pajaros de un tiro. 
Dvije ptice jednim hicem.” 

Petar Rak je napokon spojio što mu nudi Predrag 
Grabovac: 

“Bi li se s time složio drug Milić?” “ pitao ga je. 
“I, naravno, drug Stevo...” 

“Stevoi Šiljo, a ni ostali drugovi iz Operacije Pa- 
velić: Veljko, Srećko i Maljcik nipošto neće smje¬ 
ti saznati da radiš i za srpsku službu. To će ostati 
samo između nas. Entre nosofros.” 

“Hoće li ljudi iz srpske službe znati da radim i za 
hrvatsku?” 


“Ni govora!” 

“Objasni mi kako ću raditi za srpsku službu, a 
da moja hrvatska o tome ne sazna?” - vrpoljio se 
Petar: “I kako srpska za cijelo vrijeme akcije i po¬ 
slije nje neće saznati da sam pripadnik hrvatske? 
Što god mi rekao i kako god se izgovarao, ne dopa¬ 
da mi se. Strašno mi zaudara. Oprosti, ali pohode 
me sumnje da tu nisu čiste stvari. To je nepoštena 
utakmica...” 

“Objasnit ću ti da se dalje ne bi zbunjivao. Potka 
je da ono što ćeš uraditi za hrvatsku službu, sin- 
dikalistički rečeno, spada u posao koji je u opisu 
radnoga mjesta. Za plaću. A za srpsku ćeš raditi, da 
tako kažem, honorarno. I još za odličnu nagradu.” 

“Ja bih znači istodobno trebao pucati u poglavni¬ 
ka za potrebe dvojice nalogodavaca” - uskomešao 
se Petar: “Posebno za hrvatsku, a posebno za srp¬ 
sku službu. Da pritom hrvatska ne sazna da radim 
na crno za srpsku, koja će mi za to platiti. Ali i da 
srpska služba ne sazna kako sam ovdje po zadatku 
hrvatske.” 

“Umno si složio kocke. Ponovit ću: jedino mi 
znamo za ovaj usporedni plan.” 

“I što će biti ne pristanem li na dogovor koji se 
sklapa iza leđa moje službeV 

“Nemoj ne pristati, Petre! Došao sam te drugar¬ 
ski zamoliti za uslugu jer mi se radi o koži” - umil¬ 
no reče Predrag: “Diplomatska karijera mi je na 
prekretnici i pred najtežom kušnjom. Da ne govo¬ 
rim o opasnim posljedicama koje će me dočekati 
u Beogradu ako čuju da sam se prihvatio, rada u 
Operaciji Pavelić. Tko će mi tamo povjerovati da 
sam to učinio iz poštovanja prema svome mitskom 
partizanskom uzoru, mome komesaru drugu Sreć¬ 
ku Šimurini, koji me uključio među vas? Kad bi¬ 
smo odlazili u borbu, drug Srećko nije zapovije¬ 
dao: Juriš! - nego je uzviknuo: Za mnom! - i prvi 
potrčao. Njega su meci čudovito zaobilazili. A da 
vam se pridružim, osim druga Srećka navela me i 
domorodna ljubav prema matičnoj republici.” 

“Što bi ti se opasno dogodilo kad bi u Beogradu 
saznali da nam pomažeš?” 

“Istoga časa bi me bacili u košaru za prljavo ru¬ 
blje. Za sva vremena bih se oprostio s diplomaci¬ 
jom do koje mi je, to ti ne skrivam, veoma stalo. 
Bez diplomacije osjećao bih se kao da sam izdao 
sebe. To više ne bih bio ja. Napredovao sam brzo. 
Za ono što su nekima bile potrebne godine, meni 
se ostvarilo u nekoliko mjeseci.” 

“Pa si sada u škripcu, ha?” 

“Dašto da jesam. U Beogradu bi me izagnali iz 
Partije, našao bih se na ulici i vjerojatno bi me 
uhapsili i osudili zbog izdavanja državne tajne.” 

“A što bi bilo s tobom u Zagrebu?” 

“I u Zagrebu bi me također stavili u top kad bi 
čuli da sam se oko iste stvari povezao sa srpskom 
službom, a bez njihova blagoslova. No ne bih bio 
ugrožen samo ja, nego i moja obitelj, žena i djeca, 
njihova egzistencija...” 

“Nazovimo stvar pravim imenom, amigo. Zašto 
se griješ na dvije vatre kad vidiš da je to opasna 
igra?” - osiono ga opomene Petar. 

“Eh zašto! Kad me je Srećko pozvao da uđem u 
ekipu Operacije Pavelić,]ol nisam bio upućen u pla¬ 
nove srpske službe. A ona me je potom razumljivo 
uključila u svoj projekt zato što sam ovdje poslan 
sa zaduženjem da pratim ustašku emigraciju.” 

“Upao si u nevolju, hombre. Sada si u ravnoteži 
straha.” 

“Tako je. Nalik sam smušenjaku koji se ukrcao 
u vlak u krivome smjeru pa su mu sve postaje po¬ 
grešne. Bez tvoje pomoći u ovome ratu bez pravila 
nemam izlaza.” 

“Zašto o tome ne progovoriš s pukovnikom? 
Drugarski. Dok nije kasno...” 

“Zato što bi se tek onda raspao sistem. Pukov¬ 
nik bi obavijestio druga Stevu i sa mnom bi završili 
priču. Odsvirao bih svoje i u Zagrebu i u Beogradu. 
Zauvijek.” 

“Shvaćam da si u nezavidnome stanju, druže 


Predraže. Ali zar i ja ne bih izvisio bude li se sazna¬ 
lo da zajedno radimo za dvije službe! Već je težak 
prekršaj i ako ovaj naš razgovor ne prijavim drugu 
pukovniku Miliću.” 

“Nećeš me valjda izdati, druže Petre...” - uzdrh¬ 
tao je molećivo Predrag ne opazivši pritom da mu 
u pepeljari dogorijeva cigara. 

“Zaboravit ću da si danas bio ovdje” - umirio ga 
je Petar 

Predragu se sprtio golemi teret: 

“Jesi li me čuo da sam spomenuo i lijepu nagradu 
prihvatiš li ponudu? I tako ćeš pucati u Pavelića. 
Ovo bi bilo isto kao da netko tko umije pisati piše 
novinski članak u dva primjerka. S time što će kopi¬ 
ja ispod indiga biti sto put vrednije plaćena od ori¬ 
ginala.” Upitno je gledao momka kome je ubijanje 
prva stavka u tajnome opisu njegova radnoga mje¬ 
sta: “Ne znam, druže Petre, kakav je tvoj dogovor 
s hrvatskom službom. Ne zamjeri na nezgodnome 
pitanju i molim te nemoj ga primiti kao izljev moje 
prekomjerne i nedostojne radoznalosti... ali ipak: 
mogu li saznati koliko ćeš dobiti za to?” 

“Možda nagradicu od dvjesto-tristo dolara. I po¬ 
slije Operacije Pavelić vjerojatno će me odlikovati. 
No najveću korist već sam iskoristio. To što sam s 
povratnom avionskom kartom koju je platila služ¬ 
ba otišao doma u Valparaiso i s obitelji proveo no¬ 
vogodišnje praznike, a prije njih Božić. Mi u Čileu 
za razliku od Jugoslavije slobodno slavimo Božić i 
Uskrs... Avionske prekooceanske karte su, uosta¬ 
lom to znaš, hombre, jako, jako skupe.” 

Predrag je pred Petra bacio parangal s bezobra¬ 
zno zamamnim mamcem: 

“Oni u Beogradu” - namjerno je pojačao - “spre¬ 
mni su isplatiti snajperistu - kojeg ću ja odabrati i 
jamčiti za njegovu pouzdanost i obučenost - čak 
30.000 dolara. Polovicu će mu uručiti unaprijed, a 
ostatak po obavljenu poslu. Je li to pošteno?” 

“Pošteno je!” - spontano se omakne Petru. 

“No, da ne ostane i trunčica sumnje kako ću mož- 

da mućkati s tolikim svežnjevima novca; ili da neki 
gamzović u Beogradu ne pomisli kako ću ga po¬ 
dijeliti sa strijelcem da začepimo usta nevidljivim 
čangrizalima, a njih je kao što znaš posvuda - i koji 
bi rovarili i ispitivali je li se dio dolara prelio i u moj 
džep - lovu će odande donijeti važan drug iz srpske 
službe. Ti ga ne poznaješ, prije mene službovao je 
ovdje u našoj ambasadi. Sigurno je sigurno.” 

“Kada dolazi taj drug?” - Petra obuzme vrelina 
kao da ga napada vrućica. 

“Poletjet će iz Beograda čim izvijestim centralu 
da sam se dogovorio sa snajperistom. I on će mu 
u mojoj nazočnosti odmah predati predujam od 
15.000 dolara. Na ruku i bez potvrde. Na moj brk. 
Drugu polovicu čuvat ću ja i isplatiti mu je odmah 
po okončanoj Operaciji Pavelić. Važan je detalj da 
spomenuti diplomat neće ispitivati snajperista o 
osobnim podacima” - izlagao je sve brže Predrag: 
“E sada, prihvatiš li se posla, Petre, i tako ujedno 
učiniš uslugu i službi iz Beograda, ali i meni - ono¬ 
me drugu diplomatu koji bude donio novac pred¬ 
stavit ću te ako se složiš, recimo, kao Paragvajca 
dalmatinskih korijena. Ti sebi smisli prikladno 
ime. Reći ću mu da si politički osviješteni marksist 
i antifašist, što i jesi, a odazvao si se da smakneš 
poglavnika iz Ijevičarskih uvjerenja. Ali, jebi ga, 
što da ne i zbog dobiti. Pedeset tisuća zelenih šoldi 
vrijedni su prave odluke, oštija.” 

Predragova ponuda jače se lijepila za Petra: 

“Šoldi su za vrtoglavicu! Vertigo"" - istiha proz¬ 
bori osušena glasa. 

Snagom velikih brojeva Predrag je uvjeravao Pe¬ 
tra kako bi zbog banalne formalnosti bilo ispame- 
ćeno ne prignuti se i ne pokupiti s ceste pedeset 
tisuća dolara. Pogotovu što će sretni dobitnik biti 
apsolutno zaštićen: 

“Bili bismo vezani istim lancem i zato ćemo mo¬ 
rati čuvati jedan drugoga, Petre. Neoprezni korak 
jednoga od nas povlači obojicu u klanac iz kojeg 
nema spasa.” 


“Oprezno i lukavo zamišljeno, hombre. I ti i snaj¬ 
perist morat ćete stražariti nad sobom. Ali obojica 

- i nad onim drugim.” 

“Više bih volio, druže Petre, da u ovoj priči vidiš 
sebe. Da o snajperistu govoriš u prvome umjesto 
u trećem licu jednine. Kad ćeš već pucati u Paveli- 
ća kao u glinenoga goluba, onda ti je pametno da 
pozoveš svoga imenjaka iz bajke Petra Pana. Neka 
uskoči kroz dimnjak u tvoju sobu i okiti te zelenim 
novčanicama od tjemena do nožnih palaca, oštija” 

- izazovno je kačkao Predrag: “Dogodi se jednom 
u pedeset godina da nekoga za isti posao dok se 
nije nadao poškropi zlatna kiša teška trideset tisu¬ 
ća dolara. Kao što će tebe poškropiti ako...” 

“Trideset tisuća dolara! Pa toliki je super glavni 
zgoditak na čileanskoj božičnoj lutriji! I kod nas 
mu kao i u Španjolskoj tepaju: El gordo. Debeli.” 
Uzbunjeni Petar prepustio se sanjarenju. Poput tra¬ 
gača koji je u zlatonosnoj rijeci nabasao na najveći 
grumen u zanosu je računao što sve može učiniti s 
gomilom dolara. Sa svotom ravnoj El gordu koji je 
tjednima prije izvlačenja najčešća tema razgovora 
svih Čileanaca, od predsjednika republike do po¬ 
metača. 

“Jesi li se složio?” - Predrag se postavio kao da 
će Petra povesti do puta spasa. “Ako nitko neće 
saznati kao što tvrdiš, mislim da bismo se i mogli 
složiti.” 

“Reci mi napokon da si pristao, Petre!” 

“Pristao sam. Juramento sagrado. Sveta prisega, 
tako kažemo u Čileu.” 

Udarili su dlanom o dlan, što je označilo da je 
njihov nenapisani ugovor postao granitno čvrst. 

“Brzo misliš i još brže nepokolebljivo odlučuješ” 

- reče Predrag: “U Sinju vele da je bolja žlica meda 
nego lopata smeća.” 

“A što bi se dogodilo da nisam pristao?” - uvre- 
bao ga je Petar. 

“Bio bi to dvostruki kolut unatrag. Ja bih previše 
izgubio, a ti premalo dobio.” Predrag rasterećeno 

odahne jer je dočekao rasplet koji je grozničavo 
priželjkivao. 

“Koliko novca očekuješ za svoje posredovanje?” 

- upita ne okolišajući Petar. 

Iz uzburkanoga Predraga protutnjao je bijes po¬ 
put orkana: 

“Nemoj me to više nikada pitati!” ~ žesteći se za- 
tresao kao da ga je napustila jakota: “Neću ni cen¬ 
ta, jesi li me razumio? Ako netko nekome treba biti 
dužan, onda ću dužnik biti ja tebi, oštija. Usluga 
koju mi činiš nenaplativa je!” 

“Je li to konačno?” - sumnjičavim pogledom po¬ 
ravnao gaje Petar. Pogađao mu je s lica je li Predra- 
govo mahnitanje istinsko ili himbeno. 

“Gen por cienr - nesavLtljivo uzvikne Predrag. 
I da dalje ne potpiruje naglo planuli oganj, miro¬ 
tvorno okrene vedriju stranu ploče: “Veselim se 
što je proradila naša dalmatinska veza. Brač i Sinj. 
Znaš li, druže Petre, onu partizansku? Drug je Tito 
rekao u Lici, Dalmatinci najbolji vojnici! Ne znaš? 
No sada znaš!” 

“Ta se pjesma ne bi svidjela pukovniku Miliću.” 

“Zašto?” 

“Zato što se drug pukovnik pretjerano ponosi 
svojim ličkim korijenima. Stalno su mu pod no¬ 
som mudrosti njegova djeda Đure iz Like. I kako 
onda Dalmatinci mogu bitu bolji vojnici od Liča- 
na, caramba?"’ 

Pošto se ohladio, Predrag udari Petra po rame¬ 
nu: 

“Mislim da bi me sada trebao počastiti pićem, 
druže...” 

“Ne samo pićem, amigo, nego i dobrom večerom” 

- raspilavio se Petar: “Znaš li gdje je La Veda? Re¬ 
storan s najboljim Bife de lomo u Buenos Airesu!” 

“la Veda je restoran za izbjegavanje. Ne zbog 
hrane nego zbog cijena. Među najskupljima je u 
Argentini. Ako ne i najskuplji...” - opomene ga 
Predrag. 

“Ne brini se, homfcre. Poglavnik časti!” 


Predrag i Petar dogovorili su se u La Vedi da će se 
sljedeći put vidjeti kad u Buenos Aires dođe drug 
iz Beograda. Ne računajući, naravno, njihove uče¬ 
stalije sastanke s pukovnikom Milićem zbog Ope¬ 
racije Pavelić. I one koji će uslijediti u pojačanome 
sastavu s Daliborom Jakašom Maljčikom kad im se 
bude priključio prvih dana travnja. 

Petar je već smislio da se pred drugom iz Beogra¬ 
da predstavi kao Pedro Sardelich iz Encamaciona 
u Paragvaju. Prezime je preuzeo od daljega rođaka 
dalmatinskih predaka iz Copiapoa u Čileu. Reći će 
da studira pravo na sveučilištu u Rosariju u Argen¬ 
tini: 

“Bio sam kao strijelac na natjecanjima u Enca- 
macionu i u Rosariju i prilično ih upoznao. Znaš, 
može biti da je onaj diplomat boravio u njima. I 
zamisli, amigo, bude li me zatekao pitanjem: gdje je 
što u Encamacionu ili u Rosariju? Neki trg, spome¬ 
nik, toranj, park, stadion... Za svaki slučaj bolje je 
da ostanem Pedro, Petar. Tako ćemo izbjeći neho¬ 
tični gaf. Da pred njime koristim koje drugo ime, 
recimo: Antonio Juan ili Jorge, a ti se zaboraviš i 
zazoveš me pravim imenom: Petre. Svaki bistri po¬ 
licajac ulovio bi nas u plitkoj prijevari i razbio nas 
kao žarulju. Valja paziti na svaku sitnicu. I najsa- 
vjesnije zamišljene akcije padale su na bezazlenim 
previdima.” 

Predrag je s uvažavanjem saslušao Petrov opre¬ 
zni pristup: 

“Razmišljaš kao najprekaljeniji obavještajac!” 
- podišao mu je. 

Petar je uskladio s Predragom što će sutra reći 
Šilji. Da su večerali u La Vedi nakon što ga je Pre¬ 
drag telefonski pitao je li se drug pukovnik vratio 
sa sastanka. ; 

Predrag je uz Bife de lomo pio svoje omiljelo čile¬ 
ansko bijelo vino Tarapaca, a Petar, naravno, Peps/ 
colu. 

Podigli su se oko pola dva poslije ponoći - 

Sumanuto omašni ceh unatoč Petrovu navalji- 

vanju podmirio Je Predrag iz ambasadina fonda 
za izvanredne troškove. Petar se prestao protiviti 
nakon što je zavirio u račun. Preračunao se i nije 
ponio dovoljno novca. La Veda je bila skuplja nego 
što je očekivao. 

Cunjajući do stana Petar Rak se podsjetio da se s 
pukovnikom Milićem sporazumio kako će poslije 
Operacije Pavelić {ako poglavnika ne uspiju oteti 
nego budu primorani da ga smaknu, tako da bi u 
tome slučaju otpalo danonoćno čuvanje zaroblje¬ 
nika u brodskome potpalublju, a za što je zadužen 
i on zajedno s Daliborom Jakašom Maljčikom) 
ponovno skočiti na tri sedmice u Čile, ovaj put 
na uskršnji odmor i tek potom se vratiti u Zagreb. 
Sada kad mu se smiješi trideset tisuća dolara koji 
će doletjeti na krilima Petra Pana iz bajke nami- 
slio je pozvati Rahimu u Valparaiso. Poljubila ga je 
lova i zato će joj lako uplatiti zrakoplovnu kartu. Ni 
njoj, a ni roditeljima i sestrama, razumije se, neće 
prijaviti dolare. Komadić novca potrošit će u pro¬ 
vodu s Rahimom, a najveći dio uložit će pod lozin¬ 
kom u Banco Sudamericano. Ali neka šoldi najprije 
sjednu na račun pa će potom razmišljati kako će ih 
oploditi. Promućurni brački geni, rekla bi Petrova 
dobra mati; 

Napisat će razglednicu Rahimi: Do skoroga viđe¬ 
nja u Čileu! Ili tome slično. Alaj će se cura izbezu¬ 
miti od iznenađenja. U Mostaru će joj bez oklijeva¬ 
nja izdati putnicu čim iz zagrebačke službe stigne 
jamstvo potpisano Stevinom moćnom rukom. 

Presjekao je neravnu ispljuvanu uličicu napad¬ 
nutu zagušljivim dimom koji je kuljao iz malene 
osmerokutne tvornice i zašao u prometnu dugu i 
bučnu San Martin, koju su poljevači upravo oku¬ 
pali i u kojoj na zapadnoj strani obitava s pukov¬ 
nikom. 

Svjetiljke s kandelabara škiljavo su namigivale 
kao da se i one vesele što mu se posrećilo da bez 
dodatnoga truda napuni bisage. Što je oko vidjelo 


ruka nije ostavila. Beogradski Bingo Petru je goja- 
zan kao čileanski El gordo! 

Dugolasi mladac s isposničkom bradom kao da 
je sam na svijetu prebire po gitari, a uličarski pas 
bijele umazane dlake, koji zaudara na osoku, ne¬ 
pomično sjedi pored gospodara mudrijaški zagle¬ 
dan poput svjetski glasovite maskote gramofonske 
tvrtke Victor zvane His masters voice. 

Zalutali maestral nosi novine i u kovitlacu se igra 
njima kao mačka mišem. 

Otključavajući haustor Petar je pogledao u čisto 
nebo. Otac ga je naučio da kad mjesečev srp nisko 
opusti trbuh, najavi kišu. Ujutro, dakle, neće kišiti. 
Mjesec je blistao visoko podignuta žutoga trbuha 
kao u pretiloga maharadže od Džajpura. 

Buenos Aires, četvrtaK 14. ožujka 1957,. u uredu 
jugoslavenskoga ambasadora 

Predosjetivši da će mu prvi tajnik Predrag Gra- 
bovac uljepšati jutro odličnom vijesti, ambasador 
Slavoljub Petrović dočekao gaje raskriljenih ruku: 

“Onda, druže Predraže, ima li novosti? Jesi li na¬ 
šao strijelca među ustašama?” 

“Našao sam ga, no taj srećom nije ustaša. Zamisli, 
druže Đero, mladić je uvjereni komunist!” Iz kutije 
u kojoj je skrivao dragocjenosti Predrag je izvukao 
izmišljotinu kako je otkrio blistava strijelca Para¬ 
gvajca Pedra Sardelicha, studenta prava u Rosariju, 
kojega se djed doselio iz Dalmacije nakon Prvoga 
svjetskog rata: “Bio je omladinski državni prvak 
Paragvaja u gađanju iz pištolja!” 

“Najiskrenije, nisam vjerovao da ćeš ga pronaći u 
tako kratkome roku. I još takvoga majstora!” - ste¬ 
zao mu je ruku oduševljeni ambasador. 

“A ja sam vjerovao!” - uživao je Predrag. 

“Jesi li siguran da nas dečko neće izraditi?” 

“Neće. Cien por cien! Pedro je hladan, hrabar i 
čovjek od postojane riječi.” 

“Što je rekao o novcu koji će dobiti od nas?” 

“Rekao je da mu nagrada kojom će osigurati do¬ 
bar život potiče izazov.” 

“Trebamo li mu nabaviti pištolje?” 

“Sve je, druže Đero, uključeno u cijenu. Njegovi 
su oružje i meci.” 

Poslali su šifriranu obavijest centrali u Beograd. 
Javili su Bošku Vidakoviću neka se zaputi u Bue- 
nos Aires početkom travnja i donese dogovorenih 
30.000 dolara. Nakon što se upozna sa Sardelichem, 
procijeni ga i iskuša mu streljačko oko, predat će 
mu predujam, a preostalih 15.000 izbrojit će mu 
Predrag čim momak iz Paragvaja završi zadaću. 
Potvrdili su daje četvrtak, 11. travnja, konačan, si¬ 
guran datum obračuna. Dogodit će se pred ulazom 
u poglavnikovu obiteljsku kuću u Lomas del Palo- 
maru u Gran Buenos Airesu poslije 22 sata, nakon 
što ga sa ženom Marom domaćin Ivan Asančaić, 
glavni starješina Hrvatskoga domobrana, vrati ko¬ 
lima s večere koju će im prirediti u svome domu 
o šesnaestoj obljetnici uspostave NDH. Pavelićevi 
će se te noći kretati bez tjelohranitelja, ali im pred 
kućom naizmjence danonoćno stražari po jedan 
mladi čuvar. Da vrijeme večere nije pomaknuto, 
potvrdio je krtica emigrant Slovak ubačen među 
ustaše. Kako umije čitati s usana, preksinoć je pratio 
razgovor Ivana Asančaića s njegovim društvom u 
Nocturnu. Razaznao je čak i što će kućanica pripre¬ 
miti bračnome paru Pavelić i ostalim uzvanicima. 
Poglavnik se odvažio da javno istupi na svetkovini 
u Hrvatskome domu u ulici Salta 1241 u nedjelju, 
14. ožujka, u podne. Nakon atentata Grabovac će u 
kolima prihvatiti paragvajskoga snajperista i sklo¬ 
niti ga kod rođaka u La Plati. Viđaković može, ali 
i ne mora sudjelovati u akciji. Neka odvagne što 
mu je činiti. Podvukli su: Zbog opasnoga rizika, po¬ 
glavnika nećemo oteti nego ćemo ga otprve smaći: 
Odlučili smo tako učiniti shodno savjetu druga T. 

Zatim su ambasador i prvi savjetnik konjakom 
nazdravili jedan drugome. 


“Surađuje li još ona žena iz Slavonije koja je po¬ 
čela raditi za nas?” - upita ambasador otvorivši 
poklopac srebrnoga džepnog sata koji je naslijedio 
od djeda nakon što je maturirao i kojim se veoma 
dičio. 

“Javlja mi korisne obavijesti iz ustaškoga sredi¬ 
šta! Divim se njezinoj poduzetnosti” - odgovori 
prvi tajnik češkajući se po potiljku. 

“Izvještavaj me o onome momku iz Paragvaja” 

- zadužio ga je ambasador. 

“Na zapovid, vojvodo!” - uzvikne Predrag poput 
alaj čauša. Iz njegove bliže obitelji iznjedrilo se više 
slavodobitnika Sinjske alke, a po broju sudjelova¬ 
nja bez premca među svim Sinjanima mu je rođak 
Ante Grabovac. Kao nitko prije i poslije njega tr¬ 
čao je 46 puta! 

Buenos Aires, u petak, 15. ožujka 1957., u stanu 
Predraga Grabovca 

Na trojnome sastanku kođ Grabovca u ulici Sui- 
pacha osnaženo je đa će poglavnikova otmica (pod 
brojem 1) ili atentat (pod pričuvnim brojem 2, ali 
jedino u slučaju ako posve zakaže plan broj 1) do¬ 
goditi u četvrtak, 11. travnja, oko 22 sata ispred nje¬ 
gove obiteljske kuće u Lomas del Palomaru nakon 
što se sa ženom vrati s večere kod Ivana Asančaića: 

“Saznao sam od Papuka i nakon obavijesti naše 
krtice u ustaškome vrhu - Slovaka koji čita s usni¬ 
ca, a o njemu sam vam, drugovi, već govorio - da 
je vrijeme večere kod Asančaića neizmijenjeno!” 

- obrazlagao je uvjerljivo Grabovac. Nije trepnuo 
kad je bacio pogled na Petra suigrača u budućoj 
dvostrukoj igri koji je sjedio povijene glave. 

“Predrag policijski upija sve što vidi i čuje. I sjaj¬ 
na je glumčina!” - zaključi Petar Rak. “Uvjerljiv je 
kao da se školovao u Actors studio u New Yorku 
kod Leeja Strasberga s Marlonom Brandom i Ja- 
mesom Deanom.” 

Predrag jednako hvalospjevno sudi o Petru: 

“Pred Šiljom Petar smireno razgovara o otmici 
kao o sigurnijoj inačici od ubojstva iako smo nas 
dvojica već ustvrdili da bezuvjetno ubije Pavelića. A 
na Petru je potom da izmisli jak razlog: zašto je br¬ 
zopleto smrtonosno zapucao premda je unatoč stra- 
žaru pred kućom bilo vremena i načina za otmicu.” 

Šiljo je režiserski dijelio uloge u drami Operacija 
Pavelić: 

“Maljčik, Petar i ja ćemo napasti senora Pabla, a 
ti ćeš, Predraže, čekati u kolima i odvesti nas zajed¬ 
no s njime u luku.” 

Maljčiku su poručili kako je dovoljno da stigne u 
subotu, 6. travnja. 

Grabovac je potvrdio da će teretni brod Herce¬ 
govina uploviti u Buenos Aires 5. travnja. Pošto 
iskrca teret i ukrca novi, isplovit će jedanaestoga 
pred ponoć: 

“Sporazumio sam se sa svojim ustaškim jezici¬ 
ma portirima u luci Madero, koji će u četvrtak, 
11. travnja, raditi u noćnoj smjeni da ćemo oko 23 
sata dopremiti balu s robom od strateške važno¬ 
sti za državu. I dežurni carinik Argentinac moj je 
čovjek. Drugovi u Zagrebu sredili su s kapetanom 


Hercegovine da nakon što ukrcamo balu smjesta 
digne sidro. Ostali smo pri tome da će poglavnika 
u potpalublju broda do Rijeke držati na oku Malj- 
čik i Petar.” 

Šiljo je sa stavke “prihodi” prešao na stavku “ras¬ 
hodi”: 

“Ponovi nam, baćo, što dajemo portirima i cari¬ 
niku za njihove usluge...” 

“Portirima, kao što smo se suglasili, obećao sam 
za nagradu punu amnestiju i avionsku kartu za po¬ 
vratak u zemlju. Carinika koji će bez formalnosti 
propustiti do broda automobil s teretom isplatit ću 
s petsto dolara.” Predrag se doista dogovorio s luč¬ 
kim radnicima. Ali slagao je da je uročio suradnju 
i s carinikom. I neće zato što bala s robom od izu¬ 
zetne strateške važnosti za državu nikad neće biti 
utovarena. 

Kad Hercegovina bude podizala sidro, poglavnik 
više neće biti među živima. Pokosit će ga Petrova 
smirena ruka. 

Predrag je svojim gostima Šilji i Petru priredio 
izvrsnu večeru: sinjske harambašiće, sarmice s 
mljevenom prženom junetinom umotanom u li¬ 
stove loze. 

BuenosAires, četvrtak, 4. travnja 1957., u 11 sati 

D an nakon što je sletio u Buenos Aires i smjes¬ 
tio se u hotelu Presidente diplomat iz Beo¬ 
grada Boško Vidaković s Predragom Grabovcem, 
prvim tajnikom jugoslavenske ambasade, krenuo 
je na sastanak sa studentom prava Pedrom Sardeli- 
chem, sportskim strijelcem iz Paragvaja koji se latio 
da za 30.000 dolara sljedećega četvrtka upokoji 
poglavnika Antu Pavelića pred ulazom u njegovu 
kuću u ulici Aviador Mermoz kad se bude vratio 
s večere kod Ivana Asančaića, jednoga od prvaka 
hrvatske političke emigracije u Argentini. 

Našli su se u najstarijoj četvrti grada San Telmu u 
parku Lesame, izvan ruke, na rudini kod napušte¬ 
noga vojnog poligona. 

Spomenutoga paragvajskog studenta prava 
(stvarnim Petrom Rakom iz čileanskoga lučkog 
grada Valparaisa) nije zateklo što je zagonetni emi¬ 
sar iz Beograda koji poznaje Buenos Aires izabrao 
to udaljeno mjesto, gdje su u prijepodnevnim sa¬ 
tima prolaznici rijetke prikaze. A napose što će se 
naći na poligonu. Bilo mu je unaprijed bistro kako 
će ga uglađeni policajac s pogledom lisca prerušen 
u diplomatski frak - prije nego što mu u Grabov- 
čevoj nazočnosti preda predujam od 15.000 dola¬ 
ra - izrešetati svakojakim pitanjima na svome već 
pomalo zahrđalome španjolskom koji je ustrajno 
izvlačio iz ustajale plijesni. Tako će ga procijeniti: 
je li doista onaj pravi kakvim se predstavio ili je 
pak pritajeni provokator, možda i prevarant, koji 
će opijen od vonja veloga novca - unatoč Grabov- 
čevu čvrstome jamstvu daje provjeren pošten i po¬ 
uzdan - brisnuti s dolarima i začahuriti se u neku 


svoju obećanu skrivenu zemlju Atlantidu, gdje ga 
ni na suncu ni u hladovini neće pronaći sve policije 
lužne Amerike. Petar je lako predvidio da će glavni 
ispit kojemu će ga podvrgnuti biti da se pred poli¬ 
cajcem iz Beograda dokaže kako rukuje oružjem. 
Zato je Predrag prije nego što je pošao u zračnu 
luku Ezeiza da dočeka Boška Vidakovića javio Pe¬ 
tru neka u Lesame pored punoga pištolja - onim 
kojim će navijek smiriti Pavelića - ponese bar još 
tucet metaka. 

“Čemu toliko?” - tašto se pobunio Petar junior¬ 
ski prvak Čilea u gađanju iz pištolja: “Dovoljna su 
i tri ispaljena metka da se tvoj prethodnik uvjeri s 
kakvim džekom ima posla!” 

“I na šenlučenje se ide s više metaka, a gdjeli ne 
na test kad valja ispipati je li rizično uložiti čak 
30.000 dolara u nepoznatoga strijelca” - odgovori 
mu Predrag. 

“U streljani u Starome Palermu u kojoj vježbam 
rezultati su mi bog bogova. Nikad bolje nisam pu¬ 
cao!” - hvalio se Petar (ili za skoru uporabu Pedro 
Sardelich). 

U prvim minutama ispita poštenja sumnjičavi 
Boško Vidaković nepokolebljivo se uvjerio kako ka- 
stiljanski izgovor pištoljaša Pedra neporecivo kazuje 
da ga je udahnuo u Južnoj Americi. Dopalo mu se 
Paragvajčevo inteligentno i obrazovano razglabanje 
o političkom, društvenom i gospodarskom trenutku 
Južne Amerike. Uzornim znanjem Pedro je dokazao 
da ne gubi dane studirajući pravo i da njegovi rodi¬ 
telji pametno ulažu novac u sinov nauk. 

Kad su se dotakli presudnoga detalja, Vidaković 
mu se najizravnije obratio: 

‘‘Shvatite, senorito, kako za 30.000 dolara kojima 
kanimo platiti vaše usluge organizacija koja me ša¬ 
lje mora biti sigurna da ne kupuje mačka u vreći. 
Mora se osigurati i uvjeriti da niste fljasnuli kao 
spušteni s neba i da nam nećete okrenuli pamet na 
krivo” - pokušao se nasmiješiti: “Da ovo ne ispadne 
skupa, a besmislena pustolovina. Prema tome...” 

Snajperist gaje slušao s odobravanjem: 

“Ništa vam ne zamjeram, senor. I ja bih na vašem 
mjestu bio rigorozno oprezan. Ipak je to preslana 
svota” - rekao je i odmah prešao s riječi na djela. 
Osmotrio je palmu udaljenu osamdesetak metara 
i izvukao pištolj: “Ako sa sva tri hica ne pogodim 
onaj tamo izduljeni list smatrajte da ste pregovarali 
s varalicom, neznalicom i šarlatanom!” 

Meci koje je ispalio iz pištolja s prigušivačem iz- 
bušili su žućkastozeleni tvrdokorni palmin list. Tri 
rupe jedna do druge posvjedočile su da je snajpe¬ 
rist izvrstan izbor, a ne promašeno ulaganje, vara¬ 
lica, diletant i šarlatan. No uspjeh ga nije zaustavio. 
Kao u filmovima Johna Waynea o najbržem re- 
volverašu s Divljega'^apada samouvjereni mladić 
pruži Vidakoviću kovanicu od deset centavosa: 

""Por favor, senor, hitnite taj novčić visoko u 
zrak.” 

Znajući da ga snajperist želi zadiviti, Vidaković 
posluša. Tren poslije pucnja novčić je pao na trav¬ 
njak s rupom u sredini, sada nalik austrougarsko- 
me grošu. 

“Može li ponovno, senorito?'' - ne sačekavši stri- 
jelćev pristanak Boško Vidaković izvuče žućkastu 
jugoslavensku dvodinarku i još više je zavitla. 

I ta kovanica s kružnim natpisom na naličju 


Federativna Narodna Republika Jugoslavija iznad 
grba sa šest buktinja bila je probijena: 

“Posao je zaključen, senorito! Šteta je dalje uludo 
šundrati metalni novac” - zaključi zadovoljni Vida¬ 
ković spremivši u stražnji džep hlača prošupljenu 
dvodinarku kao dokaz i za uspomenu. Otkinuo je 
ispisani i potpisani ček Bank Leu, najstarije švicar¬ 
ske banke: “Ovo je ugodniji dio posla. Za vas, narav¬ 
no. Dok vam banka u koju ćete ga položiti ne potvr¬ 
di da je ček pokriven, naš dogovor ostaje zaleđen.” 
Potapšao je Pedra dok je stavljao futrolu s pištoljem 
u kožnu torbu: “Ostatak od 15.000 dolara dobit ćete 
u gotovu od kolege Grabovca, sutradan nakon što 
budete prebrinuli brigu s onom osobom.” 

“Tako smo se i sporazumjeli” - snajperistu se 
osušila pljuvačka u grlu, a oči mu bljesnule. Uzne¬ 
mirila ga je nebosežna cijena kojom je kupljen. Po¬ 
činje njegov policijski vida dohle - dvostruki život 
- pomisli u sebi. 

“Siguran sam da smo pronašli pravoga. Pedro is 
a boyfor mer - diplomat koji je iz sebe napokon 
istjerao raspoloženi osmijeh na široka usta izrekao 
je naslov popularnoga šlagera zamijenivši ime Joh- 
nny u Pedro. I samo što nije zapjevao. 

Vidaković je otišao da ispod palme s triput pro- 
bušenim listom isprazni mjehur, a čim se udaljio 
na nečuj. Predrag iz dubine mozga dobaci Petru: 

“Petre sokole, ti bi pogodio i muhu u letu, i to u 
oko! Ti si kralj pistollerosar 

“Zar si pomislio da je služba poslala bilmeza, a 
ne umjetnika?” - Petar je bio prepun sebe. Veselio 
se sutrašnjem jutru kad će odnijeti baštinjeni ček, 
prvu polovicu El gorda u Banco Sudamericano, Ni 
trena nije dvojio je li s pokrićem. 

Potekla je posljednja sedmica do noći odluke. 

Buenos Aires, zračna luka Ezeiza, subota, 6. trav¬ 
nja 1957. u 18,20 

P redvečerje je iscrpljujuće užareno, a Đuro Milić 
i Petar Rak očekuju Dalibora Jakašu Maljčika. 
Samo što nije doletio Panamovim četveromotorcem 
iz New Yorka. Stanovat će s njima u zakupljenu sta¬ 
nu u ulici San Martin. 

Mimoišli su se sa Šulom Kišak Cohen i Benaj- 
ahujom Altaracom, koji hrle ususret Zviju Malc- 
hinu. On če istim zrakoplovom doputovati pod 
pravim imenom, ali s krivim zvanjem upisanim u 
putnici. Zvi stiže kao novinar tjednika Dvar Has- 
hevua za koji će - kako je najavio argentinskoj am¬ 
basadi u Tel Avivu dok je tražio vizu - pripremiti 
više priloga iz njihove zemlje te intervjuirati glav¬ 
noga državnog tužitelja Sebastiana Solera. Novina¬ 
rima teško dostupna tužiteljeva vrata odškrinuli su 
mu prodorni izraelski ambasador u Buenos Airesu 
Arieh Leon Kubovy i priznati argentinski novinar 
Wilfred van Oven, koji dopisuje za izraelske dnev¬ 
ne listove: telavivski Yedioth Ahronoth i The Jeru- 
salem Post Ni ambasador ni novinar ne slute da 
je Zvi Malchin jedan od gorolomnih operativaca 
Mossada, a pogotovu ne da mu najpreča zadaća 
u Argentini nisu članci i reportaže nego obračun 
s Antom Pavelićem. Novinarska iskaznica mu je 
neprovidni zastor. Ambasador i novinar nagađaju 
kako Benajahu Altarac, službenik židovske udru¬ 
ge Dana, u Buenos Airesu vrlo vjerojatno radi za 
Mossad; dok su povjerovali da je Šula Cohen do¬ 
ista povjesničarka Noemi Elias, stručna suradnica 
izraelskoga ministarstva kulture, koja prikuplja 
podatke o Židovima u Argentini u prošla dva sto¬ 
ljeća. Altarac im je jučer nabacio u povjerenju - u 


nakani da zamagli pravi mossadovski razlog - za¬ 
što će i lažna povjesničarka Elias dočekati na Ezeizi 
lažnoga novinara Malchina: 

“Njih dvoje su nešto više od poznanika!” - oble- 
nuo se Benajahu uz bezazleni osmijeh. Time je 
želio raspršiti i najmaglovitije primisli koje bi se 
mogle uvući u Kubovyjeve i Van Ovenove proni¬ 
cave glave. Da su Šula i on osim što su vezani dje¬ 
lovanjem u Mossadu odnedavno postali i “nešto 
više od poznanika” Dan na dan su zajedno pa su 
se, eto, zbližili. Ili Šula provede noć u Benajahuovu 
stanu ili Benajahu u Šulinu. Gostoprimljivi Argen¬ 
tinci običavaju kazati: Mi časa, tu časa. Moja kuća, 
tvoja kuća. 

Pukovnik se prignuo uz uho Petru: 

“Vidiš li ono dvoje Wiesentahlovih ili Mossado- 
vih? Za žensku pretpostavljam da je iz Palestine i 
momka koji po tvome viđenju ima dalmatinsku 
ćunku...” 

“Vidio sam' ih.” 

“Baćo, ne mogu se oteti primisli da nas prate...” 

“I meni se isto čini, druže pukovniče.” 

Šula privuče Benajahua Altaraca: 

“Eno dvojice Wiesentahlovih” - usmjerila je mu¬ 
njeviti mig k Miliću i Raku. 

“Zapazio sam ih” - kimne Benajahu. 

“Mada ti ne želim nametati svoj zaključak, i dalje 
tvrdim kako nije slučajno što se s njima sve učesta¬ 
lije susrećemo u Nocturnu ili dok se motamo oko 
Lomas del Palomara, a viđamo se i na ulici. Idu za 

nama u stopu” - šaputala je Šula: '1 evo ih sada na 
EzeizC 

“Ono, da nije slučajno - doista nije. Samo, neja¬ 
sno mi je i zato pitam - ali unaprijed pomiren kako 
neću dokučiti pravi odgovor - za kojeg nas vraga 
slijede?” - čudio se Benajahu. 

“Ni meni nije jasno” - prihvati Šula dok je pu- 
drala nos: “Naš čovjek iz Mossada Yitzhak Šamir, 
koji je upoznao Simona Wiesentahla u Beču, ocije¬ 
nio ga je kao častoljubiva koji sve zasluge želi pri¬ 
grabiti sebi...” 

“Ali kakve veze ima Wiesentahl s našim po¬ 
slom?” 

“Rekla bih kako su ta dvojica umislila da i mi, 
kao što oni čine, ganjamo naciste koji su se posa¬ 
krivali posvuda u Južnoj Americi. Wiesentahl ih je 
jamačno poslao da istraže njihova legla. I ujedno 
im naložio da postanu naše sjenke.” 

“Zašto smo im mi zanimljivi?” 

“Zato da ne bismo mimo njih štogod iščeprkali 
0 njemačkim zločincima, a što bi njima promaklo. 
Wiesentahl će i preko mjere potrošiti novac samo 
da ne ostane epizodist i da za se prigrabi sve zaslu¬ 
ge. Obožava dok reflektori obasjavaju jedino njega, 
najveću svjetsku židovsku zvijezdu. Čezne da mu 
se mase dive i plješću mu. Da novine svakodnevno 
pišu o njemu” - nizala je Šula. 

“Ne znam kako su nas ovi tipovi pročitali da smo 
iz Mossada?” 

“To je i meni zagonetno. Ako su nas pročitali...” 
- dvojila je Šula. 

“Dobro je što se s njima nećemo sudariti oko 
Pavelića” - reče Benajahu dok je rupcem brisao 
oznojeno ljepljivo lice i kudio preko mjere vruće 
ljeto. 

“Da, dobro je što se tu nećemo sudariti!” - složila 
se Šula. 

Maljčik je prije Zvija završio s carinskim i pasoš- 
kim pregledom: 


“Stigao im je i treći. I taj ima policijsku facu kao 
i onaj stariji. A mlađi je neodređena kova” - reče 
Šula Benajahuu kad je ugledala Šilju i Petra dok se 
prijateljski pozdravljaju s došljakom: “Nešto se za¬ 
kuhalo, dragi moj Benajahu. Sve me jače iritira što 
li smjeraju...” 

Petar je opazio Zvija kad mu je Šula poljubivši 
ga dvaput za dobrodošlicu predstavila Benajahua s 
kojim se kratko rukovao: 

“Ono dvoje dobilo je i trećega” - rekao je Šilji i 
ukazao na Zvija. 

“To me sve više brine” - odgovori Šiljo osmotriv¬ 
ši ga naprečac. 

“Po izgledu bih rekao da je taj novi lik - Židov!” 
- nabaci Petar čim mu je nabrzo proučio lice, a na¬ 
pose oštri klinasti nos i sumnjičavo sužene oči. 

“Ne znam je li Židov, ali znam da nisam zastra¬ 
nio u procjeni jamčeći da je snažne osobnosti. Ra¬ 
doznalim očima gleda oko sebe kao opasni hladni 
sjekač.” 

Šiljo je zatim znatiželjniku Maljčiku otkrio kakve 
sumnje proganjaju Petra, Predraga i njega. 

BuenosAires, nedjelja, 7. travnja 1957. 

Nakon što se čuo s izraelskim ambasadorom Ku- 
bovyjem i novinarskim kolegom Van Ovenom i s 
njima dogovorio da večeraju u španjolskome resto¬ 
ranu Al Imparcial, Zvi Malchin se odvezao u ured 
za inozemne novinare u ministarstvo informira¬ 
nja i prijavio se ribolikome dežurnom činovniku, 
što je po propisu vladajuće vojne hunte bio dužan 
učiniti najkasnije dan nakon stupanja na tlo Repu¬ 
blike Argentine. Tek potom, u 14,30 sati sastao se 
u baru hotela Crillon u kojem je odsjeo sa Šulom 
Kišak Cohen i Benajahuom Altarcem. 

Šaptač iz ustaškoga okruženja potvrdio je Be¬ 
najahuu da će svečani skup o šesnaestoj obljetnici 

proglašenja Nezavisne Države Hrvatske biti odr¬ 
žan sljedeće nedjelje, 14. travnja, prije podne u 
Hrvatskome domu u ulici Salta broj 1241 i da će 
tom prigodom, kao što je najavljeno, govoriti Ante 
Pavelić. Budući da će mu to biti drugi javni istup 
otkako se uselio u Buenos Aires, desetak domaćih 
i inozemnih novinara koji su to načuli akreditira¬ 
li su se kod organizatora društva Hrvatski domo¬ 
bran. Wilfred van Oven jedan je od njih. Kad je 
Zvi Malchin jutros telefonski razgovarao s njime 
- a tada su se još poznavali samo po glasu - Vari 
Oven ga je upitao bi li ga zanimalo da posjeti taj 
skup političkih dinosaura i nešto napiše za svoj 
tjedni magazin Dvar Hashevua? Zvija je začudila 
Van Ovenova ponuda. 

“Zar bi ustaše - koji su dok su vladali Hrvatskom 
po uzoru na Hitlera proglasili Židove nižom rasom 
nakazno ih obilježavali, slali u koncentracijske lo¬ 
gore i masovno ubijali - dopustili novinaru iz Tel 
Aviva da stupi u dvoranu?” 

“Naprotiv, kolega” - suprotstavio mu se argen¬ 
tinski novinar nizozemskih predaka: “Ustaše su 
napravili generalni remont u glavi i sada misle da 
je svijet postao ometen u razvoju i da je poremeće¬ 
noga sjećanja pa šire nebuloze za malu djecu kako 
nisu progonili Židove nego jedino komuniste! Zato 
će mahati s vama, izvjestiteljem iz Izraela i dokazi¬ 
vati da nisu antisemiti.” 

“I hoćeš li otići u Hrvatski dom?” - Šula je upit¬ 
no raširila zjenice kad je Zvi prenio što mu je pred¬ 
ložio Van Oven. 

“Pristao sam!” - odgovori kišući: “To će mi biti 
izvrsno pokriće kad nakon završetka ustaškoga 
mitinga ugasim Pavelića. Bude li potrebno, deseci 
svjedoka kazat će policiji da su me vidjeli u dvo¬ 
rani.” 

Zvi je zamislio da se izgubi sa skupa čim bude 
oglašen kraj. Ne gubeći vrijeme pretrčat će na su¬ 
protnu stranu ulice Salta, ući u četverokatnicu pre¬ 
ko puta Hrvatskoga doma i popeti se do potkrovlja 


koje je pronašao Benajahu. On će ga ondje čeka¬ 
ti sa snajperskom puškom. Benajahu će se zatim 
spustiti do kola koja će parkirati dva bloka dalje. 
Zviju će se Ante Pavelić kad izađe na cestu naći na 
brisanome prostoru kao na dlanu. Najprije će ga 
naciljati u glavu, a drugim metkom, da se osigura, 
raznijet će mu i vrat. Nakon što završi svoju va¬ 
trenu elegiju, da zavara istragu, ostavit će pušku u 
potkrovlju. Budući da je Zbrojovka čehoslovačke 
izrade, usmjerit će policiju na pretpostavku da su 
atentatora poslali komunisti. 

“Izgledi da ga promašiš su nula prema sto!” - na¬ 
vijala je Šula. 

“Učinit ću što mogu!” - reče Zvi skromnošću is- 
posnika. 

“Ne, nego ćeš učiniti i više od toga!” - Šula se 
unaprijed radovala Zvijevim pogocima: “Voljela 
bih vidjeti izraz Wiesentahlova lica kad čuje da je 
iskorijenjen ustaški vođa. A njegovim tragačima 
koji ovdje dahću za vrat Benajahuu i meni napo¬ 
kon će sinuti da su nas pogrešno procijenili. Da se 
mi nismo vrzmali po Buenos Airesu zbog njihovih 
nacista...” 

Šula Kišak Cohen odletjet će iz Buenos Airesa 
uoči akcije u petak, 12. travnja. U Panamu je po¬ 
tvrdila rezervaciju, čijim će zrakoplovom do New 
Yorka, a odanle izraelskom kompanijom El Al pro¬ 
slijediti u Tel Aviv. 

U preostala četiri dana sa Zvijem i Benajahuom j 
proradit če detalje akcije. Pri čemu ona i Benajahu j 
moraju paziti da se pokretom, dodirom, gestom, 
pogledom ili riječju ne izdaju pred svevidim Zvi¬ 
jem te ih on ukeba u grijehu. I tako složi kolaž da 
su - nešto više od poznanika. I 

Iz hotela Crillon Mossadova trojka pošla je do 1 
ulice Salta. Benajahu je otključao vrata zapušteno¬ 
ga potkrovlja i pokazao Zviju niski prozor s kojega j 
će pucati u svoju živu metu: 

“Kućevlasniku udovcu predstavio sam se kao 
slikar iz Finske koji traži prostor za atelje. Una- 


20 



Meta poglavnik: živ ili mrtav 


prijed sam mu isplatio tromjesečni najam. Stari se 
obradovao i priznao mi kako je u stisci i da mu 
je novac uskočio u pravi čas. Lako smo se složili 
da ne sklapamo ugovor zato što je glupo harčiti na 
odvjetnike i poreze” - divio se Benajahu vlastitoj 
poduzetnosti: “Ide nam na ruku što je stari jučer 
otputovao na dvije sedmice kćerki u Lujan.” 

“Ali če nagrabusiti poslije onoga što če se dogodi¬ 
ti. Policija koja če se rastrčati da pronađe počinite¬ 
lje pritegnut če ga kad u potkrovlju bude pronašla 
ostavljenu pušku...” - brinulo je Šulu. 

“Lukavac će se valjda sjetiti i izmisliti da naravno 
ne zna tko je neovlašteno upao u njegov posjed dok 
je on boravio u Lujanu” - smirio ju je Benajahu. 

“Potkrovlje je idealno za čeku. Dobro učinjeno. 
Well done. Kao da si ga nacrtao po mojoj mjeri!” 
- Zvi se uskoračao gore-dolje hvaleći Benajahuov 
izbor, a on se nadimao zbog slavospjeva. Bilo je 
vidljivo da mu je jako prijala pohvala karizmatične 
Mossadove gromadne stijene uglednoga jastva. 

Hrvatima i Hrvaticama u zarobljenoj domovini i 
širom svieta. 

Tako je poglavnik počeo čitati poruku koju je 
snimio kod kuće u povodu obljetnice NDH. Traka 
s njegovim glasom odaslana je u Madrid zrakoplo¬ 
vom španjolske Iberije. U zračnoj luci Barajas pre¬ 
uzet će je profesor Pavao Tijan, koji sa suprugom 
književnicom Nedjeljkom Luetić uređuje hrvatski 
sat na Španjolskome nacionalnom radiju i pusti¬ 
ti je 10. travnja. U popratnome pismu Pavelić je 
naložio Tijanu neka kao i ranijih godina objavi da 
poruku upućuje iz Montevidea. 

Poglavnik izuzetno cijeni Tijana zbog rada na 
Hrvatskoj enciklopediji. Smatra ga najobrazovani¬ 
jim Hrvatom. Po povratku iz izbjeglištva u Zagreb 
1941. izabrao ga je za kućnoga profesora svoje 
mlađe djece Velimira i Mirjane. 


Buenos Aires, ponedjeljak, 8. travnja 1957. u 8,30 
sati. 

Posljednji sastanak Vidakovića, Grabovca i Pe- 
dra Sardelicha (Petra Raka) prije atentata zbio se 
za doručkom u blagovaonici hotela Presidente na 
polukatu. 

“Razmislio sam” - ćaptao je otegnuto Vidaković 
sjedeći mrko i nepomično kao indijanski poglavica: 
“Nepromišljeno bi bilo da i ja budem s vama dvoji¬ 
com u četvrtak u Lomas del Palomaru. Mogao bih 
uprskati akciju zato što su me za moga službovanja 
ovdje u ambasadi upoznali brojni Argentinci, no 
na nevolju i ustaše. Zato dok se ono bude odvijalo, 
najbolje što mogu učiniti bit če da ovdje večeram. 
Da me vide u hotelu za stolom.” Pogledao je Gra¬ 
bovca: “Što misliš 0 tome, druže?” 

“U pravu si, druže Boško!” - brzo i bez daha će 
Predrag potiskujući uskipjeli ushit zbog Vidako- 
vičeve odluke. Laknulo mu je. Danima ga izjeda 
mora hoće li se zapetljati u gustu paukovu mrežu 
ako se, što je vrlo moguće, oko Pavelićeve kuće u 
Vrtnome gradu u Lomas del Palomaru u nevrije¬ 
me sučele Boško Vidaković s beogradske te Đuro 
Milić i Dalibor Jakaša s zagrebačke strane. Oni se 
odavno poznaju, surađivali su u nizu zajedničkih 
akcija. I što tada? Na čiju stranu če on? Nikako da 
se domisli rješenja pitijske pitalice. Naprezao se, 
udarao glavom u zid, ali nije nalazio izlaza iz ne¬ 
moguće zapetljancije. Najveća opasnost vreba kad 
Šiljo i Maljčik budu skočili na Pavelića da ga otmu 
živa, a Petar Rak za to vrijeme zapuca i ubije ga 
kako bi naplatio visoku nagradu. Zato je Predrag 
kanio odvratiti Boška od dolaska na mjesto doga¬ 
đaja, ali nije znao kako bi ga uvjerio, a da pritom 
ne postane sumnjiv. Što da mu kaže bude li ga Boš¬ 
ko sumnjičavo pitao zašto ga ne želi kao svjedoka 
povijesnoga čina? Najmanje bi sumnjivo bilo da 
isturi Petra, smislio je Predrag. Neka Petar Rak kao 
snajperist Pedro Sardelich posavjetuje Boška da če 

mu biti daleko bolje ako preskoči dolazak u Lomas 
del Palomar. Ali što učiniti bude li Boško odbio? 

- kuhao se kao u uzavrelu kotlu. Ovo je njegova 
najrizičnija partija pokera u koju je puno uložio, 
a lako je može suludo izgubiti. Njegovi i Boškovi 
optimistički osmijesi skrivali su tmurnu blisku bu¬ 
dućnost. I, evo, jutros nenadano poslije mučnine 
zbog dugoga očekivanja odgovora nervozne gi¬ 
mnastike mozga, sudaranja valjanih i loših zamisli 

- pomiješane karte napokon su se dobitnički otvo¬ 
rile. Predragu je granulo sunce. U posljednje vrije¬ 
me priviđenje ga je triput dotaklo. Najprije kad se 
nagodio s Ivankom Galić da surađuju; zatim kad je 
privolio Petra da se androginijski preobrazi u Dr. 
Jekylla i Mr. Hydea i pristane smaknuti Pavelića i za 
srpsku službu; a evo sada i Boškova odluka da ne 
dođe u Lomas del Palomar: ‘‘Krenulo me je, hva¬ 
la Gospi sinjskoj. To je moj spasonosni El gordor 
~ slavio je. Premda ateist, prizvao je božansku za¬ 
štitnicu svoga rodnog grada. Od sreće bi odletio na 
papirnatome zmaju u oblake. 

“Što vi kažete, senoritoV - Boško Vidaković se 
okrenuo Pedru (Petru). 

“Ispravno je, senor, što ste odlučili da ne dođete. 
Trojica bi nas bilo previše” - reče odmjereno strije¬ 
lac. Jedio se kad ga je beogradski diplomat oslovio; 
senorito. Ali za pedeset tisuća dolara zaboravit će 
njegovo pretjerano pokroviteljsko nametanje. 

Poslije doručka Predrag je otišao na posao, Pe- 
dro (Petar) u streljanu u Stari Palermo, a Boško je 
ostao u hotelu da uz kavu i gusti sok od brusnice 
pročita novine. I on će kasnije navratiti u ambasa¬ 
du da se vidi s ambasadorom Đerom Petrovićem. 

BuenosAires, u utoraK 9. travnja 1957. u 19 sati 

Predrag Grabovac pozvao je u svoj stan Đuru 
Milića, Dalibora Jakašu i Petra Raka na večeru i 
konačni dogovor prije završnoga udarca Operacije 


Pavelićy koji je utvrđen za prekosutra ispred ulaza 
kuće s brojem 643 u ulici Aviadora Mermoza. 

Istok Argentine napale su ljetne žege da se i ka¬ 
men topio, a Buenos Aires je postao usijani grad. 
Domaćin je zato uz snažno okretanje triju ventila¬ 
tora ponudio lakša jela: pileću salatu s rotkvicama, 
juneće odreske naglo ispečene na pladnju s prže¬ 
nim krumpirićima i za poslasticu tvornički slado¬ 
led sa svježim višnjama. 

Prije i nakon obroka trojica starijih pili su viski 
s ledom (“Najbolje sredstvo kad pritegne jara!” 
- mjerodavno će Šiljo) a Predrag im je uz jelo na¬ 
metnuo svoje najdraže čileansko bijelo vino Ta- 
rapaca^ što su ostala dvojica pilačkih istovjernika 
prihvatila bez primjedbe. Petar Rak se kao i uvijek 
nalijevao ledenom Pepsi colom. 

Petar je napose raspoložen. Svratio je jutros u 
Banco Sudamericano, gdje su mu potvrdili očeki¬ 
vanu lijepu vijest. Vidakovićev ček bio je s pokri¬ 
ćem i 15.000 dolara sjelo mu je na račun. U kuhinji 
je to prišapnuo Predragu i slavljenički podigao dva 
prsta. Victoria! 

Tajno bratstvo uobličilo je raniji bezbroj puta po¬ 
novljeni plan: što će tko činiti kad se za pedesetak 
sati budu našli na bojnome polju u Lomas del Pa- 
lomaru. 

Šiljo je bivao sve samouvjereniji da će doskočiti 
senoru Pablu - kako su ponovno počeli zvati po¬ 
glavnika - i živa ga dopremiti u brod. Zato Maljčik 
i Petar - koji će u trinaest dana plovidbe u potpa¬ 
lublju Hercegovine motriti na zarobljenika - treba¬ 
ju u četvrtak poslijepodne donijeti osobne stvari i 
ubaciti ih u prtljažnik kola koja će presudne noći 
voziti Predrag. 

“To će dečki biti vaš adios s Argentinom” - pod¬ 
smješljivo je nabacio skorašnjim Pavelićevim an¬ 
đelima čuvarima. A on će ostati još nekoliko dana 
u Buenos Airesu kako bi propratio reagiranja tiska 
i radija i osluškivao ponašanje hunte i obezglavlje¬ 
nih ustaša. 

Predrag gurne Petra laktom pod rebra umjesto 
podsjetnika da pukovnik i ne sanja što će se do¬ 
ista dogoditi. Maljčik i Petar u četvrtak sigurno 
neće pratiti skupocjeni brodski teret. Zato što te¬ 
reta neće biti. Senor Pablo će u svojoj posljednjoj 
kristalnoj noći u Buenos Airesu postati slika iz 
smrtovnice. Bit će odbačen u prošlost. Senor Pa¬ 
blo ne smije preživjeti. Jer u bubnju sreće okreću 
se presudne stvari. Petrovih 30.000 dolara i njegov 
diplomatski uspon. 

‘‘Kakve li štete!” - uzvikne Maljčik ćapnuvši ko¬ 
madić krumpirića: “Eto, odlazim iz Buenos Airesa, 
a tek sam ga počeo upoznavati i uživati u njegovoj 
ljepoti.” 

“Doći ćeš ti opet, druže” - tješio ga je izvješta- 
čeno Predrag: “Ovdje ima još mnogo divljači i lov 
će dugo potrajati. Ovo je lovište bez lovostaja. Ta 
nije Ante Pavelić jedini, oštija!” A u sebi se pita: 
što li će odlučiti Maljčik nakon što Petar natakne 
masku smrti senoru Pablu? Hoće li i bez poglav¬ 
nika put putovati sporim brodom ili će pak brže i 
udobnije odletjeti u Zagreb? Predrag je saznao od 
Petra o njegovu sporazumu s pukovnikom. U slu¬ 
čaju da poglavnika ne budu mogli oteti (kao što 
neće), nego ga dokrajče pred kućnim pragom (kao 
što hoće), Petar će prije nego što se vrati poslu na 
Zrinjevac otići na uskršnji predah obitelji u Čile. 
Prethodno će u petak naplatiti preostalih 15.000 
dolara i zatim spojiti dva zadovoljstva. Ljenčarit će 
kod kuće na račun hrvatske službe i sladiti se nov¬ 
cem ravan El gordu od srpske. 

“Stoji li dogovor s portirima u luci?” - provjera¬ 
vao je pukovnik. 

“Gen por cienV - potvrdi Petar uz neizostavnu 
poštapalicu. 

“Nadam se da nema poteškoća ni s argentinskim 
carinikom...” 

“I s njime je uređeno” - lagao je na hvatove Pre¬ 
drag: “Pet stotina zelenih šoldi su zbog kojih mu se 
još koliko isplati zažmiriti.” 


“Kapetan će” - promišljeno nastavi Šiljo - “tek 
na brodu saznati od Maljčika tko je u paketu! Drug 
Veljko Drakulić sastao se s njime u Rijeci i pripre¬ 
mio ga. Natuknuo mu je da ćemo možda utovariti 
živu osobu. Barba, naravno, još ne sluti da će to biti 
glavom senor Pablo.” 

“I što očekuješ, druže Šiljo, kako će se ponašati 
kapetan kad bude saznao da smo mu ukazali izni¬ 
mnu čast time što prevozi senor Pabla? To će za nj 
biti strujni udar, oštija! Neće li se barba izbrbljati 
pred nekim iz posade?” - farizejski će Predrag tek 
da bilo što pita. 

“Kapetan je prijeratni provjereni komunist, Slo¬ 
venac, oženjen Splićankom i udomljen u Splitu” 
- žamorio je Šiljo: “Jedino će on smjeti kročiti u 
prostor u potpalublju u kojemu ćemo smjestiti 
senora Pabla. Mali od kužine ostavljat će hranu 
ispred gornjih vrata, a dolje će je odnositi Maljčik 
ili Petar. Oni će biti privilegirani da kao dadilje 
vode senora Pabla u zahod i na pranje i gledati ga 
kako kaka, piški i pere se s okovima na nogama i 
dražesnim povezom preko usta. Njih dvojica i se¬ 
nor Pablo imat će poseban toalet, umivaonik i pre¬ 
gradu s tušem. Kao u hotelu, jebote. Ovo je zlatna 
prigoda da Maljčik i Petar zgrnu lovu kao konzul- 
tanti - a zašto ne i kao scenaristi - kad Jadran film 
bude jednom snimio triler o otmici.” 

“Što će biti s posadom broda?” - Predrag nije 
prestajao sa svojom farsom. 

“Momci iz posade bit će neizravno upozoreni da 
je teret koji voze vrlo dragocjen za državu. Neki će 
vjerujem nagađati da to nije mrtva priroda nego 
živa ptičica, ali barba je tu da ih smiri kako ne bi 
bili previše radoznali” - upoznavao ih je Šiljo. “Naši 
iz službe pokupit će senora Pabla tek nakon što po¬ 
sada u Rijeci do jednoga bude napustila brod.” 

“Što je s tekućinom za uspavljivanje?” - Šiljo je 
podsjetio Predraga koji se prihvatio zadatka da na¬ 
bavi eterične kapi. Kako jugoslavenska ambasada 
u Argentini pokriva susjedni Paragvaj, on jednom 

mjesečno leti diplomatskim poslom u Asuncion. 
Ondje je i saznao da Indiosi iz plemena Guarani, 
nastanjeni u oblasti Gran Chaco, od biljaka i kori¬ 
jenja cijede kapi. Njihov smućkani napitak čarolija 
je koja čudesnom brzinom omami čovjeka. Vrače¬ 
vi tim kapima uspavljuju svoje plemenske podani¬ 
ke otrovane od ugriza zmija ili zaražene od ujeda 
bijesnih kojota kako bi im zatim bezbolno otkinuli 
ranjeno meso i spasili ih od smrti. Predrag je čuo 
da paragvajska policija učinkovito koristi tu indi- 
osku drevnu medicinu dok otima protivnike dik¬ 
tatorskoga režima predsjednika generala Alfreda 
Stroessnera. Uspavanu žrtvu bez buke, dreke i po¬ 
ziva u pomoć tako proguta noć i nestane s popisa 
živih. Da indioski izum iskoriste dok budu otimali 
senora Pabla, Predrag je predložio za vrijeme za¬ 
grebačkoga sastanka, a oni smjesta prihvatili. 

“Nabavljena!” - pouzdano reče Predrag i natu- 
kne kako je dvije bočice, dovoljne da uspavaju cije¬ 
li vojnički vod i još krdo bikova povrh toga, platio 
četrdeset osam dolara. “Tekućina je pod ključem 
kod mene u ambasadi!” 

“Vrlo dobro!” - Šiljo odskandira pohvalu koju 
starješina gromko objavljuje postrojenim vojnici¬ 
ma kad je zadovoljan s njihovim uratkom. 

“Služimo narodu!” - odsječno uzvikne Predrag 
onako kako po pravilu službe pohvaljeni vojnici na 
to trebaju odgovoriti starješini. 

“Koliko dugo djeluje ta indijanska tekućina?” 
- pitao ga je Maljčik. 

“Ošamućeni se ne probudi bar pet sati!” 

“Vrlo dobro!” - sada poviče i Maljčik. 

“Služimo narodu!” - ponovi Predrag 

“Jedino me brine” - pretvoreno će Petar Rak na¬ 
stojeći da zazvuči što god uvjerljivije - “čuvar koji 
stalno stoji ispred senor Pablove kuće.” 

“Gle ti njega!” - nevoljko ga odmjeri Maljčik. 
“Što nam time želiš reći?” 

“Bude li čuvar opasno napastan, tada ću najprije 
morati srediti senora Pabla, a potom i njega. Želim 


da to utvrdimo. Jer nisam toliko glup i neoprezan 
da uzmaknem tek kad se drvo strovali na mene.” 
Petar je hitreno pogledao Predraga i odaslao mu 
telepatsku poruku neka se ne brine. Neće izmi¬ 
jeniti njihov već sročeni igrokaz. A poslije akcije 
branit će se i valjda nekako obraniti pred Šiljom i 
Maljčikom daje brzopleto zapucao stoga što mu se 
pričinilo kako netko dolazi. 

“O tome smo se već dogovorili. Smaknut ćeš ih, 
ah samo u krajnjoj nuždi. Samo ako uletimo u be- 
zizlaz” - čvrsto zaključi Maljčik uz Šiljino povla¬ 
đivanje. 

“Tako sam i razumio. U krajnjoj nuždi. Ubij da 
ne budeš ubijen!” 

“U ovome slučaju nemoj primijeniti onu policij¬ 
sku: Što prije umreš dulje ćeš biti mrtav!” - rukne 
Maljčik dragostan jer mu je sinula stara pouka. 

Razveseljeni stanari iz ulice San Martin u smi¬ 
raj noći napustih su Predraga. Dok su na pločniku 
uspavanu od sparine stajali da zaustave taksi, Šiljo 
blago promukla glasa dobaci Maljčiku i Petru kako 
je više nego ikada siguran u povoljan ishod preko- 
sutrašnje diverzije: 

“Lakše će proći nego što sam do sada pretpostav¬ 
ljao!” Pridodao je: “Sve što smo učinili kao pohcaj- 
ci bila je samo priprema za ono što će se dogoditi. 
Mi ćemo, drugovi, zapravo tek od četvrtka početi 
pisati naše karijere!” 

“Ubrzo ćemo postati svjetska vijest...” - preuzet¬ 
no spomene Petar. 

“Ah vijest bez jednoga od pet w koju ona mora 
po novinarskim pravilima sadržati u ishodištu. U 
toj vijesti bit će: why, what, where i when ali ne i 
- who’‘ - učio ga je Šiljo. 

“Za razliku od američkih policajaca, o čijim 
uspjesima njihove novine uvelike pišu i o kojima 
su u HoUywoodu snimljene stotine filmova, kod 
nas narod nikada nije saznao tko su bili junaci na¬ 
ših akcija. Pokriveni ribljom šutnjom ostali su pri- 

tajeni iza svojih blistavih pothvata. A, duše mi, bilo 
ih je i te koliko...” - Maljčik pritom važno pogleda 
Šilju. 

‘‘Norveški kitolovci vele da harpunom najprije 
naciljaju u kita iz kojega štrca mlaz!” - zaskoči ga 
Šiljo: “Zato mi nećemo doživjeti ni minute široke 
javne slave. Ali to je dobro, baćo. Bar ćemo ostati 
normalni.” 

“I živi!” -* ubaci Petar. 

Navratili su u bistro do kuće da prije završnoga 
udara Operacije Pavelić zaliju za njen povoljan ra¬ 
splet. Šiljo i Maljćik naručili su škotski viski Old 
Smuggler^ a Petar nije mijenjao Pepsi colu, U sve tri 
čaše bilo je međutim i nečega istog. Krupnih gru- 
menja leda. 

Nakon što ih je konobar neuobičajene pojave, 
hitlerovski začešljane kose i potkresanih brčića 
poslužio ponovljenom turom, Maljčik se okrene 
Šilji: 

“U Zagrebu te nestrpljivo očekuju tvoji ovisni- 

•» 

Cl. 

“Koji ovisnici, baćo?” 

“Stavi prst na čelo i sjeti se. Konobari i barmeni, 
naravno. Sirotani ne mogu dočekati kad ćeš nasta¬ 
viti svoja, zbog više sile prekinuta studijska puto¬ 
vanja po kavanama i barovima. Bez tvojih svako- 
noćnih otmjenih lumperajki, druže Šiljo, dok si ti 
ovdje u Buenos Airesu njihove su zarade u značaj¬ 
nome padu.” 

“Samo sam se trudio da živim punim plućima!” 
- topio se Šiljo od taštine. 

Maljčik se podsjetio zbitija kad je jedini put ušao 
u Ritz bar i ostao do zore: 

“S nama je, sjećaš li se, Šiljo, sjedio pisac Novak 
Simić, koji je više popio, a to nije bila voda, pa su 
mu se pokidale niti. Ubacili smo ga u automobil, 
a ti umjesto da ga odvezeš doma, ostavio si ga na 
Zrinjevcu da nemoćno tinja na stepeništu Jugosla¬ 
venske akademije znanosti i umjetnosti. Rekao si 
da mu je tu mjesto!” 


Sva trojica su se djetinjasto smijala i dočekala 
treću turu. 

Buenos Aires, u utorak, 9. travnja 1957. u 20,30 
sati 

Nakon pomirbenoga dogovora za ručkom u re¬ 
storanu Nivel de laparilla 22. veljače, kad su prisegli 
svetome Vasiliju Ostroškome da će ubiti poglavnika 
o godišnjici NDH 10. travnja i da ni pod kojom izli¬ 
kom neće pomicati utvrđeni datum, Blagoje Jovović 
i Milo Krivokapić viđali su se svake večeri. Izuzima¬ 
jući tri dana sredinom ožujka, kad je Blagoje otpu¬ 
tovao u Mar del Platu da posjeti obitelj. Najčešće su 
se nalazili u Nocturnu, gdje su s neprimjetne udalje¬ 
nosti promatrali svoju izabranu metu. Iz kavane bi 
se uvijek izvukli prije Ante Pavelića, sačekali ga na 
autobusnoj postaji i potom u colectivu broj 5 njega 
i mladoga čuvara neprimjetno pratili do kuće u Lo- 
mas del Palomaru u velikome Buenos Airesu. 

Blagoje je bio uvjeren svojom kožom da se nema 
što prigovoriti planu o atentatu koji su nakon ne¬ 
brojenih razgovora i razmjena mišljenja izbrusili 
do savršenstva. Složni su i uigrani s naslaganim 
pripremljenim rješenjima u glavama za svaku ne¬ 
moguću mogućnost koja bi mogla iskrsnuti i ispri¬ 
ječiti im se na putu do cilja. 

Dogovorili su se da će se večer prije obraču¬ 
na prošetati betlehemski osvijetljenom avenijom 
Corrientes. I posljednji put se preslišaju kako će 
djelovati. 

Čim su se pozdravili, Blagoje je opazio da mu 
Milo koji je došao strahovito uznemiren i odsutan 
duhom šalje smušene znakove: 

“Tebi kao da nije najbolje, brate Milo. Jesu li ti 
naudile vrućine?” - pitao ga je. 

Milo je napadno progutao pilulu za umirenje, no 
kad se ni potom nisu utišali njegovi strahovi, zagr¬ 
lio je Blagoja: 

""Ne računaj sa mnom, brate. Želio sam biti od 
pomoći, tvoj živi štit, ali neću moći. Loše mi je. Po¬ 
stao sam zbunjenko” - naporno je ispuštao riječi 
uspuhan kao da je u trku gurao bicikl niz strminu: 
""Samo bih ti odmogao!” 

Udarac ispod pasa nepodobe Mila bolan je, a 
njegov filistarski zagrljaj Blagoje osjeća kao omču 
koja mu se jače zateže: 

""Kuku mene!” - nepromišljeno zakuka poput 
narikača na crnogorskim sprovodima. Stišao se 
tek kad je primijetio da su prolaznici upražili oči 
u nj. Na rubu neuračunljivosti odmahivao je kao 
da tjera kugu od sebe: “Ukloni mi se s puta! Neka 
te voda nosi, nevjero stoglava, da te više nikad ne 
vidim. Sutra idem sam, pa malo ja, više Bog, i ako 
prođe, dobro je, a ako ne prođe, nalet ga bilo!” 

Blagoja je zapanjilo kojom se brzinom Milo izgu¬ 


bio u gomili. Samo što je podigao pogled, postao 
mu je nevidljiv. Kao da mu je skrama zamaglila 
oči. 

“Milo jest blagoglagoljiv, ali nije crnogorski đe- 
tić, nego dronjak kad me ostavio tragično sama. 
Nazvati ga prevrtljivcem bilo bi preblago. On je 
kao meso podložno kvarenju s kratkim rokom 
trajanja koje se brzo usmrdi” - razglaba Blagoje 
i prkosnim ponosom odlučuje da neće odstupiti. 
Sam će umoriti poglavnika, mada bi mu bilo lakše 
u zajedništvu. Neće pogaziti obećanje dano pred 
Bogom, spreman je i da pogine. Riječ je riječ! Če¬ 
kao je da dočeka makar mu stavili trnov vijenac 
oko glave. Držao je figu u džepu kad mu je navro 
Isusov biblijski vapaj s Golgote dok mu je na križu 
duša izlijetala iz tijela: Bože moj, zašto $i me osta¬ 
vio! 

Buenos Aires, u srijedu, 10. travnja 1957., navečer 

B lagoje Jovović navratio je u Nocturno dese¬ 
tak minuta poslije šest. S vrata je ugledao 
poglavnika, sjedio je u sredini za širokim stolom 
složenim u obliku slova L s tridesetak slavljenika. 
Zato se okrenuo i izašao da prošeta. Utuci će vri¬ 
jeme do osam, kad će otići na postaju colectiva, a 
ondje ga sačekati i krenuti za njime dok se bude 
zaputio kući u Lomas del Palomar. Učestalo je 
uvlačio ruku u desni džep hlača i milovao sa šest 
metaka napimjeni i zakočeni mali damski revolver 
kojim će ga ukapiti. Kad je ostao bez pomoći kuka¬ 
vice Mila, Blagoje se stegnuto pita: treba li, nakon 
što prvi metak uvali u Pavelića, potrošiti i drugi na 
pratioca? Bezuvjetno, zaključio je, jer mrtva usta 
ne govore. A živi čuvar postao bi neugodan ključni 
svjedok. U policiji če opisati atentatora i tako bitno 
pridonijeti da ga pronađu. 

U bistrou u Aveniji 9. de julio, preko puta Obeli¬ 
ska, naručio je cortado i sladoled. Na nekoliko časa- 
ka odvratit će misli od onoga što će učiniti večeras. 

Na nezatomljeno razočaranje svojih idolopoklo¬ 
nika poglavnik im je poremetio savršenstvo ugo¬ 
đaja, zadržavši se jedva sat u Nocturnu. Ivan Asan- 
čaić ga je podsjetio obećanja koje je zaboravio. Tre¬ 
bao bi još navratiti i u Hrvatski dom, u ulicu Salta, 
i ondje također čestitati okupljenima blagdan 10. 
travnja. Još će i provjeriti kako napreduje uređenje 
dvorane u kojoj će govoriti u nedjelju. 

“Sparina mi ne čini dobro, nemam daha! Sunce 
mi je udarilo u tjeme” - tužio se poglavnik Asan- 
čaiću dok su se vozili u Hrvatski dom. “Stoga vas 


molim, Ivane, da ne oduljimo posjet” - upozorio 
ga je uz pojačane tikove na rubovima usana. 

“Kako zapovijedate, poglavniče! Skratit ćemo 
boravak. Uradostit ćete naše ljude što će vas vidjeti 
makar i četvrt sata...” - bobotao je visoki i proće¬ 
lavi Asančaić. 

Dvorana je ukrašena transparentima i slikama 
koje su naslikali pripadnici hrvatske zajednice u 
Argentini, a u staklenim pregradama postavljene 
su izložbe poštanskih maraka izdanih za četiri go¬ 
dine postojanja NDH te hrvatskih knjiga, novina 
i časopisa tiskanih u izbjeglištvu. Kad su Pavelić 
i Asančaić ulazili, iznad govornice su zakucavali 
uramljenu poglavnikovu snimku u boji iz 1943. 

“Bit će krasna blagdanska svetkovina!” - voljno 
će poglavnik. 

“I jako će odjeknuti u Argentini, ali i u svijetu. 
Doći će nam brojni novinari i fotografi. Posebno se 
veselim što su svoju nazočnost najavili snimatelji 
argentinskoga slikopisnog žurnala kao i momčad 
televizije iz New Yorka!” - hvalio se Asančaić. 

“Pametno je, Ivane, što ste ih pozvali! Neka svi¬ 
jet vidi da još postojimo! Neka se uvjere da u truc 
Titovim komunistima nismo propali! Neće proći 
puno vremena kad ćemo ponovno svetkovati u 
našem Zagrebu, ako Bog da!” - zažario se poglav¬ 
nik. 

“Dobro ste me podsjetili, poglavniče. Još večeras 
ću se brzoglasom javiti zborovođi da nam naš zbor 
otpjeva: Još Hrvatska ni propala dok mi živimor 

“Tako je, Ivane! Poletne budnice poput nje odr¬ 
žavaju hrvatski duh!” 

Kao i u Nocturnu, Pavelića su i u Hrvatskome 
domu poslužili šalicom čaja s mlijekom. Naviku 
učestala ispijanja čajeva poprimio je od Hitlera kad 
su se prvi put sastali u dvorcu Berghofu, u Bavar¬ 
skim Alpama, 6. lipnja 1941. Fuhrer bi ih popio i 
petnaestak dnevno pa ga je poglavnik, istina tek 
djelomično, slijedio i po toj pomami. 

Kad je nekoliko minuta prije osam stigao na po¬ 
četnu postaju colectiva, Blagoju se najprije učinilo 
da vidi utvaru. No kako mu se nije priviđalo, ujed- 
Ijivo je zgrabio za lakat Mila koji je odsutno motrio 
na drugu stranu i pušio, ispuhujući dimne kolutiće: 

“Što ćeš ovdje, bijedniče Krivokapiću?” 

“Došao sam...” *- moljakajući zanjunjori Milo. 

“Došao si da me rgaš i slomiš mi volju, je li?” 
- Blagoje je stegnuo glas kako njegova jetkost ne 
bi doprla do uha raštrkanih putnika koji su čekali 
“peticu”. 

“Bit ću s tobom, brate” - šaporio je Milo. Zastao 
je i umorno prešao dlanom preko naprasno ozno¬ 
jena čela. 

“Propustio si veliku priliku da zasvagda zašutiš.” 

“Večeras neću gledati Pavelića u oči nego ću ho¬ 
dati iza njega. Sve će proći u redu čim ga ne budem 
gledao u oči!” - uvro se Milo, a zubalo mu se za- 
klataralo. 

“Tvoja velika mana je što loše blefiraš!” - nije se 
smirivao Blagoje: “Više mi ne trebaš, zloćo! Već sam 
te odbolovao i prežalio. Sam ću ga rastreskati!” 

“Ubij me kao pariju, ali ću s tobom, pa kud pu¬ 
klo!” 

Uto je naišao Ante Pavelić s čuvarom. 

“Vidim nema mi izbora kad su mi suđaje odredi¬ 
le da te trpim pored sebe!” - mrzovoljno prošaputa 
Blagoje: “Ali urazumi se. Milo, moraš me slušati,- 
sve baš sve što ti budem govorio!” 

“Slušam te, brate Blagoje” - ljigavo reče Milo. 

“Uvijek koračaj ispred mene! I sada, dok bude¬ 
mo ulazili, a i kad izađemo!” 


Ušli su prije Pavelića i mladoga tjelohranitelja. 

Upoznali su poglavnikovu autobusnu navadu. 
Dječaci koji su prvi jurnuli u colectivo zaposjeli 
su mjesta u posljednjem redu, koja je on uvijek 
birao za se da mu nitko nije iza leđa. Lako su po¬ 
godili da će, kad ne može na kraju, sjesti tik iza 
vozača. 

Prije nego što se autobus zaustavio na posljed¬ 
njoj postaji, na uglu ulica Pereyra Ivaola i Alas 
Argentinas, Blagoje podsjeti Mila da krene ispred 
njega. Pratio ga je kako silazi i utapa se u gomilu 
koja je izašla. Ali kad je došao nadomak puteljka 
u parku koji vodi do Pavelićeve kuće, u ulicu Avi- 
adora Mermoza, Mila više ni od korova. Kao da ga 
je zemlja usukala. 

Psujući u sebi Milova oca koji je napravio skota 
nad skotovima i izroda nad izrodima i poželjevši 
nakotu Milu da ga sustigne njegovo ljuto proklet¬ 
stvo, Blagoje ubrza i neoprezno priđe na bliski raz¬ 
mak od Pavelića i čuvara, toliko da je razgovjetno 
čuo što govore. Na sto pedesetak metara daleko od 
ulaza čuvar se obratio poglavniku, koji je dahtao 
od sparine: 

“Poglavniče, eto vas blizu... Mogu li, na kratko, 
svratiti do kluba De Fomente?” 

“Pođi, Jure, pođi...” ~ otpustio ga je i uzeo torbu 
koju mu je čuvar dotle nosio. 

Oni su se razdvojili, a Blagoje se zaklonio iza 
najvećega stabla u drvoredu. Prekrižio se i miču¬ 
ći usnicama zahvalio Bogu i Vasiliju Ostroškome, 
svome obiteljskom svecu, što su mu pomogli u pra¬ 
vome trenu, a koji ne može biti praviji. Da je Ante 
Pavelić ostao bez čuvara. Nesvjesno je pogledao na 
sat, bilo je 21,06. 

Blagoje ubrzano krene za njim. Približivši mu na 
oko četiri metra, izvuče revolver da ga s leđa naci¬ 
lja u glavu. No tada se Pavelić, nagonski predosje¬ 
tivši opasnost, naglo okrene: 

“Stani, mater ti komunističku! Jesi li pobuda- 
lio...” - preplanulo zaurla na visokoga, suhonjava 

neznanca koji je upirao cijev u njega. Dok mu je 
mračni park gutao glas, Pavelić je potrčao, 

Blagoje Jovović se doimao poput zbunjenoga 
glumca koga su izgurali na pozornicu, a da nije 
uvježbao zahtjevnu ulogu. Uzdrhtale ruke iz nepo¬ 
sredne blizine u transu je ispalio pet metaka. Po¬ 
glavnik je bolno jauknuo i ispustio torbu. Krvareći, 
posrtao je i teturao po neizgaženoj travi, kao da je 
bačen u prazan prostor bez naslona. I poslije šest- 
sedam sve usporenijih koračaja, srušio se. 

Blagoje je u izgužvanoj bilježnici koju je nosio 
uza se iz gerilskoga opreza da netko nezvan ne po¬ 
gleda što je u njoj napisano, treperavim rukopisom 
smeteno opisao svoje viđenje događaja 10. travnja 
1957., nakon što je u 21,08 pucao u poglavnika: 

Pao je, ne miče se. Ne mogu vjerovati da se pravi 
mrtav ako su mu meci u tijelu. 

Toga časa pomislim kako je bolje da taj krvopilac 
ostane živ. Nakon što ga odvedu u bolnicu, ljudi će 
ga vidjeti i onda mu se mora suditi. 

Ili da ga ipak pribijem? 

Sa strane ugledam ručnu torbu. Pitam se, jesu li 
u njoj dokumenti? Bilo bi dobro da ih se dokopam. 
Ali što ako je u torbi novac? Uhvate li me, proglasit 
će me lupežom. Okrivit če me za grabežno umor¬ 
stvo, da sam ubio zbog novca. Ostavim i Paveliča i 
torbu. 

Počnem bježati oko zgrada ulicom Immelmann. 

Narod izlazi u vrelu noć. Pitaju me: što je? Za¬ 
dihan govorim:”Čujete li što rade oni luđaci tamo? 
Napili se i netko puca po svemu živome! Taj je lud ili 
pijanr - vičem da me čuju i oni na prozorima. Re¬ 
volver mi je u džepu. Ostao je još samo jedan metak, 
za svaki slučaj. 

Trčim i slušam viku oko Pavelićeve kuće. Sprešno 
sam zamakao iz ulice Sanchez koja polukružno za¬ 
vija oko nje. Zašao sam u polje, kad na spržotini 
ostaloj od suše opazim sjenku od čovjeka, Mila Kri- 
vokapića. Stoji napolpogrbljen i gleda me. Nastavim 


trčati, a on krene za mnom. U trku mi pomahnita- 
lo kaže kako se nije usudio krenuti u akciju, jer se 
plašio da ču ga umjesto pozdrava dočekati metkom 
zato što me je prevario i ostavio. Prestravljeni Milo 
svoj revolver bacio je u smeće. 

Postao sam čudno miran i ravnodušan za svo¬ 
ju sudbinu. Da li se tako smireno osjećao i Gavrilo 
Princip poslije atentata na Ferdinanda? 

Krv mu je još šikljala kad se pridigao. Osjećao se 
kao da je snažno udaren šakom po grbači. Osvr¬ 
nuo se i vidjevši da je pognuti strijelac, s kapom 
natučenom do kapaka, poslije petoga hica, umotan 
tamom, odletio kao raketa, žilavo otporni poglav¬ 
nik se zaputio kući. Iako je zatamnjelo, vrućina nije 
sustajala. Danas se Buenos Aires znojio od žaro- 
peka, gorjelo je nebo i gorjela je zemlja. Ranjeni 
poglavnik shvaća da se spasio u sretnome djeliću 
sekunde. Okrenuvši leđa revolverašu izbjegao je 
pogotke u srce i ćelo. 

Žena mu je zanijemila ugledavši ga oblivena krv¬ 
lju. No pribrala se kad ju je umirio da mu rane nisu 
tako opasne kao što njoj izgledaju: 

“Preživjet ću, hvala Bogu!” - prekrižio se Ante 
Pavelić. 

Položila ga je na kauč kad su dotrčali i njegovi 
izbezumljeni čuvari Jure i Ivan. 

Mara Pavelić prizvala je susjedu, liječnicu, Ar¬ 
gentinku, koja mu je očistila rane na leđima i prsi¬ 
ma i zaštitila ih vatom, gazom i zavojem da obuzda 
krvarenje. Utješila ga ju je kako nisu opasne po ži¬ 
vot, iako je isteklo puno krvi. Liječnica je potom 
pozvala vozila hitne pomoći da prevezu ranjenoga 
u obližnju Sirijsko-libanonsku bolnicu. Dok nisu 
stigla. Mara je u međuvremenu muževu košulju 
i hlače s krvavim mrljama zamijenila čistima i 
izvijestila kćer Mirjanu i zeta Srećka Pšeničnika o 
atentatu. Požurila ih je da što prije dođu u bolni¬ 
cu. Prije nego su se zaputili Mirjana je pronašla u 
Hrvatskome domu stariju sestru Višnju i brata Ve- 

limira i prenijela im majčinu poruku neka pohitaju 
doma i ne podižu slušalicu. 

Zaklonjen iza zastora, Ivan već motri mota li se 
netko sumnjiv ispred dvorišta. 

Pšeničnik je telefonirao prijatelju, uspješnome ki¬ 
rurgu, Hrvatu Milivoju Marušiću, i zamolio ga da 
bude nazočan prigodom poglavnikova pregleda. 

“Prekidam večeru i smjesta ču u bolnicu!” - cep- 
teći rekne Marušič. 

Vozilom hitne pomoći s poglavnikom su se do¬ 
vezli njegova supruga, susjeda liječnica i osobni 
čuvar Jure. Mara Pavelić prijavila ga je u bolnič- 
kome prijamnom odjelu pod imenom i zanima¬ 
njem, kao što je bio upisan prije nepunih deset 
godina u apolitskoj putnici, s kojom se uselio u 
Argentinu: inženjer Pablo Aranyos, građevinski 
poduzetnik. 

Uz pasku doktora Marušića pacijenta su pregle¬ 
dala dvojica dežurnih liječnika, koji su ustvrdili da 
je pogođen u visini drugoga kralježnjaka i u desnu 
ključnu kost. Čim su mu rane ponovno premota¬ 
ne, a bolovi ublaženi injekcijom, snimili su ih na 
rendgenu. Na radiografskoj ploči se vidjelo da se 
jedan od dvaju metaka zaustavio samo na tri cen¬ 
timetra od kralježnjaka. Po Marušićevu savjetu, 
nisu ga izvukli iz tijela, za što su se odlučili mladi 
bolnički liječnici. 

Potkraj pregleda četa policajaca iz 47. okruga op¬ 
kolila je Sirijsko-libanonsku bolnicu, koja im je u 
djelokrugu. Zapovjednik žandarmerije Buenos Ai- 
resa Sima Horia Sierra, vržave glave, kratka vrata 
i krupnih zuba koji su ga činili nalik vjeverici ili 
sličnome glodavcu, popeo se u čekaonicu radio- 
grafskoga kabineta, na trećem katu: 

“Kad mogu govoriti sa senorom Pavelićem?” 
- ukrutio se kao engleski batler. 

“Kako znate da je senor Pavelić ovdje?” - sledio 
se Srećko Pšeničnik. 

“Radio Rivadavia je javio da je u atentatu ranjen 
bivši hrvatski je/e de estado”. 


“Jesu li objavili i da je dovezen u ovu bolnicu?” 
- Pšeničnik se trznuo kao da ga je preplašio izne¬ 
nadni pucanj. “Pitam vas iz bojazni zato što taj po¬ 
datak može postati putokaz atentatorima. Da dođu 
i ponovno ga pokušaju ubiti...” 

“No che, na radiju nije rečeno da je senor Ante 
Pavelić prevezen u Sirijsko-libanonsku bolnicu. 
Putem svojih veza to su razvidjeli naši iz policij¬ 
skoga komesarijata! I zato zbog mogućega napada 
policija upravo osigurava bolničke ulaze” - umirio 
ga je žandarmerijski zapovjednik, pri čemu je silno 
iznenadio okupljene iz poglavnikove pratnje: “Po¬ 
sebno sam radoznao što ću upoznati don Pavelića. 
Pasionirani sam filatelist i imam sve hrvatske mar¬ 
ke s njegovim likom, izdane između 1941. i 1945. 
Vjerujem da ću ga i prepoznati, premda je i vrlo 
moguće da viđen odavde izbliza izgleda drugačije 
negoli na markama!” 

Mara Pavelić je oštro pokucala i sa zetom Sreć¬ 
kom Pšeničnikom upala u kabinet gdje su završili 
pregled. Doktor Marušič je pomagao ranjeniku da 
odjene košulju: 

“Čeka te žandarmerijski zapovjednik. Kazao nam 
je da je krugoval objavio vijest o atentatu. Naveli su 
ti ime i da si bio hrvatski jefe de estado. Znači, od 
sada više nije tajna da živiš u Buenos Airesu čim je 
to i službeno potvrđeno” - podrhtavala je supruga: 
“Redarstvenici su opkolili bolnicu. Reci, Ante, što 
nam je činiti?” 

“Morat ću razgovarati s policajcem. Njegova cr¬ 
kva, njegova misa. Sutradan će se novine i onako 
raspisati o meni, pa će se i široko saznati da sam u 
Argentini. Bedasto je, dakle, izbjeći ga i tako nepo¬ 
trebno nalijepiti nevolje na čelo” - bez okolišanja 
je odlučio Pavelić. 

Supruga visoko podigne namršteno čelo i uzne¬ 
mirenih osjećaja upita Marušića: 

“Gospodine doktore, je li moj Ante u snazi? Nije 
li još preslab poslije svega?” 

“Nema zapreka, ako je poglavnik voljan razgo¬ 
varati” - suglasio se kirurg: “Ipak, prije nego ga 
policajac krene ispitivati upozorit ću ga da ne 
odulji.” 

Prvi sati četvrtka, 11. travnja 1957., u čekaonici ra- 
diografskoga kabineta Sirijsko-libanonske bolnice u 
Gran Buenos Airesu 

Poslije pozdrava žandarmerijski zapovjednik 
Sima Horia Sierra glomaznim tijelom u tankome 
prugastom odijelu ispunio je sjedalicu s naslonja¬ 
čem u koju se duboko ugnijezdio, i onda, gladeći 
usput ružičasti nos, nekoliko trenutaka bez rije¬ 
či nazvirivao Paveliča. Što god ga je dulje gledao, 
oči su mu rasle i bivale sve krupnije. Od davnina 
navikao na saslušanja, poglavnik pomisli kako je 
to psihološki trik iz policajčeva skladišta, s naka¬ 
nom da ga impresionira, uplaši, nadgovori, smekša 
i učini ga nesigurnim. No kad je viši argentinski 
policijski dužnosnik udvorljivo primijetio da je se- 
nor isti kao na portretu s maraka Nezavisne Države 
Hrvatske, tek što sada njeguje brkove i donekle je 
ostario (“Pa od tada su prošle godine pune briga, 
muy senor mio!” - dodao je obzirno), poglavniku 
se iskrao tašti osmijeh. 

“Kad je bilo pucano u vas?” - bilo je prvo od za- 
mašnih pitanja Horia Sierre. 

“Sinoć oko 21,10 u parku nedaleko od moje kuće, 
u uUci Aviador Mermoz.” 

“Koliko je bilo napadača?” 

“Samo jedan!” 

“Jeste li ga prepoznali, senor?” 

“Premda mi se pribUžio na tri do četiri metra, 
nisam mu mogao zapaziti hce zato što je do oči¬ 
ju spustio štitnik polo kape. Dotle ga nisam viđao. 
Ipak, moguče da je bio - ali, mohm, nemojte me 
hvatati za riječ - među putnicima colectiva broj 5, 
kojim sam se s postaje General San Martin vračao 


doma. Visok, mršava tijela, četrdesetogodišnjak, 
rekao bih...” - nesigurno je grcao poglavnik. 

“Što, zar se vi vozite gradskim prijevozom, senor 
Pavehču?” - u nevjerici se zgrozio žandarmerijski 
zapovjednik 

“Kad idem u središte Buenos Airesa, koristim co- 
lectivo i subie.” 

“Imate h kola i vozača?” 

“Nemam!” 

“Čudno, vrlo čudno za nekadašnjega šefa drža¬ 
ve. Povrh toga što ste politički izbjeglica, vi ste još 
i na meti režima iz Beograda, koji od naše vlade 
od 1951. povremeno traži vaše izručenje, da vam 
tamo sude... Imate li čuvara, senor?” 

“Dvojicu. Na smjenu, jedan za drugim, čuvaju 
mi dom i prate me kad pođem u Buenos Aires, u 
posjet kčeri, zetu i vmukama, te na sastanke sa ze¬ 
mljacima. No događa se i da se zaputim bez prati¬ 
oca. Stoji, međutim, kako su ovdašnji ugledni Hr¬ 
vati unazad nekoliko dana uporno zahtijevah da 
pojačam osobnu zaštitu i nosim prsobran. Nisam 
pristao.” 

“Postoji h poseban razlog zašto su tražili da bu¬ 
dete bolje čuvani ovih dana? Je li vam priječeno 
ubojstvom?” 

“Trebao sam vas podsjetiti da se u srijedu, 10. 
travnja - a srijeda je, evo, već jučer - navršilo še¬ 
snaest godina od proglašenja Nezavisne Države 
Hrvatske, u našem glavnom gradu Zagrebu, 1941. 
Lakše čete povezati da je datum moga ubojstva 

- na sreću neuspjela, uz blagoslov dragoga Boga 

- bio perfidno izabran.” 

“Vaši sunarodnjaci izbjegli u Argentinu sebe na¬ 
zivaju ustašama, je li tako?” 

“Da, mnogi su ustaše!” 

“Je h ustaški pokret, koji ste vi utemeljili, senor, 
ultranacionalistički?” 

“Više bih volio da ga zovete protukomunistič- 
kim. Ustašama, kao i većini Hrvata, najsvetija je 
misija oslobođenje mile nam domovine. Hrvatska 

je pokorena od Srbije i silom pripojena umjetnoj 
tvorevini Jugoslaviji.” 

“Ali sadašnji je vladar Jugoslavije, maršal Tito, 
Hrvat. Kao i vi, uostalom...” 

“Nemojte vjerovati u priču da je Tito Hrvat. On 
je Rus, što je dokazano. Ali i kad bi, na nesreću, bio 
Hrvat, Tito je zadojeni komunist i poslušni služnik 
Moskve!” 

“Kako to kad se maršal Tito još 1948. razišao s 
Moskvom i Staljinom i postao prijatelj s Ameri¬ 
kom, Velikom Britanijom i ostalim zapadnim ze¬ 
mljama? Tito je uveo Jugoslaviju u Balkanski pakt 
s Turskom i Grčkom da je zaštiti od komunizma i 
Sovjetskoga Saveza...” 

“Titov navodni sukob s Moskvom i Staljinom i 
njegovo približavanje Americi, Velikoj Britaniji i 
ostalim zapadnim demokratskim državama pri¬ 
vlačna je karnevalska farsa i najosmišljenija poli¬ 
tička perverzija stoljeća. Podli prevarant Tito uči¬ 
nio je naivnima i, usuđujem se kazati, smiješnima, 
američke predsjednike, prošloga Trumana i današ¬ 
njega Eisenhowera. Dwight Eisenhower izobilom 
pomaže njegov komunistički i teroristički poredak 
oružjem, hranom i nepovratnim gotovim novcem, 
milijardama dolara. A jadan i ne sluti da ga Tito 
- koji mu priča o slobodi dok puni zatvore - po¬ 
vlači za nos. Tito Americi javno prodaje Rusiju, a 
Rusiji potajno prodaje Ameriku. Tito nikada neće 
stati s obje noge na američku stranu. Vidjet ćete 
to ubrzo...” - Ante Pavelić se zmajevito suspregao 
pred žandarmerijskim zapovjednikom i prešutio 
anegdotu nadošlu na vrh jezika koju je čuo 1949., 
kad se jugoslavensko-sovjetska kriza uspela do naj¬ 
višega napona i svijet iz časka u časak očekivao na¬ 
pad na Jugoslaviju s granica Staljinovih vazalskih 
država, iz bloka takozvanih narodnih demokracija: 
Mađarske, Bugarske, Rumunjske i Albanije. Ozlo¬ 
jedio se kad su mu prenijeli kako su tada, u pro¬ 
ključaloj euforiji, i neki bugojanski ustaše iskazali 
pripravnost da se svrstaju među Titove bojovnike 


eda bi se oduprli sovjetskoj najezdi. Napose ga je 
uzrujala pjesmica koju su ispjevali: Druže Tito, ti se 
ne boj Rusa, ustaša je iza svakog busa! “Nu, i da se 
nisam pravovremeno preumio, ovaj Argentinac ne 
bi razumio smisao te pučke rere” - u sebi je samo- 
milosno izbrisao svoju, u posljednjem trenu zau¬ 
stavljenu brzozboricu. 

Žandarmerijski zapovjednik se iskašljao kako 
bi prekinuo razgovor, koji je odlutao neželjenim 
smjerom. Vratio se povodu zbog kojega je poslan 
da ispita poglavnika Pavelića: 

“Kako to da vas osobni čuvar sinoć nije zašti¬ 
tio?” 

“Otpustio sam ga prije nego što su me napali, na 
sto pedeset metara od kuće. Dopustio sam mu da 
se nađe s društvom u klubu De Fomente de Ciudad 
Jardin.” 

“Unatoč nenadanome napadu, možete li se ipak 
sjetiti, senor Paveliću, koliko je hitaca atentator is¬ 
palio u vas?” 

“Bilo ih je pet! Ali pogodila su me dva.” 

“Taj N.N. gađao je iz blizine, sa svega tri do četiri 
metra. Tri metka su, dakle, prozujala mimo vas. Da 
je samo jednom bio točniji, hrvatska povijest od 
sinoć bi bila drugačije pisana.” 

“Prije više godina bio sam u Leipzigu, u Njemač¬ 
koj, i na tornju gradske kuće, podno sata, pročitao 
sam natpis: Smrt je sigurna, ali je smrtni čas neiz¬ 
vjestan!” 

“Udes je udijelio da se umiješa slučajnost koja se 
desi jednom u deset tisuća pokušaja i spasi vam ži¬ 
vot, senor...” 

“I slučajnost je dio, pa i sadržaj života...” 

“Slažem se” - kimne žandarmerijski zapovjednik 
i nastavi obrazlagati svoju pretpostavku: “Atenta¬ 
torovi promašaji, po meni, jednaki su kao kad bi 
se nogometni napadač pet puta nesmetano našao 
na tri do četiri metra od vratara i čak tri puta, za 
božje čudo, prebacio vrata. Trener i navijači ne bi 
mu oprostili nemoguće promašaje. Htio sam, nai- 

me, ustvrditi da vas je pratila slijepa sreća čim ste 
preživjeli, senor, U vas je, i to s leđa, pucao nedora- 
stao strijelac!” 

“Priznajem, nisam se sjetio da te promašaje us¬ 
poredim s nogometaškim, ali mi je, upravo kao i 
vama, prva misao bila da je strijelac doista bio loš i 
nespretan. Kasnije sam zaključio da sam ga uplašio 
i poremetio... 

“Kako ste ga uplašili i poremetili?” 

“Kad sam mu vikom priprijetio prije nego što će 
zapucati! Držim da ga je u presudnome času napu¬ 
stila hrabrost.” 

“Budući da smo se dotakli nogometa, meni je 
kao Argentincu neshvatljivo da se bilo gdje na svi¬ 
jetu rodio netko tko ga ne voli... Pratite li nogomet, 
senor Paveliću?” 

“O, da. U Zagrebu sam i kao poglavnik Nezavi¬ 
sne Države Hrvatske često posjećivao međunarod¬ 
ne utakmice.” 

“Smijem li saznati, senor, koja vam je argentinska 
momčad najsimpatičnija?” 

“Boca Juniors. Zato što je klub maloga puka.” 

“Onda nismo na istim valnim nogometnim duži¬ 
nama. Ja sam aficionado ovdašnjega Racinga. Prije 
tri godine, u veljači, po snijegu do zuba, Racingje 
odigrao prijateljski susret u vašem Zagrebu s Dina¬ 
mom i izgubio čak s 3:0. Dogodio se nezapamćeni 
skandal kad je naš razjareni vratar Dominguez, 
koji sada brani u madridskome Realu, klasičnim 
boksačkim udarcem tri minute prije kraja raspalio 
suca i oborio ga. No vodstvo Racinga ga je valjano 
umilostivilo s nekih pet tisuća dolara da ne prijavi 
Domingueza Svjetskome nogometnom savezu.” 

“Čitao sam. I poznam suca. Miljenko Podubski 
bio je među najboljima u nas.” 

“Nego, kako to da je klub iz Zagreba nazvan kao 
i onaj iz Moskve - Dinamo?'' 

“Ah, pa to je bio sportski zločin. Klubovi koji 
su djelovali u Nezavisnoj Državi Hrvatskoj zabra¬ 
njeni su kad su svibnja 1945. komunisti prigrabili 


vlast. Novim društvima nametnuli su nakaradna 
boljševička imena: Dinamo, Milicioner, Udarnik, 
Metalac, Torpedo, Mladi partizan. Borac, Napredni 
omladinac. Proleter, pa i Crvena lokomotiva!" - Pa- 
velić je nazive najprije izgovorio na hrvatskome, a 
zatim ih preveo na kastiljanski. “A Dinamo, koji ste 
spomenuli, nadovezan je na tradiciju našega prva¬ 
ka, Građanskoga iz Zagreba, koji se tako zvao od 
osnutka 1911. do zabrane.” 

“Moj znanac, kapetan. Racinga i reprezentativac 
Pedro Dellacha, rekao mi je da mu je Zagreb ostao 
u sumornome sjećanju. Sivi i dosadni komunistič¬ 
ki grad, s uplašenim narodom” ~ reče Sierra. No 
trgnuvši se - nije li nesmotreno povrijedio domo¬ 
ljubne osjećaje izbjegloga hrvatskog je/c de estado 

- pokuša ublažiti riječi: “Sud o Zagrebu, kako ga 
je vidio i doživio popularni argentinski nogome¬ 
taš, prenio sam vam brzopleto, ali bez prizemne 
namjere da vas ožalostim, vjerujte mi, senor." 

- laknulo mu je kad se uvjerio da se Pavelić nije 
uvrijedio. 

“Zagreb je bio Ijubak, lijep i privlačan srednjoe¬ 
uropski grad, poput Beča. No komunisti su ga na¬ 
mjerno zapustili, umazali i učinili ružnim i upla¬ 
šenim.” 

Zapovjednik žandarmerije Sima Horia Sierra 
udario se pokajnički prstom po čelu kao da na trž¬ 
nici proba lubenicu je li zrela. 

“Oprostite mi, senor, vi ste ranjeni, a ja, umjesto 
da vas ispitujem o tome, bezobzirno gnjavim s no¬ 
gometom. Ali vi ste jamačno upoznali našu argen¬ 
tinsku strast, a znate kako mi bez nogometa gotovo 
i ne počnemo ijednu priču... Još malo bih se vratio 
atentatu. Entonces, sumnjate li na nekoga tko vas je 
pokušao ubiti?” 

“U mome slučaju nije važna osoba koja je sinoć 
pritisnula obarač, nego ona u čijem je mozgu smi¬ 
šljen ovaj zločin...” 

“Niste mi odgovorili: na koga sumnjate?” 

“Ne da sumnjam nego pouzdano znam da je 

atentat zakuhala jugoslavenska ambasada, naravno 
na zapovijed Titove tajne policije!” 

‘‘Tvrdite li da je na vas pucao netko od jugosla¬ 
venskih diplomata?” 

“To ne. Ambasador i njegovi špijuni nisu izravni 
izvršitelji. No odanle, iz jugoslavenske ambasade, 
u ulici Marcelo T. de Alvear, unajmili su ubojicu 
i platili ga. Ipak, Bog me je sačuvao od smrtono¬ 
snoga ugriza i odredio da na me pošalju krokodila 
mliječnih zuba.” 

“U pravu ste. Bog je sinoć prešao na vašu stranu 
ulice...” 

“Ali komunisti će sada, poznatom arogancijom 
štititi svoju laž i rotiti se kako nemaju ništa s aten¬ 
tatom. Prljavo će lagati o prljavu poslu koji su na¬ 
ručili. I razumljivo, sve poricati.” 

“Očekujem takvu obranu...” - nahlađeno se su¬ 
glasio zapovjednik žandarmerije. 

“U Hrvatskoj narod kaže da je lopov tko ukrade, 
ali i onaj tko mu drži ljestve.” 

Zapovjednik žandarmerije se nakratko savio u 
šutnji i razmislio prije nego što je otegnuto pro¬ 
govorio: 

“Nakon pada generala Juana Perona u našem ti¬ 
sku izašlo je više članaka protiv vas. Da ste mu bili 
saveznički odani i da ste surađivali s njegovom mi¬ 
litantnom organizacijom Alianza Nacionalista tako 
što ste organizirali terorističke batinaške skupine 
ustaša koje su palile crkve, pljačkale, zlostavljale i 
ubijale Argentince, protivnike režima. Pisali su đa 
vas je Peron plaćao šest tisuća pesosa mjesečno i 
omogućio vam nesmetan život i rađ u Argentini.” 

Iz Pavelića je provalio bijes kad gaje zapovjednik 
podsjetio tih optužbi: 

“To su podle podmetačine srpskih komunista. 
Jugoslavenska ambasada podijelila je mnogo nov¬ 
ca nekim ovdašnjim novinarskim prodanim duša¬ 
ma da napišu najogavnije laži o meni i Hrvatima 
udomljenim u Argentini. Zato smo prvih dana po 
dolasku hunte na vlast moja kći Višnja, moji naj¬ 


bliži suradnici i ja bili pozivani na više ispitivanja 
u policiju!” 

“Poznato mi je zato što sam rukovodio službom 
koja vas je isljeđivala.” 

“Rekao sam isljednicima, a ponavljam i vama: 
nisam bio Peronov suradnik!” 

“I to znam!” 

“Onda znate i da su nam bila potrebna četiri duga 
mjeseca dok nismo dokazali policiji kako nismo 
radili za Perona” - usplamtjelo reče poglavnik. 

“Bit ću iskren do kraja, senor Paveliću” - otvo¬ 
rio se zapovjednik žandarmerije: “I ja sam u prvim 
naletima vjerovao da ste bili svrstani uz generala 
Peiona i Evitu. Što god vi držali o njemu, reći ću 
vam da ga nisam volio. Juan Perom bio je umišlje¬ 
no uvjeren kako ga je providnost poslala među Ar¬ 
gentince da nas izvede na pravi put.” 

“Mada je Peron znao da sam u Argentini, prise- 
žem vam da ga nisam upoznao.” 

Zapovjednik žandarmerije snizi glas: 

“U njegovoj eri ovdje smo s uha na uho prenosili 
pitalicu: Koja je razlika između Boga i Juana Pero¬ 
na? Odgovor, ako ga niste znali, glasi: Bog nikada 
nije pomislio daje Peron!” 

Dok su se obojica tresla od smijeha da su im i 
podbraci titrali, pristupi im doktor Marušić i bla- 
godušno prekori zapovjednika žandarmerije zato 
što je uvelike preuznio i najšira dopuštena liječnič¬ 
ka ograničenja: 

“Poštovani, mislim da senoru Paveliću iz očiju 
i iz izmučena lica čitate koliko vapi za odmorom. 
Odavno je trebao biti kod kuće. Morat će dugo mi¬ 
rovati.” 

Zapovjednik žandarmerije smjerno se ispričao i 
sklopio teku u koju je zapisivao odgovore. Ruko¬ 
vao se s poglavnikom i kirurgom, u prolazu se na¬ 
klonio gospođama Mari Pavelić, Mirjani Pšeničnik 
i argentinskoj liječnici - susjedi Pavelićevih, mah¬ 
nuo Srećku Pšeničniku i tjelohranitelju Juri i žurno 
se udaljio. 

Ispitivanje Ante Pavelića potrajalo je do pola dva 
poslije ponoći. Kad je izišao, zapovjednik žandar¬ 
merije naloži četovođi da policijsku momčad, koja 
je okruživala bolnicu, vrati u postaju. 

Ranjenika je u glomaznim američkim kolima 
povezao zet Srećko Pšeničnik. Na prednje sjedalo 
sjeo je čuvar Jure, a otraga poglavnik u sredini, po¬ 
red žene Mare i kćeri Mirjane, u osmome mjesecu 
trudnoće. (Argentinci o trudnicama blagonaklo¬ 
no kažu da su “progutale bumbara”). Poslije dvije 
djevojčice. Zvjezdane i Aiše, Mirjana želi dečka. 
Otišla je svojoj proročici senori Consuelo i nije se 
razveselila kad je u kartama ugledala da će joj i tre¬ 
će čedo biti curica. Senora Consuelo je skupa, ali 
nikada nije pogriješila u predviđanju budućnosti. 
Mirjana joj ne bi uzela za zlo da ovaj put ne pogodi. 
Ako rodi dječaka, nazvat će ga po svome ocu. Ante 
Pšeničnik Pavelić, tako bi buduća beba bila upisa¬ 
na u knjizi rođenih. 

Ispred kuće Pavelićevih nenajavljeni prizor, go¬ 
mila od devedesetak osoba. 

Pšeničnik je zato prozujao pored gužve kod nji¬ 
hova ulaza i zaustavio se na uglu, u sljedećem blo¬ 
ku. Utrnuo je svjetla automobila i naložio tjelohra¬ 
nitelju: 

“Iziđi der, Jure, i izvidi koji su oni tamo?” 

Jure se poslije pet minuta vratio s očekivanom 
vijesti: 

“Poglavnika čekaju novinari i fotografi, ali ima 
i mnoštvo naših, Hrvata. Kad je vidjela da ljudi 
pristižu u sve većem broju, gospodična Višnja se 
spustila među njih i izvijestila ih da joj je tata u 
bolnici i da ne zna kad će se vratiti. Još im je rekla 
kako nije sigurna hoće li ga pustiti doma jer mo¬ 
guće je i da ga poslije pregleda zadrže na liječenju” 
- prijavljivao je promuklo Jure prepoznatljivim 
čitlučkim mamljivim izgovorom: “Trojica čestitih 
ustaša, znam ih u dušu, bili su u Bobanovoj Crnoj 
legiji, kazali su mi da su svi, i novinari i naši subor¬ 


ci, kako god se bude okrenulo, svejednako odluč¬ 
ni čekati poglavnika i do navečer. Moradne li pak 
ostati u bolnici, dočekat će gospođu Maru da od 
nje čuju kako mu je.” 

Mara Pavelić i Srećko Pšeničnik pitali su u glas: 

“Što ćemo u ovo doba noći s tolikim ljudima?” 

“Pozvat ćemo ih gore!” - spontano naloži po¬ 
glavnik. 

“Ali, Ante, kako će se svi nagurati u prijamnome 
salonu?” - pobunila se Mara. 

“Nekako će već....” - udobrovoljavao je poglav¬ 
nik: “Uvedi ih u salon, a ja ću se smjestiti u spa¬ 
vaćoj sobi. Potom neka novinari i fotografi uđu k 
meni.” 

“Hoćete li izdržati taj pritisak, poglavniče?” - 
oprezno upita doktor Marušić. 

“Hoću i moram! Iznimno je važno da svijet iz 
novinskih i krugovalnih izvješća pročita i čuje da 
sam preživio. To će najuvjerljivije dokazati slike u 
tisku i moj glas s krugovala! Riječ može prevariti, 
ali slika - ne!” - odrješito će poglavnik. 

“A što ćemo, Ante, s posjetiteljima koji nisu iz ti¬ 
ska i iz krugovala? Ustaše i tvoji ostali sljedbenici, i 
oni te čekaju... ” - ponovno je bila neodlučna Mara 
Pavelić. 

“Sve ću ih pozdraviti sada u dolasku, a potom, 
dok budem govorio s novinarima, vi se, domaći, 
naizmjence zabavite s njima. I poslužite ih pićem!” 
- reče poglavnik dok su mu žena i tjelesni čuvar 
pomagali da se izvuče iz kola: “Kako god vam se 
ovo što ću reći može učiniti proturječnim, znam 
da će mučki nasrtaj na me još sutra biti vredno¬ 
van kao mig povijesti i kao pobjeda Hrvatske! Bog 
me je sinoć sačuvao i tako ostao uz hrvatski narod, 
koji snatri o uskrsnuću naše nezavisne domovine! 
Komunističkim razbojnicima vratio se bačeni bu¬ 
merang i udario ih snažno po glavi. Postigli su pro- 
tuproduktivni učinak!” - izgovorio je pun sebe. 

Kad su ga ugledali, njegovi privrženici, unatoč 
vremenu koje zbog usnulih u zgradama naokolo 

nalaže muklu tišinu, uzvitlano su zapljeskali i uzvi¬ 
kivali: “Živio poglavnik!” i neobuzdano zapjevali: 
S Velebita Boban kliče, za dom spremni, poglavniče! 
Dvjema ženama srednjih godina, koje su se drža¬ 
le pod ruku, potekle su suze poput kiše s oblaka. 
Iako ganut dočekom, Pavelić, nakon što je slabašno 
odzdravio masi, ušutka je širokim pokretom: 

“Molim vas, sestre i braćo, nemojte biti prebučnil 
Pozornici će nas oglobiti zbog remećenja noćnoga 
reda i mira!” 

Okupljeni su smijehom propratili njegove riječi i 
potom se poslušno umirili. 

Srećko Pšeničnik privuče Mirjanu i prozbori po- 
lušaptom da ga ostali ne čuju: 

“Mislim, draga, kako je skrajnje nepametno da 
tvoj ranjeni i iscrpljeni otac odjednom govori s više 
od šezdeset novinara koji ga neće štedjeti. Napro¬ 
tiv...” 

“Ali što ja tu mogu, Srećko?” - upita ga nemarno 
trudnica dok se ogledavala na malome ovalnom 
zrcalu i, sudeći po jedva primjetnome smiješku, 
bila zadovoljna svojim izgledom. 

“Nagovori ga da ne razgovara sa svakim novina¬ 
rom ponaosob jer bi to bila nepojamna muka. Sa- 
tiranje i samouništenje. Neka bude skupni susret, 
sveden na najkraću mjeru, najviše na četvrt sata.” 
Pšeničnik približi palac i svinuti kažiprst desne ruke 
da i pokretom pokaže ženi koliko bi trebao kratko 
potrajati domjenak njegova tasta s novinarima i 
snimateljima: “No da se dečki iz tiska i krugovala, a 
i snimatelji, dakako, ne bi rasrdili, treba im obećati 
više vremena sljedeći put, čim bude zacijelio rane. 
Tako mu reci!” - diplomatski pridoda. 

“To je nepomislivo. Srećko” - uzvine usnice žena 
mu Mirjana: “Tata me neće poslušati. Otkad je na¬ 
pustio domovinu, osiromašenje što pred novinari¬ 
ma ne može iskazivati svoja stajališta i razmišljanja 
kao za poglavnikovanja. Ako su poslije toga i pisali 
o njemu, onda su najčešće izlazile komunističke 
splačine. Da je ratni zločinac, da ga treba izručiti 


Beogradu, osuditi i, naravno, poslati ga na galge.” 

“Pa tvoga tatu su i ovdje intervjuirali novinari iz 
utjecajnih talijanskih, američkih, francuskih i ar¬ 
gentinskih novina, agencija i krugovala...” 

“Držim da je tati, nekoć naviklome na svakod¬ 
nevne istupe u tisku, na krugovalu i slikopisu - ne 
samo u Hrvatskoj, nego i u tuđini: Njemačkoj, Ita¬ 
liji, Španjolskoj, Mandžuriji, Mađarskoj, Slovačkoj, 
Švicarskoj, Bugarskoj, Japanu, Rumunjskoj, Fin¬ 
skoj i gdje ga još sve nije bilo - ovo sada previše 
malo”, opirala se Mirjana. “I kad ga, otkad smo ov¬ 
dje, novinari zamole za razgovor, to se događa tek 
jednom u pola godine. I tim rijetkim novinarima 
tata uvjetuje da u uvodu istaknu kako su ga sreli u 
zrakoplovu ili u nekoj južnoameričkoj državi, naj¬ 
češće bi naveo Urugvaj. Znaš da je morao tako, iz 
opreza, kako ne bi nesmotreno naudio državi Ar¬ 
gentini, koja nas je prihvatila, i pritom potaknuo 
srbokomuniste da iznova traže njegovo izručenje.” 

“Znam da je svjetska promidžba silno važna za 
Hrvatsku, osobito danas, nakon što je tata čude¬ 
snim čudom preživio atentat. No njegovo lomno 
zdravlje ipak je najvažnije” - istrzavao se Pšenič¬ 
nik. “Što kažeš, draga, o tome da ga ja pokušam 
uvjeriti?” - predloži joj slatkorječivo. 

Mirjana Pšeničnik kaotično zamlatara rukama 
tako da se onima sa strane učinilo kako mahnito 
rastjeruje blesave nasrtljive komarce koji je po zgu¬ 
snutu zraku krvoločno bodu po obrazima. 

“Bit će ti zaludan trud. Srećko. To večeras ne bi 
uspjelo čak ni mami!” 

“Ali, draga...” 

“Ne brini se. Tati je sada srce na mjestu. Ovo će 
mu podići samosvijest!” 

U prugastoj tankoj pidžami neobrijani Ante 
Pavelić, nalik suhoj grani, ukočena vučjega pepe¬ 
ljastog pogleda, u spavaćoj sobi sjedi na krevetu 
naslonjen na dva podglavača i trljanjem vraća krv 
u umrtvjele prste na rukama. Tanana sjenka ispod 
očiju odaje čovjeka kojemu snaga popušta. Oni 

koji ga dulje nisu vidjeli zamijetit će promjenu u 
izgledu. Obrve su mu još zgusnutije, umjesto rani¬ 
jega razdjeljka počešljan je unatrag, a poveći prosi- 
jedi brkovi, koje je počeo puštati prije pola godine, 
čine ga, kako je poglavnika opisao neki američki 
kroničar, sličnim nepovjerljivim karabinjerima iz 
talijanskih neorealističkih filmova. 

Višnja Pavelić, koja se 1940., za izbjeglištva u Fi¬ 
renci, iskazala kao očeva veza s javnosti, najprije je 
uvela novinske fotografe i snimatelja argentinskoga 
filmskog žurnala. Zaslijepljen fleševima, poglavnik 
je smrknuto pozirao podižući krvavu košulju kao 
corpus delictu Oči su mu se zasjaktile kad su ušla tri 
živahna Amerikanca iz televizijske redakcije agen¬ 
cije United Press: snimatelj, tonac i reporter. Ovo će 
mu, sjetio se, biti prvi put da ga snimaju za TV. Dok 
su momci namještali rasvjetu, u sebi se čudio kako 
to da je svoju ekipu poslala inozemna, američka, a 
Television Argentina nije? Uzgred je smišljao i kako 
bi se pohrvaćeno mogla nazvati televizija? Recimo: 
dalekovidnica? Nije nakaradno, dapače... 

Na kraju su stigli novinski, radijski i agencijski 
novinari. Višnja im je, manirom izvještene djelat¬ 
nice izpublic relationa, u salonu skupila posjetnice, 
a onima koji ih nisu imali upisala je imena i nazive 
redakcija. Razvedreno je zaklopila da su, pored de¬ 
setak izvjestitelja hrvatskih emigrantskih listova i 
časopisa iz Buenos Airesa, u zapaženu broju došli 
predstavnici elitnih svjetskih i argentinskih kuća. 
Uz gotovo sve dnevne listove i radijske postaje 
iz Buenos Airesa, tu su još: The New York Times, 
The Washington Post, milanski Corriere della Sera, 
pariški Le Figuro, hamburški Die Welt, madridski 
AjBC, londonski Daily Telegraph i Daily Express, to- 
kijski Asahi Shimhun, kairski Al Akhba; od latino¬ 
američkih: O Globo iz Rio de Janeira, El Mercurio 
iz Santiaga de Chile, El Dia iz Montevidea, La Tri¬ 
buna iz Asunciona, Ultimas Noticias iz Caracasa, 
El Tiempo iz Bogote, Excelsior iz Ciudad Mexica, 
te dopisnik utjecajnoga američkog tjednog maga¬ 


zina Time. Upoznala je i puno zastupnika poznatih 
agencija, engleskoga Reutersa, američkih United 
Pressa i Associated Pressa, francuske AFP, talijan¬ 
ske ANSA, njemačke DPA, japanske Kyodo, argen¬ 
tinske ANS, čileanske Coper, španjolske EFE, egi¬ 
patske MENA, brazilske AN i meksikanske AMEX. 
Višnja je, međutim, ustuknula kad je s posjetnica 
pročitala i imena novinara izraelskih novina: Wil- 
freda van Ovena, stalnoga dopisnika iz Buenos 
Airesa: The Jeruzalem Posta i Yedioth Ahronotha, 
i Zvija Malchina urednika tjednika Dvar Hashevu, 
koji se sudeći po telavivskoj adresi na dan atentata 
zatekao u Buenos Airesu. Prije nego što će ih u tri 
skupine puštati ocu ispričala im se i na tren ušla k 
njemu sama u spavaću sobu: 

“Zamisli, tata” - reče olovno raspoložena Višnja 
- “ovdje su i iz židovskih novina. Jedan iz Tel Aviva, 
a drugi dopisnik iz Buenos Airesa. Što ću s njima?” 

“Ne uzbuđuj se” - odgovori joj nakon što je raz¬ 
mislio: “Ponašaj se kao da ih nisi posebno zapazila. 
Neka dođu! Kad ih ne bismo pustili, Židovi, kakvi 
jesu, načinili bi svjetski skandal koji bi nam ovoga 
časa najmanje koristio.” I doda: “Da se ipak, ne dao 
Bog, ne okrene na zlo, pozovi Ivana i Juru. Neka 
motre bez daha dok razgovaram s njima. Oprez je 
majka mudrosti.” Poglavnik je najprostijim nači¬ 
nom dijelio ljude: na one kojima vjeruje - a takvi 
su kod njega iz godine u godinu kopnjeli i ostajali u 
sve izrazitijoj manjini - ispred onih brojnijih koji su 
se uvećavali i kojima ne vjeruje. U izraelske dopi¬ 
snike nije povjerovao i prije nego što ih je upoznao. 
Zato je i dozvao tjelesne čuvare da ih drže na oku. 

Zvi Malchin bio je nepoznat poglavniku, dok je 
Wilfreda van Ovena znao po imenu. Pamtio je nje¬ 
gove komentare u argentinskim listovima. Nije vo¬ 
lio Perona, a sada podupire vojnu huntu. U svojim 
napisima Van Oven je nesnošljivo spominjao i nje¬ 
ga, nazivajući ga Hitlerovim i Mussolinijevim vaza¬ 
lom. Pavelić se pretvarao kao da nije čuo o njemu. 

Poglavnik, ne pomjerivši se, nakostriješeno je 

dočekao Van Ovena. Predosjetio je što se iza brda 
valja. Za razliku od maloprijašnjih novinara, koji 
su mu se obraćali konvencionalnim i stereotipnim 
pitanjima, ovo njegovo, najopširnije od svih, nije 
svrstao među dobronamjerna. Nedobronamjerni 
Van Oven natjerao ga je da problijedi: 

“Svijetu je poznato da je država kojom ste vladali 
tijekom četiri godine postojanja krvno, saveznički 
i ideološki bila povezana s fašističkom Italijom i 
nacističkom Njemačkom. Vi, gospodine Paveliću, 
od 1947. boravite u Argentini pod krivim imenom, 
zanimanjem i nacionalnim podrijetlom. Zato je 
bivši Peronov režim formalno odbijao zahtjeve Ju¬ 
goslavije - prvi je bio upućen 1951. ~ da vas izruči, 
izgovarajući se kako niste ovdje, iako je poznato 
da godinama živite i radite u Buenos Airesu. Po¬ 
slije sinoćnjega atentata vlada Argentine, a ni vi 
ne možete više nijekati gdje ste nastanjeni. Pitam 
vas” - sugestivno ga je pogledao Wilfred van Oven 
- “jeste li uznemireni što će Jugoslavija, kako se 
očekuje, ponovljeno zahtijevati vašu ekstradiciju? 
I dijelite li, gospodine, mišljenje upućenih politič¬ 
kih promatrača, među kojima sam i ja, kako vas 
naša vlada zbog međunarodnoga pritiska više neće 
moći skrivati i neće joj preostati nego da vas izruči 
jugoslavenskome pravosuđu?” 

Nelagodno je zabrujalo. Zgroženi pretorijanci 
Ivan i Jure pripravno su čekali gospodarov mig da 
skoče kao lasice na nepodnošljivoga bezobraznika 
Van Ovena, pregrizu mu grkljan i izbace ga preko 
balkona. Poglavnik nije znao kamo bi se djenuo. 
Povukla ga je huda primisao: jesu li mu odbrojeni 
mirni dani? Je li Buenos Aires za nj postao opa¬ 
sno mjesto? Zazeblo i u nevjerici se pita: hoće li 
ga ova, upravo poludjela bujica odnijeti u naručaj 
Titu? Zar će od danas, kad je upao u kavez u koji 
ga je zaključala hunta, u strahovima i sumnjama 
nemirno razbijati san i početi da otkida bijele latice 
s krasuljka: izručit će me, neće me izručiti? 

“Režim u Hrvatskoj nije bio nacistički, ni dik¬ 


tatorski, nego parlamentarni” - krače je pošutio i 
onda uzdrhtalih usnica izmoždeno zarogoborio: 
“Bio je to režim za oslobođenje bogate zemlje koja 
danas gladuje pod vlasti komunista. Jedina stranka 
kojoj nismo dopustili djelovanje bila je nacistička. 
To je sve što vam mogu kazati!” 

Wilfred van Oven je đavolskim migovima pujkao 
Zvija Malchina da i on poslije njega, kao što su se 
bili dogovorili, Paveliću zamrači nailazeće rasva- 
nuće. Ali Zvi je odustao od pripremljenoga pitanja 
o Židovima, ustaškim žrtvama u NDH, nego ga je 
samo mramorasto promatrao kao lovac leoparda. 
Dumao je je li ikako moguće dokrajčiti poglavni¬ 
ka sada, kad se vrijeme pretvorilo u neprijatelja? 
Kako? Kada? I gdje mu namjestiti smrtnu klop¬ 
ku? Dok leži i oporavlja se, razotkriveni Pavelić bit 
će na oku argentinskih civilnih policajaca, koji će 
mu danonoćno nadgledati kuću. Ni jugoslavenski 
agenti neće ga puštati iz vidokruga. Zbog tih na¬ 
glo izvrnutih okolnosti pojmio je kako je na gra¬ 
nici nemogućega ukapiti ga iz revolvera ili iz bilo 
kojega vatrenog oružja. Pa ni s prigušivačem, koji 
Mossadovi specijalci učestalije koriste. Jednako ri¬ 
zičan bio bi i nasrtaj nožem. Može i s otrovanom 
iglom, no to je ostvarivo jedino uz pomoć liječni¬ 
ka ili medicinske sestre koji će mu davati injekcije. 
Teža mogućnost, a ipak kakva-takva, jest spopasti 
poglavnika izvan kuće nakon što se bude digao i 
ubosti ga metalnim vrškom suncobrana natoplje¬ 
nim cijankalijem. To bi učinkovito izvela Šula, ne bi 
joj bio prvi put, no ona je tisućama milja daleko od 
Buenos Airesa. Izgledi za uspjeh su - računa okrut¬ 
no realni Malchin - vrlo, vrlo majušni. Pišljivih 
uspješnih 5 posto, prema odbijajućih neuspješnih 
95 posto. Čim je saznao da je atentator iz blizine is¬ 
palio pet metaka, i to sa svega dva mizerna pogotka 
u tijelo, Zvi ne uspijeva razriješiti zagonetku koja ga 
zaokuplja. Obučeni profesionalac ne može toliko 
zastraniti. Predodređeni revolveraš (unajmljen po 
Titu, ili, što je manje vjerojatno, po Wiesentahlu), 

ni u kojem slučaju nije smio biti očajni diletant, ne¬ 
sigurne i slabašne ruke, kakvim se iskazao sinoćnji 
uskoumni smušenjak, odaslan da smakne Pavelića. 
Zvi se utapa u bari s milijun nagađanja, a zaključak 
koji mu se sve izraženije vrzma jest da je strijelac 
zakazao zato što ga je prenagljeno povela zanese¬ 
na zvijezda. Je li taj avanturist možda netko tko se 
u ekstazi bezglavo ustremio da osveti svoje bliske, 
ubijene za Pavelićeve strahovlade? I tko je on? Ži¬ 
dov, Srbin, Ciganin, Hrvat, komunist, anarhist ili 
plaćenik? No tko god da je, bio je katastrofalni sme- 
tenjak s mrenom preko očiju. Pet nađenih čahura 
dokazuje da su meci iz revolvera manjega kalibra, 
koji meštri od snajpera s omalovažavanjem zovu 
damskom igračkom. Zvi stoga ne odbacuje pretpo¬ 
stavku da je atentat pokušala žena... 

Van Oven i Malchin izašli su ispraćeni proždi- 
rućim pogledima tjelohranitelja. Ante Pavelić je 
napadno okrenuo glavu od njih: 

‘‘Na našega poglavnika pucao je komunistički 
agent iz Jugoslavije zato što je tako htio zlotvor 
Tito, žedan njegove krvi. No Bog je usudno sa¬ 
čuvao poglavnika i Hrvatsku!” Dok su se spuštali 
drvenim stepenikom, Ivan je psovački zvrndao za 
njima traljavim nedoučenim argentinskim narječ¬ 
jem kastiljanskoga. Dopisnicima izraelskih novina 
najradije bi odgovorio kroz grlo svoga revolvera. 
Da im toga trenutka, kojim kobnim slučajem, nije 
bilo izbora doli jedino umrijeti - a da su pritom 
sami mogli izabrati kako će skončati - sigurno je 
da se ne bi odlučili za smrt kakvu bi im smislio i 
dosudio mlađi Pavelićev čuvar. 

“Taj smrad Van Oven je incidentni hohštapler 
koji živi od prljavih priča!” - smućeno reče poglav¬ 
nik Višnji. Odahnuo je čim je vidio pete izraelskim 
novinarima. Okrenuo se na bok i tada su ga rane 
jače zapekle, a počelo ga je probadati u kostima. 
Prepao se da mu je zdravlje u sve gorem neredu. 

Vrijeme se topilo kap po kap, zidni sat je pokazi¬ 
vao da je prošlo četiri i četrdeset pet, zarudjelo je 


i odlazeći se mjesec rukovao s dolazećim suncem 
kad su i posljednji poslenici sedme sile izašli iz 
kuće Pavelićevih. Višnja je zatim zamolila družbu 
najizdržljivijih, najbliže poglavnikove suradnike 
i sljedbenike, da i oni odu kako bi njen iscrpljeni 
otac predahnuo i napokon, iako previše zakašnje¬ 
lo, legao na počinak: 

“Poglavniče” - tiho mu pristupi Ivan Asančaić, 
glavni starješina Hrvatskoga domobrana - “zbog 
sinoćnjega događaja odgodit ću nedjeljnu svetko¬ 
vinu...” 

“Ni govora! Spomendan se ne smije odgoditi!” 
- uskomešano ga presiječe Pavelić: “Proslava mora 
biti održana. Nu budući da, na žalost, neću moći 
osobno nazočiti kao što sam želio, napisat ću po¬ 
ruku koju ćete vi pročitati pred skupom. Nemojmo 
pokazati komunistima da nailaze vremena loših 
ljudi i da su nas uznemirili i obezglavili! Pokazat 
ćemo im da smo neuništivi, je li tako, Ivane?” 

“Tako je, poglavniče!” - sada vojnički otresito 
prihvati Asančaić i podigne desnicu na ustaški po¬ 
zdrav: “Ali ja ću, bez daljnjega, otkazati večeru na 
kojoj ste vi i vaša milostiva gospođa večeras trebali 
biti najdraži gosti moga skromnog doma!” 

Psim ukućana - Pavelićeve žene Mare, starije 
kćeri Višnje i sina Velimira - jedino su još ostali 
tjelohranitelji Ivan i Jure (obojica stanuju u najbli¬ 
žem susjedstvu i dogovorili su se da se mijenjaju na 
straži svakih osam sati); te kirurg Milivoj Marušić, 
koji je rekao da će uzeti neplaćeni dopust u klinici 
kako bi stalno bdio uz ranjenika sve dok se bude 
oporavljao. Obitelj je s olakšanjem primila kirur- 
gov postupak, nazvavši ga plemenitim. Marušić se 
odvezao do svoga stana da uz lijekove i medicin¬ 
ske naprave donese građansku i liječničku odjeću 
i obuću i higijenski pribor. Kad se vratio, ozareno 
rekne Mari Pavelić koja je još čula: 

“Eto, milostiva, doselio sam se i postao vam pod¬ 
stanar na neodređeno vrijeme!” 

Vratimo se u BuenosAires, u srijeduy 10. travnja, 
nešto prije ponoći, i u prve sate četvrtka, 11. trav¬ 
nja 1957. 

ugoslavenskoga konzula Veljka Ćipovića zatekao 
je kasni telefonski poziv u 22,35. Ženska osoba 
koja mu se nije predstavila bez uvoda brzajući 
uzbuđeno krene u priču kao da joj mjere vrijeme 
štopericom. Po naglasku je razaznao da je Crno¬ 
gorka: 

“Onaj koga tražite večeras je ranjen. Prevezen je 
u Sirijsko-libanonsku bolnicu, a sada ga operiraju 
na trećem katu!’" 

Tako je, sjetio se konzul, to je njegova zemljaki¬ 
nja iz sela Nuda kod Grahova, nećakinja slavlje¬ 
noga partizanskog komandanta Treće crnogorske 
divizije narodnoga heroja Save Kovačevića, koji 
je junački pao u opjevanoj bitci na Sutjesci 1943. 
Udala se i živi u Buenos Airesu. Razgovarali su u 
tri-četiri prigode, kad je ambasada okupila ljude iz 
jugoslavenske kolonije, naravno samo one privrže¬ 
ne Titovoj politici: 

“Jesi li to ti...” Dok je Ćipović prebirao da joj se 
sjeti zaboravljenoga imena i prezimena po mužu, 
ona mu je nesabrano potvrdila: 

“Ja sam, ona Crnogorka, znate već koja...” 

Ćipović je odmah razumio kako nepovjerljiva 
glasnica ne želi izreći ime pa je nestrpljivo pitao o 
onome što ga je više zaokupilo: 

“Taj o kome si mi javila, je li možda...” 

Ponovno ga je prekinula: 

“Da to je on. Ante Pavelić!” 

Spomen poglavnikova ranjavanja potrese kon¬ 
zula: 

“Tko ti je rekao?” - još nije bio spreman da pri¬ 
mi Crnogorkinu vijest pod zdravo za gotovo jer 


prvo što je pomislio bilo je kako je riječ o glasini. 

“Nema ni tri minute kako mi je javila prijatelji¬ 
ca Argentinka koja radi u onoj bolnici!” - i ne sa¬ 
čekavši odzdrav, Crnogorka presiječe vezu: “Laku 
noć, zemljače!” 

Veljko Ćipović odmah je pozvao ambasadora 
Deru Petrovića i javio mu o bombi koja će potresti 
svijet, a najviše Jugoslaviju. 

Kad su se pozdravili, uključio je radio i s kraja 
na kraj skale tražio glas koji će mu potvrditi kako 
je velika novost koju je saznao od nećakinje heroja 
Save istinita. 

Predrag Grabovac kod kuće je listao večernja 
izdanja novina, na televiziji površno pogleda¬ 
vao program omiljeloga zabavljača Juana Carlosa 
Thorryja i ujedno slušao utišanu glazbu s radija El 
Mundo. Po navici čekao je radijske novosti koje 
idu svakoga punog sata. 

Ćim je El Mundo objavio točno vrijeme, 23 sata, 
pojačao je ton. Spiker je neuobičajeno napadno po¬ 
visio glas i dramatično ga ubrzavao. A prva, upravo 
primljena vijest obnemogla je prvoga tajnika jugo¬ 
slavenske ambasade: Upravo smo saznali daje veče¬ 
ras poslije devet pokušan atentat na doktora Antu Pa- 
veliča, šefa države Hrvatske u vrijeme njezine četve¬ 
rogodišnje samostalnosti od 1941. do 1945. Hrvatska 
je po završetku Drugoga svjetskog rata vraćena u sa¬ 
stav Jugoslavije, kojom vlada maršal Tito, ratni vođa 
komunističkih gerilaca. Nepoznati napadač pucao 
je u doktora Paveliča ispred njegove obiteljske kuće 
u ulici Aviadora Mermoza, u Lomas del Palomaru i 

potom umakao. Policija traga za njime. Doktor Pave- 
lit je ranjen na dva mjesta i uz pomoć članova obitelji 
i sljedbenika žurno je prebačen u bolnicu. Kako smo 
obaviješteni pogođen je na dva mjesta, ali je izvan 
životne opasnosti Pretpostavlja se da iza atentata 
stoji jugoslavenska tajna policija. Titov režim je zbog 
savezništva s Njemačkom i Italijom proglasio doktora 
Paveliča ratnim zločincem i od 1945. godine zahtije¬ 
va njegovo izručenje kako bi mu se sudilo. Po svemu 
sudeći doktor Ante Pavelič je pod drugim imenom 
nastanjen u Buenos Airesu, mimo spoznaje vlasti Re¬ 
publike Argentine o njegovu stvarnome identitetu. U 
ponoćnim vijestima izvijestit ćemo vas o novim de¬ 
taljima ovoga događaja, a nastojimo doći i do izjava 
policijskih i državnih dužnosnika. 

Dok je, pribravši se od šoka, Grabovac razmišljao 
kome će se prije javiti: ambasadoru Deri Petroviću, 
Bošku Vidakoviću ili pak Šilji, Maljčiku i Petru, te¬ 
lefon je zazvrjao njemu. 

‘‘Jesi li čuo?” - očajnički počne pukovnik Milič. 

“Slušao sam vijesti radija E1 Mundo. Upravo sam 
te kanio pozvati...” 

“Najebali smo, bačo!” - zamrlo reče pukovnik. 

“Što misliš tko je to zamrsio?” - upita ga uskole- 
bano Grabovac. 

“Ne moram dvaput pogađati. Ono dvoje iz Noc- 
turna. Zajedno s trećim, koga su onomadne doče¬ 
kali na aerodromu. Naravno, shvačaš o kojim faca¬ 
ma mislim...” 

“I ja sam pomislio da su oni. No nije mi jasno 
kako su tako pacerski zabrljali?” 

“To i ja ne umijem povezati. Dvoje o kojima 
mislimo da su Židovka i Dalmoš izgledali su mi 
kao savršeni profesionalci. A osobito me se dojmio 
onaj treći, koji im se priključio. Zato sam u čudu: 
kako im se omakao onakav propust, jebote...” 

“Možda oni ipak nisu...” - kolebljivo se postavio 
Predrag. 

“Ako nisu oni, tada ne znam u koga bih još 
upro...” - šuplje progunđa Šiljo. 


Predrag je za svaki slučaj prizemno, na mala vra¬ 
ta, provjerio što ga je kopkalo. Je li se Petar pre¬ 
naglio i na svoju preduhitrio dogovoreno vrijeme 
Operacije Pavelič? Uvijek počuj dva zvona, držao 
se policijskoga načela, pa je zato prije izrečene pro¬ 
cjene pitao Šilju: 

“Gdje su Malj čik i Petar?” 

“Evo ih, u stanu... U vrijeme kad se ono desilo bili 
smo na konjskim trkama.” 

“Što kažu njih dvojica?” 

“Maljčik je pribran. Ali da si, bačo, vidio Petra, 
popizdio je više od mene. Još se trese, ne može 
svladati bijes koji ga je napao poslije onoga što su 
objavili....” 

“Mogu zamisliti!” - usrdno zamrmlja Predrag. 
Čim se uvjerio da je Petar Rak u kritično vrije¬ 
me bio pored Šilje i Malj čika, prestala ga je moriti 
sumnja kako je momak brzopleto skrenuo s puta. 
Šiljo i Maljčik su svjetlosnim godinama udaljeni 
od stvarnoga raspleta koji se, na njegovu i Petrovu 
nesreću, nije ostvario. Jedino Predrag pravo shvaća 
zašto se Petar sada trese od bijesa. Nasukala mu se 
lađa koja mu je donosila blago. Trideset tisuća do¬ 
lara, hej! Zna i to kako Petar sutra ileće pjevajući 
na sastanak s Vidakovićem da mu vrati polovicu 
novca koji je primio kao predujam od srpske služ¬ 
be. Umjesto preostalih 15.000 dolara, koje je već 
vidio u svojoj lisnici vjetar mu je večeras ispred 
brka otpuhao sve, do posljednjega centa. Ostao mu 
je goli šipak u praznoj ruci: “Petar ono ne bi zasrao 
ni vezanih očiju. Cien por cien. Ali, jebi ga, sudbi¬ 
na je jarac!” - reče patničkim tonom. Sućutno je 
uočio kako treba što snažnije pokazati Šilji koliko 
suosjeća zbog promašene akcije. 

Četvorka se neizostavno mora vidjeti, i to još 
sutra, složili su se na kraju Šiljo i Predrag. Poslije 
uputa centrale iz Zagreba usuglasit će se što dalje. 
Vrijeme sastanka ovisi o brdu poslova koji će zbog 
senora Pabla iskrsnuti pred osobljem ambasade. 
Najteži teret strovalit će se Predragu na leđa. Po- 

glavnik i ustaška emigracija su u njegovu djelokru¬ 
gu* 

Tek što je poklopio slušalicu, telefon se ponovno 
oglasio: 

“Đera je. Ne mogu te dobiti. Dugo si govorio, 
čovječe” - prigovorio mu je zamornim prijeko¬ 
rom. “Znaš li razlog zbog kojeg te zovem u ovo 
nedoba...” - ambasador Slavoljub Petrović volio je 
ostavljati dojam zagonetne osobe. 

“Čuo sam na El Mundu i pao na stražnjicu. A 
oduljio sam zato što sam zbog onoga najprije po¬ 
zvao Pedra Sardelicha” - izmišljao je Predrag. 

Upravo radi Pedra Sardelicha ambasador je na- 
busito pojurio u frontalni napad. Iz diplomatskoga 
opreza zazirući od prisluškivanja opisno je spomi¬ 
njao incident zbog kojeg se javlja svome prvom 
tajniku. Petrović je pretjerano sumnjičav kao što je 
maloprije bio i pukovnik Milić (a čiji mu boravak 
u Buenos Airesu Predrag iz razumljivih razloga i 
dalje taji). Pravila o tome kako se pripadnici službe 
moraju ponašati kad se nađu u svijetu učili su i na¬ 
učili iz istoga udžbenika: 

“Što je rekao tvoj Paragvajac?” - prenaglašeno 
pakosno upita Đera. 

“Zgrožen je...” 

“Zašto nije sačekao sutrašnja večer i postupio 
kao što ste se s njime dogovorili Boško i ti? Ali kad 
je zvekan brzopleto pustio duha iz boce, pitam se: 
kako se prvaku Paragvaja, kakvim se predstavio, 
mogao dogoditi početnički promašaj, majku mu?” 

“Pedro to nije učinio. Uzrujano mi je rekao da se 
onesvijestio kad je saznao.” 

“Ne vjerujem ni pola posto da to on nije učinio. 
Ali zato vjerujem da je prešao tebe i Boška čim vas 
je obmanuo da je prvak Paragvaja. Pedro je repata 
lažovčina, a ne neki tamo sportski as!” - nevjerov- 
ni ambasador i dalje je puhao u isti rog. 

“Pedro je doista bio prvak Paragvaja. Pokazao 
mije novinske isječke, medalje i fotografije!” - Pre¬ 


drag je paprio juhu da bi što uvjerljivije zazvučao 
pred Đerom. 

I napokon pitanje koje je očekivao, ali ga je želio 
čuti najmanje od svih: 

“Što ćemo sada s Pedrom, druže Predraže?” 

“Ne brini se o njemu, druže Đero.” - ušukutrio 
se Predrag: “Još sutra naći će se s drugom Boškom 
i pošteno mu vratiti što je preuzeo.” 

“Što ako ne vrati?” 

“Nema šanse da ne vrati. Pedro neće pljunuti na 
obećanje i...” 

“Ovo nije vrijeme za smijanje” - upadne am¬ 
basador dok je Predrag bio još u riječi i uzaludno 
nastojao suzbiti njegove dvojbe: “Nemojmo se pre¬ 
tvarati da s prigodom koju smo prokockali nismo 
dobili bolni udarac u stražnjicu. I zato me pažljivo 
slušaj, druže. Ti si izabrao i preporučio Pedra s ko¬ 
jim smo nakon tvoje procjene ušli u ovu dvosmi¬ 
slenu priču. Što znači da si i odgovoran za njega.” 

“Naravno, druže Đero. Ma za Pedra ti jamčim 
glavom!” 

“Pazi da se kod njega ne okrene na onu: Kad ti 
daju uzmi, a kad daješ zaboravi. Bojim se da smo 
propustili autobus koji je krenuo prije vremena i 
sada je daleko odmakao. I da smo zabrazdili u la¬ 
birinte iz kojih se ne nazire svjetlo.” Ambasador je 
poslije odsječne opomene još upozorio Grabovca 
da se ujutro nađu u ambasadi u pola sedam, dva 
sata prije početka radnoga vremena, zato što će 
trebati da spreme odgovore na bezbrojne upite ve¬ 
likih vezira iz Beograda. Prije “laku noć” uputio ga 
je: “Bilo bi dobro da zovneš druga Boška!” 

Boško Vidaković već je bio saznao za ono. Kaže, 
čekao je Predragov poziv prije nego što će na po¬ 
činak. Kao ni Petrovića, tako je i Boška bilo nemo¬ 
guće razuvjeriti da Pedro Sardelich nije zaribao. 
Preuranio je s poslom koji je trebao obaviti tek slje¬ 
deće večeri. I Boško ne može sastaviti konce koji su 
mu se rasklupčali: 

“Kako to da odlični majstor kakav je Pedro - a u 
čije sam se oštro oko i sigurnu ruku osvjedočio dok 
sam mu iskušavao znanje u parku Lesame - može 
početnički jebeno podbaciti?” - komadao se. Da 
zatim ponudi smiono razrješenje šarade: “Znaš li 
zašto Pedro nije učinio što nam je obećao njegov 
prebrzi jezik? Siromah se usrao od straha kad se 
našao Hcem u lice s onim i ispušio je!” - Predrag 
osjeća da je Boško ljut zato što nije prihvatio nje¬ 
govu teoriju o neuspjehu. “Tako je kao što ti Boško 
kaže i nikako drukčije. Onaj paragvajski tutumrak 
usrao se kao prasad” I, dakako, šlager na kraju: 
“Kad ćemo se raskusuriti s Pedrom?” 

“Sutra, druže Boško. Javit ću ti u koje vrijeme i 
gdje.” Predrag je jedva dočekao povod koji mu je 
minutu prije ponoći obilno pomogao da prekine 
razgovor neugodni sa zanovijetalom Boškom Vi- 
dakovićem: “Ne smijem propustiti ponoćne vijesti 
na E1 Mundu!” 

Radio E1 Mundo predočio je svježa otkrića svo¬ 
jih izvjestitelja s terena, a prije njih rašomonske 
proturječne iskaze dvojice uznemirenih građana 
koji su u trenucima pucnjave večerali na terasi klu¬ 
ba Fomente de Ciudad Jardin, blizu mjesta atentata. 
Prvi je vidio visokoga čovjeka s natučenom kapom 
koji je bježao, a drugi bi se pak okladio da se u bi¬ 
jegu fantomskome napadaču pridružila još jedna 
spodoba. Spiker je čitao: Doktor Ante Pavelić naji¬ 
staknutija je politička figura preživjela poslije sloma 
trojne osovine Berlin - Rim - Tokio. Time što se sada 
otkrio da boravi u našoj zemlji, stavio je pred gotov 
čin argentinsku vlast buduči da je sigurno kako će 
se ubrzo opetovati zahtjevi iz Beograda za njego¬ 
vo izručenje. Visoki pravni savjetnik ministarstva 
vanjskih poslova, ambasador Isidoro Ruiz Moreno, 
koga smo zatekli u prostorijama ministarstva, po¬ 
tvrdio nam je kako je vlada Jugoslavije još 1951. od 
režima generala Perona zatražila izručenje doktora 
Pavelića. Tada joj je bilo odgovoreno da se on ne na¬ 


lazi u Argentini. U tome odgovoru još je navedeno 
da čak i kad bi boravio na našem teritoriju, doktora 
Pavelića ne bi bilo moguće izručiti zbog nepostoja¬ 
nja ugovora o ekstradiciji između Argentine i Jugo¬ 
slavije, završio je ambasador Ruiz Moreno. Pronašli 
smo i utjecajnoga pripadnika hrvatske protukomu- 
nističke emigracije iz Buenos Airesa, koji je uvjeto¬ 
vao da mu ne spominjemo ime. Otkrio nam je da se 
doktor Pavelić u nedjelju trebao obratiti na skupu 
u čast obljetnice proglašenja Nezavisne Države Hr¬ 
vatske, koje je bio poglavar. Pozvali smo, nastavio je 
naš sugovornik, argentinske i inozemne novinare te 
izaslanstva izbjegličkih udruga iz država s kojima 
je Hrvatska bila u prijateljstvu, a koje su danas pod 
komunističkim jarmom. To kazuje kako je doktor 
Ante Pavelić napokon odlučio javno iskoračiti i pre¬ 
dočiti da živi i djeluje u Argentini, bio je izričit član 
hrvatske zajednice. 

Čelna vijest ponoćnih novosti zaokružena je 
priopćenjem Sirijsko-libanonske bolnice. Doktora 
Antu Pavelića pogodila su dva zrna, ali je nakon 
kirurškoga zahvata izvan životne opasnosti pa će 
uskoro biti otpušten na kućnu njegu. Uz znakoviti 
detalj: Lokalni policajci motrit će na bolnicu sve do 
izlaska doktora Pavelića. 

Grabovac je snimio na magnetofonsku vrpcu iz¬ 
vještaj radija El Mundo. 

Navio je budilicu za pet i petnaest i ostavio ba¬ 
krenu džezvu na pladanj električne peći kao pod¬ 
sjetnik da poslije buđenja skuha krepku kavu koja 
će ga rasaniti i pred lijeganje popio konjak da brže 
zaspi. Sjetio se sugestivne izreke u koju je povje¬ 
rovao u djetinjstvu i rado je navodio: Ako nešto 
snažno želiš punom voljom duha, onda ćeš sigur¬ 
no uspjeti! 

“Ali od sinoć više ne vjerujem u nju! Mi smo 
snažno željeli obračun s poglavnikom, a nismo 
uspjeli! Akciji Operacija Pavelić trebali bismo, sada 
kad je obesmišljena, izmijeniti naziv u Operacija 
prokletstvo.'" Razbijene nade predao se oklembeše- 

no polusnu. Usporedio se s roniocem spuštenim u 
more koji se pita hoće li ga oni gore na brodu izvu¬ 
ći na vrijeme iz dubine. 

Dok su bježali, zadihani Blagoje smišlja kako da 
se oslobodi pratnje podbrekloga zgubidana Mila, 
iz koga se širi pljesnivi vonj vina. Zajedljivo mu 
je dobacio da smrdi gore od najgore prčvarnice, a 
ovaj se gradio kao da ga ne čuje. 

Noge su ih donijele do kolodvora u predgrađu 
kad se noćni vlak za Buenos Aires mileći pokre¬ 
tao. Ubrzavši kas Blagoje zaskoči Mila. U zraku su 
titrali njegovi beznadni otegnuti povici neka stane 
i miješali se s grgljajućim kricima keljava radnika 
u plavoj kuti i s velikim čeličnim batom, kojim je 
tuckao po kotačima lokomotive na mrtvome ko¬ 
losijeku: 

“Ne srljaj u kompoziciju, krenula je, chel Nastra- 
dat ćeš! Čuvaj glavu, locor 

Neusklađenih pokreta, prije sretno negoli spret¬ 
no, skočio je na stepenik. Čim ga je čvrsto nagazio, 
očutio se poput kauboja na rodeu koji se ne može 
načuditi kako ga mustang nije zbacio sa sedla iako 
se divlje trzao i propinjao. Spopali su ga višestru¬ 
ki strahovi kad mu je doprlo do mozga da ga je 
nesreća zaobišla za dlaku. Otkako je prestao rato¬ 
vati, to mu je bio najbliži i najbrži dodir sa smrti. 
Vratolomna strka umalo ga je bacila pod kotače 
koji bi ga mesarski isjekli natroje. Premrli Blagoje, 
poludjela pogleda, grčevito se držao spasonosne 
ograde. Nakon što se donekle umirio s naporom je 
otvorio vrata, a tada ga je ošinula potmula bol na 
lijevoj nozi. Glavinjajući je ušao u prepuni žmirka- 
vo osvijetljeni vagon bez odjeljaka, nalik autobusu, 
koji porteni posprdno zovu gallineria, kokošinjac. 
Ubitačno umoran, nerado se mirio što će pola sata 
odstajati do Buenos Airesa. Ranjeno posrčuči tro¬ 
mo se uputio ka sredini kad mu se smantalo, a znoj 
potekao tijelom. Ustrašen da će ga oboriti vrtogla¬ 
vica, gingavo se ulovio za metalnu šipku. 


Mlada rumena vižla plamtečih okica, nježne 
njuškice kao u srne, istegnutih čipavih dojki, koje 
su se, bez grudnjaka, kako se tresao vlak, ispod 
prozirne bijele košulje ritmično poput klatna nji¬ 
hale amo-tamo, ustupila mu je mjesto: 

“Vama je loše, senor, nije li?” - upita ga samari- 
čanski. 

“Na žalost, u pravu ste, senoritar - Blagoje joj se 
trzavo zahvalio na velikodušnoj ponudi i s olakša¬ 
njem se sručio na drveno rebrasto sjedalo. 

Iz lijevoga džepa hlača izvukao je rupčić. Ali prije 
nego što ga je rasklopio ustuknuo je opazivši mrlje 
tople krvi. Ogledavši se zgužvao ga je da pospani 
putnici ne zamijete upečatljiv izdajnički trag. Po¬ 
digao se i požurio u toalet krajnje sumnjive čistoće. 
Zaključao se i spustivši hlače ugleda okrvavljenu 
lijevu nogavicu s naličja. 

“Dobro je što krv nije probila i s vanjske strane 
hlača...” 

Napala ga je neveselost jer je u lijevoj cipeli zati- 
trala krvava mlačica. Izuo je, oprao i skinuo čara¬ 
pe, a lijeva mu bijaše natopljena krvlju. Čarape je 
zafrljačio kroz prozor i obuo cipele na bose noge. 
Toaletnim papirom upio je krv s meko skorušane 
rane i očistio je vodom. Poveže rupčić oko nje, po¬ 
digne hlače i vrati se na mjesto. 

“Odakle rana koja me žeže?” - pita se i u sebi 
odgovara: “Budući da Pavelić nije uzvratio puc¬ 
njavom kad zdravo promozgam, prokrvario sam 
dok sam suludo uskočio u zahuktali vlak” - Bla¬ 
goje se zbunjikavo trsi da ne izazove pozornost 
putnika oko sebe. Dodiruje revolver u džepu, 
pri čemu dvoji: riješiti ga se ili ipak ga zadržati? 
Iako je nakon atentata rizično nositi oružje uza se, 
ipak je odlučan da se neće odvojiti od njega. Kad 
se jednom, poslije povratka kralja Petra u Srbiju, 
bude saznalo, da je on, četnički komandant Bla¬ 
goje Jovović, onaj neustrašivi vitez koji se odvažio 
skinuti poglavnika s nogu, a da atentat nije bio 
plod urote komunista (oni će nezasluženo svojata- 

ti njegovo junaštvo i lažno ga pripisivati sebi), taj 
sićušni revolver bit će izložen u trofejnoj dvorani 
Narodnoga muzeja u Beogradu, a narod će ga po¬ 
božno cjelivati kao relikviju. Slikovito mu se vraća 
prijelomni prizor iz parka u Lomas del Palomaru: 
“Pavelić već leti u pakao. Njegov odlazak na onaj 
svijet je put bez povratka. Premda se pridigao i za- 
bauljao, ni slučajno nije mogao izdržati s pet me¬ 
taka u sebi!” Uzburkane misli odvlače Blagoja u 
sutrašnje jutro. Magleno zamišlja primamljive na¬ 
slove na prvim stranicama: Pavelic asesinato! Sla- 
dosno se nadima kako će ljudi oko njega, koji sada 
metiljavo kunjaju - a za koje je on samo nezna- 
nik, broj iz državne statistike, tek jedan od dva¬ 
deset milijuna stanovnika Argentine - pročitati u 
novinama, čuti na radijskim vijestima ili gledati 
na televiziji da je ustaški vođa pao od nepoznate 
ruke. “Ovi argentinski majkovići neće slutiti da su 
bili pod istim krovom s osvetnikom koji je, bez 
mrve sažaljenja, mrziteljski ugasio poglavnikovu 
životnu voštanicu.” 

U Buenos Airesu Blagoje je prešao u metro. Poći 
će k prijatelju iz crnogorske mladosti, nedorečeno¬ 
me pučkom pjesniku i nazdravičaru Dušanu Zeko- 
viću, koji stanuje u proleterskome dijelu capitala, u 
zgradama koje je Evita Peron podigla za descami- 
sadose i gdje su sada nastanjeni emigranti iz Istoč¬ 
ne Europe, pretežito Poljaci. Uz tutnjavu kotača 
nažvrljao je u bilježnici: Niti me tko čeka, niti me 
tko prati. Izgleda daje sve dobro prošlo. 

Kod Dušana je pohranio dio stvari pa će se, si¬ 
gurnosti radi, ondje preodjenuti. 

“Blagojica sivi soko, poletio na visoko!” - zagr¬ 
ljajem ga je dočekao Dušan, uz pozdrav kojim mu 
je uvijek dolazio u susret: “Naletio si kao olujna 
kiša. Pričajder, Blagojice, ljuta žlice.” 

“Sinoć sam, brate Zeko, učinio veliko djelo” - za¬ 
gonetno počne Blagoje. Ali umjesto da ga upita 
0 kakvome mu to velikom djelu zbori, Dušan se 


ohladio kad je zamijetio okrvavljenu i poderanu 
lijevu nogavicu: 

“Odakle krv, boguti, prijašine?” 

“Posjekao sam se na žicu...” - nesuvislo zašušlja 
Blagoje meškoljeći se na stolcu nagrizenom od 
dotrajalosti. I već naslućuje da će promišljeni Du¬ 
šan, čim uskoro bude saznao da je Pavelić ubijen, 
tu svjetsku senzaciju logično povezati s njegovom 
prijašnjom samohvalom (“Sinoć sam, brate, učinio 
veliko djelo!”). Pa tko da ga onda razuvjeri kako 
rana na nozi nije od banalne posjekotine nego od 
zrna kojim gaje krvavo okresnuo poglavnikov ču¬ 
var. Blagoje zamišlja Dušana kako žarovito doka¬ 
zuje svojim druzima koji ga slušaju poluotvorenih 
usta da od davnina, još od četnikovanja u Crnoj 
Gori, poznaje čovjeka koji je u Buenos Airesu od 
nemogućega učinio moguće (“Očinjega mi vida, 
vidio sam mu sretnu junačku ranu na svoje oči!”) 
- Blagoje se nakon ove primisli prepodobio: “Ma 
neću poreći tu malu izmišljotinu koju će Dušan 
guslarski uglaviti u predaju o neustrašivome ha- 
rambaši Blagojici Jovoviću. Dok je vijeka i srpstva 
nju će prenositi s koljena na koljeno đed unuku i 
otac sinu. Zato će se i ljepše slušati kako sam ra¬ 
njen u puškaranju s neprijateljem nego da sam se 
posjekao dok sam bježeći uskakao u vlak. Nema 
sile koja će obuzdati pričljivoga Dušana Zekovića 
kad kao kuhar bude vješto zamijesio istinu i neisti¬ 
nu i zaverglano krene otkrivati tko je bio ubojnik 
koji je Pavelića razdijelio s dušom.” 

Dušan je djelovao pravodobno: 

“U susjedstvu je dobra đevojka, Dalmatinka Di¬ 
jana, radi kao bolnička sestra. Zvat ću je da ti po¬ 
mogne...” 

“Ali ne smiješ joj kazati moje pravo ime” - uvje¬ 
tovao je Blagoje. 

“Boguti, Blagojice, nu čemu to tajanstvo?” 

“Ukopčat ćeš ujutro, brate Dušane. Za sada samo 
toliko..” 

Dušan je digao kovrčastu Dijanu, prozirne puti 

poput leptirovih krila i tankovijastu poput plesa¬ 
čice flamenca. Zaustavila je Blagoju krvarenje, oči¬ 
stila mu ranu, premazala je melemom i zaštitila fla¬ 
sterom. Zlosrdno je planula kad je ponudio da joj 
plati uslugu. Kratko se zadržala, a onda prebacila 
preko golih leđa šal od nježne čipke iz Madeire i 
pohitala kući da sastavi prekinuti san. Probudit će 
se rano, u pet, danas je u prvoj smjeni u bolnici. 

Nakon što se okrijepio šalicom hladna mlijeka, 
ubrzo za Dijanom pošao je i Blagoje. Dušan ga je 
zaludu zadržavao neka se ne muči u ovaj kasni sat. 

Prije nego što je razvidjelo, Blagoje Jovović po¬ 
zvoni popu Radojici Popoviću: 

“Što se dogodilo, Blagoje?” - pitao ga je dok je 
krmeljivo otključavao crkvena vrata. Primijetio je 
da vuče lijevu nogu. 

“Oče proto, gotovo je! Što sam obećao, to sam 
sinoć i učinio!” - izbubnjao je. 

Ganut do suza, pop proprati Blagojev napaljeni 
urlik iz duše: 

“Radosna mi uha koja su čula tvoje zlatne riječi 
i sretne mi oči koje te ugledaše živa!” - snažno ga 
privine. 

U crkvi nije bilo radija pa su budni dočekali da 
zora ishlapi, nagađajući kako će svijet primiti Pa- 
velićevo ubojstvo. 

Poslije jutarnjeg bogoslužja - s kojega je iscrplje¬ 
ni i neispavani Blagoje izostao jer je prilegao - pop 
Radojica je skoknuo do obližnjega kioska da kupi 
novine. Splasnuo je kad u četiri najveća argentin¬ 
ska dnevnika: La Nacionu, Clarinu, La Prensi i La 
Razonu nije pronašao ni slova o poglavnikovu kra¬ 
ju. Pokislo se vratio: 

“Jesi li siguran, brate, da si ga ubio?” - obrati mu 
se obuzet sumnjama. 

“Otkuda ti takvo što dolazi na pamet, oče proto?” 
- zbaburio se Blagoje: “Siguran sam kao što sada 
tebe vidim da sam isprašio pet metaka u njega.” 

“Ali u novinama nema ni crte o tome...” 


“Vjerojatno nisu stigli objaviti jer se ono zbilo 
kasno...” 

“Neki Bjelorus, naš vjernik, koga sam maloprije 
sreo, reče mi kako je doduše na pola uha čuo s ra¬ 
dija da je Pavelić sinoć pogođen s dva hica i lakše 
je ranjen...” 

Blagoja uznemiri popov slutnjivi pogled: 

“Mutikaše s radija nešto skrivaju. I kad bi bila 
istina daje samo ranjen, nemoguće je da istreljenik 
preživi dulje od par sati! Njemu je dogorjelo jer su 
pogoci bili smrtonosni! Budi uvjeren, oče proto, da 
je Pavelić već istrčao svoju trku.” 

“Revolver ti baš i nije bio prva liga, brate Blago- 
je...” 

“Slaba je dometa, no ipak... Čovječe, pucao sam 
izbliza, ravno u njega.” 

“Radio je javio da je Pavelić tek lakše ranjen...” 
- vrtio je palcima pop. 

“Ponovno ti kažem, proto, da zlovoljnik ne može 
preživjeti” - grizao se Blagoje bijesno škripući zu¬ 
bima: “Neću preboljeti bol ako ga nisam dokraj¬ 
čio.” 

Zatim su obnijemili. Pop je pristavio kavu i dok 
su je polagano ispijali, gledali su se nepomični kao 
stijene. Napokon, Blagoje prekine muk, najaviv¬ 
ši popu Radojici kako mora poći do svoga stana. 
Zgusnute riječi su mu se laktale kako bi se ugurale 
u teško izgovorenu rečenicu. Hladovito su se raziš¬ 
li, bez ushita i u nelagodi. 

Kad se pomolio srpasti mjesec, Blagoje je iza¬ 
šao po prva izdanja sutrašnjih novina. I u svima 
Pavelić je prvi, glavni šlager. Uz hrpu argentin¬ 
skih dnevnika uzeo je i tjednik Hrvatska, koju 
izdaje ustaška emigracija. Njeni urednici brzo su 
pripremili izvanredni broj s kronikom Hrvatske 
izvještajne službe (HIS). Nadušak je čitao: Na 
dan 16, obljetnice uzpostave Nezavisne Države 
Hrvatske, dne 10, travnja 1957,, počinjen je aten¬ 
tat na Obnovitelja i Poglavnika Nezavisne Države 

Hrvatske dra Antu Pavelića, u 2LIO sati, u Lo- 
mas del Palomar, predgrađu argentinskog glavnog 
grada, u neposrednoj blizini njegovog boravišta. 
Atentator, koji osobno nije identificiran, izpalio 
je u Poglavnika 6 hitaca od kojih su ga 2 pogodi¬ 
la. Poglavnik, iako ranjen u leđa i prsa, stigao je 
vlastitim snagama kući, gdje mu je jedan susjed¬ 
ni argentinski liećnik pružio prvu pomoć. Obavi- 
ešten od obitelji, stigao je u najkraćem roku po¬ 
znati hrvatski liećnik i kirurg dr. Milivoj Marušić 
koji je Poglavnika pregledao i odpratio u sirijsko 
libanešku bolnicu, gdje je izvršeno nekoliko roen- 
tgentskih pregleda i snimaka. Liečnički je savjet, 
saglasno s mišljenjem dra Marušića, odustao da 
do daljnjega izvrši operaciju i da se izvade kugle 
iz tiela Poglavnika. U prve jutarnje sate Poglavnik 
je napustio bolnicu u pratnji svojih prijatelja, te je 
dao potrebnu izjavu federalnim argentinskim re¬ 
darstvenim oblastima 47. okružja, nakon čega je 
bio prevezen u svoj dom u Lomas del Palomaru. 
Zahvaljujući Providnosti, život Poglavnika nalazi 
se izvan opasnosti. Poglavnik je obtužio ovdašnje 
jugoslavensko poslanstvo, daje ono putem svojih 
agenata izvršilo zločin. 


Blagoje u sebi ispravlja neznanoga izvjestitelja: 

“Preuveličali su da sam ispalio šest metaka, kao 
što je napisano, nego jedan manje. To i nije osobi¬ 
ta pogreška, gotovo je svejedno jesam li u Pavelića 
utukao pet ili šest zrna...” - ali otkako novinska iz¬ 
vješća sve to jače dokazuju da mu živa meta nije 
podlegla nego je ostala na nogama, taj sunovrat 
baca ga u gorčinu i potištenost. Zato što ga ni ona 
dva metka koja su završila u poglavnikovu tijelu 
nisu uminula. Ta sudbinska pogreška guši ga u grlu 
kao da je progutao lavinu iz kuljajućega vulkana. 
Stihijski mu se vraćaju halucinantne slike slijeda 
događaja i ždere ga kako će, poslije uroka, koji ga 
je sapleo i dovijeka osramotio pogledati popa Ra- 
dojicu? Još jutros ga je ustrajno uvjeravao kako Pa- 
velić nema ni miligrama izgleda da doživi sutrašnji 
izlazak sunca, a kad tamo, žilavi ustaški jarac se 
- unatoč njegovoj samouvjerenoj tvrdnji da bi to 
prevazišlo granice izdržljivosti čovjeka u šezdeset 
osmoj - ipak izvukao ispod mača: “Sigurno mi se 
pop Radojica sada ruga zbog promašaja i iza leđa 
mi natiče magareća uha.” Malodušno se mirio sje¬ 
tivši se izreke svoje majke dok joj se nije okretalo 
na dobro: “Kad ide pita, neka ide i tepsija!” 

P rvi savjetnik Predrag Grabovac pretrpao se 
poslovima. Listovi, agencije, radijske postaje i 
televizijabruje o atentatu na Pavelića, a on očajnički 
traži veze sa sedmom silom kako bi se u pisanim i 
elektroničkim medijima odmah i sada čuo i glas 
ambasade Jugoslavije. Ambasadora Slavoljuba 
Petrovića i njega na to nervozno požuruju iz cen¬ 
trale. U ministarstvu vanjskih poslova u Beogradu 
su kivni što argentinski izvjestitelji tek zametano 
podsjećaju svoju javnost na Pavelićevo ratno 
djelovanje, ali to nije ni približno u mjeri i po tonu 
koji bi oni željeli. Ambasador i prvi savjetnik mo¬ 
tali su se kao nikada dotle novinarima oko nogu i 
nudili im usvuduž i usvušir neoborive dokumente 
koji če razotkriti poglavnikovu čudovišnu pojavu i 
njegovu nepodnošljivu lakoću bešćutnosti. No na¬ 
pori im se nisu oplodili. Jedini koji ih nije zaobišao 
bio je njima skloni suradnik niskonakladnoga i 
neutjecajnog dnevnika Demokracia. Otisnuo je 
opširan razgovor s Grabovcem naslovljen: Želimo 
živoga Pavelića da bismo mu sudili zbog zločina! 
- rekao je jugoslavenski diplomat 
Unatoč člankopiščevoj iskazanoj dobrohotno¬ 
sti, Grabovca je zažuljala uvodna rečenica: Prvi 
savjetnik gospodin Predrag Grabovac izričito me je 
pozvao da mi predoči stajalište svoje države glede 
Ante Pavelića. 

“Novinar je time zlovarno i potuljeno poručio 
čitateljstvu kako njegov prilog nije nastao kao plod 
samopoticajnoga istraživačkog nastojanja, nego je 
napisan poslije moje izričite zamolbe” - potužio se 
ozlojeđeni prvi savjetnik ambasadoru Petroviću. 


Predrag Grabovac je u Demokraciji ispripovije¬ 
dao da se Ante Pavelić tijekom prošloga rata iska¬ 
zao kao najveći europski kvisling. Prethodno je, 
1934., režirao iz potaje ubojstvo jugoslavenskoga 
kralja Aleksandra u Marseilleu, zbog čega ga je 
potom pod svoje okrilje stavio talijanski fašistič¬ 
ki duce Benito Mussolini. Sedam godina kasnije 
duce če, u sprezi s njemačkim nacističkim/w/zre- 
rom Adolfom Hitlerom, ustoličiti Pavelića za po¬ 
glavnika marionetske Nezavisne Države Hrvatske: 
Za Paveličeve četverogodišnje tiranije u logorima je 
usmrćeno 850.000 Ijudil - naveo je Grabovac, pri 
čemu je predočio stravične snimke ustaških okrut¬ 
nosti nad djecom, Židovima, Ciganima i Srbima: 
Zbog višestrukih zlodjela vlada Jugoslavije je 1951. 
notom zatražila da joj Argentina izruči poglavnika! 
- podsjetio je i prekorio propali režim generala Ju- 
ana Perona zato što je bezočno uzmicao, budući da 
su iz njegova ministarstva vanjskih poslova drsko 
odgovarali kako Pavelić nije na argentinskome te¬ 
ritoriju: Premda je bilo naširoko poznato da se on, 
još od prosinca 1947., pod krivim imenom stalno na¬ 
stanio u Buenos Airesu. Prvi savjetnik je otkrio da 
su pojedini Pavelićevi generali i pukovnici, koji su 
dobili utočište u Argentini, zahvaljujući velikoduš¬ 
nosti Juana Perona postali važni djelatnici u mini¬ 
starstvu javnih radova: Oni su ostali nedodirljivi na 
izvrsno plaćenim radnim mjestima i nakon promje¬ 
ne vlasti. I poglavnik je, zahvaljujući razgranatim 
poslovima u stanogradnji, istjerao krupan novac - 
izjavio je Grabovac, da na kraju energično zaniječe 
kako je Jugoslavija umiješana u atentat: Nama nije 

potreban mrtav Pavelić, mi želimo da on bude živ 
izručen Jugoslaviji. Nas ne zanima da ga ubijemo. 
Stoga što pripadamo civiliziranome svijetu, mi se ne 
služimo terorističkim načinima kao ustašer 

Iz Beograda su šifrirano izvijestili Petrovića i 
Grabovca da sačekaju notu koju će sastaviti dr¬ 
žavni podsekretar za vanjske poslove dr. Mladen 
Iveković i vladin pravni savjetnik dr. Milan Bartoš, 
a nju će ambasador potom uručiti argentinskome 
ministru vanjskih poslova. A neka dotle svojski 
pritežu ljude na vlasti do kojih mogu doprijeti gla¬ 
sovima da će jugoslavenska vlada ubrzo zatražiti 
Pavelićevo izručenje, nakon što mu je nepobitno 
utvrđeno stalno mjesto stanovanja. 

BuenosAires, u četvrtak, U. travnja 1957., u 19,20, 
u hotelu Crillon 

Na terasi restorana u predvečerje su se sastali Zvi 
Malchin i Benajahu Altarac: 

‘‘Čuo sam se sa Šulom” - reče Malchin: “Preni¬ 
jela mi je da su u Mossadu mišljenja kako poslije 
jučerašnjega neuspjelog atentata valja obustaviti 
akciju. Više ne postoji ni promil izgleda da se u 
dogledno vrijeme obračunamo s Paveličem i stoga 
nema potrebe bacati novac za moj daljnji ostanak 
ovdje. Složio sam se i sutra se vračam u Tel Aviv.” 

“Neće li Van Oven posumnjati kako nisi došao u 
Argentinu kao novinar, čim odlaziš upravo kad je 
Pavelič postao primamljiv za izvještavanje?” - upi¬ 
ta Altarac. 

“Računao sam s time. A da WIlfred ne posum¬ 
nja, reći ću mu kako moram napustiti Argentinu 
zbog smrtnoga slučaja u obitelji. To je najuvjerlji¬ 
viji izgovor.” 

“Što misliš tko je pokušao ubiti Pavelića?” - za¬ 
nimalo je Altaraca. 

“Pavelića sam vidio danas, prije zore, u njegovoj 
kući u predgrađu nakon što su ga otpustili iz bol¬ 


nice. Dobro je izgledao poslije pet hitaca premda 
su ga promašila čak tri, iako ispaljena izbliza. Zato 
bih se kladio na sigurno da je u njega pucao smu¬ 
šeni neznalica!” 

“Je li ti Šula išta rekla o tome?” 

“Dvaput mi se javila. Najprije odmah čim je čula 
fleš vijest o atentatu. Pomislila je na onu trojicu, o 
kojima vas dvoje držite da su Wiesenthalovi ljudi. 
Ipak smo se sudarili s njima! - zavapila je. Zatim je 
zvala pošto se upoznala s detaljima. Sigurna je, kao 
što sam i ja, da onaj tko je gađao nije bio izvježbani 
strijelac, nego amater mlohave ruke!” 

“I moj se sud poklapa s tvojim i Šulinim!” - s 
poštovanjem se složio Benajahu Altarac, koji se 
ponudio Zviju da ga odveze do Ezeize, što je ovaj 
rado prihvatio. 

BuenosAires, u petak, 12. travnja 1957., u 21,30, u 
stanu Predraga Grabovca 

Tek četrdeset osam sati poslije atentata Grabovac 
je stigao predahnuti i pozvao na večeru zagrebački 
trojac iz službe: 

“Gdje je Petar Rak? Zašto ga nema?” - uzmuvao 
se ugledavši ispred ulaza Đuru Milića i Dalibora 
Jakašu, ali bez trećega. Onoga kojega je najprije 
želio sresti. Da je sadržaj drame Operacija Pavelič 
bio krojen po Predragovoj mjeri, od svih nemogu¬ 
ćih raspleta on bi bezuvjetno izbrisao ovaj najpo¬ 
gubniji, koji mu je netom izložio zlodošli glasnik 
Šiljo: 

“Krah s Paveličem toliko je utukao nevoljnoga 
mladića da je jučer oko podneva kao bez glave 
naglo odletio svojima na Uskrs u Čile. Obećao mi 
je da će na posao čim smiri živce. I što sam mo¬ 
gao, bačo, nego ga pustiti” - udario je u priču Šiljo: 
“Petar je odistinski postao plačevan otkako nam je 
bezvezno propao plan s poglavnikom. Više ga nije 
držalo mjesto...” - dodao je suosjećajno. 

“Što, zar se neće vratiti u Buenos Aires?” - utu¬ 
čeno upita Predrag i smeteno utrne radio. Dotle je 
uživao u uzbudljivome glasu mladoga reportera Jo- 
sea Marije Munoza, koji je uzlepršalo prenosio za¬ 
vršnicu el clasica, sraza najgorljivijih argentinskih 
nogometnih suparnika River Plate i Boca juniorsa. 
Munoz je stekao neslućenu popularnost u narodu 
kad je patentirao beskonačni otegnuti prepoznat¬ 
ljivi uzvik: Goooooool gooooool, goooooool, gol, gol, 
gol! - kojim je propraćivao pogotke, Poshje satiru- 
ćega glasa o bijegu prepredenjaka Petra Raka, koji 
je podlo zbrisao s popudbinom od 15.000 dolara 

- a budući da ih nije odradio, morao ih je vratiti 

- Predragu više nije bilo do nogometa, kojim je za¬ 
ražen još od sinjskoga dječaštva. 

“Čemu se Petar treba vraćati u Buenos Aires?” 

- zaskočeno se obazre Šiljo. 

“Paaa, da se oprostimo kao ljudi. I popijemo za 
rastanak...” ~ spetljani Predrag se osjećao kao da 
su ga bacili u arenu da se goloruk pohrva sa surim 
medvjedom. 

“Petar te je pozdravio po nama! Jesi li sada zado¬ 
voljan, baćo?” - podsmjehne mu se Šiljo i ne shva¬ 
ća zašto Predrag pati od izvještačenih formalnosti. 

“Što je s vama dvojicom? Dokle vi ostajete?” - 
Predrag se okrene Malj čiku. 

“Drug Stevo nam je izrijekom naložio neka se što 
prije pokupimo. Već sutra ćeš nas se riješiti, druže. 
Eto, Šiljo i ja ćemo se oprostiti s tobom kao ljudi. I 
popiti za rastanak, kako si poželio!” - podrugivao 
se Maljčik. Da se zatim uozbilji: “Je li Hercegovina 
isplovila?” 

“Jest. Provjerio sam kod svojih jezika, Herce¬ 
govaca, koji su dežurali na porti u luci i čekali da 
nas propuste s teretom. Za pegulu, brod je digao 
sidro bez senora Pabla... Usput, iako nam ta dvojica 
preksinoć nisu bila od koristi, prvi put ću ih nov¬ 
čano nagraditi. Zbog dobre volje da zažmire, ali i 
zbog korisnih dojava koje su mi do sada dostavljali 
i koje će mi dostavljati i ubuduće!” 


Šiljo zabrinuto dometne: 

“Krvavo žalim što nas barba nije dočekao na Her¬ 
cegovini. Zamišljam što mu je sve bljesnule kad je 
čuo o atentatu. Nije se morao dovijati kao Sherlock 
Holmes da tajnovitu najavu poveže s Pavelićem. 
Naravno da je odmah ukapirao tko je nesuđeni 
teret od izuzetne državne važnosti. Pogotovu što 
smo mu i značajno naglasili kako to može biti i živ 
čovjek, kojeg mora sigurno dopremiti do Rijeke. I 
nad kojim će danonoćno stražariti dvojica drugova 
iz službe, bla, bla, bla... Alaj nas je barba ispljuvao 
zbog te persiflaže. Sada o nama omalovaženo mi¬ 
sli kao o uzorcima neinteligentnih policajaca koji 
su zasrali do grla pošto su se idiotski ispromašivali 
pucajući bezglavo u poglavnika...” 

“Iskreno, i ja bih isto to mislio...” - nabacio je 
Maljčik. 

Šiljo i Maljčik napustili su Predraga ranije nego 
što su bili planirali. 

“Domaćin nam je bio daleko od uobičajene go¬ 
stoljubive vedre forme. Nije uspio zatajiti koliko je 
potišten...” - primijeti Šiljo kad su izašli. 

“Razumijem Predragovu zlovolju. Pogodila ga je 
propala akcija u koju smo ušli mozgom i punom 
snagom, con tuttaforza, s pametno pripremljenim 
planom, a sve u vjeri da ćemo mi krojiti povijest 
i da će o našem udjelu biti pisano u povijesnim 
udžbenicima. No nije nam se posrećilo... Još je i 
izmožden od posla koji mu se naglo naprtio poslije 
atentata” - pravdao je Maljčik Predraga. “Izvrsno 
se uklopio u naš tim. Drugarski nas je primio, bio 
je zmaj. Vječna je šteta što smo se zajebali.” 

Međutim, pogružene misli vukle su uzrujanoga 
Grabovca na treću stranu i zbog toga je umalo po¬ 
tjerao iz kuće zagrebačke goste. U nespokoj ga baca 
Boško Vidaković, koji će domalo zvati i opetovano 
pitati: je li mu uročio sastanak s nemarišnim Pe- 
drom Sardeliehem? Predrag - u ova dva dana, dok 
ga Petar Rak upadljivo izbjegava ~ svakojako raz¬ 
vlači sve nestrpljivijega Boška i migolji s odgovo- 

rom kad će se krivotvoreni Paragvajac umilostiviti 
i položiti na sunce 15.000 dolara. Ali više mu nije 
moguće opstruirati i izvlačiti se. Boško ga požu¬ 
ruje i stavlja pred zid. Izvijestili su ga iz Beograda 
da se poslije propaloga argentinskog izleta vrati pa 
više nema vremena čekati Pedra. A taj vjerolomnik 
pak sumnjivo oklijeva da se razduži s novcem iz 
službina crnoga fonda za posebne namjene. 

Četvrt sata po odlasku Šilje i Maljčika Predragu 
je zazvonio telefon. Nije dvaput pogađao da je to 
Boško, posljednje biće na planetu koje bi poželio 
čuti: 

“Dolazim k tebi u hotel. Sačekaj me u baru” 
- reče naježeno Predrag. Osjećao se kao osuđenik 
koji očajnički, ali uzaludno odgađa neodgodivo 
smaknuće. 

U Presidenteu Boško je, ne okolišajući, neumolji¬ 
vo prešao na najhitnije: 

“Moram se sresti s Pedrom. Večeras. Ili najkasni¬ 
je ujutro. Reci gdje i kada?” 

Predrag proguta pljuvačku. Stegnulo mu se grlo i 
uplašio se da će ga izdati glas: 

“Pedro mi je prije nekoliko sati poručio iz zrač¬ 
ne luke kako zbog obiteljskih nevolja noćnim avi¬ 
onom mora najžurnije u Paragvaj” - umiljelo je 
izmišljao. Porozna rečenica koju je izmrljao činila 
mu se težom od brda. Najteža koju je izgovorio ot¬ 
kad je u diplomaciji. 

“I što sada?” - razbjesnio se Boško. 

“Ne brini se. Pedra ću vidjeti najdalje za pet dana 
kad će mi, cien por cien, predati dug...” - Predrag 
obmanjuje i Boška i sebe mada sagledava da vrluda 
hodnikom bez izlaza. 

“Za lakovjerne optimiste mi smo, druže moj, izvi- 
sili samo za polovicu izdatka, dok smo drugu ipak 
spasili od Pedra! Kakve li uštede! Ne računajući, 
dakako, troškove moga boravka ovdje” - zajedljivo 
je ubadao Boško. Ozlojeđeno se podsjetio kako su 
i prevarantska ništavila, braća Živorad i Atanasije 


Jocić, na vruću preporuku Milana Stojadinovića 
izmuzla od Uče Krstića 5.000 dolara predujma, za 
otmicu ili smaknuće Ante Pavelića. I da potom ot- 
perjasaju s lovom kao vjetar tko zna gdje: ''Služba 
je u bezglavoj jurnjavi da se dočepa poglavnika po¬ 
novno nadigrana. Drugi put smo preslano platili. I 
drugi put izgorjeli.” 

“Ma budi miran, druže Boško...” ~ bezuspješno 
ga je pritaškavao Predrag. 

“To si mi već rekao...” 

“Reći ću ti i deseti put...” 

“Nemoj me zajebavati, druže Predraže, kad ni 
tebi ni meni nije do svečanih pjesama. Znaš li kako 
mi je? Kao da mi zmija izjeda utrobu, eto tako mi 
je. Upali smo u sivu zonu. No bilo kako bilo, čuj 
što ti ostavljam u zavjet. Lovu koju smo dali Pedru, 
i to nakon tvoga jamstva da ga unajmimo, sada 
moramo iscijediti kako god znamo. Maslinovom 
granom ili batinom. Metkom ili poljupcem. Pedro 
je od danas samo tvoj problem. Zanima li te kakva 
su moja nadanja? Odgovor glasi: nikakva! Pora¬ 
zna i porozna! Kao da u pijesku u pustinji tražimo 
zlatno zrno. Na tebi počiva moja blijeda nada da 
ću jednoga lijepog dana povjerovati u utopiju. Ali 
to će se dogoditi samo ako me tvoj stokapić Pedro 
Sardelich naprasno iznenadi i vrati što je uzeo, a 
da nije zaslužio. Okrenu li se stvari ipak naglavce i 
on nas ne namiri - a ja tmasto predviđam da neće 
- bit ćeš prisiljen da se stisneš kao dvije pare u kesi 
i smišljaš kako ćeš se iskobeljati iz jame govana u 
koju te je gurnuo taj paragvajski folirant!” 

“Svakako ću to razriješiti, druže Boško...” 

“Dobro je što kao diplomatska zvijezda u uspo¬ 
nu imaš više rješenja. A loše što je svako od njih, 
koliko god da ih je - vrlo loše!” - ne prestaje ga 
tlačiti Boško. 

Izgubljeni Predrag, dok taksijem putuje doma, 
uspaljeno se zanosi izopačenim razmišljanjima 
na koja ga navode frankenštajnovske priče strave i 
užasa. Rasuđuje kako bi se najokrutnije razračunao 

s Petrom. I na koje bi ga muke stavio da mu ga, ne¬ 
kim čudom, privedu okovana. Bi li mu s nasladom 
rezao prst po prst na rukama? Ili ga bacio u tunel 
kanalizacije i ostavio ondje da satima pluta. Ili mu 
uronio glavu u La Platu i držao je pod vodom sve 
dok se taj ubojica s dječjim licem ne prepije. 

“Mućkaroš od Petra suptilnom varkom podvalio 
je srpskoj službi, Bošku i osobito meni. Drsko je 
siguran kako ga ne smijem prijaviti Šilji i Maljčiku 
zbog pronevjere jer bi oni tako saznali da sam u ak¬ 
ciji oko Pavelića surađivao i s Beogradom. A kako 
su u Beogradu uvjereni da im je novac oteo izvje¬ 
sni Pedro Sardelich iz Paragvaja, student u Buenos 
Airesu, i odluče li se da ga gone, upast će u praznu 
rupu. Zato što će ganjati nepostojeću osobu. Štap 
će se na kraju balade prelomiti preko mojih leđa. Ja 
ću biti blento koji će morati podmiriti onih 15.000 
dolara! Ali otkuda ih izvući kad ni približno nisam 
toliko uštedio? ” - posustalo stenje Predrag i nazire 
skorašnju bujicu koja će raznijeti sadašnju Šiljinu 
lakovjernost Šipak će se Petar vratiti na posao u 
službu. Petnaest tisuća razloga nagoviješta da će se 
pukovnikovo ufanje na kraju bala tužno izroditi. 
Nafutran s dotom od 15.000 dolara Petar će ostati 
u Čileu da se okuša u nekom manje stresnom po¬ 
slu od dosadašnjega snajperskog smicanja ustaša. 

Obrat u životopisu Petra Raka poklopio se s Pre- 
dragovim proročanstvom. 

Istoga predvečerja po dolasku u Valparaiso upla¬ 
tio je zrakoplovnu kartu djevojci Rahimi Kasim- 
begović. Budući da su mu, uz zanemarljiv odbitak, 
refundirali neiskorišteni povratni let 

Buenos Aires - Frankfurt - Zagreb, a koji mu je 
uplatila služba, Petar je za Rahiminu kartu Zagreb 
- Frankfurt - Santiago de Chile, nadoplatio jedva 
sto dolara. 

Iz putničke agencije izašao je zadivljen svojom 
snalažljivosti i poduzetnosti, naslijeđenima od 
bračkih predaka. 


Rahima je, nakon autoritarne preporuke genera¬ 
la Ivana Krajačića, u jednome danu podigla putni¬ 
cu u Mostaru. U Beogradu će joj u ambasadi Čilea 
za nepuni sat srediti vizu čim im stigne jamstvene 
pismo Petrova oca, Estebana Raka. 

Petar je iz zračne luke u Buenos Airesu urgen¬ 
tno telefonirao Rahimi i rekao joj da mu ponese 
indeks, ali nije spomenuo da mu je potreban kako 
bi ga nostrificirao i u Santiagu završio studij pra¬ 
va, apsolviran na sveučilištu u Zagrebu. A kad je 
još zamolio neka iseli njegove stvari iz jednosob¬ 
noga stana koji mu plaća Sekretarijat unutrašnjih 
poslova i pohrani ih u njenoj podstanarskoj sobi 
u Šubićevoj ulici, pretkazalo joj se kako Petru više 
nije do povratka u Jugoslaviju. To joj je mig da i 
ona ponese svoj indeks s arhitekture. Nakon što 
joj je momak na kraju petominutnoga razgovora 
usplamsano najavio da u poslovnici /AT-a na Zri- 
njevcu podigne kartu od Zagreba do Santiaga de 
Chile - detalj što ona nije povratna nego samo u 
jednome smjeru, one way ticket - navodi je na mi¬ 
sao da će i ona stopama svoga romantičnog junaka 
iz romana. Rahimi su se prosjajile oči: 

“Vidim, zapisano je u zvijezdama, da ću u Valpa- 
raisu postati senora Rak.” 

Buenos Aires, u nedjelju, 14. travnja 1957. 

Slovački emigrant - o kojem je bilo riječi da 
iz veće udaljenosti uspješno dešifrira s usana što 
netko govori iako glas pritom ne dopire do njega 
- odavno se ubacio među vrhovnike ustaškoga po¬ 
kreta u Buenos Airesu i nametnuo im se kao osoba 
ođ povjerenja. Prvi savjetnik ambasade Jugoslavije 
Predrag Grabovac pridobio ga je da mu uz nagra¬ 
du dojavljuje povjerljive obavijesti o njima. 

Slovak je pozvao Grabovca u 17 sati i najavio da 
će ga posjetiti u predvečerje. 

Dostavljač je, naime, pratio posjećenu proslavu 

16. obljetnice NDH, održanu u podne u Hrvatsko¬ 
me domu u ulici Salta netom poslije jutarnje mise. 
Zbog atentata na Pavelića, nakon miga zbunjene 
argentinske vlade, policija je u četvrtak zabranila 
prvobitno odobreni skup, ali ga je potom, opet uz 
huntinu suglasnost, na zadovoljstvo ohrabrenoga 
hrvatskog protukomunističkog iseljeništva, po¬ 
novno dopustila u subotu. 

Slovak je odanle donio dva šapirografirana lista. 
Na prvome je bio otisnut bilten Hrvatske izvještaj¬ 
ne službe (HIS) o zdravstvenome stanju poglavni¬ 
ka: 

Prema izjavama datim stranim agencijamay Po¬ 
glavnik je obtužio ovdašnje jugoslavensko poslan¬ 
stvo, daje ono putem svojih agenata izvršilo zločin. 
Jučer se Poglavnik pridigao na noge, jer mu je tem¬ 
peratura tokom dana bila normalna. Ovu mjeru 
propisali su liečnici, da se sprieče komplikacije, koje 
bi mogle nastati uslied ležanja. Rane su počele za- 
cjeljivati na rubovima, te se liečnici nadaju, da će u 
normalnom vremenu podpuno zacieliti. Preporučili 
su visokom bolesniku da ne dade vaditi za sada ku¬ 
gle. Obćenito zdravstveno stanje Poglavnika je do¬ 
bro, te se nije bojati komplikacija. 

Na drugome poglavnikova poruka, koju je proči¬ 
tao Ivan Asančaić. Slovak svjedoči da je dočekana, 
propraćena i ispraćena snažnim pljeskom i odo¬ 
bravanjem: 

Braćo i sestre. Hrvati i Hrvatice! Neprijatelj je bio 
nakanio upotriebiti naš spomendan 10. travnja za 
svoje zločinačke namjere, a to zato jer u domovini 
odlučno držanje hrvatskog naroda sve više ugroža- 
va njegov obstanak. Namjera mu nije uspjela, ali 
namjera hrvatskog naroda, osloboditi se i ponovo 
uzpostaviti Nezavisnu Državu Hrvatsku, uspjet 
će! Hrvatski Oslobodilački Pokret, skupa sa cielim 
hrvatskim narodom, pobjedu će uskoro izvojevati. 
Bratski pozdrav ZA DOM SPREMNI! 

"Tko je došao od Pavelićeve obitelji?” - provjera¬ 
vao je Grabovac. 


"Starija kći Višnja, sin Velimir i tast, Srećko Pše¬ 
ničnik.” 

"Je li bilo ispada?” 

"Nije. Osim žestokih riječi protiv Jugoslavije 
skup je protekao u miru.” 

"Kakvo je bilo osiguranje?” 

“Zapazio sam više policajaca i agenata nego lani 
kad se ono Pavelić prvi put odvažio da se javno 
pokaže u Argentini i govori pred svojim pristaša¬ 
ma. I bilo je očekivano da će poslije atentata ču¬ 
vari danas biti brojniji.” Slovak je ispričao kako 
je izmijenio nekoliko riječi s Pavelićevim zetom 
Srećkom Pšeničnikom: “Pšeničnik mi je kazao da 
je poglavniku puno bolje. Pod paskom je kirurga 
Milivoja Marušića, koji se preselio k njemu i ostat 
će sve dok se ne oporavi. No Pšeničnika brine 
što policija upadljivo čuva poglavnikovu kuću u 
Lomas del Palomaru. Zbog toga strepi da će hun¬ 
ta popustiti pred pritiscima Beograda, a osobito 
Židova, i izručiti ga. Kako mi je rekao, posavje¬ 
tovao je Maru Pavelić i tjelohranitelje neka poja¬ 
čaju oprez.” Slovak je prenio Grabovcu da je po 
skončanoj proslavi popio kavu s dopisnikom mi¬ 
lanskoga dnevnika Corriere della sera. “Pitao sam 
ga što će javiti. Odgovorio mi je da mu je redakci¬ 
ja naručila poveće izvješće i pročitao mi rečenicu 
kojom će završiti dopis: Unatoč svemu, ne može se 
reći da Ante Pavelić i hrvatska zajednica ovih dana 
spavaju mirnim snom! - Talijanski novinar mi je 
određeno natuknuo kako je sve uvjereniji da će 
hunta napokon okrenuti novo poglavlje. Siguran 
je da će ovih dana pritvoriti poglavnika i predati 
ga Jugoslaviji.” 

Predrag Grabovac je samopouzdano prosudio: 

“Naši pritisci daju ploda! Argentinci su se ura¬ 
zumili i spoznali daje Ante Pavelić sramota za čo¬ 
vječanstvo. On je ujedno i njihova sramota zato što 
mu godinama pružaju utočište.” 

Na odlasku je Grabovac dao Slovaku omotnicu 
s novcem. Primalac je, ne zavirivši u nju, nehajno 

turne u džep. Kao i uvijek do sada pred davateljem 
nije provjerio visinu nagrade. 

Zračna luka u Frankfurtu, u ponedjeljak, 15, trav¬ 
nja 1957., u 9 sati ujutro 

U čekaonici tranzitne zone Đuro Milić i Dalibor 
Jakaša, putnici iz prve klase s Lufthansina leta iz 
Buenos Airesa, dugo će dreždati dok se ne ukrcaju 
u JAT-ov zrakoplov za Zagreb, konačno odredište 
njihova dugoga putešestvija. 

Šilji se vratila slika iz lanjskoga prosinca: 

''Kakve li slučajnosti, baćo. Na ovome mjestu 
sjedio sam i kad sam polazio u Ameriku!” Tada 
je ispod fotelje ugledao izgubljeni privjesak - cr¬ 
veno kožno srce s ugrađenom metalnom crnom 
potkovom. Prisvojio ga je i stalno nosao uza se 
u praznovjernome nadanju da je predznak nalik 
blagovijesti. Da će Operacija Pavelič uspjeti. Sada 
je izvukao privjesak iz ručne torbe, ozlojeđeno ga 
tresnuo o pod i s gađenjem gurnuo nogom odakle 
ga je pokupio. 

"Što radiš, Šiljo?” - upita ga začuđeni Maljčik. 

“Ispod ove sjedalice u polasku našao sam privje¬ 
sak, srce s potkovom. Ponio sam ga kao amajliju 
vjerujući da će nam donijeti sreću. Ali, jebi ga, nije. 
Zato ga i vraćam odakle sam ga podigao. Ako nije 
nas, možda usreći kojeg drugog nalaznika...” 

"Od tebe se uvijek mogu očekivati neočekivane 
pizdarije!” - gledao ga je sumnjičavo Maljčik i vr¬ 
tio glavom: "Blesav si kao kupus!” 

"Onda sam mislio, baćo, da svatko ima pravo na 
lijep san.” 

“A što sada misliš?” 

"Da je bolje roditi se bez one muške stvari nego 
bez sreće. I još mislim da sam poslije kraha u Bue¬ 
nos Airesu u srijedu navečer - postao nula od po¬ 
licajca.” 

Šiljo je iskoristio obilje vremena da između sli¬ 


jetanja i polijetanja svrati u aerodromsku brijačni¬ 
cu. Napokon će se uljuditi, obrijati bradu i brkove, 
skratiti kosu i vratiti se u prijašnji izgled. Da zaci¬ 
jeli rane, u Zagrebu će se saturnalijski rajiti prež- 
deravanjem, oblokavanjem i razuzdanim bludni- 
čenjem. Veselio se danima i noćima koje će ukrasti 
životu. 


Zagreb, 15. travnja 1957., predvečer, u stanu Mili- 
ćevih 

“Žalim što nisi uspio!” - obratila se Radojka 
mužu Đuri ne spominjući ime i događaj nakon što 
mu je poslije najduljega neprekinuta izbivanja iz 
kuće - četiri mjeseca i četiri dana - skuhala uku¬ 
hanu kavu za dobrodošlicu. 

"I ja žalim što nije uspjelo. Ali nisam išao zbog 
Pavelića. Na to ciljaš, je li? ” 

“Ne vidim drugi povod za tako dug i skup bora¬ 
vak u Argentini...” 

“Uvrijedit ću se, i to opasno što me nagrđuješ kao 
nespretnjakovića i neznalicu.” Šiljo je uživalaćki sr- 
knuo vrući gutljaj kolumbijske kave koju je kupio 
u zračnoj luci u Frankfurtu i gladeći nos promr- 
mosio: "Zar je moguće da sam toliko pao u tvojim 
očima, baćana? Zar me toliko podcjenjuješ? Jesi li 
uistinu uvjerena da bi od pet mojih metaka, i to još 
ispaljenih iz blizine, čak tri promašila metu kako je 
ustvrdila argentinska policija? Halo, ženo, razmi¬ 
sli! Da sam pucao u njega, zar bi gospon poglavnik 
prošao tek s dvije lakše rane koje mu pritom nisu 
ugrozile život?” 

"Pa da...” “ zbunila se Radojka. "Ali kad sam čita¬ 
la izvještaje o atentatu, i pokušavala ih podvesti u 
ravan s tobom, upravo su me ta tri promašaja satje¬ 
rala u nedoumicu...” - kao da mu se opravdavala. 

“Nadam se da više nećeš tako porazno suditi o 
mojim streljačkim vrlinama!” 

“Da bf reć rekla!” - potvrdi Radojka zagorskom 

izrekom koju je čula od neke kumice na tržnici na 
Britanskome trgu. 

Šiljo je s telefona u predsoblju pozvao Stevu Kra- 
jačića na kućni broj, zvan “gluhi čep”, zato što je bio 
višestruko zaštićen od prisluškivanja. 

“Nešto sam načuo kako su se oko senora Pabla 
umiješani i neki ljudi iz srpske službe. Još ne znam 
koji, a do mene su doprli i glasovi da su nešto muć¬ 
kali i četnici!” - general je iznenadio pukovnika 
svojim spoznajama. “Zapetljalo se, amigo, nevje¬ 
rojatno se zapetljalo” - iskašljao se i rekao da ve¬ 
čeras putuje u Beograd, gdje ga očekuju brojni su¬ 
sreti tako da će se vidjeti tek po njegovu povratku 
sljedećega ponedjeljka: “Pokušat ću više saznati od 
druga Tita i od Leke Rankovića. Ako ovo što sam 
ti prenio nisu glasine...” 

BuenosAires, u utorak, 16. travnja 1957. 

Jugoslavenski ambasador Slavoljub Petrović je u 
San Martinu, palači Ministarstva vanjskih poslova 
i bogoštovlja, nešto poslije 11 sati uručio argen- 
tinskome šefu diplomacije Alfonsu de Laferrereu 
notu, koja je počela: 

Ambasada FNR Jugoslavije očituje poštovanje 
Ministarstvu vanjskih poslova Republike Argentine 
i ima čast da na temelju članka 646, stavak 2, čla¬ 
na 648 stavak 2, i članka 651 Zakonika o krivično- 
me postupku Republike Argentine, podnese zahtjev 
vlade FNRJ za uhičenje i izručenje Jugoslaviji zlo¬ 
činca dra Ante Paveliča, koji se sada nalazi na tlu 
Argentine. U smislu članka 651 spomenuta Zakoni¬ 
ka, uz notu su priloženi sljedeči dokumenti: 1. Za¬ 
htjev okružnoga javnog tužioca grada Zagreba za 
uhičenje zločinca dra Ante Paveliča; 2. Optužnicu 
okružnoga javnog tužioca grada Zagreba za otvara¬ 
nje krivičnoga postupka protiv dr. Ante Paveliča; 3. 
Rješenje Okružnoga suda grada Zagreba K 320-51 
od 19. V1956. 0 određenome isljednom zatvoru; 4. 


Izvod iz matične knjige rođenih za dra Antu Pave¬ 
liča; 5. Uvjerenje o državljanstvu dra Ante Paveliča 
s njegovom fotografijom; 6. Izvod iz Krivičnoga za¬ 
konika Kraljevine Jugoslavije od 27. siječnja 1929.; 
7. Izvod iz Krivičnoga zakonika FNRJ od 27.veljače 
1951.; 8. Izvod iz Uvodnoga zakonika FNRJ od 28.. 
veljače 1951.; 9. Izvod iz Zakonika o krivičnome 
postupku FNRJ od 10. rujna 1953; 10. Cjelokupni 
dokazni materijal uz optužnicu protiv dra Ante Pa¬ 
veliča i ostale dokazne dokumente. 

Ambasador je poslije službenoga dijela u nefor¬ 
malnoj sjedjeljki uz viski ministru Laferrereu naj¬ 
prije ponovio već izrečenu tezu da je svijet poslije 
atentata neupitno saznao kako je Pavelić stalno na¬ 
stanjen u Argentini. 

“Paveliča novinari posjećuju u njegovoj obitelj¬ 
skoj kući i on ovih dana dijeli intervjue šakom i 
kapom” - Petrović je širokim pokretima pojačavao 
svoje izlaganje: “Moji iz ambasade prikupili su šez¬ 
deset četiri razgovora s njime, a nesumnjivo da ih 
je i više! Zato naša vlada drži kako više nema za¬ 
preka za ekstradiciju. Na vama je, gospodo, da sada 
pokažete kako nećete ostati na razini peronističko- 
ga režima koji se nakaradno izgovarao plitkim la¬ 
žima dok je štitio zločinca Paveliča!” 

“Zapreka ipak postoji, ekscelencijo, zato što Ju¬ 
goslavija i Argentina nikad nisu potpisale ugovor 
o ekstradiciji ratnih zločinaca! Ne trebam vas uvje¬ 
ravati da se naša vlast mora pridržavati pozitivnih 
zakonskih propisa!” - primijeti Alfonso de La- 
ferrere. 

“Priložili smo vam dokaze iz kojih je vidljivo 
kako ne tražimo da nam izručite Paveliča ratnoga 
zločinca, nego Paveliča najobičnijega kriminal¬ 
ca! Izvijestili smo i vas da su njegovi sljedbenici u 
podrumu naše ambasade podmetnuli 470 grama 
najrazornijega ekrazita, a zloželjni razbojnik koji se 
ušuljao zapalio je fitilj gorućom cigaretom. No toga 
prijepodneva pratila nas je slijepa sreća, Brzogore- 
ći štapin nije zapalio eksploziv zato što je fitilj bio 

istrošen. Da jest, zgrada bi odletjela u zrak, a svi mi 
koji smo se nalazili u njoj u nebo! Ne bi bili pošte¬ 
đeni i prolaznici, dakle vaši, Argentinci, koji bi se u 
trenutku eksplozije zatekli u blizini ambasade.” 

“Postupak o ekstradiciji, ma o kome se radilo, u 
Argentini rješavaju pravosudne vlasti, a ne Mini¬ 
starstvo vanjskih poslova” - odgovori mu Laferrere. 

“I što sada, gospodine ministre?” - uskomešao se 
uporni ambasador. 

“Obećavam vam da ću vaš zahtjev proslijediti na 
ruke Miguela Blasa Szelagowskoga, podtajnika u 
ministarstvu pravosuđa, koji će kao prvi operati- 
vac najbrže djelovati! Kopiju će dobiti i Sebastian 
Soler, državni javni tužitelj.” 

Nestrpljivi ambasador Petrović se zaboravio kad 
je od ministra Laferrerea netaktično zatražio više 
nego što mu dopuštaju pravila diplomatskoga po¬ 
našanja: 

“Je li to znak, gospodine ministre, da svojoj vla¬ 
di mogu poslati povoljnu vijest? Tako sam shvatio 
vašu finu natuknicu da će se naš zahtjev - koji ulazi 
u sedmu godinu koliko se razvlači - napokon po¬ 
maknuti s mrtve točke...” 

Ministar mu nije zamjerio na požurivanju jer je i 
sam otišao korak dalje: 

“Možete, ekscelencijo. No ipak če bolje biti da 
pričekate odgovor Ministarstva pravosuđa. Sve mi, 
naime, kazuje da će Soler i Szelagowski biti brži i 
efikasniji nego što sada pretpostavljate!” 

Upleo se ministrov pravni savjetnik, Isidoro Ruiz 
Moreno, koji je dotle beskonačno šutio i lagano 
povlačio dva prsta po brčićima: 

“Ekscelencijo, otvoreno ću vam reći što nisam 
namjeravao. Da naša vlada nije sretna zato što je 
vaša ambasada - a u čemu se ističe prvi savjetnik 
Predrag Grabovac - pogoršala tijek događaja, for¬ 
sirajući pretjerano jak publicitet o slučaju Paveli- 
ća...” 

“Molim vas, budite određeni, gospodine Ruiz” 
- podigne ruku ambasador. 


“I bit ču, ekscelencijo. Saznali smo kako se ovih 
dana niste libili da plačate novinare kako bi po 
vašim uputama pisali protiv Paveliča, uključno i 
pojedine urednike. Time ste nesmotreno izazvali 
Pavelićeve pristaše da vam jako uzvrate. Oni tvrde 
kako nije zločinac Ante Pavelič nego je to Predrag 
Grabovac, vaš najistureniji diplomat u zahtjevima 
za njegovo izručenje. Hrvatski nacionalisti bom¬ 
bardiraju pismima sve i svakoga, od predsjednika 
Pedra Eugenija Aramburua, ministra unutarnjih 
poslova Carlosa Romana Alconade i ministra 
pravde Eduarda Bussoa, do novinskih i radijskih 
redakcija. Navode da je Grabovac u partizanskome 
ratu predvodio stravičan pokolj nedužnoga življa u 
nekome selu u Hrvatskoj. Izazvali ste ih i tako nam 
suzili manevarski prostor. Zašto se, za ime Boga, 
niste pritajili?” 

“Ali nismo mi jedini koji zahtijevamo Paveličevo 
izručenje. Za to se zauzimaju i židovske zajedni¬ 
ce...” 

“Poznato mi je, ekscelencijo. Ipak, dopustite mi 
još jednu primjedbu” - Ruiz Moreno obzirno pođe 
u sljedeči napad: “I vaš kolega, uvaženi ambasador 
Izraela Arieh Leon Kubovy, istupio je pretjerano 
užurbano iskazavši manjak diplomatske suzdr- 
žljivosti. Osim što je sa židovskom organizacijom 
u Buenos Airesu Daia naveo židovske skupine i 
lobije iz cijeloga svijeta da povedu nezapamćenu 
protuargentinsku ofenzivu - zahtijevajući od naše 
vlade neodgodivo izručenje doktora Ante Paveli¬ 
ča Jugoslaviji - iskoristio je i svoje prijateljstvo s 
novinarom Wilfridom van Ovenom i potaknuo 
ga da zapodjene gromku kampanju. Vi znate koli¬ 
ku težinu ima Ovenovo pero u nas i u Izraelu. On 
sada sugestivno i zapaljivo piše kako je krajnji čas 
da Pavelič napokon bude izručen. Pritom nemili¬ 
ce pljuska ministra unutarnjih poslova Alconadu, 
imenujuči ga prvim krivcem što našu državu ovih 
dana prati zao glas. Izravno ga proziva zašto nije 
pritvorio Paveliča čim se ovaj usudio skinuti krin- 

ku i tako se Javno prikazao da odavno živi u Ar¬ 
gentini?” 

"Prekoravate li nas i Židove što nismo šutjeli?” 
- neodređeno upita Petrović. 

“Ustrajavate li na takvoj formulaciji, u redu, onda 
neka to bude i prijekor. Evo što ću vam reći, eksce¬ 
lencijo. Da se vaša ambasada pritajila, mi i vi bismo 
očas sve završili tiho, između nas, između ova četi¬ 
ri zida. Nadam se da ste proniknuli u srž ovoga što 
sam vam poručio...” -■ govorio Je Ruiz upravo kad 
ga Je prekinuo telefonski poziv državnoga Javnog 
tužitelja Solera. Ruiz Moreno mu Je prenio da mi¬ 
nistar Laferrere i on, poslije predaje note, upravo 
ćaskaju s Jugoslavenskim ambasadorom (“Lako Je 
pogoditi o čemu, dragi moj Soleru. O doktoru Anti 
Paveliću, dakako!” - prenaglašeno Je spomenuo), 
na što ga Je tužitelj zamolio neka ustupi slušalicu 
Petroviću, s kojim se upoznao na nekim prijami- 
ma. Veli, volio bi ga čuti, Jer mu želi poručiti nešto 
za osobnu uporabu. 

I poručio Je: 

“Mislim, moj ambasadore, da Je Jugoslavija iza¬ 
brala najpovoljniji trenutak što upravo sada traži 
Pavelićevo izručenje. Vaše materijale, doduše. Još 
nisam stigao proučiti, ali čuo sam od svojih surad¬ 
nika da vam Je pravna podloga snažno utemelje¬ 
na!” - nakadio mu Je tužitelj Soler. 

Obodreni Petrović odsutno Je pogledao u sat. 
Najradije bi poletio, toliko ga Je usrećio državni 
tužitelj. Ne može dočekati čas kad će za sobom 
zatvoriti vrata palače San Martin, odjuriti kolima 
u ambasadu i u dahu napisati izvještaj svome po¬ 
moćniku ministra Mladenu Ivekoviću: 

“Je li nametljivo ili pak dojmljivo” - preturao Je 
po glavi - “ako počnem izvještaj s uzvikom Galilea 
Galileia: Eppur si muove?'' Prigoda u koju Petrović 
domalo nije vjerovao ipak se zakotrljala i evo Je, 
nazire se kao opipljiva stvarnost: “Hoće li nam naj¬ 
zad svanuti? Hoće li se obistiniti u svilu umotana 
i mudrijaški najavljena mogućnost o ekstradiciji? 


Jesu li Argentinci uistinu odlučili da se otarase ba- 
lasta zvanog Pavelić? Povuku li taj potez, to bi bila 
senzacija desetljeća! Da Je ne razmatraju, zar bi se 
vanjski ministar Laferrere, njegov pravni savjetnik 
Ruiz i državni tužitelj Soler toliko otvorili preda 
mnom, kao ni Jednom do sada?” S predivnom 
novosti koja mu ne bi bila poslužena bez privole 
vlastodržaca iz hunte umirit će Grabovca. Jadničak 
pati kao vrag na plitkome dnu otkada je zglajzao s 
promašenim izborom Pedrom Sardelichem, koji Je 
klisnuo u Paragvaj s 15.000 dolara otpremnine. 

Dok bi samohvalisao svoje vrline, Predrag Gra- 
bovac Je rado isticao kako najbolje djeluje pod pri¬ 
tiskom. No sada su ga napale strašne nedaće i više 
ne pjeva staru pjesmu. Nakon atentata na poglav¬ 
nika pritiska ga odmetnik Petar Rak, od kojeg ni 
glasa ni poglasja. Sati prolaze, prolaze i prolaze, a 
taj se huncut ne Javlja. Uselio mu se u misli, obuzi¬ 
ma ga i dekoncentrira pa se Predrag spetljano vrti 
kao ptica u krletki. Zbraja i oduzima, ali na kra¬ 
ju mu se svako iskrsnulo rješenje naruga i ismije 
ga. Nadanja da će dočekati razrješenje muka sve 
su mračnija, a izgledi za Petrov povratak u zagre¬ 
bačku službu to jače kopne. S 15.000 dolara i nož 
i pogača u njegovim su rukama. Petar Je u prigodi 
da kod kuće u Valparaisu raspojasano promišlja 
kojom će stazom zagrabiti u bolju budućnost. 

Grabovac se odlučuje na očajnički pokušaj. Te- 
lefonirat će Petru u Čile i vapajno ga preklinjati da 
se razduže u ime njihova, doduše kratkoga, ali ne¬ 
pomućenog drugarstva. Možda ga i gane, tko zna, 
kad se bude pozvao na obraz, čast, moral i poštenje 
- vrline koje su Petrovi bodulski preci ispisivali ve¬ 
likim slovima. 

Od službe međunarodnih informacija zatražio 
Je broj u Valparaisu, pod prezimenom Rak, pret¬ 
postavljajući da se vodi na Petrova oca, kome nije 
znao ime: 

“R kao Rosario, A kao Argentina, K kao Kabul!” 

- sricao je. Dulje je prebirao dok se nije sjetio ze¬ 
mljopisnoga pojma koji počinje sa K, najsiromaš¬ 
nijim slovom po količini riječi u španjolskome 
rječniku. 

‘‘Koje je ime te osobe i njena adresa?” - brzala ga 
je službenica. 

“Ne znam, senorita. Ali to prezime je rijetko. 
Najljubaznije vas molim da mi pročitate brojeve 
svih Rakova u Valparaisu.” 

Čuo je iz slušalice da je senorita bezvoljno uz¬ 
dahnula. Škripa i topot peta odavali su je da se po¬ 
digla i pošla u potragu za telefonskim imenikom 
Valparaisa. Brzo se vratila, privukla stolac i uz od¬ 
sječni šušanj listala tanke stranice: 

“U pravu ste, senor, u Valparaisu je samo jedan 
pretplatnik s tim prezimenom. Esteban Rak Beloti, 
avenija Befnardo O’ Higgins 166, a broj telefona je 
3 22 88.” 

Predrag je iskoristio ambasadorov odlazak u 
Ministarstvo vanjskih poslova i ne javivši se niko¬ 
me od osoblja ambasade odvezao se taksijem do 
telefonske govornice u središtu grada. Naručio je 
razgovor s Valparaisom, u Čileu, i za koju minutu 
operaterka ga je uputila u kabinu 8. Prepoznao je 
Petrov otegnuti bariton. 

“O/a... A to si ti, viejo. Zdravo! Kad su mi s cen¬ 
trale najavili poziv iz Buenos Airesa, pomislio sam 
daje Milić. On ima moj kućni broj. Od njega si ga 
dobio, je li?” 

“Nisam mu rekao da ću te zvati, a i ne kanim 
mu reći da sam te zvao. Broj sam dobio u pošti.” 
Predrag zatim bez oklijevanja ukuca čavao u glavu: 
“Pogađaš, zar ne, zašto te zovem...” 

“Pogađam, pogađam...” - zamaukne Petar sada 
nimalo oduševljeno: “No što ti imaš s time?” 

“Nuderte, što imam!” - naoblačio se Predrag: 
“Tko se, nego ja, prvi sporazumio s tobom o ono¬ 
me? Tko te je preporučio Bošku? Ja! Tko te odveo k 
njemu i upoznao te s njime? Uvijek ja, oštija!” 

“Učinio si što si morao, companero, i to je sve. 


Ostalo, ono najvažnije, zbilo se između Boška Vi- 
dakovića i mene dok si ti samo statirao” - nadvikao 
ga je Petar i obijesno dogradio: “Ako se s nekim 
trebam poravnavati, onda je to Boško, a ne ti!” 

“Daješ mi nevolju za volju! Shvati da oni tamo 
sada gone mene za ono..!' 

“Ostavi ti mene, amigo, da se razdužim s Boš- 
kom. Zato što mi je ono predao on, a ne ti, caram- 
ha\" - staloženije će Petar. “Prema tome, red je, kad 
za to dođe vrijeme, da ono vratim njemu, a ne tebi. 
Moja je briga, a ne tvoja kad ću to učiniti.” 

“Nikada, a možda ni tada!” - uskipi Predrag. 

“Kad bih tebi dao ono” - zahalabuči Petar - “kako 
ću biti siguran i miran da ćeš predati Bošku?” 

Petrova zazornost potresla je Predraga: 

“Ovo se pretvara u besmislenu operetnu predstaT 
vu koju ne mogu sažvakati. Zašto mi bezobrazno 
i uvredljivo gaziš po dostojanstvu? Kako ti savjest 
ne zaškripi kad se usuđuješ posumnjati da ću uzeti 
nešto što mi ne pripada?” 

Petar ga zauzda zaprijetivši: 

“Hajde zamukni! Smetaš mi. Budeš li me i da¬ 
lje mučio, izazvat ću skandal iz kojeg se nećeš lako 
izvući!” 

“O kakvome skandalu bulazniš, za Gospu blaže¬ 
nu?” 

“Skandala će biti, hombre, ako ispričam od riječi 
do riječi Stevi i Šilji o našem dogovoru. I ako ka¬ 
žem našoj službi da si potajice radio za onu drugu, 
a onoj drugoj da si radio za našu. Pa ti poslije zaviri 
u se i razmisli što će biti s tobom.” 

“Ali misli i ti što će se desiti s tobom nakon što 
budeš posijao takav glas o nama!” - stegnuto uz¬ 
vrati Predrag. “Bit će kao da s upaljenom žigicom 
priđeš skladištu baruta...” 

“To što ću kazati Stevi i Šilji ne mora se reći jedi¬ 
no kad sastavimo brade. O tome bih, recimo, mo¬ 
gao obojici napisati pismo... I budeš li me natjerao 
na taj čin, on će presuditi da se više ne vratim u 
Jugoslaviju.” 

‘‘Zar je dotle došlo? Ne mogu zamisliti da ćeš po¬ 
stati politički emigrant...” 

“Govoriš tričarije, hombre. Neću, valjda, posta¬ 
ti politički emigrant zato što sam se vratio svojoj 
kući! Budemo li istjerivali klin klinom, onda je je¬ 
dina istina da sam kao državljanin Čilea bio pri¬ 
vremeni ekonomski emigrant u Jugoslaviji, gastar¬ 
bajter, gdje sam studirao...” 

“Studirao, ali i ponešto radio. Mas o menos. Više 
ili manje...” - zlomisleno ga je zaustavio Predrag 
neprirodno iskrivivši smijeh. 

“Neka ti bude i ta tvoja: i ponešto radio!” - uzne¬ 
mirio se nakratko Petar da zatim nastavi govorom 
ispunjenim bijesom i energijom: “Kad mi iz svoje 
žablje perspektive poturaš pod brk moj posao, po¬ 
vlačiš me za jezik da te podsjetim kako su rizici u 
svakome poslu - napose u onome mom za službu 
- bili predvidljivi. Ono zbog čega me zoveš svrstava 
se među rizike najvišega stupnja. No kad pribrano 
prosudim, razum me podsjeća da onoliko koliko 
su izgubili tvoji iz Beograda na vlas toliko izgubio 
sam i ja. Da se sa senor Pablom u Buenos Airesu 
nije desilo što se desilo - a ti ne smiješ poreći da tu 
nije bilo moje krivnje - ne bih izgubio i onu dru¬ 
gu polovicu, s kojom sam sa sigurnošću računao, 
entiendes?” 

“Kako da shvatim tu dvosmislicu?” 

“Shvati tako da ću uzeti vremena kako bih pro¬ 
mislio što mi je odlučiti...” 

“Da čovjek ne povjeruje koje se čudovište skriva 
u tebi, Petre! Ne samo da ne vraćaš ono što nisi za¬ 
služio radom nego još i ucjenjuješ.” Odsutno zure- 
ći preda se ozlojeđeni Predrag se predavao i povla¬ 
čio: “Kako ćeš se izvući pred službom kad jednom, 
bilo kad, bilo koga dana ili bilo koje godine dođeš 
u Jugoslaviju...” 

“Ne prijeti, hombre, praznom puškom. Gdje to 
piše da se moram vratiti? Zašto da ne ostanem ov¬ 
dje, u zemlji u kojoj sam rođen i u Valparaisu od¬ 


mijenim ćaću u vinariji, što kažeš na to, ha? A kad 
ubrzo skončam studij, široko mi je polje, mogu 
birati gdje ću i što ću. U Čileu su pravnici na viso¬ 
koj cijeni. Jesi li sada utuvio da posao u službi nije 
jedini koji me zanima?” 

“U istu zdjelu miješaš šećer i papar. Kao da si za¬ 
boravio s kolikim zanosom smo se upustili u posao 
sa senorom Pablom...” 

“Umišljeno smo povjerovali da je naše istureno 
odjeljenje dio nepobjedive momčadi. No nismo 
bili djeca sreće. Umjesto da nakon uspješno završe¬ 
ne akcije slavljenički na sve strane lete šampanjski 
čepovi. Bog nas je zaboravio i mi smo izgubili sa 
sedam nula!” - izazovno je izgovorio Petar. I prije 
nego što će zaklopiti slušalicu još jednom je uzdr¬ 
mao Predraga: “Pametnije bi ti bilo da me više ne 
gnjaviš. Nemoj dražiti moje strpljenje kako ne bi 
došlo do razornoga potresa. Ne znam kako ćeš sa¬ 
čuvati kožu, amigo, ako se naljutim i napišem neka 
pisma nekim ljudima i nekim službama. Mislim da 
si me razumio...” 

Pošto je poslije vihora prijetnji čuo odsječni 
“klik”, Predrag otežale glave i u goloj vodi utrnulo 
izađe iz govornice. Načistac je da mu je neuputno 
izazivati zlohranoga Petra, kome se sotona uselio u 
dušu, zasjeo mu na rame i šapuće najprljavije pa¬ 
kosti na koje ga tjera da ih učini. 

“Kako god se rasplelo, ne piše mi se ružičasto. 
To što sam mu telefonirao u Čile bilo je bičevanje 
krepane mazge. Nikako se neću izvući iz ove žive 
nevolje jer Petar je jači od mene” - sabirao se iz- 
moždeno Predrag. “Dvojako može proći onaj tko 
prijeti jačem od sebe. Slabiji će dobro proći ako je 
jači u strahu da je njegova puška puna; a loše ako 
je jači siguran da je puška u slabijega prazna. Do- 
čim, u našoj priči rasplet je poznat. Petrova puška 
je puna, a on, k tome, zna da je moja - prazna!” 

Predraga tjera u očaj obeshrabrujući upitnik. 
Kako iskemijati 15.000 dolara? 

D r. Milivoj Marušić, vrativši se poslijepodne iz 
grada sa sastanka u liječničkoj komori, donio 
je u dom Pavelićevih uznemirujuću vijest. 

“Za dom spremni, moj poglavniče” - obratio se 
suzdržano - “ne želim biti zlokobnik, ali dohitao 
sam kako bih s vama podijelio nešto jako loše što 
če vas uzrujati kao što je uzrujalo i mene. Punac 
moga kolege s klinike jedan je od šefova argentin¬ 
ske policije. Povjerio mu je da je danas na visokoj 
državnoj razini zaključeno da u petak oko objeda 
dođu i odvedu vas. Uredba o pritvaranju več je 
potpisana. Kolega mi je izričito naglasio kako nje¬ 
gov punac zna da sam vaš vjerni pristaša i da po¬ 
slije atentata skrbim o vašem zdravlju. Zato mu je 
i otkrio tu tajnu, uz blagohotnu poruku da vas je 
blagovremeno upozorio...” 

“... neka se sklonim s ove adrese, je li tako, dragi 
moj Marušiću?” 

“Upravo tako, poglavniče!” 

“Poslije strahotne galame srbokomunista i Žido¬ 
va po svijetu to se jednostavno moralo dogoditi.” 
Pavelić budističkim mirom sasluša doktora dok 
mu je on poput glasnika prenosio odluku iz argen¬ 
tinskoga policijskog vrha: “Rekli ste da če po mene 
doći ovoga petka...” 

“Tako je, moj poglavniče, u petak, osamnaesto¬ 
ga, poslijepodne.” 

“Gospodin iz pohcije, dakle, putem svoga zeta 
savjetuje mi da nestanem?” 

“Da! Kako mi je spomenuo moj vrli kolega, po¬ 
sljednji valjani rok da se izgubite odavde jest petak 
u jutarnjim satima.” 


“Kad je tako, onda se na neko vrijeme valja 
uskočki odmetnuti!” - govorio je poglavnik i na¬ 
dalje prividno smiren. Kad bi pogledavao s prozo¬ 
ra, ispred kuće je viđao nepoznata lica u kojima je 
iskusno prepoznavao pritajene policajce. Njihova 
nazočnost ^era ga da užurbanije razmišlja o seobi 
u neki skroviti kutak, o kojem nitko neče saznati 
gdje je osim bliskih suradnika i obitelji. 

Pavelić se telefonski dogovorio da sutradan, u sri¬ 
jedu, u deset ujutro k njemu dođu Josip Marković 
i Ivan Asančaić zbog važnoga dogovora. Doktoru 
Milivoju Marušiću je rekao da i on sjedne s njima 
za stol, što je ovaj počašćeno primio kao potvrdu 
poglavnikova najvećega povjerenja.. 

Navečer su ranjenika posjetili kći Mirjana, u vi¬ 
sokoj trudnoći, i zet Srećko Pšeničnik, s imukama 
Zvjezdanom i Aišom: 

“Prije nego smo krenuli k vama” - obratio se 
Pšeničnik tastu - “slušao sam urugvajski krugoval. 
Među glavnima objavili su vijest iz Beograda, po 
kojoj su argentinskoga ambasadora Honoria Roi- 
gta pozvali u ministarstvo vanjskih poslova i uru¬ 
čili mu energični zahtjev vladi u Buenos Airesu da 
vas izruči Jugoslaviji!” 

Paveliću je skočila vrućica i doktor Marušić mu 
je dao obrok antibiotika: 

“Ova argentinska vlast nije nam sklona kao što je 
bila prošla, Peronova. Ne bih se stoga začudio da 
me uhite i predaju srbokomunistima. Jedini izlaz 
koji preostaje jest da što prije isparim odavde!” 
- ponovio je zetu i kćerki isto što je rekao Maruši- 
ču. Prešutio im je da je obaviješten kako je potpi- 

san nalog o njegovu privođenju. Nije želio uzrujati 
Mirjanu, koja će roditi za dvadesetak dana. 

Mirjana Pšeničnik te večeri posljednji put je vi¬ 
djela oca. 

BuenosAires, srijeda, 17, travnja 1957,, u kući Ante 
Paveliča u Lomas del Palomaru 

Mara Pavelić otkazala je najavljene posjete po- 
glavnikovih poklonika uz izgovor da joj je muž 
pod vrućicom pa mu je liječnik naložio puno mi¬ 
rovanje. 

U dogovoreni čas, stigli su Ivan Asančaić i Josip 
Marković. Osim njih i poglavnika sastanku je na- 
zočio i doktor Marušić, uz neizbježnu Maru Pave¬ 
lić. 

Došljaci su se iznenadili kad je, umjesto domaći¬ 
na, skup otvorio Marušić: 

‘‘Provjereni prijatelj iz tajne policije obavijestio 
nas je da će u petak pritvoriti našega poglavnika!” 
- počne doktor udarati glasom kao da prenosi 
objavu rata. “Najozbiljnije nas je upozorio da se 
mora smjesta skloniti iz ove kuće...” 

Ivan Asančaić pripravno je dočekao doktorove 
riječi: 

“Od sinoć na krugovalnim vijestima učestalije 
govore o argentinsko-jugoslavenskim susretima 
na diplomatskoj razini. Iz njih se spoznaje da be¬ 
ogradski komunisti sve upornije ustrajavaju da 
im poglavnik bude izručen, što me uznemiruje. 
Osjećam da je boravak u ovoj kući za nj iz sata u 
sat opasniji. Zato podupirem doktora Marušića da 
moramo najžurnije premjestiti poglavnika u bora¬ 
vište koje će biti nedostupno policiji.” 

Progovorio je i Josip Marković: 

“Jutros, neuobičajeno rano, u sedam, brzoglasno 
me pozvao Stjepan Hefer. Nije želio otkriti zašto 
zove, tek je ponavljao da se bezuvjetno vidimo za 
sat vremena. I našli smo se ispred franjevačke ba¬ 


zilike. Hefera poslije ružnih krugovalnih vijesti o 
uhićenju i izručenju brine sigurnost poglavnika” 

- pogledavao je u Pavelića, sabrano prateći svaki 
njegov pokret. “Kao da ga je prosvijetlio dragi Bog, 
Hefer vam po meni, poglavniče, poručuje kako je 
spreman, ako ste voljni, ustupiti svoju kuću bez 
vremenskoga ograničenja. Vama i vašem osobnom 
liječniku Milivoju Marušiću.” 

“A kuda će onda moj dobri ministar Štipa Hefer”, 
upita Pavelić. 

“Prihvatite li njegovu ponudu, Hefer bi se s obite¬ 
lji smjestio u quinti koju je nedavno kupio u Tigreu” 

- odgovori Marković. “Svi znamo da se zbog svojih 
izuzetnih pravničkih sposobnosti Štipa brzo snašao 
u Argentini i lijepo zarađuje. Meni je prijateljski re¬ 
kao daje quintu najvećim dijelom otkupio od novca 
za članke tiskane u ovdašnjim političkim časopisi¬ 
ma i revijama, s kojima godinama surađuje.” 

“O sudbinskoj odluci kao što je ova najprije valja 
duboko razmisliti i deset puta je odvagnuti. No u 
slučaju Stjepana Hefera bez razmišljanja podižem 
ruku za. Po meni ne postoji razlog da ne prihvati¬ 
mo njegov ljudski i plemeniti prijedlog kako bismo 
zaštitili poglavnikovu ugroženu sigurnost” - od¬ 
lučno reče Mara Pavelić: “Od prvoga dana, u ljeto 
1941., kad sam ga upoznala kao velikoga baranj¬ 
skog župana, Hefera sam doživljavala kao čestita 
Slavonca i odanoga sljedbenika ustaškog pokreta, 
iako je prije rata pripadao Mačekovoj Hrvatskoj 
seljačkoj stranci. Svoje snažne vrline potvrdio je 
one krizne 1943., kad je postao ministar seljač¬ 
koga gospodarstva i prehrane. Uspješan je ostao 
na tome mjestu sve do posljednjega dana, dok se 
vlada povukla pred Titovom partizanskom ruljom. 
Ovdje u Buenos Airesu Štipa se iskazao i kao vjerni 
ministar u izbjegličkoj vladi, koju je poglavnik sa¬ 
stavio 1951. Budući da nemamo mnogo vremena 
za dogovor o novome poglavnikovu prebivalištu, 
ženski predosjećaj mi kazuje da doktoru Heferu 
trebamo bezuvjetno vjerovati.” 

Poslije besjede gospođe Mare više nije bilo dvoj¬ 
be. 

Poglavnik je ovlastio nekadašnjega državnog 
tajnika NDH Josipa Markovića da se još danas sa¬ 
stane s Heferom i uglavi detalje o sutrašnjem pre¬ 
seljenju. 

Valparaiso, srijeda, 17, travnja 1957, 

Rahima se javila Petru da je sletjela u Frankfurt i 
čeka ukrcaj za Santiago. 

Petar je iskoristio prigodu što očev prijatelj i 
brački zemljak don Šimun Ostojić danas prvi put 
poslije trideset dvije godine, otkako se 1925. do¬ 
selio u Čile, putuje u svoje rodno selo Povija. Dao 
mu je pisma adresirana za Ivana Krajačića i Đuru 
Milica i novčanicu od dvadeset dinara i zamolio 
ga neka po slijetanju u Zagreb - odakle će također 
zrakom proslijediti u Split - kupi marke, zalijepi ih 
i ubaci u poštansku škrinju u zračnoj luci. Barba 
Šime se krupno obogatio, vlasnik je ribarske flote 
i sebi može dopustiti da se počasti skupim letom 
umjesto da se batrga na brodu. 

Krajačiću i Miliću Petar je napisao gotovo isto¬ 
vjetne listove. Uskipjelo je udario u kmekanje ro- 
neći suze da ga je neuspjeh strašno pogodio pa će 
proći mjeseci i mjeseci dok se ne oporavi: {“Naje- 
žim se kad se sjetim da nas je život pretrčao. Vjero¬ 
vao sam da ću i ja biti jedan od odabrane četvorice 
koji če učinkovito razriješiti slučaj što smo ga preu¬ 
zeli kao zavjetni čin i da ćemo svojim djelom pod¬ 
vući liniju koja odvaja prošlost od budućnosti. Ali 
iako smo svi koji smo u Zagrebu i tamo preko radili 
na projektu uložili svu svoju snagu, znanje i pamet, 
nesretna podudarnost nas je onemogućila da ga pri¬ 
vedemo kraju i sagorimo u prevelikoj želji..!'). Stoga 
im je najavio da ga skinu s platnoga popisa. Naveo 


je kako će im ostati vječni dužnik zbog svega što su 
učinili za nj i očinski mu pomagali. ^Zagrebački 
dani na koje sam ponosan nezaboravni su, a isku¬ 
stvo što sam ga stekao neprocjenjivo je.”). No obma¬ 
nuo ih je da mu je otac Esteban narušena zdravlja 
te će stoga on na dulje razdoblje preuzeti vođenje 
vinarije. Nasuprot izmišljotini o očevu zdravlju, 
Petar nije slagao svojim šefovima kad im je napisao 
da se kani iznova uključiti u streljački sport. Sigu¬ 
ran je kako će i ubuduće ponovno osvajati naslove 
prvaka u gađanju iz pištolja i izboriti mjesto u re¬ 
prezentativnoj vrsti Čilea zato što (“m Zagrebu i još 
negdje”) nije prestao vježbati. Zahvalio je Krajači¬ 
ću jer je omogućio njegovoj djevojci Rahimi, koja 
je već na putu za Valparaiso, da dobije putnicu u 
Mostaru. Petar je zamolio obojicu da prenesu naj¬ 
ljepše pozdrave drugovima i drugaricama iz služ¬ 
be, s kojima mu je bila čast surađivati. 

Iako je poslije mučnoga telefonskog razgovora 
razbio Predragove snove prestravivši ga kako će 
omuknuti o njihovoj dvostrukoj igri u propalu 
atentatu na Pavelića, Petar je bio daleko od pomi¬ 
sli da bilo kome oda neostvareni dogovor s Boš- 
kom Vidakovićem. Baš kao što nijednoga trena 
nije pao u napast da vrati 15.000 dolara beograd¬ 
skoj službi. 

“Evo im ga - na! Nisam lud. Tko se dima ne na- 
dimi vatre se ne ogrije!” Lako je raskrstio sa zagre¬ 
bačkom policijskom prošlosti i nesavitljivo odlučio 
graditi drugačiju budućnost u Čileu, s Rahimom. 
“Da mi se neznani neznalica koji je u Buenos Aires 
tresnuo s mjeseca nije zapanjujuće glupo umiješao 
u posao i nevaljano ga odradio omašivši prigodu 
koju bi i krava pogodila, meni bi leglo još petnaest 
tisuća zelenih somova.” Petar je mirio i svoju sa¬ 
vjest opterećenu zbog Grabovca, koga su njegovi 
beogradski poslodavci saljerali u kut: “ U Operaciji 
Pavelić i njoj sličnima rizik je uključen. A rat, kao 
što je bio ovaj naš, vrlo je rizičan posao. Predrag 

zato mora zanijemiti kako ne bi gorio i na zagre¬ 
bačkoj lomači, što bi ga bolnije zapeklo.” 

Buenos Aires, u jutarnjim satima četvrtka, 18. trav¬ 
nja 1957. 

Josip Marković bilježio je što se događalo od Pa- 
velićeva dramatičnoga odlaska bez povratka iz obi¬ 
teljske kuće u Lomas del Palomaru u dom doktora 
Stjepana Hefera u širem središtu Buenos Airesa. 
Marković će zapise s vidljivim htijenjem da ih poš¬ 
kropi okusom napeta trilera sažeti u brošuri Križni 
put Poglavnika dr. Ante Pavelića, koju će objaviti u 
Madridu. Iz nje prenosimo uvodne retke: 

U jutro rano, dne 18, travnja 1957., još sa otvo¬ 
renim ranama Poglavnik dr. Ante Pavelić, u prat¬ 
nji svoga osobnog liečnika i dvojice najintimnijih 
suradnika (dr. Marušić, Marković i inž. Asanćaić) 
ukrcao se je u samovoz i otišao iz svog stana u Pa¬ 
lomaru u nepoznatom pravcu. Odputovao u nepo¬ 
znatom pravcu za sve svoje štovatelje i obožavatelje, 
koji su ga dnevno posjećivali, da mu izraze bol svo¬ 
je duše nad još toplim ranama koje mu je neprija¬ 
telj zadao; da mu izraze svoju vjernost i odanost; 
da mu čestitaju na hrabrome i junačkom držanju 
i da zahvale Bogu na neuspjehu mučkog neprija¬ 
teljskog napadaja. Izgubio se, zameo podpuno trag 
neprijateljima i onima koji su ga htjeli, ako već ne 
mrtva, a ono živa pronaći, ugrabiti i predati sudu i 
jugokomunističkim vlastima na mučenje i smrt. Od¬ 
putovao je tiho i tajanstveno u zadnji čas. Par sati 
kasnije već je kuća u Palomaru bila osigurana' da 
se Poglavniku ne bi tobože što dogodilo. Samo malo 
zakašnjenja i predomišljanja već bi bilo katastrofal¬ 
no, jer bi Poglavnik bio uhićen i onako ranjen odve¬ 
den. No Bog nije tako htio. On ga je čuvao, kao da 
mu je govorio: 'Žurno, žurno, skloni se, moja ruka 
bdije nad Tobom. Čuvao i štitio sam Te kroz toliko 
godina, Tvoje nadčovječanske borbe i požrtvovnosti 


za Tvoj mukotrpni hrvatski narod, štitio sam Te i 
čuvao već od tolikih opasnosti, pa i ovog puta moja 
ruka lebdi nad Tobom! 

Samovoz započinje svoj put u nepoznato. Četvori¬ 
ca putnika, mirni i hladni, sviestni velikogpodhvata, 
malo ili ništa ne razgovaraju, jer ne žele da upravljač 
samovoza sazna o čemu se radi. Saobćava se uprav¬ 
ljaču samo u glavnim linijama kamo treba voziti. 
Nakon izvjestnog provaljenog puta promienili smo 
samovoz i uzeli drugi s namjerom da se upravljaču 
samovoza sprieči upoznavanje ciele rute putovanja 
do konačnog boravišta. 

Dan prije namjeravanog putovanja jedan veliki 
prijatelj i štovatelj Poglavnika (dr. Stjepan Hefer) 
bio je toliko dobar i odvažan, on i njegova ciela obi¬ 
telj, da je svoju kuću stavio na razpolaganje svom 
vladaru i njegovom liečniku, ne prezajući pred ni¬ 
čim. Kada sam bio na pola puta, pozvao sam tele¬ 
fonom tog prijatelja, da dođe sa samovozom pred 
svoje drage i mile goste, pred svog Poglavnika, pa 
neka se onda sam vozi svojoj kući onim putem ko¬ 
jim on smatra da je najbolje i najsigurnije. On je taj 
telefonski zov od ranog jutra sa zebnjom očekivao. 
Žurno je sa samovozom stigao do nas, gdje smo ga 
mi, mirno se okrepljujući, dočekali. Nakon kraćeg 
razgovora i opraštanja njegovi su se gosti ukrcali s 
njime u samovoz i nastavili preostali dio puta. Sret¬ 
no i zdravo stigli su njegovoj kući, utočište i sklonište 
našeg dragog suverena. 

Zagreb, u ponedjeljak, 22. travnja 1957. 

U predvorju ureda generala Krajaćića pukov¬ 
nik opaža da umjesto Andree sjedi nepoznata, 
bezlična slabovidna žena zrelih godina, kose boje 
prezrela kukuruza, zalizana kao ovca. Nalik mu je 
prodavačici koja ispred katedrale godinama nudi 
Bibliju. Prijašnja tajnica Andrea, saznao je od nje¬ 
ne usukane nasljednice, udala se za režisera Šimu, 


63 



Pero Zlatar 


uzela njegovo prezime, vratila se novinarstvu i 
čeka bebu. 

Pukovnik nije raščistio želi li vidjeti Andreu. 
Kolebljivo titra negdje između. Priželjkuje “da” 
zato što bi krenuo u osvajački pohod na nju koji 
je začeo i zacrtao uoči Argentine. A odgovara mu 
i “ne” jer se nakon sučeljavanja s njome ne bi volio 
ujedati za usnice i pokajnički joj priznati kako je 
bila prokleto nepogrešiva kad mu je u kartama ču¬ 
dovito prepoznala sada već prošla zbivanja. Vatre¬ 
nu ljubav s davnom poznanicom i što ga je urekla 
izgatavši mu poslovni krah u daljini. 

Krajačić ga je već s vrata dočekao novošću: 

“Ami^o, dobio sam pismo od Petra Raka iz Či¬ 
lea!” 

Za pukovnika to nije bila novost: 

“I menije pisao!” 

Usporedili su što im je napisao i kao najkrupniju 
izvukli vijest da ih napušta: 

“Radio je primjerno, posvećeno, požrtvovno i 
predano.” Pošto je nabrojio četiri Petrove vrline 
koje počinju slovom p, Krajačić upita: “Što misliš, 
sodo?'' 

“Nisam se nadao da će Petar tako naglo presjeći 
suradnju...” 

“Ni ja” - prihvati Krajačić. “Ali kad si mi rekao 
da ga je unesrećio krah s Pavelićem, sklon sam po¬ 
vjerovati da je to Petrova prolazna kriza. Moramo 
razumjeti njegovo nerazumijevanje. Čim se smiri i 
otac mu se oporavi, eto njega opet k nama. ” 

Pukovnik, međutim, nije uvjeren: 

“I ja sam do jutros razmišljao kao i ti, baćo. Me¬ 
đutim, prije nego što sam krenuo k tebi izvijestili 
su me iz računovodstva da je Petar Rak u putnič¬ 
koj agenciji u Valparaisu vratio povratnu avionsku 
kartu koju nije iskoristio i pokupio novac.” 

“Ako nam dečko ne vrati taj novac, takva smica¬ 
lica neće mu spadati među besprijekorne” - stmu- 
štio se Krajačić: ""Jovendto je možda tako naplatio 
od službe svoju nadnicu za strah, što kažeš?” 


Pukovnik durnovito reče: 

“Kad tome dodaš da mu je cura krenula u Čile; 
da je mladi gospodin prekinuo radni odnos umje¬ 
sto da ga zamrzne; a i to što nam je najavio da će 
se tamo aktivirati u streljaštvu - evo to su sumnje 
koje mi govore da ga više nećemo vidjeti.” ^ 

“Gle ti vjedogonje...” - podbočio se Krajačić: 
“Kako bi bilo, amigo, da mu ocu napišem list? Da 
mi companero Esteban pošteno kaže što se doga¬ 
đa s njegovim sinom? Da znamo hoćemo li mu do 
daljnjega čuvati radno mjesto...” 

“Sačekaj još malo, baćo, s pisanjem. Jest da nam 
je Petar jako koristio svojim streljačkim kvaliteta¬ 
ma, no ni to ipak nije povod da ga jurimo i molimo 
na koljenima da se smiluje i vrati nam se. Preživjet 
ćemo i bez njega! Francuzi kažu da će sve proći: 
Toutpasse". 

Kad bi se kladili kako će se skončati ova traka¬ 
vica, tada bi i Krajačić i Milić uložili novac na va¬ 
rijantu da je Petar Rak za postao - prošlo 

vrijeme. 

I zaradili bi. 

U Beogradu se Stevo Krajačić tri puta vidio s 
Titom i jednom s Rankovićem. I jedan i drugi, 
prenio je Šilji, prvi put su čuli od njega da su 10. 
travnja navečer u Buenos Airesu Pavelića oružano 
napali neki pročetnički emigranti. Da bi se o tome 
obavijestili, sačekat će izvještaj ambasadora Dere 
Petrovića. Krajačić je dodao: 

“Leka Ranković se nasmijao kad sam mu prenio 
da sam u Zagrebu načuo o umiješanosti nekih lju¬ 
di iz srpske službe u atentat. Kaže, jednostavno to 
je glupost!” 

“Jesi li, možda, čuo da je atentat pripremao i Mo- 
ssad?” - upita ga Šiljo 

“Prvi si koji mi to kaže” - odgovori Stevo. “ Jesi li 
ti čuo nešto određeno?” 

“Nisam. Pretpostavio sam to tek kao jednu od 
mogućnosti...” 

“Bez veze. Ne nalazim nikakva razloga zašto bi 

Židovi bacali novac zbog Pavelića, a mimo dogo¬ 
vora s nama...” 

Tako su Krajačić i Milić stavili točku na atentat u 
Buenos Airesu. Na priču koja je došla i otišla. 

Josip Marković je u bilješkama zaboravio nave¬ 
sti da je Ante Pavelić za skrivanja u kući obitelji 
Stjepana Hefera saznao da je 10. svibnja treći put 
postao djed. Mlada kći Mirjana Pšeničnik rodila 
mu je i treću unučicu, koju je, ocu u čast, nazvala 
Antica. Izuzmemo li fotografije koje je povremeno 
dobivao, djed Ante nikada nije uživo vidio svoju 
benjaminku Anticu. 

Buenos Aires, u ponedjeljak, 22. travnja 1957. 

Šestoga jutra kako stanuje u mirnome kraju, He- 
ferovoj jednokatnici zaklonjenoj iza nazubljenih 
zidina, poslije noći punoga mjeseca poglavnik se 
zavio u plašt šutnje. Ne odgovara i na najuobičaje¬ 
nija pitanja svoga jedinog sustanara Milivoja Ma- 
rušića. Zatamnjenih očiju ispod sunčanih naočala 
brza od prozora do prozora i kao slijepi putnik na 
brodu zazorno motri ulice s južne i zapadne stra¬ 
ne. 

Doktor cijeni da je to odraz paranoične bojazni 
koja je zarazno načela ranjenikovu psihu, a pojača¬ 
va je i pretopao ljepljivi dan. Sve je opsjednutiji da 
su mu na tragu policijski čopori koji ga pomamno 
ganjaju i da će najmanji krivi korak značiti kraj 
njegovoj slobodi. Doktor gaje uzaludno umirivao. 
Poglavnik je jednom na to, ali više kao za se, zlo- 
patnički zamrndžao lovački savjet: 

‘‘Nikad ne okreći leđa medvjedu!” 

Davna utjelovljena nepovjerljivost pojačala se 
poslije atentata i vijesti o njemu koje je mazohi¬ 
stički slušao na radiju i čitao u tisku. Napose su ga 
izjedala izvješća o osnaženim pritiscima beograd¬ 
ske vlade i svakovrsnih židovskih lobija koji traže 


da ga argentinsko pravosuđe pritvori i izruči Jugo¬ 
slaviji. 

Argentinski dnevnici, dan nakon Pavelićeva ne¬ 
stanka, objavili su iskaz njegove žene Mare dvojici 
policajaca i agentu u civilu koji su, u četvrtak oko 
ručka - kako je obitelji, uostalom, i bilo diskretno 
posredno najavljeno po doktoru Milivoju Maruši- 
ću ~ zabatali na vrata doma u Lomas del Palomaru 
s nalogom za privođenje. 

“Moj muž je jučer otputovao i ne znam gdje se 
trenutno nalazi! Još mi se nije javio!” - otpravila 
ih je neuvjerljivo. Čuvari vlasti, začudo, više je nisu 
ništa pitali. Otišli su ne pokazavši ni volju da uđu u 
kuću i makar formalno provjere kako senor Pavelić 
koga traže doista nije u ulici Aviadora Mermoza 
broj 643. 

To je navelo novinare senzacionalističkih gla¬ 
sila, pa i takvih koja su uživala u samonametnu- 
tu ugledu, da ne objavljuju neprovjerene podatke 
te da krenu naslijepo nagađati i nabadati kamo je 
pobjegao hrvatski poglavnik. Usmjerili su se na tri 
susjeda, najviše na Urugvaj, manje na Paragvaj, a 
najmanje na Brazil. Izvjestitelji su se pozivali na 
“važne informatore” i pokrivali se autoritetima “vi¬ 
sokih vladinih dužnosnika” iz Montevidea, Asun- 
ciona i Rio de Janeira. A oni su im, dašto, vrhunski 
ekskluzivno, navodno u strogome povjerenju, po¬ 
tvrđivali kako je doktor Pavelić pronašao skriveno 
konačište u njihovoj zemlji, ali uz razumljiv uvjet 
da im u novinama ne budu navedeni ime i zvanje 
koje obnašaju u državnome aparatu. 

Josip Marković je svih tih dana u različite sate je¬ 
dini pohodio poglavnika, a Mara Pavelić ga je prvi 
put posjetila jučer, u ponedjeljak, čim je dan zavr¬ 
šio svoju dionicu i predao se sumračju. 

U začuđujuće raspahurenu ponašanju gospođe 
Mare prema njemu, doktor Marušić nastoji otkri¬ 
ti otrovni virus koji ju je naglo prozlio i kojim je 
još bolnije zarazila svoga i tako već jako nesređe¬ 
na muža. Nasuprot dotadašnjim susretima, kad je 


65 








Pero Zlatar 


među njima trajao entente cordial, srdačni savez, 
i gospođa se pokazivala ljubaznom, srdačnom, 
slatkorječivom i sveudilj nasmiješenom, sinoć je 
- i kad je došla i kad je otišla - jedva primijetila 
doktora, pozdravivši ga tek smrknutim pokretom 
glave. I ništa više, kao da ne postoji. Pavelići su se 
nečujno povukli u trijem i kraljevski uzgorđeno 
odbili Marušićevu ponudu da im iscijedi limunadu 
i skuha čaj. Došaptavali su se, dodirujući se čeli- 
ma, i iz košarice ispletene od sirove kore mladoga 
drveća, koju je poglavnik zvao krpuljom, sladili se 
krupnim jagodama. 

Zamorivši se od užurbana višesatnog vučjeg obi- 
gravanja s kraja na kraj stana i skautskoga osma- 
tranja ulica, poglavnik je sjeo za stol i počeo pisati. 
Za pola sata ispisani list uvukao je u plavu omotni¬ 
cu, zalijepio je i obratio se Marušiču: 

‘‘Doktore, sjednite smjesta u taksi i odnesite pi¬ 
smo Josipu Markoviću u predsjedništvo Hrvat¬ 
skoga doma u Saltu 1241. Predajte mu ga osobno. 
Naglašavam da je ova poruka jako važna. Na po¬ 
vratku nemojte uzeti taksi, nego će vas Marković 
odvesti tamo gdje treba!’' 

Toga časa doktor Marušić nije shvatio što mu je 
poglavnik želio poručiti onim “tamo gdje treba”. 

Shvatit će za nešto više od sata. 

Dok je ulazio u kola, bio je neupitno uvjeren da 
ga skriven iza zastora iz sobe prati poglavnikov po¬ 
gled. 

Par šareno obojenih patuljaka od keramike u 
vrtu ispred vrata ostali su nepomično stražariti, 
kao jedini čuvari Heferove kuće i u njoj zastrepjela 
Pavelića. 

“Pođite sa mnom, doktore!” - naloži Marković, 
nakon što je pročitao poglavnikovo pismo, i po- 
sjedne ga u kola. 

Marušić je ubrzo dokučio da ga vodi u suprot¬ 
nome smjeru od zgrade u kojoj je udomljen s po¬ 


glavnikom. No suzdržao se od primjedbe, pretpo¬ 
stavljajući da predsjednik Hrvatskoga doma izvodi 
to paradiranje iz nepotrebnoga opreza, zastranjen 
utvarom kako će zavarati nekoga tko ih fantomski 
prati. Zatim je Josip Marković ostavio svoj auto u 
sporednu sivu uličicu, gdje nije bilo ni psa da zala- 
je. Pošto su odatle otpješačili petstotinjak metara, 
hitro je zaustavio taksi, rekavši vozaču neka ih od- 
veze do trga Miserere. Dok su se vozili, nije pisnuo 
ni riječ s Marušićem. 

“Kamo bazamo, gospodine Markoviću?” - nije 
izdržao doktor čim su se iskrcali u prostranoj ulici 
Bartolome Mitre. 

“Samo još malo strpljenja, doktore!” - tišao ga 
je i ponovno uzeo taksi. Sada su pak otišli do uli¬ 
ce Entre Rios. A odatle trećim taksijem naširoko i 
zaobilazno nenadano su osvanuli pred stan Ivana 
Asančaića: 

“Što činite?” - zakuhalo se u doktoru nakon što 
je Marković isplatio vozača. “Kakvu to čudnu igru 
igrate sa mnom?” 

“Nije igra nego sigurnosna mjera. Da tkogod 
nepoćudan ne otkrije boravište našega poglavni¬ 
ka!” - Marković je osjetio Marušićevu nedorečenu 
pokudu i prenaglašeno dodao. “Moramo ga čuvati 
kao zjenicu oka.” 

“Znam da ga moramo čuvati. Ali, zaboga, ka¬ 
kve veze imaju vaše epohalne mjere sigurnosti sa 
mnom? Zašto ste me doveli Asančaiću?” - raspalio 
se doktor. 

“Milostiva gospođa Mara u dogovoru s poglav¬ 
nikom odlučila je da vi do daljnjega stanujete kod 
Asančaića” - zapinjao je Marković. 

“Razumijete li hrvatski, čovječe? Ja u klin, a vi 
u ploču!” - zajaukne doktor. “Dozovite se pameti, 
gospodine, poglavnik ne smije ostati bez liječničke 
njege! Rane mu nisu zarasle. Najozbiljnije vas upo¬ 
zoravam da se ovo može obrnuti na zlo!” 

“Ponovit ću vam da je milostiva gospođa Mara 
tako odlučila” - Markoviću je zatreperio ispreki- 

dani osmijeh. ‘‘Kako rekoh, dogovorno s poglavni¬ 
kom” ~ utrnulo se izrekao: “Bude Ii potrebe za va¬ 
šom pomoći, lako ćemo vas prebaciti do njega...” 

Doktoru su se zavrtjele suze u očima: 

“Zar sam se pred gospođom Marom preko noći 
preobličio u zavjerenika koji radi poglavniku o gla¬ 
vi? Što li se uskomešalo u njoj? Zbog čega je odjed¬ 
nom počela iskazivati nečovječnu krutost prema 
meni?” - pitao se negodujuči. 

“Nemojte to tragično primiti k srcu, doktore, ta 
vi nam niste nimalo sumnjivi! Ni gospođi Mari, a 
ni poglavniku, vjerujte mi” - uvlačio mu se pod 
kožu Marković. 

“Kad nisam sumnjiv, zašto ste me onda iznebuha 
odvojili od poglavnika?” 

“Odgovorit ču vam, doktore. Vi ste i danju i noću 
izlazili iz Heferova doma po hranu, voće, piće, no¬ 
vine i cigarete. I netko, vrag će znati tko od nepo- 
brojivih hrvatskih neprijatelja - srpski komunisti 
ili Židovi, koji su kao lovački psi naperili uha i 
špartaju Buenos Airesom ne bi li nanjušili poglav- 
nikovo sklonište - mogao vas je vidjeti i prepozna¬ 
ti. Milostiva gospođa Mara i poglavnik su stoga 
odlučili kako je najbolje da se na izvjesno vrijeme 
udaljite odanle, unatoč njegovim još nezaliječenim 
ranama. To mi je poglavnik napisao u listu koji ste 
mi donijeli.” 

Marković nije primirio neutješnoga doktora: 

“Zašto bih morao stanovati kod Asančaića, a da 
me nitko nije upitao želim li to? Ne mislite li da će 
mi biti udobnije u mome stanu?” - jogunasto se 
usprkosio. 

Josip Marković prvi put domalo prijeteći odluč¬ 
no povisi glas; 

“Poslije atentata mi smo Hrvati u Argentini či¬ 
tavom puninom u ratnome stanju. Od 10. travnja 
živimo u sveopćoj pripravnosti. U takvome sluča¬ 
ju, poštovani doktore, želje pojedinaca postanu ni¬ 
štavne! svatko se mora podrediti volji zajednice. A 
pogotovu vi - u čije smo ruke povjerili boljitak po- 


glavnikova zdravlja - ne smijete prekršiti željeznu 
ustašku stegu. I nakon što mi je poglavnik zapovje¬ 
dio da se trebate pritajiti kod Asančaića, jedino što 
od vas očekujem jest - bespogovorni posluh!” 

Uvidjevši da mu nema izbora, doktor bez dalj¬ 
njih upita klonulo podlegne i prihvati premještaj 
da prebiva kod Asančaića, koliko god je potrebno. 

Marković s olakšanjem dočeka njegov pristanak. 

“Ovi smutnjivi i nervozni dani” - gorljivo se ja- 
kao u sebi doktor Marušić - “obezglavili su našu 
ustašku zajednicu. Svatko od nas zazire od svako¬ 
ga i u prividu svatko sumnja u svakoga da je pot¬ 
kazivač Udbe. Ne vežeš li konja gdje ti kažu po- 
glavnikovi fanatični druidi, život ti može postati 
zalogom kao u ruskome ruletu. Odmjere li druidi 
da više nisi podoban, da više nisi za poglavnika 
i dom spreman - gotov si, braco! I zato, umjesto 
da im proturječim, najuputnije mi je pred njima 
izigravati pogrbicu, pogruženo zamuknuti, bje¬ 
žati od njihova pogleda i uklanjati im se s puta. 
Jer ni ja nisam ostao pošteđen zvocanja hirovite 
gospođe Mare. Tko zna zašto me je okrpila? Kao 
sveznadarka, milostiva je umislila da prosuđuje 
bolje od svih nas: kako trebamo živjeti, kako nam 
se valja ponašati i koga moramo slušati. Marina 
riječ je zakon!” Rastrzani doktor Marušić sada je 
sklon povjerovati u vjerodostojnost trača koji je 
kružio Zagrebom, a od kojeg se godinama skla¬ 
njao kao bez duše. Da nije poglavnikova nego 
Marina uvijek posljednja. U sjećanje mu se vratio 
Dido, odmetnuti ustaški svemoćnik Eugen Kva- 
ternik, koji je nakon prepirke s poglavnikovicom 
1942. časovito bio razvlašten i od tada se preinačio 
u njezina najbučnijega i najojađenijega mrzitelja. 
Mlađi Kvaternik je u preklanjskome članku u Hr¬ 
vatskoj reviji napisao kako je umjesto poglavnika 
Nezavisnom Državom Hrvatskom vladala njegova 
samoživa žena Mara. A ostao joj je ostao podlo¬ 
žan i ovdje u Argentini: “Je li to doista brak lisice 
i pijetla?” - upita se heretički doktor. Naprečac se 

promijenio, tiho se svrstavši među ustaše koji su u 
suglasju s Didom! 

Asančaić je uveo Marušića u sobu u kojoj će bo¬ 
raviti “ do tko zna kad. 


BuenosAires, u ponedjeljak, 29, travnja 1957, 

U zastrašujućoj neizvjesnosti, strepnji, neradu 
i dosadi, doktor Marušić broji osmi dan nenada¬ 
ne internacije u Asančaićevoj kući i nepomirljivo 
prihvaća samoću u koju je gurnut. Sadašnja umo- 
čvarena jednoličnost postala mu je način življenja. 
Ispunjen nepouzdanjem spava bez snova i razo¬ 
renih osjećaja pati zbog prevrtljivosti gospođe 
Mare. Razdiru ga i šupljikavi odgovori njegova 
stanodavea kad god ga pita o Pavelićevu zdravlju. 
Uz prijetvoran osmijeh hijene Asančaić vazda isto 
izrekne: 

“Bogu hvala, dobro je!” I kao šinut koprivom od- 
skokom sune s te teme. 

Toga osmog poslijepodneva nenajavljeno kao 
potres skratile su se doktorove muke. Oko dva Ivan 
Asančaić se vratio sa sastanka iz Hrvatskoga doma 
i smjerno pokucao na vrata njegove sob, da se jed¬ 
va čulo: 

“Za dom spremni!” Nakon pozdrava, uznemire¬ 
no mu se obrati: “Josip Marković će doći za sat i od¬ 
vesti vas! Doktore, morate natrag u Heferovu kuću. 
čeka vas poglavnik, žurno ste mu potrebni!” 

“Što se dogodilo?” - zagrcne se doktor. 

“Bojim se da mu se pogoršalo.” No procijeniv¬ 
ši da mu je skliznula koja previše, Asančaić kole¬ 
bljivo zbrza: “Sve ćete saznati. A sada se spremite, 
molim!” 

Ponovno ćemo se prihvatiti knjižice Josipa Mar- 
kovića Križni put Poglavnika dr, Ante Pavelića, u 
kojoj kao izravan svjedok, ali nevičan peru, zapi¬ 
suje kako je došlo do povratka doktora Milivoja 
Marušića ranjenome poglavniku, pojasnivši pret¬ 


hodno sa svoga stajališta, dakako, razlog koji je 
privremeno odvojio liječnika od pacijenta: 

Liečnik dolazi i predaje pismo predsjedniku (nje¬ 
mu, Markoviću), ali ga ovaj vise ne pušta da se vra¬ 
ti Poglavniku, nego ga mjenjajuči samovoze vozi na 
suprotnu stranu Poglavnikovog boravišta i smješta- 
va ga kod drugog vjernog i dobrog Poglavnikovog 
prijatelja (Asančaića). Ovu mjeru opreza upotri- 
ebio je predsjednik Doma u sporazumu sa obitelji 
Poglavnika samo u cilju, da se ne uđe u trag boravi¬ 
štu Poglavnika, uzprkos opasnosti koja može nastati 
uslied još otvorenih rana, 

Marković potreseno bilježi: 

Nakon 8 dana liečnik je, opet na vrlo oprezan na¬ 
čin povraćen Poglavniku, jer su se rane počele gno- 
jiti i postojala je opasnost komplikacija. Možemo si 
zamisliti što je od časa odlazka liečnika, pa do časa 
ponovnog povratka pretrpio Poglavnik, Prvo zato 
što nije znao što se je dogodilo sa liečnikom (sic!), 
a drugo jer je osjetio, da se stanje rana pogoršava. 
Zatim u kakvim je brigama bio sam liečnik, koji je 
duboko osjećao odgovornost za zdravlje Poglavnika. 
Konačno: koliko je pretrpjela obitelj Poglavnika i nje¬ 
govi najuži suradnici, koji su sa svim tim upravljali 
i bili najodgovorniji pred Bogom i narodom, ako se 
što Poglavniku dogodi. Nakon kraće liečničke njege, 
stanje rane počelo se brzo popravljati i Poglavnik je 
opet nastavio svojim neumornim radom. 

Doktor koji se vraća poglavniku i ponovno po¬ 
staje poglavlje njegove priče, napuhao se kao pje- 
nica, naslađujući se osvetničkom zadovoljštinom. 
Navrla mu je izreka koju je čuo od svoga profesora 
hrvatskog: Došao vranac na svoj klanac! 

Mara Pavelić dočekala ga je zapanjujućim umil¬ 
nim nagnućem kakvo poslije svega što mu je za¬ 
pržila nije mogao smisliti ni u najsumanutijoj ma¬ 
šti: 

“Evo nama našega dobrog doktora!” - ekstatič- 
no je ciknula i široko nasmijana kako vele Ame¬ 
rikanci cheese face poletjela mu u zagrljaj. Kao da 

ga onomadne nije uvrijedila do bola, sada se otela 
od bliske prošlosti i raznježeno ga častila pridje¬ 
vima: dragi, mili, plemeniti, požrtvovni, najbolji i 
poglavniku vazda vjerni i odani. 

Rascmizdreni doktor, neizlječivo bolećiv na po¬ 
glavnika, samo što nije skrušeno uzvratio gospođi 
Mari da prelazi preko svih nesmotrenosti koje mu 
je priredila i koje su mu se kao posjekotine zabada¬ 
le u dušu. Opet je voli do zvijezda! Zavjetovao joj se 
da će liktorski bdjeti nad zdravljem najvećega sina 
iznjedrena na hrvatskoj grudi, nazvavši ga spome¬ 
nikom koji hoda. Nečiste savjesti zasramio se zbog 
svoga krivoboštva kad je prošle sedmice pogođen 
gospođinom odbojnošču uvredljivo i preosjetljivo 
kao šmrkavica u neobuzdanoj jarosti izrovario iz 
sjećanja pakosne izljeve Dide Kvaternika, što ih je 
taj razvratni anarhist zapirjao u Hrvatskoj reviji, a 
koju izdaje još jedan ustaški izrod i nezahvalnih 
Vinko Nikolić. Dido se, nuderte sramote i grehote, 
izblebetao kako je umjesto poglavnika Ante Pave- 
lića Nezavisnom Državom Hrvatskom gospodarila 
faraonka Mara! Fuj! Štogod! 

“Prenagljeno smo vas otpustili!” - priznao mu je 
nesabrano poglavnik dok mu je doktor čistio i ispi¬ 
rao zagnojene rane i mastima premazivao ustajale 
nabuhline na njima. Upotrijebio je množinu “smo” 
kako bi istaknuo da je o njegovu udaljavanju odlu¬ 
čivalo više ljudi, a ne on sam. 

“Niste smjeli dopustiti da zapustite liječničku 
njegu!” - doktor se usudio da ga prostodušno pre¬ 
kori, ali ga je potom čilo obodrio: “Ne brinite se, 
poglavniče, jamčim vam da ćete ubrzo osjetiti zna¬ 
čajan boljitak!” 

Gospođa Mara ih je pozvala u blagovaonicu. 
Marković je donio gurmansku deliciju, brancina 
s gradela. Doktor Marušić je dopustio poglavniku 
čašu crnoga vina: 

“BCrvna slika traži da se sljube okusi ribe, ulja i 
vina, koji se neodoljivo privlače” - vrečao je uga¬ 
đajući mu. I presretan što je ponovno s Paveličima 


zavrti pohabanu izreku o ribi koja mora triput pli¬ 
vati, u moru, ulju i vinu. 

Buenos Aires, nedjelja, 9. lipnja 1957., u kući Stje¬ 
pana Hefera 

Pedeset sedmi je dan otkad su poglavnika sklo¬ 
nili u Heferovu kuću. 

Doktor Marušić je za doručkom objavio kako je 
njegova misija završena: 

“Rane su zacijelile i nema ugroze od prodora za¬ 
raznih mikroorganizama!” 

Oslobođen od bdijenja nad ranjenikom dirljivo 
se pozdravio s Paveličima. 

Poslije dvomjesečnoga izbivanja vrača se svome 
domu. Radi opreza s dvorišnih vrata izašao je na 
manje prometnu, sporednu ulicu, a zato je morao 
proći mračnim i pljesnivim podrumom ustajala 
zraka, zapahnutim vonjem od stjenka i ukiselje¬ 
nom pišotinom. Dok je saginjao glavu da ne do¬ 
takne ispletene pramenove paučine, učinilo mu se 
kao da je zabasao u utrobu zemlje. Zgusnuta spa¬ 
rina koja se cijedila kao da je oslikala neku fata¬ 
morganu. 

Doktor zaneseno zamišlja što će se dogoditi s 
njim kad se nakon uskrsnuća NDH vrati u rodni 
Zagreb. U svoj curriculum vitae ponosno će ista¬ 
knuti kako je nazočio poglavnikovoj operaciji u 
Buenos Airesu. I da je potom, osam dana i noći, 
proveo uza nj, sve do uzmaka pred privođenjem 
kad su ono 18. travnja prijepodne iz Lomas del 
Palomara netragom utekli k Stjepanu Heferu. Te 
da ga je i ondje - odbije li osmodnevni iznuđeni 
sigurnosni boravak kod Ivana Asančaiča - liječio 
u potaji punih 49 dana. Pošto poglavnik pobjedo¬ 
nosno zakorakne u Hrvatsku i zavlada iz Banskih 
dvora, on će jamačno biti imenovan za šefa njegova 
liječničkoga konzilija. Zna da će ga slaviti i veličati 
zato što mu je za mučnih dana, u prekooceanskoj 

tuđini, bez pesete naknade, samoprijegorno viđao 
prostrijelne rane. 

“Ali kakva će biti skora poglavnikova buduć¬ 
nost?” - pita se doktor Marušić dok ga taksist ogo¬ 
ljela tjemena lagano vozi kući u ulicu Ajacucho. 
Sinoć je slućajno načuo u prolazu kako mu Mar- 
ković već tjednima priprema bijeg. Najprije će se 
odmetnuti sam, bez žene i starije kćeri Višnje, koje 
će kasnije za njime. A gdje će se skrasiti poglavnik 
u novome izbjeglištvu u koje će isploviti iz ovoga 
sadašnjeg, argentinskog? Doktor je još prislušnuo 
da Marković spominje Čile i Španjolsku kao i to da 
poznanik španjolskoga caudilla generala Franca, 
Branko Benzon, koji je u Caracasu šef odjela Ame¬ 
ričke bolnice, sređuje da ga bez medijskih šumova 
u mukloj tišini smjeste u Madridu. 

Marušić bi se volio oprostiti s poglavnikom, no 
jasno mu je da će, zbog tajnosti provedbe, ta njego¬ 
va vruća želja ostati samo - želja. 

BuenosAires, četvrtak, 27. lipnja 1957., u kući Stje¬ 
pana Hefera 

Poglavnik mu je otključao vrata, a Josip Marko¬ 
vić zamijeti da je živčan i nahero. Odmah je saznao 
uzrok te razdražljivosti. Iz niske na kojoj su nani¬ 
zani njegovi doglavnici upravo se otkotrljala glava 
još jednoga od njih. Ovaj put posjekao je Branka 
Jehća, vođu protukomunističke emigracije u Nje¬ 
mačkoj. 

Poglavnik je uručio Markoviću širokim prore¬ 
dom ispisanu Obaviest, naložio mu da je umnoži 
i razašalje odborima Hrvatskoga oslobodilačkog 
pokreta u svijetu: 

Nedavno je Dr. Branko Jelić pred nekoliko osoba 
izjavio, da sam, primivši njegovo pismo, upravljeno 
mi povodom atentata, sa suzama u očima’ rekao: 
'Znao sam ja da Branko Jelič nije proti meni, mi smo 
stari suradnici! Taje njegova izjava podpuna izmi¬ 


šljotina, jer ja nisam to nikada, pa ni sa suzama u 
očima rekao, a niti odgovorio na njegovo dvolično 
pismo. Svrha te izmišljotine posve je jasna. 

O tom obaviest organizacijama Hrvatskog Oslo¬ 
bodilačkog Pokreta i inim hrvatskim rodoljubnim 
družtvima. 

Dano 27. lipnja 1957. 

Dr.AntePavelič. 

Predao mu je i članak koji će, skupa s Obaviesti, 
uputiti teleprinterom listu Hrvat, glasilu ustaša u 
Velikoj Britaniji u engleskome gradu Oldhamu. 

“Pazite, Josipe, ne smijete otkriti da sam ja pi¬ 
sac toga priloga, nego naglasite uredniku kako ga 
je sastavljalo više naših ljudi. Poručite mu da sam 
ga pročitao, odobrio i preporučio neka bude tiskan 
pod jakim naslovom navrh prve stranice, ali kao 
nepotpisani komentar. A da Obaviest o Branku Je- 
liću upadljivo uokviri!” 

Marković je povezao zašto je poglavnik raz- 
bucao Jehća. Od prije nekoliko dana prožima ga 
priviđanje kako je nakon atentata dotični liječnik 
iz sjedišta svoga stožera u Miinchenu počeo prize¬ 
mno mutiti vodu, a sve s podlom nakanom da ga 
smijeni i zaposjedne njegovo nedodirljivo, bogom¬ 
dano vrhovničko mjesto. 

Josip Marković u sebi sumračno razmišlja o tome 
da se učestalim štancanjem unutarnjih neprijatelja 
ustaški pokret nezaustavljivo osipa: 

“Poshje ovoga posljednjeg poglavnikova mače¬ 
vanja sa sjenkama ostat ćemo oslabljeni i za veliči¬ 
nu kakav je Branko Jelić, čijoj se intehgenciji i utje¬ 
caju na mase divim još od zagrebačkih prijeratnih 
dana.” No predsjednik Hrvatskoga doma daleko je 
od pomish da se otvori. Neće se izjasniti nego će 
poglavnikovu prenagljenost na kraju ipak nečujno 
opravdati dugim čamovanjem u Heferovoj kući. 

Evo kako je u Hrvatu bio sročen Pavelićev 
obračun s Jeličem i njegovim prvim suradnicima, 
liječnikom Matom Frkovićem, posljednjim mi- 

nistrom unutarnjih poslova u vladi NDH, i od¬ 
vjetnikom S^epanom Bućem, koji je bio gorljivi 
pristaša znanstvene teorije o gotskome podrijetlu 
Hrvata: 

Odmah iza atentata na Poglavnika razne osobe, 
prevelikih ambicija, a vrlo malih sposobnosti pomi¬ 
slili su, daje sada njihov čas, te da se nametnu nama 
u emigraciji i kasnije cielom hrvatskom narodu za 
‘vođe’. U tu svrhu im seje trebalo pozvati na Poglav¬ 
nika, jer znadu, daje uz Njega hrvatski narod 

Ovaj pokušaj Dra Jelića, da še ovakovom izmišljo¬ 
tinom učvrsti kao tobožnji hrvatski ‘vođa’ gornjom 
izjavom Poglavnika je podpuno i za uviek onemo¬ 
gućen, a hrvatski borci diljem svieta dobit će sad 
jasnu i nedvojbenu sliku o ovom samozvanom ‘po¬ 
litičaru’. Njegov tako zvani ‘odbor’je pred nekoliko 
godina bio uzpostavljen sa svrhom, da se sruši ugled 
Poglavnika, a hrvatske borce žedne prevede preko 
vode i da Dr. Jelić postane ‘vođa’švih živućih Hrva¬ 
ta. Ovakovim neozbiljnim planovima hrvatski borci 
se nisu odazvali, niti itko ozbiljan, osim par uvri- 
eđenih veličina, koje same sačinjavaju taj famozni 
‘odbor’. 

Naš se list ne bavi polemiziranjem, ali ovom prili¬ 
kom nam je dužnost zauzeti svoj stav i najenergič¬ 
nije osuditi ovaj pokušaj Dra Jeliča. Ujedno jasno i 
glasno iztičemo, da smo mi Hrvati u Velikoj Britaniji 
skupa sa svim hrvatskim borcima diljem svieta ne¬ 
pokolebljivo uz Poglavnika i Hrvatski Oslobodilački 
Pokret, kojemu On stoji na čelu. U nekoliko godina 
svog obstanka Jelićev ‘odbor’ ne samo da nije imao 
nikakav uspjeh, već seje zadnjih mjeseci našao na 
rubu propasti. Napravljeno je nekoliko pokušaja da 
taj ‘odbor’ pridignu pomoću Antinih boraca, ali im 
to nije uspjelo. Zato je taj ‘odbor’ izbacio na površi¬ 
nu neku osobu, Matu Frkovića, koja je svim silama 
poduzela da u prvom redu uništi jednu od najjačih 
organizacija Hrvatskog Oslobodilačkog Pokreta, a 
to su‘Ujedinjeni Hrvati Njemačke’. Taje osoba svo¬ 
jevremeno doniela u glasilu ‘odbora’ neki članak o 


poznatom hrvatskom muslimanskom borcu vitezu 
Pjaniću sa svrhom da se pred emigracijom pokaže 
kako je i vitez Pjanič uz Jelićev ‘odbor’. Među tim, 
vitez Ibrahim Pjanič, predsjednik Družtva Hrvata 
u Siriji, je u listu ‘Hrvatska’ toj osobi dao zasluženi 
odgovor, naglasivši da je on bio i ostaje uz Poglav¬ 
nika. 

Također ta nova zviezda Jelićeva ‘odbora’ u pri¬ 
vatnim pismima svim silama nastoji srušiti ugled 
vriednog i požrtvovnog hrvatskog borca brata Mir¬ 
ka Beljana, koji je predsjednik ‘Ujedinjenih Hrvata 
Njemačke’. Mi najenergičnije osuđujemo ovakvu 
nedoličnu rabotu ovoga gospodina, kojemu prepo¬ 
ručujemo, da se posveti svojoj liečničkoj struci, a da 
politiku ostavi po strani, te da ne izaziva. Njegove 
‘sloge’ koja ide za razbijanjem hrvatskih oslobodi¬ 
lačkih redova hrvatski borci neće, pa uzalud njegovi 
naredbodavci troše novac za novinu ‘Hrvatska Dr¬ 
žava’ koju uređuje i koju šalje na sve strane svieta 
bezplatno, a hrvatski borci je ne čitaju. Ovoliko do 
znanja našim čitateljima, a i onim malobrojnim 
izazivačima, da znaju, da su hrvatski borci za NE¬ 
ZAVISNU DRŽAVU HRVATSKU, a ne za neke dru¬ 
ge ‘kombinacije’. 

“Jelić je najveći hrvatski skandal majstor!” - po¬ 
viče porugljivo Pavelić. “U svojoj nepametnoj uo- 
brazi vidi me kako se raspadam kao trula gljiva 
i samo čekam da me pozove smrt koja mi je već 
zasjela na leđa! Ah uzalud doktoru plitka nadanja. 
Pa ne može ovca pojesti vuka, je li tako, Josipe? Taj 
zalupani sirotan, koji misli da sve zna i ima odgo¬ 
vor na svako pitanje, neće dočekati moje opijelo, 
prije ću ja njegovo!” 

Istoga dana Marković je redakciji Hrvata otpra¬ 
vio Obaviest i anonimni napad na Branka Jelića, 
Matu Frkovića i Stjepana Buća. Iz Oldhama su po¬ 
tvrdili prijam uz najtoplije želje za poglavnikov što 
skoriji oporavak. 

BuenosAires, u subotu, 29. lipnja 1957., u kući Stje¬ 
pana Hefera 

Pavelića su prijepodne posjetili žena Mara, Josip 
Marković i Ivan Asančaić. 

“Ima li novosti o odlasku?” - pitao ih je. 

“Slažemo plan i završavamo dogovore s prijate¬ 
ljima iz Čilea, a i s Brankom Benzonom. Do danas 
sve ide bez zapreka. Kako sada stojimo, vi ćete, po- 
glavniče, na put za malo više od dva tjedna!” - oba¬ 
vijestio ga je Josip Marković. 

Nepredvidivi poglavnik, za razliku od prošlih 
neveselih dana, kad bi u komemorativnome ras¬ 
položenju cijedio riječi na kapaljku, iznenadio je 
pričljivošću: 

“Moj dobri glasnice Josipe, već danima s tugom 
razmišljam o tome da ću uskoro morati napustiti 
Argentinu, prelijepu zemlju osjećajnih i plemeni¬ 
tih ljudi, u kojoj sam odslužio dio svoga života. 
Primio sam je kao svoju, oku mi je mila i duboko 
usađena u srce” - počne sjetno. “U Clarinu sam 
pročitao esej o tangu, po kojem se, to znate, dva¬ 
desetih godina Argentina pročula u Europi. Pisac 
je fino rekao da je tango rođen u narodu i da je 
misao koja se iskazuje plesom. Podvukao je da tan¬ 
go govori pokretima tijela!” Ante Pavelić je zatim 
optimistički predvidio: “Kad budemo obnovili Ne¬ 
zavisnu Državu Hrvatsku, kao njen poglavar u prvi 
državnički posjet upravit ću se u Buenos Aires. Uz 
uvjet da vrijeme proguta vojnu huntu i da Peron 
ponovno dođe za predsjednika!” 

“Ta ti je na mjestu, Ante!” - zapljeskala mu je 
gospođa Mara. “No tada ćeš u ime naše vječne za¬ 
hvalnosti za sve što je Argentina učinila za Hrvate 
kad nas je gostoprimljivo prihvatila i zaštitila, odli¬ 
kovati Juana Perona Redom krune kralja Zvonimi¬ 
ra sa zvijezdom i hrastovom grančicom!” 

“I ne samo Juana Perona, nego i posmrtno po¬ 
kojnu Evitu. To će tek oduševiti Argentince!” - do¬ 
dao je Pavelić. 


U pretjeranome dodvoravanju poglavniku, po¬ 
slušnik Ivan Asančaić neumorno je kimao glavom. 
Kao klackalica sve snažnije se podizala i spuštala 
gore-dolje pa se Josipu Markoviću u nekome tre¬ 
nutku pričinilo da će mu se otkinuti s vrata. 

“Bitak je u tome, poglavniče, što vi idete daleko 
ispred vremena!” - zanosno vikne. “Nije se rodio 
taj koji može držati korak s vama! Vi ste vulkanska 
ličnost!” 

Po povratku kući Marković je upisao u dnevnik 
petnaestak redaka koje će jednom kao ulomak 
ubaciti u knjižicu Križni put Poglavnika dr. Ante 
Pavelića: 

Odluka je pala, treba pristupiti k djelu! Kamo, 
kuda, kako, na koji način? S kakovim prevoznim 
sredstvom, kojim i kakvim putničkim izvađanjem? 
Gdje je manja opasnost, a čim veća sigurnost, na 
kojem mjestu jedne ili druge susjedne države? Puno 
i puno ćinbenika igralo je tu veliku ulogu, koje je 
sve trebalo uzeti u obzir, dobro i dobro odvagnuti i 
prosuditi, te konačno stvoriti čvrstu odluku. Svaka, 
pa i mala neopreznost, propust ili nepredvidljivost 
mogla bi donieti katastrofalne i nepopravljive po¬ 
sljedice. Jedva je onaj prvi podhvat sretno svršio već 
je trebalo smisliti i pristupiti drugom. Ovaj zahtieva 
mnogo više opreza, mudrosti i razboritosti i promi- 
šljenoga rada. Treba sretno i neprimjetno preči ar¬ 
gentinsku granicu, sretno i zdravo stići na teritorij 
druge države. Ne biti odkriven, prepoznat, zaustav¬ 
ljen i uhićen, te konačno izručen. 

BuenosAires, u petak, 12. srpnja 1957. 

U tmurno i bezbojno predvečerje u kao šipak 
prepunoj šetačima širokoj ulici Carlos Pellegrini u 
blizini Obeliska, najvišega simbola capitala, Blago- 
je Jovović se u toj stisci sudario s Batom Novakovi- 
ćem, vlasnikom bistroa: 

“Gdje si navro, čoče! Kao da si iskočio iz zasjede!” 

- zemljački čilo tresne ga po ramenu. Ali umjesto 
da mu uzvrati jednakim veseljem zato što su se ne¬ 
nadano vidjeli u milijunskome mravinjaku, Bato 
ga, podigavši srasle obrye, siputljivo upita: 

“Zar ti, brate Blagoje, nijesi čuo?” 

“A što sam trebao čuti?” - skamenio se Blagoje 
naslutivši lošu vijest. 

Čuo je nakon što su sjeli u prvi bar; 

“Poginuo prota Radojica! Jutros, tek što se razda¬ 
nilo, pao je pod vlak...” 

Blagoju jurne krv u glavu: 

“Kako ‘pao’? Zar se bacio?” 

“Nije. U policijskoj obavijesti, sačinjenoj po svje¬ 
dočenju očevidaca, kad se prota - debeo kakav je 
bio, a k tome ga je, kao što znaš, stezala i jaka reu¬ 
ma - penjao u vagon koji se pokrenuo, ispala mu 
je torba. Prignuo se sa stepenika da je podigne, ali 
se poskliznuo, presavio se i zašao pod kotače. Nije 
mu bilo spasa!” 

“Nemoj me sada uvjeravati” - uzdrhtao je Bla¬ 
goje - “da sam sumnjalo po rođenju i zaduženju, 
ali ta policijska mračna bajka mi je nesažvakljiva. 
Vjeruješ li ti, Bato, da se prota Radojica odistine 
poskliznuo? Ubij me, ali u to neću povjerovati! 
Prije će biti da je gurnut. Što kažeš na takav splet 
događaja?” 

“Nijesi me pustio, brate, da ti ispričam do kraja 
što sam danas čuo od naših ljudi. Svi s kojima sam 
razgovarao tvrde da su Hrvati bacili protu Radoji- 
cu pod kotače. Ustaše su mu se osvetih zbog aten¬ 
tata na Pavelića, tako se priča...” 

“Slažem se s onima koji to kažu!” 

“Ali zašto su gurnuh nedužnoga protu kad se zna 
da si ti, brate Blagoje, pucao u Pavehća” - upita zlo- 
preljasto Bato ispraznivši čašu apsinta. 

“Na to sam ponosan. Jer jedina je istina da sam ja 
pucao! Nitko drugi!” 

“To su iz tvojih usta do sada čuh mnogi, i Crno¬ 
gorci, i Srbi, i četnici, i Ijotićevci, a i komunisti. I 
meni si rekao u mome lokalu pred nekoliko osoba.” 


“Pa nisam izmisho!” 

Bato se pomahnitalo razdere: 

‘‘Nije mi ugodno što ti moram kazati da sam za¬ 
čuđen što se time brzopleto razbacuješ kao nedo¬ 
rasli balavčić. Zar ne pomisliš, čoče, kako ti zbog 
toga glava može odletjeti s ramena? Glas o tebi do¬ 
šao je i do Hrvata!” 

“Kako ti to znaš?” 

“Gost u mome bistrou, mirni, povučeni Dalma¬ 
tinac koji ne voli Pavehća i o njemu govori kao o 
zlotvoru nedostojnome sažaljenja, potvrdio mi je 
da je i on čuo o atentatoru, nekome Crnogorcu! 
Pitao me, zatim, poznajemli toga junaka? U strahu 
sam mu odgovorio kako ne znam nikakvoga aten¬ 
tatora, a najmanje Crnogorca!” 

Blagoje nije uspio stišati jezik; 

“Prota Radojica nije imao izravne veze s aten¬ 
tatom, ali bio je potanko upućen u moje planove. 
Nakon što sam neopozivo odlučio da ubijem Pave¬ 
lića, otišao sam k njemu u crkvu po blagoslov. On 
se oduševio time što ću učiniti i blagoslovio me. A 
zatim me je iz dana u dan hrabrio neka ustrajem u 
namjeri da kaznim zločinca. Rekao mi je da će to 
biti svečani dan za mene i za srpstvo.” 

Bato se sada već tiše nastavio prepirati s Blago- 
jem, ali i sa sobom; 

“Obojica vjerujemo kako je pouzdana pretpo¬ 
stavka da su ustaše namjestili proti smrtnu igru. 
Zato mi nije čisto zašto su navrli na njega, a ne 
na te koji si pucao? Oprosti što sam okrutno lo¬ 
gičan, ah znam da i ti znaš kako ne mislim loše 
otebi.” 

“Ti si, Bato Novakoviću, jednostavna, pametna 
i zdrava osoba pa zato budi spreman da saslušaš 
najcrnju istinu.” Kao da je na pozornici Blagoje 
pročisti grlo: “Pop Radojica Pavlović je sam skrivio 
svoju smrt!” 

“Kako to misliš?” - uzmigoljio se Bato. 

“Reći ću ti, brate. Čim je odjeknulo da je pucano 
u Pavelića, o tome se danima raspravljalo narav- 

no i među našim svijetom, ovdje u Buenos Airesu. 
Nagađalo se: tko je to učinio? Gotovo su svi tvrdili 
da je prste umiješala Titova tajna policija. A onda 
je prota Radojica prvi objelodanio da sam ja bio 
atentator.” 

“Zašto bi te prota odao?” - nepovjerljivo upita 
Bato. 

“Ne iz pakosti da mi naudi, no iz častohleplja. Da 
preko moga djela sebi prisvoji odrezak slave.” 

“Kako si došao do takvoga čudnjačkog zaključ¬ 
ka, brate Blagoje?” 

“Neki prijatelji, u čiju iskrenu riječ ne sumnjam, 
prenijeli su mi da se pop Radojica hvalio kako je 
on bio idejni tvorac atentata, a ja samo šegrtski iz- 
vršilac.” 

“Jesi li to raspravio licem u lice s njime?” 

“Grozno sam se naljutio na popa Radojicu, ali 
obuzdao sam se i nisam mu se javljao sve dok se 
skroz ne ohladim. Plašio sam se da se ne zaletim 
i saspem mu štogod neprilično kako se ne bismo 
nepovratno udaljili jedan od drugoga. Ipak je on 
duhovnik. A prijatelji koje sam ti spomenuo u 
međuvremenu su me izvijestili da su Hrvati okri¬ 
vili protu kao organizatora atentata i zaprijetili 
da će poglavnikovu krv naplatiti srpskom krvlju. 
Zato sam napisao pismo vladiki američko-ka- 
nadskome Dioniziju da je prota Radojica životno 
ugrožen pa stoga tražim od njega neka ga što prije 
premjesti iz Argentine. Vladika mi je odgovorio 
da je složan i da je blagoslovio protin premještaj. 
No napisao mije da se nakratko strpim dok crkva, 
koja nije pri novcu, za neki dan skupi sredstva za 
njegovu avionsku kartu i pošalje ga u neku pastvu 
- nije spomenuo koju - u Sjedinjenim Američ¬ 
kim Državama.” 

Bato je netremice gledao Blagoja u oči: 

“Zašto se nisi ponudio da mu platiš kartu?” 

“Želio sam pomoći i zbog toga sam jučer tele¬ 
fonirao popu Radojici, ali ne najavivši mu razlog 
dolaska. Dogovorili smo se da ga sutra, u subotu. 


posjetim u crkvi. Odustao sam od prvotne nakane 
da pošteno raščistimo tko je od nas zamislio i izveo 
atentat na Antu Pavelića. On ili ja. Neka voda nosi 
popove fantazije, pomislio, sam. No eto, iako sam 
bio spreman da velikodušno zaboravim to njego¬ 
vo neprilično razmetanje, izrodio se najgori finale. 
Puno je pričao, a ustaše ga čuli i moja dobra volja 
da ga zaštitim, na nesreću, zauvijek je zakasnila” 

- glumljeno uzdahne. 

Umjesto viđenja s popom Radojicom Pavlovićem 
u crkvi, Blagoje Jovović će mu sutradan s Batom 
Novakovićem otići na sahranu. S javne govornice 
blizu bara, raspitao se o satu (11,30) i mjestu ispra¬ 
ćaja (Rusko groblje). 

Potom je pozvao drugu turu apsinta. Za stradal- 
nikovu sagorjelu dušu. 

Više od sata Bato je poluotvorenih usta paće¬ 
nički slušao maglena čeketanja udava Blagoja. 
Na rastanku je izgubio volju da mu iskreno pri¬ 
govori - kao što je najprije naumio - kako nije 
povjerovao ni u jednu od njegovih svekoještarija 
iz prazne vodenice. A izvaljao ih je preko svake 
mjere. Poput one da ga je poslije atentata - čim se 
saznalo tko je potegao revolver na Antu Pavelića 

- uporno proganjao jugoslavenski konzul, njegov 
školski drug, Veljko Ćipovič. I kad gaje pronašao, 
prenio mu je da je policijski despot Aleksandar 
Ranković (nakon što mu se on depešom pohvalio 
da je u Pavelića pucao njegov poznanik iz crno¬ 
gorske mladosti) naložio ambasadi neka se pove¬ 
že s tim herojem i sredi da ga prebace u Jugosla¬ 
viju. Na što je Blagoje užasnuo Ćipovića bahatim 
pitanjem: “Koji ti je taj zaprdak Ranković? Je li 
to onaj glavni Titov kriminalac? Baš sam ga tako 
obrisao!” No konsternirani konzul, unatoč uvre¬ 
di nije odustao, nego se sljedećega dana doklatio 
s konkretnijim Rankovićevim rješenjem. Nakon 
što iz Čilea - gdje će mu u ambasadi u Santiagu 
uručiti diplomatski pasoš - sleti u Beograd, Bla¬ 
goja će odlikovati visokim odlikovanjem i bit će 

privatno primljen kod maršala Tita. Dobit će čin 
pukovnika, a postavit će ga za direktora najljepše¬ 
ga hotela u Boki Kotorskoj. “Smušenjaku Ćipovi- 
ću sam se oštrljato odupro. Neću, neću i - točka! 
To je bio trenutak njegova kraha. Nije nego da ću 
pustiti komunistima da se prodiče preko mene! 
Ma ni govora, čoče!” Poslije Ćipovića pleo je ne¬ 
umorni naklapalo Blagoje, eto mu onomadne na 
vrata i prvoga savjetnika francuske ambasade u 
Buenos Airesu. Veli, raspitali se Francuzi o od- 
važnome čovjeku koji je pokušao smožditi Antu 
Pavelića i buduči da je zbog toga viteštva sada ži¬ 
votno ugrožen od ustaša, oni mu se nude da ga 
sklone na zaštićeno mjesto, na Martiniku, a ondje 
će o njihovu trošku uživati koliko god mu se bude 
htjelo. “Odbio sam i Francuze. Najljubaznije sam 
zahvalio prvome savjetniku rekavši mu da me ni 
malo nije strah od ustaša i zato se neću micati iz 
Argentine, gdje živim s obitelji!” Blagoje je uvje¬ 
ravao Batu da se sreo i s Milanom Stojadinovi- 
ćem, nekadašnjim jugoslavenskim premijerom, 
a danas bogatim nakladnikom časopisa El econo- 
mist i jednim od vodećih argentinskih gospodar¬ 
stvenika. On osjeća da ustaše vrebaju iz prikrajka 
eda bi smaknuli čovjeka koji je unakazio njihova 
poglavnika. Zato mu predlaže da ga uz potporu 
svojih međunarodnih veza prebaci u Meksiko. 
“Glete, molim vas - na to ću ja njemu - pa da me 
tamo neki komunist umlati budakom kao Lava 
Trockoga! Stojadinović se srdačno nasmijao mo¬ 
joj pošalici i zatim me pitao ako neču u Meksiko, 
hoču li onda u Švicarsku? No i to otklonim.” To 
nije bilo sve što je Blagoje Jovović istresao iz svoje 
duboke vreće. Spomenuo je i predanoga prijatelja 
iz emigracije, Trebinjca, pisca Nikolu Kujačića, 
koji ga je potražio da mu pokaže oduševljeno pi¬ 
smo nekoga viđenog četnika s kojim se stalno do¬ 
pisuje: Ona dva Jovovićeva metka ispaljena u Pa¬ 
velića napravila su više za srpstvo nego čitava naša 
razjedinjena i posvađana emigracija! - pročitao 


mu je manji odlomak. Kujačić, autor kazališno¬ 
ga igrokaza Razoreni dom, zamolio je Blagoja da 
odvoji vrijeme i ispriča mu svoj uzbudljivi život 
kako bi napisao knjigu o njemu, s posebnim na¬ 
glaskom na obračun s poglavnikom. “Nisam mu 
dopustio i to ga je vidno rastužilo. Kujačića sam 
upozorio da u prepiskama ne upotrebljava moje 
ime, ali ako baš mora, onda neka stavi inicijale 
B.J. ” Pohodili su ga, dalje će Blagoje, iz Srpske 
narodne obnove iz Chicaga. “Odredili su me da 
im budem doživotni blagajnik, ali i njih odbi¬ 
jem!” Kad se Blagoje počeo busati u prsa da ga 
Srbi obasipaju nanosima hvalospjevnih pisama, 
iscrpljeni Bato više nije izdržao tu tlaku: 

“Rado bih još slušao tvoja zanimljiva kazivanja, 
brate, ali žurim u lokal, dolazi mi knjigovođa. Sku¬ 
po ga plačam i zato su mi knjige apotekarski čiste!” 
- iz mjesta je smisUo izgovor i nestao kao vjetar. 

Bato Novaković je ispričao supruzi s kime je pro¬ 
tratio vrijeme: 

“Kad bi neka srpska novina birala našega lažibra- 
du - ne godine nego desetlječa - i mene pozvala 
da se anonimno izjasnim, svoj bih glas neosporivo 
dodijelio slavoljupcu Blagoju Jovoviću. Očinjega 
mi vida, ženo, ne pamtim jesam li se ikada naslu¬ 
šao tolikih izmišljotina kao danas. Kod toga mito¬ 
mana me najviše udivljuje što i sam vjeruje u svoja 
bajanja koja svaki put zasoli novim natruhama! I 
što neuspješni atentat na Paveliča prikazuje kao 
povijesni uspjeh!” 

Bato je nakon savjetovanja sa ženom očišćena 
uma oštroumno odvagnuo da mu je razumno izo¬ 
stati s pokopa popa Radojice. 

“Neki ustaša može iskoristiti tužni skup i zapu- 
cati u Blagoja. A ja bih stajao kraj njega kao živa 
meta. Bio mu Bog na pomoći!” - prelomi preko 
koljena. Dozvala mu se poznata arija Violete iz 
Traviate o životu koji je kao zapaljena svijeća. 

Mada se Blagoje neustrašivo prsio pred Batom 
kako ne daje ni pet para na ustaške grožnje, otkako 
je čuo o kraju praznopričala popa Radojice, taloži 
mu se led oko srca. U njegovu neurednu samačku 
sobu uvukla se jeza i raspoloženje mu se okrenulo 
naopako. Pokajao se što je ispustio uzde prekomjer¬ 
nim napadnim kazivanjima o hicima na Pavelića. 
U Buenos Airesu više nije siguran, ne zna s koje ga 
strane može sustići ustaška kletva. Zato će pobjeći 
od metka, bombe, uboda kame ili pada pod vlak. 
Poslije sprovoda će neodložno zapićiti pravac kući! 
Prekrižit će zakazane sastanke i uletjeti u vlak za 
Mar del Platu. Zabava je završena, gospodo! Bolje 
živ nekako nego mrtav nikako! - zbore u njegovu 
kraju. 


Buenos Aires, na sprovodu popa Radojice Pavlovića, 
u subotu, 13. srpnja 1957. 

Na Ruskome groblju osjećao se težak miris pre- 
cvjetalih lipa dok je rastrzani Blagoje uzalud tražio 
Batu. Ali Bate nema. A njemu nitko da priđe, usa- 
mio se među gomilom kao osramoćena mladenka 
kojoj mladoženja nije došao na vjenčanje. 

Utučeno je zapisao u bilježnici: 

Dođem proti na sahranu, Srbi nešto gunđaju, 
okreću glavu od mene. Prigovaraju mi: zbog mene 
će ih Hrvati sve pobiti, zbog mene će ih argentinske 
vlasti sve izagnati. A ja mislio da ću biti novi Gavri¬ 
lo Princip. Srpska posla! 

Sebe je vidio kao biblijskoga osamljenika koji je 
usred bijela dana bakljom tražio čovjeka. 

BuenosAire$y utorak ujutro, 16. srpnja 1957. 

S ve je sređeno da Ante Pavelić napusti Argen¬ 
tinu. O opsežnim pripremama Josip Marković 
bilježi u svome dnevniku: 

Prošlo je mnogo neprospavanih noći i napetosti 
živaca, dok su se pohvatali svi konci u ruke, dok se 
je sve smislilo, sredilo i pripravilo, dok se je moglo 
reći imamo sve spremno i uređeno, da možemo bar 
sa relativnom sigurnošću reći Tati: 'Sve smo Ti osi¬ 
gurali i spremili, možeš mirno putovati. To je bio 
uistinu veliki podhvat, to je bilo herojsko djelo svih 
onih, koji su u tom poslu. Hrvatski narod biti će im 
za uviek zahvalan, i tu uslugu ne može im se nika¬ 
kvim novčanim sredstvima naplatiti. 

Kada su sve sigurnosne i tehničke pripreme bile 
gotove, zadnji dan prije odlaska, 15. srpnja, spremili 
smo Poglavniku nešto toplog rublja, odjeće, obuće i 
pokrivač, da na tom dalekom putu vozeći se samo¬ 
vozom možepodnieti tu polarnu oštru zimu. 

Sa jednim rodoljubom u Chileu bilo je već unapri- 
ed utvrđeno, gdje ga ima dočekati, vrieme odlazka 
i dolazka, kao i način kako treba javiti kada tajan¬ 
stveni putnik sretno stigne na odredište. 

Bilo je sve spremno i uređeno, treba samo putovati 
i što je najteže, oprostiti se s našim Poglavnikom. 

Evo kako je, po Markovićevu opisu, izgledala 
predigra uoči polaska: 

U jutro dne 16. srpnja u 9 sati uputio sam se na 
Avenidu General Paz da na jednom ugovorenom 
mjestu dočekam samovoz, koji će voziti Poglavara 
Države dr. Antu Pavelića iz njegovog tajnog i skro¬ 
mnog boravišta na daleki put iz velikog Buenos 
Airesa na Južni u Rio Gallegos u ukupnoj duljini 


od oko 8.000 km. Čekam samovoz, razne misli mi 
dolaze u glavu, prolaze i redaju se filmskom brzi¬ 
nom. Poglavnik mora ići žurno, vrlo žurno, otići iz 
svojeg, ali već ugodnog skrovišta. Poglavnik se mora, 
možda zauviek raztati od svoje mile i drage obitelji, 
svoje žene i djece, svoje unučadi, koju je toliko volio. 
Poglavnik mora ostaviti sve svoje organizacije, svoje 
Ustaše, Domobrane i borce u Buenos Airesu, cielom 
svietu i domovini Hrvatskoj. Poglavnika moram baš 
ja, nitko drugi, uzeti, iztrgnuti, iz do sada sigurna 
gniezda i smjestiti ga u samovoz, pustiti ga, da pre¬ 
vali toliki put u zimi, hladnoći, da se vozi toliko sati i 
dana nezaštićen i neobranjen od svih nepredviđenih 
mogućnosti, koje se mogu na putu dogoditi. 

Konačno Poglavnik se mora ukrcati u avion u Rio 
Gallegos, preći sretno sve preglede, straže, sretno pu¬ 
tovati i sretno stići u Punta Arenas, pograničnu po¬ 
staju Chile-a. Nisam se mogao oteti ovim mislima, 
koje su me stalno obsjedale i mučile, jer sam strepio, 
kakav će biti svršetak. 

Oko 9 sati dojuri strašnom brzinom jedan samo¬ 
voz, zakoči sve kočnice u mojoj blizini, dižući praši¬ 
nu i sklizući se, zaustavi se preda mnom iprenu me 
temeljito iz mojih misli. Upravljač samovoza, visoki, 
jaki, atletski razvijen čovjek^ a prati ga jedan omanji 
plavi mladić kojeg sam odmah prepoznao. Obadva 
ozbiljna, ali sa malim podsmiehom, valjda zato što 
su me prekinuli u mislima. Odmah otvaraju vrata 
samovoza, ja ulazim i sjedam, a oni me mole da 
dajem pravac kuda treba ići Nastavljamo vožnju. 
Upravljač samovoza daje gas, jurimo strelovitom br- 
zinomi Vidi se daje upravljač siguran u sebe i svoj 

volan. Brzina veća od 100 km., a okuke sječe kao da 
upravlja avionom na Iztočnom bojištu. Pomišljam, 
da je samovoz u kojem će putovati Poglavnik u si¬ 
gurnim i prokušanim rukama. 

Stigosmo željenom cilju. Ostavio sam ih iza kuće, 
300 metara daleko od boravišta dičnog Poglavnika 
i umolio ih, da me pričekaju, dok se vratim. Uputio 
sam se do Poglavnika, koji me je već spreman čekao. 
Nakon kraćeg razgovora, opraštanja i zahvaljivanja 
prijatelju (Stjepanu Heferu) i njegovoj ženi i djeci, 
uputili smo se do samovoza, koji nas je već nestrplji¬ 
vo čekao. 

Žurno se ukrcasmo u samovoz i započinjemo dugi 
i naporni put, kojega treba prevaliti. Nakon izvje¬ 
snog diela prevaljenog puta, moram se razstati od 
našeg dičnog i hrabrog Vladara, od div-čovjeka i 
mučenika hrvatskog naroda i prepustiti ga drugom. 
No utješno je, u sigurnim je snažnim rukama uprav¬ 
ljača i vlasnika samovoza, prijatelja Poglavnika i 
hrvatskog naroda. 

Naš posljednji razstanak bio je vrlo kratak. Jedan 
časak u samovozu, ali tim bolniji i teži, da je raz- 
dirao i najjače srdce. Zagrlili smo se i izljubili. Sa 
suznim očima i jecavim glasom zaželio sam mu sre¬ 
tan put, da ga dragi Bog čuva i prati sve do sretnog 
izkrcavanja na teritoriju Chilea. 

Kada je po mojem izlazku samovoz pojurio napri- 
ed, mahao sam rukom pozdravljajući ih i učinivši 
znak križa prema samovozu prekrižio se i sam zaže- 
livši, da ih dragi Bog i sveti znak Križa prati na ci- 
elom ovom trnovitom putu. Učinio sam ovo gotovo 
instinktivno, pod dojmom sjećanja na moje djetinj¬ 
stvo, kad bi moj otac, prije nego što je s kolima kre¬ 
nuo na put uviek je stao pred konje, skinuo šešir, sa 
kandžijom na zemlji načinio znak križa, prekrižio 
se i tek onda sjeo na kola i otišao na put. 

Samovoz je sve brže i brže odmicao, dok nije ne¬ 
stao iz vidika, praćen blagoslovom i križem Božjim. 

Josip Marković je s nesavitljivom vjerom prepu¬ 


stio poglavnika Enricu, čvrstome i stasitom Talija¬ 
nu zrele dobi da ga odveze u svome volkswagenu. 
Enrico se prihvatio opasne maratonske pustolo¬ 
vine, zajedno s profesionalnim mladim vozačem 
preplanula brončana lica, Ramonom, plavokosim 
atletom, mišićavijim i višim od njega. Ramon, Ar¬ 
gentinac iz trećega naraštaja, potomak talijanskih 
useljenika iz Livorna, u bezbroj navrata prokrsta- 
rio je zacrtane pravce kretanja i poznavao puto¬ 
ve kao svojih deset prstiju. U osam dana prevalit 
će osam tisuća kilometara od Buenos Aioresa do 
Punta Arenasa, prvoga pograničnog grada na čile¬ 
anskoj strani. Neposredno prije polaska Marković 
je povjerio Enricu koga će voziti. Iako prekaljeni 
ratnički mačak, obeznanio se onesposobljen da 
bilo što kaže: 

‘‘Više bih se uzbudio jedino kad bih se našao u 
kolima s Mussolinijem ili Hitlerom!” - zarakolji 
Enrico čim se oporavio od preneraženja. 

“Krv zaspati ne može!” - Marković se nadimao 
kao pjenica, blažen što Talijan postavlja poglavni¬ 
ka u blizini najvišega društva, uz ducea ifuhrera. 

Josip i Enrico, koje je nekoć susjedski spajalo Ja¬ 
dransko more, ideološki su se našli u Buenos Aire- 
su. Talijan se doselio prije sedam godina i u drugoj 
domovini nametnuo se kao tkalački stručnjak. U 
mladosti je posvećeno pripadao Mussolinijevoj 
fašističkoj partiji, a istaknuo se kao odvažni pilot 
lovac u eskadronu Osme armije. Tri godine Enrico 
se borio na Istočnome bojištu diljem Rusije i triput 
su ga odlikovali za hrabrost. S jeseni 1944. jastrebu 
su spalili krila. Zarobili su ga i prezimio je tri ciče 
zime u logorima na Uralu kopajući pod neljudskim 
uvjetima u ugljenokopima. 

Marković je odahnuo nakon što je strepeći doče¬ 
kao Enricov poziv iz Rio Colorada u provinciji La 
Pampa, nedođiji sa sedamstotinjak neveselih žite¬ 
lja, koji su umišljeno raširili perje otkad su u argen¬ 
tinskim zemljovidima njihovo mjestašce darežljivo 
obilježili kao grad. Talijan, vođa puta, izvijestio je 




Meta poglavnik: živ ili mrtav 


Markovića da su stigli dok je noć prostirala svoj 
tamni zastor, uz usputne predahe, tek da protegnu 
noge, okrijepe se, istoče mjehure i natoče gorivo. 
Večerat če i prenoćiti u jedinome mjesnom natru- 
njenom hotelu, jeftinome i uboški zapuštenom, 
gdje jadno škilje mutne žarulje najslabije snage, a 
koji je pretenciozni vlasnik razmetljivo precijenio 
kad ga je na zahrđaloj tabli ispred ulaza vrednovao 
s jednom zvjezdicom. Ta rupetina se namjernicima 
iz volkswagena dojmila kao desperatno starovjeko 
svratište, netaknuto još od španjolske kolonijalne 
vladavine. 

“Kako je senor podnio dug i naporan put?” - dis¬ 
kretno je pitao Markovič. 

"'Benissimo! Unatoč zdravstvenim tegobama kao 
da ne osjeća svoje visoke godine. Zadivljen sam 
svježinom kojom je izdržao vožnju” - hvalio je En- 
rico poglavnika ne spominjući mu ime. 

“Jesi li otkrio Ramonu tko vam je suputnik?” 

“Ne, nisam. Poštujem tvoju volju o omerti, Josi¬ 
pe. Mada se Ramona ne trebaš bojati. Oči mu ka¬ 
zuju daje od ljudi kojima se može slijepo vjerovati. 
Nevjerojatan je momak, povjerljiv i šutljiv” - Enri- 
co je umirivao Markovića. 

“Ipak, nemoj mu reći. Mudrost uči da se šapat 
najdalje čuje. Ne valja ga opterećivati. Neka se 
Ramon brine samo o vožnji” - ostao je pri svome 
Markovič i provjerio: “Misliš li poslije prve preva- 
Ijene etape da nećete odstupiti od plana?” 

“Kako smo fino krenuli, čvrsto se nadam povolj¬ 
nome kraju putovanja. Tutto va bene!” - Enrico je 
zračio samosviješču. 

Što znači da če sutra, u srijedu, 17. srpnja, u rane 
jutarnje sate iz Rio Colorada trojac nastaviti pohod 
preko San Antonija i lučkoga Puerto Madryna, 
glavnoga grada provincije Chibut, i doći na 42. 
paralelu, gdje če se zaustaviti pred neuobičajenom 
granicom. Premda neće napustiti tlo Argentine, 
ondje je ipak pogranična postaja i policajci provje¬ 
ravaju osobne isprave, a carinici pregledaju prtlja¬ 


gu. Ova procedura je uvedena zato što je to vojna 
zona pa su u južnome dijelu zakoni stroži nego u 
ostaloj državi. Ali kako se namazani lukavac, vozač 
Ramon, koji jednoga gleda, a dvojica mu se nada¬ 
ju, za višekratnih dolazaka i odlazaka sprijateljio s 
graničarima, unaprijed zna da je za nj, poglavnika 
i Enrica prijelaz granice banalna formalnost. Čim 
budu izašli iz jedne Argentine i ušli u drugu Argen¬ 
tinu, sjurit če se u Comodoro Rivadavia, grad od 
tridesetak tisuća ljudi. Ondje, na obali Atlantika, 
posljednji če put prespavati u hotelskoj postelji. Od 
četvrtka, 18. srpnja, Enrico i Ramon izmjenjivat če 
se bez stanke za volanom, četiri dana i noći, samo 
uz kraća zastajkivanja. Ići če uz jezero Nauel Uapi 
(na jeziku domorodaca: Gorsko kristalno oko), a 
onda predugo, preko bujadara, ogoljelih nepre¬ 
glednih udolina i nabrežja Patagonije, koja nali¬ 
kuju onosvjetskim svemirskim krajobrazima, po 
pasjoj studeni po kojoj i kamen proplače, grabit če 
da se domognu trgovačke luke Rio Gallegos, glav¬ 
noga grada provincije Santa Cruz, njihova zadnjeg 
argentinskog odredišta, gdje če stati u ponedjeljak, 
22. srpnja. Smjestit če se u hotel, kad če zatim, 23. 
srpnja prijepodne, Enrico i Ramon odvesti poglav¬ 
nika do uzletišta. Tu če se rastati. Dvomotorcem 
argentinske kompanije Austral Ante Pavelič odle- 
tjet če u čileanski grad Punta Arenas, u oblasti Ma- 
gaUanes. U zračnoj luci sačekat če ga Asančaičev 
ustaški pouzdanik Mate, imućni poduzetnik, da ga 
sutradan, 24. srpnja, povede zrakoplovom u Santi- 
ago de Chile. 

Rio Gallegos, u utorak, 23. srpnja 1957. 

Kako je bilo zacrtano, redoslijed poglavnikova 
bijega iz Argentine u Čile potpuno je ispunjen. 

Dan je procvjetao svježe i mirišljavo od bujnoga 
bilja u obližnjem parku kad su se poslije doručka 
u hotelu i poravnanja računa Ante Pavelič i dvojica 

pratilaca u deset zaputili prema uzletištu, dokle im 
je trebalo dvadesetak laganih minuta vožnje. Ali 
tek što za udar ruke nisu došli nadohvat konačno¬ 
ga cilja - sekundu, dvije prije nego što će Ramon 
zaustaviti auto ispred drvene zgrade urasle u ra¬ 
stresitu zemlju - stigla ih je sreća u nesreći. Pukla 
je osovina: 

“Bog nas je pogledao, eccellenzar - reče Paveli- 
ću uzvitlani Enrico: ""Madonna mia, ne znam kako 
bismo se izvukli da nam se ova disgrazia dogodila 
na besputnim patagonskim predjelima, gdje nema 
mehaničara uokrug sto kilometara!” 

Ramon pohita da se raspita o najbližem servisu, 
a Enrico je uzeo poglavnikov kofer i dopratio ga do 
prijavnoga šaltera: 

“Imate li prtljagu senor Baranyi?” - upita Antu 
Pavelića aerodromska službenica, pepeljaste kose i 
prozirna poput postojnske čovječje ribice. 

“Predat ću kofer, a ponijeti ručnu torbu!” - ori¬ 
jentalnim spokojstvom odgovori inženjer Pablo 
(Istvana) Baranyi, rođen 13. lipnja 1889. u Sze- 
kesfehervaru, Mađarska, s . boravkom u Buenos 
Airesu. Paveliću je argentinsku putnicu pribavio 
putem svojih kanala umješni Ivan Asančaić. Izmi¬ 
jenio mu je ranije prezime Aranyos - pod kojim 
je 6. studenoga 1948. uplovio iz Italije u Argenti¬ 
nu - u Baranyi. U suglasju s poglavnikom zadržali 
su mađarsko podrijetlo. Poslije lanjske listopadske 
revolucije svijet je preplavljen tisućama izbjeglica 
iz Mađarske, prebjeglih pred agresijom sovjetske 
vojske, a postupak s njima na granicama bio je 
mekši. 

Čekali su poziv za pasošku i carinsku kontrolu 
prije ulaska u zrakoplov za Punta Arenas kad se iz 
Enricovih usta odmotalo klupko levantinski naki- 
ćenih riječi: 

“Ne mogu doći k sebi, stirnatissimo signor Paveli¬ 
ću, odakle ste izvlačili onu nadljudsku moć da na¬ 
domak svoje sedamdesete s dva metka u tijelu i tek 
što ste se digli iz bolesničke postelje bez pritužbe 


podnesete put po zastrašujućoj polarnoj patagon- 
skoj zimi koja nam se uvlačila u vene. I da pritom 
cijeloga dana okusite tek šaku prepržena ječma, uz 
koji gutljaj toploga čaja s limunom. Mlađi sam od 
vas, a da ne govorim o Ramonu, koji puca od sna¬ 
ge, ali nas dvojica nismo osjećali ukočene ruke i 
noge. Zadivljen sam vašom otpornosti” - izgovori 
rafalno na talijanskome. 

Ispunjen nasladom zbog Enricova priznanja nje¬ 
govoj izdržljivosti, Pavelić izvuče iz torbe ispisani 
papir i reče Enricu na zavidnoj talijanštini: 

''Carissimo Enrico, umjesto odgovora na vaše 
krasno slovo kojim ste me ganuli, dok budete če¬ 
kali da Ramon zamijeni osovinu, nađite vremena 
i pročitajte ovo što sam jutros sročio pođ dojmom 
našega iscrpljujućeg putovanja. I još vas molim da 
po dolasku u Buenos Aires predate taj list Josipu 
Markoviću.” 

Ante Pavelić j e napisao: 

Kad okrenem put, više nema povratka. Bog je sta¬ 
vio na kušnju kršćansku strpljivost i snagu za trplje¬ 
nje koju ima moj narod. Tvrdo me je stavio na kuš¬ 
nju i još će nas tvrđe izkušati. Tamo u Beogradu više 
ne postoji ona životinja, zasliepljena mržnjom, koja 
je bila. jugoslavenski kralj. Da nas izkuša. Bog upo- 
trebljuje jedno oružje kušnje veoma rafinirano: Tita. 
Radi lažne prikaze federalizma, izpod koje se krije 
srbski imperializam i ekonomsko potlačenje naše 
zemlje, kao i vjerski pritisak preko imperijalističkog 
srbskog pravoslavlja. Skora budućnost puna je veli¬ 
kih nesigurnosti, uništavajućih sumnji, u svietu koji 
traži lažni mir preko koegzistencijalističkih formula, 
koje će ostaviti žalostni izhod; izdaju vlastitih nače¬ 
la, da zarade jedne noći brutalno buđenje, koje će 
bolno pokazati daje komunizam djelo Sotone i da 
izravno ili neizravno pregovarati s njime jest samo- 
ubistvo. 

(Sastavak koji je nazvao mudrošću čovjeka her¬ 
cegovačke zemlje Josip Marković uvrstio je u svoju 
knjižicu Križni put Poglavnika dr. Ante Pavelića.) 

Ramon se vratio od mehaničara i sa suprotne 
strane optimizma nevoljko objavio Enricu da će se 
promjena smrskane osovine na volkswagenu odu- 
Ijiti do sutrašnjega podneva. Vratili su se u hotel i 
mimo očekivanja produljili boravak u Rio Galle- 
gosu i sljedeće noći. 

Za ručak su na preporuku vlasnika ribljeg resto¬ 
rana uz obalu, Langostino, naručili lokalni speci¬ 
jalitet, morske rakove, centolla, i pritom s rijetko 
ukusnim pan de hornOy seljačkim kruhom debele 
hrskave kore, upravo ispečenim u užarenoj starin¬ 
skoj peći, slasno toćali u umak. Enrica je zgrabio 
čileanski crnjdk Casillero del diabh (Vražji preti¬ 
nac), a vrag iz boce vukao gaje za jezik sve dok nije 
prekršio omertu, kojom se zarekao Josipu Marko- 
viću da Ramonu neće odati ime zagonetne osobe 
koju su prevezli s kraja na kraj Argentine. No prije 
krivoboštva, telefonski je provjerio da je Australov 
zrakoplov sletio u Punta Arenas. 

‘‘Možeš li pogoditi, che, tko je bio senor koga smo 
vozili?'" - Enrico pronicavo pogleda suvozača Ra- 
mona s kojim je govorio kastiljanski. Srdilo ga je 
što dečko sramotno jedva natuca talijanski jezik 
njegovih pradjedova iz Livorna. 

“Nemam pojma..." - kolebljivo odgovori Ra¬ 
mon. 

“Taj caballero bio je za prošloga rata je/e de esta- 
do Hrvatske. Eto, premda nisam smio, otkrio sam 
ti da je to glavom Ante Pavelić! Što kažeš, cheV 

“Nikad čuo!” - ravnodušno će Ramon i kata¬ 
strofalnom neukošću satjera Enrica da dotučeno 
zaključi koliko je bijedno i isprazno obrazovanje 
poslijeratnoga naraštaja. Za ime Krista, pa kako 
da taj bezveznjak nije čuo o Paveliću, Mussolini- 
jevu savezniku? A Enrico je u svojim mladim rim¬ 
skim godinama dakako znao tko su i što su bili: 
vođe Oktobarske revolucije Vladimir Lenjin i Lav 
Trocki, njemački kancelar Otto von Bismarck, ru¬ 
ski i bugarski carevi Nikolaj i Ferdinand, srpski i 
crnogorski kraljevi Petar Karađorđević i Nikola 


Petrović, poglavar španjolske falange Jose Antonio 
Primo de Rivera, vojskovođe meksikanskih po¬ 
bunjenih seljaka Emiliano Zapata i Pancho Villa, 
turski, američki i čehoslovački predsjednici Kemal 
Ataturk, Herbert Hoover i Anton Masaryk, indi¬ 
janski poglavica Bik Koji Sjedi... Sadašnja balavur- 
dija, međutim, ni da pomaka nosove dalje od no¬ 
gometaša, pjevača šlagera, filmskih glumaca, miss 
svijeta i Argentine - i ciaOy gotovo, pred njima se 
dalje od toga ispriječi zid koji ne mogu preskočiti, 
porca miseria! 

Da zatre mračni dojam zbog Ramonove politič¬ 
ke nepismenosti koja ga je sludjela, Enrico krene 
uvjerljivo uvjeravati mladoga neznalicu neka izni¬ 
mno - napose stoga što danas neće uzeti volan u 
ruke - odstupi od svoga protumaliganskog načela 
i s njime popije makar dva deci vina koje je kao 
mlijeko. Da muški nazdrave uspješno skončano¬ 
me prebacivanju Pavelića, za što će ga ustaše lijepo 
nagraditi. (Enrico, kao prijatelj Josipa Markovića, 
odbio je uzeti ponuđeni novac): 

“No, graciasr - odbije samovoljni Ramon i razo¬ 
čara ga drugi put zaredom. 

“Samo budala ne voli mlade žene i staro vino!” 
- uzalud ga je korio Enrico. 

Kako je Ramon predvidio, Enricova čaša sve se 
brže praznila. Cijeloga poslijepodneva nije se od¬ 
vajao od boce, a govor mu bijaše nerazumljiviji. 

Noć su proveli u odvojenim sobama s kurvama 
neodređenih godina, osrednje vanjštine, nametlji¬ 
vo isturenih pluća i umjerene cijene. 

Punta Arenas, zračna luka, u srijedu prijepodne, 24. 
srpnja 1957. 

Blijed kao krpa Ante Pavelić neobuzdano se 
štrecnuo. 

“Činite mi se jako poznati, senor, ali ne mogu se 
sjetiti odakle vas znam...” - obratio mu se stari ko- 

nobar s licem boje šljive i pogrbljenih ramena koji 
je prije uzleta za Santiago de Chile u aerodromsko- 
me baru poslužio čajem njega i Matu. 

“Prvi put sam u Čileu!” - odgovori mu Pavelić 
poslije kraćega premišljanja. 

“Senor je inženjer iz Mađarske...” - trapavo se 
umiješao Mate. 

“Za stranca odlično govori kastiljanski!” - stari 
konobar se okrene Mati: “Oprostite što vam sme¬ 
tam, ali senor je doista nalik nekome čije sam lice 
zapazio!” 

“Dogodi se da ljudi nekoga zamijene. Nije mi ovo 
prvi put, uostalom...” - sada će staloženije Pavelič, 
predvidjevši konobarovu ispriku. 

“Eto, vidite!” - nakloni se konobar. Kad se uda¬ 
ljio, Mate oprezno reče: 

“Poglavniče, u Čileu je mnogo Hrvata, a najviše 
nas Bračana. I ne bi bilo neobično kad bi vas net¬ 
ko prepoznao. Možda je i ovaj konobar naš... Zato 
vam predlažem da govorimo španjolski kad se bu¬ 
demo našli u blizini nepoznatih ljudi!” 

“Slažem se, Mate, govorit ćemo španjolski. Nikad 
se ne zna...” 


Santiago de Chile, od 24. srpnja do 27. studenoga 
1957. 

U vili omeđenoj drvoredom olistalih vrba u sku¬ 
pome kraju iznad Santiaga podno obronaka Anda 
Ante Pavelić je, neprimijećen od svijeta i publicite¬ 
ta, proveo četiri mjeseca i tri dana. Rijetko je izla¬ 
zio, jedino nakon smrkavanja, u dulju šetnju i na 
kraću sjedjeljku u mirni bistro, uz šalicu čaja i vaz¬ 
da u Matinoj pratnji. S obitelji i čelnicima Hrvat¬ 
skoga domobrana dopisivao se pod tuđim imenom 
i bez naznake mjesta boravka. Oni su pak pisma 
njemu slali na poste restante, na Matinu ženu. 

Bio je smješten kod hrvatskog rodoljuba, gdje seje 
vrlo dobro osjećao. Uslied nastalih političkih prilika 


u toj zemlji, morao je pomišljati da ponovo promi- 
eni boravak. Kad je Poglavnik uvidio da boravak u 
Chileu ne pruža dovoljno sigurnosti odlučio je od- 
putovati u Madrid. Priprema za ovaj prekooceanski 
put zahtievala je mnogo posla, mnogo razgovora i 
sporazumievanja, dok je konačno uređeno kako se 
želilo - čitamo zapis Josipa Markovića. 

Pavelič se uznemirio kad je pukla senzacija da je 
Argentinac Guillermo Patricio Kelly pobjegao iz 
čileanskoga zatvora, a policija pojurila u potragu 
za njime. 

Kelly je bio čelnik militantne udruge Alianza na¬ 
cional, vjerne režimu Juana Perona. Kad se argen¬ 
tinska oporba pobunila protiv predsjednikove dik¬ 
tature, njegovi jurišnici brutalno su se obračunali s 
prosvjednicima. Iako je Pavelić to kasnije nijekao, 
kružila je uvjerljiva priča da je poznavao Kellyja i 
da je s njegovom privolom skupina ustaških use¬ 
ljenika, koja je prošla tvrdu obuku za komandose, 
prišla Alianzi i sudjelovala u razbijanju protupero- 
nističkih demonstracija. Poslije Peronova pada s 
predsjedničke stohce u Ružičastoj kući, Kelly je s 
još nekohcinom prvaka Alianze da preduhitri oče¬ 
kivano uhićenje utekao u Čile. Hunta je tražila nje¬ 
govo izručenje kako bi mu sudila, ali ga je vlada u 
Santiagu, mada mu nije odobrila azil, odbijala pre¬ 
dati. No napokon je popustila pred upornim pri¬ 
tiscima i gospodarskim ucjenama iz Buenos Airesa 
i uhitila Kellyja. Dok se gruda kotrljala i mišljenja 
javnosti se dijelila: hoće h ga izručiti ih će Čile ipak 
ostati vjeran stoljetnoj demokratskoj tradiciji da 
štiti političke prebjege - uznik Guillermo Kelly 
iskoristio je pospanost čuvara i nestao. 

Danomice čitajući novine, slušajući radio i gle¬ 
dajući televiziju, koji su potanko i naglašeno dra¬ 
matično izvještavah o potjeri za Kellyjem, Pavelić 
je upadao u mrtvoliku tjeskobu. Živio je u strahu 
da policija, tragajući za argentinskim bjeguncem, 
ne nabasa na njega. Imao je jake razloge. Mate, 
koji mu pruža utočište, nedvojbeno je upisan u do- 

sjeima kao najistaknutiji među rijetkim ustašama 
u Čileu i kao takav je pod paskom. A negdašnja 
bliskost Alianze nacional s ustašama u Peronovoj 
eri mogla bi navesti nekoga inspektora da i Matu 
uvrsti na popis mogućih Kellyjevih jataka. Nakon 
Peronova izgona vojna hunta napadno je ohladila 
odnose s krugom oko Pavelića. Malo je nedostajalo 
da poslije atentata 10. travnja u Lomas del Palo- 
maru argentinsko pravosuđe privede poglavnika i 
potom ga ulisičena otplavi Titu. 

Ante Pavelić je to paničnije počeo tražiti da što 
prije nestane iz Čilea kad je prvih dana studenoga iz 
svoga luksuznog skloništa - koji je ljutom ironijom 
zvao “izoliranom karantenom za gubavce” - s nei¬ 
zbježnim Matom predvečer odšetao na čaj. Zausta¬ 
vio se ispred izloga zgodne knjižare i antikvarijata 
da preleti po naslovima. Ovoga puta samo što ga 
nije udarila kap. Iznad knjige, koja je odisala svje¬ 
žinom i pokvarila mu večer, istaknuto je bila stav¬ 
ljena drečava najava: Upravo izašlo. Novo! Jedna od 
brojnih argentinskih izdavačkih kuća iskoristila je 
pojačano zanimanje za hrvatskoga poglavnika o 
kome se, poslije promašene travanjske pucnjave u 
Buenos Airesu, saznalo da čitavo desetljeće živi u 
tome gradu - da obnovi ugovor s agentom talijan¬ 
skoga pisca Curzija Malapartea i užurbano otisne 
novo džepno izdanje njegova najglasovitijega ro¬ 
mana Kaputt Izvezla ga je i u sve južnoameričke 
države u kojima je službeni govor španjolski. 

Na poglavnikovo traženje Mate je ušao da se ras¬ 
pita: kako i kad je Kaputt dospio u tu prodavaoni¬ 
cu izvan ruke, daleko od središta Santiaga? Mlada 
knjižarka ga je obavijestila da su im jučer doznačili 
osam primjeraka i smatra odličnim poslom što je 
kupljena već polovica. Kad joj je Mate platio i petu 
knjigu, zadovoljno je dodala da će upozoriti vla¬ 
snika neka naruči i sljedeću pošiljku, bar još deset 
kopija. Nije mogla objasniti jagmu za tim Talija¬ 
nom, 0 kojem je jedva nešto načula. 

Sjeli su u bistro, a poglavniku je trebalo više gut¬ 


ljaja čaja da se oporavi. Mate ne samo što nije pro¬ 
čitao Kaputt nego do sada nije znao o romanu toga 
naslova. Poglavnik ga je zbunio kad je s napadnom 
odvratnošću odgurnuo vrećicu od sebe kao da je 
okužena, ne izvukavši knjigu iz nje: 

“Nikada nisam ubio čovjeka, ali onoga budalu 
Curzija Malapertea zadavio bih svojim rukama. 
Bez razmišljanja i žaljenja!” - poglavnik je raširio 
prste i lagano ih približavao. Zorno je demonstri¬ 
rao Mati kako bi izgledao njegov konačni obračun 
s najmrskijim živim piscem na svijetu: “Osobno bih 
mu odsjekao glavu!” Ne bez naslade spomenuo je 
da je ove godine Curzio Malaparte umro u Rimu, u 
pedeset devetoj: “Držim, Mate, kad se budete upo¬ 
znali sa zlom koje mi je učinio taj gad, da vas neće 
začuditi što ga nisam ožalio i poslao brzojavku su¬ 
ćuti obitelji!” Kako bi Mate shvatio zašto iz njega 
kulja nezadrživi bijes, poglavnik napokon otvori 
stranicu iz Kaputta i pruži mu je da pročita ozlogla¬ 
šeni ulomak - ali nikako glasno. I on počne sricati 
u sebi, kao đačić prvačić prva slova iz čitanke: 

Učinilo mi se da se puno izmijenio. Bio je iznu¬ 
ren, problijedio od napora, briga, s očima zakrvav¬ 
ljenim od nesanice. No glas mu je ostao isti, glas 
priprosta čovjeka. Golema uha neobično su se uta- 
njila i postala providna, kroz desno uho okrenuto 
prozoru vidio sam kako se zrači ružičasti odsjaj 
krovova, zelena svjetla drveća, nebesko plavetnilo. 
Drugo uho, okrenuto k zidu, našlo se u sjenci, pa 
se činilo kao da je od neke bijele materije, mekane 
i krte, kao voštano. Promatrao sam Antu Pavelića, 
njegove krupne dlakave ruke, nisko, tvrdo, nastrano 
čelo, stravična uha i nekako sam se sažalio nad tim 
priprostim čovjekom. Političko stanje u ovih neko¬ 
liko mjeseci jako se pogoršalo. Partizanski pokret se 
razmahao u cijeloj Hrvatskoj, od Zemuna do Za¬ 
greba. Poglavnikovo lice, blijedo i potamnjelo poput 
zemlje, bilo je upalo od duboke, iskrene boli. Koliko 
pati, pomislio sam. 

Mate gutne iz čaše ohlađeni čaja i nastavi čitati: 

‘'Hrvatski narod'' - govorio je Ante Pavelić - “želi 
da oni koji njime vladaju budu dobri i pravedni, a ja 
sam tu da mu jamčim kako će se ovdje vladati dobro 
i pravično." 

Dok je poglavnik govorio, primijetio sam na pisa¬ 
ćem stolu košaricu od vrbova pruća. Poklop joj bija¬ 
še podignut, vidjelo se da je do vrha puna plodova 
mora, tako mi se bar učinilo, nekih ostriga izvađe¬ 
nih iz ljuštura, kakve se u velikim posudama, vide 
u izlozima Fortnum&Masson, na Piccadillyju u 
Londonu. Casertano (talijanski veleposlanik u Za¬ 
grebu, op.p) me pogleda i namigne mi: “Prijala bi ti 
dobra juha od ostriga, je li?" 

“Jesu li to ostrige iz Dalmacije?" - upitah poglav¬ 
nika. 

Ante Pavelić podigne poklop i pokazujući mi te 
plodove mora, tu ljigavu i hladetinastu masu ostriga, 
reče smiješeći se njemu svojstveno: “To je dar mojih 
vjernih ustaša, ovdje je dvadeset kila ljudskih očiju!" 

Mate bučno zaklopi knjigu: 

“Kako je smio tako besramno izmišljati!” - po¬ 
bunio se. “I malo dijete zna da bi se oči za pola sata 
usmrdjele ako nisu prokuhane!” 

Poglavnik je ispričao Mati daje Curzio Malapar- 
te talijanski Židov iz Prata, pravim imenom Kurt 
Suckert, bio prvi veliki strani pisac koji je posjetio 
Nezavisnu Državu Hrvatsku, mjesec dana poslije 
njene uspostave, u svibnju 1941. Na glasu kao bri¬ 
ljantan ratni dopisnik dnevnika Corriere della sera, 
nakon boravka u Bukureštu i Beogradu, stigao je 
preko Zemuna u Zagreb na otvaranje Talijanskoga 
instituta za kulturu da u njemu bude prvi predavač 
s temom: Nova država i nova književnost. Na prepo¬ 
ruku ducea Mussolinija poglavnik gaje sljedećega 
dana primio u Banskim dvorima na Markovu trgu. 
Hrvatskim novinarima Malaparte je izjavljivao da 
je zadivljen dalekovidnim i pronicavim državni¬ 
kom Antom Pavelićem, njegovom blagošću i do¬ 
brotom, čiji je dolazak na vlast nazvao povijesnim 
događajem. O Hrvatima je pak napisao da su narod 


visoke katoličke kulture i uljudbe. No tijekom rata 
Malaparte je izgubio Mussolinijevu blagonaklonost 
i pao u nemilost. Nakon zatočenja na Capriju oti¬ 
šao je u emigraciju u Finsku, gdje je i napisao Ka- 
putt. Po latinskoj: Omnium rerum, heus, vicissitudo 
est, a što bi po našu bilo: Avaj, sve se mijenja, i on je 
izveo strahovite zaokrete, od fašista se pretvorio u 
ljevičara, a Antu Pavelića od sveca pretvorio u div¬ 
ljaka najbezumnijih zločinačkih nagona: 

“Kad mi je velečasni Krunoslav Draganović 
1946. u Rimu donio prvo izdanje Kaputta, mislio 
sam da neću preživjeti sramotu! Najgore je što je 
knjiga postala rekordno tražena, a došlo je i do 
toga da čudovišni opis s ljudskim očima beograd¬ 
ska komunistička vlada drsko koristi kao pravi do¬ 
kaz u svojim obraćanjima za mojim izručenjem. 
Na žalost, podsjećanje na tragikomičnu Malapar- 
teovu laž prati me cijeloga života, od nje ne mogu 
uteći i izbaciti je iz glave!” - ozlojeđeni poglavnik 
reče Mati kako su se neki Hrvati u Rimu zagrozili 
Curziju Malaparteu surovom osvetom nakon koje 
će u paklu napisati kako je na svojoj koži doživio 
umijeće umiranja: “Mora da se bijednik preplašio 
jer se potom ogradio u nekoliko izjava kako je ono 
o meni bila licencia poetica, a ne zbilja koju je doži¬ 
vio u Banskim dvorima. Nu zaludu, kad je kleveta 
poletjela svijetom i još ga obilazi. Zbog Malaparte- 
ove svinjarije napustio sam Italiju, a sve je izvjesni- 
je da ću sada i Čile!” 

Da će mu želja za odlaskom biti ostvarena, po¬ 
glavnik je nazreo kad je Branko Benzon poručio 
iz Caracasa kako je u Madridu sve pripremljeno za 
njegov dolazak. 

U utorak, 26. studenoga 1957. Mate mu je uru¬ 
čio talijansku putnicu koju je kupio od povjerljiva 
preprodavača tako da će se privremeno - dok se 
ne ustali u Madridu - odazivati na ime Mario Ga- 
gliani. Upoznao je poglavnika s daljnjim rođakom 
Leom, tridesetogodišnjakom, koji će mu tijekom 


84 



Meta poglavnik: živ ili mrtav 


leta u Europu biti tjelesni čuvar. Leovi roditelji 
stigli su u Čile s Brača, a on se rodio u Santiagu 
i pristojno govori hrvatski. Sijede lasi činile su ga 
desetak godina starijim. Čvrst kao stijena, bio je 
uspješan boksač teške skupine, a Mate ga je zapo¬ 
slio kao šefa zaštitarske skupine svoje velike građe¬ 
vinske tvrtke. 

""Leo će vas čuvati kao svetinju, poglavniče. Zdrav 
je u glavu i s njime možete bezbrižno putovati i na 
kraj svijeta!” - hvalio je Mate dalekoga rođaka. 

Po varljivome nevremenu, koje kao da se u srije¬ 
du poslije podne urotilo protiv metropole, Mate je 
odveo poglavnika i Lea u zračnu luku Pudahuel da 
se ukrcaju u zrakoplov Panagre na let Santiago de 
Chile - Asuncion - Rio de Janeiro. Dok su se opro¬ 
štajne zagrlili, poglavnik tromo spuštenih ramena 
beznadno progrca: 

“Ovo je put bez povratka, moj Mate!” 

Vjetrovi koji su se sudarali i čas snažno fijukali, 
a čas se došaptavali, prigušili su Matin odgovor za¬ 
liven suzama. 

Zračna luka u Rio de Janeiru, u četvrtak, 28, stude¬ 
noga 1957, 

Iz Asunciona - gdje je po magličastoj mrklini i 


povjetarcu Ante Pavelić proveo na uzletištu svojih 
jedinih osamdeset minuta u Paragvaju - u tri iza 
ponoći nastavili su prema Riju. Ondje je također 
prvi put, sada sat dulje, stajao i na tlu Brazila. Pre¬ 
uzela ih je vodeća brazilska kompanija Panair do 
Brasil i smjestila u prekooceanski četveromotorni 
Constellation L- 049 na liniji za Bejrut, sa slijeta¬ 
njem u Madridu. Grdosija s 82 sjedala zjapila je 
pustinjski prazna. Pored Pavelića i Lea bilo je još 
samo troje pospanih putnika, obezubljeni židovski 
rabin, katolički svećenik i opatica male glave i sti¬ 
snutih crnih očiju, kao u paunice. 

“Draže mi je što nas nema više!” - reče poglav¬ 
nik. Zamijetivši božje sluge, koji su odvojeno sjedi¬ 
li i mrmljecajući molili, pridoda: “Ovi nikad neće 
biti bliže svojim nebeskim poglavarima kao usko¬ 
ro!” - na što se Leo raskine od smijanja. 

Kad se zrakoplov podigao i izveo panoramski 
krug, poglavnik se zagledao u osunčano brdo Cor- 
covado, uzdignuto poput trbuha trudnice, i u sim¬ 
bol Rija na njegovu vrhu, masivni Kristov kip od 
bijeloga mramora, O Cristo Redentor; da se zatim 
prepusti još jednome kratkotrajnom divljenju, ši- 
Ijatoj gori Pao de Acucar, koju su hrvatski prevo¬ 
ditelji krivo imenovali u Glava šećera, a ne Kruh 
od šećera, kao što kazuje portugalski izvorni naziv, 
spočitnuo im je. 


Treće čitanje 

U Madridu grobnica od zlata 

Madrid, petak, 29. studenoga 1957. 

J edini je nadbiskup Ivan Evanđelist Šarić od svih 
Hrvata u Europi znao da će poglavnik s tjelesn¬ 
im čuvarom danas sletjeti u Madrid. 

Prekjučer mu je iz Caracasa telefonirao Branko 
Benzon i obavijestio ga o ‘‘bratiću Miir koji stiže 
Panagrinim zrakoplovom iz Rio de Janeira: 

“Hoćete li, monsinjore, biti u mogućnosti da ga 
dočekate?” - upita kolebljivo Benzon, čiji je ne¬ 
prijeporni ugled kod caudilla Franca presudio da 
Anti Paveliću i njegovoj obitelji bude odobren bo¬ 
ravak u Španjolskoj. Skrbio je zbog nadbiskupove 
pozne dobi. Prije dva mjeseca čestitao mu je ro¬ 
đendan, kad je prevalio osamdeset šestu. No čuo 
je kako je starina i dalje čudesno životan i svježega 
uma, ne stiže podići glavu od ubitačnoga posla koji 
neumorno nosi na leđima: “Jeste li još neuništive 
snage i željezna zdravlja?” 

“Nisam posustao, moj dobri doktore. Nedavno 
sam završio prevođenje Svetoga pisma s latinskoga 
na hrvatski. Tvrdi rad mi ne dopušta da izgubim 
utrku sa životom! Vaša divna obavijest da ću se 
sresti s najmilijim bratićem Milom - a nisam ga 
vidio od Kulina bana i dobrijeh dana, cijelih dva¬ 
naest i pol tegobnih godina - utače mi nadu da će 
Bog produljiti ugovor sa mnom i još me neće po¬ 
zvati k sebi. Viđenje s Milom pomladit će me za 
trideset ljeta!” - čežnjivo odgovori nadbiskup. 

Benzon mu je poslao i zavojitu šifriranu poruku 
da za poglavnika i pratioca rezervira manji apar¬ 
tman u hotelu, ne preskupome, no ipak pristojno¬ 
me, s tri ili četiri zvjezdice. Zbog sigurnosti bilo bi 
nerazumno da noći sam u sobi. U hotelu će ostati 


sve dok mu ne bude unajmljen stan u nekoj mir¬ 
nijoj četvrti, što nije teško budući da je u Madridu 
ponuda veća od potražnje. Ciljano upozori nad¬ 
biskupa da nitko osim njega i franjevca doktora 
Branka Marića, zvanoga Ujak, koji će svakodnev¬ 
no biti poglavniku na usluzi, ne smije saznati o nje¬ 
govome preseljenju u Španjolsku. Ni najprivrženi- 
ji, poput Pavla Tijana, urednika Hrvatskoga sata 
na Radio nacional de Espana, koji se sa suprugom 
Nedjeljkom Luetić poslijepodne oglašava s kratkih 
valova programom što ga potajice sve brojnije pra¬ 
te u Hrvatskoj, Hercegovini i Bosni. Odjek je takav 
da gotovo poslije svake emisije u nekome mjestu 
osvane ispisana proustaška kratica ŽAP (Živio 
Ante Pavelić), koju policajci bijesno izbrišu i pojure 
u potragu za neznanim piscem. Dakle, poželi li se 
poglavnik obratiti Hrvatima, onda to treba izvesti 
kao i do sad, kad je svoje tiskane i radijske poruke 
iz Buenos Airesa slao tobože iz Montevidea, kako 
je bilo isticano zbog zavaravanja neprijatelja. Ben¬ 
zon je najavio nadbiskupu Šariću da će ga sutra, u 
četvrtak, dan prije poglavnikova dolaska posjetiti 
dvije njemu neznane osobe, istaknuti dužnosnik 
španjolske policije i mladi hrvatski domoljub Luka 
Dolić koji živi u Madridu. Potonji će donijeti umo¬ 
tan pištolj, devetmilimetarski pp/c, a nadbi¬ 
skup će ga uručiti poglavnikovu čuvaru, koji ne 
smije ponijeti svoje oružje iz bojazni da mu ga ne 
pronađu carinici. 

Benzon se u više navrata uvjerio da je nadbiskup 
vrhbosanski poglavnikova slaba točka. U prvo¬ 
me javnom govoru u Buenos Airesu o petnaestoj 

obljetnici NDH prije tri godine Pavelić ga je na¬ 
zvao uzor rodoljubom. Napose mu je zahvalio na 
uspješnoj moralnoj potpori nakon što se nadbi¬ 
skup Šarić obratio novim argentinskim poglavari¬ 
ma iz vojne hunte, koji su se netom poslije smjene 
vlasti 1955., a na dojavu beogradske vlade, obrušili 
na poglavnika i vodeće ustaške izbjeglice u Bue- 
nos Airesu. Kad su ih pritvorili i krenuli ih osiono 
isljeđivati. Šarić im je napisao da preuzima mo¬ 
ralno jamstvo za hrvatskoga poglavnika i njegove 
suradnike. Sjećajući se tih zastrašujućih dana, dok 
je četrdesetak Hrvata opasno lebdjelo na korak do 
izručenja Jugoslaviji, Pavelićev ministar dr. Vjeko- 
slav Vrančić je u listu Hrvatska naveo kako je nad¬ 
biskupovo pismo hunti - nama olakšalo daljnju 
obranu u velikoj mjeri. 

Nadbiskupu je najprije došao u stan šutljivi mla¬ 
dić, poduzetno mu predao platneni smotak i brzo 
se udaljio da za njime potom otvori vrata i ukru- 
ćenome policijskom dužnosniku koji mu je prenio 
poruku ministra unutarnjih poslova kaže: 

"Tiče se budućega boravka senor Ante Pavelića 
u Španjolskoj, a s porukom je upoznat i odobrio je 
caudilld' - službeno je podvukao: “Prvi je uvjet da 
dolazak mora biti najbrižljivije skrivan, na razini 
državne tajne. Drugi, podjednako važan, da senor 
Pavelić u medijskim istupima ne smije navoditi da 
se nalazi u Španjolskoj. Neka javnost pa i njego¬ 
vi pristaše i nadalje vjeruju da je u Montevideu ili 
bilo gdje u Južnoj Americi. Zapadne zemlje budno 
prate poteze španjolskoga režima, na koji gledaju 
neraspoloženo, pa čak i neprijateljski. Spoznaja da 
je caudillo pružio utočište senor Paveliću - koga je 
Jugoslavija istakla na čelo popisa ratnih zločinaca i 
užurbano zahtijeva njegovo izručenje - pogoršalo 
bi i ovako usporeni proces našega izlaska iz me¬ 
đunarodne izolacije!” Policijski poklisar podsjetio 
je nadbiskupa da Španjolsku iznad svake razumne 
mjere osuđuju zato što je u prošlome ratu 1941. 


stala na stranu sila osovine Berlin - Rim - Tokio 
u njihovoj borbi protiv Staljinova komunističkoga 
Sovjetskog Saveza. Kao najveći grijeh upisuju joj 
što je na Istočno bojište u Rusiju poslala dragovo¬ 
ljačku Division Azul, Plavu diviziju, koja je vojeva- 
la rame uz rame s Hitlerovim postrojbama. “Oprez 
nam nalaže da isključimo susrete senor Pavelića s 
bilo kojim našim državnim, vojnim, političkim ili 
policijskim čelnikom, a napose neće biti moguće 
uročiti prijam kod caudilld' - spomene na odla¬ 
sku. 

Ivan Evanđelist Šarić rođen je u Docu, u blizini 
Travnika, 27. rujna 1871. Doktorirao je teologiju 
1898. u Zagrebu. U svibnju 1922. ustoličenje u Sa¬ 
rajevu za nadbiskupa vrhbosanskoga i to je ostao 
pune 23 godine, do proljeća 1945., kad je izbjegao 
pred Titovom vojskom. Prve emigrantske dane 
proveo je u Austriji, a onda dekretom Svete Stolice 
1947. bio premješten u Madrid, s temeljnom zada¬ 
ćom da skrbi o hrvatskoj pastvi, uvelike uvećanoj u 
Španjolskoj poslije sloma NDH. 

U mladosti se Šarić priklonio nacionalističkim 
načelima Hrvatske stranke prava, osnovanoj po 
Josipu Franku. Kao sljedbenik iz sloja stranačke 
najtvrđe jezgre nastavio je podupirati i Frankove 
nasljednike, Aleksandra Horvata, Vladimira Pre- 
bega i Antu Pavelića, koji su se nepomirljivo izjaš¬ 
njavali protiv ujedinjenja sa Srbijom. Razdragano 
je pozdravio uspostavu Nezavisne Države Hrvat¬ 
ske. Pavelića je upoznao po preuzimanju poglav- 
ničkih ovlasti lipnja 1941., kad je primio u Zagre¬ 
bu sudionike Biskupske konferencije. Zbližili su se 
nakon što je odavno priznati pjesnik Šarić o Bo¬ 
žiću iste godine objavio odu Poglavniku, koju su 
zatim učestalo prenosili u tiskovinama i čitankama 
i govorili je prigodimice na radiju. Paveliću su se 
dopali nadbiskupovi hvalopojni stihovi. Rekao je 
kako je Šarićeva pjesma najljepša od svih koje su 
napisane o njemu. Razgovarajući u užem krugu 

poglavnik je izjavio da su mu među svećenstvom 
najmiliji nadbiskup Ivan Evanđelist Šarić, koga je 
proglasio zaštitnim znakom vjere u Hrvata, i žu¬ 
pnik crkve u zagrebačkoj Kustošiji, Vilim Gecelja. 
Pred potonjim je 16. travnja 1941. s Biblijom i dvije 
ritualno upaljene svijeće na stolu prisegla prva vla¬ 
da NDH pod Pavelićevim predsjedanjem. Veleča¬ 
snoga Cecelju potom su imenovali za ispovjednika 
obitelji Pavelić, a s činom ustaškoga dopukovnika 
postao je vikar Poglavnikova tjelesnoga sdruga. 
Šarić i Gecelja bili su dežurni vatrogasci, gasili su 
sve razbuktalije požare i blažili netrpeljivosti na li¬ 
niji Banski dvori (poglavnik Ante Pavelić) - Kaptol 
(nadbiskup Alojzije Stepinac). 

Nadbiskup Šarić se preodjenuo iz reverende u 
sutanu i krenuo put Barajasa kolima koja mu je 
stalno ustupala madridska nadbiskupija, a vozio ih 
je mladomisnik u habitu, crnolasi zalizani Hugo, 
rudarski sin iz Ovieda, u Asturiji, koga bi američ¬ 
ki pisci opisali izrabljenom frazom da je izgledom 
kao pristojni momak iz susjedstva. Hugo nije znao, 
a nije ni pitao koga stari nadbiskup dočekuje u 
zračnoj luci. 

Poglavnik i nadbiskup su se uzbuđeno zagrlili: 

"Sedamnaest ste godina stariji od mene, monsi- 
njore. Nu kako vas sada vidim, činite se kao da ste 
deset godina mlađi!” - djetinje mu se zaradovao 
poglavnik. 

“Poglavniče, Bog još nije odredio da smirim krh¬ 
ke kosti!” - zagrcne se nadbiskup dugo mu stežući 
ruku: "Kad mi je Benzon potvrdio iz Garacasa da 
ćete doći i da ću vas ugledati nakon tolika vremena, 
otkad smo izgubili zavičaj, nakon što nas je zla kob 
otjerala iz zarobljene Hrvatske i razdvojila, molim 
se Gospodinu da meni - svome zemaljskom služ- 
niku - podari novu snagu. Da pod vašom rukom i 
ja učinim štogod za napaćenu domovinu. Da joj se 
vratimo, ponovno slobodnoj i nezavisnoj!” 


Pratilac Leo, svetački osijedio iako je tek tride- 
setogodišnjak, sjedne do vozača Huga. Od zračne 
luke do hotela ta dvojica govorljivaca neprestance 
su žagorila na kastiljanskome, a nadbiskup i po¬ 
glavnik proprtili bi tek po koju. 

"Prošlo je sedam i pol mjeseci od vašega ranja¬ 
vanja, moj poglavniče. Bit ču slobodan i pitati vas: 
osjećate li posljedice od metaka koje vam nisu od¬ 
stranili?” - zastrepjelo će nadbiskup, a Pavelić iscr¬ 
pljeno odgovori: 

"Ne ćutim se najbolje, monsinjore. Unatrag dva 
mjeseca one dvije kugle u tijelu pojačavale su mi 
bolove da me je boljelo i kad bih zatreptao. Pokoji 
put mi se i mutilo u glavi. Nu nisam se tužio svome 
brižnom domačinu u Santiagu, Mati, da ne pomi¬ 
sli kako sam se predao malodušju i upao u zonu 
ugasle nade. Da mu se moja jadanja ne učine kao 
predznak sloma. Valjda če se okrenuti na dobro!” 

"Divim se vašem samouzdanju što niste ustuknu¬ 
li, moj poglavniče, premda je cesta kojom kročite 
sve zatrpanija kamenjem. No gorjeli ste u brojnim 
vatrama i niste izgorjeli pa nečete ni u ovoj! Molit 
ču za vas jer još jako dugo morate postojati na do¬ 
brobit Hrvatske!” - sklopi ruke nadbiskup. 

Dovezli su se do hotela Mindanao u šetalištu San 
Francisco de Sales, blizu parka De las Naciones. 
Prije nego što će se uspeti na prvi kat, nadbiskup 
neopazice doturi upakirani pištolj Leu, koji mu 
se nije začudio jer je prije polaska iz Santiaga bio 
upučen o pošiljci koju će primiti u Madridu. 

Čim su odložili stvari i osvježili se, gosti su se 
spustih na ranu riblju večeru, palamide na gradele 
s kuhanom blitvom i krumpirima. Čekajući, gric¬ 
kali su pržene kozice i zalijevali ih crnjakom Mori¬ 
te Real iz Logrona, a tada je nadbiskup upoznao 
poglavnika s družbenikom koji će od sutrašnjega 
dana biti stalno uza nj: 

"Odabrao sam vam pametnoga franjevca, dokto¬ 
ra teologije, fra Branka Marića zvanog Ujak”. 

"Je li pouzdan?” 

“Zakopa tajnu istoga časa kad je čuje! Osoba 
moga beskonačnog povjerenja” 

“Franjevac s nadimkom, zanimljivo...” - živne 
poglavnik: “Nu zašto Ujak?” 

“Marić je, usudio bih se reći, moj poglavniče, od 
rođenja prigrlio ustaštvo i ostao mu zakleti pobor¬ 
nik. Vaš je fanatični obožavatelj, vi ste mu kumir 
kome se divi. U samostanu u Širokome Brijegu, 
gdje je služio poslije sjemeništa, stalno je govorio 
o ustašama, toliko da su mu vršnjaci fratri smislili 
nadimak Ujak. Ali Marić se nije najedio zbog toga, 
štoviše prijala mu je asocijacija: ustaša - ujak. Išao 
je dotle da i svoje članke u vjerskim i inim izdanji¬ 
ma u izbjeglištvu potpisuje kao - Ujak!” 

“Tako... Prisjećam se da sam u Buenos Airesu 
pročitao nekoliko priloga neobično potpisanih 
*- Ujak!” 

Nadbiskup je redao detalje o Branku Mariću koji 
su godovali poglavniku: 

“Kad sam Ujaku priopćio da ćete se skloniti u 
Madrid i kako bih stoga želio njega da vam bude 
od pomoći, vjerujte, premro je od nevjerice. Srce 
mu je stalo koliko se bio uzbudio. Prošla je minuta 
dok je došao k sebi. Čim se pribrao, kleknuo je, 
zahvalno me poljubio u ruku i klikujući kazao da 
će mu se čas kad vas upozna pretvoriti u najveće 
i najuradošćenije životno razdoblje. Veli, nikada 
vas nije vidio uživo. Mogao je jednom, iz daljine, 
s istočnoga stajanja na igralištu Građanskoga^ u si¬ 
ječnju 1942., kad ste pratili nogometni sraz Hrvat¬ 
ska - Njemačka. Ali nije imao sreće. Kasnio mu je 
vlak kojim je potegao iz Herceg Bosne u Zagreb.” 

“Onda, kad ću se naći s Ujakom, monsinjore?” 
- nestrpljivo upita poglavnik. 

“Sutra poslijepodne, nakon što se odmorite. Za¬ 
pisat ću vam broj fra Marića, pa neka ga Leo pozo¬ 
ve odavde iz hotela oko šeste ure. I kad se budete 
čuli, govorite s njime kao sa starim znancem. Ogla¬ 
site se kao - Ademaga!” 

Poglavnik ugođeno reče: 


“Zahvaljujući vama, monsinjore, ispunit će mi se 
želja da kao novonazvani Ademaga i ja postanem 
musliman. Dašto, sjećate se da sam i kao državni 
poglavar iskazivao slabost prema Hrvatima islam¬ 
ske vjere. Zvao sam ih - cvijetom hrvatstva.” 

“Time ste zasvagda ušli u srca našega islamsko¬ 
ga življa. Napose kad je uz vaše uznastojanje po¬ 
dignuta zagrebačka džamija na krasnome mjestu, 
na Trgu N.” 

“Podsjetili ste me džamije... Nisam zauzdao suze 
kad su me obavijestili da Titovi divljaci vandalski 
ruše minarete!” - rastužio se poglavnik: “Jednako 
mi je bila mučna spoznaja da su te moralno obo¬ 
ljele osobe uklonile vjerske tragove u džamiji i sve- 
togrdnički je pretvorili u neki svoj muzej komuni¬ 
stičke revolucije.” 

“Bilo je straAUČno slušati o tome beščašću” - za- 
iskriše se oči nadbiskupu: “Pričao mi je svećenik 
koji je u proljeće 1948. gledao kako bušilima mrve 
betonske minarete da su muslimani okupljeni na 
Trgu N nijemi od užasa bolno jecali... O zagre¬ 
bačkim vitkim minaretima, nasilno sravnjenima 
sa zemljom, napisao sam tužaljku koju ću možda 
poslati nekome časopisu.” 

Na taj nadbiskupov spomen poglavnik skrene na 
poetske pute: 

“Umalo da propustim upitati, monsinjore, što je 
s vašim pjesničkim radom?” 

“Vaše zanimanje o mome pjesnikovanju” - ugod- 
Ijivo odgovori nadbiskup - “podiglo mi je perje, 
kako kažu u našem kraju. Prije četiri godine, 1953., 
ovdje u Madridu tiskana mi je četvrta knjiga pje¬ 
sama Vrata sunca. Uz velikodušnu potporu trojice 
dobrostojećih Hrvata iz Španjolske i Švicarske, a 
poslije četrnaest godina čekanja, koliko je prošlo 
od izlaska treće zbirke, evo, hvala Bogu, u dubokoj 
starosti doživio sam i rađanje četvrte!” 

“Kako je prošla?” 

“To je drugi razlog za samohvalu. Svih tisuću 
primjeraka brzo je nestalo!” 

“Onda je, na žalost, neću moći pročitati...” 

“Ah, dragi poglavniče, ta za vas će se naći jed¬ 
na, makar je iskopao iz rudnika. Neugodno mi je 
bilo nametati vam svoju knjigu. No ovako, kad ste 
je sami poželjeli i učinili me ponosnim, e to je već 
ljepša priča... Još sutra ću vam je poslati po Ujaku!” 

“Velika vam hvala. Uživao sam u vašoj poeziji, 
ona mi je bila intelektualna razbibriga” - veličao 
ga je poglavnik da potom uperi u nj prekoravajući 
pogled: “Kažete, monsinjore, da su vam Vrata sun¬ 
ca četvrta zbirka...” 

“Tako je. Tri sam objavio u Sarajevu. Prva, naj¬ 
običnije naslovljena: Pjesme, za Austrougarske, 
1911., kad mi je bila četrdeseta, a sljedeće dvije za 
kraljevske Jugoslavije: Z/atne legende, 1931., i Ne¬ 
veni, 1939.1 to je sva moja pjesnička baština.” 

Poglavnik se snebio: 

“Ne mogu vjerovati da vam u našoj državi nije 
bila tiskana knjiga...” 

“Nije, moj poglavniče.” 

“Monsinjore, da ste me samo jednom riječi pod¬ 
sjetili, to bih vam uredio za pet minuta! Pozvao 
bih predsjednika Matice hrvatske Filipa Lukasa i za 
mjesec do najviše dva dobili biste na pladnju uzor¬ 
no opremljenu knjigu kakvu zavrjeđujete!” 

“Znam da biste to učinili, poglavniče. Ali nisam 
imao obraza oduzimati vam skupo državničko 
vrijeme i ometati vas svojim sitnim potrebama, 
nevrijednih vašega truda. Ne bih podnio da mi je 
tkogod prijekom riječi spočitnuo kako nakon pje¬ 
sme Poglavniku bestidno koristim vašu uviđavnost 
i vaš ugled za osobni probitak.” 

Sve dublja noć spuštala je tamne pokrivače, a 
umor tjerao u postelju došljake iz Santiaga. Prije 
nego što se raziđu, nadbiskup prenese uvjete cau- 
dilla Franca, po kojima se poglavnik treba ravnati 
dok bude pod zaštitom španjolske države: 

“Morat ćete postati nepovidni. Vrijeme je bez- 
dušno i neuračunljivo...” 


“I da mi general Franco nije ništa poručio, ne¬ 
vidljivo ću se kretati! Bogat sam iskustvom s ta¬ 
kvim načinom življenja” - bez oklijevanja prihvati 
poglavnik. 

“Ne zaboravite sutra pozvati Ujaka” - podsjeti ga 
nadbiskup. 

“Znam, u šest. A las seis de la tarde. Veselim se 
Ujaku” - potvrdi poglavnik: “A vi, monsinjore, ne 
zaboravite poslati knjigu po njemu!” 

“Grozim se zaborava i zato neću zaboraviti. Neki 
mudrac je rekao daje zaborav predvorje smrti. Pre¬ 
ma tome, ona je za me zabranjeno stanje duha!” 

“Za dom spremni!” - poglavnik ustaškim po¬ 
zdravom isprati nadbiskupa i vozača. Pritom, za¬ 
malo nesmišljeno, podigne desnicu, ali je, ugledav¬ 
ši rijetke goste u restoranu, u tren spusti: “Neoprez 
može opržiti prste!” - opomenuo se poučljivo. 

Madrid, subota, 30, studenoga 1957. 

Poglavnik i Leo spavali su do pola deset i nakon 
što su oko jedanaest završili s obilnim doručkom u 
hotelskoj blagovaonici, odjezdili su u šetnju. Obo¬ 
jici je prvi put da su u Madridu i kao većina rado¬ 
znalih turista najprije su se smucali živopisnom i 
bučnom glavnom avenijom Jose Antonio, koju pu¬ 
čani zovu Gran Via. Odatle su se otklatili do parka 
na Plaža Espana, gdje je najprivlačnija meta ljudi 
s kamerama brončani spomenik Cervantesovim 
književnim junacima, vitezu od La Manche, Don 
Quijoteu na kobili Rosinanti, i njegovu štitonoši 
Sanchu Panzi na magarcu: 

“Šteta je što nemamo fotografski aparat da se 
uslikamo!” - reče Leo. 

Poglavnik ga je okorno oprljio: 

“I da ga imamo, ne bi bilo snimanja!” 

Leo skrene pogled od nelagode: 

“Zaletio sam se. Oprostite, molim vas” - pokaj¬ 
nički se ispriča Leo. Naravno da poglavnikov ma- 

dridski egzil ne smije biti zabilježen i najmanjim 
tragom. 

Neko vrijeme nisu razgovarali i Lea je uznemiri¬ 
vala poglavnikova šutnja. Jedva je dočekao kad su 
ponovno progovorili. 

Iako kalendarski na pragu zime, Madrid se grijao 
pod otežalom nakupinom sunčevih zraka. Jutros 
na radiju meteorolozi su predvidjeli da će se ter¬ 
mometri zaustaviti do dvadeset trećega Celzijeva 
stupnja i nisu se prevarili. 

Hodajući bez cilja nakon trićetvrt sata osvanuli 
su ispred Univerzitetskoga grada i odatle udarili 
do rijeke Manzanares, koja dijeli Madrid na stari i 
novi. Pogledavši plan, poglavnik je otkrio gdje su. 
Iznio je Leu da se upravo tu, u predziđu, nadohvat 
srca prijestolnice od studenoga 1936. do siječnja 
1937. bila najžešća bitka u građanskome ratu, s 
mnogo poginulih i ranjenih. Republikanci i drago¬ 
voljci iz internacionalnih brigada (‘'Ne mili mi se 
spominjati, nu među crvenima nalazilo se i stotine 
Hrvata zavedenih komunističkom promidžbom!” 
- spomene preko volje), protiv postrojbi falangi- 
sta, vođenim ondašnjim najmlađim španjolskim 
generalom, a sadašnjim caudillom, Franciscom 
Francom y Bahamondeom, kome je pritekla u po¬ 
moć španjolska Legija stranaca. Leo je polaskao 
poglavniku rekavši mu da je izvrsno upućen u po¬ 
vijest građanskoga rata i da je upijao svako njegovo 
slovo. 

Nedaleko od Francuskoga mosta {Puente de los 
Franceses)y koiije odvajao neprijatelje, gazeći stvrd¬ 
nute nadjedene gvalje na sprženu pašnjaku, stali su 
uz obalu kod podrte prizemne barake preinačene u 
bezimenu zalogajnicu. Tvrdim rukopisom neko je 
spadalo na vratima napisalo kredom: Jardin por los 
adultos (Zabavište za odrasle). Pod vedrim nebom 
ispod pinija sedam duboko nabijenih, nepokret¬ 
nih glomaznih neistesanih pravokutnih stolova i 
dvostruko više zajedničkih stolaca bez naslonjača 
od naborana drva, oko kojih su posjedali radnici. 


Časte se hrskavo ispečenom svinjskom kožom, re- 
pićima, papcima i ušesima i nalijevaju se domaćim 
pivom San Miguel iz malih boca. Na toj otvorenoj 
pozornici s mnoštvom glumaca nesklapno se nad¬ 
vikuju, a najgrlatiji je glavati vikač šuštava glasa 
poput izgužvane svile, u plavoj zamašćenoj baskij¬ 
skoj kapi i dronjavoj odjeći. Naizgled, njemu bi se 
prije kazalo da je vreća kostiju negoli oćvrsli fizički 
radnik, obrero, 

“U našoj državi policija je sve, a sve ostalo je 

- ništa. Nada! Slavni nam zemljak slikar Pablo 
Picasso - čije se ime u nas ne smije spominjati 
u novinama, na radiju i pred policijom, jer je gr- 
ješnik stao na stranu komunista i Staljina - rekao 
je o nama da mi Španjolci ujutro idemo na misu, 
poslijepodne na koridu, a navečer u javnu kuću.” 
Pripito prozvjera u dvojicu pridošlica koje on i 
nitko od udomaćenih gostiju do sada nije vidio i 
mahnito mašući razgoropađenije nastavi grajati: 
“Tako je bilo prije rata, za Druge republike, ami- 
gos. A otkada je zavladao caudillo Franco, ta Pi- 
cassova krilatica postala je minulost i više ne vri¬ 
jedi. Španjolac se danas ovako moli: Bože, imam 
tri želje. Prva: Neka me žena ne učini rogonjom. 
Druga: Ako me i učini - da to ne saznam! I treća: 
Ako i saznam - neka me to ne uzruja. Amen!” 

- sprdao se glavati vikač. “Ćudoredni caudillo i 
njegovi druidi zabranili su nam javne kuće. Pod 
njima nam je dobro, no nadajmo se da neće dugo 
trajati!” 

Nitko iz vikaćeva kruga nije se nasmijao, a ni 
odobravao ono što je čuo. Zbog spomena dvaju 
poznatih imena zaglavi se u zatvor, u četvrti Ca- 
rabanchel. Picassovo, zato što je stao na strani 
republikanaca, pa i danas u izbjeglištvu u Parizu 
harangira protiv Francove strahovlade; a Francovo 
zato što je nedodirljiv. Vikač je predvidio da se sve- 
nazočnim čuvarima zakona iz Guard/a civil u uni¬ 
formi, i žbirima u civilnoj odjeći ovoga uspavanog 
vrelog i žednog poslijepodneva, kad narod liježe 

na subotnju siestu, nije radilo pa je bez bojazni do 
kraja izveo svoju jednočinku. 

Sjedajući za najudaljeniji, jedini prazan stol u 
prisoju, poglavnik došane Leu upoprijeko uočivši 
vikača s baskijskom kapom: 

“Taj mim se benavi kao da mu je glava na nebu. 
Ne bi ga nadlajalo ni devet bijesnih pasa. Slutim da 
je u ratu bio na boljševičkoj strani!” 

“Dijelim vašu prosudbu, poglavničel Cinizmom 
tipičnim za gubitnika izbljuvao je gomilu svekoje- 
štarija” - složio se Leo. 

Iako zasićeni od doručka, pohlepno su naruči¬ 
li svinjski pečeni obrok, isto što i radnička klasa. 
Vlasnik bezimene zalogajnice, koji je sam dvorio, 
samo što se nije prekrižio koliko se užasnuo kad su 
neznanci umjesto očekivana piva ili vina zaželjeli 
voćni čaj (stariji) i sok od naranče, jugo ne naranja 
(mlađi). Kako ih je bičevao pogledom, osjetilo se 
da u njegovu mesonu ta nemoguća pića jamačno 
nisu bila tražena, bar ne u posljednje tri godine. 
Stalna klijentela s kojom je u rođačkome odnosu 
ni na posljednjoj pomasti ne bi ovlažila usta čajem 
ili narančinim sokom. 

Čekali su hranu, a poglavnik se zgledao u grgo- 
Ijavu vodu koja je prevrtala crvotočni balvan kad 
se ispod stola preko puta zakolutala prazna pivska 
staklenka i trgnula iz lagana drijema omamljene 
radnike. Leove oči bljesnuše kao svjetionici. U de¬ 
setinki sekunde zavukao je desnu ruku ispod lije¬ 
voga pazuha. No kad je hitro snimio da sigurnost 
njegova štićenika nije ugrožena, pomazio je pištolj 
ne isukavši ga i izvuče praznu desnicu. 

Poglavnik je uočio munjevit trzaj svoga čuva¬ 
ra: 

“Vi ste visoko obrazovan, je li, Leo?” - gledao ga 
je nepomično. 

“Diplomirao sam povijest umjetnosti na Univer- 
sidad catolica u Santiagu.” 

“Ne uplićem se u vaš izbor, nu znatiželja me goni 
da vas upitam: kako to da ne radite u svojoj struci? 


Osobno znam da su zaštitari hrabri i čvrsti momci, 
samo bez sveučilišne naobrazbe...” 

“U neku ruku, za to ste vi krivi, poglavniče” - 
upirio je Leo. 

“Zašto bih ja bio kriv?” - poglavnik nije pojmio 
što je čuo. 

“Duga je pripovijest...” 

“Nu naprijed, pričajte!” - protegne se poglavnik, 
a Leo prožeto krene s bitničkom epizodom iz svo¬ 
ga životnog romana, koju če izreći u dvjestotinjak 
riječi: 

“Prije šest godina okupili smo se na proljetnome 
domjenku u Santiagu na travnjaku iza Estadio Yu- 
goslavo. Podigli su ga naši Dalmatinci koji ga i drže 
i onako ga imenovali na hrvatsku sramotu.” 

“Znam to!” - suho reče poglavnik, a Leo nastavi 
zavlačeći riječ po riječ: 

“Ne godi mi ovo što ču vam reći, poglavniče, ali 
Hrvati u Čileu u sedamdeset postotaka su za Jugo¬ 
slaviju i Tita, dok je nas koji smo za vas i nezavisnu 
Hrvatsku jedva deset posto. Preostalih dvadesetak 
postotaka su ničija djeca i ne izjašnjavaju se. Tako 
nas osmorica koji smo za Hrvatsku pečemo meso, 
kadli oni, bilo ih je trideset pet do četrdeset, za¬ 
pjevaju: Druže Tito, ljubičice plava, ti se boriš za 
narodna prava, da nam zatim okorjelom netrpelji- 
vošću stanu dobacivati: Propala vam je Neodrživa 
Država Hrvatska. Mi im na to udarimo po naški, 
kako ste nas vi naučili: Na ljutu ranu ljuta trava...” 
Dotle razmetljivi zaštitar smotreno ušuti uočivši 
da se zaletio. 

“Nastavite...” - nukao gaje poglavnik. 

“Želio sam navesti kojom smo pjesmom uzvratili 
tim reponjama, ali uljudba mi ne dopušta da pred 
vama, poglavniče, izgovorim prostotu...” - 

“Nu recite kad ste krenuli...” - bacao mu je ma¬ 
mac poglavnik. 

Leo nekako svlada nelagodu i odvaži se. Ali ska- 
radnu riječ ipak nije izgovorio u cijelosti, nego po¬ 
četnim slovom: 

‘‘Mi smo zapjevali: /... mater svakome Hrvatu, tko 
ne voli Pavelića Antu,,!' 

Poglavnik je stiješnjeno vrludao, mjereći ravno¬ 
težu između uglađenosti u bijelim rukavicama i 
radoznalosti. Prevagnulo je drugo: 

“Čuo sam dosta napjeva o sebi, a ovaj nisam. Pri¬ 
znat ću, nije mi ugodno da mi se ime veže uz pogr¬ 
du i kletvu svete institucije majke, nu, eto, sada što 
je tu je.” I požurujući Lea, upita: “Što se dogodilo 
potom?” 

“Titovci - rekao sam vam, poglavniče, bilo ih je 
trideset pet do četrdeset - napiknuto su izletjeli iz 
vlastite kože i pojure hrpimice da se obračunaju s 
nama osmoricom. Naopako nam se pisalo nakon 
što im je predvodnik, zakrvavljenih očiju kao u 
ranjene zvijeri, zaglušno zaurlao: Zabava počinje, 
ustaše! Računao je, razbježat ćemo se kud koji, 
ustrašeni pred njihovom brojčanom premoći. No 
zablenuto su se zaustavili kad sam im se usudio 
pokazati zube i sam se ustremio usred gomile. 
Uskočio sam u nju kao sjekira u med, poput Davi¬ 
da na bulumenta Golijata. Iskoristio sam boksačko 
znanje i kratkim udarcima jednoga za drugim po- 
bacao četvoricu Titovaca na tlo...” 

“Što su učinili oni?” 

“Tada sam izgubljeno pomislio da sam zavukao 
glavu u uzavreli krater. Pogledao sam se u oči s 
nevoljom očekujući da će se ostali Titovci skupi¬ 
ti, navaliti, rastrgati me i sastaviti sa zemljom. No 
kad tamo, oni šmugnuli kao zečevi... O toj tarapani 
pronijelo se među Hrvatima: kao ono, Leo se tukao 
sam protiv gvalje od njih četrdeset. Glas je dopro 
i do barba Mate koji je, kako znate, jedan od naj¬ 
imućnijih naboba u Čileu. Našao me, čestitao na 
odvažnosti i ponudio valjano plaćeno mjesto šefa 
osiguranja.” 

“I vi prihvatili...” 

“Dotle sam mjesecima uludo obijao pragove tra¬ 
žeći posla u struci. A dozlogrdilo mi je da mi otac 
daje džeparac od skromne plaće kojom je uzdrža¬ 


vao našu šesteročlanu obitelj. Prihvatio sam, pogo¬ 
tovu što je barba Mate čelnik ustaškoga ogranka u 
Santiagu: Evo me, na prodaju sam, don Mateol - 
rekao sam mu bez okolišanja. Najprije sam strepio 
da ću se izgubiti u zaštitarskome zvanju, u njego¬ 
voj građevinskoj tvrtki, ali kriza nije dugo trajala. 
Snašao sam se... Diplomu povjesničara umjetnosti 
još nisam izvukao iz ropotarnice, iako mi je tride¬ 
seta.” 

“Kad vas je preporučio da me pratite u Madrid, 
Mate mi je s puno ljubavi opisao vašu obitelj. Da je 
neupitne čestitosti i odana Hrvatskoj” - reče po¬ 
glavnik. 

“Otac i mati doselili su se u Čile 1925., a ja, nji¬ 
hov prvijenac, rođen sam dvije godine potom u 
Santiagu. Imam još dvije sestre i brata. Moji rodite¬ 
lji presretno su proslavili uspostavu NDH. Osjećaji 
su vrcali kad je ćaća izvjesio vašu fotografiju čim 
mu je u ljeto 1941. stigla poštom iz domovine. I 
eno je i danas na istome mjestu. Kad su vas poku¬ 
šali ubiti u Buenos Airesu, danima smo molili za 
vaše spasenje.” 

“Jeste li povjerili svojima da ćete sa mnom?” - 
ponikne u njega poglavnik 

“Ma ne! Barba Mate mi je zapriječio da nikome, 
ni ocu, ne smijem reći kuda putujem i koga pratim. 
Prisegao sam mu u crkvi, dan prije polaska, dok mi 
još nije otkrio da ću čuvati poglavnika. A kad mi 
je kazao, to sam doživio kao da me Bog nagradio. 
Kao vrhunac časti!” 

“Kako vi, Leo, gledate naš živalj u Čileu koji se 
otuđio od hrvatskih korijena i unitaristički se 
opredijelio za Jugoslaviju?” - ponikne u njega po¬ 
glavnik. 

“Teško mi ih je shvatiti zašto se ravnaju po kri¬ 
vim lekcijama koje su im još od 1918. podmetnuli 
balkanski prepredenjaci iz Beograda. Ali na taj li- 
jepak nije se ulovio samo pitom i neuk svijet, nego 
i visoko obrazovani intelektualci, sa značajnim ka¬ 
rijerama u Čileu, ministri, ambasadori, guverneri, 

umjetnici, liječnici, znanstvenici, veleposjednici, 
pisci, sveučilišni profesori, poduzetnici...” 

“Grozno...” 

“Navest ću vam primjer naše Bračanke rodom, 
Lenke Franulić, danas prve čileanske novinarke, 
dobitnice najviše nacionalne nagrade za novinar¬ 
stvo. Lanjske godine primila je u Washingtonu iz 
ruke Eleonore Roosevelt prestižnu specijalnu na¬ 
gradu Društva novinara Sjedinjenih Država. Len- 
ka je nepojmljivo zadrta za Tita i Jugoslaviju. Raz¬ 
mahala se otkada je kao podmićenica beogradske 
vlade posjetila Jugoslaviju i bila primljena kod Tita. 
Puna sebe, kao vrhunac svoje prizemne duhovitosti 
koji put rekne da u Jugoslaviji živi 830.000 Jugosla¬ 
vena; i to: 800.000 Dalmatinaca i 30.000 Židova.” 

“Štogod od te vjetrouške Lenke!” 

“Ima pet godina da joj je barba Mate digao po¬ 
zdrav. Sasuo joj je da je pocrnjelih obraza jer u svo¬ 
jim novinama bezobrazno veliča Titov zločinački 
režim i Jugoslaviju, koja je blatnjavo predvorje Eu¬ 
rope, i što se iz njenih paskvilantskih članaka osje¬ 
ća komunistički zadah. Kazao je da joj ne oprašta 
moralno urušavanje.” 

“Pročitao sam više njenih priloga dok sam bora¬ 
vio kod Mate u Santiagu. S tugom priznajem da joj 
je stil vrstan, ali joj je pero krivo usmjereno, ekstre¬ 
mno lijevo... Jeste li upoznali Lenku Franulić?” 

“Znam je jedino iz viđenja. Dobro držeća kuja 


je pristale pojave. Najveći čileanski pjesnik Pablo 
Neruda - i on je, kao i ona, zaražen komunističkim 
virusom - ne skriva da je slab na Lenku. Posvetio 
joj je pjesmu i napisao: Eras esencia de mujeres y 
leccion para millones de hombres. (Bila si suština 
ženama i uzor milijunima muškaraca). Lenka je 
gorka hrvatska istina. I samo jedna od tisuća za¬ 
vedenih.” 

“I što vi, Leo, kažete na to?” - poglavniku se za¬ 
ledila riječ u grlu. 

“Valjda će se ti naši ljudi jednom otrijezniti i 
očistiti savjest, osloboditi se Jugoslavije i zabora¬ 
viti je...” - Leo zakoluta očima ne nalazeći pravoga 
odgovora. 

“Kakva je to biblijska pošast ovladala nad tim 
dobrim Bračanima u Čileu?” - zaječa poglavnik: 
“Tamo je s njima odavno krenulo na zlo.” 

“Dobar i lud su braća. Valja se ipak nadati, po- 
glavniče, da će se odvezati od beogradskoga lan¬ 
ca...” 

“U Čileu ima željeza u peći, ali nema ga tko isko- 
vati!” - poglavnik zaklopi priču o problemu koji 
mu surva raspoloženje čim ga se podsjeti. 

Pošto je poglavnik podmirio račun, nastavili su 
bez određena cilja: 

“Prehodajmo, kao što smo i došli!” - odbije po¬ 
glavnik vožnju taksijem. 

Oko pet su bili u hotelu. 

N a minutu točno u šest Leo je iz apartmana 
okrenuo broj fra Branka Marica, a kad mu se 
on javio, prepustio je slušalicu poglavniku. 

Pogledajmo kako je Marić, potpisan kao Ujak, 
opširno opisao svoj prvi dan s Antom Pavelićem u 
prilogu s naslovom: U novom domu (spomen-izda- 
nje u počast nezaboravnog Poglavnika), tiskanome 
u Buenos Airesu: 

Godine 1957., dne 20. studenoga, oko 18 sati na¬ 
zvao me je jedan nepoznati gospodin iz jednog ma- 
dridskog hotela. Upitam s kim govorim? Veli, molim 
jedan čas. Do malo vremena se pojavi jedan duboki 
jasni bariton s '‘Halo, dobar večerV 
Upitam: “Tko je?'' 

“Zar me ne znaš?" 

“Oprosti, ne znam!" 

“Pa baš me ne prepoznaješ?" 

“Ma jesi li to Ti, Ademaga?" 


“E, vidiš da me poznaš. Jesam, ja u glavu." 

“Kako si, kako je bilo na putu?" 

“Sve dobro, šučur Alahu, kad ćemo se vidjeti?" 
Odgovaram: “U roku od deset minuta, ako Ti od¬ 
govara, ili kasnije." 

“Bolje prije nego kasnije." 

Dođem u hotel M. i po prvi put u životu vidim 
osobu, koju sam izvanredno cienio i volio. To je bio 
moj Ademaga - Dr. Ante Pavelić, Poglavnik NDH. 
Izgledao je u licu mršav, ali zdrav i malo umoran od 
tako dugog puta Santiago de Chile - Madrid. U ka¬ 
vani hotela sjednemo, njegov pratioc i ja naručimo 
kavu, a On toplu limunadu. Nizali su se upiti i od¬ 
govori i sjedne i druge strane. Pričao je o svom pu¬ 
tovanju, kako se dizao zrakoplov iznad Anda, preko 
7000 m. Veli, da ništa nije trpio, ni na srdcu, ni na 
dihanju, čega se je, izgleda, bojao. Interesirao se je 
za našu koloniju u Madridu, za studente i njihov 
život i studij, za naše stanje u ovoj zemlji itd. 

F ra Branko Marić je od tada danomice bio uz 
Pavelića, što je i prenio na papir: 

Prošao jedan i dva dana u neprestanom razgovo¬ 
ru, Pratiocu seje žurilo natrag svojoj kući. Trebalo 
je naći prije zgodan stan, po mogućnosti stalno bo¬ 
ravište. Kako je siedi mladi pratioc vladao izvrstnim 
kastiljanskim govorom, dao se je na traženje stana 
i napokon smo Ga smjestili u ulici Alcala. O podne 
i uvečer smo posjećivali blagovaonicu ‘'Edelweiss'\ a 
izjutra smo se sastajali u kavani ''Samosierra \ Po¬ 
čeo seje odvijati posao. Pisaći stroj je radio neumor¬ 
no, pošta je odlazila i skoro počela dolaziti, vladao je 
tihi, mirni i zavidno ugodni život. Povećala se ''za¬ 
druga', došla je i gđa Marija, neograničeno brižna i 
odana Njemu i Njegovu zavjetnom djelu. Našlo seje 
prikladno mjesto u neposrednoj blizini parka Retira 
i osnovalo se je intimno ognjište obiteljskog zatišja 
i mira. 

Kao što je čitatelj već pročitao, osim Mariča, o 
poglavnikovu dolasku u Madrid pisao je i u više 
navrata spominjani Josip Marković, jedan od or¬ 
ganizatora njegova bijega iz Buenos Airesa, koji 
je zatim uredio i odlazak najprije Pavelićeve žene 
Mare i potom starije kćeri Višnje. Prenesimo Mar- 
kovićevo sjećanje o tome: 

Odmah je pisao po Milostivu gospođu, koja seje 
na brzu ruku spremila i dana 11. prosinca 1957. 
odputovala sa parobrodom k njemu, da mu bude 
u pomoći. Putovanje MU. gospođe bilo je držano 
u najvećoj tajnosti, tako da se nije mogla s nikim 
oprostiti. Na ispraćaju u luci, bile su samo tri oso¬ 
be, koje su joj zaželile sretan put i skori sastanak s 


našim Poglavnikom. Poglavnik je želio da i kćer¬ 
ka Višnja dođe k njemu, jer ju je trebao za razne 
važne poslove. Ona je odputovala dana 3. listopa¬ 
da 1958. sa parobrodom, ispraćena prijateljima i 
znancima. 

I fra Marić srceslamajuće opisuje suprugu Maru 
i kćer Višnju, najutjecajnije žene u poglavnikovu 
vidokrugu: 

U tom ogromnom narodnom radu nije imao kraj 
sebe nikoga, nego samo svoju velevriednu, marljivu 
i razboritu suprugu, svoju milu i energičnu kćerku 
Višnju, koju je nada sve volio. Njih dvije, najvjerniji 
Njegovi pratioci, uviek samo s Njime i uz Njega. One 
su Ga čuvale, pratile i sakrivale po austrijskim pla¬ 
ninarskim kućicama i po talijanskim samostanima. 
One Ga prate i u Argentinu. Uviek su s Njime dielile 
dobro i zlo, sreću i nesreću, progon i zaštitu. One 
su poslie atentata u Palomaru bdjele nad Njegovim 
životom, putovale sate i sate po noći, po kiši i oluji 
samo da ih nitko ne vidi, ne primieti, da se ne odkrije 
boravište Tate. One su sudjelovale u najdelikatnijim 
podhvatima. Kroz dvie godine rada u Madridu one 
su Ga pomagale u svakom narodnom poslu. Trpile 
su s Njime Njegove bolove, koji su iz dana u dan bili 
nepodnošljiviji, one su Mu bile utjeha. Bile su jedi¬ 
ne one na koje seje mogao obratiti u najkritičnijim 
danima svoje bolesti. Milostiva bdilaje nad Njim ci- 
ele dane u bolnici, a gđica Višnja ciele noći i tako je 
prošao u bolnici mjesec i pol bez odmora i spavanja. 
Uviek su bile s Njime i uz Njega, čuvale Ga, poma¬ 
gale i dvorile Ga do Njegovog zadnjeg časa. 

Madrid, 1958. i 1959. 

Vratit ćemo se franjevcu Branku Mariću - Uja¬ 
ku, koji borbeno piše kako je prateći Antu Pavelića 
proživljavao njegove madridske dane. O tome da 
poslije dva mjeseca nekolicini najvjernijih pristaša 
više nije tajio gdje se nalazi i da je, nakon dva aten¬ 
tata u Italiji i Argentini, izbjegao treći u drugome 
izbjeglištvu, a koji je zamislio neotkriveni udbaš 
ubačen u ustašku jezgru u Njemačkoj: 

Počeo seje odvijati rad normalnim tokom. Uzpo- 
stavljena je veza sa svim organizacijama HOP-a, 
suradnicima i prijateljima. Dolazili su posjetioci iz 
raznih krajeva i iz prekomorskih država. Posjetio¬ 
ci suradnici i nikakovi znatiželjnici. Savjetovanja 
i stvaranja planova prema novim prilikama su na 
dnevnom redu. Zrak se je pročiščivao i nastupio je 
novi zahvat i elan u našim redovima, naše bilo ku¬ 
calo je svakim danom i svježijom snagom. Nizale su 
se tisuće i tisuće Temeljnih listova, desetci za desetci- 
ma novih družtava pripadnika HOP-a. Razbistrilo 
se je stanje naše misli u zavedenim slojevima naših 
organizacija u Australiji, novi impuls i život zahva¬ 
tio je naše dobre dečke u Kanadi, Europa je počela 
svrstavati u HOP stare i nove izbjeglice u Italiji i au¬ 
strijskim logorima, a na poseban način u Njemačkoj, 
nastavlja se radom u Francuzkoj, Belgiji, Nizozem¬ 
skoj i Švedskoj. Naš je uspjeh postao vidan i zamje¬ 
ram To zabrinjuje naše neprijatelje. Počinje navala, 
neprijatelji su na djelu. Ima ih više vrsta i boja, od 
naših “kržljavaca”, onih koji su 'revidirali svoj stav\ 
"koristnih budala', pa do srbokomunističke UDBE, 
koja tu navalu dirigira. Ta čitava ekipa prema zgodi 
i potrebi služi sada jednom cilju, a taj je razoriti našu 
najjaču kulu u Europi "Ujedinjene Hrvate u Njemač¬ 
koj". To im djelomično i uspieva. Ubacuju vješto i po 
planu svoje posebno odgojene agente u odbore naših 
družtava, nastoji zavaditi dobre suradnike i prijatelje 
klevetama, podvalama i lažima svake vrste, stavlja u 
blizinu vodećih svoje doušnike, nažalost često puta i 


po rodu Hrvate. UDBAje razpisala nagrade na oso¬ 
be iz blizine Poglavnikove, te nastoji na sve moguće 
načine pronaći Njegovo boravište. On je "virus" toga 
napredka u našoj oslobodilačkoj borbi. Njega treba 
naći i ukloniti. Poglavnik razodkriva tu spretno stav¬ 
ljenu mrežu i neprijateljski detaljno izrađeni plan i 
nastoji ga osujetiti i njegovo djelovanje paralizirati. 
Njegovi su mu vjerni, ali još ne uviđaju opasnost u 
kojoj se nalazi njihov družtvovni život. Ta zapaljena 
vatra naše oslobodilačke borbe nalazi se blizu Tito- 
slavije, ta peče neprijatelja i veoma zabrinjuje; treba 
je na svaki način gasiti i uništiti. Nekoliko dana pred 
desetim travnjom 1959. stigao je na Njegov "Apar- 
tado" jedan paket. Budući da se nikakova omotna 
pošiljka s pošte dizala, koja nije imala predhodnu 
obaviest pošiljača, to se je paket pustio da stoji na 
pošti, dok se ne dobije obaviest od odašiljača. Brzo je 
viest došla, viest negativna i sa zaklinjanjem, da se ni 
pošto paket ne diže. Digli smo ga. Bio je nerazmjerno 
teži od svoga obujma. Naslovni list paketa bio je na¬ 
pisan istim strojem, otisnut istim membretom oda¬ 
šiljača, kojom su bili obskrbljeni i svi ostali paketi i 
omotnice odašiljani iz središnjice za Njegovu poštu. 
Paket je poslan na stručni pregled i tamo je svršio i 
treći pokušaj atentata. 

Ujak iz prve ruke kazuje i o pojačanome novi¬ 
narskom i policijskom zanimanju za Pavelića da 
prokljuve i lociraju gdje živi i kuda se kreće: 

Već u lipnju 1957., ni tri puna mjeseca nakon 
atentata, dok se je još oporavljao od zadobivenih 
rana u Buenos Airesu u kući svoga prijatelja, jedne 
su parižke novine doniele vijest, da se Dr. Ante Pa- 
velič nalazi u Španjolskoj, negdje u blizini Toleda, 
a par mjeseci kasnije Ga premještaju na Kanarske 
Otoke. Nakon dulje pauze taj isti parižki gnjilež ga 
"smješta" u jedan madridski manastir, te ga nakon 
kraćega vremena "nalazi" u kraljevskom samosta¬ 
nu S. Francisco el Grande u Madridu (u kojem je 
živio fra Marić, op. a.). Več Mu zna i službu i kako 
izgleda u habitu. Na domakuje 25. godišnjica mar¬ 


im 



Meta poglavnik: živ ili mrtav 


seillske ''pogibije srbskog heroja\ Dobar diofrancu- 
zkog tiska i radioemisije počinju bjesomučnu kam¬ 
panju, punu mržnje, podvala i najprostijih kleveta 
protiv Njemu, Njegovoj obitelji, bližim suradnicima 
i Njegovom Oslobodilačkom Pokretu. Dolaze neki 
dopisnici parižkih novina i traže pisca ovih redaka, 
da im omoguči sastanak s Njime i jedan fotografski 
snimak. Jednom takovu, na izgled dobronamjer¬ 
nomu, odgovorim: "Kako Vi možete tražiti jedno¬ 
ga familijarnoga čovjeka u redovničkim ćelijama i 
tko Vam je rekao, da se On nalazi u Španjolskoj?'' 
Došao je taj isti nakon mjesec dana, preporučen od 
jednoga svoga prijatelja Francuza. Ponovim mu od 
prilike zadnji odgovor. Napokon i on, tješeći sam 
sebe, veli: Pa i jest nemoguće da On dođe iz Južne 
Amerike, a da Ga ne bi primietili Interpol i detek¬ 
tivi drugih policijskih agencija." Uz tu kampanju, 
nedostojnu imena kulturnoga francuzkog naroda, 
primiečuju se zagonetni tipovi, koji se vrzmaju oko 
Trga San Francisco el Grande, posebno pred mjes- 
tnom poštom i na postaji autobusa, očito čekajući, 
kada će On "izaći" na šetnju ili se "vratiti" u samo¬ 
stan. Mienjali su se, dolazili i nestajali sigurno od 
straha pred španjolskom izvidnom službom; to su 
bili "turisti". 

Ujak će otkriti gdje su se i kako su se poskliznuli 
tragači za Pavelićem: 

Dok su ovi, sažaljenja vriedni, plaćeni tipovi be¬ 
znadno zurili u spomenutom pravcu, dotle je On za 
vrieme svojih šetnja i odmora hranio male vrabce u 
parku Retiro, s kojima seje bio toliko sprijateljio, da 
su Mu padali na ruku i probirali ponuđenu hranu. 
U neposrednoj blizimi Njegova stana pruža se aleja 
ulice N. (Calle del Narvaez, nazvana po Ramonu 
Mariji Narvaezu, generalu i političaru iz Valenci¬ 
je, živio je u 19. stoljeću, op. a.) kojom bi običavao 
šetati, a često bi produživao svoje korake blizu do 


Retira. Prolazili su Mu dani puni rada, a bome i 
uspjeha, prolazili su između đva svieta, jednoga koji 
Ga je mrzio i požudno Ga tražio da Ga smakne, a 
drugi svijet su Njegovi borci, koji su Ga obožavali 
i neizmjerno volili. Svojom dušom i srdcem bio je 
s njima, a oni s Njim. Pripremali su i snovali novo 
oslobođenje svoje zarobljene Domovine Hrvatske. 

Ujaku je promaklo da napiše kako su 1959. Pa- 
veliča napustili višegodišnji suradnici, istaknuti 
intelektualci dr. Živko Jelič, dr Ivo Korsky i Ante 
Vladušič, s kojima se sve jače saplitao. Kao bolne 
rane poglavnik je zatim doživio i raskide sa svojim 
ministrima iz ere NDH i dviju vlada u izbjegliš¬ 
tvu, koje je sastavio u Buenos Airesu, dr. Vjekom 
Vrančićem i dr. Jozom Dumandžičem. Unesrećili 
su ga njihovi javni istupi kad im, po njegovu sudu, 
za to nije bilo vrijeme. Istina, u blagoj formi taj se 
dvojac odvažio i rekao kako iz temelja valja izmije¬ 
niti ustaške poglede na međunarodna događanja. 
Naveli su da je poglavnikova prošlost krajnje ne¬ 
prihvatljiva zapadnim prvacima i oni neće sjeda¬ 
ti za isti stol s njime i ostalim kompromitiranim 
Hrvatima iz Drugoga svjetskog rata. Za pregovore 
o budućoj demokratskoj Hrvatskoj nužni su mlađi 
i moderniji predvodnici, bila su Vrančićeva i Du- 
mandžićeva stajališta. Poglavnik ih je ocijenio kao 
razbijačka tako da su se ovi potom tiho povukli iz 
Hrvatskoga domobrana i Hrvatskoga oslobodilač¬ 
kog pokreta. 

Ujak je prešutio i da su poglavnik, njegova žena 
Mara i kći Višnja u Madridu živjeli od novca koji 
su u Poglavnikov fond uplaćivali iseljeni Hrvati. 
Slijevao se na crkvene račune nadbiskupa Ivana 
Evanđelista Šariča i franjevca Branka Mariča. Naj¬ 
više svote stizale su iz Španjolske, Njemačke i Ar¬ 
gentine. 

Zagreb, u subotu navečer, 10. listopada 1959. 


U Ritz baru, a gdje drugdje, pukovnik Đuro 
Milić se iznenadio kad je ugledao Kikija, 
negdašnjega saveznika s bančenja, koja su ušla u 
purgerske veselničke legende. Treća je godina ot¬ 
kad je taj izdanak iz jata zlatne mladeži odlepršao 
u Rim s nekom talijanskom filmskom ekipom. 
Njene šefove upoznao je u Zagrebu kad im se 
priključio kao pomoćni organizator na snimanju 
koprodukcijske povijesne juhe. Po završetku su 
ga povukli i davali mu posliće, dovoljno plaćene 
za rimsko prosječno proživljavanje. No za otm¬ 
jenije i raskalašenije provode u Vječnome gradu 
Bdki se primio još jedne, ugodnije i isplativije 
djelatnosti. Naočit, fatalnih zelenkastih očiju, vi¬ 
sok, razgovoran, zabavan, manekenski moderno 
i saliveno odjeven, oplodio je fizičke i duhovne 
nadarenosti i brzim koracima uzdizao se na ljest¬ 
vici najpoželjnijih pratilaca ocvalih rimskih signo- 
ra. Ne štedeći novac i vrijedne poklone, kupovale 
su povlaštenosti svojih jahača: mladenačko ludilo, 
punokrvnu ljepotu i burnu ljubav. 

Šiljo se često raspitivao o Kikiju, a posljednje što 
je čuo o njemu bilo je da ga je upecala i k sebi ga 
privela kontesa iz jedne od najstarijih firentinskih 
plemićkih loza, s kojom ga viđaju na otmjenim high 
life događanjima. Kiki je nakratko skoknuo samcit 
u Zagreb, slagavši svoju draganu varkom koja upali 
kod sentimentalnih Latina. Posjetit će majku koja 
pobolijeva, rekao joj je. Mamma, dolce mamma. 

Za šankom je Kiki čekao nezaboravljene pajda- 
še, odvjetničkoga veterana Domagoja Cividinija, u 
noćarskim krugovima poznata po nadimku Signor 


console, i Šibenčanina Ludoga Franu, plačidruga iz 
studentskih (bolje reći: kockarskih, bludnih i lum- 
perskih) dana (bolje reći: noći). 

“Godinama se poznajemo, oštro smo se zajeba¬ 
vali, a ja, baćo, nisam saznao kako se pravo zoveš?” 
- obratio mu se Šiljo poslije prve čaše. “I da u no¬ 
vinama sutra izađe kako si opljačkao pinakoteku u 
Vatikanu ili da si ispravio Kosi toranj u Piši, ne bih 
prepoznao da pišu o tebi kad te znam samo kao 
Kikija.” 

“Niste jedini u Zagrebu, gospon Šiljo, koji me po¬ 
vršno doživljava” - nije se smeo Kiki. “Tu sam Kiki, 
tako me je majka nazvala čim me ugledala u rodi¬ 
lištu. Uskliknula je da sam sladak kao Kiki bom¬ 
bon. I ostao sam zasvagda - Kiki. E pa kad uskoro 
budete pročitali kako je izvjesni Valent Mihaljević 
opljačkao Banco di Roma ili je pak izabran za glav¬ 
noga glumca u grandioznome filmskom spektaklu, 
znat ćete da to pišu o mojoj malenkosti.” 

“Pošto sam se napokon riješio duboke praznine 
u znanju, zanima me, prečasni Valente Mihaljevi- 
ću, kako se snalaziš u nemilosrdnome kapitalistič¬ 
kom društvu?” 

“Ne smijem se tužiti, gospon Šiljo, da mi je loše 
čim sam uzdržavano lice na proračunu grofice Ele- 
ne i na stanovanju u njenoj raskošnoj vili na ćuvi- 
ku u Viminalu, danas najekskluzivnijem od sedam 
rimskih brežuljaka. Ona jadna ni približno ne zna 
koliko teži u novcu, nekretninama, akcijama, dra¬ 
guljima, posjedima, umjetninama, automobilima i 
jahtama. Nezamislivo previše za samohranu udo¬ 
vicu.” 

“Koliko je starija?” - pokuša ga rastreskati Šiljo, 
no Kiki se nije uzdrmao. 

“Tridesetak godina. Ali, Bože moj, svježa je i 
očuvana. Svakoga jutra dođe maserka da joj po¬ 
ravna kožu.” 

“Lijepo od nje što se ne brine samo o sebi, 
baćo...” 

“Elenina najljepša vrlina jest što drži kako je naj¬ 
veća povreda dostojanstva i poniženje za ženu da 
se probudi sama, bez čovjeka u postelji. To joj je, 
kaže, kao dan bez sunca. Izdašne je ruke prema 
onome kraj koga se budi. Lako se rješava novca 
koji joj potocima pritječe, a da se ne pretrgne od 
posla. Njeno je da ga broji i profućka.” 

“I kako ga fućka?” 

“Eto, u srijedu smo se vratili s dvotjednoga pre¬ 
daha u Španjolskoj. Iako je, u usporedbi s Italijom, 
to bagatelno jeftina zemlja, Elena je, ne računajući 
putne i hotelske izdatke, ondje spiskala još četiri 
tisuće dolara, ako ne i više...” 

Šiljo se začudio, ali ne zbog novca koji je grofica 
potrošila: 

“Čovječe, a kako si ušao u Španjolsku s crvenom 
jugoslavenskom putnicom?” 

“Elena je utjecajna faca i za ciglih nekoliko mi¬ 
nuta uredila je sa španjolskim konzulom da mi 
udare vizu!” Da rastjera sumnju s brončanoga lica 
pukovnika Šilje, prvoga igrača iz prve zagrebačke 
policijske lige. Kiki izvještačenim nehajem izvuče 
putnicu iz unutarnjega džepa i okrene stranicu s 
vizom: Consolado general de Espana en Roma. Do¬ 
imala su ga se druženja s pukovnikom. Osjećao je 
radost prijateljevanja dok se, kao iza stijene, zakla- 
njaao iza njegovih velemoćnih leđa. Vrativši stalo¬ 
ženo putnicu u sako, utišano reče: “Kad biste znali 
koga sam vidio u Madridu, ne biste mi povjerovali. 
I to nije fol, nego najistinitija istina. Oči me nisu 
prevarile, matere mi...” 

“Koga si to, baćo, vidio da si se toliko zasoptio?” 

“Pokušajte pogoditi, gospon Šiljo...” 


“Moj djed Đuro bi ti rekao: Baba vreći i dolina 
ječi, a za njome mrki vuci skaču... Nije li taj bio 
možda Ferencz Puskas? Ili Alfredo di Stefano?” 

“Hladno, hladno, gospon Šiljo, u raskoraku ste. 
Ni Puskas, ni Di Stefano, ni cijela nogometna 
momčad madridskoga Realar 

“Ako nisu oni, reci onda tko je bila ta velika 
faca?” 

“Samo što se nisam onesvijestio... Grofica i ja 
smo vidjeli - Antu Pavelića!” 

Iz vrludava pogleda stigla je pukovnikova poru¬ 
ka da mu nije povjerovao: 

“Čuj njega, pa baš Pavelića!” 

“Časne mi riječi, gospon Šiljo, bio je glavom 
Ante Pavelić, ali s brcima. Oko sedam predvečer 
prolazio je pogurena hoda prometnom ulicom Al- 
cala, sa ženom Marom i s nekim meni nepoznatim 
čovjekom srednje dobi. Taj se nepoznati, dok smo 
Elena i ja prošli mimo njih, obratio Mari na najči- 
šćem hrvatskom...” 

Šiljo se usredotočio u Kikija okrećući ćašu s vi¬ 
skijem. Utonuo je u tišinu i kao da osluškuje nečuj¬ 
ne glasove nije progovorio dulje od minute. Uvjež¬ 
bano policijsko izazivanje željene napetosti: 

“Kažeš, vidio si Pavelića, baćo. I u Madridu, je 
li?” - napokon će pukovnik. 

“Tako je, u Madridu! Vidio sam Antu Pavelića s 
njegovom Marom!” 

“Ne vjerujem ti!” 

“Hajde, počnimo se svađati, gospon Šiljo, jesam 
ili nisam...” - sumanuto podvikne Kiki, madridski 
očevidac. 

“Kako si mogao vidjeti Pavelića, jeba te ćuk, kad i 
ozbiljne zapadne novine pišu da je u Paragvaju?” 

“Možda je bio u Paragvaju, možda je i sada tamo, 
ali ja sam ga vidio prošle subote u Madridu! Troma 
tijela, izgledao je ruinano, kao da je preležao težu 
bolest.” 

“Jesi li bio trijezan, baćo?” 

“Najtrezniji, gospon Šiljo!” 

‘‘Jesi li govorio s njime?” 

“Što vam je, gospon Šiljo...” - vriskavo se pobimi 
Kiki. 

“Pitam te jesi li ga opčinjeno zaustavio, ti poglav- 
nikov obožavatelj, koji će doživotno klečati pred 
njegovom aureolom...” 

“Nemojte me ševiti u zdrav mozak, gospon Šiljo. 
Pa kako ja mogu biti neki njegov kurčev obožava¬ 
telj. Glupost...” - zahroptao se. 

“Pamtim, baćo, da ste ti i Ludi Frane, na Badnjak 
1946. doma kod Jože Nacka pjevali poglavnikovu 
pjesmu Puška puca^ zbog čega sam izgorio od sti¬ 
da.” 

“Bili smo mrtvački cugoš. A vi ste, sada čujem, 
zlopamtili dan i godinu.” 

“Hajde priznaj, baćo, je li ti u Madridu ustreptalo 
srce i krvca se uzburkala, kad si prepoznao svoga 
dragog poglavnika?” - dražio ga je pukovnik. 

“Gospon Šiljo, ne vrijeđajte me, molim vas. Ovo 
što mi prišivate, stvara mi led u srcu. Da sam za 
poglavnika, zar bih bio tako blesav i prijavio vam 
kako sam ga vidio u Madridu?” - Kiki je uzdrhtao 
koliko se uznemirio. 

Uvidjevši da je presolio i doveo ga na rub plača, 
pukovnik pokuša s utjehom: 

“Ne budi nakratko nasađen, Kiki. Jest da su moje 
policijske šale revolveraške i opore, moguće pre¬ 
tjeram s njima, ali, vjeruj, nisam te želio namjer¬ 
no uzrujati. Jesi li ikada pomislio, frajeru, da sam 
onda na Badnjak mogao zatvoriti tebe i Ludoga 
Franu? Umjesto da sam jednostrano i zlonamjerno 
ocijenio kako ste za ustaše i Antu Pavelića, napra¬ 
vio sam se kao da nisam čuo koju pjesmu revete. 
Slažeš li se, baćo?” 

Prenapregnutih živaca Kiki izgubljeno baci štit i 
koplje: 

“Slažem se, gospon Šiljo” - isprekidano je dah¬ 
tao kao da je upravo ušao u cilj maratonske trke: 
“I hvala vam što ste mi povjerovali. Iako smo se 
Frane i ja, čim smo se otrijeznili, ustrtarili da čete 


nas baciti u lance. A Signor console nam je bijesno 
obrisao nosove kao balavcima zato što smo zasra¬ 
li preko mjere, pjevajući Puška puca. I to još pred 
vama! ” 

“Sada kad smo izgladili nesporazum, ozbiljno te 
savjetujem da se preispitaš i nikome ne izlaješ ono 
o brkatome Paveliću. Istisni ga zauvijek iz sebe i 
zaboravi da ste se ti i grofica sučelili s njime u Ma¬ 
dridu” - upozorljivo će pukovnik: “Nikome, jesi li 
me čuo, ni Signoru consoleu, ni Ludome Frani, a 
ni svojoj gospođi majci. Bude li se tvoje bla-bla- 
bla proseravanje proširilo Zagrebom, uletjet ćeš 
u neugodnosti, baćo. Najnježnije što će ti policija 
učiniti bit će da ti oduzme putnicu. I tko zna kada 
će ti je vratiti. Ako je ikada i vrati. Koketiranje s 
ustaštvom je opasna igra s vatrom. Zato utjeraj 
duha zloduha u bocu. Nemoj sebi iskopati oko. Je¬ 
smo li se sporazumjeli, za dom spremni, građanine 
Valente Mihaljeviću?” 

“Jesmo, gospon Šiljo. Svezat ću jezik na sto uzlo- 
va!” 

“I još nešto, usputno. Rekao si da je Pavelić rui- 
nan. Pogađam što si mi kanio kazati, ali ne znam 
odakle si iskopao taj opisni pridjev?” - zaintrigirao 
se Šiljo: “Nigdje nisam čuo ni pročitao tu kovanicu. 
Je li i ona iz endehazijskoga pravopisa, kao: krugo- 
val, brzoglas, spremno, slikopis, samovoz, munjo- 
voz, rojnik...?” 

“Nešto je starija od ere NDH. Da ste pročitali 
Skupa - a kako upravo saznajem niste - znali biste 
daje pojam ruinan prije četiri stotine i više godina 
napisao Marin Držić. Vjerujem da znate tko je gos¬ 
par Držić...” - uštine ga Kiki i izvještačeno se iskesi 
nalik neugodnome smijehu hijene. 

Pukovnik je poslije Kikijeva načitanoga ujeda 
ostao bez teksta. 

Neobično, ali i to se dogodilo one noći u Ritzu. 

Pukovnik i Kiki ostali su nečujni kao na dnu 
mora sve dok nisu stigli Signor console i Ludi Fra¬ 
ne. S njima je potekla raspusna terevenka bez pre- 

stanka. Četvorka se ruinala od pića, ali Antu Pave- 
lića nisu spomenuli nikojim povodom. 

Kiki i Ludi Frane počeli su se, po očekivanju, 
bezmjerno nadmetati svojim osvajačkim pothva¬ 
tima. Najmilija meta bila im je kao i uvijek Margo 
Mrakovič, s kojom su - najprije Ludi Frane, a na¬ 
slijedio gaje Kiki - u mladovanju podijelili bezbroj 
bliskih noći. A sada su spali da joj nekavalirski na- 
tiču svakojake naljepnice: 

“Margo je nastrana erotska lutalica koja nikad 
ne gubi vrijeme. Kad nije na pozornici, onda je u 
ložnici. S partnerom, naravno. Velikodušna je i ne¬ 
sebična dok se daje. O sebi kaže da joj je - pošto se 
rastala od jedinoga muža, one guzice od pjesilika 

- suđeno da bude doživotna metresa!” Kiki se vru¬ 
će razmahivao nakaradnim i neprovarljivim opi¬ 
sima: “Zbog umjetničkoga dojma prenavljajuči se 
promatra svijet oko sebe nadmenim pogledom ba- 
nmice koja jaše rasne arapske konje, vozi kabriolet 
ferrari, pije šampanjac za doručak i nosi francuske 
i talijanske toalete. A pretjeranim tulumarenjem i 
lokanjem napadno fura neku egzistencijalističku 
bohemu.” 

“Jebi me. Kiki, ako sam te išta razumio!” - pr¬ 
čevito ga prekine Ludi Frane koji, dašto, nije že¬ 
lio ostati u sjenci pa se i on osjetio pozvanim da 
nametne svoje potanko poznavanje čulnih poroka 
raskalašenice Margo Mrakovič. Po njemu, ta po¬ 
znata glumica bila je i ostala neukrotiva lovokra- 
dica muških krzna, najotmjenija bludnica s pet 
zvjezdica u Zagrebu i okolici, pohotno čudovište 
s natprosječnim seksualnim tekom; koja se od ka¬ 
snoga jutra do kasne večeri kreče utabanom sta¬ 
zom: krevet - kupaonica - frizer - maser - kavana 

- krevet. Sjetio se i Margine supijane ispovijedi kad 
mu je priznala kako joj je još u školskoj klupi bilo 
privlačnije odmjeravati zgodne profesore umjesto 
da se raspada od dosade slušajući ih dok davežno 
predaju o Arhimedovu zakonu ili boju na Mohač- 


kome polju: “Ispričala mi je, bez prenemaganja, da 
je izgubila nevinost u šestome razredu gimnazije s 
profesorom povijesti. - A njegov kar - opisala ga 
je - kao dvogodišnje dijete!- Zar je bio tako mali? 
- zapanjio sam se. - Ne, nego tako veliki! - odgo¬ 
vorila mije raspusno Margo.” Signor console, Šiljo 
i Kiki kradomično su se pogledali, ta nisu pokušali 
blijedu izmišljotinu Ludoga Frane o magarećem 
penisu profesora povijesti. No povjerovali su mu 
kad im je na kraju besjede ponovio anegdotu da 
je Margo Mrakovič postala prva Zagrepčanka koja 
je krstarila gradom na pomodarskoj Vespi: “Tada 
sam bio s njome iznova u điru. Sa stražnjega sjedi¬ 
šta i u pol dana, pa i dok je pičila najprometnijim 
ulicama, desnicom sam je držao oko struka, a lje¬ 
vicom za sise. Tom ludnjom s lijevom rukom Mar¬ 
go mi je naplaćivala vožnju!” - usplamtio se Ludi 
Frane kao da se prastara priča o Vespi zbila prije 
nekoliko sati. 

Signor console je poticao razmetljivce da nastave 
s golicavim pričama: 

“Avanti, dečki, samo govorite o ženama. Vaše 
seksi avanturice vračaju me u sretnu kurvanjsku 
prošlost” - reče uz uzdah: “Tempo passa presto, 
ostia!” 

Signor console se ni ovaj put nije pohvalio da je 
prije rata postao kratkoročni pretplatnik kod Mar¬ 
go. BCiki i Ludi Frane bili su premladi da znaju o 
njihovoj love affair, dok se Šiljo, koji je znao, gra¬ 
dio kao da i on ne zna. Signor console je strepio da 
se Margo Mrakovič negdje ne zaleti i zagrijana od 
pića se izrekne kako joj je Domagoj Cividini kao 
i svakoj Ijubovci, uostalom, na Bledu narcisoidno 
poklonio svoju fotografiju. I kao i svima s istom 
posvetom na poleđini: Uvijek ću te voljeti. 

Šiljo nečujno pomisli: 

“Od nas četvorice samo ja nisam proučio reljefe 
legendarnoga podatnog tijela Margo Mrakovič i 
prešao preko njega. A zar bih ikako i ikada mo¬ 
gao kad pred nju, čim me ugleda, osvanu prizori 

iz sobe isljednika Branka Horvata na Zrinjevcu, s 
proljeća 1945.” Kao usamljeni gledatelj u policij¬ 
skome teatru strave pratio je najsuroviju i najmuč¬ 
niju predstavu ostrigane, izmučene i posramljene 
miljenice zagrebačke gospoštije: “Čak i kad bismo 
se Margo i ja, kao jedini brodolomnici, nasukali na 
pusti otok, ni tada, poslije onoga - ne bih prošao 


kod nje! Ona će za me ostati zatvorena knjiga, s 
mnogo neotkrivenih tajni.” Prigodom posljednje¬ 
ga susreta, omalovažavajuče se obrušila na njega 
pred nekoliko ljudi dok je pričao o dobrim i lošim 
zanimanjima: “Kad ste postali poHcajac, vi se, pu¬ 
kovniče, ubuduće ne trebate gaditi nijednoga po¬ 
sla, ma koji on bio i ” 


106 



5 . 


P ukovnika Đuru Milića nije previše osupnuta 
Kikijeva obavijest da je u Madridu, u ulici 
Alcala, prošao na pola metra od Ante i Mare 
Pavelićevih. Jer on je bio treći očevidac koji mu je 
dojavio da se sučelio s poglavnikom u Španjolskoj. 

Početkom rujna te 1959., pukovnik je u Gradskoj 
kavani popio kavu i rakiju s menadžerom rođe¬ 
nim u Hrvatskoj, vidrom od Imoćanina, koji je u 
kršnome listu upisan kao Fulgencije Vucemilović. 
Sada je argentinski državljanin, preimenovani Aldo 
Valentini. Drži uglednu agenciju u Buenos Airesu i 
sedma je godina kako u privlačnu Južnu Ameriku 
dovodi momčadi jugoslavenske nogometne “velike 
četvorice”: Hajduka, Dinama, Crvene zvezde i Par¬ 
tizana, Pukovnik se uputio na sastanak s njime, u 
vjeri da će kao i uvijek paljetkovati o nogometu i že¬ 
nama. Mada je krenulo po očekivanju, glavna tema 
nametnula se treća, skroz neočekivana. Aldo Va¬ 
lentin!, prepoznatljivo latinski počešljan i sportski 
elegantan, birajući boje koje se podnose, s crveno- 
bijelom kravatom River Plate i njenom značkom u 
zapučku, naglašeno natukne da je na proputovanju 
iz Buenos Airesa u stari kraj (praktično je povezao 
ugodan posjet rodbini i znancima u Imotskome, s 
korisnim i isplativim pregovorima s klubovima u 
Zagrebu, Splitu i Beogradu o njihovim gostovanji¬ 
ma na zelenome kontinentu) desetak dana uživao 
ljetujući u pomodnome Torremolinosu, u blizini 
Malage, s nekom od svojih usputnih konkubina: 

“Ja sam ti, dragi moj Šiljo, kao mornar koga u 
svakoj luci čeka ženska!” - Valentini je uznosito 
nadimao prsa kao kokot. I tek pošto je, trseći se 


da ništa ne izostavi, do potankosti opisao intimne 
vratolomije sa španjolskom damom iz njegove lju¬ 
bavničke liste čekanja, gotovo ravnodušno prosli¬ 
jedi: “Na rivi u Torremolinosu ugledao sam Antu 
Pavelića!” 

Pukovnik se zahliknuo: 

“Prvi put čujem da je Pavelić u Španjolskoj!” 

“Iznenadio sam se kad sam ga opazio. Mislio sam 
da se skriva u Buenos Airesu, a u argentinskim sam 
novinama pročitao da se sklonio u Paragvaj.” 

“Nisi li, baćo, zamijenio Antu Pavelića s nekim 
njemu sličnim?” - gotovo zamrlo zausti pukovnik. 

“Devedeset devet koma devet posto sam siguran 
da je onaj koga sam vidio u Torremolinosu - bio 
Pavelić. Nemoguće da sam ga zamijenio, iako je 
pustio brkove i neupadljivo se ponašao, pa i nije 
privlačio pozornost. U redu, možda bih upao u 
dvojbu da se ranije nisam slučajno namjerio na nj 
u Buenos Airesu. I to dvaput, oba puta prije atenta¬ 
ta. Prvi put u nekome baru, bio je okružen ljudima 
koji su govorili hrvatski, a drugi put on i žena Mara 
išli su mi ususret u ulici Entre Rios, lijepo sam uo¬ 
čio da joj je on nešto rekao, a ona se nasmijala, ali 
nisam čuo čemu se smijala” - oduljio je Valenti¬ 
ni. A zatim se udario dlanom po čelu: “Ma nikako 
se nisam mogao prevariti jer su s Pavelićem bile 
Mara i Višnja. Reci, zar u svijetu postoje dvojnici 
koji skupa šeću, a da su isti kao Ante Pavelić, žena 
mu Mara i kći im Višnja?” I likujući uzvikne: “E 
sada, dragi Šiljo, više nisam siguran devedeset de¬ 
vet koma devet, nego sto jedan posto da je Pavelić 
sa ženom i kćeri bio u Torremolinosu!” 

“Je li netko bio s njima, mislim, zaštitar u prat¬ 
nji?” 

“Na cesti u Buenos Airesu pratio ih je snažni 
mladić, jasno tjelohranitelj. A u Torremolinosu s 
njima je hodao neki čovjek, rastom niži od Ante 
Pavelića, bit će da mu je četrdesetak godina. No taj 
nije bio nalik tjelohranitelju.” 

“Jesi li ikada upoznao Pavelića?” 

“Jesam, ako računam to što sam ga poznavao s 
fotografija, filmskih žurnala i poštanskih maraka u 
NDH...” - cerekavo je umovao Valentini: “Ma še- 
gačim se, dragi Šiljo... Prva dva puta u naravi vidio 
sam ga u Buenos Airesu. U Torremolinosu bio je, 
dakle, treći put.” 

“Jesi li ga u Torremolinosu vidio samo taj jedini 
put?” 

“Da, samo taj jedini put!” 

“Eh, da si se bar raspitao gdje je stanovao, u ho¬ 
telu ili privatno...” 

“Ma jebalo se meni, Šiljo, za Pavelića pored moje 
vatrene Španjolke, slobodoumne perverzne neza- 
jažljivice. U nju sam prosuo cijeli svoj arsenal me¬ 
taka.” 

“Šteta što nisi saznao gdje je boravio Pavelić. I 
tko je bio čovjek s njime.” 

Valentini prijekorno odgleda pukovnika: 

“Čudi me, dragi Šiljo, kako tvoja policija nije sa¬ 
znala da je Ante Pavelić u Španjolskoj. Oprosti, ali 
to je za me neoprostiv obavještajni previd.” 

“Rekao sam ti, baćo, da o tome čujem prvi put. A 
daje takav glas o Paveliću došao do naše službe, ja 
bih, valjda, to znao, bogamu.” 

“Čudno, čudno, vrlo čudno. I evo, nakon što si 
mi priznao da veliki policajac kakav si ti ne zna da 
je Pavelić u Španjolskoj, tek sada počinjem vjero¬ 
vati kako tvoji doista nisu pucali u njega, preklane 
u Buenos Airesu. Do danas me nitko nije razuvje¬ 
rio da atentat nije bio Udbino maslo.” 

“Naravno da naši nisu pucali u Buenos Airesu. 
Da smo ga mi uzeli na nišan, zar bi Ante Pavelić 


preživio? Mućni glavom, baćo!” - otupio mu je ot- 
por. 

Kad je polazio na sastanak u Gradsku kavanu, 
pukovnik se napinjao da se u trenucima opušteno¬ 
sti nekom banalnom sitnicom ne oda kako je zbog 
Ante Pavelića više od sto dana izmijenjena izgle¬ 
da lunjao Buenos Airesom i pristojno ga upoznao. 
Tamo je stalno strepio da se nenadano ne sudari s 
klepetalom Aldom Valentinijem. 

Drugi koji je poslije Alda Valentinija obavije¬ 
stio pukovnika Đuru Milića o Pavelićevu egzilu 
u Španjolskoj bio je previjani trgovac Aleksandar 
Hajduka. Iz Lisabona, gdje je povoljno ugovorio 
uvoz portugalskoga pluta i nekih rudača, svratio je 
u Madrid da uspostavi prve uvozno-izvozne veze 
sa Španjolcima. Misija mu je bila pod naznakom 
top secret, budući da Jugoslavija nije održavala di¬ 
plomatske odnose s dvjema pirinejskim državama. 
Režimi Antonija Oliveire Salazara u Portugalu i 
Francisca Franca u Španjolskoj nazivani su klero- 
fašističkim, protukomunističkim i represivnim i 
stoga nije bilo uputno da se pročuje kako Titovi 
komunisti trguju s fašistima. Pukovnik je bio oba¬ 
viješten o Hajdukinu povjerljivome putovanju na 
ministarskoj razini, s diplomatskom putnicom, i 
sastao se s njime uoči polaska. 

“Javljeno nam je, baćo, daje Ante Pavelić umakao 
iz Argentine, gdje mu je poslije atentata prijetilo 
uhićenje i izručenje, i sada je u Španjolskoj. Vidjeli 
su ga koncem kolovoza u ljetovalištu Torremolino¬ 
su sa ženom Marom, starijom kćeri Višnjom i neu¬ 
tvrđenim pratiocem” - krenuo je ravno u glavu. 

“I što mi je činiti?” - upita Hajduka. 

“Da se raspitaš o Paveliću. Gdje se nastanio? S 
kime se sastaje? Tko ga uzdržava? Koliko ostaje 
u Španjolskoj? Sve što budeš iščeprkao za nas je 
premija. Ne tražim od tebe policijsko zauzimanje, 
nego nenametljivo zanimanje. Tvoji kolege trgovci 
u Madridu možda su nešto načuli o njemu...” 

Aleksandar Hajduka je saznao više nego što je 
pretpostavljao. Slučaj je udesio da su mu za prevo¬ 
ditelja dodijelili zagrebačkoga kolegu s fakulteta 
Andriju Kusa, koji je 1945. preživio Križni put u 
Bleiburgu i nakon bijega se nastanio u Madridu. 
Mada ga nije pitao o Anti Paveliću, Andrija mu je, 
uživajući u ulozi glasonoše bombastičnih novosti, 
ponudio senzaciju za kojom je Hajduka žudno 
tragao. Rekao mu je kako je od proljeća među Hr¬ 
vatima sve učestalije kola priča da je poglavnik u 
Madridu, ali da se njegov boravak drži u tajnosti, 
čak i pred vodećim ustašama. Kus je najprije na¬ 
čuo da Pavelić sa ženom Marom i kćeri Višnjom 
stanuje u ulici Del Narvaez i da je u stalnoj vezi 
s nadbiskupom Ivanom Evanđelistom Šarićem i 
franjevcem Brankom Marićem. A zatim se Kus i 
osobno uvjerio u točnost tvrdnje u koju je dotle 
sumnjao, uvjeren da ju je zamijesila nečija prebuj- 
na mašta: 

“Nedavno, u parku Retiro ugledao sam poglav¬ 


nika, koji je pustio brkove, s kćerkom. Nisam pri¬ 
mijetio da ih netko čuva. Sjedili su na klupi bez tje¬ 
lesne zaštite, a on je krušnim mrvicama opušteno 
hranio vrapce.” 

“Jesi li im se javio?” - oprezno ga je pitao Haj¬ 
duka. 

“Iako Španjolci vele kako nema gorega slijepca 
od onoga koji ne želi vidjeti, ipak sam samo prošao 
pokraj njih. Bilo bi idiotski da sam zastao i pozdra¬ 
vio ih. Prije svega, jer ih osobno ne poznam, a i 
stoga što žudim da ovdje mirno proživim i radim, 
bez petljanja u politiku. Kad bi čuvari koji se bri¬ 
nu o poglavnikovoj sigurnosti saznali da sam ga 
prepoznao, uletio bih u nevolje. Ne bi bili odušev¬ 
ljeni što je neki slučajni prolaznik, i k tome Hrvat, 
provalio da Pavelić nije u Južnoj Americi, kako su¬ 
stavno puštaju glasine na Hrvatskome satu, nego u 
Madridu!” - ogradio se mimo volje Kus. 

Poslije povratka Aleksandar Hajduka je Kusovo 
otkriće prenio Đuri Miliću. 

Zagreb, u ponedjeljak, 12. listopada 1959. ujutro, u 
uredu Ivana Krajačića 

S kokni u Madrid i ispitaj što se zbiva s Antom 
Pavelićem. Prvih dana samo istražuj. Bit ćemo 
u vezi i, ovisno o okolnostima, potom se dogovo¬ 
riti što nam je najbolje poduzeti” - odlučio je Ivan 
Krajačić kad je saslušao pukovnika Milića koji mu 
je izložio što je saznao o posljednjoj poglavnikovoj 
postaji. 

Krajačić ga je požurivao da što prije otputuje u 
Španjolsku nakon što mu je diplomatski kurir ju¬ 
goslavenske ambasade u Argentini u subotu donio 
pošiljku Predraga Grabovca. U pošiljci je bila knji¬ 
ga Dr. Ante Pavelić u svjetlu činjenica, koju je u Bu- 
enos Airesu objavio Dubrovčanin Vlaho Raič, iz¬ 
davač emigrantskoga časopisa Slobodna riječ, poo¬ 
davno odmetnut od poglavnikova okruženja i sada 
priklonjen prozapadnim hrvatskim demokratskim 
intelektualcima iz obje Amerike; te dugi prilog 
Ante Paveliča naslovljen: Dva Krvna Neprijatelja 
Hrvatskog Naroda, tiskan u tjedniku Hrvatska, u 
Buenos Airesu, s nadnevkom 15. rujna 1959. 

"I u Raičevoj knjizi i u Paveličevu članku podvu¬ 
kao sam redove iz kojih ćeš nazrijeti da jačaju pu¬ 
kotine, previranja i diobe među ustašama u Južnoj 
i Sjevernoj Americi. Brod im se gadno nasukao!” 
- bio je uvjerljiv Krajačić. 

Pukovnik je pročitao podvučene stavke. Najpri¬ 
je one iz Raičeve knjige: 

Dr. Pavelić simbolizira NDH i njenu ratnu poli¬ 
tiku. Ta je doživjela brodolom koji je stajao hrvat¬ 
ski narod silnih žrtava. Dužnost je, ne samo hrvat¬ 
skih političara, nego svih rodoljubnih Hrvata da ne 


povežu hrvatsku narodnu borbu s politikom koja 
uopće nema izgleda na uspjeh, a sama sobom kao 
nastavak Paveličevih koncepcija nužno donosi teš¬ 
ko nasljeđe... U slučaju dra Paveliča njegov je neu¬ 
spjeh potpun. On je do zadnjega časa ne samo svoju 
politiku nego i NDH povezao s Berlinom, s Osovi¬ 
nom pa je time najveći krivac zaposlijif^o stanje 
hrvatskoga naroda. Ovo je povijesna činjenica i mi 
ju moramo iznositi samo zato da se istina ustano¬ 
vi. Hrvatskoj emigraciji i hrvatskom narodu uopće 
mora biti jasno da je dr. Pavelić politički dokončao 
i da se vezivanjem uz njega samo štetuje hrvatskoj 
narodnoj borbi. Napose hrvatska emigracija treba 
biti na čistu, da nema političkoga faktora na Zapa¬ 
du, koji bi podržavao političku akciju, koju otvoreno 
ili prikriveno dr. Pavelić vodi. Bilo bi pravo političko 
samoubojstvo nadati se, da bi se međunarodna si¬ 
tuacija mogla razviti tako, da bi se ma tko politički 
utjecajan mogao pomiriti s time, da dr. Pavelić dođe, 
odnosno bude ponovno doveden na vlast. 

Vlaho Raič je nadalje ustvrdio: 

Nakon rata, a osobito u toku posljednjih godina, 
hrvatska poratna intelektualna emigracija je gotovo 
listom napustila Pavelićeve redove, te se ili okupila 
u novoosnovanim skupinama, ili se povukla što je 
šteta i pogrješka. Hrvatska republikanska stranka',' 
Hrvatski demokratski odbor', te razna novoosno¬ 
vana društva, kao Hrvatsko-argentinski kulturni 
klub', svi su raskinuli svaku vezu s Pavelićem. Ovaj 
raskid, očito je, teško peče dra Paveliča i odatle nje¬ 
gova anatema na inteligenciju. Bio bi, međutim, 
dokaz političke nezrelosti, da je poratna hrvatska 

inteligencija ostala i dalje u redovima dra Pavelića, 
Njegov je režim nanio teške moralne i materijalne 
rane zbog kojih i danas krvari cio hrvatski narodni 
život.. Ovi hrvatski poratni emigranti jasno uočuju 
hrvatsku narodnu problematiku, iako je, što je pri¬ 
rodno, promatraju s raznih gledišta. Ali svi se slažu 
u osnovnom problemu: u neodstupnoj odlučnosti, da 
se uspostavi demokratska hrvatska država. Već ovaj 
njihov politički vjeruju imperativno iziskuje, da se 
luče od dra Pavelića i njegove političke aktivnosti... 

Uz opasku daje Ante Pavelić upropastio hrvatski 
moralni kapital i da mu se ugled odavno izlizao, 
Vlaho Raić zaključuje: 

Taj veliki moralni, a prema tome i politički kapital, 
potpuno je, međutim, uništio Pavelićev režim. Po¬ 
sljedice toga osjeća i danas hrvatski narod. Pavelićev 
režim, u stvari sam Pavelić, jer je on bio inspirador, 
voditelj i predstavnik tog režima, srozao je moralno 
hrvatski narod u očima velikog dijela vanjske jav¬ 
nosti na balkanski niveau. Osobito su mnogo ško¬ 
dili moralnom ugledu hrvatskog naroda i njegovom 
dobrom glasu u kulturnom svijetu sramotni i teški 
progoni naših Židova i otimačina njihove imovine... 
Ustaški pokret nije pozvan da služi jednoj osobi. Tko 
nije podesan, zbog bilo kojeg razloga, da koristi hr¬ 
vatskoj narodnoj borni, treba sići s političke pozorni¬ 
ce. Dr. Pavelić je pako vrlo štetan. Njegov je politički 
i moralni položaj u kulturnom svijetu očajan i ne¬ 
popravljiv. Da cio hrvatski narod, od novorođenog 
djeteta do starca, nosi na svojim leđima dra Paveli¬ 
ća, ne bi ga mogao iznijeti na vlast, niti pridonijeti 
iole dobra za ostvarenje hrvatskih narodnih težnja. 
Stajati politički uz dra Pavelića, znači davati nepri¬ 
jateljima hrvatskih narodnih težnja moćno oruđe u 
njihove ruke, znači pomanjkanje političke pameti, 
znači nepoznavanje prilika i političkih odnosa u svi¬ 
jetu. Jer nema odgovorna državnika, ni političara 
na Zapadu, koji bi pomogao akciju, koja se vodi u 
ime dra Pavelića. Hrvatska se ne može osloboditi u 
Paveličevo ime. To je aksiom. 


Milić se za boravka u Buenos Airesu raspitao 
kod Predraga Grabovca o Raiću, o kome je dotle 
jedino znao da nije ni blizu prve postave izbjeglica 
koji neprijateljski djeluju protiv Jugoslavije. Služba 
ga je svrstala među neopasne i zato joj nije bio pri¬ 
vlačna meta. Grabovac je opisao Raića kao profe¬ 
sorski mudra ultranacionalista: 

“Otkad je raskrstio s Pavelićem, Vlaho Raić nam 
je odjednom postao koristan. U svome glasilu Slo¬ 
bodna riječ iz broja u broj sije sjeme razdora kod 
ionako sve podjeljenijih Hrvata u Argentini. Nisam 
obaviješten” - dodao je Grabovac - “tko novčano 
pomaže izlazak mizerno nakladne Slobodne riječi. 
Ta zagonetka očito muči i Pavelićeve ludogubne 
vjernike, koji psuju prodanoga pokvarenjaka Raića 
daje plaćenik jugoslavenske ambasade, što ne stoji. 
No ja se upirem da ustaše zagrizu u vlastiti mamac 
i sami povjeruju u tu neistinu!” 

Proučivši napis koji je Hrvatskoj poslao iz Ma¬ 
drida, pukovnik je dokučio da je Pavelić došao do 
Raićeve knjige. Mada se pozorno čuvao da mu u 
članku ne spomene ime, poglavnik je polemički 
izgrdio još jednoga prebjega iz svoga stada. Raić je 
potrošenu ustašku vjeru na sve gorem glasu i koja 
se njiše na zakrpljenoj paukovoj niti disidentski za¬ 
mijenio za probitačniju, zapadnu i demokratsku. 

Pavelić je u Hrvatskoj napisao: 

Nikada kroz vjekove nije hrvatski narod bio iz¬ 
vrgnut tako strašnom zlu, kao što je sada pod tu¬ 
đinskom i komunističkom tiranijom. Ne samo hr¬ 
vatskom narodu, nego i drugim narodima se je 
događalo, da privremeno izgube slobodu i da neki 
neprijatelj zaposjedne njihovu zemlju, nu time ipak 
ne dolazi u pitanje njihov obstanak kao naroda uo- 
bće. Nu kod hrvatskog se naroda sada, u nazočnom 
slučaju, radi upravo o pitanju njegovoga obstanka, a 
to iz sljedećega razloga: 

Proti njemu su se danas udružila njegova dva 
najveća neprijatelja, koji ga obojica smatraju naj¬ 
većom zaprekom za postignuće njihovih ciljeva i za 

osiguranje njihova uspjeha ne samo na teritoriju 
Hrvatske, nego i na cielom onom području, A ta dva 
neprijatelja su velikosrbstvo i komunizam, 

Velikosrbstvo zasliepljeno svojom tobožnjom veli¬ 
činom, oduvjek se zanosi mišlju i namjerom, kako bi 
Srbiju neograničeno povećalo i proširilo na susjedne 
zemlje i napose na cielo područje hrvatskih zemalja. 
Ta namjera sadrži i podpuno izkorienjenje i unište¬ 
nje hrvatskog naroda kao takovoga, jer je velikosr¬ 
bstvo uvjereno, a i iz prošlosti je poučeno, da svoje 
namjere ne može ostvariti, dok god hrvatski narod 
postoji. Treba dakle sva sredstva upotriebiti, koja 
vode k tom cilju i omogućuju ga. 

Drugi neprijatelj, komunizam, ima također naka¬ 
nu hrvatski narod uništiti, da postigne svoje ciljeve, 
a ti su uništenje narodnoga osjećaja uobće, svake 
tradicije, svih moralnih vriednosti, te svakog vjer¬ 
skog i ljudskog osjećaja. Hrvatski narod je u postiza¬ 
vanju tih ciljeva najveća zapreka na ovom području, 
i zato ga treba uništiti. 

Svi znamo da je hrvatski narod u domovini una¬ 
toč najvećih nasilja, koje ti neprijatelji nad njime 
vrše, ostao čvrst i nepopustljiv, te će sigurno u da¬ 
nom času sav pravu priliku upotriebiti, i tuđinsko 
nasilje iz svoje domovine odstraniti. 

Sto se tiče nas koji se nalazimo u tuđem svietu, 
na nama je dužnost sve učiniti, da čim prije i čim 
sigurnije do toga časa dođe. 

Poznato je da na tom najsavjestnije i najpožrtvo- 
vanije radi Hrvatski Oslobodilački Pokret, u kome 
su usredotočene sve prave hrvatske snage, okupljene 
u redovima Hrvatskog Ustaškog Pokreta, Hrvatske 
Seljačke Republikanske (Radićeve) Stranke, Hrvat¬ 
skih Oružanih Snaga, te svih rodoljuba svrstanih u 
družtva i organizacije po raznim zemljama u tuđi¬ 
ni, a sa istim oslobodilačkim ciljem, kako je to usta¬ 
novljeno izjavom od 8. lipnja 1956., podpisanom po 
predstavnicima tih činbenika. 

To je mjesto rada svakog čestitog hrvatskog rodo¬ 
ljuba u tuđini i samo tim putem če biti izvršeno oslo¬ 


bodilačko djelo, koga sav hrvatski narod u domovini 
očekuje, a kojim će djelom biti zauviek osujećena 
namjera neprijatelja hrvatskog naroda. 

Iz gore navedenog odlomka u rečenoj izjavi je 
vidljivo da se pripadnici Hrvatskog Oslobodilačkog 
Pokreta koji su izjavu podpisali, nisu bavili praznim 
riečima o slogi, nego su je i proveli te svakom česti¬ 
tom rodoljubu, svakom družtvu i organizaciji, prili¬ 
ku dali, da se tako provedenoj slogi priključe u radu 
za svetu hrvatsku narodnu stvar, nego je proti njoj, a 
u službi neprijatelja hrvatskog naroda, velikosrbstva 
i komunizma. 

Nu čestiti hrvatski rodoljubi u tuđem svietu se ne 
daju zavađati na stranputicu, jer znaju da Hrvatski 
Oslobodilački Pokret radi na oslobodilačkom djelu, 
i taj je rad najveće jamstvo da će se hrvatski narod 
osloboditi, da če oba rečena neprijatelja biti u domo¬ 
vini odstranjena, i da će Nezavisna Država Hrvat¬ 
ska biti ponovno uzpostavljena. 

Pukovnik Milić je telefonirao Krajačiću: 

“Vlaho Raić je odličan. Pa on, baćo, radi za našu 
stvar, i još bez groša. Ali i da smo ga platili, ma ko¬ 
liko god bismo mu dali, isplatilo bi nam se!” 

‘‘Što kažeš o članku senora Pabla?” - pitao je Kra- 
jačić. 

“Mlakonjavo i blijedo. Svi su mu krivi, a jedini 
je on djevičanski čist i ispravan. Beznačajno. Šuć 
muči prolij!” 

“I ja isto mislim!” - suglasio se Krajačić podsje¬ 
tivši se pitke misli ruskoga revolucionara i filozofa 
Aleksandra Hercena: Politička emigracija ništa ne 
zaboravlja, ali i ništa ne umije naučiti. 

Spuštajući slušalicu, pukovnik se nečega sjetio i 
ponovno je naslonio na uho: 

“Halo, Stevo, čuješ li me?” 

“Kaži, amigor 

“Onako, bez osobite veze. Moj školski kolega 
Filip zvani Vojvoda od najranije mladosti snivao 
je da ode u Španjolsku. Stalno nam je pjevao pje- 

srnu: Madrido, Madrido, glavni grad Spanjole, u 
tebi smo se voljeli, ja i moja Lole! Dok je Lole ple¬ 
sala rumbu kojeskime, ja sam je proklinjao, nju i 
njeno ime! - Ta opčinjenost postala je motor koji 
je potjerao Vojvodu da krene u španjolski građan¬ 
ski rat, prijavio se među dobrovoljce internacio¬ 
nalnih brigada. Ali nije bio sretne ruke jer su ga 
zaustavili u francuskim Pirinejima i vratili ga pod 
policijskom pratnjom u Zagreb. U partizane je 
pobjegao 1942. i u nekoliko navrata smo se viđali 
ratujući u Gorskome kotaru. Španjolska i Madrid 
nisu mu izlazili iz mašte, zanosio se govoreći da 
će, ćim pobijedimo i on se potkoži, zapucati pra¬ 


vac - Espanal - Poslat ću ti razglednicu iz Madri¬ 
da! - obećavao mije Vojvoda. Ali nije dočekao da 
želju pretvori u stvarnost. Nestao je u nekoj bici 
oko Fužina. I evo sada se ja spremam u Madrid. 
Da je poživio, poslao bih mu razglednicu samo 
s tekstom njegove omiljele: Madrido, Madrido, 
glavni grad Spanjole... - Jesi li poznavao Filipa 
Vojvodu?” - upita Šiljo. 

‘‘Nisam. Da je uspio ući u Španjolsku, možda bih 
ga i upoznao!” ~ reče Stevo. 

“Šteta...” 

“Šteta je svakoga našeg palog druga, companeror 
- zaključi priču Stevo. 

Madrid, u petak, 16, listopada 1959. 

S ivjelo je predvečerje kad je fra Marić bez najave 
došao k nadbiskupu Šariću; 

“Ne donosim dobre glase, oče nadbiskupe!” - za- 
hroptao je s vrata. 

“Je li nešto s poglavnikom?” - naslutio je nad¬ 
biskup. 

“Pogodili ste. Poglavniku je ovih nekoliko dana 
bilo sve slabije, a danas su ga, nakon žučnoga na¬ 
pada, bolovi jako pritegli pa smo ga milostiva gos¬ 
pođa Mara, gospodična Višnja i ja prevezli u Nje¬ 
mačku kliniku.” 

“Isuse!” - nadbiskupu se izobličilo lice kao u 
iskrivljenome zrcalu, na što je fra Marić pokušao 
razblažiti gorku novost koja ga je presjekla: 

“Sreća u nevolji bila je da je poglavnika preuzeo 
čudotvorac od liječnika, njemački profesor Rudolf 
Seitz. Guli ste, dašto, o njemu, oče nadbiskupe..” 

“Na žalost, nije mi poznato to ime” - zaustavi ga 
obzirno nadbiskup. 

“Rudolf Seitz je za Trećega Reicha bio osobni li¬ 
ječnik Hermanna Goringa” - teatralno zabaci gla¬ 
vu fra Marić eda bi pojačao svoj ključni doprinos u 
pronalaženju prave osobe koja skrbi nad životom 
oboljeloga poglavnika. “Seitz je doživio udes kao 
i mi jer se 1945. morao skloniti iz svoje domovine 
da mu ne sude Amerikanci ili, ne dao Bog, Englezi 
ili Rusi!” 

“Hvala Gospodinu da je poglavnika predao u 
ruke vrsnoga specijalista! Jer ako je profesor Se¬ 
itz liječio Goringa, najvažniju ličnost u Reichu iza 
Hitlera, onda nema dvojbe da je einzein klasa!” 
- nadbiskup samoutješno proprati Marićev rijek. 


“Profesor Seitz se potresao kad sam mu otkrio 
da mu je pacijent naš poglavnik” - raspričao se fra 
Marić. “Dok ga je ogledao i potom pregledavao 
u najsuvremenije opremljenoj klinici, kakvu još 
nisam vidio, Seitz je rekao poglavniku da je pre¬ 
poznao njegovo čvrsto lice s fotografija i slikopisa 
iako sada ima brkove. Veli, počašćen je što je na¬ 
pokon upoznao mitskoga hrvatskog vođu, koji je 
ostao odani saveznik pokojnih njemačkih velikana 
fuhrera i reichsmarschalla Goringa.” 

“Utješno je” - blaženo pridodadne nadbiskup 
- “što nam se njemački prijatelj našao u teškoj ne¬ 
volji, ovdje u tuđini. Uvijek se uzdaj u Nijemca, ni¬ 
kada te neće iznevjeriti, tako mi je govorio pokojni 
otac.” I tada se prožigao: “Dobri moj fra Branko, 
mi razvezali, a da te odmah ne upitah o najvažni¬ 
jem. Kako je poglavniku?” 

“Profesor Seitz je unatoč žučnom napadu odu¬ 
stao od operacije. Dao mu je lijekove, odredio di¬ 
jetu i vratio ga na kućnu njegu. Nakon što poglav¬ 
nik preleži tri dana i oporavi se od iscrpljenosti i 
bolova, moči će ponovno izlaziti u lagane šetnje. 
Zakazao mu je pregled točno za mjesec dana, u 
ponedjeljak, 16. studenoga prije podne” - reče fra 
Marić, na što ga nadbiskup škiljavo pogleda: 

“Iako poglavnikovo zdravlje nema cijene koju 
mi Hrvati ne bismo podnijeli, rado bih saznao je 
li pregled kod specijalista kakav je Rudolf Seitz bio 
jako skup?” 

Rastegnuti osmijeh fra Marića kazivao je više od 
stotinu rječit: 

“Oče nadbiskupe, kad sam ga pitao koliko smo 

dužni, profesor Seitz je odbio prozboriti i slova o 
novcu. Ovo je njegov mali obol hrvatsko-njemač- 
kome ratnom prijateljstvu, bio je odrješit. Snažno 
je počašćen što je došao u prigodu da pomogne 
obnovitelju hrvatske državnosti. Dodao je kako 
podjednako pristupa svakome pacijentu, no ovaj 
put svjesno odstupa od svoga etičkog pravila i po¬ 
glavniku če pokloniti največu moguću pozornost. 
Pazit će ga, obećao mi je, kao što je pazio nezabo¬ 
ravljenoga reichsmarschalla Goringa.” 

Maričevo kazivanje dovelo je nadbiskupa do tro- 
nuća: 

“To sam i očekivao. Upamti, sinko: nema nam 
boljih prijatelja do Nijemaca!” 

Fra Branko Marić mu je još ispričao da je profe¬ 
sor Rudolf Seitz prije odlaska ponudio troje Paveli- 
ća i njega pićem i slasticama, a poglavnikov bespri¬ 
jekorni njemački izgovor ocijenio akademskom 
deseticom. 

Zračna luka u Zagrebu, u nedjelju, 19, listopada 
1959. 

Đuro Milič i Aleksandar Hajduka našli su se u 
zračnoj luci u Lučkome: 

“Je li sve u redu, baćo?” - upita pukovnik. 

“Sve u redu, kb na Bledu!” - praznom izrekom 
odgovori Hajduka. 

Nakon sastanka s Ivanom Krajačičem, Milič je 
smislio plan kako da drugi put krene na neznano 
putovanje u potragu za Antom Paveličem. Za džo- 
kera je izabrao Hajduku, koji je bez nećkanja pri¬ 
hvatio da ga prati kao suputnik. 

“Ti si pametan, baćo, i neću ti zamazivati oči” 
- tako ga je prošloga utorka obrađivao pukovnik. 
“Ovo što ću ti odati državna je tajna, a na tebi je 
da pomogneš kako bismo uspješno obavili posao. 
Zadužili su me s visokoga mjesta da ispitam što 


je s Paveličem. Trebaju mi opipljivi dokazi da se 
nastanio u Španjolskoj kako bi naša vlada ishodila 
njegovo izručenje! Ili da mu Franco, pod međuna¬ 
rodnim pritiskom, što je izglednije, otkaže gosto¬ 
primstvo. Shvatio si da ćeš mi u Madridu poslužiti 
kao štit. I da ćeš iskoristiti zagrebačku vezu, An¬ 
driju Kusa, tako se zvao, je li? Samo što ti uz mene 
ovoga puta neće biti potrebne njegove prevoditelj¬ 
ske usluge. Ali Kus može postati dragocjeni igrač 
bude li ispričao što zna o Paveliču i što o njemu 
govore Hrvati u Madridu. Najhitnije će nam biti da 
otkrije gdje stanuje i tko ga čuva...” 

“Ideš li ga srediti, Šiljo?” - neugodno raspali Haj¬ 
duka, no Milič nije priznao: 

“Ni govora. Jedina mi je zadaća da istražim gdje 
Pavelić boravi i što radi.” 

Milićev naum bio je da uđe u Španjolsku s put¬ 
nicom na ime Miroslava Petroviča, trgovca iz Be¬ 
ograda. Kako Petrović vlada kastiljanskim, ujedno 
če i prevoditi Aleksandru Hajduki dok budu pre¬ 
govarali sa španjolskim izvoznicima o diskretnoj 
kupovini južnoga voća, maslina, merino vune i 
ribljega brašna za - na papiru neprobojno - jugo¬ 
slavensko tržište; kao i o još nečujnome dogovoru 
o otvaranju jugoslavenskoga trgovačkog predstav¬ 
ništva u Madridu. 

S dopredsjednikom španjolske komore Osval- 
dom Ramirezom Calderonom Hajduka je tele¬ 
fonski uročio da u ponedjeljak poslije podne on i 
tobožnji mu kolega Petrović podignu vize u špa- 
njolskome konzulatu u Ziirichu kako bi zatim ve¬ 
černjim letom Iberije proslijedili u Madrid, gdje če 
u utorak početi poslovne razgovore. 

Hajduka je pozvao i Andriju Kusa. Zamolio ga 
je da ga s beogradskim partnerom dočeka u zrač¬ 
noj luci u Barajasu i odveze do hotela Plaža, gdje 
će im rezervirati jednokrevetne sobe. Kus je no¬ 
stalgično zadužio Hajduku da mu donese što više 
zagrebačkih novina i časopisa, novu monografi¬ 
ju Zagreba, bocu šibenske travarice, vrećicu Kiki 

bombona i lutku u šestinskoj nošnji iz Narodnih 
rukotvorina. 

U subotu je pukovnik otišao na posljednji do¬ 
govor s Krajačićem. Zaključili su da ne postoji ni 
miligram izgleda za otmicu Pavelića u policijski 
kontroliranoj državi Španjolskoj. Takav mahnit 
pokušaj visio bi na tananoj niti koja dijeli zdravu 
pamet od gluposti. Složili su se da je jedino rješe¬ 
nje - ubiti ga. Ali kako? 

“Vidi što ćeš čim izvidiš koji je izbor najpouz¬ 
daniji.” Stevo Krajačić je s povjerenjem prepustio 
Šilji Miliću da prilagodbene smisli kako će se 
obračunati s poglavnikom. Ubosti ga nožem ili 
otrovanim vrškom kišobrana? Ubaciti mu cijanid 
u hranu ili piče? Prišuljati mu se iza leđa i zada¬ 
viti ga konopcem? Ili ga izbušiti prigušenim col- 
toml Nametnuo se i problem: kako do revolvera? 
“Iako Hajduka putuje s diplomatskom putnicom 
i zaštićen je imunitetom, ipak ne smijemo riski¬ 
rati da do dolaska u Madrid muchacho treperi u 
strahu” - oprezno će Krajačić. “Ne bi bilo umno 
da skriveno prenosi pljucu u ručnoj torbi s dvo¬ 
strukim dnom. Ne može se predvidjeti hoće li 
zazorna španjolska policija zakomplicirati stvari 
kad ugleda putnicu komunističke zemlje... Nema 
druge nego da ti tamo kupiš colt na crnome trži¬ 
štu. Moraš se okretno snalaziti u tome neredu! I 
budi vraški oprezan, amigor 

“Koliko bi mi lakše bilo, baćo, da ovo s Paveli- 
čem mogu odraditi s našim, kako smo ga zvali, in¬ 
struktorom snajperista Petrom Rakom!” - potužio 
se pukovnik. 

“Uzalud cmizdriš, hombre. Zazivati izgublje¬ 
no janješce Petra dođe ti kao šaputati gluhome, a 
namigivati slijepome... Zaboravio sam ti kazati” 
- podsjetio se Krajačić - “da mije Petrov otac Este- 
ban nedavno napisao kako mu je sin jedinac zavr¬ 
šio pravo i sada vodi vinariju. Vjenčao se sa svo¬ 
jom Mostarkom i čekaju dijete. A osvojio je drugo 


mjesto na prvenstvu Čilea u gađanju iz zračnoga 
pištolja!” 

“Šteta da smo ostali bez Petra! Ne mogu ga pre- 
žaliti” - nije se mirio pukovnik, iz koga se proti¬ 
sne jaka psovka: “Bio je idealan snajperist, u sebi 
je zadivljujućom mirnoćom potiskivao istinu daje 
ispred njega čovjek koga mora ubiti. Jednostavno, 
za Petra je to bila samo meta, kao glineni golub, a 
ne živo biče koje hoda.” 

“Prošla baba s kolačima!” - zijevne Krajačić i po¬ 
kaže jake zube. 

Zapovjednik pogranične policije proveo je služ¬ 
benim prolazom pukovnika Đuru Milića i Alek¬ 
sandra Hajduku u bescarinsku zonu i udario ži¬ 
gove u njihove putnice: Zagreb Lučko 19. X 1959. 
Izlaz - Exit. Nakon što ih je napustio, u očekivanju 
dolaska /AT-ova zrakoplova iz Beograda sjeli su za 
šank i uz kave da se rasanjaju. 

“Analitičari službe koji prate inozemni tisak pro¬ 
našli su proturječna izvješća o Anti Paveliću. Po 
nekim pariškim listovima, on je sada u Portugalu, 
dok američki dopisnici tvrde da je u Asuncionu, 
gdje obučava zaštitare paragvajskoga diktatora, 
generala Alfreda Stroessnera” - iznio je pukovnik 
najnovije zapadne spoznaje. Očekivao je da će Haj¬ 
duka prokomentirati nagađanja o poglavnikovu 
boravištu, no on umjesto toga lupeški sumnjičavo 
upije oči u njega: 

“Ti, Šiljo, ipak ideš srediti Pavelića...” - nasmije 
se prividno nestašno. 

Pukovniku se glasno omakne: 

“Melješ pizdarije, baćo. Doista ne kanim učiniti 
to što pomišljaš.” Osvrnuo se i kad se osvjedočio 
da poizbliza nema ljudi koji će ga čuti, ismijao je 
Hajduku: “I kad bih ga likvidirao - ali neću - ti 
si se toliko usprednuo zbog njega kao da žališ što 
ćemo ga skinuti s vrata, jeba te pas...” 

“Sada ti melješ pizdarije, iako znam da znaš kako 
ne bih zažalio da mu prospeš crijeva. No cvikat ću 


116 


Meta poglavnik: živ ili mrtav 


u strahu budeš li to učinio dok smo u Madridu, 
najvjerojatnije kao jedini komunisti iz Jugoslavije 
kojima je španjolsko ministarstvo vanjskih poslova 
odobrilo vize da legalno uđu. Policija bi nas stavi¬ 
la na popis najsumnjivijih i poput krpelja nam se 
zalijepila za kožu. Ne vidim kako bismo se iskobe¬ 
ljali iz njezina zagrljaja bude li se dokopala nečega 
sumnjivog o nama...” 

“Čega sumnjivog, na primjer?” 

“Da, na primjer, otkrije kako ti nisi trgovac Pe- 
trović, nego... znaš već što.” 

Pukovnika je zaskočila možebitna rizična mo¬ 
gućnost koju mu je predočio oprezni Hajduka. No 
i dalje ga je hladio uvjeravanjima da je nepotrebno 
zabrinut: 

“Putujem jedino zbog traganja, baćo. Onaj tko 
ne traži ništa i ne nađe! A budući da želim uspjeti, 
moram zaboraviti tri riječi: ne smijem, neću i ne 
mogu!” 

Sitna prozirna sumaglica valjala se kad je convair 
elegantno liznuo pistu, unatoč huku sklupčanoga 
vjetra koji je meo pred sobom uvelo lišće i osušeno 
granje. 

Dok se vezivao pred polijetanje, pukovnik je 
ponavljao alibije budu li mu zatrebali nakon ubi¬ 
tačnoga solističkog koncerta koji će održati u Ma¬ 
dridu. Podsjetio se tarotske hijene, novinarke An- 
dree, kad mu je preklane nevjerojatno sumanuto 
pogodila da će u Buenos Airesu doživjeti ljubav 
(“O državnome trošku!” - cinično je pomislio), 
kojoj se ni u snu ne nada i napose da će mu se izja¬ 
loviti Operacija Pavelić, koja će ga dotući i baciti 
u ništavilo. Dugo mu je trebalo dok poslije toga 
promašaja nije izbacio demona iz sebe. Zato se i 
pribojavao da ponovno iskušava Andreinu vidovi¬ 
tost. Odustao je od nakane da je pozove kako ga ne 
bi obezvoljila. 


Madrid, u ponedjeljak, 20. listopada 1959. navečer 

Da se pukovnik nehotice ne oda mučeći se s 
ekavskim izgovorom i time privuče neželjene gro¬ 
move, Hajduka je, pošto ga je predstavio Andriji 
Kusu, napadno naglasio kako je njegov kolega Mi¬ 
roslav Petrović rodom Zagrepčanin, a sada radi u 
Jugoslavenskoj trgovačkoj komori u Beogradu. Za 
svaki slučaj da se Kus, negdašnji ustaški simpatizer 
ne zakopča do grla pred nepoznatim trgovcem s 
istočnih obala Save i Dunava. A i stoga da mu je 
(za svaki slučaj broj dva) lik Đure Milića ostao od- 
nekuda zabetoniran u sjećanju iz vremena dok je 
živio u Zagrebu. 

Milić i Hajduka su se dogovorili da se tzv. Petro¬ 
vić izgovori hunjavicom koja ga je spopala i pre¬ 
skoči zakazanu večeru. Bolje je da Hajduka pođe 
sam jer će Kus biti otvoreniji kad ga kao usput 
bude pitao je li poglavnik još u Madridu. 

Odvijalo se kako su i predvidjeli. Aleksandar 
Hajduka poslije povratka u hotel donio je pukov¬ 
niku vrijedne novosti koje je pokupio večerajući s 
Kusom: 

“Čim se malkice nadudlao, Kus se opustio. Rekao 
mi je da je za dio ovdašnjih hrvatskih emigranata 
već stara vijest da se poglavnik nastanio u Madri¬ 
du.” 

“Kako je provaljena tajna?” - upita pukovnik. 

“Slovenka, bolničarka zaposlena u Njemačkoj 
klinici, koja živi s našim čovjekom, Kusovim od¬ 
ličnim prijateljem Jankom, inženjerom iz Gospića 
- taj tip je jakoga ustaškog uvjerenja - otkrila je 
svome dragom, a ovaj prenio njemu da je Pavelića 
prošloga petka spopao napad žuči i da ga je pre¬ 
gledao ravnatelj te klinike, ugledni profesor Rudolf 
Seitz. Nije ga operirao nego mu je propisao da ne¬ 
koliko dana odleži na kućnoj njezi.” 

“Da li još leži?” 

“Danas u podne vidno iscrpljeni Pavelić izašao je 
iz svoga stana u ulici Del Narvaez i u pratnji kćeri 

Višnje i fratra Branka Marica odšetao se do parka 
Retiro” 

“Od koga je Kus to saznao?” 

“Od znanca, Livnjaka Luke Dolića, poglavnikova 
obožavatelja. Kad se mladi Luka domogao Paveli- 
ćeve adrese, danima ga je sačekivao pred kućom, 
uporan da prvi put vidi uživo svoga idola. Potaj¬ 
no ga je snimio iz daljine i odnio film na razvija¬ 
nje. Luka ne može dočekati sutrašnje jutro dok ne 


ugleda snimke. Kus ga je pitao: hoće li ih prodati za 
dobru lovu nekim novinama? Dečko je pobjesnio. 
Poglavnika, kaže, ne bi prodao ni za sto tisuća pe- 
seta jer bi ga time odao da je u Madridu. Fotografi¬ 
je će mu ostati samo najmilija uspomena i u njih će 
gledati kao u svetinju, radovao se pred Kusom taj 
zalupani livnjački ustaša Luka Dolić.” 

“Izvrsno za prvi dan u Madridu!” - samohotno 
zaključi pukovnik. 

Madrid, u nedjelju, 26. listopada 1959. 

A leksandar Hajduka se nakon šestodnevnoga 
izbivanja u Madridu vratio u Zagreb. Šiljo se 
s olakšanjem oslobodio tereta njegove uplašene 
sjenke. Tek tada je uključio u četvrtu brzinu i iz 
sve snage počeo se pripremati da smakne Pavelića. 
Dotle je u više navrata morao obmanjivati Hajdu¬ 
ku zatupljujuće mu ponavljajući kako nije došao 
ubiti poglavnika nego da za potrebe službe samo 
ispituje gdje stanuje, što radi, s kime se viđa od 
Hrvata, a s kime od Španjolaca i tko mu pokriva 
boravak. Uz Kusovu pomoć Hajduka je locirao 
Pavelićev stan u ulici Del Narvaez i ured u Alcali. 
A prije nego što je odletio, oproštajno je posje¬ 
tio dopredsjednika trgovačke komore Osvalda 
Ramireza Calderona i objasnio mu da će Petrović 
- kao vjerojatni budući povjerenik Jugoslavenske 
trgovačke komore u Madridu - donekle prod¬ 
uljiti boravak. Najpreča mu je zadaća da prouči 
poslovna iskustva uspješnih španjolskih tvrtki i 
zato ga je zamolio da mu uroči susrete s njihovim 
šefovima. Hajduka je dodao kako će Petrović 
pogledati i prostorije koje dolaze u obzir da se u 
njih useli jugoslavensko predstavništvo. Ramirez 
je obećao Hajduki da će pomoći beogradskome 
kolegi. 

Nakon što je ispratio Hajduku, zatajivši da mu je 
danas rođendan, Šiljo, koji je zagazio u četrdeset 
četvrtu, krenuo je u potragu za coltom s prigušiva¬ 
čem i počeo učestalo pratiti poglavnikova kretanja, 
dakako mimo Kusova znanja. 


Madrid, posljednjih dana listopada i prvih dana 
studenoga 1959. 

Ante Pavelić u devet ujutro s kćeri Višnjom i fra 
Marićem revno odlazi u ured u Alcalu, a vraća se 
između dva i tri poslijepodne. Iza ručka i odmora 
sa ženom Marom i neizbježnim fratrom oko šest 
odšeta do parka Retiro i zadrži se otprilike sat. 
Uglavnom prosjedi na klupi, hrani vrapce kruhom 
i čita novine ABC i Alcazar. 

Dan prije Hajdukina povratka Marjeta Levar, 
glavna sestra u Njemačkoj klinici, ispričala je An¬ 
driji Kusu bitan detalj. Da je Pavelić upisan u knji¬ 
gu pregleda kod profesora Rudolfa Seitza za po¬ 
nedjeljak, 16. studenoga, u 8.45. Kus je to prenio 
Hajduki, a Hajduka pukovniku, koji je zaključio 
kako će biti najmanje opasno da toga dana završi 
igru s poglavnikom. Procijenio je da mu je naji- 
zglednije napasti ga nakon pregleda. Na izlazu, u 
gužvi, ubost će ga u leđa šiljatim vrškom kišobrana 
natopljenim otrovom. Ne uspije li mu se približiti 
- ako se Pavelić bude kretao u gustome okruženju 
čuvara i rodbine - u planu B pukovnik je zacrtao 
da će ga ustrijeliti ispred kuće. Unajmljenim koli¬ 
ma odjurit će u ulicu Narvaez da stigne prije vozila 
s Pavelićem i njegovom svitom i sačekat će ga za¬ 
klonjen iza kioska. 

Dok je ono prije pukovnik držao pod okom stan 
i ured, poglavnika je pohodilo malo svijeta. Među 
rijetkima prepoznao je samo nadbiskupa vrhbo¬ 
sanskoga Ivana Evanđelista Šarića, koji ga je po¬ 
sjetio triput. Stizao je u dobrim kolima kojima je 

upravljao mladi fratar i on ga je čekao da ga odve- 
ze. Nadbiskupa su ispred trijema dočekivali Mara 
Pavelić i udomačeni fra Marič, koji ga je ponizno 
poljubio u ruku. 

Kus je poslužio Hajduku i s neočekivanom, ali 
provjerenom senzacijom. Da je gospođa Mara 
poručila voditeljima Hrvatskoga sata na Radio 
nacional de Espana, bračnome paru Pavlu Tijanu 
i Nedjeljki Luetić, kako njihov posjet poglavniku, 
najavljen po fra Mariču - nije poželjan! Gospo¬ 
đa Mara je strašno ljuta zato što se nekoč izvrsni 
program u posljednje vrijeme izopačio pa se sve 
lošije postavlja prema ustaškoj stvari, čak toliko da 
joj sada ne služi kao ranije, nego dapače silno šteti, 
rekla je. Zapanjeni Tijani primili su odbijanje Mare 
Pavelič s bolnom nevjericom: 

“Plamena ljubav je umrla. Englezi bi napisali da 
je to end ofillusions. Pavao Tijan bio je dugogodiš¬ 
nja poglavnikova uzdanica i vjerna osoba, s njime 
je mogao vječno račimati” - tako je tu novost pro¬ 
komentirao razdrmani Kus. “Ne mogu se domisliti 
što se poremetilo u Paveličevoj glavi kad je poslije 
Marinih brzopletih i neshvatljivih istupa, kao da je 
u agoniji, poput jata kokoši rastjerao najpametni¬ 
je, najvrUje i najodanije suradnike iz hrvatske in¬ 
telektualne kreme, a okružio se drugorazrednim 
bezimenim i bezhčnim ništarijama, osvanulim 
niotkuda!” 


Madrid, u ponedjeljak, 16. studenoga 1959. 

Pukovnik je uranio, probudio se u šest, nedugo 
nakon što se razvidjelo. U sobi 416 hotela Plaža 
još jednom je provjerio ispravnost colta i napunio 
mu bubanj sa šest metaka. Kupio ga je na tržnici 
buha, Mercado de las pulgas, u Rastru, od švercera 
izvanvremenski odjevena, koji kao daje osvanuo iz 
nijemoga filma od prije četiri desetlječa. Natrapao 
je na toga rastrbušenog sumnjivca odsutna pogle¬ 


da, koji mu je, čim je u njemu prepoznao stranca 
uz skupi revolver pokušao prodati i jeftinu šarenu 
laž. Da se u građanskome ratu borio u republikan¬ 
skim brigadama pa mu je, zamisli companero, još 
čudovito kako je izmigoljio Francovoj pohciji, koja 
ga nije zatvorila i osudila na dugovječnu robiju. 
Zakmečao je samosažalno izmišljajući da se bolno 
rastaje od colta kao od voljene osobe, ah samo sto¬ 
ga što mu je novac potreban da plati liječenje kće¬ 
ri oboljele od raka kostiju. Iako se nije namamio 
na providnu skasku, pukovnik mu bez cjenkanja 
isplati zamašnu svotu, višu od zbiljske vrijednosti. 
Instinkt ga je navodio da je upitni republikanski 
ratnik ukrao kvalitetan reVolver i spretno ga se ri¬ 
ješio, lapivši lovu koja mu je pala s Marsa. Na Ra¬ 
stru, gdje se najčešće čuje riječ barato (jeftino), čak 
ni pohcija ne ispituje podrijetlo robe. 

Puhao je suh, zagušljiv vjetar kad se Šiljo u 8,25 
iskrcao pred Njemačkom kli n ikom. Deset minuta 
potom Ante PaveUć se s naporom izvukao iz taksi¬ 
ja. Pratili su ga žena, kći i fratar. 

U 10,25 iz klinike su sumorno izašle Mara i Viš¬ 
nja Pavelič, a za njima i fra Branko Marič, ali bez 
poglavnika. Pukovnik im se prikrao dok su stupa¬ 
li prema taksi postaji. Iz njihovih isprepadanih i 
isprekidanih riječi razaznao je da je profesor Ru- 
dolf Seitz zadržao pacijenta jer je usred pregleda 
nenadano doživio napad žuči i zato će ga još danas 
za rana poslijepodneva operirati. Profesor ih je po¬ 
zvao da posjete herr Paveliča šest sati poshje zahva¬ 
ta, oko osam navečer. Neka s ulaza zovnu glavnu 
sestru frdulein Marjetu, a ona će ih odvesti k bo¬ 
lesniku. Seitz ih je izvijestio da herr Pavelič treba 
ostati oko sedmice dana dok ne smogne snagu da 
se vrati doma. Utješio ih je da ga je sreća pogleda¬ 
la u posljednji čas zato što se u vrijeme napada, a 
koji ne bijaše bezazlen, zatekao na klinici pa mu je 
odmah dao lijekove za umirenje. Moglo je kobno 
završiti da mu se nezgoda dogodila na uhci ih kod 
kuće, kad bi mu se život istopio kao grumen leda 

bačen u kipuću vodu. Od najgorega herr Pavelića je 
dijelilo dvadesetak minuta, naznačio je profesor. 

Šiljo se ukočio. Činilo mu se kao da su ga gurnuli 
niza stube. Spopali su ga grčevi u želucu, a Madrid 
mu je u pomračenju zamirisao na bijedu, čemer 
i neuspjeh. Pa zar je i ovdje, baš kao i u Buenos 
Airesu, protratio sve obroke policijske sreće? Je li 
ograda koju je trebao preskočiti i danas bila pre¬ 
visoka pa je iznova izgubio okladu s vremenom i 
Pavelićem? Zabubnjale su mu riječi japanskog cara 
Hirohita kad se nakon američkoga atomskog bom¬ 
bardiranja Hirošime i Nagasakija u kolovozu 1945. 
s radija obratio podanicima koji su mu prvi put 
čuli glas pripremivši ih na dotle nezamisliv ratni 
poraz: Moramo izdržati neizdrživo! 

Zelen u licu kao Marsovac promrzlo je odgami- 
zao do bistroa, u bloku nasuprot klinike. Pedesetak 
kratkih metara učinili su mu se kilometarski dugi. 

Bio mu je potreban dvostruki konjak Fundador 
da počisti glavu. Kad se donekle odbrujao, Šiljo 
se odvezao do telegrafa na trgu Cibeles i s teleksa 
uputio šifriranu poruku Stevi Krajačiću o nena¬ 
danome zapletu. Mimo očekivanja, senor Pablo je 
zaglavio od žuči tako da ga je okolnost koja mu se 
ispriječila spriječila da se danas poravna s njime. 
Šiljo je još javio Stevi da će profesor Seitz oko tje¬ 
dan dana liječiti senora Pabla u Njemačkoj klinici. 
Pa kako nema ni promila izgleda da se tamo ušulja 
i obavi što treba, pita ga što mu je činiti. Čekati ili 
se vratiti? 

Na teleks hotela Plaža stigao je brzi Stevin odgo¬ 
vor. Neka Šiljo ostane i sačeka da senor Pablo na¬ 
pusti kliniku i tek onda istjera stvar do kraja. 

Dok je još vjerovao u povoljan ishod akcije, Šiljo 
je pripremio dokaze kojima će se obraniti pred po¬ 
licajcima ako, tragajući za Pavelićevim ubojicom, 
dođu k njemu i rešetaju ga: gdje je bio, s kime se 
sretao i što je radio dana tog i tog? U svakome 
trenutku mora imati rješenje više. Čvrst oslonac 
mu je Osvaldo Ramirez Calderon, dopredsjednik 


španjolske komore. Đuro Milić - za Ramireza: 
Miroslav Petrović - telefonirao mu je svaka dva 
do tri dana i izvještavao da studijski obilazi veh- 
ke španjolske tvrtke, a istodobno i traži pogodan 
ured u koji bi se već s ljeta iduće godine uselilo 
jugoslavensko trgovačko predstavništvo. Šiljo se u 
petak dogovorio s Ramirezom da se u ponedjeljak 
- kad će Pavelić, kako je tada računao, već iskusiti 
bijes njegova colta i o njemu se bude govorilo u 
minulome vremenu - nađu u ribljem restoranu El 
Pescador na večeri u deset, i tada načelno uglave 
kupovinu još nekih španjolskih proizvoda, pri¬ 
vlačnih jugoslavenskim uvoznicima. Milić, to jest 
lažni Miroslav Petrović, usputno mu je nabacio da 
će u ponedjeljak izjutra poći na izlet u povijesni 
Toledo, odakle će se vratiti predvečer. Ciljano je 
rekao Ramirezu da će zato na tjedan dana zakupiti 
kola u AvisM. Kockarski drsko ponudio je da mu 
se, nađe li vremena, pridruži u Toledu, unaprijed 
predosjećajući kako će se Španjolac zahvaliti da 
ne može jer je prezaposlen. Tako je i bilo. A zbog 
policije koja bi na mjeraču mogla provjeriti pro¬ 
valjenu kilometražu, nasumce je u nedjelju izvo- 
zao sto pedesetak kilometara, kolika je približna 
udaljenost iz Madrida do Toleda i obratno. U kola 
je ubacio turistički vodič Toleda. Ustreba li, poka¬ 
zat će se trojako čistim. Osvaldo Ramirez bio bi 
mu neoboriv svjedok. Dežurnoga isljednika, ako 
ga bude ispitivao o pokojnome Anti Paveliću, za- 
skočit će začuđenim protupitanjem: Senor, a zar 
se Pavelić - čije izručenje jugoslavenska vlada tra¬ 
ži još od 1946. zbog ratnih zločina - ne skriva u 
Južnoj Americi? Ta o tome su pisale i španjolske 
novine, porfavor. No kako je Paveliću u zlo doba 
proradila žuč i Šiljo ga nije umlavio poslije pregle¬ 
da kod Seitza kao što je odredio, njegovi uvjerljivi 
izgovori za isljednika duboko su potonuli i sačekat 
će na dnu Manzanaresa uspješnije dane. Prigoda 
je utekla preko vrata i sada ga zaokupljaju nove 
muke. Kad će Pavelić izaći iz klinike? Ikada ili 

nikada? Hoće li preživjeti operaciju? Kamo i što 
smjera ako preživi? 

Pozvat će Kusa da od njega izmami što je čuo od 
Janka Rukavine, kojega cura Marjeta Levar, glav¬ 
na sestra u Njemačkoj klinici, bdije nad poglavni¬ 
kom. 

“Volio bih vas vidjeti, Andrija. Da me uputite o 
visini najamnina poslovnih prostora u Madridu. 
Hajduka vas je izvijestio kako smo u pregovorima 
da otvorimo predstavništvo. A vi biste nam mogli 
još koliko koristiti. Razumije se, dolično ćemo na¬ 
graditi vaše usluge. O ne, neće to biti za lijepe oči!” 
- navlačio ga je Šiljo. 

Kus je prihvatio da se sutra nađu u bistrou, na 
najvišem, 25. katu hotela Plaža. 

Šiljo je pohranio revolver u željezni sef priručne 
garderobe na terminalu na trgu Colon, odakle po¬ 
laze autobusi za zračnu luku Barajas. 

Madrid, utorak, 17. studenoga 1959., u hotelu Pla¬ 
ža 

Šiljo osjeća da je Andrija Kus prema njemu 
pomišljiv i prepun opreza. Nije povjerovao da je 
Miroslav Petrović purger nepatvorena pedigrea, 
kakvim ga je opisao Hajduka. Izbuljeno vrluda, a 
Kus napreskokce najprije odozgo pa odozdo izlije¬ 
će začkoljicama o koje bi se spotakao onaj tko ne 
poznaje Zagreb kao svojih pet prstiju: 

“Je li živ stari vandrokaš Miškec? Pjeva li Meho 
Sefić u Pick baru? Koji broj tramvaja vozi do Sav¬ 
skoga mosta? Kako služi zdravlje cvjećara Hanziku? 
Gradi li se što na Vurovčici? Radi li restoran Bed- 
njaned Glumi li komičar August Cilić u Malome 
ili Velikom kazalištu? Kojim je kinima partizanska 
vlast izmijenila nazive? Kako je sadašnje ime kina 
Europe? Je li u slastičarnici Kovačić, u Zvonimiro¬ 
voj ulici, još najbolji sladoled u Zagrebu?” I napose 
silovito pitanje: “Šiju li i danas kao privatnici naj¬ 


vrsniji zagrebački krojači braća Masnec? Podsjeti¬ 
te me, molim vas, Miroslave, njihovih imena, eto 
peha zaboravio sam ih...” Šiljo je ispalio kao iz topa 
da su Masnecovi Joža i Slavko i da kao i nekoć šiju 
eliti. Nepovjerljivac Kus se otkopčao, napokon si¬ 
guran da je Miroslav Petrović doista Zagrepčanin, 
čim lakoćom pronalazi izlaze iz katakombi u koje 
ga uvlači: “Kad sam vas upoznao na Barajasu, ča¬ 
sne mi riječi, ne bih se okladio da ste Hrvat” - pri¬ 
znao je. “Mislio sam da ste Srbin, ali da to skrivate. 
Emigranti koji su amo došli iz Juge u većini su naši, 
ne znam pravo ima li ikojega Srbina... Ovdje među 
nama kruži šala, kao da se Udbin žbir iz Srbije 
koji se pokušao uvući u pore hrvatske emigracije, 
znajući da mi kažemo tko, a ne kao oni ko, pa je 
govorio: tkoza, tkupus, tkatederala, tkesten, tkorak, 
tkonj... na što su ga naši, koji su ga skužili, poslali, 
ne zamjerite na izrazu, u tkurac7 

“Duhovito. No vi ste me protresli kroz sito kao 
da ste isljednik.” 

“Nemojte se srditi, je li da nećete, Miroslave?” 
- bilo je neugodno Kusu. 

“Jasno da neću. Ali ću vas upozoriti da se svi žbi- 
ri, pa i Udbini, kako ne bi otišli u tkurac, temeljito 
pripremaju prije nego što će se negdje infiltrirati da 
se ne poskliznu na kakvoj banalnoj stvari koja će ih 
razotkriti!” - iz iskustva će pukovnik. 

“Još jednom mi oprostite, Miroslave” - sada mu 
se već intimno obratio Kus: “Kad smo se isklafrali, 
onak’ po zagrepčanski, došlo mi je srce na mjeru. 
Pa vi ste čisti purgerski fakin! Bog i dogme, bolje 
znate Zagreb od mene!” Pustio je radost na vese¬ 
lje, zurkajući pritom u lažnoga Petrovića: “Mislim 
da ne griješim kad sam procijenio da smo bliskih 
godina. Ja sam sedamnaesto, prošao sam četrdeset 
drugu. A koje ste vi godište: šesnaesto ili sedamna¬ 
esto?” 

“U pravu ste, Andrija, ja sam devetsto šesnae¬ 
sto!” - potvrdi lažni Petrović. 

“Zato mi je i čudno što smo iz istoga naraštaja 

i akademci, a ne znamo se. Zagreb je dvaput ma¬ 
nji od Madrida i malone svatko svakoga zna... Ma 
neka me vrag odnese, ali vi ste mi, ziher, od nekuda 
poznati, Miroslave” - nabadao je Kus. 

“Ako sam vam poznat, onda ste me prepoznali 
s potjernice!” - zašara lažni Petrović izmotavajući 
se: “No o tome nikome ni slova, dragi Andrija.” 

“Ha, ti bokca, pravi ste vragec, Miroslave” - naj¬ 
glasnije se rashihoće Kus i upita lažnoga Petrovića:: 
“Jeste li za NDH živjeli stalno u Zagrebu?” 

“Nisam, nego samo do kraja 1941. Onda su me 
premjestili u Sarajevo i tamo sam ostao na službi 
sve do kraja Nezavisne...” - umagljeno se izvlačio, 
zamijenivši pred Kusom svoj bijeg u partizane s 
nepostojećom službom u Sarajevu. 

“Jeste li imali neugodnosti s novom vlasti?” - 
unaokolo ga je ispitivao Kus. 

“Držali su me dvadesetak dana u sabirnome lo¬ 
goru na Ilidži, no zatim su me pustili, pa sam se 
vrnuo doma, u Zagreb!” - izmišljao je lažni Petro¬ 
vić. 

“Ako nije tajna, Miroslave, jeste li bili u ustaš- 
kome pokretu?” - iznenadi ga Kus, ali odmah do- 
metne: “Naravno da mi ne morate odgovoriti na to 
pitanje...!” 

I nije: 

“Neka to ostane nedorečena tajna. Ali i da sam 
bio u ustašama, to se ne bih usudio priznati, razu¬ 
mijete...” 

“Oprostite mi na indiskreciji, Miroslave” - reče 
Kus i nastavi mu pretresati dušu: “Budući da ste na 
važnoj dužnosti u jugoslavenskoj komori, mislim 
da ne griješim ako pretpostavim ste u komunistič¬ 
koj partiji...” 

“Nezaobilazni uvjet bio je ući u partiju” - spre¬ 
mno potvrdi lažni Petrović: “Da nisam, unatoč vi¬ 
sokoj stručnosti, ni slučajno me ne bi postavili na 
ovo mjesto.” 

Osvojio je Andriju Kusa time jer mu nije zata¬ 
jio pragmatičnu komunističku pripadnost i što je 


bojažljivo izbjegao odgovoriti je li bio u ustašama. 
Hrvatski madrileno će ostati u vjeri kako su zača- 
hureno srce i razum lažnoga Petrovića zbog kari¬ 
jere morali otići u raskorak. Da zaustavi najprize- 
mnije rovarenje po njegovoj nestvarnoj i stvarnoj 
biografiji, Šiljo krene u smišljeni protunapad: 

“A vi, Andrija? Što se događalo s vama za 
NDH?” 

“Stupio sam u ustaški pokret 1941. Najprije kao 
zaneseni Hrvat, ali potom mi je zanos slabio, najvi¬ 
še zbog svinjarija učinjenih Židovima. Do posljed¬ 
njega daha NDH bio sam namješten u ministar¬ 
stvu veleobrta i trgovine. Skladno sam surađivao 
sa sva četiri ministra. Prvi mi je bio Marijan Šimić, 
za njime Dragutin Toth, kao treći Josip Cabas, a 
završio sam 1945. s Vjekoslavom Vrančićem, naj¬ 
kvalitetnijim i najobrazovanijim od sviju.” 

“Kad ste dospjeli u Madrid?” - opsjedao ga je 
lažni Petrović. 

“Još nisam svjestan da sam preživio križni put u 
Bleiburgu. Uz sreću i božji blagoslov utekao sam iz 
kolone koju su partizani vodili na stratište. Skrivao 
sam se osam mjeseci u Austriji i u jesen 1946. pre¬ 
ko Italije i Francuske stigao u Madrid.” 

“Vidim, snašli ste se...” 

“Svladao sam kastiljanski i namjestio se u trgo¬ 
vačkoj komori kao ekonomist. Odonda do danas 
šef mi je don Osvaldo Ramirez Sanchez. Za špa¬ 
njolske uvjete plaća mi je iznad prosjeka, pogotovu 
što sam samac, soltero. Pripomažem se i prevode¬ 
ći njemački i talijanski. Rijetki su Španjolci koji 
govore jezike, pa pristojno plaćaju prevoditelje. S 
Aleksandrom Hajdukom došao sam u prigodu da 
prevodim i s hrvatskoga. Bilo je dirljivo kad smo se 
slučajno sreli poslije četrnaest godina.” 

“Kako to da ste samac, Andrija?” 

“Imao sam dvije ozbiljne veze koje su trebale 
završiti vjenčanjem. Zbog prve - osrednje poznate 
glumice koja je ostala zbobna, ali je, na žalost, po¬ 
bacila - kupio sam stan da u njemu živimo. No i 


123 


Pero Zlatar 


kod nje i kod druge izvisio sam kao luster jer su se 
umiješali roditelji. Stranca, koji nije latinske krvi, 
španjolska obitelj teško prihvati, makar taj bio 
uvjereni katolik kakav sam ja.” 

“I sada ste slobodni strijelac, je li?” 

“Kratim vrijeme s prolaznim prijateljicama, ov¬ 
dje zaposlenim strankinjama, koje me ne obvezuju 
da se trajno vežemo. Nađe se i udanih gospođa, ne¬ 
zadovoljnih muževima. Zbog toga je novac kojim 
sam kupio stan ipak bio pametno uložen.” 

Lažni Petrović je osjetio tren kad mu valja zai¬ 
grati svoju igru. Mimogrece je natuknuo da je po¬ 
drijetlom Ličanin, na što Kus poskoči kao poskok: 

“Isuse i Marijo, koje li slučajnosti, Miroslave! Pa 
inženjer Janko Rukavina, moj najbolji ovdašnji 
prijatelj, vaš je Likota, iz Gospića!” 

“Po prezimenu bih rekao da jest...” 

“Janko mi ne bi oprostio da ga ne upoznam s 
lancmanom. Taj je od ljudina kakve ćete malogdje 
sresti” - klikovao je Andrija Kus. Nije izdržao i po¬ 
žurio do recepcije da telefonira Janku. 

Poslije nepunoga sata, sa svoja dva metra, gro- 
madni i kao letva uspravni Janko, s nestašnom 
frizurom, ukazao se u Plazi poput Gulivera koji je 
nadišao sve živo u madridskome Liliputu. 

“Ja sam zaguljeni Likota Janko! Inženjer Janko 
Rukavina, obični konfekcijski obrtnik graditeljske 
struke” - gorštačkim stiskom tresao je ruku lažno¬ 
me Petroviću i zatim sretan što je sreo Ličanina, 
obgrli ga oko pasa i podigne s poda: “I ne slutiš, 
Miroslave, koliko si mi uljepšao dan! Riječi su mi 
siromašne da to opišu! Znaš li, čovječe, što mi zna¬ 
či pobratiti se sa svojim Ličaninom usred Madri¬ 
da i zagudjeti onu našu: Moja Lika, lipa je ki slikal 
Mogu li te zvati Miro?” 


Naravno da je mogao. Lažni Miro Petrović pre¬ 
šao je “na ti” i s Andrijom Kusom. Ispili su Jankovo 
najmilije španjolsko piće Carlos 1, zatim još jednu 
turu, koju je pozvao lažni Petrović, i treću na Ku- 
sov račun. Događaji su skrenuli na Šiljinu putanju 
kad je Janko iskočio s prijedlogom koji nije smio 
odbiti. Pozvao ih je sutra na ručak na koji će doći i 
njegova tako reći zaručnica, Slovenka Marjeta Le- 
var, rođena u Ajdovščini, u Primorskoj. Otac joj je 
od 1940. služio kao diplomat u jugoslavenskome 
kraljevskom poslanstvu u Madridu, dok je opuno¬ 
moćeni poslanik bio srpski pjesnik Jovan Dučić. 
Tročlanu obitelj Levarovih tu je zatekao rat i trajno 
su ostali. Marjeta, koja je u Madridu završila školu 
za medicinske sestre,.radi u Njemačkoj klinici. 

“Marjeta je reduša u jutarnjoj smjeni i slobodna 
je od tri. Da se vas dvojica ne dosađujete s nama, 
reći ću joj neka dovede kolegice, Hanelore i Mari- 
on, feš i zgodne Švabice, slatka stvorenja, kao s re¬ 
klame za sladoled... Hajde, Andrija, kažider Miru 
da su emancipirane frajle, Hanelore si podrobno 
upoznao... Bit će vam fino družiti se s njima, a ti, 
Miro, možda se i udružiš s Marion!” - poduzetno 
je planirao Janko. 

U Šilju se jučer utisnuo strah od neuspjeha, pro¬ 
gutala ga zlovajnost da što god pokuša pred njime 
se spuštaju brklje. Sinoć je bunovno sanjao kao 
umiješao se u prosvjed protiv caudilla Franca, a 
pobješnjeli policajac oborio ga je na pločnik i co¬ 
kulama mu sumanuto skakao po želucu. Zajaukao 
je i krik ga je probudio u smiraj zore. Ali sada, 
poslije Jankova poziva na ručak, ponovno nazire 
svjetlost u tunelu i samo što ne zapjeva od sreće. 
Prigoda je da uz Marjetinu pomoć pronađe zlatni 
ključ i odbravi poglavnikova željezna vrata. 

Madrid poslijepodne, u srijedu, 18. studenoga 
1959., u restoranu Fado 

S iljo je krenuo pješice iz hotela i namah pronašao 
portugalski restoran Fado na slikovitome 
zvjezdastom trgu, pritiješnjenu između Gran Via 
sa sjevera i Puerta del Sol s juga. Po policijskoj na¬ 
vadi, krišom se osvrtao poslije nekoliko koraka da 
vidi slijede li ga. Iz suprotne ulice naišli su Janko 
Rukavina i Andrija Kus s medicinskim sestrama. 
Sve tri su prirodne plavojke i osvajaju vedrinom i 
izgledom. Nenapadno elegantni Janko zadivljuje 
majušne Španjolce stršeći visinom. Pričinja im se 
kao gora koje se vrh sakrio među oblake. 

Iz Fada se dražljivo šire opojni mirisi plodova 
mora, začinjenih zvucima fada. Uz klasičnu gita¬ 
ru i okrugli debeli tamburin nalik tavi, po kojima 
otmjeno prebiru bradati mladići u trubadurskim 
crvenožutoplavim haljama titra umilni sjetni poj 
sitne djevojke, ogrnute bijelim čipkastim šalom iz 
Madeire i u crnoj suknji koja dotiče pod. 

Marion Kraft je iz Kiela, a Hanelore von Ulrich iz 
Darmstadta. Prijeratno prijateljstvo njihovih oče¬ 
va s profesorom Rudolfom Seitzom i pripadnost 
istoj stranci (suvišno spominjati kojoj), dovelo ih 
je prije godinu i pol u Španjolsku. Oduševljene su 
poslom u Njemačkoj klinici, izvanrednim šefom, 
pristojnom plaćom i životom na veseloj nozi u Ma¬ 
dridu. Vele, da je po njihovu, smjesta bi potpisale 
da tu dočekaju još predaleko naziruću mirovinu. 
S Njemicama je suglasna i Marjeta, koja je ovdje 
od svoje jedanaeste godine. Idućega proljeća zao¬ 
kružit će drugo desetljeće neprekidnoga madrido- 
vanja. Po račlastome izričaju kastiljanskoga osjeti 
se da su Marion i Hanelore germanske rase, dok 


Marjeta govori kao rođena madrilena, sto na sat, 
ni domoroci u njoj ne mogu otkriti tuđinku, bujnu 
Slovenku. 

Šiljo nazire da su Andrija i Hanelore odmakli od 
drugarskoga poznanstva. Nakon nekoliko gutljaja 
sangrije, on je posjednički pipka po stražnjici, a 
ona se ne opire, ženstveno je popustljiva i belji se. 

“Andrija će danas zaojkati kao na prelu: Noge 
gore, Hanelore!” - došapne lažnome Miru stiho- 
tvorac Janko: “Ti, zemljače, jurišaj na-Marion, ne¬ 
ćeš požaliti. Matere mi, pričinja mi se da ćete se 
večeras puuuuno bolje poznavati nego sada!” 

Marion, nemirnoga treperava tijela kao u trbuš¬ 
ne plesačice, vitka kao vreteno, dubokih zlatnih 
očiju i sićušne brade, nije okolišala da pokaže Šilji 
kako joj prija njegova blizina. A i njemu godi što 
sjedi do zgodne žene koja ga potiče da joj se na¬ 
bacuje. Marion ga, poput Janka i Andrije, prisno 
zove: Miro. Mada je lažni Miro sve bliži tijesnome 
zbliženju s prvom Njemicom koju će, tako ćuti u 
zraku, unijeti u svoj ljubavnički popis, više je po¬ 
tresen jer sluti da će od Marion, Hanelore i Marjete 
iz prve i prave ruke saznati što se zbiva s njihovim 
pacijentom zbog kojeg je bio spreman prevrnuti 
svaki kamen na planetu sve dok ga ne pronađe i 
zbog kojeg se sada obreo i ovdje. Ževka kao haj- 
kački pas na tragu nestvarnoga ulova. Medicinske 
zvjezdice iz njemačke galaktike sletjele su preda nj 
kao as na jedanaest. Hoće li ga tri sestre odvesti do 
osobe koju nesmiljeno ganja? Do senora Pabla. Po¬ 
slije Buenos Airesa doletio je i u Madrid da ga istje¬ 
ra kao jazavca iz jazbine i dotuče u glavu! “Prozor 

mora pasti!” ~ zapovjedio je vrhovni komandant, 
maršal Tito, partizanima u ratu. A Šiljin zapovjed¬ 
nik, general Stevo, zapovjedio je u miru: “Senor 
Pablo mora pasti!” Pukovnik je pronašao idealno 
uporište odakle će se primaći Anti Paveliću. Ideal- 
nijega nema. Grije ga vraćena nada i on ponovno 
drhturi u osvit završnoga udara. 

Marion je mila. Ugodna glasa ispričala je lažno¬ 
me Petroviću da je prošloga četvrtka, dežurajući 
na oftalmologiji, čula najpotresnije pitanje otkad 
radi u klinici: 

“Dječak, slijep od rođenja, pitao je majku koja 
ga je dovela na pregled: Reci mi, mamice, koje je 
boje vjetar?” 

Na spomen slijepoga mališa stegle su joj se riječi 
i navodnile oči. 

Povod koji pukovnik Šiljo čeka kao ozebao sunce 
naišao je s trećom bocom portugalskoga vina in¬ 
ternacionalnoga glasa Mateus rose, kojim su zalije¬ 
vali najprije pržene chanquetes, najsićušnije vidlji¬ 
ve ribice, koje jedu prstima, i bakalar, u jelovniku 
upisan: Cazuela de bacalao. Počelo je kad gaje Kus 
iznebuške spopao: 

“Je li tako, Miro, da ti je ono zanovijetalo od Haj¬ 
duke kazao kojeg sam poznatoga Hrvata vidio u 
parku Retiru kako hrani vrapce?” 

Lažni Petrović odrično odvrati da mu Hajduka 
nije prijavio kojeg je to poznatoga Hrvata Andrija 
vidio u parku Retiru kako hrani vrapce: 

“Ne mogu se domisliti zato što ne znam koji 
poznati Hrvati žive u Madridu. Osim vas dvojice, 
naravno...” - šaljivo zažvrgolji i nedužno pogleda 
Andriju i Janka. 

“Ih, čudi me da ti Hajduka nije kazao!” ~ nije po¬ 
puštao Kus. 

“Mene pak čudi, baćo, zašto si se izobijestio i 
sumnjaš da skrivam nešto o nekome poznatome 
Hrvatu kojeg si vidio u parku i o kojem mi je na¬ 
vodno ispričao Hajduka, a što je on saznao od tebe” 
- skalupio je zapetljani odgovor lažni Petrović. 


“Vidi ti Aleksandra Hajduke, vjernoga čuvara 
vele tajne! Bog i bogme, arap je! Dakle, ipak se nije 
izbrbljetao pred tobom...” - udobrovoljeno reče 
Kus. 

“Pričaš mi, baćo, kao da je taj tvoj poznati, a 
meni nepoznati Hrvat koji hrani vrapce” - nasta¬ 
vio se pretvarati lažni Petrović namirisavši plijen 
- “nekakva krupna zvjerka koju ganja pola svijeta. 
Kao daje, sveca mu, sicilijanski mafijaški capo.” 

“Blizu si, jako blizu, Miro, ali i jako daleko. Toga 
hrvatskog gospodina iz parka proganjaju stoput 
više od bilo koga mafijaškoga capa” Andrija Kus 
se sladio u duroglavoj skrivenosti: “Hajde, pogađaj, 
dečko: tko je to? Naprijed! Adelanfe!” - poticao je 
lažnoga Mira, koji se umješno pretvarao da će pr¬ 
snuti od nestrpljenja: 

“Ne znam, baćo! Predajem se. Mozak mi se umo¬ 
rio od nagađanja!” Lažni Petrović zamrznutim 
osmješkom ogleda Kusa: “Reci mi, konačno, tko je 
taj Hrvat?” 

Hanelore i Marion, ne razumjevši ni slova, uljud¬ 
no šute, a Janko i Marjeta koji, kao i one, nijemo 
prate Andrijino izazivanje, iščekuju da vide zabe¬ 
zeknutoga Miroslava Petrovića, zagrebačkoga tr¬ 
govca na službi u Beogradu, nakon što sazna ime i 
prezime poznatoga Hrvata iz parka: 

“Pomoći ću ti, Miro” - sve napornije se iživljavao 
Kus: “Pazi, prvo slovo imena mu je A, a prezimena 
P...” 

“Je li to biciklist August Prosenik hranio vrapce? 
No otkud on u Madridu?” 

“Ma kakav tričavi Prosenik! A.P. koga sam vidio 
globalno je poznat!” 

Lažni Petrović se najlažnije zapanjio: 

“Nećeš mi valjda reći, baćo, da je A kao Ante, i P 
kao Pavelić...?” 

“Čestitam ti, Miro, pogodio si - od druge! Tako 
je, bio je to poglavnik Ante Pavelić!” - obodreno 
potvrdi Kus, na što ga lažni Petrović podcjenjivač- 
ki otpravi: 

“I sada misliš, baćo, da si me ovim što si izbljuz- 
gao zajebao kao kauboj konja? Jesi, kar!” - Šiljo je 
umetao prostote, pogodovalo mu je da Marjeta 
osjeti kako se spontano odupire Rusu: “Čuj tebe, 
frajera, ma koji Pavelić u Madridu, jeba ga ti!” 

Andrija Rus se zamlatarao u težnji da osnaži do¬ 
jam o sebi - glasniku, u čiju se vjerodostojnu riječ 
ne smije posumnjati. 

“Matere mi, sjedio je u Retiru na pola metra uda¬ 
ljen od mene! Rad sam ga ugledao, kao da mi je 
palo nebo na glavu!” 

“I na me bi palo da sam ga ugledao!” ~ na to če 
nemarišnim prezirom lažni Petrović: “Što kažeš, 
baćo: poglavnik hranio vrapce?” 

“Jest, hranio je vrapce!” - neobuzdano je frktao 
Rus. 

“Zamijenio si ga!” 

“Ma kakvi zamijenio, čovječe! Prepoznao sam 
ga iako je pustio brkove. Bio je s kćerkom Višnjom. 
Razgovjetno sam ih čuo, govorili su hrvatski!” 

“Što si rekao poglavniku?” 

“Ja njemu rekao? Rako to misliš? Što bih ja nje¬ 
mu trebao reći?” 

“Nešto prigodno. Recimo, da si ga pozdravio: Za 
dom spremni, poglavniče!” 

“Rajgod! Ništa mu nisam rekao!” - drekne ne¬ 
uravnoteženo Rus: “Bio bih otupjela uma da sam 
mu pristupio!” 

“Trebao si mu se javiti, Andrija!” 

“A što ako je netko motrio na nj? Čemu potezati 
bez potrebe jarca za jajca.” 

“Francuske, njemačke i engleske novine koje sam 
čitao” - nije odstupao lažni Petrović - “kadgod 
pišu o Paveliču, izvještavaju da je poslije atentata 
pobjegao iz Buenos Airesa u neku južnoameričku 
državu, najvjerojatnije u Paragvaj!” 

“Vidio sam ga svojim očima” - uzbuktio se Rus: 
“I on je još u Madridu!” 

“Nepojmljivo mi je zašto bi novine izmišljale i 
objavljivale da je Ante Pavelić u Paragvaju? Nigdje 


nisam naišao ni pušljiva retka da je u Madridu!” - 
hinjeno je režao lažni Petrović: “A ti me sada gledaš 
tužno i ružno i grizeš se zašto si uludo trošio vrije¬ 
me u nešto u što ni prividno neću povjerovati!” 

Došao je čas da i inženjer Janko Rukavina ugrabi 
svoj komad važnosti: 

“Istina je što kaže Andrija. Poglavnik je odavno u 
Madridu. I još je tu!” 

Lažni je Petrović osiljeno naružio i Janka: 

“Jesi li ga i ti, baćo, vidio da hrani vrapce u Re¬ 
tiru?” 

“Ja ga nisam vidio. Ali svakodnevno ga vidi moja 
Marjeta. U Njemačkoj klinici ga također dan za 
danom obilaze Marion i Hanelore!” - samopouz¬ 
dano reče Janko. 

Tu smo, dakle, baćo! Pukovnik Đuro Milić - u 
madridskome razdoblju lažni Miroslav Petrović 
- dobit če što traži. Razivanja dragocjenih cura 
iz Njemačke klinike Marjete Levar, Hanelore von 
Ulrich i Marion Rraft vrijedit če kao gordo: 

“Što će Ante Pavelić u Njemačkoj klinici?” - naj¬ 
prije se obratio Marjeti. 

“Moj predstojnik, profesor Rudolf Seitz, u pone¬ 
djeljak mu je operirao žuč i sada se gospodin Pave- 
lič oporavlja u okrilju naše klinike.” Rad progovori 
hrvatski, po naglasku je lako odrediti da je Marjeta 
slovensko dekle^ kao što je u njoj nemoguće prepo¬ 
znati strankinju čim se raspriča na kastiljanskome, 
s kojim se znatno uspješnije nosi negoli s materin¬ 
skim slovenskim. 

“Znate li, Marjeta, koliko dugo če se oporavljati 
Pavelić?” - upita lažni Miro. 

“Bar još desetak dana. Profesor kaže da če ga za¬ 
držati dulje nego što je uobičajeno s operiranima 
od žuči. Jedan od metaka koji su ostali u njemu 
nakon atentata u Buenos Airesu, onaj između kra¬ 
lježaka, prijeti da izazove trovanje.” 

“Dolazi li Paveliču u posjet kći, koju je Andrija 
vidio s njime u Retiru?” 

“Gospođica Višnja posjetila je oca nakon ope- 

racije, u ponedjeljak navečer. Zatim dvaput jučer, 
prijepodne i predvečer te jutros. Doći će i danas 
poslijepodne. S njome su uvijek gospođa Mara i 
fratar Branko Marić. Jutros je bio i stari škof, Ivan 
Šarić - oprostite, izrazila sam se slovenski, škof je 
nadbiskup” - kao da čita vijesti na radiju raportira- 
laje sažeto glavna sestra Marjeta Levar. 

‘‘Kako napreduje oporavak?” - pravio se da je 
zabrinut lažni Petrović. Pred Andrijom, a osobito 
pred Jankom želi se nametnuti kako nije ravnodu¬ 
šan prema Pavelićevu zdravlju. A u sebi prosuđuje: 
“Ličanin oštro vuče na Pavelićevu stranu!” 

“Iskreno, ne toliko dobro kao što bi volio profe¬ 
sor Seitz” - reče Marjeta, uz profesionalno odgo¬ 
vorni otklon kako će se više znati nakon temeljitih 
pretraga. Uzvišeno je pripomenula da je Seitz spe¬ 
cijalist prvoga reda, čak i ako bi ga se cijenilo samo 
po tome što je do pada Reicha bio osobni liječnik 
Hermana Goringa. 

Bez ustezanja Hanelore je opisala kako je u četiri 
susreta doživjela herr Pavelića,/rau Maiu^fraulein 
Višnju i fratra Branka: 

“Herr Pavelić je suzdržan i strpljivo, bez samoža- 
Ijenja, podnosi bolnički život. Njegov pouzdanik, 
zapanjujuće obrazovani svećenik Branko Marić, 
komunikativan je i simpatičan. Frau Mara je kao¬ 
tična i nepristupačna; ^frdulein Višnja, usuđujem 
se reći, iako samosvojna, nervozne je prirode, afek- 
tirana i gotovo arogantna.” Na kraju je Hanelore 
ipak ublažila kritičke prosudbe o Pavelićkama: “No 
ta njihova, možda neobuzdana ženska raspolože¬ 
nja pripisujem prevelikoj zebnji za herr Pavelića.” 

Marjeta je dodala kako je gospod (omaklo joj se 
na slovenskome) Pavelić podsjetio fra MariĆa da 
sutra ponese bilježnicu jer će mu nešto važno dik¬ 
tirati: 

“Slutim da će se poglavnik obratiti Hrvatima. 
Zanima me što li će poručiti?” - uskoči Janko. 
“Naćuli uha, mjesečino moja sjajna, i osluhni što 
će govoriti. Saznaj koliko god više mogneš” - na¬ 


govarao je Marjetu koja ga je opajala pogledima i 
zaljubljeno mu obećala kako će se svojski zauzeti 
da utaži njegovu radoznalost. 

“I ja bih rado saznao što priprema Pavelić!” - pri¬ 
ključio se lažni Petrović. 

“Ne brini se, Miro, saznat ćeš!” - Janko mu volj¬ 
ko namigne i priljubivši mu se na uho šapne da ga 
samo on čuje: “Osjetio sam, pošteni zemljače, da 
si naš, Hrvatina. Ništa ne govori, slutim u koju bi 
gabulu upao da ovo znaju oni tvoji u Beogradu!” 

Lažni Petrović izražajno gleda u Janka, čime mu 
rasuto pokazuje da ne potvrđuje, ali i ne pobija 
njegova priviđanja. 

Šiljo se ugodljivo uspoređuje s romansiranim 
tajnim agentom i galantnim ženskarom Jamesom 
Bondom, junakom bestsellera škotskoga pisca i špi¬ 
juna lana Fleminga Casino Royale, koji je preklani 
progutao u Buenos Airesu. Onako za se pothranju¬ 
je rasplet svoje priče koja će se završiti u Madridu. 
Manirom maštovitoga čudotvorca 007, uz potporu 
gracija iz Njemačke klinike, razbit će nezapaljivi 
sef i iz njega izvući nedostupnoga Antu Pavelića. 
Pronaći će pukotinu kojom će se provući da dođe 
do njega. Nalazeći uzročnu vezu s Jamesom Bon¬ 
dom, u kartama vidi sebe u liku puba i glamuroznu 
Marion kao damu. Ona mu se zalijepila za prste i 
još večeras će joj uskočiti u zagrljaj. Neće je ispu¬ 
stiti sve dok ne zaklopi korice zagrebačke inačice 
Casino Royaleay koju je začeo Stevo Krajačić i na¬ 
slovio: Operacija Pavelić. 

Šiljo se napreže: kamo će s Marion nakon ručka 
u Fadu? Ne smije je uvesti u hotel. Plazini portiri u 
crvenim mundirima, nalik haremskim eunusima, 
podigli su živi bedem ispred liftova i stubišta i vre¬ 
baju kao izgladnjeli buldozi. Kad bi ga ukebali u 
pokušaju da prokrijumčari žensku u sobu, oboje bi 
prokazali policiji zbog nemorala. U estudiju, koji 
Marion dijeli s Hanelore, neprolazna zapreka je za¬ 
tucana stanodavka. Kad su mlade Njemice ugova¬ 
rale zakup, uvjeti dosljedne fanatične bogomoljke 

bili su da su u njenoj kući zabranjeni posjeti muš¬ 
karaca i pušenje! 

Čarobnjak Janko riješio ga je muka. Danja svje¬ 
tlost je zamirala i večer ogrtala tamni plašt kad je 
pozvao društvo na gozbu u svoj trosobni stan, u 
četvrti Adelfas: 

“Zasladimo ovaj pir iz Fada" - predložio je. Od 
rođaka iz Gospića nekom zamršenom vezom do¬ 
bio je kolut sira škripavca, gastronomskoga zaštit¬ 
nog znaka svoga ličkog zavičaja: “Di je čovik nika, 
tu mu je i obika. A moja obika je Lika!” - Janko se 
pjesnički dodvoravao lažnome Miru: “U Madridu 
se, kadikad, bez Like osjetim izgubljen, kao vučić 
koji je odlutao od čopora!” 

U samoposluzi je kupio pecivo, vino, pivo, suho¬ 
mesnate nareske, jabuke, smokve, pržene bademe 
i tvrde kolačiće da lički oplemeni krug oko škri¬ 
pavca. 

Kod Janka je krenulo kao u opereti. Poslije jela, 
pića i površnoga gvirkanja televizijskih vijesti Hora 
de noticias, najprije su se odvojili Andrija i Hanelo- 
re. Andrijini urlici u ekstazi koji su probijali zidove 
“ a Janko ih je usporedio s rikom jelena u doba pa¬ 
renja - ojunačili su i ostale da se povedu njihovim 
primjerom i zbliže se. Kućedomaćin je s Marjetom 
utrčao u svoju spavaonicu, a za njima su treću sobu 
zaposjeli Marion i lažni Miro, kao jedini do sada 
neuigrani par. 

Uz blažene zadovoljene osmijehe iscrpljeno su se 
vraćali u blagovaonicu da se okrijepe, bace oko na 
televizor, bez veze izmijene koju, saslušaju Jankovu 
napornu ojkalicu: Aoj mala, rutava po drobu, iV se 
šišaj, ili plati globu, potom klisnu i opet se zavuku 
u jedva osvijetljene osame koje su ih vabile na po¬ 
rok. 

Bez ustezanja Marion je u transu rječito obznani¬ 
la lažnome Miru da joj je on prvi muškarac otkako 
je u Madridu, dakle, nakon gotovo dvogodišnjega 
suzdržavanja: 


“Ne mogu odoljeti a da ne kažem, ma što po¬ 
mislio, kako me nitko nije tako naglo zarobio kao 
ti, Miro! Ti si pravi kojeg sam čekala” - razdraga¬ 
no se otvarala. Razgovarali su na kastUjanskome: 
“Voljela bih da ovo magično tajanstvo potraje sve 
dok se, na nevolju, uskoro ne vratiš u Beograd! 
Jedino što znam jest da ću se tada rasplakati kao 
kiša.” Hvalila ga je da je gospodskim zavođenjem 
i zastrašujućom satirskom moći drži u stalnoj slat¬ 
koj napetosti: “Osvjetlao si obraz machoima svoje 
zemlje, mili. Sigurna sam da ćeš, ako ikada odeš na 
Djevičanske otoke, i tamo budeš nezasitan kakav si 
večeras, oni poslije tebe ostati samo - Otoci!” 

Nijedna mu se nije udvarala kao Marion. Ljubi¬ 
častim lakom oličila je nokte na nožnim prstima, 
takav ukrasni detalj prvi put je opazio na nekoj 
ženi. Izbezumljivali su ga njeni savršeni oblici is¬ 
pod zavodljivoga trikoa: 86 - 58 - 86. 

“Kapa dolje tvome tati koji te božanski izvajao” 
“ polaska joj lažni Miro i uzvrati kako je do ove 
plodne noći i on dugo siišio. Ali poslije te gole isti¬ 
ne, bezočno je slagao: “Izgledno je da ću se s pro¬ 
ljeća vratiti u Madrid za trgovačkoga izaslanika!” 
Onda mu se pohotno otelo: “A gdje ćemo se voljeti 
sutra, lindaV 

“Janko i Andrija imaju stanove. Ti zamoli Janka 
za ključeve, a ja ću Andriju, preko Marjete.” Mari¬ 
on je njemački svrsishodno ležeći rješavala goruće 
pitanje. 

Rastali su se poslije ponoći. Medicinskim sestra¬ 
ma od pola devet počinje radno jutro u Njemačkoj 
klinici. Marjeta će ostati da prenoći kod Janka, An¬ 
drija vodi Hanelore k sebi, a lažni Miro će otpratiti 
Marion do njezina zabrana. 

Obalavljen od pića, Janko kruto uzdignutom 
desnicom pozdravi lažnoga Miroslava Petrovića i 
svoga madridskog pajdaša Andriju Kusa: 

“Za dom spremni!” 

Nisu mu odzdravili kako je očekivao: 

“Ne zajebavaj se time!” - otresito ga opomene 

također nafrulani Kus. Učinilo mu se da mu Janko 
želi nešto reći. Ali nije, samo mu se učinilo. 

Baždareni lažni Miro dvosmisleno se pretvarao 
kako je piće dotuklo i njega, jednako kao i našljo- 
kane Janka i Andriju. Primijetio je da su tri medi¬ 
cinske sestre, otpornije od njih dvojice, podnijele 
prilično popijenoga piva, vina, viskija i konjaka. 

“Najbolje je za sve da se odmorimo!” - presiječe 
lažni Miro i izvede Marion. 

Pod slabašnom žućkastom rasvjetom lažni Miro 
i Marion opraštali su se dugim poljupcima ispred 
kuće u ulici Segovia, u kojoj ona stanuje s Hanelore, 
kad je u zlovrijeme Ijutito izmilio neželjeni pozor¬ 
nik, s licem kojem bi više priličilo da bude izložak 
na kinološkoj smotri, koji kao da se sa sijedih obla¬ 
ka meko spustio na madridski asfalt. Podvikne im 
da pođu s njime u postaju, podsjetivši ih kako se u 
katoličkoj Španjolskoj sablazan na javnome mjestu 
kažnjava zatvorom i globom. 

“Nema oprosta, senores, zato što ste stranci. Ley 
es igual para todos!” - Guste obrve koje su mu do¬ 
ticale kapke činile su ga opakim. No za pet sekun¬ 
di uobljeni pozornik se odljutio i vrlo popustljivo 
zaboravio da im je zaprijetio kako je zakon jednak 
za sve. Udobrovoljeno okrene leđa od zatečenih 
grješnika kad je između prstiju napipao prepolov¬ 
ljenu novčanicu od pedeset peseta, koju mu je ma- 
đioničarski vješto doturio lažni Petrović: “Molim 
vas, caballero, da se raziđete!” - kažiprstom i sred¬ 
njakom prislonjenim na zelenkastocrnoj šapki, 
smjerno pozdravi velikodušnoga darodavca koji 
mu je podebljao obiteljski proračun. Plaće u Guar- 
dia civil uredno stižu, ali su bijedno tanke. 

Marion i lažni Miro su se dogovorili da se u četiri 
nađu na ručku, poslije njezina izlaska s posla. On 
će, razumije se, pozvati i ostalo društvo. Potom će 
se njih dvoje, siti i napojeni, na par sati zavući pod 
Andrijin ili, vjerojatnije, Jankov krov. 

“Marjeta mi je kazala da si osvojio Janka. Držim 


da će nam bez daljnjega ustupiti sobu” - mahnula 
mu je, poslala leteći poljubac i otključala vrata, a 
Šiljo je zaustavio taksi i odvezao se u Plažu. 

Madrid, u četvrtak, 19. studenoga 1959., prije pod¬ 
ne u Njemačkoj klinici 

Mara i Višnja Pavelić zadržale su se gotovo sat 
kod bolesnika i ostavile ga s fra Brankom. Poglav¬ 
nik će Ujaku (tako mu se obraćao otkad ga je upo¬ 
znao) izložiti svoj skiciranu proglas borcima HOP- 
a i ustašama, a on će ga pretipkati i vratiti mu ga 
na autorizaciju. Konačno uobličena, odaslat će ga 
u svijet, svuda gdje djeluju hrvatske protujugosla- 
venske i protukomunističke skupine. Jedva mičući 
ukrućenim usnama na koje ne svraća ni najtanji 
osmijeh, poglavnik prelomi pred sestrom Marje- 
tom: 

“Neka me nitko ne obilazi sve dok fra Branko ne 
ode. Potreban nam je mir!” - otpravi glavnu sestru 
na hrvatskome. Premještajući se s noge na nogu, 
Marjeta se snuždeno povuče uz naklon. Kakav je 
to peh kad ništa neće čuti i prenijeti svome Janku, 
koji izgara da sazna o čemu je govorio njegov po¬ 
glavnik. No krajnje oprezni Pavelić se osigurao da 
Slovenka (jučer mu se povjerila da joj je zaručnik 
Hrvat) ne bude prva osoba koja će uz Ujaka slušati 
što će on objaviti puku u domovini i tuđini: “Va¬ 
lja se zaštititi” - okrene se fratru. “Da čuje što ću 
vam čitati, sestra Marjeta bi ispričala zaručniku, a 
zaručnik proširio ostalim Hrvatima po Madridu. 
Tajna iz ove sobe obišla bi svijet kao zvijezda re¬ 
patica i prestala bi biti tajnom. Ne isključujem da 
bi krenula krivim smjerom i došla do uha nekoga 
Udbina doušnika. Titovi agenti su se razmiljeli i 
pustili posvuda pipke! Madrid je špijunski brlog, 
vjerujte mi, Ujače.” 

“U pravu ste, poglavniče!” - suglasio se Ujak i 
otvorio bilježnicu. Zapisao je: 

Poglavnik Nezavisne Države Hrvatske borcima 
Hrvatskog Oslobodilačkog Pokreta 

Braćo ustaše! 

U ovim težkim časovima naše oslobodilačke bor¬ 
be, dok himbeni srbo-komunistički neprijatelj čini 
zadnje napore da svoju okupaciju nad Hrvatskim 
Narodom produži, upućujem - shrvan podmuklom 
bolešću - svim borcima HOP-a diljem svieta ove rie- 
či, a sa željom da se kao moja posljednja volja imaju 
smatrati 

Stoga naređujem: 

U slučaju moje smrti stvoriti će se jedno novo vr¬ 
hovno tielo, kojemu se sve organizacije HOP-a imaju 
podvrći i vjernost i poslušnost izkazati Dotično tielo 
nositi će naslov VRHOVNO ZAPOVJEDNIČTVO 
HOP-a, a sastavljaju ga: 

1) Josip Marković 2) Jakov Barbarić 3) Višnja Pa- 
velić 4) Prof. Andrija Ilić 5) Puk. Koloman Bilić. 

Gore navedene osobe će sve potrebno prama dobi¬ 
venim uputama poduzeti, dok će hrvatski borci kao i 
uviek svoju dužnost spremno izvršiti, te oslobođenje 
Hrvatskog Naroda sigurno izvojevati Vaš 

ZA DOM SPREMNI! 

Poglavnik Dr. Ante Pavelić. 

Dano u Madridu dne... 

“O datumu ćemo se dogovoriti” - završi poglav¬ 
nik i presavije papir sa skiciranim proglasom: “Je li 
ovo u redu, Ujače?” 

“Ne znam, poglavniče. Dopustite mi primjedbu: 
je li vam potrebno da u lice apokaliptično istakne¬ 
te kako ste shrvani podmuklom bolesti? I ono što 
objavljujete posljednju želju uz najavu smrti, ne 
dao Bog!” - skrhano će fratar. 

“Jedino tako valja! Da nisam kazao kako mi je 
narušeno zdravlje. Hrvati bi me pitali: zašto sam 
onda odredio nasljednike? A vi, Ujače, dobro znate 
da vaš poglavnik nikada nije prezao muški iznijeti 
stvarnost na vidjelo, koliko god crna bila! Ovo sada 
jedan je od ispita moga karaktera pred narodom.” 

“Vaši razlozi stoje, poglavniče. Ali dramatična 


pomisao da ste najavili kako ćete nas napustiti - 
probola me je kao sablja!” - reče fratar pomućenih 
očiju. 

“Nisam od ljudi koji se predaju, nu znam da neću 
dugo. Moja životna ura samo što nije zastala. Svje¬ 
stan sam skorašnjega konca, moj Ujače...” - ucvi- 
lio se i poglavnik. Da prekine priču o smrti koju 
predosjeća, zaduži fratra: “Predvečer mi donesite 
prijepis da ga pogledam i potpišem.” 

Madrid, u četvrtak, 19. studenoga 1959., poslije 
podne u restoranu Časa Alberto 

Đuro Milić kao domaćin izabrao je stari resto¬ 
ran, Časa Alberto, u antiknoj četvrti u ulici Huertas 
na broju 18, gdje je dva dana po dolasku u Madrid 
njega i Aleksandra Hajduku grofovski počastio do¬ 
predsjednik španjolske komore Osvaldo Ramirez 
Calderon. Lažni beogradski trgovački djelatnik 
Miroslav Petrović tada je saznao da je ta izjelička 
svetinja u romantičnome dekoru - kakav je do 
tada doživio jedino u filmovima srednjovjekovno¬ 
ga sadržaja - otvorena još 1827., i evo je kako 127. 
godinu radi bez stanke. U istoj zgradi stanovao je 
1614. Miguel Cervantes i na katu iznad budućega 
lokala napisao drugi dio svoga besmrtnog epa Don 
Quijote. 

Čim je s Marion i Hanelore ušla u Časa Alberto, 
Marjeta bezizražajno objavi nestrpljivome Janku 
da je propala na dužnosti njegove osobne izvjesti¬ 
teljice: 

“Gospodin Pavelić je zatražio da ostane nasamo 
s fra Brankom” - naćubila se: “Rekao mi je kako 
ne želi da budu ometani. Vidjela sam iza staklenih 
vrata gospodina Pavelića koji nešto govori, ali ni¬ 
sam mogla čuti što, a fratar zapisuje...” 

Lažni Petrović obuhvati pogledom medicinske 
sestre: 

“Kad će Pavelić napustiti kliniku?” 

Odgovorila mu je Marion, koja nije otkidala oči 
od njega: 

“S profesorom Seitzom pregledala sam rendgen¬ 
ske snimke i nalaze gospodina Pavelića. Pokreti su 
mu sve otežaliji i stanje se ubrzano pogoršava, što 
profesora vrlo brine. Gospođi i kćerki je najavio 
kako ga još ne smije otpustiti na kućni oporavak” 

‘‘Koliko će potrajati bolnička njega?” - upita laž¬ 
ni Petrović. 

“Ležat će bar mjesec dana” - nastavi Marion. 
“Profesor mi je pokazao snimku zrna zaglavljena 
između kralježaka, koje nakon operacije žuči prije¬ 
ti da izazove trovanje. Dođe li đo trovanja, stvorio 
bi se tumor na živcu...” 

“Hoće li poglavnik izdržati?” - upleo se Janko. 

“Ako ne đođe đo trovanja” - oprezno će Marion. 

“Kakvi su izgledi da poglavnik izbjegne trova¬ 
nje?” - skrbno upita Janko. 

“Ne bih smjela prenositi dijagnoze o zdravlju 
pacijenata. No budući da je gospodin Pavelić vaš 
sunarodnjak, do koga vam je stalo, reći ću što 
predviđa profesor. Sve je izglednije da će doći do 
trovanja kralježaka. U postocima: 70 naspram 30” 

- Marion zatim zavapi. “Zaklinjem vas, momci, da 
ovo ne ode dalje od nas!” 

Muški potvrdno zatresoše glavama. 

“Znači li to da se poglavnik neće oporaviti?” 

- nastavi je ispitivati Janko. 

“Bojim se kako sadašnje stanje bolesti prije na¬ 
javljuje nepovoljan ishod. No uzdajmo se u vrhun¬ 
ske sposobnosti profesora Seitza. Njemu je izni¬ 
mno stalo da spasi herr Pavelića.” Marion je kanila 
zaustaviti Janka da je više ne pita o poglavnikovoj 
bolesti, ali tada konobar donese inćune s gradela, 
koje je valjalo pojesti dok su vrući. 

Lažnome Petroviću skočio je ugled kad je svojim 
uzvanicima naručio hranu koju mu je preporučio 
Ramirez. Za predjelo spomenute inćune, boquero- 
nes; a nakon njih jedinstveni rabo de toro, pečeni 


rep od bika, težak oko dva kilograma, s maslino¬ 
vim uljem, zelenim paprom, kapulom, majčinom 
dušicom, lovorom i mrkvom. Stakleno su ga gleda¬ 
li: kako to da je on madridski početnik prije njih, 
prekaljenih madrilena, saznao o profinjenim spe¬ 
cijalitetima iz Časa Alberto^ Gastronomski ćiće- 
rone, lažni Miro, umjesto da im bilo što odgovori, 
nadmeno se napuhivao. 

Madrid mu je bio pod nogama. 

Društvo u Časa Alberto uz prismok i crveno 
vino iz Rioje zaboravilo je bolesnika u Njemačkoj 
klinici i prepustilo se vedrijim zgodama. Iznimka 
je pukovnik Milić, koji ih, obuzet razoriteljskim 
planom, odsutno sluša i bulji ni u što. Marion ne 
skriva da je zaljubljena u lažnoga Mira pa njega 
zato progoni prokleta primisao: hoće li mu uspjeti 
da iskoristi Njemičinu zaslijepljenost i uvuče je u 
opasnu suradnju? 

“Kako bi bilo da Marion skonča s Pavelićem? 
Recimo da ga usmrti dok mu ubrizgava injekci¬ 
ju. Ili da mu ulije otrov u hranu ili u čaj.” Šiljo je 
uvjerenTčako je jedan od tih brzih zahvata izvediv, 
dapače. Ali ujedno i pere uznemirenu savjest. U 
slavu uspješnoga kraja misije i najvišega poratnog 
pothvata službe mora odnemariti nemilostivu 
istinu da njegove nakane nisu časne jer prljavo tr¬ 
guje s Marioninim osjećajima. Prihvati li se cura 
glavne uloge u predstavi, u kojoj neće biti vidlji¬ 
va na sceni, kao da je glumica u kazalištu sjena, 
postat će zlorabljeni ubojiti kamen u tuđoj ruci: 
“S druge strane, svaki izgubljeni dan u Madridu 
još je jedan darovani dan života zlotvoru.” Pukov¬ 
nik sebi daje za pravo da je izabrao jedini izlaz 
do pobjede. U tome zakulisnom ratu dopuštena 
su sva sredstva pa i vlastiti moralni pad. Stoga će 
slomiti Marion i privoljeti je za veliku stvar: “Za 
našu stvari” 

Neslomljivi policajac odlučno je sklopio krug. 

Madrid, u petak, 20. studenoga 1959. 

S iljo je proveo noć s Marion kod Janka, koji je 
u svojoj ložnici prespavao s Marjetom. Izašli 
su učetvero u 7.45, poslije kave, narančina soka 
i doručka koji su poslužile ženske - hladno mli¬ 
jeko, pržena jaja sa slaninom i tost tanko prema¬ 
zan maslacem. Janko ih je razvezao: dvije sestre 
u Njemačku kliniku, lažnoga Mira do Palacio de 
Comunicaciones na Plaža de las Cibeles, da se na 
kraju zaputi u biro, u Villa de Vallecas, gdje kao 
glavni inženjer priprema projekt izgradnje stam¬ 
benoga naselja u četvrti Acacias. 

Šiljo je s teleprintera šifrirano izvijestio Ste- 
vu Krajačića da će senor Pablo ostati na liječenju 
najmanje mjesec dana: Sve je izglednije da zbog 
pogoršanja i ne izađe. Povezan sam s medicinskom 
sestrom iz klinike i pokušavam je nasnubiti da učini 
što ja ne mogu. Trebam li se vratiti ili čekati da istje¬ 
ram posao do kraja? 

Stevo bijaše britak. U Plažu je stigla štedljiva br¬ 
zojavka: Čekaj i završi posao. 

Šiljina glava puni se iz minute u minutu i u njoj 
plovi desetine planova. Kako uvesti Marion u Ope¬ 
raciju Pavelić? Kako je ohrabriti i potaknuti da po¬ 
stane ovovremenska Lucrezia Borgia? 

Telefonirao je Ramirezu da preventivno opravda 
razvučeni boravak i prikaže mu ga nesumnjivim. 
Vrlo je moguće da policija posumnja i počne ispiti¬ 
vati u komori: zašto se trgovac iz Jugoslavije toliko 
dugo mota u Španjolskoj? 

“Ostat ću nešto dulje jer me očekuju susreti s još 
nekim poslovnim ljudima. A pregledavam i pro¬ 
storije za buduće predstavništvo. No ne usuđujem 


se predvidjeti hoće li vaša i naša ministarstva vanj¬ 
skih poslova i trgovine usuglasiti stajališta. Koliko 
god ga mi trgovci željeli otvoriti, poštovani don 
Osvaldo, to je ipak najprije državni, politički i ide¬ 
ološki problem, a tek potom gospodarski.” 

Suzdržljiv je bio i Osvaldo Ramirez Sanchez: 

“Mi bismo sve riješili brzo i bez poteškoća, senor 
Petroviću, da Jugoslavija i Španjolska imaju diplo¬ 
matske odnose. Ali kako ih nemamo, a bojim se da 
ih još dugo nećemo imati, nije isključeno da negdje 
u Madridu ili Beogradu zakoče. I to se birokratski 
razvuče, štono bi rekli glazbenici: largo desolato. 
Očajno sporo.” 

Lažni Miroslav Petrović se raspjevano razmahao 
pred Ramirezom: 

“I još nešto, ali vrlo osobno, don Osvaldo. I ne 
žuri mi se iz Madrida. Jer mi tromjesečna viza 
istječe 20. siječnja sljedeće godine, a meni je sve 
ljepše kod vas.” 

“Veselim se što to čujem, senor Petroviću” - bio 
je osvojen dopredsjednik španjolske trgovačke ko¬ 
more Osvaldo Ramirez Sanchez, kojemu je sim¬ 
patično što se trgovac iz komunističke Jugoslavije 
zaljubio u njegov grad: “Osjećam da uzimate naj¬ 
ljepše od Madrida. I zato, divite mu se i uživajte u 
njemu!” 

“Za ovo je zaslužan ekonomist vaše komore, moj 
zemljak Kus. Ukradem mu komad slobodna vre¬ 
mena i on mi otkriva čarovitosti Madrida... Nisam 
iskoristio ni dan svoga ovogodišnjeg odmora, a 
moj izostanak neće ići na štetu posla u Beogradu.” 

“Kako ne oskudijevate s vremenom, senor Petro- 

viću, slobodan sam vam predložiti da posjetite još 
neka privlačna mjesta nedaleko od Madrida. Osim 
Toleda, koji vas se, kako ste rekli, dojmio, oči će 
vam postati bogatije upoznate li Salamancu, Es- 
corial, Alcala de Henares, Guadalajaru, Aranjuez, 
Segoviju...” Grohot zauzda Ramireza da prestane s 
nizanjem: “J^st da sam pretjerao u turističkoj do- 
moljubnosti, ali nećete se pokajati budete li iza¬ 
brali nešto od moje ponude. Iako ste mi kazali da 
koristite rent a car, budu li vam u bilo koje vrije¬ 
me ustrebala kola naše komore s vozačem, samo 
izvolite. Bez oklijevanja ih zatražite od mene, por 
favon.!’ 

Madrid, u nedjelju, 29. studenoga 1959. 

Lažni je Petrović zahvalio Janku na pozivu da s 
njime, Marjetom, Hanelore i Andrijom on i Ma- 
rion provedu nedjelju u Numanciji, udaljenome 
predgrađu Madrida, u vili njegova kolege iz gradi¬ 
teljskoga biroa. U zastakljenome vrtu peći će meso 
na roštilju, a takav domjenak, uvezen iz Amerike, 
Španjolci zovu barbacoa. 

‘‘Marion će me provesti starim Madridom oko 
Plaža Mayor. Ondje bismo i ručali” - lažljivo se 
ispričao lažni Petrović, a da nije dahnuo, Nije mu 
do Numancije jer kani ispitati kako diše Marion. 
Smije li se osmjeliti i uplesti je u Operaciju Pavelić? 
Želi istjerati načistac: može li izvesti ludost s nje¬ 
mačkom medicinskom sestrom koja mu se predala 
i kojoj je prodro u srce i utrobu, ali koja radi u kli¬ 
nici vođenoj po liječniku nacističke prošlosti i čiji 
je otac također bio nazi? 

“Prihvaćam razloge zaljubljenih golubova. Oni bi 
da ostanu nesmetani, a nas bi osjećali kao kamen¬ 
čiće u cipeli koji ih žuljaju.” Janko uz hidalgovski 
naklon izvuče ključeve svoga stana i izazovno ih 
zavrti: “Otvaraju rajske odaje. Kladim se, pobrati¬ 
me Miro, da će ti i danas zatrebati!” 


“Dobio si okladu, baćo!” - povladio je Janku i 
istrgao mu ključeve. 

“Kako ćete se motati starim Madridom, bezuvjet¬ 
no ručajte u Las Cuevas, što je po našu: Podrumi, a 
nalazi se u Arco de Cuchilleros ili: Slavoluk nožara. 
Lako ćete pronaći restoran, tamo su ulice nazvane 
po obrtničkim cehovima: nožara, kožara, mesara, 
zidara, stolara, postolara, vidara, željezara, brijača, 
zlatara, kovača... Imena su im ispisana na pločama 
od majolike uz obojene crteže: nožara koji brusi 
nož, mesara koji kolje bika, postolara koji pravi 
cipelu...” - Kus potapše lažnoga Mira: “Bit ćeš mi 
zahvalan, prijatelju, za savjet. Jeba me ćuk, kuhinja 
u Las Cuevas je nenadjebiva!” 

U preuskim uličicama, među zidinama nekadaš¬ 
nje utvrde, vojarne i zatvora, stisnuli su se restorani 
i birtije, mesones, u ruhu iz devetnaestoga stoljeća. 
Konobari su odjeveni kao gusari ili drumski raz¬ 
bojnici, a ispred vrata stoje čuvari, preslike vojnika 
i policajaca iz prohujalih era. 

Prošli su Botin, najstariji restoran u Španjolskoj. 
A do Las Cuevas de Luis Candelas je i Verdugo, ili 
Krvnik. Marion krvnički potegne lažnoga Mira, 
koji je krenuo prema njemu i objasnila mu zašto 
je stavila taj lokal na glasu na svoju crnu listu za 
vječno izbjegavanje: 

“Nemojmo u Verdugo, mili! Tu je proljetos pro¬ 
fesor Seitz s nama, svojim osobljem, slavio rođen¬ 
dan. Bezobrazno su mu podvalili nezamislivo pa¬ 
pren račun. Kao da je vlasnik Verduga njime želio 
opravdati krvničko ime lokala.” 

Restoran u koji ih je poslao Kus nazvan je po 
lupežu Luisu Candelasu, o kojem kolaju mitovi 
obojeni najmaštovitijim bojama, a o njemu još ne 
prestaju zadivljeno govoriti i pisati. Candelas je 
uvršten u španjolske enciklopedije, a u madridsko- 
me turističkom vodiču u poglavlju Muževi i žene 
koji su pronijeli slavu našega grada našao se i on, 
pokraj svetoga Isidra Ratara, kraljeva Carlosa III i 

Juana od Austrije, pisaca Lopea de Vege i Miguela 
Cervantesa i inih proslavljenih umova. Španjolci 
podgrijavaju legendu o sjecikesi Luisu Candelasu 
kao Amerikanci o Bonnie i Clyde, Englezi o Robi- 
nu Hoodu, Francuzi o Cherie Bibiju ili kao što su 
u nas u Areni krenuli s feljtonom o slavonskome 
hajduku Jovi Stanisavljeviću Čarugi. 

Premda nije znao tko su i odakle su, vlasnik Las 
Cuevasa - s brčićima poput caudilla Franca, ali ne¬ 
uredno podštucanim, pa mu onaj na lijevoj strani 
bijaše kraći od desnoga— dočekao je lažnoga Pe- 
trovića i Marion kao važna VIF lica. Odveo ih je 
do stola u dijelu koji, kako je naglašeno rekao, čuva 
samo za ugledne goste. 

Stolovi i klupe nisu mijenjani od 1880., kad je 
Las Cuevas otvoren. Na stolovima u posudama od 
kovanoga željeza zapaljene su debele voštanice. U 
početku tu su se sastajali mjesni mladići i djevojke 
pa se pročuo kao mjesto za udvaranje. Poklonike 
probranih zalogaja domamili su pak kozlići i odojci 
na ražnju, uz domaće vino. Žene, hrana i nektarsko 
piće privukli su i pristaloga Luisa Candelasa. Tu je 
stolovao s niomcima iz svoje razbojničke bande i 
dogovarao se kamo će u pljačku. U Las Cuevas su 
lakomisleno prosipali ukradeni novac. Candelas 
se kicošio i zapazili su ga kao besprijekorno čista i 
urednoga mladog gospodina koji lovi korak s eu¬ 
ropskom modom. Predstavljao se prema prigodi, 
čas je bio don Luis Alvarez de Gobos, trgovac na 
veliko, a čas veleposjednik. Uglađeno se ponašao 
i poslovni ljudi nisu posumnjali da u tome pomo- 
darskome podrumu ne razgovaraju s aristokratom, 
a ne s prepredenim razbojnikom i varalicom. Vražji 
dečko Luis bijaše srećković. Mada su mu policajci 
u više navrata ulazili u trag, on bi im izmicao pred 
nosom. A dokazao je i da ga resi luda drskost kad 
je iznad Las Cuevasa umjmio stan. Pajdaše je zadi¬ 
vio nakon što je kao veleposjednik iz Perua, reče¬ 
ni don Luis Alvarez de Gobos, zaveo najpoželjniju 
madridsku krasoticu Manuelu Sanchez i zaprosio 


je. Roditelji, presretni zbog zeta koji se valja u mili¬ 
junima, blagoslovili su kćer i dičili se pred svijetom 
da su je bogato udomili. Prijetvorni veleposjednik 
iz Perua i egzotična Manuela vjenčali su se u crkvi 
svetoga Gayetana. Iz bojazni da ga ne otkriju, Luis 
se s mladenkom nakon svadbe povukao u Zamo¬ 
ru. Kad mu je uzmanjkao novac za izobilni život 
koji ne pita za cijenu, a njegovoj ženi pruža što po¬ 
želi, Luis je izgovarajući se da će na poslovni put 
odlazio u Madrid u krađu, gdje je u međuvremenu 
nezasitno proganjao ženske. Zanos ga nije dugo 
držao i zasitivši se Manuelinih draži netragom je 
utekao od nje. Vratio se starome društvu, obijač- 
kome poslu i bludnim porocima. 

Dolijao je kad se nije nadao. Sačuvano je izvješće 
nakon Luisova utamničenja: 

Luis Candelas Cagigal 28 godina, oženjen, rođen 
u Madridu, sa stanom u Cuchilleros 1, profesional¬ 
ni lupež, normalne visine, crne kose, jakih obrva, 
velikih usta, istaknute donje čeljusti, dobro građen 
i snažan. Ranije je uspijevao pobjeći iz zatvora i 
brižljivo se skrivao. Cijele godine izmicao je zako¬ 
nu, sve dok prvih dana 1836. nije uhićen. Osuđen je 
na smrt garrotom, na davljenje spravom koja će mu 
lagano, ali sve jače pritiskati vrat. Uputio je molbu 
za pomilovanje kraljici, no nije ga uslišala. Pred ti¬ 
sućama ljudi na trgu ispred jedne od pet kraljevskih 
vrata Madrida, na Puerta de Toledo, smaknut je u 
trideset prvoj godini. Njegove posljednje riječi bile 
su: Budi sretna, domovino moja! 

Raskošni jelovnik u Las Cuevas de Luis Candelas 
uređen je privlačno pa gosti ne odole iskušenju i 
ponesu ga kao osebujnu uspomenu, no u omiljelu 
Luisovu svratištu - kojemu je u nazivu posmrtno 
pridodano njegovo ime - to ne smatraju otimači¬ 
nom, nego kolekcionarskom pasijom. Na tri je stra¬ 
nice zgusnuti popis jela i pića, na dvije je otisnuta 
povijest restorana i napokon na još dvije središnje 
stranice, ispod 24 crteža, kaligrafski su ispisani sti¬ 
hovi pučke balade o Luisu Candelasu: 

Čujte priču o najslavnijem lopovu - Luis je kao 
dječak bio glavni u tučnjavama - Nije imao ni pet¬ 
naest godina, a u svim bitkama bivao je junačina 

- Bacali su ga i u zatvor, ali on bi odmah odmaglio 

- Postao je vođa bande, u kojoj su bili Balsairo i nje¬ 
gova kamarila - Na cesti za Madrid, odvažno i hra¬ 
bro opljačkao je nekoga ambasadora - Candelas je 
zatim opljačkao i skladište robe u Genovi - Sljedeću 
krađu počinio je u trgovini hranom ~ O njemu je kre¬ 
nula fama, nakon stoje opljačkao poznatu krojačku 

- Za vrijeme velike pljačke uhitili su ga u Ceuti ~ Ali 
izazvao je požar u zatvoru i umakao kroz dim ~ Kao 
zgodan ljubavnik poput Don Juana bio je sretne ruke 

- Izvjesnoga dana na nekome plesu upoznao je da¬ 
ru Mariju -I da osvoji njeno srce, glumio je velikoga 
gospodina - Da se zatim nje riješi, Luis joj reče da 
mora otputovati u inozemstvo - Mladoj je djevojci 
slagao da če brodom otploviti u Englesku - Nakon što 
se odvojio od nje, otišao je u Portugal - U Olmedu, u 
nekoj gostionici, prepoznao ga je i prijavio poštanski 
kočijaš - Dok je Candilas spavao, iznenadila ga je 
policija - Zapovjednik Olmada otpravio ga je pod 
stražom - U zatvoru su ga okovali i osudili na smrt 

- Luis je molio pomilovanje, ali kraljica ga je odbila 

- I premda nikoga nije ubio, morao je umrijeti na 
garoti -I s takvom poukom završava ova priča. 

Pročitali su baladu i potom lažni Miro izazove 
Marion: 

"Za koga si navijala, linda'? Za policiju i kraljicu 
ili za Luisa Canilasa?” 

"Za Luisa, natilrlichV' - hitreno mu odgovori: “A 
ti?” 

"I ja!” - suglasio se lažni Miro. Grimasom koja 
je trebala pokazati da se pretvorio u pregladnjela 
vuka natukne: "Ali sada navijam za pečenoga ko¬ 
zlića!” - Daje raspoloži, ozareno joj reče: “Kad bih 
bio vlasnik Ijudožderskoga restorana, ti bi mi bila 
najslađi specijalitet na karti!” 

Uvjerivši se da je gosti neće primijetiti, Marion 
ga plahovito poljubi i ponosno pogleda u svoje 


prenategnute grudi koje su poskakivale ispod de¬ 
koltiranoga ružičastog pulovera: 

"Je li ono o meni kao specijalitetu kompliment ili 
kanibalska nakana?” 

Pripremio se da - naizgled usputno, na spored¬ 
na vrata - uvede Marion u svoju priču o Paveliću. 
Smišljenim sinopsisom lažni je Miro udarao bočno, 
ali tako da osvojena njemačka sestra ne posumnja 
kako je njen novi dečko kani podlo iskoristiti. 

Kako je pridobiti? Mučilo ga je kako navesti Ma¬ 
rion da postane službina i njegova Arhimedova 
točka oslonca. Trovačica koja će malom i nevidlji¬ 
vom kretnjom izazvati veliki svjetski potres. 

Opustila se nakon što joj je treći put napunio 
čašu vinom: 

“Šteta što je prošla sezona borbe s bikovima” 
- počne naoko bezazleno: "Vratit ču se u Beograd 
neispunjene želje. Znaš li da nikada nisam bio na 
koridi?” 

“Fuj, scJzezsse!” - namrčala se: "Vrištala bih od 
užasa da još jednom odem na koridu na Las Ven- 
tas, na Plaža del toros Monumentall ” 

"Bila si, dakle...” 

“Samo jednom. Prvi i posljednji put, sigurna 
sam! Ne bih smogla skupiti snagu da ponovno 
promatram kako matadori ubijaju bikove!” - reče 
gadljivo Marion. 

“I kad bih te zamolio da zajedno gledamo kori¬ 
du?” 

"Oho, zar je to ucjena?” 

"Kao bolničarka viđala si i ljude koji umiru...” 

“Jedno je gledati kako umiru ljudi kojima poma- 
žeš da prežive, a suprotno tome je kad s užitkom 
pratiš ljude koji kao u klaonici estradno ubijaju 
živa bića. U ovome slučaju bikove.” 

"Jesi li kao medicinska sestra ikada nazočila kad 
su neizlječivome bolesniku skratili patnje eutana¬ 
zijom? Usuđujem se da te čak i pitam: jesi li sudje¬ 
lovala u takvome milosrdnom aktu?” 

‘'Kako možeš zamisliti takav grozan prizor, Miro? 
Eutanazija je najstrože zabranjena. Liječnika ili se¬ 
stru koji se ogriješe o etiku osude na dugi zatvor!” 

“Ipak, jesi li pomislila da i ti u određenim okol¬ 
nostima izvedeš eutanaziju?” 

“Koje su to određene okolnosti?” - zarožila je 
Marion. 

“Pa da nemoćno pratiš strahovite bolove nekoga 
od tvojih bliskih, kojem nema ni slamčice spasa. Ili 
kad bih, hajdemo kazati, do kraja nagrižen bolešću 
od tebe vapijuće zatražio da me oslobodiš neizdr¬ 
žljivih bolova...” 

Trznula se kao da se otresa od nelagode: 

“Zapanjena sam, Miro! Zašto si, zaboga, načeo 
tu morbidnu temu?” 

“Počeli smo od koride, koju ti, premda živiš u 
Madridu, rekla si, ne bi gledala drugi put. A lidia 
je za Španjolce religija! I umjetnost. Oni se čude 
licemjerju proturječnih stranaca koji slasno jedu 
meso zaklanoga telića, ali se zgražaju kad matador 
elegantno ubije bika.” 

“Jedno je jesti odrezak od bika, a drugo gledati 
na lidiji dok ga matador dokrajči espadom” - nije 
odstupala Marion. “Volim jesti ribu, ali nisam pod¬ 
nosila kad je moj otac na pecanju navlačio živoga 
crva na udicu!” 

Nije odstupio ni lažni Miro: 

“Španjolci kažu da je viteškije kad bik, naoružan 
šiljatim rogovima, muški časno padne u jednako¬ 
pravnoj bici s matadorom naoružanim espadom, 
nego kad ga mesar kolje vezanih nogu i dok ga za 
to vrijeme njegovi pomoćnici drže za rogove!” 

“Ovdje su te stručno poučili o lidiji” - Marion 
spontano okrene pogled: “Ne mogu te shvatiti, 
Miro, zašto si od koride skrenuo u eutanaziju?” 

“Kako bih te smekšao da me, kad s proljeća do¬ 
đem u Madrid, odvedeš na koridu!” - zaobišao je 
nagaznu minu. ' 


“Uspiješ li u toj samovoljnoj nakani prije nego 
što uđemo na Plaža del toros, napit ću se do grla, 
kao guska” - vezla je: “Kad uskoro odeš u Beograd, 
ostat ću u tužnoj nadi da ćeš se zaželjeti Madrida i 
vratiti mu se zbog koride, a ne zbog mene!” 

Lažni Miro prekine iskušavati Marion, kojoj više 
nije bilo do naklapanja o koridi. Odgodit će po¬ 
kus drugoga čina Operacije Pavelič i prikupiti se do 
sljedećega izlaska. Vagat će i premetati je li bolja 
varijanta jedan (navući Marion da otruje Pavelića 
iz milosrđa, da mučenik ne pati, kad ionako neće 
izaći živ iz klinike i za što će je jedna institucija, 
nije bitno koja, uzorno nagraditi, a on joj granitno 
jamči kako će za tu uslugu od nje sigurno dobiti 
novac jer je urotnički povezan s njome); ili mu je 
pak uvjerljivije istupiti s varijantom dva (farsa o 
osobnoj osveti koju duguje poglavniku, čiji su mu 
ustaše pobili najbližu rodbinu). 

Ostvari li se varijanta 1 ili 2, svejedno, bio bi to 
pogodak u sinjsku sridu! No ošaca li ga Marion 
kao bezosjećajnoga ubojicu, rasut će izglede za 
uspjeh u Madridu, ponovno zgubidanski protra¬ 
titi vrijeme i novac i ugasnuti baš kao i u Buenos 
Airesu. 

Smračilo se kad su, uz jauk oluje i sijev munja, 
nalik sablasnoj glazbi s plesa vještica iz Disneyje- 
vih crtića, ruku pod ruku pognuto izmiljeli iz Las 
Cuevas de Luis Candelas. Opkoračivali su kaljuge i 
lokve dok ih je napajala i po njima se rasipala to¬ 
pla jesenska kišica. Marion se izvijala kao fakirska 
kobra i drzovito bacala kukove, izazovno se oče- 
šavajući o bedro svoga ljubavnika. Zajedno su ki- 
snuli s neravno popločanom ulicom i crjepovima 
na stoljetnim kućicama, nalik grbavim patuljcima. 
Jedre zvijezde spuštale su se na Slavoluk nožara i 
nikad mu nisu bile bliže, a njokasti narančasti mje¬ 
sec se propinjao, praćen zborom gromova, koji im 
je bučno pjevao mokre pjesme. 

Madrid, u petak, 4. prosinca 1959. 


M arion se dogovorila s lažnim Mirom da se 
nađu u petak nakon jutarnje smjene u klin¬ 
ici. Rekla mu je: 

“Odvest ću te u bar Chicote na početku Gran Via 
na broju 12. Jesi li čuo o Chicoteu? Nisi? Nemo¬ 
guće! O Pericu Chicoteu, najglasovitijem španjol¬ 
skom mikseru koktela, pisao je i Ernest Hemin- 
gway. U svojim madridskim sjećanjima je naveo 
da su za građanskoga rata, koji je on pratio kao 
reporter, u njegovu lokalu pili viski i lomili čaše.” 
Još ga je podsjetila: “Kod Chicotea ne služe hranu. 
Samo toče.” 

Prestižno je pohoditi taj kultni kutak usred Ma¬ 
drida i napose porazgovarati s vlasnikom. Nema 
poznate glave koja mu nije svratila. Kad god je Pe- 
rico Chicote u lokalu, uza nj je i fotograf, jerpadron 
obožava da bude snimljen s viđenim gostima. U 
svoje albume naslagao je tisuče skalpova, a neke od 
snimaka samozadovoljno je izložio u lokalu: kralje¬ 
vi, šefovi država, premijeri, ministri, senatori, mi¬ 
lijarderi, matadori, slukari, aristokrati, glazbenici, 
pisci, glumci, sportaši, generali, plesačice flamen- 
ca, pjevači, plejboji, modni kreatori, manekenke i 
ostali prepoznatljivi, o kojima je suvišno pitati tko 
su. A oni privlače anonimnu klijentelu koja zado¬ 
volji vlastitu taštinu što pije kod Chicotea, u blizini 
slavnih kojima se divi i viđa ih na televiziji, filmu i 
u novinama. Chicote je ušao u krug popularnih s 
početka tridesetih, kad je otvorio bar, koji je pre¬ 
tvorio u muzej boca alkoholnih pića. Skupio ih je 
više od sto pedeset tisuća sa svih strana svijeta i po 
tome nema premca među kolekcionarima. 


Tipični madrileno Perico Chicote, koji će sljede¬ 
ćega proljeća, 13. svibnja 1960., postati šezdese- 
togodišnjak, nove posjetitelje, lažnoga Miroslava, 
trgovca iz Jugoslavije i njegovu njemačku prija¬ 
teljicu Marion, zaposlenu u Njemačkoj klinici u 
Madridu, poveo je u hladni podrum da im pokaže 
najdragocjenije izloške nataložene patinom: bocu 
kineske rakije mao tai, stariju od pet stoljeća; am¬ 
foru s vinom iz portugalske caravelle potonule u 
šesnaestome stoljeću; vina iz Španjolske, Portugala 
i Francuske iz sedamnaestoga stoljeća; najstarije 
škotske i irske viskije. 

“Danas samo u Škotskoj proizvode 1182 vrste, 
a ja ih imam sve do jedne! Pored svjetski znanih” 
- rafalno je štektao hvalisavi Chicote, a lažni Pe- 
trović i Marion jedva su stigli propratiti njegovo 
madridsko narječje, s progutanim i izvrnutim su¬ 
glasnicima na kraju riječi. “Ima i pomaknuto zva¬ 
nih viskija: Wat Tyler (Mokri ciglar), Blue hanger 
(Tužni krvnik), Pheasant plucker (Čerupač fazana), 
Pigs nose (Svinjska njuška), Sheep dip (Ovčja kup¬ 
ka), Mac kinggay ghost (Veseli duh kralja Maca) i 
još neka. Je li tako da o ovim viskijima niste čuli, a 
gdje da ste ih kušali!” - zadirkivao ih je. Da ugodi 
senoru iz Beograda, odveo ih je do police na kojoj 
je ležalo petnaestak napitaka s tla Jugoslavije: vina, 
konjaka, rakija i mastika. Pericu Chicoteu se upali¬ 
la žaruljica: “Vi ste, zar ne, Petrović, ako sam dobro 
čuo vaše prezime? Jeste li u rodu s prvim i posljed¬ 
njim kraljem Crne Gore Nikolom Petrovićem? Po¬ 
mislio sam da jeste... No iako ste samo prezime¬ 
njaci, pokazat ću vam bocu rakije, Lozovače, koju 

je Nikola na svečanostima u svojoj prijestolnici 
Cetinju darovao španjolskome poslaniku kad su ga 
1910. o pedesetoj obljetnici kneževske vladavine, 
okrunili za kralja.” - Na naljepnici s oznakom NI 
i utisnutom zlatnom krunom na francuskome piše 
da je rakija poklon Njegova Veličanstva Nikole I, 
kralja Crne Gore. 

Lažni Miroslav Petrović preseneti Perica Chico- 
tea: 

“Možete li, senor, provesti koju minuticu u druš¬ 
tvu senorite Marion?” - Dok Chicote nije stigdo 
sastaviti udvornu lasku - piropo, koje španjolski 
kavaliri izdašno prosipaju pred ženama (“Počašćen 
sam najuzvišenijom dužnosti što ste me izabrali da 
ostanem s damom nedoživljene krasote. Trebam li 
zabavljati senoritu i godinu dana, neće mi biti kri¬ 
vo!”) - lažni Petrović punim trkom izleti iz bara i 
zaustavi taksi da ga odveze do hotela Plaža, ni ki¬ 
lometar udaljena od Chicotea. Naloživši vozaču da 
ga sačeka, sišao je s papirnatom vrećicom koju je 
zatim gospodstvenom kretnjom predao djetinjasto 
razveseljenome Chicoteu: “Uočio sam, senor Peri- 
co, da ova boca nedostaje u vašoj zbirci!” - Chicote 
je potvrdio da nema zadarsku višnjevaču Maras- 
chino iako je čuo o njoj. Poljubio je bocu koju će 
poleći na policu čim je bude upisao pod rednim 
brojem sto pedeset tisuća i nekim: 

‘'Querido senor Petroviću, za me ne postoji više 
radosti od one koju doživim kad dobijem primje¬ 
rak pića kojeg nemam!” - blistao je Chicote i u 
čast Maraschina pozvao turu španjolskoga konjaka 
Carlos III zvanu - “kuća časti” 

Marion je zamjerila lažnome Miru što se u hotelu 
sam opija slatkastim dalmatinskim pićem od ma¬ 
raske, umjesto da je s njome podijelio gutljajčić: 

“Boca koju sam predao don Chicoteu i koja će 
kod njega ostati zauvijek netaknuta bila mi je ui¬ 
stinu posljednja. Kolega iz Zagreba s kojim sam 
doputovao na poslovne razgovore i ja donijeli 
smo nekoliko naših pića da ih prigodno podijeli¬ 


mo sugovornicima u Madridu. Ovaj Maraschino 
je, srećom, pretekao i, evo, neplanirano se našao 
u dojmljivoj zbirci don Chicotea” - branio se laž¬ 
ni Miro pred Marion. Da potom obeća Chicoteu 
kako sljedeći put neće doći praznih ruku tako da 
će njegov muzej biti obogaćen bar s još pola tuceta 
pića iz Jugoslavije. 

Za stolom za kojim je sjedio Ernest Hemingway, 
u čast sljedećih bar pola tuceta novih eksponata 
iz Jugoslavije, kuća je i drugi put častila Carlosom 
III. 

Odlazeći iz Chicotea Marion i lažnome Miru bio 
je dostatan dogovor očima da preskoče ručak. Pre- 
grist će štogod iz Jankova hladnjaka, a kad potom 
iza(Ju, negdje će se skrasiti na večeru. 

U Jankovoj kući ponašaju se kao rado primljeni 
podstanari. U sobu koju im je ustupio ulaze i izlaze 
kad požele, a požele kad god su slobodni. U drugoj 
kupaonici koju su zauzeli unijeli su jedino četkice 
za zube. Pidžame su im suvišne. Marion se presvla¬ 
či u estudiju, a lažni Miro u Plazi. Iako se podsje¬ 
ćao Stevine izreke “Policija je trošenje novca!” Šilju 
povremeno ipak grize savjest da mu služba plaća 
sobu u hotelu, puno za prazno. Recepcionaru iz 
opreza prijavi da ga neće biti noći te i te. 

Između dvaju maženja, punjenja i pražnjenja 
Marion ga upita: 

“Jesi li bio u tablao flamenco?” 

“Da” - odgovori gospodarski podvijenih ruku is¬ 
pod glave. “Kolegu iz Zagreba i mene Osvaldo Ra- 
mirez, iz trgovačke komore, Andrijin šef, poveo je 
u Torres bermejas. Ushitila nas je vatrenim plesom 
Ciganka La Chunga.” 

“La Chunga je najplaćenija plesačica u Španjol¬ 
skoj!” - dodala je Marion. Gledala ju je lani, ali nje 
se ipak jače dojmila izvedba u susjednome tablao 
- Corral de la Moreria, gdje je netom zavladala za¬ 
nosna Andalužanka Lucero Tena, mlada zvijezda 
u nezaustavljivu usponu koja će - kako potkovano 

govore znalci flamenca^ a Marion im daje za pra¬ 
vo - za godinu do dvije nadmašiti i legendarnu La 
Chungu. 

Lažni Miro joj je predložio da odu u Corral de 
la Moreria, ali Marion ga je obzirno odbila jer su 
lokali iz ponude za strance nepristupačni za džep 
prosječnoga Španjolca. Uz Corral de la Moreria 
(Maursko dvorište) i Torres bermejas (Rumene 
kule), među njima su još: Los Canasteros (Koša- 
rači), Cafe de Chinitas (Kavana Kineščića), Corral 
de la Pacheca (Pašiničino dvorište), Venta del gato 
(Mačkovo svratiste), Las Brujas (Vještice), Arco 
de Cuchilleros (Slavoluk nožara) - potonji tablao 
je u istoj ulici gdje i restoran Las Cuevas de Luis 
Candelas. 

"Tko se odluči za koji od njih, prije nego što im 
pritisne kvaku na vratima mora duboko udahnuti. 
Izdahnut će na kraju kad pogleda u račun” - osmi- 
ješila se Marion. 

"Zar Španjolci zaobilaze te tablaosV" - bilo je 
čudno lažnome Miru. 

"Nije uputno doći u deset, čim otvore i krenu s 
prvim dijelom programa” - ispravila se Marion. 
"Tada je nemoguće pronaći slobodan stol, prekr¬ 
cani su strancima. Turistički izleti u pravilu počnu 
ili završe u Madridu. Španjolsku je lanjske godine 
pohodilo gotovo dvadeset milijuna stranaca, a ove 
će ih biti i više. Vodiči ih napale, govore im: ne do- 
žive li flamenco, neće osjetiti španjolsku romantič¬ 
nu dušu. I za svakoga namamljenog gosta prime 
postotak od vlasnika.” 

"Znači, valja izbjeći gužvu u deset...” 

"Ne samo gužvu, nego i program. Za njemačke, 
francuske, skandinavske, američke, britanske, bel¬ 
gijske i ostale skupine rutinski ga smandrljaju, po¬ 
kažu im tek mrvu svoga umijeća i završe ga što god 
žurnije mogu, dok posjetitelji večeraju, zveckaju 
priborom za jelo i bučno razgovaraju. Ali paprena 
večera je obvezna. Mislim, paprena cijenom, da me 
ne shvatiš krivo...” 


"I kad ti misliš da treba doći u tablao flamencoV 

"Oko pola dva poslije ponoći!” 

"Nije li kasno u pola dva?” 

"Hej, hombre, nigdje u Europi nema toliko noća- 
ra kao u Madridu. Nemoj se zapanjiti, mili, ako i 
u satima, bližim zori nego ponoći ugledaš na cesti 
mladi par koji vozi u kolicima budnu bebu. Drvo 
se savija dok je mlado...” 

"A što se događa u pola dva?” 

“Kad se turisti poviiku, izmile iriadridski šme- 
keri, navrnu pred počinak na piće, nešto pojedu i 
uživaju u pravome flamencu” 

“Što u tablao popiju i pojedu ti šmekeri, a da im 
ne oderu kožu?” 

“Za aperitiv sljušte kupicu bijeloga, suhog i ne 
slatkog vermuta jerez. Jerez de la frontera je grad 
uz Atlantski ocean, koji su podijelile obitelji Do- 
mecq i Osborne, vlasnici najpoznatijih španjolskih 
vinarija, do noža nepomirljivo zavađeni. Ne, nisam 
aficionado nijednoga od njih, no kad biram, prije 
uzmem Domecqov jerez!' 

“Tebi je Domecqov vermut bolji...” - upadne laž¬ 
ni Miro, a Marion odgovori: 

“Nisam sigurna koji je od njih bolji. Oba su, čini 
mi se, podjednako dobra. Ali biram Domecqov 
zato što mi je stari Antonio Osoborne oduran. Iako 
su se njegovi preci doselili iz Engleske u Andaluzi- 
ju još u osamnaestome stoljeću, taj bahati i umi¬ 
šljeni Osborne nadmeno nameće svoje britansko 
podrijetlo. Ali i ženski sam pristrana. Mlađi, Juan 
Pedro Domecq, iznimno je naočite pojave.” 

“Pretvaraš me u ljubomornoga Othela, nevjerni¬ 
ce...” 

"O /e, natjerala sam te da zbog mene postaneš 
ljubomoran na Domecqa.” 

“Postao sam!” 

"Cvjetam što to čujem!” 

"A sada nastavi odande gdje si stala, Desdemo- 
no!” 

''Uz jerez domaća čeljad zatraži nekoliko masli- 

na, o/iVos” - gladila ga je po prsima: '‘Za grickanje 
uzmu pršut iz Serrana, jamon de Serrano, hvale ga 
da je najukusniji na svijetu. Drug^ piće koje po¬ 
piju je sangria, svijetlocrvena limunada s vinom, 
a u čaši pored komada leda plutaju kriščice jabu¬ 
ka, bresaka, naranača i ostaloga voća. I poslije više 
sangria glava ostaje nepomućena” - poučljivo će 
Marion, a lažni Miro joj uhvati ruku: 

“Unatoč zazoru da u tablao flamenco skidaju 
gaće onima koji dođu u deset, pozivam te na ve¬ 
čeru u tvoj omiljeli Corral de la Morerial I to baš 
u deset sati!” 

“Upozorila sam te da je u deset večera papreno 
skupa!” - narogušila se. 

“Nemoj podcijeniti moj izvanredni razlog, linda. 
I ne smiješ me odbiti...” 

“Ožegao si me bez vatre, mili” - uznemirila se 
Marion i nervozno plela prste dok se po njoj lilo 
devet znojeva: “Zar ćeš me zaprositi?” 

“Vjerojatno još ne. Dok ne dočekam sudsko rje¬ 
šenje o rastavi braka u koji sam upao iz nehata” 
- slaže lažni Miro ne pomaknuvši se: “Ali, zar za 
fiestu ne postoje i još neki razlozi?” 

“Koji?” - sada splasnulo zaprede Marion. 

“Nedugo prije nego što sam te upoznao bio mi 
je rođendan. I želim ga proslaviti premda s više od 
mjesec dana zakašnjenja. Samo s tobom nakon što 
smo ujedinili sudbine i tijela! Ne brini o cehu, lin¬ 
da, Zdi fiestu, dobar zalogaj, finu kapljicu, ali i za 
poroke - uvijek se nađe nešto novca!” 

“Vrlina mi je što ne slušam pažljivo samo sebe, 
nego i ostale!” - drezgetala se Marion. I kao da je 
očekivala njegov poziv, izvuče posjetnicu Manola 
del Reya, vlasnika Corral de la Moreria, Pozvala ga 
je i zamolila da joj sačuva stol za dvoje: 

“Bliže pozornici, por favor. A las diez! Doći ću 
s poznanikom iz Jugoslavije! Večera se podrazu¬ 
mijeva!” Podsjetila ga je da je ona, Marion Kraft, 
suradnica profesora Rudolfa Seitza, ravnatelja Nje¬ 
mačke klinike: “Izmijenili smo posjetnice kad je 


moj šef doveo svoju ekipu u Corral, sjećate li se, 
senor Manolo?” 

Sjetio se: 

'"Claro, kako se, pobogu, ne bih sjetio tako lijepe 
senoritel Napokon, i ja sam vaš povremeni pacijent 
u klinici! Stol za dvoje vas čeka!” - Manolo del Rey 
natukne zagonetno da će u dva poslije ponoći na¬ 
vratiti svjetski slavni gosti: “Neću vam odati tko 
su, neka ostane iznenađenje nad iznenađenjima, 
za vas i vašega caballerar 

Zaklopivši slušalicu Marion nije odoljela: 

“Smijem li saznati koliko ti je godina, mili slav- 
Ijeniče?” 

“Prevalio sam četrdeset treću. Ali još nisam upao 
u paničnu krizu da skrivam prvu starost. Rođen 
sam 26. listopada 1916. u Zagrebu. Imaš li još pi¬ 
tanja, queridaV' 

“Gle, pa oboje smo u znamenu škorpiona!” 
- usklikne Marion: “ Ali mene je roda donijela de¬ 
vetnaest godina kasnije, u Kielu, u Njemačkoj, 31. 
listopada 1935.” 

“I sada, kad znaš u kojoj sam dobi, jesi li se zabri¬ 
nula zbog razlike?” 

“Vrlo kratko, ali vrlo bogato iskustvo s tobom ka¬ 
zuje mi da se razlika u dobi ne osjeća među nama, 
unatoč uvjeravanjima astrologa kako odnosi dvoje 
škorpiona nisu skladni. Otkad smo zajedno, čini 
mi se da sam provela više vremena na leđima nego¬ 
li na nogama! Ti si sex machine, mili moj leoparde. 
I uvijek nadvisiš sebe. Sebično želim da zasvagda 
ostaneš darodavan kakav jesi.” 

Da uvjeri dragoga kako su astrolozi očajno po¬ 
griješili s tvrdnjom da su muško-ženski odnosi 
škorpiona neskladni, Marion ga požudljivo odvu¬ 
če u krevet. 

Prkosno je demantirao čitače zvijezda. Nakon 
završene maratonske burovite igre, umalo da joj je 
razmetljivo dobacio kako je on škorpionska iznim¬ 
ka koja uvijek potvrdi pravilo pred škorpionkama. 
No budući da nije bio siguran je li i pred Marion 

već izrekao tu frazu - odšutio je. Uto prije što ga je 
u romantičnome zanosu pohvalila da je presedan, 
zato što se nikada nije ponovio. 

Pukovnik postaje sigurniji da će nagovoriti Ma- 
rion. 

Da učini ono s Pavelićem. 


Madrid, Corral de la Moreria, s petka 4. na subotu 
5. prosinca 1959. 

U ulici Moreria, u zabitnome kraju staroga Ma¬ 
drida, na utrini uz mutnu rijeku Manzanares, za¬ 
štićen zidićem od cigala zavukao se Corral de la 
Moreria. 

Sjeli su za rezervirani stol, a Marion stidljivo upi¬ 
ta kavalira, lažnoga Mira: 

“Mili slavljeniče, mogu li naručiti školjke?” - i 
smjerno pridoda: “Ne zaboravi da sam se ispovje¬ 
dila pred tobom i Bogom kako je ovdje skupo ve¬ 
čerati.” 

“Uzmi što želiš! I ne uzrujavaj me više zbog cije¬ 
ne!” - zapovjedno je presiječe. 

“Kad god sam u prigodi - a nisam često - tama¬ 
nim školjke. Znaš li zašto? U meni čuči kockarica. 
Uvijek se ponadam da ču u njima pronaći biser!” 
- uzlepršala se ispijajući jerez. Domecqov, dašto. 
“Marjeta mi kaže da sam bolja gošća nego domaći¬ 
ca!” Nazdravila je: ''Saludr Potom je gladno otklo- 
pila masivni srebrni pladanj s kuhanim dagnjama 
i dok joj je para maglila oči, on je uživao gledajući 
je kako aristokratskom otmjenošču otvara školj¬ 
ke i profinjeno žvače. Marion kozerski zamudrija: 
“Žene govore da put do muškoga srca vodi preko 
želuca. Moje pravilo je isto, ali uz promjenu roda: 
put do ženskoga srca vodi preko želuca.” 

Unatoč žagoru Amerikanaca koji su zaposjeli 
Corral de la Moreria, džepna krasotica Lucero Tena 
očaravajuće pleše, dok joj iz očiju sijevaju okresine. 
Utegnuta haljina sprijeda puteno istura grudi, a 


straga zaobljene lopte na guzi nalik su brežidjcima 
ispod slapa koji ponire s njenih ravnih bijelih leđa. 
Kao da je iskočila iz Goyinih, Velasquezovih i E1 
Grecovih platna, gordo uzdignute porculanske gla¬ 
ve izražajnom mimikom, govorom tijela, topotom 
debelih peta i kreketanjem kastanjeta uz pratnju 
Cigana - pučkoga pjevača, romancera, rasparana 
nazalnoga glasa i trojice pljeskača dlanovima, pal- 
mas ~ Lucero strasno dočarava čežnju zaljubljene 
žene da na vrhuncu nijemo pokaže bol koja je ra¬ 
njeno obara nakon što ju je zaručnik napustio: 

“Ugledni madridski glazbeni kritik nahvalio je 
Lucero da jedina na svijetu ne udara u kastanjete 
nego na njima - zamislite što je napisao o njoj - 
svira!” - divani zanesenjački Manolo del Rey, koji 
je prišao da pozdravi Marion i lažnoga Petroviča. 
Lako je prozreti da je svojoj najblistavijoj muzi više 
od poslodavca i sveca zaštitnika. 

Čim se udaljio, Marion reče lažnome Miru: 

“Trač reporteri nedavno su otkrili njihovu prita¬ 
jenu romansu!” 

Nešto prije jedan pospani američki su se turisti 
pokupili, a na njihova mjesta sjeda narod iz ma- 
dridskoga višeg srednjeg staleža. 

Pošto su povečerali i predahnuli, izvođači su se 
vratili na scenu i poletno zapjevali, zasvirali i za¬ 
plesali ciganske pjesme i plesove i pljeskali. Ovoga 
puta za vlastitu nasladu i na dragost svojih, mahom 
poznatih poklonika. 

Malo poslije dva dvorana je zabrujala, a arti¬ 
sti s pozornice naglo su prestali pjevati, pljeskati 
dlanovima i udarati petama. Širokim osmijesima 
pozdravljali su ženu i muškarca koje je do lože do¬ 
pratio uzasjali Manolo del Rey: 

“Isuse, ono je Ava Gardner!” - izdulji vrat Mari¬ 
on. “I s njome Dominguin!” 

“Tko je Dominguin?” - upita lažni Miro. 

“Nečuveno! Zar nisi čuo o Luisu Dominguinu?” 
- prenerazila se Marion: “Homfore, on je jedan od 
trojice vodećih matadora današnjice! Uz bok s An- 

toniom Ordonezom i Santiagom Martinezom E1 
Vitijem ” Rekla mu je da je pročitala kako je najza- 
vodljiviju hollywoodsku divu Avu Gardner, dok je 
snimala film Sunce se ponovno rađa, osvojio tem¬ 
perament Španjolaca i od tada ovdje provodi slo¬ 
bodno vrijeme. Zakupila je vilu u okolici Madrida 
i oštro se zabavlja. Zarobila je narodnu svetinju 
Dominguina - punim imenom Luis Miguel Gon- 
zales Lucas Dominguin - prijatelja Ernesta He- 
mingwaya, kojega je nadahnuo da napiše roman o 
koridi: Smrt poslijepodne. Nakon što Ava Gardner 
usisa više paklenskih koktela, mješavine viskija s 
pivom i maslinama (za razliku od nje Dominguin 
uzme kavu s nekoliko kapi konjaka, napitak, koji 
popije i prije izlaska u arenu), uspne se na pozor¬ 
nicu i raspusno zapleše flamenco. Kad je iznimno 
raspoložena, pred zoru povede cijeli ansambl i kod 
kuće nastavi sfiestom. No otkad je pala u Domin- 
guinovo naručje, to čini samo kad njega nema. No¬ 
vinari bilježe da rasipna Ava potroši čak i tisuću 
dolara za noć: “Poslužila te je sreća!” - izrugivala 
se Marion lažnome Miru položivši mu topli dlan 
na koljeno: “Ispunila ti se želja, ali djelomično. Kad 
nisi mogao gledati koridu, sada barem gledaš, i to 
iz blizine, legendu koride, matadora epohe Do¬ 
minguina!” 

Manolo del Rey uznosito mahne Marion. Daljin¬ 
ska poruka da se obistinilo iznenađenje obećano 
njemačkoj senoriti o slavnima koji će pohoditi nje¬ 
gov tablao. 

Nijema prodavačica punašnoga ogrubjela lica, 
koja je donijela Avi Garner košaru orhideja s po¬ 
sjetnicom Manola del Reya, naumila je još zaradi¬ 
ti. Prilazila je stolovima za kojima su žene, a nije 
zaobišla ni Marion i lažnoga Mira, koji su praznili 
novu bocu vina Conde de losAndes, iz podruma Fe- 
derica Paternina. Nudeći im buket s ružama cvje- 
ćarica je stenjala i ječala, nalik zvonu bez klatna, u 
neuspjelu pokušaju da sastavi nekoliko riječi: 

“Nemoj, preskupo je!” - Marion je obzirno, ali 


uzaludno odgovarala lažnoga Mira da se ne hvata 
lisnice. A on je iskustvom iz rada u banci brzo pre¬ 
računavao pesete kojima je plaćao nijemoj cvjeća- 
rici u dinare i ustvrdio kako bi ga isti takav buket 
više stajao na Cvjetnome trgu. Osvjedočio se da je 
Madrid jeftiniji od Zagreba. 

Vrijeme je odbrojavalo četvrti sat subote i šesti 
sat njihova provoda u Corral de la Moreria, ali na 
Marion se ne zamjećuje da je snena, a ni uzeta pi¬ 
ćem. Popila je koliko i lažni Miro i ustrajno ga sli¬ 
jedi. Zbacila je spone i učestalo ga uvjerava kako je 
on čovjek njezina života. Čovjek Marionina života 
se dotle koleba: je li vrijeme da je zagrije za Opera¬ 
ciju Pavelić? Pustio je pokusni balon: 

“Stalno smo od jučer, no ti si me opčarala i veza¬ 
la nerazmrsivim vražjim čvorom, toliko da sam te 
zaboravio pitati o zdravlju Ante Pavelića. Kako mu 
je?” - pljusnuo ju je po stražnjici, naočigled zapre¬ 
paštena konobara koji im je prošao iza leđa. 

“Divno se zabavljamo i najmanje od svega mi je 
stalo da mislim o poslu!” Marion se trgne iz bla¬ 
žene tromosti i makinalno podigne ruke da ga za¬ 
ustavi: “Zašto ti je baš sada pred zoru puhnulo da 
me pitaš o tvome Paveliću?” 

“Čemu naglašavati ono: mome Paveliću?” - na- 
rogačio se lažni Miro. 

“Nisam se izrekla nepromišljeno, mili. Ti, Janko 
i Andrija ne umijete sakriti slabost prema Paveli¬ 
ću. Uz izvjesne razlike. Janko glasno izriče odanost 
njemu, dok se ti, kako sam te procijenila, to ne 
usudiš priznati.” Ne dočekavši odgovora Marion 
odlučno zaključi: “Griješim li ako kažem da si tako 
dvosmislen jer te steže dužnost u vrhu jugoslaven¬ 
skoga gospodarskog sistema pa stoga ne smiješ 
ugristi ruku koja te hrani? Janko je siguran da dišeš 
kao on. Ali znaj, Andrija te gleda nepovjerljivo...” 

“Zašto bi o meni Janko mislio jedno, a Andrija 
drugačije?” 

“Andrija nije raščistio tko si. Još odgoneta jesi li 

zagriženi Titov komunist koji je pred njime i Jan- 
kom zaledio svoju pravu pripadnost crvenima; ili 
si ipak u duši hrvatski nacionalist kao oni i kakvim 
im se povremeno nenametljivo namećeš?’' 

Marionina lucidna procjena natjerala je lažnoga 
Mira da promisli: 

‘‘Pametnije će mi biti, linda^ da prešutim što skri¬ 
vam u sebi...” 

“Ostavljam na slobodu svakome da se kako ga je 
volja odluči za-svoga vođu, uzora i idola” - zaplete 
Marion kao da se ispričava. “Iako su moja stajališta 
najbliža skandinavskome poimanju demokratsko¬ 
ga društva i dramatično su suprotna od uvjerenja 
profesora Seitza, razlike me ne priječe da mu se 
divim, cijenim ga i volim. Zato što je stručnjak ka¬ 
kvih nije mnogo u svijetu, a i ispravan je čovjek.” 

“U čemu se razlikuju vaši pogledi?” - izdreljio je 
oči lažni Miro. 

“Razdvajaju nas strahovite razlike. Profesor nije 
prežalio što njemački nacionalsocijalizam u spre¬ 
zi s Rimom i Tokiom nije porazio Ameriku, En¬ 
glesku i Rusiju i uspostavio novi svjetski poredak. 
Obožava Hitlera i Goringa. Izabrao je Španjolsku 
za novu domovinu jer je general Franco načinom 
kojim vlada najbliži nacionalsocijalizmu. Profesor 
se danas požrtvovno upire da izliječi vašega vođu 
Pavelića i vrati ga u aktivnu politiku zato što je u 
ratu ostao do kraja uz Hitlera.” 

“Gle ti profesora...” - lažno se začudio lažni 
Miro. 

“A eto, meni ne smeta što profesor Seitz cije¬ 
ni Hitlera, Goringa i Pavelića. Jednako kao njega 
promatram i tebe, mili. Ako voliš Antu Pavelića, 
hitte - voli ga, premda tvoja država Jugoslavija 

- čije gospodarske interese zastupaš u Španjolskoj 

- traži njegovo izručenje da ga objesi kao ratnoga 
zločinca.” 

Lažni Miro zaustavi bujicu Marioninih zahukta¬ 
lih riječi: 

“Nisi proniknula, linda^ da sam milenijima da¬ 


leko od ljubavi prema Paveliću. Naprotiv, mrzim 
ga kao što nikoga nisam. Da sam svakodnevno u 
njegovoj blizini kao što si ti, iskoristio bih prigodu 
i ubio ga, a da ne trepnem i nikada se ne pokajem 
zbog toga!” - glumio je da otežalo diše i pratio nje¬ 
ne uznemirene poglede. “Daje Pavelić tebi skrivio 
što je meni, i ti bi mu bez milosti odsjekla glavu!” 

Tajac. I Marionin usiljeni istup nakon duljega 
gutljaja: 

“Nisi mi otkrio čime ti se Pavelić zamjerio kad 
mi kažeš da bi ga ubio. O sebi znam da bih nekoga 
možda mogla mrziti, ali znam i to da ne bih toliko 
zastranila i nekoga ubila! Pojasni mi zašto se onda 
dušobrižnički potreseš pred Andrijom i napose 
pred Jankom - koji ne skriva da je Pavelićev pri¬ 
staša - dok vam Marjeta, Hanelore i ja prenosimo 
kako su mu loši izgledi da preživi? Postajem ko¬ 
lebljiva i pitam se je li tvoje ponašanje pred njima 
namješteno i dvolično?” 

Lažni se Miro namrgodio i napokon patetično 
izbubnjao skroz izmišljeni događaj kojim je kanio 
rasplakati Marion i usmjeriti je k svojoj ubojitoj 
zadaći: 

“Nalazio sam se u Zagrebu” - napregnuto poč¬ 
ne - “kad je zimi, u studenome 1941., tragajući 
za partizanima u dva susjedna gorska sela u Lici 
uzasebice nahrupila četa ustaša. Ustaše su bili dra¬ 
govoljačka elitna vojska poglavnika Pavelića, obu¬ 
čena za opasne zadatke, po uzoru na njemački SS, 
a Lika je pokrajina u Hrvatskoj odakle smo podri¬ 
jetlom Janko i ja. Ustaše su proganjali partizane, ali 
ih nisu pronašli. Bijesni zbog neuspjeha okrivili su 
mještane da skrivaju komuniste. I da im se osvete, 
zapalili su oba sela. U jednome od njih bila je i naša 
obiteljska kuća, a u njoj se tada našlo šestero mojih 
najbližih: roditelji, dvije sestre, brat i baka. Svi su 
živi izgorjeli!” 

Marion ga je turobno saslušala: 

“Kako je počela, i ova je noć obećavala da će za¬ 
vršiti sretno kao još jedna u nizu koju sam provela 

s tobom. Ali ipak neće” - plačevno ga je ukorila i 
progutala pljuvačku: “Večeras mi nisi smio otkriti 
svoju obiteljsku tragediju...” 

Lažni je Miro zamahao izigravajući pokajnika 
nagrižena unutarnjim stidom: 

“Žalim što sam se glupo zaletio i pokvario ti ve¬ 
čer. Ovo nije mjesto, a ni vrijeme za zamorne ispo¬ 
vijesti” - saginjući i podižući glavu reče: “Dogodilo 
se što se dogodilo, ali sada bih od tebe volio vidjeti 
veliki osmijeh!” 

S olakšanjem je dočekao promjenu u njezinu ras¬ 
položenju: 

“Okrenem li kolajnu, osjetim da sam ti sada po¬ 
stala bliža stoga što si osjetio potrebu da sa mnom 
podijeliš tragičnu intimu koja te opterećuje” -pro¬ 
sijavala je riječ po riječ. “Je li Janko doista na strani 
zlih ustaša koji su zvjerski spalili tvoje?” 

“Ustaše se u ratu nisu dijelili na dobre i zle. Bili 
su samo zli!” 

“Nevjerojatno mi je da Janko stoji iza ustaških 
zločina...” - namusila se. 

“Siguran sam da je Janko plemenit, osjećajan i 
pošten” - reče lažni Miro: “Da odobrava ustaške 
zločine, s njime ne bih pio i jeo za istim stolom, on 
bi za me bio krpa s kojom bih obrisao prašinu. Bio 
bi nečovjek zvan Nitko i Ništa!” 

“Zar Janko nije čuo o ustaškim nedjelima?” 

“Naravno da je čuo!” 

“Pa kako je onda takav plemeniti poštenjak na 
strani ustaških zločinaca?” 

“Zaveden je njihovom idejom i vjeruje da su 
priče o ustaškim zlodjelima podla izmišljotina ko¬ 
munističkih protuha kako bi bila bačena ljaga na 
Hrvate.” 

“I moj otac koji je ostao nepopustljivi pobožni 
nacist - ali za nj ti jamčim životom da je plemenit, 
osjećajan i pošten, upravo takav kakvim ti ocje¬ 
njuješ Janka - kaže da su intrige o holokaustu i 
konzlagerima smrti u Mauthausenu, Auschwitzu, 
Dachauu i Treblinki - prljave židovske montira¬ 


ne podvale kako bi njemački narod bio povijesno 
osramoćen! Uvjeravam te da ne branim naciste i 
njihove zločine nego svoga fanatičnog oca, koji je 
zauvijek ostao opranoga mozga.” Marion ga zamoli 
da joj dopuni čašu vinom: “Što si učinio kad si sa¬ 
znao o masakru svojih?” 

“Prebjegao sam iz Zagreba i pristupio pokretu 
otpora.” 

“Postao si partizan, Titov guerrillero, je li?” 

“Da. Tukao sam se protiv ustaša, Nijemaca i Ta¬ 
lijana...” 

“I protiv mojih sunarodnjaka, dakle...” 

“I protiv njih. Ali jače i žešće protiv svojih, Hrva¬ 
ta, koji su mi pobili obitelj! Ratovao sam posvećen 
da operem njihovu krv. Založio bih i život da ih 
osvetim!” - govorio je u proračunatome zanosu. 
Upozorio je Marion: “Ovo što si čula ne smije doći 
do Andrije, Janka, Marjete i Hanelore.” 

“Zaboravila sam. Ali ti me zbunjuješ, mili. Pitam 
se zašto si se zbližio s Jankom i Andrijom kad su bili 
i još stoje uz ubojice tvoje rodbine?” - okomila se. 

“Kad sam ih upoznao, najprije Andriju Kusa, a 
zatim i Janka Rukavinu, u prvi mah nisam spoznao 
kojih su uvjerenja. No koliko umijem procijeniti 
ljude, o njima dvojici bih prisegao da nisu okrva¬ 
vili ruke u ratu!” 

Nakon kraćega skanjivanja ohlađena Marion 
izravno napadne lažnoga Mira: 

“Priznaj mi, jesi li doista stigao u Madrid trgo¬ 
vačkim poslom?” 

“Štogod! Naravno da jesam! Zašto me to pitaš?” 

Marionin bolni osmijeh pretvarao se u neprodo- 
ran aristokratski prezir: 

“Mislim da nisi ovdje zbog trgovine nego zbog 
Pavelića! Došao si ga ubiti!” 

“Zar držiš da sam plaćeni ubojica?” - otresnuo 
se već izgrebana grla od duhana i pića: “Hej, ženo, 
pa kako bih mogao dobiti vizu kao građanin Ju¬ 
goslavije koju španjolski režim svrstava u komuni¬ 
stičke i s kojom Madrid nema diplomatske odnose 

nego kao trgovac koji pregovara o uvozu? Kad sam 
doletio u Španjolsku, još nisam znao da se tu skri¬ 
va Pavelić. Kod nas pišu da je u Paragvaju. Saznao 
sam da je u Madridu, i to kad smo se onomadne 
prvi put vidjeli u Padu. Čula si, uostalom, kako 
me je Andrija iznenadio s novosti o Paveliću, a u 
koju najprije nisam povjerovao. Sve dok me Mar- 
jeta, Hanelore i ti niste uvjerile da se uistinu liječi u 
Njemačkoj klinici!” 

“No kad si saznao da je Pavelič u Madridu, nisi 
mi se učinio očajnim...” 

“Dugo je trebalo dok mi je do mozga doprla ta 
nemoguća spoznaja. A i bolje je što sam tada zato¬ 
mio uzburkane osjećaje!” 

“I što ćeš sada?” - izazivala gaje. 

“U Padu mi se začela zamisao kako je ovo prigo¬ 
da da se osvetim Paveliću koji mi je nadohvat. Ona 
buja i raste i opsjeda me!” 

“Zar mu se uistinu kaniš osvetiti?” 

“Zbiljimice razmišljam o svakojakim idejama 
koje mi tutnje glavom. Možda su glupe, ali više mi 
nema uzmaka!” 

“Koje su to ideje?” 

“Znam da je neostvarivo upasti Paveliću u bolni¬ 
cu, ustrijeliti ga ili zadaviti jer ne bih umakao polici¬ 
ji. Stoga smatram da bi bilo učinkovitije poslati mu 
tortu ili voće otrovano cijanidom. Na porti bih pri¬ 
javio kao da darove svome poglavniku donose nje¬ 
govi vjerni ustaše koji mu žele skoro ozdravljenje.” 

“Pavelić ne smije ni od koga ništa primati osim 
od rodbine i fratra Marića.” 

“Smislit ću nešto drugo...” 

“Nemaš potrebe pametovati jer po svemu se čini 
da Pavelić neće dugo...” 

“Ali što ako se ipak izvuče i izroni iz tame?” 

“Oprosti, ali ovo što si zamislio u vrijeme kad se 
Paveliću raspada život, to je, mili, smušeni i zapet¬ 
ljani krimić iz stripa za balavce...” 


Nije mu promaklo Marionino ponižavanje. Si¬ 
rota ne osjeća da se on, višekratno dokazani as u 
smrtonosnim akcijama, kamena šaka zagrebačke 
policije, pred njome uspjelo prikazao kao šeprt¬ 
ljavi amaterski nevježa koji lebdi u oblacima i ne¬ 
doraslo smišlja nebuloze o tome kako će preseliti 
poglavnika u smrtovnicu. Zato pukovnik cvjeta 
kao da je netom položio prijamni ispit u kazališnoj 
akademiji. Odigravši potom i epizodicu tužnoga 
junaka koji je gospodski istrpio njenu podrugaći- 
cu, bezazleno je upita: 

“A kako bi ti raspetljala čvor, lindaV\ 

“Prije nego što ti odgovorim, pitat ću te: vjeruješ 
li u Boga?” 

“Ne vjerujem. No kakve veze ima s Pavelićem 
vjerujem li u Boga?” - sada se za pravo uzrujao i 
sve oko sebe na ćasak vidio dvostruko. 

“Da si vjernik, sjetio bi se šeste od deset Božjih 
zapovijedi: Ne ubij!” Tek što ga je brzim pokretom 
zaustavila da nešto zausti, morali su naglo preki¬ 
nuti. Stolu je prišao Manolo del Rey i pozvao ih da 
im predstavi Lucero Tenu: “Bit će mi veselje i čast!” 
- reče impresionirana Marion. 

Čim je lažni Miro podmirio račun, zaputili su 
se za vlasnikom. Na šanku su kupili Lucerine plo¬ 
če, koje im je za popudbinu buduća gran estrella 
ljubazno potpisala u svojoj garderobi uz prigodnu 
posvetu na omotu. 

Prošlo je pola šest i odjutrilo je kad im je vratar u 
crvenome šinjelu s upadnim mjedenim opervaže- 
nim pucetima fičukom pozvao taksi. 

Lažni Miro oduzet da bilo što kaže mutnih očiju 
ušao je u kola kao da kroči na vješala. U glavi mu 
je šumilo, a iz uha klizila neka ezoterična glazba, 
začinjena škripom, fućkanjem i cviljenjem. 

“Jesi li previše popio zato što si opterećen Paveli¬ 
ćem?” - pitala ga je Marion. 

Nije odgovorio. 

Madrid, subota, 5. prosinca 1959., oko 2 poslije¬ 
podne, u stanu Janka Rukavine 

T oga pasjeg poslijepodneva pukovnik se jed- 
vice probudio i oteščalo ogrnuo Jankov svileni 
ogrtač koji je posudio “za kućnu upotrebu” Iskrao 
se dok je Marion tvrdo spavala kano duduk (tako 
bi rekao njegov pokojni djed Đuro), ne prenuvši 
se ni od nepodmazanih vrata koja su cvileći jezivo 
zaškripala. Poskliznuo se o prostirku od medvjedo¬ 
va krzna na podu hodnika i sučelio se s razjapljen¬ 
im čeljustima zvijeri, čije su nepomične staklene 
oči zelenkasto svjetlucale kao mali svjetionici. 

“Ako li su te, pokojni moj gorski care, upucali u 
Lici, onda si mi, poslije Janka, drugi zemljak ko¬ 
jeg sam upoznao u Madridu!’' - obratio se medi u 
mislima. 

U kuhinji je umjesto domaćina i Marjete zate¬ 
kao njihovu cedulju i saznao da ih neće biti do 
predvečerja. Obavijest mu je prijala jer mu nije do 
razgovora. Na stolu su ga gostoprimljivo dočekale 
posuda s voćem i do vrha puna bakrena džezva. 
Prije nego što je podgrijao ohlađenu ukuhanu tur¬ 
sku kavu - koju Janko majstorski peče - i uz nju 
zapalio, iz hladnjaka je izvukao bokal s mlijekom. 
Noćarski druzi pukovnika Šilje, nakon što pirujući 
prevrše mjeru s pićem i pušenjem, uvjeravaju sebe 
i narod oko sebe da šalica mlijeka djelotvorno pro¬ 
čisti pluća zapušena duhanskim dimom i vinskim 
parama. Kud svi Turci i Šiljo je iskoristio samoob- 
manjivački savjet kojim će rastjerati višeslojne ta- 
loge nagomilane u Corralu. 

Reži jer mu je opet propala dvosjekla varka ko¬ 
jom je naumio uvesti Marion u Operaciju Pavelić. 
No ne smije se predati ako je odvajkada borbeno 


odlučan da ode neporažen u policijsku mirovinu, 
jasno, kad za to dođe vrijeme. U Buenos Airesu 
je pao, ali to je bilo tek prvo poluvrijeme lova na 
poglavnika. Drugo upravo traje ovdje u Madridu i 
on mora dobiti taj dvoboj. Zato će krenuti u oštrije 
napade kojima će najbezobzirnije staviti na vagu 
Njemičinu zaljubljenost. Smanjit će viđanja s njo¬ 
me uz tanku izliku da su se umnožili sastanci sa 
španjolskim trgovcima. Sustavno će se otuđivati i 
zanemarivati je tako đa se Marion uznemiri čim 
osjeti kako njegovo zanimanje za nju zamire. Neće 
načinjati teme o Paveliću, a napose je neće ispitiva¬ 
ti o njegovoj bolesti. 

Prvi korak u obratu ponašanja inscenirana je 
izvedba monodrame. Dakle, lažni Miro se pravi 
kao da okreće telefonski brojčanik i glasno poziva 
Osvalda Ramireza Calderona kako bi ga Marion 
razgovjetno čula: 

""Hola, senor Osvaldo, que tal, ovdje je Miroslav 
Petrović, zovem vas po dogovoru...” - počeo je im¬ 
provizirati. Povremeno zastajkuje kao da sluša što 
mu s one strane žice tobože govori dopredsjednik 
španjolske trgovinske komore: “Zar se moramo sa¬ 
stati baš večeras? Možemo li to odgoditi za sutra? 
Nikako?... Ah, tako je, zaboravio sam da senor Me¬ 
dina leti ujutro u Beč... Da, da, shvaćam vas, Osval¬ 
do... Ne može se pred višom silom... No dobro, gle¬ 
dat ću se izvući od obveze... Kažete da i sutra imamo 
sastanke i opet večeru... Claro. Usuglasit ćemo se, 
bez daljnjega... Među nama nije bilo dvojbi i neće ih 
biti ni ubuduće... Hasta luego, Osvaldo! Gracias."" 

“Čula sam!” - utrnulo prevali Marion kad se vra- 

tio u sobu. Njen pogled mu je predbacivao da nije 
valjano postupio. 

Lažni Miro se napadno nervozno odijevao ispri¬ 
čavajući joj se neuvjerljivo da hita u Plažu promije¬ 
niti košulju, potkošulju, čarape, gaće, džepni rubac 
i kravatu, obrijati se, baciti oko na upute stigle te¬ 
leksom iz direkcije u Beogradu, a još će i proučiti 
materijale koje je ponio iz Jugoslavije kako bi se 
pripremio za pregovore sa španjolskim kolegama 
oko plaćanja dodatno naručene robe: 

“U ponedjeljak ću te zvati u kliniku ili poslije¬ 
podne u stan, čim uzmognem uloviti predah...” 
- netremice je izmišljao. Da ublaži prenagljeni uz¬ 
mak što neće biti zajedno o vikendu - u trku po¬ 
ljubi Marion. Bunovno mu je htjela nešto reći, ali 
pukao joj je glas, a lažni Miro otperja kao da mu je 
uletio crv u stražnjicu. 

Izašao je iz taksija na Gran Via, blagdanski ukra¬ 
šenu i osvijetljenu, iako je do Božića ostalo dvadeset 
dana. Bazajući neusklađeno i bez cilja Šiljo se podsje¬ 
tio kako gaje na zamisao o varljivome pozivu Kami- 
rezu - kojim je, maloprije u Jankovu stanu, nasukao 
Marion - naveo kolega iz službe Branimir Stanjko. 
Ljetos su odveli dvije nestašne mačkice u policijsku 
vilu na Jabukovcu da se s njima provedu kao age i 
proslave Stanjkovo promaknuće. Novi pukovnik je 
doputovao iz Milana, gdje je u zračnoj luci Linate 
s predumišljajem snimio govornika s razglasa, dok 
je objavljivao vremena polijetanja i slijetanja. Pod- 
muklica Stanjko je iz vile telefonirao ženi, ali kao da 
je zove iz Milana. Potužio joj se kako zrakoplov za 
Zagreb neograničeno kasni i ne zna kad će doputo¬ 
vati, pri čemu je pustio glas s magnetofonske vrpce i 
uvjerljivo ukrasio svoju repatu laž. Ženi se činilo da 
je njen dobrica Branimir doista na bučnome uzleti- 
štu: Aftenzione, prego, Alitalia, annunzia volo cento 
trenta dueper Napoli, uscita numero dieci... 

Dosadno mu je samome do neizdržljivosti pa je 
u pet otišao u kino da pogleda visokoparno najav¬ 


ljeni hollywoodski skupi povijesni spektakl Ben 
Hury s Charltonom Hestonom u naslovnoj ulozi i 
u režiji Williama Wilera. 

Izgrijavao je polumjesec kad se pokupio u Pla¬ 
žu. Večerao je u opustjelome hotelskom restoranu 
na dvadeset petome katu. Uzaludno je pokušavao 
izvući osmijeh odrvenjene konobarice koja ga je 
dvorila, umišljene u svoj izgled. Odsutno je trpao 
hranu ne osjećajući što guta, kao da lopatom zatra- 
pljuje rupu. 

Madrid, od ponedjeljka 7. do petka 11. prosinca 1959. 

Lažni Miro se krupnorjećivo izmotavao pred 
Marion, s kojom se nije sreo ni nakratko, u pro¬ 
lazu, još od subote poslije Corrala. Tek bi se po¬ 
vremeno ćuli, pozivao ju je brzokrilo na telefon, 
namjerno za radnoga vremena u klinici, znajući da 
švapska stega ne dopušta preduge ćakule. Izvlačio 
se svakojako: te je na ovome, pa na onome sastan¬ 
ku, te na putu u Salamanci, u Vigu... Marion mu je 
na recepciji Plaze ostavljala neutješne poruke neka 
joj se javi. Hotelski telefonisti sirovo su prenosili da 
je senor Miroslav Petrović odsutan CNo, senorita, 
nije nam prijavio kad se vraća!”); na večeri izvan 
Madrida, na poslovnim razgovorima... 

U svojstvu mirotvornoga posrednika zvao ga je 
Janko Rukavina: 

“Išćašeno misliš, zemljaće, ako si nasjeo Mario- 
ninim vradžbinama da je izbjegavam” - lažni Miro 
je uvjerljivošću prezauzetoga biznismena odbijao 
mračna priviđanja svoje madridske priležnice: “Da¬ 
leko bilo, ne bježim od nje, nego sam uletio u gadan 
vrtlog i zakopao se do grla napornim poslovima. 
Uostalom, znaš da pregovaram o otvaranju trgo¬ 
vačkoga predstavništva u Madridu, a i delikatno 
se cjenjkam kako me ovi Levantinci ne bi gusarski 
odrapili za robu koju ću kupiti od njih. Baćo, to je 
gladijatorski obračun, do posljednjega daha, sve dok 


148 



Meta poglavnik: živ ili mrtav 


jedan ne preživi: španjolski krvopije ili ja. Bolje da 
preživim ja nego oni!” - rušio je Jankove sumnje. 

'‘Ne znam što ću sa sobom! Izgubila sam volju za 
životom. Preklinjem te, ne budi okrutan i odvoji 
nešto vremena za me” - za kasne petkove noći Ma- 
rion je zajecala ropski ponizno u slušalicu: "Zašto 
nam više nije kao prije?” Lažni Miro je saslušao 
njeno pitanje, ne znajući što da joj odgovori. 

Napokon su se dogovorili da se nađu sutradan, u 
subotu, na kavi u Gijonu, nakon što Marion odradi 
jutarnju smjenu u klinici. 

Madrid, subota, 12. prosinca 1959. poslijepodne u 
kavani Gijon 

Gijon, na Plaža Mayor, još od prošloga stoljeća stje¬ 
cište je cvijeta madridske intelektualne kreme. Una¬ 
toč visokim cijenama pomodarski je sjediti u njoj. 

Marion se bacila za vrat lažnome Miru i uvila se 
oko njega kao za pritku: 

"Inkvizitorski me mučiš! Zašto si me zaboravio? 
Zar me više ne poznaješ? Surov si sa mnom da, 
tako mi Boga, pomišljam i o najgorem!” - promu¬ 
kla Marion, s prenaglašenim ženskim prizvukom 
klasične ucjene, nerazgovjetno sriče nabubane 
upite i ne ispušta ga. Ne da ni mangure za prijekor¬ 
na virkanja vremešnih staromodnih gostiju, sabla- 
žnjenih ponašanjem uplakane zgodne strankinje. 
Kako se usuđuje da nedoličnom slobodom javno 
razgolićuje svoje osjećaje? - kao da se pitaju dok 
ona jadikuje i istiskuje zajaženu muku iz sebe: “Na¬ 
ljutio si se na me, je li tako, mili?” 

Pripravljen za ovakav početak, lažni Miro neo¬ 
sjetljivo reče: 

“Nemam povoda za ljutnju.” 

“Imaš, imaš! Ljut si zbog onoga. Nemoj se pre¬ 
tvarati da nisi!” 

“Što ti je to - onoga?'' - pogleda je nedužno. 


“Nemojmo se igrati skrivača. Ljutiš se zbog Pa- 
velića!” - nije se smirivala Marion i razastrla što 
je grize. Nesretna je, osjeća da je Miro stigao zbog 
obračuna s poglavnikom, dok su mu trgovinski 
pregovori pokrivač pred španjolskim vlastima. “Ne 
smij mi se, mili, ali moja opsjednutost špijunskim 
filmovima učinila je da te - otkad si mi se povjerio 
kako žudiš za osvetom Paveliću - ne doživljavam 
kao trgovca nego kao tajnoga agenta na opasno¬ 
me zadatku. Ili bezobzirno hrabroga komandosa 
koji se uvukao u neprijateljsko uporište kako bi ga 
razorio!” Pogledala ga je eda bi upila kako je pri¬ 
mio njeno otkriće. No on je sluša, spokojno i bez 
upadica, a Marion nastavi da ne izgubi udjenutu 
nit: “Proteklih sumornih i bezličnih dana, kad sam 
išla iz tame u tamu, razmišljala sam o nama. Napali 
su me strahovi da si me osvojio ne zato što sam 
ti se dopala nego da iskoristiš moj posao sestre u 
Njemačkoj klinici, lakše se približiš Paveliću i ubi- 
ješ ga. Posumnjala sam i da si se istim povodom 
zbližio s Jankom, Andrijom i Marjetom... Jesam li 
u pravu?” U njenome kratkom pitanju skrivala se 
dugo nagomilana strepnja: “Što god mi odgovorio, 
pred njima ću šutjeti zapečaćenih usta, kao da ni¬ 
kada nisam čula nijedne tvoje o Anti Paveliću!” 

“Nisi u pravu, lindal" - lažni je Miro osjetio da na¬ 
ilazi prigoda o kojoj sanja. Zato mu je bolje ne nagli- 
ti: “Treba je pustiti da izgori i zaplete se!” - pomisli. 

Pozvao je Marion na ručak, uz zamaman prijed¬ 
log da potom, siti i napiti, iznova zagriju ohlađeno 
ljubavno gnijezdo kod Janka. I pošto punih pluća 
ožive prekinute nježne običaje, smireni i oslobo¬ 
đeni napetosti otkrit će jedno drugome koje su se 
gromače ispriječile među njima. 

Marion je poželjela suprotno. Da preskoče jelo i 
najprije ođu u krevet. Tek kad dijelom nadoknade 
nepromišljeno i nepovratno izgubljene slasti - poći 
će na večeru. 

Udobrio je napasnicu Marion iluzijom da je nje¬ 
na bila konačna. 

Madrid, subota, 12, prosinca 1959,, poslijepodne u 
Njemačkoj klinici 

P rofesor Rudolf Seitz nakon pregleda Ante 
Pavelića odveo je u stranu glavnu sestru Mar- 
jetu Levar: 

‘‘Gore je nego što sam očekivao. Paveliću su se 
paralizirale noge!” Dim iz profesorove najdraže 
vrlo skupe kubanske cigare Romeo y Julieta zape- 
kao joj je oči. 

“I što sada?” - upita smjerno glavna sestra. 
“Noge su mu izgubile motoričke funkcije!” 

“To nije dobro, profesore...” 

“Vrlo je loše, štoviše. Bojim se da neće dugo iz¬ 
držati.” 

Kad je stigao fra Branko Marić, profesor ga je 
izvijestio o paralizi i preporučio mu da ne prilazi 
postelji jer je poglavnik zaspao usprkos bolovima: 

“Bit ću otvoren, velečasni. Takva oduzetost na¬ 
javljuje da mu se život gasi!” 

Na trenutak-dva fratar se nije mogao pomaknuti 
od straha: 

“Zar nema izgleda, profesore?” 

“U medicini nije uputno objaviti daje gotovo sve 
dok bolesnik diše. A vaš poglavnik još diše, iako je 
sada - nemojte loše shvatiti moju usporedbu - po¬ 
put olupana zrcala.” 

“Što možete učiniti?” - zgrčio se fra Marić. 
“Činim sve što mogu ne bih li nekako sastavio 
stotinjak okrnjaka toga zrcala. I vi, velečasni, i obi¬ 
telj herr Pavelića, i ja moramo se nadati čudu. Ver- 
stehen Sie mich? Držim da ste me razumjeli.” 

“Čuvao ga Bog!” - prekrižio se fratar i potom te¬ 
lefonirao Mari Pavelić, kojoj je prenio što je saznao 
od profesora Seitza: “Ni vi, milostiva, ni gospodič¬ 


na Višnja danas ne trebate doći u kliniku. A ja ću 
uskoro dohitati k njima” - poručio joj je. 

Prije nego što će ga napustiti fra Marić pokaže 
profesoru madridske dnevnike ABC i Alcazar, koje 
je svakodnevno donosio Paveliću. 

“Kanio sam nasmijati poglavnika člankom koji 
je ABC prenio iz argentinskih listova. Napisali su 
kako su iz povjerljivih izvora najpouzdanije in¬ 
formirani da se doktor Ante Pavelić upravo nala¬ 
zi u Asuncionu, gdje organizira obranu diktatora 
generala Alfreda Stroessnera, najvećega mučitelja 
paragvajskih domoljuba, citiram vam onako kako 
su naveli ti nečasni novinarski ništari. A znate li, 
profesore, da naš poglavnik nikada nije bio u Pa¬ 
ragvaju? Prije nego što sam pošao k vama, slušao 
sam vijesti na radiju. Da udarac sudbine bude i ža¬ 
lostan i ujedno smiješan, javljeno je da je danas u 
Asucionu počela pobuna. Revolucionari su krenuli 
da svrgnu Stroessnera!” 

''Dummheit! Budalaština!” - s odvratnošću zafr- 
kće Seitz. Simpatije su mu bile za Stroessnera zato 
što su mu preci Nijemci, što general nije skrivao 
privrženost Hitlerovu nacizmu i što je nakon slo¬ 
ma Reicha primio i udomio mnoštvo nacista, od 
kojih su prebjegli stručnjaci iz Gestapoa uvježba¬ 
vali paragvajsku tajnu policiju. 

Marjeta je pozvala zaručnika Janka i rekla mu što 
se dogodilo poglavniku. 

“Zna li to Marion?” - upita on. 

“Radila je prijepodne” - odgovori Marjeta - “i 
nije saznala.” 

“Zvat ću Mira da mu kažem...” - na to će Janko. 

“Radije nemoj!” -* predbaci mu Marjeta: “Sačekaj 
me dok se ne vidimo. Moramo se usuglasiti. Mi¬ 
slim da je profesionalno nepošteno odavati liječ¬ 
ničke tajne.” 

Progutavši svoju odluku Janko se suglasio i svašta 
prevrćući u mislima obećao da neće zvati Mira. 

Madrid, u prvim satima nedjelje, 13. prosinca 
1959. 

Za četverosatnoga bespoštednog trošenja u za¬ 
posjednutoj sobi Jankova stana, ljubavnici nisu 
stigli raspraviti tko je kriv i tko je gdje pogriješio 
kad je medu njima došlo do kratkoga spoja i ruž¬ 
nih vibracija. Proračunato sabravši i oduzevši sva¬ 
ki plus i minus s kojima će se sudarati dok je bude 
obrlaćivao da učini ono s Pavelićem, lažni je Miro s 
vjetrom u leđa optimistički poveo Marion u Torres 
bermejas, na večeru, predstavu flamenca i recital 
narodne pjevačice Lole Flores, zvane La faraona. 
Grije ga nada da će se kuglica večeras zaustaviti na 
njegovome sretnom broju. 

Bio je u pravu. 

Nakon iscrpljujuće borbe živaca utvrda Marion 
napokon j e osvoj ena. 

(Vaš pisac se ograđuje uz ispriku što je dio koji 
slijedi nalik izvatku iz plitkoga operetnog libreta, 
ali je dužan - zbog istinskoga prikaza događanja u 
tablao Torres bermejas - bez preudešavanja predo¬ 
čiti prizor, nazovimo ga radnim naslovom: Kako 
je pukovnik Đuro Milić nagovorio medicinsku se¬ 
stru Marion Kraft. ~ Svjestan je skliskoga rizika da 
ga takav zapis može lako gurnuti u nevolju. Da ga 
čitatelji neumoljivo prezru i ispljuju jer im nameće 
ljigavu kičeljivost, koja ruži njihov ukus.) 

Počelo je s izmišljenom, ali vrlo uvjerljivom is¬ 
povijedi lažnoga Mira: 


“Poremetio sam se otkad sam saznao da je Pa- 
velić u Madridu. Od tada ne spavam normalno. 
Poglavnik je postao moja nesanica. Iz noći u noć 
proždire me obuzetost o osveti kao da me napalo 
jato piranja. Što jest - jest, pomišljao sam te na¬ 
govoriti da učiniš ono umjesto mene. Da te isko¬ 
ristim što si svakoga dana u Njemačkoj klinici, u 
Pavelićevoj blizini. No ti si, linda, to inteligentno 
predosjetila!” 

“Zašto me nisi nagovarao?” - zbunila gaje. 

“Postidio sam se!” - lažni je Miro i dalje umješno 
lagao: “Ubilo bi me da si pomislila kako zlorablju- 
jem našu vezu!” 

“I onda si glavom preko svijeta pobjegao od 
mene...” - zajedljivo ga uštine Marion, a lažni Miro 
se očas preodjene u paćeničke halje, 

“Okrenuo sam se poslovima da oštrim radom 
istjeram iz sebe misli o osveti!” 

“Jesi li ih odagnao?” 

“Nisam! Naprotiv, bliži sam odluci da prodrem u 
kliniku i prerežem Paveliću grkljan pa neka bude 
što bude!” 

“Govoriš li čista uma?” - uplašila se Marion. 

“To možeš nazrijeti dok me sada gledaš i slu¬ 
šaš!” 

“Nakon ubojstva ne bi imao šanse da umakneš 
policiji...” 

“Svjestan sam svoga bezizlazja. Da ću najprije 
biti lovac, a zatim plijen” - zalomilo mu se: “No 
neću stati, makar skapao u zatvoru ili me zadavili 
garrotom!' 

“Zar je to tvoja neopoziva odluka?” 

“Jest! Zaletjet ću se u kliniku u ponedjeljak, ali 
dok ti ne budeš u smjeni” - pokazivao je ratničku 
čvrstinu. 

“Što će biti s nama?” - upita jedva čujno Marion. 

“Možda je ovo naš oproštajni susret uz flamen- 
co!” - otužno reče lažni Miro. 

“Mogu li ti ikako pomoći, mili?” - napadne je 
rumenilo. 

“Da mi nekad doneseš cigarete u zatvon.r - krh¬ 
ko se nasmijao. 

“Promašeni sarkazam...” - progunđa Marion, a 
lažni Miro proguta jetku zlobnost. Teško se prila- 
gođavao tuđim razmišljanjima ako mu nisu bila po 
volji. 

“Zar bi mi doista pomogla, linda?'' 

“Ne bih mogla onako kako ti želiš. Kao bolnička 
sestra prisegla sam da ću spašavati ljude od smrti, 
a ne ubijati ih!” 

Lažni Miro je deprimirano kimao glavom. Naru¬ 
čio je novu bocu bijeloga vina Diamante iz Rioje i 
u šutnji su ispraznili polovinu. Tada joj se ponovno 
obratio: 

“Je li da više nećemo o Paveliću?” 

“Još nismo završili” - odgodila je odgovor: “Kaži 
mi, mili, ali najiskrenije: da smo se našli u obrnutoj 
situaciji, bi li ti ono učinio za mene?” 

Otprije predvidjevši što će ga pitati, odgovori 
kao da j e ispalio tane iz usta: 

“Bih! Ne jednom nego i više puta!” 

Skončalo se kako je poželio. Marion se upila za¬ 
ljubljeno u oči Miru i obećala mu da će u ponedje¬ 
ljak poslije podne u injekciju koju će ubrizgati Anti 
Paveliću ubaciti dozu smrtonosnoga cijanida: 

“Još smišljam kako ću to izvesti?” - nejako ga 
upita. 

“Jednostavno i lako!” - reče joj nehajljivo lažni 
Miro kao da je savjetuje kako će ostrigati ovcu ili 
zašiti gumb na košulji. 

“Ali kako ću se izvući poslije autopsije?” 

“Neće biti autopsije kad se očekuje skoro poglav- 
nikovo upokojenje, je li tako?” - samopouzdano 
pojača brzinu lažni Miro: “I tko bi posumnjao u 
trovanje?” 

“I da ga seciraju, što je malo vjerojatno, i otkri¬ 
ju otrov, pretpostavka će biti da se pokojnik sam 
oslobodio bolova” - nakon što je razmislila, samo¬ 
uvjerenije istupi Marion: “Posvjedočit če profesor 
Seitz, kome se Pavelić onomadne otvorio...” 


“Kako mu se otvorio?” - spleo se lažni Miro. 

“Čim je Anti Paveliću nakon atentata u Buenos 
Airesu zaprijetilo uhićenje i izručenje Jugoslaviji 

- tako se prekjučer povjerio profesoru Seitzu - no¬ 
sio je uza se želatinsku kapsulu s otrovom, koju je 
namjeravao progutati prije nego što bi ga argen¬ 
tinske vlasti isporučile srpskim komunistima. O 
svojoj nakani Pavelić se nije očitovao ni najbliži¬ 
ma.” Marion je dodala da je hrvatski poglavnik 
time zadivio Seitza, čiji se medicinski štićenik i 
životni uzor Hermann Goring otrovao 16. listo¬ 
pada 1946. u Niirnbergu, pretekavši zatvorske ču¬ 
vare koji su došli po njega u ćeliju da ga predaju 
američkim krvnicima, naredniku Johnu Woodsu i 
vojnome policajcu Josephu Malti: “Profesor je ga¬ 
nuto ispričao Marjeti, Hanelore i meni kako je toga 
nesretnog dana ipak bio prožet ponosom zbog rei- 
chsmarschallova odvažnoga čina jer je uskratio sa¬ 
distički užitak svojim sucima da ga gledaju dok se 
njiše na vješalima.” 

Ljubavnici su napustili Torres bermejas negdje 
oko tri. Prije nego što će u Jankov stan, skrenuli su 
u hotel Plažu da lažni Miro uzme cijanid i dade ga 
Marion. 

Sigurnosti radi, lažni Miro će napustiti Madrid u 
ponedjeljak prijepodne. Kad u utorak bude odje¬ 
knula vijest o poglavnikovoj smrti, on će već sje¬ 
diti na poslu u Beogradu, izbajao joj je. Odmah 
iza Božića ponovno će k njoj u Madrid da iskoristi 
trotjedni godišnji odmor. Tada će se njih dvoje od¬ 
lučiti gdje će dočekati novu godinu 1960., kamo će 
na ljetovanje, a neka Marion promisli i o zajednič¬ 
kome stanovanju: 

“Hoćemo li poslije toga stalno biti zajedno?” 

- zažarila se. 

“To i želim! Dovoljno je da mi usnama dodirneš 
uho pa da izletim kroz zid!” 

“Volim kod tebe što iz svih džepova uvijek izvla¬ 
čiš prave doskočice.” 

“Više nema zapreka da dođem u Madrid za tr- 

govačkoga predstavnika s trogodišnjim manda¬ 
tom” “ stoti put u ova dva dana užireno slaže lažni 
Miro. 

“Zato ću učiniti ono\” - privučeno reče Marion. 

“U ime obitelji Petrović poravnat ćeš umjesto 
mene račune s Pavelićem, Zacijelit ćeš mi staru 
ratnu boljku!” 

“Hoću jer je to tvoja želja!” 

“Iskupit ćeš me pred pravdom!” - toržestveno 
zabruji lažni Miro, osjetivši opako zadovoljstvo 
zbog hipnotičke vještine nametanja svoje volje. 

Marion uzdršće: 

“Napokon sam ti povjerovala da nisi došao u 
Madrid zbog Pavelića!” 

Pukovnik Đuro Milić vidio je sebe kao ustoliče¬ 
na nasljednika nemilosrdnoga grčkog boga smrti 
Tanatosa, koji je letio na crnim, željeznim krilima, 
srce mu bijaše od željeza, a on je određivao kad 
će tko umrijeti. Sofisticirano je prevario Marion, 
upravo krštenu njemačku trovačicu Lucreziju Bor- 
giju, koja mu je zbenavljena od ljubavi povjerovala. 
Bilo je doduše tvrdo i napeto, ali će završiti kako je 
zacrtao. 

“Jesi pošten kao kurvina suza, druže pukovniče!” 
- zbaždao je sebi u bradu. 

Madrid, recepcija hotela Plaža, u ponedjeljak uju¬ 
tro, 14. prosinca 1959. 

Posljednje što je učinio prije nego što se iselio 
iz sobe bilo je da u glomazni kofer s dvostrukim 
dnom sakrije umotani co/f. Diplomatska putnica 
mu jamči da carinici neće preturati po njemu. Na¬ 
kon doručka Đuro Milić podmirivao je pozamašan 
račun i zamolio dostojanstveno sijedoga recepcio¬ 
nara da mu pozove taksi za Barajas. Zrakoplov za 
Ziirich polijeće u 11,25 pa ima dosta vremena da 
u duty free shopu kupi viski, cigare i kolumbijsku 
kavu, vele, najbolju na svijetu. 


S posrebrene pločice okačene na reveru crveno¬ 
ga kaputa crnim uspravnim slovima razaznavalo se 
da je recepcionar ruskoga roda - Vadim Besmer- 
tnov. Vratio je gostu putnicu uz osmijeh koji nije 
bio službeno uljudan nego prijateljski vedar: 

“Panjimajete pa ruski?'' - obratio mu se. 

“Njemnoška panjimaju!" - potvrdi gost. Oko njih 
nije bilo svijeta kad ga je recepcionar Vadim Be- 
smertnov suzdržano upitao može li mu pokloniti 
pet minuta, na što lažni trgovac uzvrati da ima to¬ 
liko vremena. 

‘‘Rođen sam u Tomsku, u Zapadnome Sibiru, 
posljednjega dana 19. stoljeća, 31. prosinca 1900.1 
poživim li samo dan poslije stotoga rođendana, te 
doživim 1. siječnja 2001., hvalit ću se da sam živio 
u tri stoljeća!” - recepcionar je optimistički i su¬ 
kladno besmrtnome prezimenu, pogledavao jako 
u daljinu, u prve sate više od četiri desetljeća dale¬ 
koga 21. stoljeća. Vadim Besmertnov s roditeljima 
i bratom pobjegao je iz Rusije nakon Oktobarske 
revolucije 1918. Najprije se se nastanili u Pančevu, 
u blizini Beograda, a odatle se 1923. doselili u Ma¬ 
drid, gdje su njegova oca, međunarodno priznato¬ 
ga geologa, privukli visokom plaćom u španjolsko 
ministarstvo rudarstva. Besmertnovu je drago što 
može pozdraviti srpskoga pravoslavnog brata, ko¬ 
jih nije mnogo u Madridu. U Pančevu su ih pri¬ 
mili široka srca i to je dobročinstvo trajno dojmilo 
četvero Besmertnovih. Zato je Vadim sebi dopu¬ 
stio da zaustavi gaspadjina Petrovića i ne prezajući 
mu kaže u najvećem povjerenju - iako se to kosi 
s pravilima službe - da je u Plažu u dva navrata, 
onomadne, u četvrtak, i jučer, u nedjelju, dok je 
on bio na dužnosti, dolazio detektiv i raspitivao se 
o gostu iz Jugoslavije: kad će otići, s kime se sasta¬ 
je, troši li puno i od koga prima poruke na teleksu: 
“Detektiv mi je spomenuo da je to samo kontrola, 
što u Španjolskoj nije neuobičajeno. Naprotiv...” - 
odano se nasmiješio recepcionar: “Prenio sam mu 
- vama na ravnanje, gaspadjin Petroviću - da ne- 

kad i ne prenoćite u hotelu, iako je soba plaćena, 
da ste primali telekse od svoga ureda iz Jugoslavije 
i da više ništa ne znam o vama.” 

Iako je ostao sabran pred Rusom, lažnoga trgov¬ 
ca iz Beograda uznemirilo je zanimanje španjolske 
policije o njemu. 

Mada se ruski brat Besmertnov otimao, srpski 
brat Petrović ostavio mu je izvrsnu napojnicu i 
bratski se oprostio: 

“Do sviđanja^ 

''Spasiba, gaspadjin Petroviću. Kad ponovno do¬ 
đete u Plažu, potražite me. Vjpjom votkičku - dvije, 
za družbu. Doduše, ne našu rusku votku, jer je ov¬ 
dje ne uvoze, ali nije loša ni finska!” - razblažio se 
recepcionar, dobrosretan što je brata Sjerba bratski 
upozorio na njuškanje španjolskoga špiclova. 

U taksiju koji ga je vozio na uzletište pukovnik 
Đuro Milić je nagađao što je dovuklo policiju da ga 
provjerava u hotelu. Je li se Marion nepromišljeno 
izrekla pred Hanelore o njegovu zaokretu prema 
Paveliću? Ako jest, onda je to Hanelore prenijela 
Marjeti, Marjeta Janku, a Janko Andriji. Laskavi li¬ 
cemjer Andrija zatim je sluganski ponizno odcin- 
kao Petrovića svome nadređenom u španjolskoj 
trgovačkoj komori, Osvaldu Ramirezu Sanchezu. I 
da kao posljednja karika u lancu Ramirez upozori 
policiju neka pripazi na trgovca iz Jugoslavije Mi¬ 
roslava Petrovića. Odakle god došao, komunist je 
u Španjolskoj otrovno raslinje! 

Pukovnik je namah izbacio iz sebe tu zamrčenu 
autističnu mogućnost. Vjeruje nepokolebljivo u ri¬ 
ječ sestre iz Njemačke klinike Marion Kraft da će 
njemu za ljubav sutra učiniti ono i skinuti poglav¬ 
nika. 

“Ali što će se potom događati s Marion?” - pi¬ 
tao se u sebi. I sebi odgovorio: “Pojeo vuk magare, 
rekao bi djed Đuro. Prohujat će s vjetrovima. Od 
velikih riječi ostat će samo tišina. Neko vrijeme 
proganjat će je kaotična veza s Mirom, dvoličnim 


trgovcem iz Beograda, koji će joj ostati kao ispo- 
ganjeno naslijeđe i koga će nositi na savjesti kao 
gnojnu izraslinu. Sve dok ga ne preseli u prošlost, 
a to će se dogoditi čim bude otkrila srodnu, ali ča¬ 
sniju dušu koja je neće sramotno izigrati. U životu 
je uvijek bilo nekako - pjevali su mu Cigani. Uboj¬ 
stvo s predumišljajem osušit će jezik Marion Kraft. 
Nema bojazni da će se ikada usuditi da oda istinu 
o poglavnikovoj smrti.” 

Zračna luka u Barajasu, u ponedjeljak, 14. prosinca 
1959., u 10,30 

U međuiiarodnome hodniku zračne luke Ma¬ 
rion je dotakla s leđa lažnoga Mira upravo kad je 
predao prtljagu i uzeo bording kartu za let do Za¬ 
greba Via Ziirich. 

“Nisi očekivao da ćeš me vidjeti, je li?” Rekla je 
da se zamijenila s Hanelore za dežurstvo u jutarnjoj 
smjeni, a ona će svoje odraditi u poslijepodnevnoj. 

“Iako ne znam odgovore na sva svjetska pitanja, 
najbliži sam onome da si došla provjeriti hoću li, 
uistinu, odletjeti?” - zbaburano je pogleda, osvr¬ 
ćući se naokolo da se uvjeri ima li koga tko je nalik 
detektivu. Paranoično strepi i od svakoga guardia 
civil, kao da deseci pari policijskih očiju na Baraja¬ 
su slijede samo njega. 

“Provjera je tek pod dva. No jača od provjere bila 
je želja da te još jednom poljubim i ona je apso¬ 
lutno pod jedan” - razdragano se smijala Marion. 
“Premda nisam sumnjala u tebe, mili, ipak - si¬ 
gurno je sigurno. Sada sam cien por cien, kako ti 
običavaš reći, mirna da se nisi pritajio negdje u 
Madridu i iščekuješ onof 

“I što sada kažeš?” 

“Da ću sutra posve rasterećena učiniti što sam 
obećala!” - čvrsto reče ona. 

Postao je uvjereniji u Marionin zavjet. Sredit će 
ona poglavnika, cien por cien. 


154 


Meta poglavnik: živ ili mrtav 


Neće je opteretiti spoznajom da se neki detektiv 
propitkivao o njemu u Plazi. 

Prije nego što će predočiti putnicu policajcu na 
šalteru, neobazrivo upozori Marion koja ga je pra¬ 
tila do bijele linije preko koje se ulazi u pograničnu 
zonu: 

“Nemoj, linda, o onome pred Hanelore i Marje- 
tom!” 

“Zar me smatraš tolikom budalom?” - uvrijedila 
se. 

""Hasta luego, lindaP - ispetljavao se lažni Miro, 
gaseći razbuktalu vatru. 

“Praštam ti ovu nesmotrenost. Gute reiser - po¬ 
želi mu: “Auf wiedersehen!” 

Posljednji poljupčić za oproštaj. I posljednji po¬ 
gled. Zasvagda. 

Zagreb, u ponedjeljak navečer, 14. prosinca 1959. 

Šiljo je ušao u stan i tek što su se pozdravili Ra- 
dojka ga je prikovala za pod: 

“Kako je bilo u Madridu?” 

“Otkuda ti trknuta pomisao da sam bio u Madri¬ 
du?” - ušeprtljio se. 

“I najvećim policajcima kakav si ti, druže, uma- 
kne bezazlena nepažnja. Nisi skinuo naljepnice s 
kofera, a s njih je vidljivo na kojem si se aerodromu 
ukrcao.” 

“E jebi ga, zasrao sam! Tup sam kao cjepanica” 
- žderao se. 

“Naravno da mi nećeš kazati kojim si poslom 
dugo izbivao u Španjolskoj...” 


“Saznat ćeš sutra. S radija!” 

Radojka gaje i dalje bezazorno pogađala u najo¬ 
sjetljivije točke: 

“Diskretnim posjetom počastio si, dakle, gospo¬ 
du ustaše. Govorim li pravo?” 

“Strpi se, baćana. Nakon tvoga bistrog otkrića o 
polaznome aerodromu, na koji sam te naveo svo¬ 
jim bedastim neoprezom, više mi nema vrludanja. 
Najveća svjetska senzacija sletjet će ti na dlan!” 
- reče raskrinkani muž Radojke Milić. 

Nije odolio, a da se ne pohvali Stevi čim ga je 
pozvao kod kuće: 

“Ono sa senorom Pablom bit će završeno već su¬ 
tra!” - reče Šiljo. 

“Je li to sigurno, companeroV" 

""Cienpor cien, baćo! Definitivno!” 

“Jedino u što sam siguran cien por cien jest da će 
poslije mraka naići danje svjetlo i da je sutra uto¬ 
rak!” - neodređeno zamrmori Stevo Krajačić. 

“Budi siguran!” 

“Vidjet ćemo. Vederemos.” 

Pukovnik je splasnuo, zato što generala nije ra¬ 
zvedrila njegova najava razorne vijesti iz Madrida. 
Od vječnosti zna da je Stevo težak kad svoje ljude 
treba nagraditi pohvalom, a lak kad sumnja. 

Vidjet će se sutra u osam. Ma oduševit će se stari 
nevjerni mačak čim uz pouzdanu dojavu kako je 
završio senor Pablo ugleda bocu Balantinesa s cr¬ 
nom etiketom i limenu kutiju s kubanskim cigara¬ 
ma BoZfvar koje mu je kupio na Barajasu. 

Stevino nepovjerenje ga je toliko poremetilo da 
je odustao od izlaska u Ritz. 

Njemačka klinika u Madridu, u utorak ujutro, 15. 
prosinca 1959. 

M arion Kraft je najavila profesoru da će ona 
ubrizgati injekciju Anti Paveliću. 

Kao i uvijek pacijent će se, obasjan mliječnom 
svjetlosti koju na nj baca bijela žarulja, okrenuti na 
bok, spustiti pidžamu do polovine bedra oduzete 
lijeve noge i poslušno, bez riječi, trzaja, uzvika i 
grimase podnijeti do savršenstva izvježban ubod. 
Pohvalio je sestrinu meku ruku pa, tako reći, i ne 
osjeti dodir igle, rekao joj je. 

Prije nego se zaputila, profesor Rudolf Seitz upo** 
znao je Marion da je metak, zaglavljen između 
kralježnjaka, izazvao trovanje, nakon čega je sinoć 
izrastao tumor. 

“Budi pažljiva, draga. Pavelić trpi strašne muke, 
najteže otkad leži kod nas!” 

No jutros se poglavnik uzjogunio i odbio primiti 
injekciju. 

“Morate se predomisliti, gospodine. Bolovi koji 
vas napadaju, postaju jači! I neće se zaustaviti bez 
injekcije” - zaludu ga je upozoravala. 

Marion je pozvala u pomoć profesora Seitza. 
“Gospodine Paveliću” - profesor je na njemač- 
kome nagovarao sasušenoga bolesnika koji je 
naporno disao - “injekcija će vam ublažiti pat¬ 
nje!” 

Poglavnik nije ustuknuo ni pred višekratnim 
Seitzovim navaljivanjima: 

“Kraj mi se bliži!” - stenjao je stisnutih očiju dok 
mu se glava lagano tresla. “Čemu trošiti skupe lije¬ 
kove za izgubljen slučaj! Metak nikoga ne štedi i ne 
bira tko je, što je, koje je narodnosti, vjere, kojega 
političkog uvjerenja i kolikoga bogatstva!” 


Kad su mu propali svi napori, profesor se neod¬ 
lučno okrene sestri Marion: 

“Ne ide i ne ide! Ne mogu nasilu izaći na kraj 
s njegovom tvrdoglavosti! Ne razumijem zašto se 
mazohistički poigrava sa sobom i grozno pati!” 

Uznemirena Marion ne dolazi k sebi. Je li Pavelić 
izravno namirisao okus smrti i što mu se sprema 
pa je unatoč jedva izdržljivim bolovima otklonio 
injekciju? Ipak je oćutila olakšanje poslije ova¬ 
kvoga zapleta, izvjesnu ravnotežu straha, zato što 
danas neće učiniti ono. Ne njenom krivnjom po¬ 
maknut je čas kad je prvi put trebala ubiti ljudsko 
biće. Još nikada nije zaklala kokoš, a gdjeli usmr¬ 
tila čovjeka. 

Umotala je špricu i vratila u ručnu torbicu. Sutra 
je novi dan. I mora biti bolje! 

Palacio de telecomunicasiones, na trgu Cibeles u 
Madridu, istoga dana poslijepodne 

Marion je u dvorani za međunarodne pozive na¬ 
ručila broj ureda Miroslava Petrovića u Beogradu. 
Opisno će mu objasniti da ono nije obavila jutros, 
ali neka se ne brine, učinit će sutra ili prekosutra. 
Ovo je samo kratka odgoda kraja. Reći će mu kako 
bolesnikovo stanje ne ostavlja ni miligrama nade 
da nadživi godinu na odlasku, A priziva i nadu da 
će je Miro nakon deprimirajućega zdravstvenog 
izvješća o Anti Paveliću riješiti tereta koji joj je na¬ 
metnuo i odgovoriti je neka odustane od trovanja. 

Operater s centrale Jugoslavenske trgovačke ko¬ 
more znao je njemački: 

“Gospodina Petrovića, molim!” - živnula je što 
će čuti Mira. 

moment, sačekala je dok je operater 

birao Petrovićev broj. 

“Petrović, izvolite!” - bio je to Petrovićev, ali ne 
i Mirov muževni glas. Marion je tražila Miroslava, 
a dobila Velibora Petrovića, s kojim je govorila en¬ 
gleski: 

“Nisam se valjano sporazumjela s telefonistom 
na centrali... Tražila sam gospodina Miroslava Pe¬ 
trovića” 

Petrović, kojeg Marion nije tražila, bio je ljuba¬ 
zan: 

“Gospođo, jeste li sigurni da ste zvali trgovačku 
komoru?” 

“Jesam!” - zagrcne se Marion i provjeri broj na 
posjetnici. 

“Stoji, broj je ispravan. No mada je moje prezime 
jedno od najčešćih u nas, ja sam ovdje u komori 
jedini od Petrovića!” 

Velika tišina, a potom obeznađena Marion očaj¬ 
nički uzvikne: 

“Gospodin Miroslav Petrović iz trgovačke ko¬ 
more, s kojim bih rado govorila - a koji po vama 
ne postoji - jučer je otputovao iz Madrida u Jugo¬ 
slaviju. Jamčim vam, gospodine, ispratila sam ga 
na uzletištu!” 

Velibora Petrovića nije izdavalo strpljenje: 

“Od naših ljudi jedini je boravio u Madridu 
Aleksandar Hajduka iz Zagreba. Ali on se odanle 
vratio prije gotovo dva mjeseca.” 

Marion je pohranila ime Aleksandra Hajduke. 
Andrija Kus i Miro više puta su spominjali trgovca 
koji je doputovao u Madrid s Miroslavom Petrovi- 
ćem, ali je otišao ranije i nije ga upoznala: 

“Da li bih mogla čuti gospodina Hajduku?” - dr¬ 
žala se za tanku nadu, a Velibor Petrović joj nepo¬ 
sredno ustupi njegove brojeve u Zagrebu, uredski 
i kućni. 


Pronašla je Hajduku u stanu. Potvrdio joj je da 
je s Miroslavom Petrovićem boravio na pregovori¬ 
ma u Madridu, nakon čega ga je Marion satjerala 
u tjesnac: 

“Miroslav Petrović je do jučer ujutro bio u Ma¬ 
dridu. I kad sam ga potražila u trgovačkoj komori 
u Beogradu, na broj s njegove posjetnice, rekli su 
mi da takav kod njih ne postoji, za razliku od vas, 
koga poznaju. Miroslavov prezimenjak, Velibor 
Petrović, dao mi je vaše brojeve. Preklinjem vas, 
gospodine Hajduka, pomozite mi da razriješim 
ovu nepoznanicu” - požurivala ga je: “Zar Miro¬ 
slav Petrović nije pravi?” 

“S Miroslavom Petrovićem bio sam u Madridu 
u španjolskoj trgovačkoj komori i prije njega sam 
se vratio iz Madrida. O ostalome, gospođo, nije 
mi prikladno govoriti putem telefona. Ispravnije 
bi bilo - kad ga budete pronašli i čuli se s njime 
- neka vam on kaže što smije ili, bolje, što vam želi 
reći!” - Hajduka ne nalazi izlaza kao da tumara u 
tunelu vezanih očiju. Što da posavjetuje nepoznatu 
Njemicu koja ga u silovitoj potrazi za Šiljom pozi¬ 
va iz Madrida? Neće valjati ako joj otkrije da je taj 
nezasitljivi rasparač intimnih ženskih organa ušao 
u Španjolsku s krivotvorenim imenom i diplomat¬ 
skom putnicom. Neumjesno bi bilo da joj oda nje¬ 
gov identitet i pogotovu zvanje jer će ta pomahni- 
tala padavičarka - koju je, nema sumnje, pukovnik 
zaveo i onda udario bris - izazvati frku u policiji i 
Šiljinu bračnu krizu s Radojkom. 

“Znači, Miroslav Petrović nije osoba koja se tako 
predstavila i koja mi je rekla da će postati jugosla¬ 
venski trgovački predstavnik u Španjolskoj. Znači 
li to da je neistinom zamračio neke druge mračne 
namjere zbog kojih je došao u Madrid, ali o kojima 
se ne smije znati?” - izdrečila se Marion na Alek¬ 
sandra Hajduku, zapjenjena što joj prešućuje tko je 
u stvarnosti njen dojučerašnji dragan. 

“Vrlo dobro vas čujem, gospođo, i kad ne viče¬ 
te!” - opomene je. Marion mu se ispriča, a zatim 

opet pojača ton ne zauzdavši naglu narav Uštaplje- 
ni Hajduka je od tada i do kraja razgovora šutio 
kao pjevač koji je na sceni zaboravio riječi pjesme. 
Zamolio je Marion neka ga više ne zove jer sutra 
odlazi na dulji poslovni put u Iran. 

Oboje su nasploh znali da je fantom Miroslav 
Petrović dreždao u Madridu zbog Pavelića. Ipak, 
nedorečeno, svatko na temelju svojih, ali djelomič¬ 
nih spoznaja. 

Marion Kraft sada vidi tobožnjega Mira kao pla¬ 
ćenika, predatora s kukuljicom preko lica, koji je 
dohrlio u Španjolsku s torbom prepunom laži da 
po nečijoj narudžbi - prije državnoj negoli osob¬ 
noj - ubije hrvatskoga ratnog poglavnika. 

Aleksandru Hajduki odavno je pak poznato da 
je Šiljo pukovnik policije koji mu se - oslanjaju¬ 
ći se na njegovu pomoć i veze - povjerio kako će 
s izmišljenim osobnim podacima poći s njime u 
Madrid sa zadatkom da uhodi Pavelića. Ali ne i da 
ga ohladi za vijeke vjekova. Naslušao se i gradskih 
tračeva o neobuzdanome potrošaču Šilji koji kao 
pčela leti od ženskoga cvijeta do cvijeta i uredno 
ih zaprašuje. 

Marion je posustalo izmiljela iz Palacio de te- 
lecomunicaciones opterećena kako će prespavati 
opaku stvarnost koja joj se dogodila. Osvijetljeni, 
desetak metara visoki božićni bor na trgu Cibeles 
dostojanstveno joj se naklonio i sjetno je podsjetio 
da će ići sama na polnoćku u crkvu svetoga Isidra, 
zaštitnika Madrida, a da će također sama dočekati 
i Novu godinu. Nakjučer se dogovorila s Marjetom 
i Hanelore da silvestarsku noć provedu ušestero, u 
domaćem ugođaju, kod Janka, uz televiziju, koja 
danima najavljuje privlačni zabavni program i od¬ 
lične filmove. Računala je, jasno, da će svetkovati 
s Mirom. No kad je toga nevaljalca odnijela rijeka 
koja ga neće vratiti, propustit čtfiestu neka. prođe 
bez nje. Neće se nametati dvama parovima i sme¬ 
tati im svojom osamljenošću, nego će se prijaviti 
da dežura u klinci na polnoćku, a i na prijelazu 


godina. Nenadanom odlukom o zamjeni usrećit će 
sestre već određene da dežuraju tih noći, koje će 
blagosloviti Marionino kolegijalno velikodušje. A 
nije za odbaciti i što je noćni prekovremeni rad o 
blagdanima napose lijepo plaćen. 

Božićna i silvestarska dežurstva Marion Kraft 
postat će rugla od izvedbe stoga što će ih odrađiva¬ 
ti uz pacijenta kojega je umalo otrovala. 

Tihana noć je kao skrama zamračila ulicu. Pri¬ 
je nego što će otkračunati vrata stana, olakšana 
za 117 pezeta a to je cijena međunarodnih te¬ 
lefonskih razgovora kađ je gladni brojač nemilice 
gutao minute - u ograđenome vrtu ispred ulaza, 
koji Španjolci zovu patio, Marion je u raspuklinu 
ispod razgranate kruške metnula krpu s ubojnič- 
kom špricom, do vrha je zatrpala suhom zemljom 
i vojnički čvrsto izgazila. 

Poglavniku nije bilo suđeno da umre danas nego 
koji dan kasnije. I neće biti dokrajčen ubodom u 
venu, kako je iz potaje zamislio lažni trgovac Mi¬ 
roslav Petrović. 


Zagreb, ured pukovnika Đure Milića, u utorak, 15. 
prosinca 1959., u 19 sati 

Na zaštićeni telefon pukovnik je naručio razgo¬ 
vor s Marion. Pratio je radijske novosti i Crveni 
bilten novinske agencije Tanjug, u kojem za suženi 
krug vodećih državnih djelatnika objavljuju izvje¬ 
štaje nedostupne široj javnosti. Sati su se nizali, ali 
s obje strane o Paveliću - još ni mukajet. 

Tajnica ga je izvijestila da ga je dvaput tražio 
Aleksandar Hajduka. Pukovnik joj je rekao neka 
ga spoji s njime čim završi razgovor s Madri¬ 
dom. 

“Je li Marion odradila svoje?” - zasvrbjelo ga je 
po cijeloj koži kad je dobio vezu. ''Hola, linda..!' - 
počne sladunjavo. Sasjekla gaje Marionina oporita 

paljba. Odapeti krici gromovito su se odbijali i jeka 
im je zaparala slušalicu: 

“Crkni, hijo de puta, kurvin sine! Proklet bio i 
tisuću godina gorio u paklu, hijo de milpadres, sine 
tisuću očeva! - rigala je lavinu koja je provaljivala 
kao iz užarena vulkana: “Obmanuo si me, ubojico, 
ali srećom nisi do kraja! Nasjela sam ti kao naj¬ 
gluplja frizijska drolja! Upregao si me kao slijepu 
mazgu i vozao kuda god si se domislio! Zato te 
opominjem, lašče nad lašcima,/a/5arza, nepostoje¬ 
ći Miroslave Petroviću, ma gdje me vidio zauvijek 
mi se sklanjaj s očiju! Bježi od mene kao vatra od 
vode! Kao da se nikad nismo upoznali, upamti to, 
razbojniče! Pasa lo que pasa! Što je bilo - bilo je.” 
Najteže kletve i najgora ruženja koje je ikada istre¬ 
sla zasladila je na materinskome njemačkom: “Ko- 
munistisch schwein! Komunistička svinj o! ” 

"'Linda..!' - u ledenome znoju više nije stigao 
izreći ni pola riječi u pokušaju da se izvuče iz ko¬ 
vitlaca tornada. Marion je pomahnitalo tresnula 
slušalicom. 

Pretpostavio je da ga je Aleksandar Hajduka tra¬ 
žio zbog nje. I pogodio. Hajduka mu je potvrdio 
kako se neka njemačka šizika iz Madrida najprije 
javila komori u Beograd i tako iz vrha vrela danas 
saznala da Šiljo nije Miroslav Petrovič, biznismen 
i budući trgovački predstavnik u Španjolskoj, ka¬ 
kvim joj se predstavio: 

“Pouka glasi: ne ostavljaj picama posjetnice, 
napose ne sa smamljenim imenom, zanimanjem, 
adresom i tvrtkom!” - podsprđivao se Hajduka, 
nagađajući da je Šiljo samo tjelesno iskoristio si¬ 
rotu Švabicu i nakon što se napio i nasitio njenih 
draži zaprašio iz Madrida, u istim gaćama, zajedno 
sa svojim lažnim generalijama. 

“Je li ta dilkanica nešto naspletkarila i u španjol¬ 
skoj komori kod Osvalda? Hoćeš li zbog mene 
tamo izgubiti kredibilitet?” - pukovnik je suzdr- 
žljivo brižno ispitivao Hajduku kako bi saznao je 
li Marion štogod pričala o Paveliću? Pri čemu mu, 


razumljivo, nije nagovijestio da je duboko zabraz- 
dio pregovarajući s Njemicom o ubojstvu. Odlanu- 
lo mu je čim se uvjerio da o tome nisu izmijenili 
ni zbora. 

Buenos Aires i Madrid, najčarobnije metropole 
u kojima je boravio i gdje bi - da je mogao birati 
- najprije živio poslije Zagreba, od sada će doživ¬ 
ljavati kao polja svojih najgorih gubitaka. Hoće li 
podnijeti da ih pogleda čak i na razglednici? 

Gotovo je! I Madrid - koji je već prepoznatljivo 
osjećao po osebujnome mirisu - mješavini pučko¬ 
ga vina iz Rioje, smeđih sapuna La Maja i suhoga 
zraka - postao je poslije Buenos Airesa još jedan 
Šiljin crni mačak koji donosi nesreću. Dvoboje u 
njima izgubio je bez borbe. Par forfait, vele spor¬ 
taši! 

Kako će se sutra naslikati pred Stevu Krajačiča i 
priznati mu da je i drugi put katastrofalno potučen, 
iako se još koliko jučer vratio iz Madrida unapri¬ 
jed nazdravljajući pobjedi? Užasnuto pomišlja da 
su najbolje godine života ostale iza njega. Osjeća se 
nekorisnim kao boksačka vreća po kojoj nemilice 
udara tko god stigne. Kao sudac koji je sam sebi 
potpisao smrtnu osudu. 

Utorak je bio ružan dan. 

Otvorio je prozore da provjetri sobu od sumor¬ 
nih vijesti koje se ne mogu uljepšati. Zagledan u 
oblak koji kao otok od pamuka ubrzano plovi 
progonjen sljemenskim vjetrom, bljeskutavo mu 
se prividjelo da ga iza zidova Njemačke klinike iz 
samrtne postelje prijekorno prati otežali porozni 
pogled beskrvnoga Ante Paveliča. 

Pogled na pola koplja koji se u agoniji neumo¬ 
ljivo gasi. 

Madrid, istoga dana, u 19,30 sati 

Domalo nakon što je prekinula međunarodnu 
telefonsku bitku s vjerolomnim Mirom, a koji nije 

Miroslav Petrović CMein Gott, kako li mu je stvar¬ 
no ime, tko je, odakle je i što uistinu radi?” - pi¬ 
tala se ne uspjevši odagnati njegov lik iz misli) u 
estudiju se opet oglasio telefon. Stanodavka, senora 
Maria Angela Martinez, srećom je otputovala sinu 
u Galiciju na božične i novogodišnje blagdane. Ma- 
rion ne smije pojmiti da bi se pred njome usudila 
onako izbezumljeno izvikati na svoga već bivšeg 
družbenika. Računala je da je ponovno Miro i nije 
podizala slušalicu. No javila se kad se dosjetila da bi 
mogao biti poziv iz klinike. I bio je. Hanelore, ko¬ 
joj se smjena bliži kraju, poziva je u Andrijino ime 

- a on časti večerom jer mu je prekosutra rođendan 

- neka u deset bude u ribljem restoranu El Tiburon. 
Doći če i Marjeta s Jankom, dakle, uigrana postava, 
no na žalost stanjena bez njenoga Mira kojega su 
vražje poslovne nevolje žurno povukle u Beograd. 

‘‘Krivo mi je, Marion, što ćeš večeras biti sama, 
ali što je tu je, posao je posao, izdržat ćeš nekoliko 
dana dok ti se liehe ne vrati za Božić i Novu godi¬ 
nu” - Hanelore je sestrinski tješila cimericu. 

“Jasno je da stižem!” - potvrdi Marion uz nenad- 
nu najavu: “S Mirom više nije kao što je bilo. Puklo 
je! Kazat ču vam što mi se dogodilo.” Dok se pridi- 
zala, osjetila je da je noge jedva drže. 

Madrid, u utorak navečer, 15. prosinca 1959., resto¬ 
ran El Tiburon 

Dva para dočekala su da čuju priču o obratu od¬ 
nosa Marion i Miroslava: 

“Najprije, on nije Miroslav Petrović!” - zapanji 
ih Marion Kraft. 

“A tko je ako nije Miroslav Petrović?” - zasoplje- 
no upita Janko Rukavina. 

“Nisam uspjela saznati!” - drugi put ih je šoki¬ 
rala Marion. 

Četvero upitnika napeto je iščekivalo što će im 
kazati usamljena uskličnica. 


Marion im je prepričala razgovore s Beogradom 
i Zagrebom nakon kojih se nedvojbeno uvjerila da 
ih je osoba koju su prihvatili kao Miroslava Petro- 
viča bestidno obmanula. Nije stigao u Madrid zbog 
trgovine nego s ubitačnom zadaćom: 

“Navodni Miro došao je ubiti Antu Paveliča!” 

- blokirala ih je. 

Tajac. I onda bum, bum, tras, tras, atomska bom¬ 
ba, razorni potres u Agadiru, grom u tjeme, strašni 
požar koji je zapalio cijeli Chicago 1871., erupcija 
Vezuva, brodolom Titanica - te i slične opise ba¬ 
cili bi na papir vještiji pisci od vašega da slikovito 
opišu zaprepaštenje za stolom u El Tiburonu, uz 
skupi šampanjac Veuve cliquot, a prije rođendan¬ 
ske večere, kuhanoga hlapa, sazvane po slavljeniku 
Andriji. 

“Kako znaš daje htio ubiti poglavnika?” - nije se 
mirio Janko. 

“Prekjučer mije sam rekao! I ne samo rekao nego 
me i zadrto snubio da ja injekcijom otrovanom ci- 
janidom usmrtim Antu Paveliča!” - odsječno če 
Marion. 

“A ti?” - ukudrio se Janko. 

“Što: a ja?” - narogačila se: “Kao da Pavelič nije 
živ, mein Gottr 

“Ne pitam te jesi li ubila poglavnika, nego što si 
odgovorila Miru - ili kako mu je ime - nakon na¬ 
kazne ponude da učiniš taj užasan grijeh?” - nadi- 
gne se Janko. 

Marion je pripremila prilagođenu ariju o tužno¬ 
me raskolu s nestalim potepuhom Mirom koju če 
od tada po potrebi povremeno ponavljati: 

“Ne bih govorila istinu kad bih zanijekala da 
mi je Miro ili moj osobni bezimeni prevarant bio 
najveća ljubav. Iako me pokušao mučki iskoristiti 

- a izigrao me kao što me nitko nije - dugo če mi 
trebati dok ga ne prebolim. Taj jedinstveni mužjak 
bio je moj promašeni izbor. Kad sam spoznala da 
me želi uvući u prljavu igru, rasplakala sam se od 
bijesa i poniženja. Nikad nisam bila tako ranjiva 

kao što sam sada...” - spustila je prorijeđene obr¬ 
ve i mućkala svoj koktel izmiješan od istinitih i 
izmišljenih čestica: “Isprepadan da ću ga prijavi¬ 
ti profesoru Seitzu ili čak policiji bez pozdrava je 
ispario. Jučer sam, kako vam rekoh, telefonirala u 
Beograd da saznam što je s njime? Iz jugoslavenske 
trgovačke komore su mi kazali od kraja do konca 
da Miroslav Petrovič nije njihov službenik kao što 
je naveo u posjetnici. I ne znaju tko je! Ali od Haj¬ 
duke sam čula da je Miroslav Petrovič jučer doletio 
u Zagreb!” 

“Zar ti Hajduka nije otkrio tko je zapravo Miro¬ 
slav?” - upita je Andrija Kus. 

“Samo mi je potvrdio da je s Miroslavom Petrovi- 
čem doputovao poslovno u Madrid, a za sve ostalo 
ostao je nedostupan i zaključan!” - reče Marion. 

“Po ovome ispada da je navodni Miroslav Petro¬ 
vič agent Udbe koji se ubacio među nas kao bizni¬ 
smen kako bi lakše samljeo poglavnika!” - pogo¬ 
dio je Janko. 

“I Hajduka je špijunčina. Razgovarat ču s Osval- 
dom Ramirezom. Neka moji u komori raščiste da 
surađuju s komunjarskom žgadijom!” - zaprijeti 
Kus. 

“Heeej, Andrija, radije šuti i ne proseravaj se! Ne 
čačkaj mečku za... Mi smo izbjeglice, jebeni stran¬ 
ci, i kad bi pokrenuo aferu zbog tih muljatora, ni- 
dovijeka ne bismo skinuli policiju s glave. Ujedali 
bi i kopali noktima da pronađu bilo što o nama: 
zaustavi ga Jank, zaštitivši usta dlanovima kako mu 
se glas ne bi rasipao okolo naokolo: “A i cure bi 
nam upale u neprilike i nadrapale u klinici, shva¬ 
ćaš li, brate?” 

Andrija Kus je uvažio Jankov razumni bratski 
razlog. Ako je za pravo, on je Hajduki izbrbljetao 
kako je naletio na Paveliča dok je u parku Retiro 
hranio vrapce, s kćerkom Višnjom i nepoznatim 
muškarcem, u kome če kasnije prepoznati fratra 
Branka Mariča. Njegov nesmotreni jezik koji mu 
se otrgao s konopca dovukao je u Madrid nesuđe¬ 


noga poglavnikova ubojicu. I kako se klupko dalje 
rasplitalo? - slagao je detalj do detalja. Najprije je 
Hajduka prenio policiji u Zagrebu zgodu iz parka, 
a UDB-a je na sljedeće putovanje u Madrid poslala 
Hajduku zajedno sa svojim glavosijekom, preru- 
šenim trgovcem Petrovičem. Stoga je Andrija, u 
koga se uselio nemir, odlučan da o svojoj nehotič¬ 
noj krivnji nikome ne zine ni “a”. No raspričao se iz 
cijeloga grla da iznese kako on vidi lažnoga Mira iz 
svoje točke rasuđivanja: 

“Najlakše je poslije bitke ponašati se kao vojsko¬ 
vođa... Ipak poslušajte me, prijatelji, što ču vam 
reći. O Aleksandru Hajduki - s njime sam studi¬ 
rao u Zagrebu - nisam dvojio da je trgovac, uvje¬ 
rio sam se u njegovu poslovnu okretnost i lukavost 
kad je prvi put došao u Madrid, a ja mu prevodio 
na pregovorima u komori. Međutim, posumnjao 
sam u Miroslava Petroviča. Nisam mu povjerovao i 
da je Zagrepčanin, no tu sam bio u krivu. Dokazao 
mi je da je čistokrvni purger. Tip pozna svaku sto¬ 
pu u Zagrebu i svakoga Zagrepčanina o kojem sam 
ga pitao. Kod Mira me je mučilo ono nepredvidlji- 
vije. Da nije trgovac nego - jebeni policajac!” 

“I meni je Miro bio nepouzdan” - uplela mu se u 
kazivanje Marjeta Levar. 

“Vidite, lijepi moji” - javio se i Janko. “Miro u 
meni do dandanašnjega dana nije pobuđivao za¬ 
zore da je policajac, a gdje li ubojica. Bio mi je 
mio, u njemu sam gledao poštenoga Hrvata kome 
je poglavnik u srcu! Vjerovao sam mu, kako bi on 
rekao: cien por cienl I zato ovo što saznajem od 
Marion doživljavam kao stresni poremećaj i teški 
napad gnjeva.” 

S dva prsta Hanelore von Ulrich podigne Mari- 
oninu bradu: 

“Svima nam priznaj, geliebte: jesi li kanila odati 
Mira policiji nakon što te je tjerao da usmrtiš Pave¬ 
liča? Ako ne policiji, onda našem profesoru...?” 

“Zar baš moram odgovoriti?” - nervoznom sna¬ 
gom odmakne joj prste Marion. 

“Ne moraš, ali bilo bi šarmantno čuti te!” - poti¬ 
cala ju je Hanelore. 

“Mislim kako ne bih imala snage da ga odam, 
premda me je gurao u moralnu i fizičku propast” 
- vezla je Marion i samo što nije ujedala: “Zatele¬ 
bala sam se u Mira kao tuka i uz njega se osjećala 
ne dobro nego - sjajno! Iako se na kraju pokazao 
kao bešćutni schuft, ne smijem mu osporiti živo¬ 
tinjsku privlačnost i poticajnu jakost. Bio je mac- 
ho. Ne sumnjam da su se žene pomamno lijepile 
za njega...” 

“Osobito ako su doživjele Mirove jahačke vrline 
kao ti! Nahvalila si mi ga da je bio najbolji od svih 
tvojih džokeja.” Hanelore je zvrkasto opanjkala 
Marioninu ispovijed i smijukala se isprekidano, 
poput primadone dok pjeva staccato: haha, haha, 
hahaha, haha, haha, hahaha. Njena upadica razve¬ 
drila je dotle smrknuto društvo. 

“Čujte vic” - šaljivčina Janko zaustavi rasprezanje 
o lažnome Miru: “Mujo i Haso otvorili javnu kuću 
u Njemačkoj, ali za početak rade sami jer nisu stali 
na noge pa još ne zapošljavaju ženske!” 

Svi su se iscerekali osim Hanelore koja stisnutih 
usana smršteno upita Janka: 

“Zašto su otvorili javnu kuću baš u Njemačkoj?” 

Zagreb, srijeda, 16. prosinca 1959., ujutro, u kabine¬ 
tu Ivana Krajačića 

I poslije pola sata boca viskija i kutija cigara osta¬ 
li su netaknuti, za razliku od vedrijih vremena kad 
bi se Stevo i Šiljo odmah sjurili na pilačke i pušačke 
užitke. Vlažna jelovina bačena na žar u mramor¬ 
nome kaminu prštala je dok su general i pukov¬ 
nik u grobljanskoj turobi mračnjačkoga jutra više 
šutjeli nego govorili. Minute su im sporo prolazile 
kao vojnici u dugoj povorci. Pa i kad bi prozbori¬ 
li, nategnuto su mučili riječi. Nad njima je lebdjela 
sjenka madridskoga sloma Operacije Pavelić. 


“Ta i onako su mu odbrojeni dani. Samo što nije 
odapeo. Smrt ga nestrpljivo čeka iza ugla!” - pu¬ 
kovnik je lovio dašak obrane za se. Osječao se po¬ 
put utopljenika pod kojim se prolomio led na je¬ 
zeru. 

“Nemoj bježati od stvarnosti, amigo. Jedno je 
umrijeti od bolesti, a drugačije bi odjeknulo da je 
Pavelića dotukla naša ruka!” - nepopustljivo reče 
Stevo. No kad je ukopčao da je kruto nagazio Ši- 
Iju, razblažio je: “Jebi ga, dogodi se! Učinio si što si 
mogao. A ono što nisi mogao - nisi! Nije te krenu¬ 
lo i možeš se frigati!” 

Šiljo je odavno upoznao tvrdu šefovu ćud. Nema 
osobe kojoj ne bi našao manu. Osim dvojici - Titu 
i sebi. Do Rezolucije Informbiroa na njegovu po¬ 
pisu kao treći bezgrješnik stajao je Staljin. Nakon 
razmimoilaženja mrsko ga je prekrižio. 

“Ne priznajem izreku da se treba učiti na neuspje¬ 
sima. Njome se vade osrednji i neuspješni!” - Šiljo 
se predao i nemilice nasrtao na se: “Neuspjesi me 
nisu ničemu naučili nego su me samo unesrećili. 
Bio sam nesretan nakon Buenos Airesa, a sada, po¬ 
slije Madrida, još sam nesretniji! Te otvorene rane 
u meni neće zacijeliti.” 

“Ne zajebavaj, companero! Jednostavno, nije nam 
se zalomilo, njoknuli smo i s time se moramo no¬ 
siti.” Naglašeno se prebacio iz jednine u množinu i 
prepredeno poručio Šilji neka se ne osjeća jedinim 
krivcem zato što mu je izvisio i pokušaj u Madridu: 
“Svi mi iz momčadi Operacije Pavelić slijedili smo 
svoju savjest, no bude li trebalo, svatko od nas pro- 
gutat će dio odgovornosti!” 

Stevo Krajačić ipak nije uspio ublažiti razočara¬ 
nje obezoružanoga pukovnika: 

“Ne znam što bih, baćo. Ljutim se pitanjima na 
koja ne znam odgovoriti!” 

“Budi određeniji...” 

“Najprije potražim krivca u sebi i tek potom u 
drugima. Priznajem, zabrljao sam i - zato me smi¬ 
jeni!” - zaskoči ga Šiljo. 

“Sereš! Ne mogu te takvoga slušati i gledati. I što 
ćeš ako te smijenim?'’ 

‘‘Degradiraj me u pozornika! Ne bi me bilo sram 
i da radim na cesti!” 

“Ne budali, amigoV' 

“Dobro, ako postoje opreke zbog kojih ne mogu u 
pozornike, onda bih iskoristio diplomu pravnoga fa¬ 
kulteta i praksu u službi i otvorio odvjetnički ured!” 

“Tupiš ga, hombrel Budi iskren i kaži: što bi bez 
policije? Postao bi zaprdak! Od policije se ne mo¬ 
žeš spasiti. Ona je naš način razmišljanja, naša ži¬ 


votna avantura! Biti policajac nije zanimanje, to 
je posvećenje, vjera, pokret, narodnost. Čak smo 
umislili da je policiju nemoguće zamisliti bez nas... 
Točno je da dobro živimo od policijskoga posla, ali 
i danonoćno živimo za njega! Možeš zabjegnuti iz 
bolnice i iz umobolnice, ali od policije ne možeš! 
Lakše je preodgojiti vuka u vegetarijanca, negoli 
tebe policajca u odvjetnika.” 

Stevo sažalno izdrmusa Šiljinu zgrčenu meku de¬ 
snicu. 

Obojici je laknulo kad su se razišli. 

Madrid, Njemačka klinika, u petak, 18. prosinca 
1959. 

J ako žalim, velečasni, što vas moram izvijestiti 
kako je iz sata u sat sve izvjesnije da ćemo izgu¬ 
biti bitku!” - otješnjalo reče profesor Seitz Branku 
Mariču dok je fratar odlagao kaput u hodniku prije 
nego uđe u sobu u kojoj leži Pavelić. 

“Je li poglavnik svjestan da je kraj blizu?” - smra- 
čeno upita fratar. 

“Jest” - odgovori profesor: “Herr Pavelič me, kad 
god razgovaramo, nuka da pošteno reknem koliko 
mu je ostalo od života. Uvijek naglasi kako u stanju 
u kojem se našao nije dječarac koji vjeruje u bajke 
sa sretnim završetkom i zato ne bi volio da ga smrt 
pretekne bez oporuke.” 

“A što vi na to, profesore?” 

“Kažem mu kako je doista u krizi, no da nije pri¬ 
mjereno što zaziva smrt kad je ona još daleko od 
njega. Ne vjeruje mi. Očito, nisam vješt obmanji¬ 
vač...” 

Opsjednut oporukom Ante Pavelič spomene i 
fra Mariču kako je sutra bez odlaganja mora staviti 
na papir dok je još pri svijesti: 

“Kad budem izgovarao svoju posljednju želju, 
a vi je zapisivali, Ujače, neka je uz vas čuju moje 
Mara i Višnja. Time ćemo se zaštititi od sumnji- 
čavaca, budu li pokušali osporiti njenu pravova¬ 
ljanost” - jedva podigne ruku poglavnik beskrvna 
lica, nalik posmrtnoj krabulji. Taj pokret bijaše od¬ 
lučna zapovijed kojom je naznačio da mu nije do 
razvlačenja: treba li žuriti s oporukom ili čekati? 
“Večeras se moram svakako ispovjediti i primiti 
sakrament Svete pričesti!” - poželio je. 

Odlazeći, fra Marič nije ostao tvrd na suzi. 


Da udovolji bolesniku, fra Branko Marič je na¬ 
večer došao u kliniku sa španjolskim franjevcem 
drom Miguelom Oltrom Hernandezom. 

Marič je ispovjedio Paveliča, a Oltra mu je podi¬ 
jelio sakrament Svete pričesti: 

“Sutra ču sročiti posljednju želju!” - podsjetio je 
poglavnik fra Mariča.. 

Madrid, Njemačka klinika, u subotu ujutro, 19. pro¬ 
sinca 1959. 

* 

Kći Višnja, iz bojazni da se neće sačuvati od pla¬ 
ča, preskočila je posjet ocu dok je on pred ženom 
Marom kazivao oporuku koju je zapisivao fra Ma¬ 
rič: 

Svojim opunomoćenim nasljednikom imenujem 
g, ministra Dva Stjepana Hefera u svim pitanjima 
i poslovima hrvatske državne vlade, HOP-a i Vie- 
ča. Budući da ovim pada na g. ministra veliki teret 
i odgovornost imenujem mu za pomoćnike sliedeće 
osobe: Ing. Ivana Asančaića, Glav. Starješinu Hrvat¬ 
skog Domobrana, Buenos Aires, G. Josipa Markovi- 
ća, Drž, Tajnika, predsjednika Doma D,D., Buenos 
Aires. Ing. Milana Šegu, Cleveland U.S.A. - predsj. 
U.H. G. Antu Markovića, predsjednika U.H. Kana¬ 
de, Toronto. G. prof. Dra Andriju Ilića, min., Bury, 
Englezka. Prof. Dra. Božidara Murgića, u koliko se 
bude mogao toga primiti radi svojih osobnih razlo¬ 
ga. Te fra dra Branka Marića iz Madrida, ukoliko 
mu to dozvoljava redovnička disciplina. 

Pošto su nekoji viećnici umrli, a nekoliko ih je iz- 

stupilo iz Vieća, treba čim prije provesti reorganiza¬ 
ciju Vieća. To se ima obaviti na sliedeći način: svako 
družtvo, koje je učlanjeno u HOP-u, ima izabrati 
svoga opunomoćenoga predstavnika a ovi će pred¬ 
stavnici onda provesti izbore viećnika u smislu Usta¬ 
va, odnosno Poslovnika. Treba čim prije imenovati 
privremeno g. pukovnika Kolomana Biliča, našim 
predstavnikom kod ABN-a u Munchenu. 

ZA DOM SPREMNI! 

Dano u Madridu, Prosinac 1959. 

Poglavnik Dr. Ante Pavelić v.r. 

Smalaksali poglavnik, požutio od bolova, nije 
mogao potpisati oporuku. 

“Valja nam se pripremati za rastanak s Antom!” 

- reče Mara Pavelić fratru. 

Kod kuće je ponovila istu rečenicu i Višnji: 

“Profesor Seitz mi je navijestio da nema nade!” 

- slomljeno je dodala. 

“Kad će tata...?” - ukočena od zebnje Višnja se 
nije usudila izgovoriti rečenicu do kraja i zaustiti 
riječ “umrijeti”. 

“Profesor kaže kako neće sastaviti deset dana” 

- odgovori majka. 

Mara Pavelić je telefonirala kćeri Mirjani Pšenič¬ 
nik u Buenos Aires: 

“Izgubljeni su izgledi za tatino ozdravljenje. Sva¬ 
koga časa očekujemo preminuće. Smjesta obavije¬ 
sti Asančaiča i Markovića, a oni dalje sve naše u 
Argentini, Južnoj i Sjevernoj Americi i u ostalome 
svijetu.” 

Višnja se ni u ovim napregnutim trenucima nije 
željela čuti sa sestrom. Ne govore otkada se Mir¬ 
jana 9. srpnja 1950., u dvadeset trećoj, udala u 
Buenos Airesu za pet godina starijega Srećka Pše¬ 
ničnika, rođenoga 1922. u Pregradi, u Hrvatskome 
zagorju. Šogor odvajkada nije po Višnjinoj volji. 
Ne podnosi ga još od 1942. kad se krenuo udva¬ 
rati petnaestogodišnjoj Mirjani, koju je upoznao u 


Italiji. Pšeničnik je kao netom završeni maturant 

- zahvaljujući očevim ustaškim uvjerenjima, koja 
je presadio i u njega - premda više nego premlad 
počeo službovati u predstavništvu NDH kao osob¬ 
ni tajnik prvoga poslanika u Rimu Stijepa Perića. 
Počelo je nakon što su ga odredili da prati poglav- 
nikovu mlađu kćer Mirjanu Pavelić, učenicu za¬ 
grebačke Klasične gimnazije, šiparicu umirujuće 
ljepote, i stalno joj bude na pomoći dok je s jeseni, 
od otvaranja do zatvaranja, kao počasna domaćica 
hrvatskoga paviljona dva tjedna protokolarno bo¬ 
ravila na Bienaleu u Veneciji, a onda je proveo u 
obilazak Italije. Tako se rodila duga platonska veza 
koja će se sedam i pol godina potom u emigraciji u 
Buenos Airesu idilično okruniti najprije zarukama 
i napokon brakom. Višnja se protivila Pšeničniku, 
govoreći da je taj momak ne pretjerane inteligenci¬ 
je zlatoljubac i karijerist koji se zbližio s Mirjanom 
ali ne iz ljubavi nego iz računa kako bi se umilio 
poglavniku i bio mu stalno na oku. Između Višnje 
i Srećka Mirjana se Pavelić odlučila za budućega 
muža. Kad su se vjenčali, ona je bila kći osiro- 
mašjeloga političkog izbjeglice koji je pod tuđim 
imenom boreći se za goli opstanak zarađivao kao 
zidar, dok se Srećko Pšeničnik istodobno sve više 
uspinjao prema argentinskome poslovnom sazvi- 
ježđu i bogatio se kao umješni bankar i zastupnik 
Citroena za Južnu Ameriku. 

Višnja je izjavila da joj je sestra postala Pšenični- 
kov politički privjesak. 

(Tri desetljeća kasnije, 1980., kad su Srećka Pše¬ 
ničnika izabrali za čelnika Hrvatskoga oslobo¬ 
dilačkog pokreta, koji je u izbjeglištvu utemeljio 
i prvi ga predvodio njihov otac. Višnja i Velimir 

- Braco Pavelić, oglasom u emigrantskome tisku 
odrekli su se Mirjane i njezina sudruga, kome je u 
Buenos Airesu rodila četiri kćeri: Gospodin Srećko 
Pšeničnik i njegova obitelj nemaju ništa zajedničko 
s obitelji Pavelić, pa ni prezime! - napisali su sestra 
i brat udruženi protiv mlađe sestre.) 

Madrid, u Njemačkoj klinici, u nedjelju navečer, 27. 
prosinca 1959. 

Profesor Rudolf Seitz u sedam navečer pozvao 
je svoje najpouzdanije sestre, Marjetu, Marion i 
Hanelore, i zadužio ih da izvanredno dežuraju u 
trećoj smjeni: 

“Ova noć bit će posljednja Anti Paveliću. Nije u 
komi, ali neće izdržati dulje od osam sati!” - obja¬ 
vio im je i zatim telefonirao Višnji Pavelić: 

“Žalostan sam što moram biti neželjeno otvoren i 
reći Yzm,frdulein Višnja, da vaš otac neće dočekati 
danje jutro. Prenosim njegovo htijenje da jedna od 
vas, vi ili frau Mara, večeras probdije uza nj.” 

“Mati je iznurena i preosjetljivih živaca, ali ću ja 
požuriti u Njemačku kliniku” - odgovori Višnja 

Profesor je pronašao i fra Branka Marića: 

“Herr Pavelić mi kaže da mu je vrijeme za po¬ 
sljednju pomast. Dohitajte, velečasni. Kritično je, 
u pitanju su minute!” 

Nešto prije osam stigao je fra Marić i izvijestio 
Pavelića: 

“Poglavniće, prije nepunoga sata, javili su mi ra¬ 
dosnu vijest iz Svete Stolice. Sveti otac papa Ivan 
XXIII podijelio vam je svoj poseban blagoslov!” 

Ante Pavelić se nasmiješio i prilegao na bazinu. 
Stezao je krunicu od koje se nije odvajao otkad je 
ušao u Njemačku kliniku. Darovao mu je prethod¬ 
ni papa. Pio XII, kad ga je 18. svibnja 1941. navečer 
primio u privatnu audijenciju u Vatikanu, nakon 
što je poglavnik s duceom Benitom Mussolinijem u 
palači Venezia prijepodne potpisao Rimske ugovo¬ 
re i ogorčio većinu Hrvata. Među nezadovoljnike 
se tada svrstao i mladi franjevac Branko Marić, ali 
mu je nedugo zatim, naglašeno slab prema poglav¬ 
niku, oprostio i potro iz pamćenja njegov veliki 
grijeh. 

Rudolf Seitz, lijećeći Antu Pavelića obnovio je 
poznavanje nedavne povijesti. Podsjetio se da je 


po Rimskim ugovorima Italiji pripao najveći dio 
hrvatske obale s otocima. Vlada NDH morala se 
obvezati da u obalnome pojasu Jadrana neće držati 
mornaricu. Duce i kralj Vittore Emanuele kolonija- 
listićki su nametnuli vojni, politički i gospodarski 
nadzor nad golemim komadom države. Hrvatska 
je u budućnosti trebala postati kraljevina, s prije¬ 
stolnicom Banja Lukom, nakon što je poglavnik - a 
da o tome pred let u Rim nije izvijestio svoje mini¬ 
stre, doglavnike i savjetnike - ponudio žezlo voj¬ 
vodi od Spoleta, punim imenom Aimone di Savoia 
Aosta. Nametnutome kralju, ćetrdesetjednogodiš- 
njem plemiću - koji nije znao ni riječi hrvatski i 
nikada nije bio u Hrvatskoj - nakanili su kao To¬ 
mislavu II staviti na glavu krunu kralja Zvonimira. 
Svečanost je trebala biti održana u Duvanjskome 
polju, na istome mjestu gdje su po drevnoj predaji 
zakraljili jednoga od najslavnijih hrvatskih vladara 
Tomislava. Naočiti stasiti ljepotan zavidna obrazo¬ 
vanja Duca di Spoleto obnašao je visoku dužnost 
u talijanskoj ratnoj mornarici, ali bio je znan i po 
bonvivanskim sklonostima, orgijama, piću, kocki 
i rastrošnosti te kao lovac na krupnu divljač i su¬ 
knje. Aimoneova zakonita žena Irene, buduća kra¬ 
ljica, i ona Talijanka, očarana darom koji im je pao 
s hrvatskoga neba, nagovarala je muža da zasjedne 
na prijestolje. Ali iz nepoznate kraljevine stizale su 
i manje lijepe novosti. Da Hrvati, u duši republi¬ 
kanci, nisu sretni što će njima vladati tuđin; da je 
raspoloženje prema Aimoneu “ispod ništice” (tako 
je u strogo povjerljivu izvještaju ministru vanjskih 
poslova Galeazzu Cianu napisao iz Zagreba Raffa- 
ele Casertano, talijanski izvanredni poslanik i opu¬ 
nomoćeni ministar); a i da u Hrvatskoj snaži par¬ 
tizanski otpor protiv ustaša i Pavelića. Sve to ispre^ 
padalo je ducu koji se hladio dok se nije ohladio i 
u tišini odlučio da ostane beskrun. Maršal Pietro 
Badoglio 9. rujna 1943. srušio je diktatora Benita 
Mussolinija, a poglavnik je dan poslije promjene 
vlasti u Italiji iskoristio obrat i raskinuo Rimske 

ugovore, koji su, premda neratificirani, trajali 28 
mjeseci. U proglasu narodu Pavelić je naveo: 

Himbeni saveznik bio je nametnuo hrvatskom 
narodu u času uzkrsnuća Nezavisne Države Hrvat¬ 
ske ugovore i granice, kojima je veliki dio jadranske 
obale bio otrgnut od tiela Hrvatske. Kroz dvie i pol 
godine hrvatski je narod s najdubljom boli u dusi 
trpio to nasilje, a napose Hrvati tih krajeva pretr¬ 
pjeli su na slobodi, na životima i na imovini najveće 
patnje. Nakon što je Kraljevina Italija bez znanja i 
pristanka svojih saveznika utančala primirje sa ne¬ 
prijateljskom ratujućom strankom i time se izdvojila 
od dosadašnjih saveznika, nema nikakove stvarne 


ni pravne mogućnosti, da bi i unapried sa strane 
Kraljevine Italije ti ugovori bili u život provedeni 
S tih razloga kao podpisnik tih ugovora izjavljujem, 
da oni nemaju nikakove obvezatnosti ni za Nezavi¬ 
snu Državu Hrvatsku. 

Po povratku oduzetih krajeva, prekrojeni su 
zemljovidi, a Hrvatska je, kao što je Pavelić više¬ 
kratno isticao, toga 10. rujna 1943. bila najveća u 
svojoj državnoj povijesti: prostirala se od Drine do 
Jadrana. 

Fra Marić je u 20 sati podijelio poglavniku po¬ 
sljednju pomast. 

Njemačka klinika u Madridu, u ponedjeljak, 28. 
prosinca 1959., u zoru, u 3,55 

A nte Pavelić umro je u snu. Uz samrtnu postelju 
pokraj njega su se nalazili kći Višnja i fratar 
dr. Branko Marić, koji mu je zaklopio oči. 

“Pokoj ti duši!’’ - proplače Višnja i iz očeve skvr¬ 
čene šake izvuče krunicu pape Pija XII i položi mu 
je na grudi, a fratar je nečujno molio: 

“Prah si bio, u prah češ se vratiti!” 

“Srećom, ovo nije bilo nimalo dramatično umi¬ 
ranje!” - šapne profesor Seitz sestrama Marjeti, 
Marion i Hanelore kad ih je izveo iz sobe. 

Madrid, u ponedjeljak, 28. prosinca 1959. 

Tri minute nakon utvrđene smrti sva tri telefona 
na prvome katu Njemačke klinike bila su zaposjed¬ 
nuta. Višnja Pavelić obavijestila je majku Maru, 
Branko Marić nadbiskupa Ivana Šariča, a glavna 
sestra Marjeta Levar zaručnika Janka Rukavinu. 

Višnja je zatražila od Seitza da nikome ne otkrije 
vijest o očevu upokojenju: 

“Što ćemo, kad ćemo i kako ćemo je objaviti, od¬ 
lučit će mama!” - napomene. 

Profesor Rudolf Seitz okupio je sestre Marjetu, 
Marion i Hanelore: 

“O Paveliču ni riječi. Čuvajte se novinara da 
nešto ne nažvrljaju i zabrljaju. Ti kojoti imaju po¬ 
sebno čulo za senzaciju i prije svih osjete vibracije 
koje če uzburkati javnost. Ne želim da obavijest o 
pokojniku krene od nas! Verstehen Sie?” 

Čim je završila razgovor s Višnjom, Mara Pavelić 
je s kućnoga telefona u 4,30 odaslala žurnu brzo¬ 
javku Ivanu Asančaiču u Buenos Aires. Zbog vre¬ 


menske razlike od šest sati Asančaič ju je primio 
kad je u Argentini još bila nedjelja navečer. Udova 
mu je poručila da o poglavnikovoj smrti izvijesti 
sve organizacije HOP-a, što je glavni starješina Hr¬ 
vatskoga domobrana smjesta učinio. 

Brzojavila je i poglavnikovim najodanijim ustaš¬ 
kim prvacima: Andriji Iliču u Buryju, Engleska, 
Anti Markoviču u Torontu, Kanada, Kolomanu Bi- 
liču u Miinchenu, Njemačka, i Milanu Šegi u Cle- 
velandu, SAD. 

Ono što zbog profesionalne stege nije smjela 
Marjeta učinio je Janko, koji je znao zašto mu je 
zaručnica morala na izvanredno dežurstvo u Nje¬ 
mačku kliniku. 

“Neizostavno me pozovi čim se ono bude dogo¬ 
dilo” - zadužio ju je prije polaska: “Makar i prije 
rane zore, dok pijetlovi još spavaju.” 

Bunovni Janko je u 4,06 probudio Livnjaka Luku 
Doliča: 

“Nema nam više poglavnika, brate Luka!” - je¬ 
cao je u slušalicu. Uročili su da se smjesta nađu u 
Albi, napol ožbukanoj krčmi u blizini željezničke 
postaje, koja radi bez stanke, a ugodna je po lisni¬ 
cu. Tamo je poslijeponočni konobar Miralem Sko- 
ko iz Zavidoviča, od 1943. i do kraha NDH rojnik 
u esesovskoj Handžar-diviziji, s natpolovičnim 
muslimanskim dragovoljačkim kadrom iz Bosne i 
Hercegovine. Ratnici su ga veličali kao junačkoga 
jarana, vazda spremna da potegne prvi. Miralem 
je u Albu privukao ustaše iz male hrvatske sku¬ 
pine u Madridu, koji se tu sastaju od prigode do 

prigode. Njegova je izreka da tko nema kahvanu 
kao da nema ni kuću: "Popit ćemo za pokoj duše 
najvećega Hrvata u povijesti!” - shrvano će Janko, 
koji nije pozvao Andriju Kusa. Od pola devet poči¬ 
nje mu radno vrijeme u komori, a ondje, suprotno 
španjolskoj mediteranskoj neusiljenoj navadi, ono 
nije rastezljivo, nego su se službenici dužni pojaviti 
u sekundu točno. Uostalom, neka mu rekne Hane- 
lore, za koju je Andrija sve zagrijaniji, ona je de¬ 
žurala u klinici u času poglavnikove smrti. Druga 
je njegova pjesma, on je šef biroa i nitko ga neće 
pitati zašto je izostao. 

Janko i Luka stigli su prije pet u praznu A/feu. Tek 
za jednim stolom usamljeno je spavao debeli zapu¬ 
šteni pijanac s dubokim ožiljkom na čelu, koji ih 
je zapljuskivao isprekidanim svirkavim hrkanjem. 
Košulja mu se izvlačila iz hlača otkrivajući mloha¬ 
vi trbuh. Osjetno je zaudarao da bi ga zaobišao i 
bijesan pas. 

Miralem - koji je nedavno čuo da se Ante Pavelić 
sa ženom Marom, starijom kćeri Višnjom i sinom 
Velimirom skrasio u Madridu - nije mogao ostati 
gorštački tvrd i zaskočiti plač nakon što su mu pri¬ 
došli prijatelji kazali da je domalo izdahnuo. 

"Ba, i kamen bi zaplakao! Isto mi je teško kao 
kad su mi ljetos poslali avaz iz Zavidovića da mi 
je babo otišao u ahiret, a ja mu nisam smio poći 
na dženazu. I naš će ra/zmet/f poglavnik u ahiretl” 
- slomljeno otare suze, prigne se ispod šanka i 
izroni s nenačetom bocom: “Ovu šljivovicu, staru 
jedanaest godina, sakrio sam za vesele dane. A, eto, 
ispalo da ćemo s njome zaliti našu žalost!” Mira¬ 
lem najbosanskije opsuje, dok mu se glas gubio u 
pojačanome žamoru radija. Napuni čašice Janku, 
Luki i sebi, a zatim uzme još jednu pa natoči i pri- 
drijemalome debelom pijancu, izjedenom i iznure¬ 
nom od višekratnih neutvrđenih boleština: “Priliči 
nam što ćemo podijeliti tugu s ovim jadnikom, 
kojeg također prati zla sreća, istina, drugačija od 
naše! Otkako ga znam, taj jabanac ne može uteći 


od pune čaše. Ili ona njega stiže, svejedno. I ta nje¬ 
gova trka još traje. Jebi ga, kad od jadnika postoji 
jadniji, od bijednika bjedniji, a od fukare siromaš¬ 
niji, to je oduvijek bilo i bit će!” - razmahala mu se 
mašta. Rakija je nasladila pijanca kojeg je Miralem 
potreseno poučio kako je u Hrvata običaj da se u 
pokojnikovu čast iskapi čaša, što je Španjolac rado 
poslušao. Očekivao je još jednu, ali Miralem ga više 
nije častio: “Nisam mu halalio i kaznio sam ga. Taj 
tokmak, čuj ba njega, ne zna tko je hrvatski caudi- 
llo Ante Pavelić!” Razočaran u prevrtljive tuđine, 
koji sebi sebično nalijevaju nepoznati napitak, jači 
od ruma pa i od votke, a njega su zapustili i ostavili 
na suhome, debeli pijanac, uvrijeđen zbog ohlađe¬ 
na ponašanja i mrzeći ove oko sebe, bijesno ustane, 
razmetljivo baci novac za ranije naručena dva pića, 
ali bez napojnice, i izleti bez pozdrava. 

“S nedjelje na ponedjeljak malo tko svrati” - 
objasni Miralem: “Onaj dilaber jedan je od rijetkih 
koji stalno dođe. A ja ga sada otjerao...” 

“Ma tko ga jebe! I ne treba nam!” - prihvati Luka 
Dolić. 

“Zastrašujuće je usmrdio zrak. Umazan je kao 
prasac, nije se okupao od opsade Sigeta” - zgađeno 
reče čistunac Janko Rukavina. 

Iako u žalosti, nisu gasili radio. Ponadali su se 
da će španjolska nacionalna postaja izvijestiti o 
poglavnikovoj smrti. Zaludu su naprezali uha kad 
bi se oglasili najavljivači i spikeri. Čitali su svako¬ 
jake novosti, od domaće i inozemne politike, pre¬ 
ko prometnih nesreća, filma i sporta, do izvješća o 
vremenu, ali o Paveliću - ništa. 

“Zašto šute?” - pitao se Luka ne nalazeći odgo¬ 
vora. 

“Moguće da je Franco zabranio” - nagađao je 
Janko. “Poglavnik je ovdje morao živjeti zatajeno, 
pod tuđim imenom, da komunisti ne podivljaju.” 

Približili su glave i na napjev, u domovini zabra¬ 
njene, Vile Velebita, zakantali riječi koje je netom 
smislio stihoklepstvu skloni Janko Rukavina: 

“U Madridu grobnica od zlata, u njoj leži vođa 
svih Hrvata!' 

‘‘To si krasno ispjevao, brate Janko!” - čestita mu 
Miralem. 

“Što ne bismo pjevali: U Madridu grobnica od 
zlata, u njoj leži tata svih Hrvata? - umiješa se 
Luka. Miralemu se dopala i ta, donekle izmijenje¬ 
na kitica: 

“Lijepo zvuči i: ...tata svih Hrvata. Poglavnik 
nam je svima bio babol” - reče. 

Jankova taština se uskolutala zato što je njegov 
i onako kratki rekvijem - sabijen poput japanske 
sudoku pjesme - dobio i samonametnutoga suau¬ 
tora Luku, koji je smislio tek jednu riječ. No smo- 
treno se nije pobunio iz pijeteta prema poglavniku, 
koji je, po njemu, bio najprije vođa Hrvata, a po¬ 
tom tata. Preživio je i kad se Miralem svojim pje- 
smuljkom uključio u pegazovsku podjelu rada: Mi 
ustaše, svi smo kano braća, u Madridu umro nam je 
ćaća! Poslije vođe i tate, eto i Pavelića čače! 

Podsjetili su se susreta s poglavnikom. Luka Do- 
lić ga je vidio posljednji, ovdje u Madridu, dok ga 
je snimao iz zasjede ispred kuče u ulici Alcala; Mi¬ 
ralem Skoko se rukovao s njime kad je 1943. obišao 
postrojenu Handžar-diviziju; a Janko Rukavina nije 
zaboravio skup na Markovu trgu u Zagrebu 1941. i 
Pavelićev usklik, geslo ustaškoga pokreta: Bog i bra¬ 
na Hrvatu su hrana, a ustaša mu je obrana! 

Otkucavao je osmi sat i razdanilo se, a rasanje- 
no sunce je odskočilo i umatalo sjeverni dio grada 
oskudnom poslijebožićnom toplinom kad je jutar¬ 
nja konobarica, vesela Urugvajka majušnih grudi 
nalik breskvama, koje su joj isticale široke bokove, 
stigla zamijeniti noćnoga Miralema. 

Kao najstariji u hijerarhiji ožalošćene trojne sku¬ 
pine iz madridskoga ustaškog klana, Miralem na 
rastanku podigne ruku i gromko klikne: 

“Za poglavnika i dom...” 

“...spremni!” - nadovezaše se Janko i Luka, tako¬ 
đer uzdignutih desnica. 


Miralemu izleti i proziv kojim se ustaše opraštaju 
od mrtvih suboraca: 

“Poglavnik doktor Ante Pavelić!” 

“S nama je!” - prodorno povikaše Janko i Luka. 
Janko zna, a Miralem i Luka ne znaju da je poklič: 
presente prvi put izgovoren na komemoraciji osni¬ 
vaču i vođi španjolske falange, Francovu preteči, 
Joseu Antoniju Primo de Riveri, koga su republi¬ 
kanci 20. studenoga 1936. strijeljali u Madridu. 
Janko je u listu Alcazar pročitao njegovo pismo 
napisano uoči pogubljenja: Nikada se u mojoj dobi, 
od 33 godine, ne umire s radošću! Slogan su od fa- 
langista preuzeli Mussolinijevi crnokošuljaši, a od 
talijanskih fašista ustaše tako što su presente pohr¬ 
vatili u “S nama je!” 

Prolaznici su se osvrtali na galamne strance iz 
neke nigdine, mamurno izmiljele iz Albe, koji se 
falangistički pozdravljaju, ali nisu pogodili na ko¬ 
jem jeziku. 

Janko, Luka i Miralem nisu spavali. Tjerajući san 
s očiju dohvatili su se u svojim stanovima telefona 
i do podneva je većina Hrvata u Madridu, uz ne¬ 
kolicinu u zapadnoeuropskim zemljama, saznala 
da je jutros u pet do četiri ispustio dušu poglavnik 
Ante Pavelić. 

Njihovim posredovanjem senzacija je u ponedje- 
Ij^ poslijepodne doprla i do novinarskih ušiju. 

U 16,30 sati fra Branko Marić blagoslovio je ti¬ 
jelo koje je zatim iz Njemačke klinike prevezeno 
u kapelu groblja Sacramento San Isidro, u Paseo 
de la Ermita del Santo, u zapadnome Madridu, 
u blizini rijeke Manzanares, a odakle pogled lovi 
stadion nogometnoga kluba Atletico. Zakloplje- 
ni lijes podigli su na odar. Na ruke Ante Pavelića 
prethodno je stavljena papina krunica, s kojom če 
ga i pokopati. 

Mara Pavelić se dogovorila s upraviteljem groblja 
da sprovod počne u podne u četvrtak, 31. prosin¬ 
ca. Ostavila je neuobičajeno preduga četiri dana i 

tri noći kako bi na ispraćaj stigli najavljeni pošto- 
vaoci i iz najudaljenijih krajeva. 

Za noćnih sati ispred kapele, koju su zaključa¬ 
vali u pola osam i otključavali je u devet ujutro, 
jedan po jedan u bogoudnome smiraju na smjenu 
su stražarila šestorica ustaša mlađe i srednje dobi, 
među njima sve tri večeri Janko Rukavina, Luka 
Dolić i Miralem Skoko. Od svojih poslodavaca su 
dobili trodnevni dopust, koji će im biti odbijen 
od godišnjega odmora sljedećeg ljeta. Miralem i 
Luka ponijeli su skrivećke revolvere, a Janko je 
bdio nenaoružan. Uoči Silvestrova pridružili su 
im se liječnik, specijalist klinike u Zaragozi, dr. 
Zvonimir Putića; pisac i filozof, franjevac dr. Gra- 
cian Raspudić, koji je djelovao u Madridu i pro¬ 
učavao djela poglavnika Ante Pavelića; te student 
sveučilišta u Salamanci Nahid Kulenović, sin pot¬ 
predsjednika vlade NDH, Džafer-bega Kuleno- 
vića, izbjegloga u Damask. I oni su četverosatno 
dežurali bez oružja. Strahujući od možebitnoga 
otimanja ili oskvrnjivanja Pavelićevih posmrt¬ 
nih ostataka, španjolska policija uputila je agente 
koji su preodjeveni u grobare pod okriljem tame 
s tridesetak metara, neprimijećeni iza čempresa, 
motrili kapelu. O toj sigurnosnoj mjeri od Hrvata 
jedino su upoznali fra Marića 1 upozorili ga da je 
nikome ne povjerava, čak ni poglavnikovoj udovi 
i djeci. 

Dragovoljni i profesionalni čuvari nisu primije¬ 
tili bilo što sumnjivo. 

Neka dva i pol sata pošto su pokojnikov lijes od¬ 
nijeli na groblje, madridski dopisnici izvještajnih 
agencija, francuske Agence France Press, Jean-Mi- 
chel Bamberger i američke Associated Press David 
Neumann, pozvonili su ravnatelju Njemačke klini¬ 
ke, profesoru Rudolfu Seitzu: 

“Molimo vas, profesore Seitz, potvrdite nam je li 
jutros u vašoj klinici umro Ante Pavelić? obratio 
mu se Bamberger. 


“Ne mogu vam ništa potvrditi!” - pruski odboj¬ 
no odbije ga profesor. 

“Saznali smo maloprije od hrvatskoga emigranta, 
Pavelićeva simpatizera...” - brzo je govorio uporni 
Francuz kao da su mu ograničili vrijeme. 

“Naloženo mi je da ne pričam o tome!” ~ jače se 
naoblačio profesor i kaplarski dreknuo: “Gospodo, 
molim vas, nemojte trošiti moje vrijeme!” 

Amerikanac Neumann, kojemu je djed po ocu, 
slovački Židov, bio ugušen i spaljen u logoru u 
Treblinki, a znajući koga je Rudolf Seitz liječio u 
Hitlerovoj Njemačkoj, s izlaznih vrata prezrivo 
uzvikne: 

“HefZ HitlerV - zabruja njegova dugo zalijevana 
mržnja prema nacistima. Seitz arlaukne, Ameri- 
kančeva žestoka riječ udarila ga je kao tuča. Dok 
su potjerani novinari silazili, na stubištu su se na¬ 
slušali najprobranijih njemačkih, dotle nečuvenih 
pogrda. Uzdrhtali profesor kao pobješnjela rijeka 
koja se izlila iz korita odjuri potom u svoju sobu 
da za smirenje čuje ploču s Bachovim Brandenbur- 
škim koncertom i popije kuhani glogg, skandinav¬ 
sko crno vino sa začinima i medom. Zavolio ga je 
kad je s reichmarshalom Hermannom Goringom 
1941. posjetio okupirani Kopenhagen. Gloggom ga 
je služila i druga Goringova žena, Šveđanka Emmy 
Sommerman, na večerama nalik Raspućinovim 
hlistijanskim orgijama koje je priređivao njen muž 
u nekoj od svojih kuća i vila, opremljenim nepro¬ 
cjenjivim umjetninama najglasovitijih majstora, 
od renesansnih do suvremenih. 

Bamberger predloži Neumannu da u Gradsko¬ 
me uredu za upis mrtvih provjere je li točno što im 
je na kavi na Plaža Mayor oko jedan otkrio mla¬ 
di Hrvat Luka Dolić, koga su, dok je bio nezapo¬ 
slen, koristili kao teklića. Francuski dopisnik još 
nije prerezao kome će povjerovati: Luki, koji ga je 
uvjeravao da je Ante Pavelić danas u zoru umro u 
Madridu, ili dnevniku Le Monden - koji je istoga 
jutra stigao avionski iz Pariza - gdje je pročitao da 

se ustaški poglavnik sklonio u Asuncionu i ondje 
obučava paragvajske vojne postrojbe. 

'‘U pravu ste, senor, osoba o kojoj me pitate, ro¬ 
đena 14. srpnja 1889., umrla je jutros u 3,55. To su 
javili iz Njemačke klinike” - odgovori Bambergeru 
službenica ureda za upis mrtvih. 

Putem francuskoga i američkog dopisnika svijet 
je tako saznao da je poglavnik Nezavisne Države 
Hrvatske dr. Ante Pavelić preminuo u ponedjeljak, 
28. prosinca 1959., u Madridu, u 71. godini od tu¬ 
mora na živcu. 


Zagreb, u predvečerje utorka, 29. prosinca 1959 

Pukovnik nije očekivao da će baš bez veze sazna¬ 
ti o Pavelićevu koncu. 

Nalakćen na šank Mocce, s pogledom na vrvež 
na Trgu Republike i početak Ilice, s nogu je pi¬ 
juckao rakiju kad je u sedam ugledao Vikija Glo- 
vackoga koji je ubrzavao korak. Pokucao mu je, a 
Viki se ukopao kad ga je štrecnulo lupkaranje pb 
staklu. Primijetivši Šilju koji ga je pozivao širokim 
veslačkim zamasima, uletio je u zadimljeni bistro. 
Stresao se od surove studeni, od koje se i riječ smr¬ 
zavala u zraku i odbio piće, uz valjanu ispriku da ga 
za sat vremena čeka predstava u Varieteu. 

“Nisi najbolje volje, stari!” - zaključi Viki. 

“Čini ti se, baćo!” - prozirno se izvlačio Šiljo. 

“Čekaš li nekoga?” - upita ga Viki. 

“Ne, samo dokončarim i tratim vrijeme. Pijem 
iz dosade.” Šiljo otpuhne dim-dva i ugasi cigaretu 
koja mu se učinila previše ljutom i gorkom. 

“Nisi raspoložen” - navaljivao je Viki. “Jesi li to 
pogođen zbog Pavelića?” 

Pukovnik ga pogleda iskosa poput grabljivca koji 
se ustremio na plijen: 

“Zašto zbog Pavelića, jebo te Pavelić?” - vikne 
razdražljivo. 

“Ma idi, Šiljo, kao da ti ne znaš?” - iščuđavao se 


Viki, nastojeći da mu pukovnikov izraz ne umakne 
pozornosti: “Prije nego što sam izašao iz kuće zna¬ 
nac iz inozemstva javio mi je da je Pavelić umro 
jučer ujutro.” 

“Gle, molim te!” - Šiljo se pravio kao da ga je vrlo 
neočekivano iznenadila novost koju je čekao, ali je 
ipak još nije čuo: “Je li skiknuo u Paragvaju?” 

“Nije u Paragvaju, nego u bolnici u Madridu” 

- krajnje zdvojno promatrao ga je Viki: “Kad sam 
čuo da je umro, najprije sam pomislio da slaviš u 
Madridu.” 

“Zašto bih slavio u Madridu? Nikada nisam bio 
u Španjolskoj...” 

“Netko mi je prenio - ali nemoj me pitati tko 

- da si nedavno viđen tamo. I kako te više od dva 
mjeseca nije bilo u Zagrebu, tvoj nestanak uklopio 
sam u svoj, na brzinu sklepani scenarij.” 

“Koji scenarij?” 

“Da si otišao u Madrid ubaštati poglavnika, ku¬ 
žiš... No sada, kad stojiš preda mnom, mogu se fri¬ 
gati. Moja triper kombinacija više ne vrijedi” - po¬ 
meteno će Viki. 

Šiljo je užurbano pokušavao dočarati tko je re¬ 
kao Vikiju da je bio u Madridu. Andrija Kus i Jan- 
ko Rukavina znaju ga kao Miroslava Petrovića i po 
tome otpadaju kao glasnici. Aleksandar Hajduka se 
ne bi usudio odriješiti jezik i proširiti opasnu tajnu, 
najprije iz opreza da ne ostane bez isplativa posla 
u vanjskoj trgovini, ah i da nakon toga ne udare u 
prljavu protupriču: Eno Hajduke, otkrio se nesmo¬ 
treno kao policijski taster! U službi je o njegovu 
skrivenome putu u Madrid znala samo četvorka po¬ 
vezana s Operacijom Pavelić: Stevo Krajačić, Veljko 
Drakulić, Dalibor Jakaša Maljčik i Srećko Šimurina. 
Nema zbora da se netko od njih srozao i isklafrao 
se kao žlabrava babetina iz pokondirenih zagrebač¬ 
kih salona. Nisu obavijestili ni Predraga Grabovca, 
koji poslije povlačenja iz Argentine činovniči u Be¬ 
ogradu, čekajući postavljenje u neku od ambasada 
sa španjolskoga govornog područja. Šiljo i ne pomi- 

šija o nevjeri Petru Raku, koji se odavno ne javlja iz 
Čilea. I tko ga je onda izdao, mater mu? Kao jedina 
mogućnost ostaje da ga je prepoznao neki Zagrep¬ 
čanin sa stranim državljanstvom, koji se istovreme¬ 
no kad i on zatekao u Madridu. 

Da je takav svoj scenarij predočio Vikiju, on bi 
se zadivio pukovnikovoj pronicavosti. Policijski 
velemajstor je u mahu naslutio s koje je strane pri¬ 
javljen. 

"Tvoja madridska veza, bačo, koja ti je otkucala da 
me, fol, prepoznala u Madridu, šahovski rečeno, uči¬ 
nila je strahovit pacerski previd!'* ~ uvjeravao ga je. 

"Čuj, tako su kazali...” - zavrzano če Viki. 

"Možda imam dvojnika, dopuštam da se i to do¬ 
gađa. A ti, bačo, nisi slijep i vidiš me da sam pred 
tobom u MoccU a ne u Madridu, uz Paveliča!” - 
ograđivao se Šiljo. “Ako te zanima, reći ču ti zašto 
me dugo nije bilo, mada te se to uopće ne tiče. Pre¬ 
davao sam policajcima na tečaju u Ohridu i vratio 
se prije dva tjedna u Zagreb.” 

Viki, bez ograde, skrene na drugu temu: 

“Idemo u Variete da napokon vidiš moju pred¬ 
stavu. Stoput sam te zvao, stoput si obećao da ćeš 
doći, a nisi bio od riječi. S Bracom Reissom napisao 
sam ludi novogodišnji šou, raja piša od smijeha” 
- nametljivošču trgovačkoga putnika nudio je svoj 
program, sada uvjereniji u uspjeh: “Kažeš da tratiš 
vrijeme... Zato me počasti za novo ljeto svojim po¬ 
sjetom. I nemoj me nogirati stotinu prvi put!” 

Šiljo je kvarnom nagodbom uvjetovao dolazak: 

"Poći ču, ali ako mi kažeš odakle je procurio glu¬ 
pi trač da sam u Madridu?” 

"Ženska bi mogla zapasti u neugodnosti” - zabr- 
zao se Viki. 

"Bilaje, dakle, ženska...” - pričepio gaje Šiljo. 

"Da, naša Zagrepčanka. Ispričala je da te vidjela 
u Madridu. I to izbliza...” 

"Poznajem li je?” 

"Mislim da si je i poševio...” - Viki je micao uše- 
sima kao vazda oprezni zec. 


"Pojma nemam... Ali reci mi tko je ta? Neću joj 
ništa, bačo, ma neću je ni grdo pogledati, kunem 
ti se. Što god čujem, zaboravit ču!” ~ popustljivo 
če Šiljo. 

“U koga ćeš se zakleti kad si bezbožnik? Zar u 
svoju Udbu...” - pecne ga Viki 

“Evo, Udbe mi!” - oživio je dotle oklembešeni 
Šiljo. I potakne ga: “Iako sam ateist, za razliku od 
većine svojih partijskih drugova, o vama vjernici¬ 
ma ne govorim da ste zatucani glupani, nego, što¬ 
više, poštujem vašu pobožnost!” 

Vikiju bijaše drago što je to čuo od Šilje. Osvje¬ 
žio je pamćenje da su ga prije osam godina u ovo 
vrijeme suspendirali jer je s pozornice Varietea 
gledateljima čestitao Božić, a oni mu oduševljeno 
odobravali za iskazanu hrabrost. Na saslušanju u 
policiji naivno se branio da u Ustavu Hrvatske nije 
zapisano kako je taj blagdan ukinut. Saznao je da 
su mu skinuli zabranu nakon pukovnikova zauzi¬ 
manja. 

Kotač je pokrenula spletkarica Keti, zagrebačka 
prvakinja u lajavosti, udana za Uwea, činovnika 
švicarskoga konzulata u Zagrebu. Ketina posestri¬ 
ma po neodoljivoj strasti prema tračarenju, Lilian, 
također se pomodarski vjenčala za stranca, Clau- 
dija Condenara, filmskoga producenta iz Rima, i 
stekla talijansku putnicu. Snalažljivi muž iskoristio 
je poslovni sastanak u Madridu i praktično spojio 
slogan Just married! *- ispisan na zakupljenoj limu¬ 
zini okićenoj šarolikim lentama na dan njihove za¬ 
grebačke svadbe - tako što je poveo ženu na brač¬ 
no putovanje u Španjolsku. 

Zgodnoj riđokosoj curi iz Bakačeve ulice, kao 
iz modnoga kataloga. Ljiljani Puškarski, prezime 
je od malena nametnulo nadimak po kome su je 
znali - Puška. Šiljo ju je upoznao kao dobroćud¬ 
nu, društvenu, slobodoumnu i razdarušnu. Po¬ 
pularnost među muškarcima stekla je izrekom: 
"Uvijek kažem da, pa neka bude što bude!” Puška 

i Šiljo su triput doživjeli prolazni bliski tjelesni su¬ 
dar. Dok je on šutio, ona je hvastavo svrdlala kako 
se maznula s policijskom stijenom. Razbacivala 
se tuđicama, iako nekima nije znala značenje, a 
mnoge je iskvareno izgovarala na veselje slušatelj¬ 
stva: lijansa, limidž, bizmis, dilerij, erkan, herbej- 
ski, ekspreso, infrakt, popuralnost, indetifikacija, 
ekstradikcija, gramofon, intelegentan, Eksplanada, 
trasatlatik, sengvič, leflektor, ekstrada, trasplataci- 
ja.„ Da je ismiju do gole kože, zagrebački zlići su 
uza sve Puškine brljotine izmišljali još hrpu be¬ 
smislica koje nije izgovorila: kikiriki umjesto hari- 
kiri, Karusel umjesto Karlsruhe, reporter umjesto 
repertoar, spihički umjesto psihički, ili van Gong 
umjesto Van Gogh. U primozak joj se uselio i pro- 
zapadnjački virus. S kraja prezimena izmijenila je 
i sa 7 , dok je sa s otkinula kvačicu, a pokraj njega 
dodala još jedno slovo - z. I postala Puszkarsky. I 
kako uz strano prezime mora stajati i strano ime, 
banalna kumečka Ljiljana pretvorila se u damsku 
Lilian. Puška se svima nasrtljivo penjala na glavu, 
dokazujući da su joj preci po ocu plave krvi - djed 
mađarski grof, a baka talijanska kontesa. Nudila je 
nevjernima kako će im pokazati presliku obitelj¬ 
skoga grba iz XV. stoljeća, ali nitko nije posvjedo¬ 
čio da ga je vidio. 

Puška je s početka prosinca čak dvaput usred 
Madrida naletjela na pukovnika: 

“Kozo, a zašto mu se nisi javila?’' - prekorila ju je 
Keti. Puška se branila da je Šiljo zaljubljeno držao 
pod ruku zgodnu mladu žensku (“Svježe meso!” 
- upadljivo nagudne) i bilo joj je neugodno da mu 
pristupi, a i njen muž digić je ljubomoran. 

To ne bi bilo važno da Lilian Puszkarsky Conde- 
naro nije srela i nekoga emigranta, znanca iz zagre¬ 
bačkih školskih dana. Taj joj je prenio senzaciju, 
veću od najveće, koja se u valovima širila među 
Hrvatima izbjeglim u Španjolsku. Da se Ante Pa- 
velič sa ženom Marom, kćeri Višnjom i sinom 
Bracom nastanio u Madridu. I on je osobno vidio 


poglavnika dok je u parku čitao novine. Svevideća 
Keti je Puškina otkrića o Šilji i Paveliću svela pod 
zajedničku imenicu i oštroumno zaključila ono što 
se podudaralo s istinom, a koja nije bila radosna 
pukovniku. 

“Kladim se u gomilu love da će Šiljo u Madridu 
ukokati Paveliča!” Keti je držala u napetosti svoje 
brojne kružoke koji nisu marili je li njena samo¬ 
nikla priča istinita, uzbuđivalo ih je što im je svo¬ 
jom verbalnom agresijom nadraškala maštu, koju 
će potom nadograđivati i širiti je dalje i dalje.. Pu¬ 
kovnik je dugo izbivao iz Zagreba i njena smjela 
konstrukcija se uvećavala, od dječjega luftbalona 
prerasla je u divovski zeppelin, tumarajući na sve 
strane grada. No kad je po povratku, sredinom 
mjeseca, glavni junak Ketine fantastične drame, 
pukovnik Šiljo, počeo zalaziti u svoje ugostiteljske 
oaze, isparila je po njoj objavljena njegova nakana 
da ubije Paveliča. 

“Puška tvrdi da te je vidjela prije tri tjedna u 
Madridu, ja te sada vidim u Zagrebu, a Pavelič 
nije zatamban nego je umro jučer u bolnici. I ne 
preostaje mi nego da povjerujem kako ondje živi 
netko strahovito nalik tebi. Puška te odlično zna i 
teško je pomisliti da se zabunila. A ipak se zabuni¬ 
la!” - Viki je zato okrenuo leđa nevolji: “Nego, Ši¬ 
ljo, ako držiš do vjerodostojnosti, ispitaj kretanja 
svoga pokojnog tatice; tko zna kojoj je Carmen ili 
Dolores stari Štipan Milić uvaljao tvoje drugo ja, 
tvoju genetsku kopiju! Do maloprije bih se, kao i 
Keti, vjerujući Puški i ja kladio kako si bio u Ma¬ 
dridu da izrešetaš Paveliča. Ali eto, zajebao bih se 
i posijao lovu!” 

Šiljo je bajao Vikiju kako je nasjeo glasinama jer 
on s Madridom doista nema veze. No još nije smi¬ 
slio kako će ušutkati Puškinu uvjerljivu pripovijest 
da je ušao u Francov zabran, u kojem za javnost ne 
bi smio biti, a ona ga ondje slučajno upecala! 

“Da sam doista išao u Madrid kako bih ukantao 

Antu Pavelića, ta bi akcija bila tajna nad tajnama. 
Do potankosti pripremljena, osigurana i od najbe¬ 
zazlenije nepredvidivosti. Ne bih dopustio da mi 
se bilo tko ispriječi i stane na put. Pa ti, baćo, u 
takvim uvjetima, zamisli one kokoši. Pušku i Keti, 
koje dišu zato da bi prekapale po tuđem umazanom 
rublju. Nakon što je Puška vidjela moga dvojnika 
- uvjerena da sam to ja - njih dvije bi se raskvocale 
po Zagrebu i upropastile cijelu zamisao. Da sam 
otišao zbog Pavelića, krenuo bih prerušen, ni vla¬ 
stita žena me ne bi prepoznala” - Šilji se ukazala 
slika njegova izmijenjenoga, prilagođenog izgleda 
iz Buenos Airesa. Dodao je: ‘‘S bradom, brkovima, 
dugim obojenim lasima, naočalama, a možda i 
plastično operirana lica! I tvoj poglavnik bi umro 
od metka, u čizmama ili u cipelama, a ne ležećki u 
bolničkoj postelji u Madridu!” 

Šiljo je do kapi ispraznio rakiju iz čaše i krenuo s 
Vikijem na predstavu. 

Desetak metara prije ulaska u prolaz, koji s ilič- 
ke strane vodi u Variete, sudarili su se s glumicom 
Margo Mrakovič, Izlazila je iz parfumerije sa¬ 
mozadovoljno nasmiješena zbog kozmetike koju 
je utržila. Ukazala im se kao rapsodična prikaza 
koja kao da nije bila iz ovoga vremena nego se 
spustila s neke neotkrivene zvijezde. Promrzlome 
slabašnom starčiću povijenih leđa, koji je prosio 
kraj vrata dućana, bacila je u šešir šaku metalnoga 
sitniša. 

“O-ho, koga to vide moje oči!” - zavodljivo 
usklikne Margo iz koje su se zabjelasali sjajni zubi: 
“Dvojac koji se rijetko skompa!” Htjela je dodati: 
policajac i zatočenik, ali prosudivši kako nije po¬ 
šteno da otrovno ujeda već od prve minute napose 
preosjetljivoga Vikija Glovackoga, nije izgovorila 
pizmu koju je namislila. I ovako je prati glas da je 
žena anđeoske ljepote i prljava jezika. 

“Dobra večer!” - nije joj se obradovao Šiljo. Za 
razliku od Vikija koji se dopadljivim ženama ula¬ 


givao operetnim laskama i dijelio im lijepe riječi 
kao najljepše poklone, bogate bukete ruža ili zlatno 
prstenje. Iz rodne Rijeke donio je talijansku izreku 
da pohvala ne stoji ništa. Complimento non costa 
niente, 

“Bog, krasotice! Divna si i poželjna. Ti bokca, 
izgledaš vamp i seksi da ću od sada vrstati Zagrep¬ 
čanke na Margo i ostale!” - Viki raširi ruke i zagrli 
je. 

“Slažem se, Viki!” - odgovori ona. “Kriteriji su ti 
oduvijek bili profinjeni!” 

Uglađeno udvaranje koje ženski narod oboža¬ 
va čuti utjecalo je da se i Margo odazove Vikijevu 
pozivu na predstavu. Ali i ona je uvjetovala svoj 
pristanak: 

“Hoću ako me kavaliri poslije povedu na piće.” 

“Tu čast morat ću prepustiti Šilji jer me čekaju na 
svetkovini kod ženinih! Znate kako je s obitelji...” 
- izdvojio se Viki. Poslije ove prosinačke noći dugo 
i često se pitao što bi bilo da je bilo. Da nije otišao 
u roditeljski dom supruge Zdenke nego na pijaču 
s Margo i Šiljom, što bi mu bilo milije - ne bi se 
desilo što se desilo. 

“Kad ne možete obojica, dovoljan je jedan!” - ne 
oklijevajući prihvati Margo. 

Variete je bio rasprodan. Pedesetak upornih koje 
je grijala nada da će ući zapomagalo je za “kartom 
više”. Ugledavši Vikija neki su ga zamolili da ih 
uvede. 

“Vjerujte, dečki, ne bih pronašao mjesto ni za 
kćer!” - odbijao ih je. 

Posjeo je svoje uzvanike, glumicu i pukovnika, u 
glumačku ložu. 

Margo i Šiljo nisu imali srca da priznaju Vikiju 
kako su prvi put u Varieteu. Ponizili bi ga time što 
su pristali uz kremu koja nesnošljivo prezire kaza- 
lištance u kojem je on prva zvijezda. Visokoumni 
estetski snobovi iz zagrebačkoga high societyja s 
podcjenjivačkih visina pričaju da onamo zalazi ne¬ 
uka publika, purgerski obrtnici, malograđani i po- 

lupismene sluškinje i cere se Vikijevu lascivnome 
humoru iz ostavštine Bobija i Rudija. 

Večeras je Viki Glovacki u ulozi patnika kojeg 
je zabolio zub. S upadljivim povezom preko lica 
ulijeće u ordinaciju grudate zubarice i zapomaže: 
“Joooj mene, doktorice, izvadite mi ga!” Prekriže¬ 
ne ruke napadno drži na muškosti, podižući ih i 
spuštajući. Niži i srednji stalež se trese od smijeha, 
a Margo i Šiljo se suzdržano odmjeravaju i mršte 
ćela, u ime zaštite intelektualnoga ugleda. 

Braco Reiss, stvarni diplomirani stomatolog, 
izvanredni nogometaš Dinama, koji je s jedanaest 
godina kao čudo od djeteta glumio u Hrvatsko¬ 
me narodnom kazalištu, a danas je jednako sjajan 
filmski i estradni glumac, pjevač i humoristićki pi¬ 
sac, izvodi parodiju o frajerima, rugajući se njiho¬ 
voj modi kojom napadno odskaču. Na melodiju St 
Louis bluesa otegnuto pjeva: Evo prošla godina je 
ova, otišla u nepovrat, kakvu modu donijeti će nova, 
frajeri bi htjeli znat Uske hlače bit će još i uže, dugi 
kaput još će dulji bit, eh da mije skopat gumiđonke, 
svi bi rekli gala kit! 

Dok je namaškarano skužirani Braco gospodario 
scenom, Margo i Šiljo, sami u loži, primakli su ra- 
sklimatane secesijske fotelje pozlaćenih naslonjača, 
prevučene lanenom tkaninom boje crvenoga vina. 
Prije četiri desetljeća naručili su ih za najluksuzniji 
zagrebački kino Apolo, otvoren na tome mjestu. Po 
osnutku Varietea, izvukli su ih iz čamotnoga tava¬ 
na i trofejne unijeli u lože. 

Priljubio je koljeno uz Margino, a ona ga nije 
odgurnula. Onda je položio desnu ruku na njeno 
lijevo bedro, a Margo je obuhvati svojom ljevicom. 
Ali ne da mu je prijekorno odmakne (“no, no”), 
kao što se preplašio, što bi ga zasramilo i zausta¬ 
vilo u pohodu, nego ju je naprotiv toplo stisnula 
ne ispuštajući je. Obodreni Šiljo krene dalje. Prsti¬ 
ma lijeve ruke požudno preko haljine gladio je bez 
otpora zauzeto bedro. Suzdržavao se da mu ruka 
ne otklizne naviše, do ruba gaćica, kao što mu se 


slatko prohtjelo. Vratio mu se nasilnički kadar iz 
sobe isljednika, Branka Horvata, s proljeća 1945., 
od kojeg ne može uteći. Natopljen znojem zbrka¬ 
no se pita: a što ako ga se sjeti i Margo i poludi? 
Međutim, njoj je jurnula krv u blaženo lice pa se i 
ne opire dodirima u mraku, pettingu, usplamtjeloj 
erotskoj predigri uoči oluje koja će ih uzvrtložiti. 

Po završetku programa pukovnik je za šankom 
u foajeu častio glumce pićem, a Margo je izmisli¬ 
la povod da zaskoči novu rundu. Žurila je, tobože, 
na snimanje drame u tonski studio radio Zagreba. 
Kako je predvidjela, Šiljo se ponudio da je otprati. 
Bezbolno su se izvukli od dugoprugaškoga nagrca- 
vanja u Varieteu. 

Umjesto u svoje stalno sjedište, u Ritz, da izbje¬ 
gne Signor consolea i Ludoga Franu, Šiljo povede 
Margo na suprotnu stranu, u kavanu Medulić. 

Iznajprije su pili vino i ukrštali čaše bez mnogo 
razgovora. 

“To što zajedno sjedimo zove se ljubav na po¬ 
sljednji pogled” - reče Margo kad joj je dojadila 
šutnja: “Pomirili su se Francuska i Njemačka, Ja¬ 
pan i Amerika, Tito i Hrušćov, pa zašto ne bismo i 
mi, koji nismo svjetske velesile i veledostojnici! Od 
mržnje do sloge proveo nas je maleni korak, preko 
Varietea” 

Šilji se dopala Margina izreka. Za sklopljeno pri¬ 
mirje naručio je i drugu bocu hvarskoga Postupa, s 
prepoznatljivim nasamarenim tovarom narisanim 
na etiketi. 

Vilovito je potegla i nerazgovjetno promrnjauka- 
la muzejsku doskočicu da vino za razliku od žena 
više vrijedi što je starije. Zatim je nestašno kazala 
da je seks najljepši način kojim dva bića ostvare vr¬ 
hunac prisnosti. 

“Toliko sam učestalo, revno i radoznalo izvodila 
pokuse kako bih dublje proniknula u tu istinu i što 
više naučila o njoj - da se čudim kako sam stigla 
završiti kazališnu akademiju i napraviti neku glu- 

mačku karijeru” - hrapavo se smijala. Predložila 
je Šilji da ne budu na “vi”, a on se nije usprotivio. 
Računala je da će ga Postup ugrijati jer vrijeme 
je da je počne nagovarati na grijeh, makar i dvo¬ 
smisleno. A čim je počne štimati i navoditi, Mar- 
go će se najprije kopitati, taktično otezati i pustiti 
ga da sagori od želje i izmoždi se. Neizvjesnost će 
potrajati sve dok mu se i onako beskonačne mi¬ 
nute još više ne odulje, ona mu popusti (što se 
podrazumijeva) i pristane da zajedno, pod jedan 
vodoravno, srođeno dočekaju jutro. Ali glumica 
u ulozi zagrebačke kraljice razvrata ovaj put nije 
izvela svoju rutinsku ženstvenu nećkavu igru kao 
s bezbrojnima prije njega jer prenapeti pukovnik 
nikako da se riješi treme. Umjesto da prokušani 
zavodnik muški iskorakne sa zdravom ponudom 
koju Margo očekuje, posrnuli tigar se uškopio i 
gnjavi je nesuvislim anegdotama. Došlo je do toga 
daje izgubivši strpljivost ona umjesto Šilje prešla s 
riječi na djelo i odvažno krenula u osvajanje vrha 
brijega: 

“Koje bi povijesne riječi trebala izreći duševna 
ženska koja ne voli samoću, a zaželi uljepšati noć 
spavajući s tobom?” 

“Riječi su suvišne. Treba me pozvati k sebi, po¬ 
nuditi konjakom, onda se istuširati, leći u krevet 
samo s nekoliko kapi parfema na sebi i sačekati da 
i ja izađem iz kupaonice!” - zahropi pukovnik kao 
da je progutao bušilicu. 

U Marginu stanu, u Gajevoj ulici, proključala je 
veza na duge pruge. 

Iako je kopnio od znatiželje, Šiljo se poslije pr¬ 
voga okršaja ispod pokrivača nije usuđivao upali¬ 
ti radio da čuje je li što javljeno o poglavniku. No 
poslije drugoga, dok se Margo kupala i pjevušila, 
pozvao je s kućnoga telefona dežurnoga oficira u 
službu Na pitanje ima li jačih novosti odgovorio 
mu je da nema: 

“Ni o Anti Paveliću?” 


“Ni o Anti Paveliću!” - odrečno reče dežurni ofi¬ 
cir. 

Margo u kupaonici od snažnoga mlaza nije čula 
polušapat gologa pukovnika. 

Zagreb, u srijedu, 30, prosinca 1959., u 6 sati, u sta¬ 
nu Margo Mraković 

“Hajde, daj mi pusu, kaži: Zdravo mačko! - i 
onda objavi lošu vijest koja dođe iza dobre i koja 
će me rastužiti.” Margo negodujući podigne nos i 
zaustavi Šilju kad je u razdanje izmilio iz ložnice. 

“Kako glasi ta loša vijest?” - upita je. 

“Da moraš doma, obrijati se i trkom na posao, je 
li tako?” - prožuborka ona. 

“Redoslijed je točan. Ne bih žurio, ali jutros ne 
smijem izostati” - uozbiljio se. “U devet imamo 
iznimno važan sastanak!” - Margo je tada sazna¬ 
la o Pavelićevoj smrti. Stoga nije zadržavala Šilju 
da još ostane, što bi učinila u običnim prigodama. 
Staloženo je saslušala da je poglavnik umro prek¬ 
jučer u praskozorje, u Madridu: “Jesi li upoznala 
Pavelića?” - zanimalo gaje. 

“Zašto me to nisi pitao onda, kod isljednika!” 
- Margo prekorjeko izvuče misao koja joj je čami- 
njala u pameti: “Da si pitao, ne bih izašla iz pakla... 
Ali i da jesi, i ja odgovorila kako nikada nisam pro¬ 
govorila s poglavnikom, kao što nisam, nego da 
sam ga tek vidjela iz blizine, tri-četiri puta u kaza¬ 
lištu, ti, a pogotovu tvoj isljednik, ubojica nježnoga 
lica, ne biste mi povjerovali. Podvlačim: nisam ga 
osobno upoznala ako ti je stalo da to čuješ!” Napu¬ 
ni mu čašu limunadom i podruguški žmirne: “Ko¬ 
liko će kod vas u policiji potrajati narodna žalost za 
poglavnikom?” 

“Nema žalosti. Vidimo se večeras, negdje poslije 
sedam. Javit ću ti se.” 

“Htjela sam saznati koliko dugo ćemo provesti u 
Ijubavnome deficitu. Jedna je noć, po meni, kao ni- 

jedna. Niti jedna lasta čini proljeće, a ni od dva jaja 
ne možeš ispržiti kajganu!” Cjelunula ga je da ga 
zatim zapanji: “Zahvalna sam ti što si učinio pra¬ 
vu stvar i spasio me od strijeljanja. To sam mislila 
zatajiti, ali...” 

“Otkud ti sada to?” - izobličio se i čelično joj ste¬ 
gnuo ruku. 

“Olabavi, molim te, tu stisnutu šaku jer ćeš mi 
polomiti kosti.” Trljala je prste koji su je zaboljeli i 
nastojeći se prikazati na najljepši način, nastavila 
igrati samu sebe, kao da je na pozornici: “Odav¬ 
no mi je rekla tvoja odbjegla metresa Neda Mi- 
levoj. Ti joj, istinabog, nisi izravno priznao da si 
me izvukao, ali ona je to ženski osjetila dok si joj 
pripovijedao o mome slučaju u Palaceu. I to je sve, 
anđele!” 


Zagreb, u srijedu, 30. prosinca 1959., u 7 sati, u sta¬ 
nu Milićevih 

Radojka je kuhala čaj kad je Šiljo ušao u kuću: 

“Pratila sam vijesti, ali u Madridu se nije ništa 
dogodilo!” - obratila se mužu ne prekoravajući ga 
što ga nije bilo cijele noći. 

“Dogodio se - ćorak!” 

“Ćorak? Što znači - ćorak?” 

“Umro je Ante Pavelić. Ali ne kako smo mi želje¬ 
li, nego prirodnom smrću!” 

“Nisu javili... Sinoć te, dakle, nije bilo zbog Pa- 
velića, je li?” 

“Zar je potreban krupniji razlog od Pavelićeve 
smrti?” 

“Pretpostavljam da ćeš zbog Pavelića zaglaviti i 
noćas...” 

“Sigurno.” 

“Hoćemo li sutra, druže pukovniče, na doček 
Nove godine?” - upita Radojka. 

“Sumnjam... Vidjet ću što će se događati!” - žmir- 
ne Šiljo. Pavelić će mu poslužiti kao naručeni izgo¬ 


vor da novogodišnju noć probludi kod Margo. 

Obavio je higijenske potrebe, istuširao se, obri¬ 
jao, namirisao, promijenio odjeću i odjurio kao da 
ga bura nosi. Dok je vozio, nagađao je: što će mu 
reći Stevo? 

Stevo Krajačić ga je telefonski izvijestio da će na 
Pavelićevu sahranu otići ustaša iz Ulma, proljetos 
pridobiven da uhodi za službu: 

“Pratit će što će se događati u Madridu, a nama 
je, naravno, najzanimljivije da znamo tko je bio 
na pokopu i tko je govorio!” - progura kroz nepce 
Stevo. 

“Tko je taj?” - upita Šiljo. 

“Ne znaš ga. Odskora radi za nas!” 

Pukovnik je jadovno zaključio da su mu protekla 
zbivanja pomračila slavu. 

Madrid, u srijedu ujutro, 30. prosinca 1959. 

Branko Marić došao je po Ivana Evanđelista Ša- i 
rića da pođu k Pavelićevima. 

“Ne znam kako ću i što ću, oče nadbiskupe” - 
potužio se fratar nakon što mu je poljubio ruku. 
“Milostiva gospođa Mara zadužila me s najneu- 
godnijom dužnosti koja nekoga može zapasti!” Ci- 
jedeći riječ po riječ rekao je da ga je sinoć pozva¬ 
la poglavnikova udova i obvezala neka još jutros 
prenese svećeniku Eugenu Beluhanu - Kosteliću, 
po Svetoj Stolici postavljenome duhovniku Hrvata 
- katolika nastanjenih u Španjolskoj, te Pavlu Ti- j 
janu, voditelju Hrvatskoga sata na Radio nacional j 
de Espana, i njegovoj ženi Nedjeljki Luetić kako i 
je njihova nazočnost na sutrašnjem sprovodu po¬ 
glavniku nepoželjna. Upozorila ga je da je ona, za i 
svaki slučaj, putem liječnika Zvonimira Putiće iz | 
Zaragoze odrješito poručila generalu Maksu Lu- i 
buriču, koji je nastanjen u Valenciji, da i on ne t 
smije doći: “Milostiva je naglasila: za svaki slučaj 

jer pretpostavlja da se general Drinjanin - nakon 
teške medijske svađe i burnoga razlaza s pokojnim 
poglavnikom - i tako ne bi pojavio na ispraćaju!” - 
vajkao se: “Po meni, oče nadbiskupe, to nije dobro. 
Nagađate li zašto ih milostiva Mara neće? Kažite 
mi, molim vas, jesmo li poslije poglavnikove smrti 
upali u rupu nenormalnih vremena, u kojima nor¬ 
malno postaje nenormalno?” 

“Rado slušam tvoj slikoviti izražaj, dragi Ujače, 
ali ću ti kazati da mi je milostiva, dok je poglavnik 
bio zdrav, u nekoliko navrata iskazala nezadovolj¬ 
stvo načinom kojim Pavao Tijan uređuje Hrvatski 
sat. Milostiva sumnja, ali neka to ostane među 
nama, da je on u dosluhu s UDB-om. Za patera 
Beluhana - Kostelića ne pogađam razlog netrpelji¬ 
vosti. No moralo se dogoditi štogod krupno. Zašto 
bi milostiva odrezala baš njih dvojicu, bez ikakva 
povoda?” ~ uvjeravao gaje nadbiskup. 

“Oče nadbiskupe, dopustite mi da vam izložim 
svoju skromnu procjenu” - nije se umirio fratar. 
“Ostavimo li po strani Maksa Luburića, no koliko 
poznajem velečasnoga Eugena i gospodina Tijana, 
uvjeravam vas da oni nikada nisu pozlijedili po¬ 
kojnoga poglavnika. Dapače, u nj su gledali očima 
zanesenih pjesnika. Prije bi se javno spalili nego ga 


iznevjerili! Uz najdublje poštovanje milostive gos¬ 
pođe Mare, ali njihova odanost je neupitna i više¬ 
struko potvrđena. Od poglavnika, za svih dana što 
sam ih proveo s njime, nisam čuo pokude o Tijanu 
i Beluhanu - Kosteliću.” 

Nadbiskup Šarić reče: 

“Ne znaš, Ujače, što se moglo desiti! Volja obitelji 
je neprijeporna. Pravo je milostive gospođe Mare i 
djece da odluče koga žele na sprovodu, a koga ne. 
Nije ta odbojnost tek tako pala s neba! Zato stalo¬ 
ženo obavi što je kazala milostiva gospođa.” 

Prije izlaska iz nadbiskupova stana fratar je u 
rokovniku potražio telefonske brojeve otpisanih i 
javio im se: 

“Saslušali su me s nevjericom. I obojica su potre¬ 
seno zaplakala kad sam im rekao...” - prenevoljno 
proromori fratar, a nadbiskup je šutio. 

Mara Pavelić je još s vrata spopala fratra Marića: 

“Jeste li obavijestili Beluhana - Kostelića i Tija¬ 
na?” Odgovori joj da ih je užasnulo što su na prav¬ 
di Boga postdli persone non grate. Na to Pavelićeva 
udova zamaše: “Obojica dobro znaju zašto ih ne 
želim na poglavnikovu ispraćaju!” 

Nadbiskup i fratar nisu je više ništa pitali. 

Ulm, Stuttgart i Madrid, u srijedu, 30. prosinca 
1959. 

J uraj - u službi kodno nazvani potkazivač iz 
ustaškoga ogranka HOP-a u Ulmu - stigao je 
dan ranije s dvojicom sudruga na poglavnikov 
sprovod u Madrid. 

Diplomirani i nezaposleni pravnik, Dubrovča- 
nin, i još trojica njegovih sugrađana sportaša, na¬ 
činili su u ljeto 1953. osmo svjetsko čudo koje se 
danima prepričavalo u gradu i izvan zidina. Noću 
su zaveslali u natjecateljskome četvercu i poslije 
osamnaest sati, galijotski iscrpljeni, gotovo bez 
stanke, doveslali do Barija, gdje su im odobrili 
politički azil. Kodni Juraj nije pobjegao iz avan¬ 
turizma nego zbog mržnje prema komunističkoj 
vlasti zato što su mu nedugo po ulasku partiza¬ 
na u Dubrovnik u listopadu 1944. zajedno s pe¬ 
desetak sugrađana bez prava razloga na otočiću 
Daksi strijeljali oca, apolitičnoga profesora fizike, 
koji u vrijeme NDH nije bio u ustaškome pokretu. 
Obitelj nije saznala gdje su mu rasute kosti. Iako 
vrhunski veslač, zbog njega, posmrtno žigosano- 
ga narodnog neprijatelja, budući kodni Juraj nije 
dobio putnicu i nije mogao putovati na inozemne 
regate i prvenstva, a uzalud je tražio i namještenje 
u struci. Zato se i odlučio na bijeg. U Njemačkoj 
- u koju se uselio poslije sedmomjesečnoga bo¬ 
ravka u izbjegličkome logoru Afragola kod Napu¬ 
lja ~ upleo se u politiku. U Ulmu, starome gradu 
u oblasti Baden - Wurtemberg, zbližio se s ranije 
izbjeglim poznanikom iz Slanoga koji ga je uklju¬ 
čio u Hrvatski oslobodilački pokret. Zarađivao je 
kao perač autobusa i vježbajući mlađe veslače u 


mjesnome klubu. Zbog uočljive pismenosti - što 
nije bila vrlina kojom bi se usudili razmetati ostali 
ustaše, pripadnici ulmskoga HOP-a zadužili su ga 
za promidžbu. Pisao je proglase i govore čelniku 
ogranka Krešimiru Tolju, imućnome gostioniča¬ 
ru iz Metkovića, što mu je podiglo vrijednost i on 
mu zbog usrdne pomoći nije naplaćivao kad bi se 
kadikad nahranio u restoranu Neretva, uz obalu 
Dunava. Volonterski je dopisivao za izbjeglička 
glasila: Hrvat iz Oldhama u Engleskoj, Nezavisna 
Država Hrvatska i Hrvatska Gruda iz Buenos Aire- 
sa, Nova Hrvatska iz Londona, Danica iz Chicaga, 
Hrvatska obrana iz Youngstowna u SAD-u, kao i 
za agenciju Croatia Press. To mu je kumovalo na¬ 
dimku Pisac, smišljenu na način kojim manjkavo 
školovani ljudi, potiskujući komplekse, pritajenim 
prezirom nakaradno ismijavaju intelektualce. Go¬ 
ruća želja za povratkom u Dubrovnik, gdje su mu 
ostali mati i dvije sestre te manji sukob s Milanom 
Ružićem, tvrdokornim zamjenikom čelnika HOP- 
a, učinili su da koncem travnja ove, 1959. godi¬ 
ne, Pisac bude slomljen i zreo za suradnju, nakon 
umješnoga nagovaranja dubrovačkoga susjeda i 
školskoga kolege Vlaha, koji je došao na službu u 
jugoslavenski konzulat u Stuttgartu. Počelo je tako 
što mu je donio pismo od sestara i kutiju majčinih 
kolačića. Sastali su se još nekoliko puta, sve dok 
Pisac nije pristao da mu, kao kodni Juraj, potajno 
dostavlja izvješća o djelovanju Pavelićevih pristaša 
iz Ulma. Vlaho mu je prisegao da će - kad se bude 
odlučio na povratak u domovinu - vlast nagraditi 
njegov rad i oprostiti mu sadašnju kažnjivu epi- 


180 





Meta poglavnik: živ ili mrtav 


zodu u hrvatskoj emigraciji. Neće ga isljeđivati i 
suditi mu, a pomoći će mu i da se u Dubrovniku 
zaposli kao pravnik. 

Vlaho, koji je (“tamo gdje treba”) hvalio dojave 
kodnoga Juraja, u utorak, 29. prosinca, pozvao ga 
je iz Stuttgarta, rekavši mu da se neodgodivo mo¬ 
raju naći. I našli su se u mrtvaćki dosadnoj gostio¬ 
nici u predgrađu Ulma. Vlaha je zagrebačka služ¬ 
ba za kontrašpijunažu zadužila da kodnoga Jurja 
još sutradan neizostavno pošalje u Madrid kako 
bi pratio Pavelićev pokop. Kodni Juraj nije trebao 
spominjati da loše stoji s novcem. Vlaho je odmah 
efikasno istupio: 

“Konzulat će ti, do pfenniga, podmiriti troškove 
puta i boravka!” Predao mu je primamljiv predu¬ 
jam rekavši: “Upamti i zapisuj sve što budeš vidio 
i čuo, tko je bio, tko je govorio i kako se tko pona¬ 
šao. Svako zapažanje nam je dobrodošlo.” 

Pisac je u srijedu s čelnikom ogranka Krešimi¬ 
rom Toljem i zamjenikom Milanom Ružićem, s 
kojim je u međuvremenu izgladio nesporazume, iz 
Stuttgarta odletio u Madrid. Prije odlaska pitali su 
ga je li kadar podnijeti cijenu zrakoplovne karte i 
stanovanja? Šutljiviji nego obično uvjerio ih je da 
će se pokriti od vlastite skromne ušteđevine jer ne 
želi propustiti tužni povijesni trenutak oproštaja s 
poglavnikom. Krešo i Milan su Piščevo domolju¬ 
blje ocijenili dostojnim vrloga ustaše. 

Kodni Juraj počeo je pisati prijavu susretom na 
uzletištu u Stuttgartu, s paterom Rafaelom Medi- 
ćem, koji se istim letom preko Frankfurt, zaputio 
u Madrid. 

Velečasni Medič, rođen u Širokome Brijegu, 
premda vrlo mlad - ne pregazivši ni tridesetu - sil¬ 
no je uznapredovao za NDH. Od 1943. izabran je 
za poglavnikova kućnoga kapelana i ispovjednika, 
a bio je i učitelj vjeronauka u Ustaškome dječač¬ 
kom zavodu na Šalati u Zagrebu, elitnoj školi za 
obečavajuče mališe, kroz sito i rešeto probranim 


Paveličevim štićenicima: mlađima, od 7 do 11 go¬ 
dina - Ustaškoj uzdanici; i starijima, od 12 do 15 - 
Ustaškim junacima. Nakon povlačenja iz Zagreba 
partizani su zarobili Mediča, ali im je utekao iz ko¬ 
lone na “križnome putu” u svibnju 1945. i izbjegao 
pogibiju. I drugi put se sretno izvukao ispod malja 
kad su ga u Austriji ubrzo potom zarobili Britanci 
i zatočili u logoru Glasenbach, u svojoj okupacij¬ 
skoj zoni. Od izručenja Jugoslavenskoj armiji spa¬ 
sili su ga izbjegli štićenici iz Ustaškoga dječačkog 
zavoda kad su posvjedočili da je pater Rafael pravi 
svećenik i vjeroučitelj. Iz logora su ga otpustili tek 
poslije dvije jeseni, 1947. Boraveći nakratko u Švi¬ 
carskoj i Španjolskoj skrasio se u Njemačkoj. Zvali 
su ga dušobrižnikom HOP-a. Zapaljivo je istupao 
na protukomunističkim skupovima, a jugoslaven¬ 
ska tajna policija držala ga je stalno na oku. Rafael 
Medič bio je među nadasve rijetkim Hrvatima koje 
je nadbiskup Ivan Evanđelist Šarič izvijestio da je 
poglavnik prešao u Španjolsku. 

Pisac (za službu: Juraj) po slijetanju u Madrid 
predstavio se fra Branku Mariču - koji je u zračnoj 
luci čekao patera Rafaela Mediča - upoznavši ga 
da če s poglavnikova sprovoda izvještavati nekoli¬ 
ko hrvatskih emigrantskih listova. 

“Glede pisanja nema zapreka” - složio se fratar 
- “ali opominjem vas, nemojte nositi kameru na 
groblje. Neki su zahtijevali da ne budu snimani.” 

“Razumijem ih, velečasni!” - pokorio se Pisac. 

Fra Marič je kombijem kojim je upravljao, pored 
patera Mediča povezao s Barajasa u grad Pisca i 
dvojicu HOP-ovih vođa iz Ulma, koji su ga sa stra¬ 
žnjih sjedišta saslušali s nevjericom kad je ispričao 
da je Hrvatski sat na Radio Nacional de Espana 
objavio poglavnikovu smrt, i to tek jučer, vrlo krat¬ 
ko, u poslijepodnevnoj emisiji u šest, nekoliko sati 
iza izvješća na španjolskim vijestima. 

“Neki koji su ga slušali prenijeli su mi da se Pa- 
vao Tijan ogradio kako je, zamislite, braćo, usred 

emisije saznao o poglavnikovoj smrti! Zapanjen 
sam..r 

‘‘Vidiš, Ujače, a ja nisam” - upleo se pater Me- 
dić: “Kad god uzmognem, slušam Hrvatski sat i 
odgovorno tvrdim da je u meni odavno splasnulo 
divljenje koje sam gojio prema Tijanu i njegovim 
promidžbenim sposobnostima. Više ni približno 
nije borben i nije na pravoj hrvatskoj strani ka¬ 
kav je nekoć bio.” Patera Medića - za razliku od 
HOP-ova tročlanog izaslanstva iz Ulma - stoga i 
nije čudila odluka Mare Pavelić da uskrati prisuće 
Pavlu Tijanu na ispraćaju njezina blagopokojnoga 
muža. Pater je otvoreno dodao: “No duboko žalim 
što su se javno, u novinama, sukobili veliki Hrvati: 
Ante Pavelić i Maks Luburić. Time mi je uskraće¬ 
no zadovoljstvo da se s generalom Maksom - koga 
nadnaravno cijenim i poštujem njegove junačke 
zasluge za NDH - pozdravim na groblju.” Pater 
na kraju kolebljivo reče: “Ne znam što bih mislio o 
velečasnome Eugenu Beluhanu - Kosteliću? Zašto 
milostiva gospođa Mara ne želi i njega vidjeti na 
sprovodu? Saznat ću više poslije razgovora s njo- 
me... 

Došljaci iz Ulma prenoćit će u hotelu Mindanao. 
Zahvalili su fra Mariću što im je pronašao smještaj 
ondje gdje je poglavnik proveo svoje prve dane u 
Madridu. 

Fratar Marić je s paterom Medićem proslijedio 
do Pavelićevih. Dogovorivši se ukratko s udovom 
o sutrašnjem vjerskom obredu na groblju, svećeni¬ 
ci su iza toga otišli u kraljevski samostan San Fran- 
cisco el Grande na istoimenu trgu, gdje će konačiti 
pater Rafael. 

Janko Rukavina je provrelo saslušao zaručnicu 
Marjetu Levar kad ga je po povratku s poslijepod¬ 
nevnoga dežurstva u Njemačkoj klinici izvijestila 
da će njen šef, profesor Rudolf Seitz, koji je do po¬ 
sljednjega trena liječio Pavelića, izostati sa sprovo¬ 
da. I sestrama Marion, Hanelore i njoj, koje su stal¬ 


no bdjele nad poglavnikom, nije dopustio da sutra 
odu ako su nakanile. 

“To je sigurnosni potez, rekao nam je. Profesor 
se plaši da Titova policija, koja se iskazala ubojitim 
obračunima s hrvatskim političkim protivnicima, 
ne izvede i na groblju diverziju i ugrozi živote ljudi 
koji će doći na Pavelićev ispraćaj. A strah ga je i no¬ 
vinara. Misli da će, ako ga zamijete i snime, izvući 
podatak iz ropotarnice da je bio liječnik Herma- 
nna Goringa, što bi naudilo klinici. Zato je, kaže, 
izabrao odstup” - prenijela mu je Marjeta. “Znaš 
li, Janko, da su ga dopisnici nekih stranih agencija 
izazivali dan poslije Pavelićeve smrti? Nakon što ih * 
je potjerao jedan od njih je, zamisli, kričao: Heil 
Hitler! Zato se profesor ne želi izlagati neugodno¬ 
stima. Smatra da će svojim nedolaskom zaštititi 
pokojnikovu obitelj od uznemiravanja!” 

Ravnateljeva zapovijed prodramila je Janka. 
Kako nije smislio ništa razumno što bi na to uzvra¬ 
tio Marjeti, bijesno se dohvatio telefona i pozvao 
Andriju Kusa: 

“Upravo sam saznao od Hanelore o Seitzovoj od¬ 
luci!” - rekao mu je Andrija. 

“Doći ću sutra po tebe. S Puerta del Sol autobus 
vozi do postaje Puente elevado, kod nadvožnjaka, 
preko puta groblja San Isidro...” - ponudio se Jan¬ 
ko. 

“Iako je Silvestrovo, mi u komori radimo do pet, 
a poslije će nam šefovi prirediti novogodišnji do¬ 
mjenak!” - otklonio je Andrija. 

“Nemoj mi reći da te ne bi pustili na sprovod. 
Ne moraš im spomenuti na čiji...” - nije uzmicao 
Janko, ali Andrija ga odbije. 

“Slušaj me, Janko, pošteno ću ti kazati: i da mogu 
- ne bih se usudio poći na Pavelićev sprovod. Kao 
da nismo bili svjedoci da se udbaši ubacuju u sve 
žile. Poput onoga tobožnjeg trgovca Mira, koji je 
stigao u Madrid da ubije poglavnika. Sigurno je da 
i ovo sutra neće proći bez jugoslavenskih špijuna. 
U Zagrebu su mi stari otac, brat i dvije sestre, koji 

su imali okapanja zbog mene. A i ti razmisli je li 
mudro da odeš?” 

‘7a idem!” - ne oklijevajući reče Janko. 

“Ja doista ne smijem. Ti se pričuvaj, brate...” 

“Jebe mi se!” Nakon što je prekinuo vezu, Janko 
procvili: “Seronja!” - I rekne Marjeti: “Ovaj tužni 
slučaj pamtit ću Andriji dok me mozak ne bude 
izdao! Neću prijeći preko te izdaje!” 

Obojici je postalo bistro da im je bratski odnos 
zbog poglavnika zaplutao u ledena mora i proci- 
jepio se. 

Madrid, u četvrtak, 31. prosinca 1959., sprovod 
Ante Pavelića 

Kodni Juraj je u natuknicama bilježio događaj za 
događajem koji su se nizali prije, za vrijeme i na¬ 
kon poglavnikova sprovoda. Svoj sastavak poslao 
je Vlahu, a ovaj ga proslijedio službama, saveznoj u 
Beogradu i republičkoj u Zagrebu. 

Naveo je da su poglavnikova udova Mara s dje¬ 
com Višnjom i Velimirom (iz Buenos Airesa nisu 
doputovali mlađa kći Mirjana i njen muž Srećko 
Pšeničnik) ušli u grobljansku kapelu desetak minu¬ 
ta prije podneva, u pratnji svećenika Rafaela Medi- 
ća i profesora Andrije Ilića (doletio iz engleskoga 
grada Buryja u svojstvu čelnika HOP-a za Veliku 
Britaniju i Republiku Irsku, njega je Pavelić 1951. 
postavio za ministra prosvjete u prvoj vladi NDH 
u izbjeglištvu). Mrtvačku misu u 12 sati služio je 
fratar dr. Branko Marić, a nakon toga dao je odrje- 
šenje da lijes bude otvoren ispred kojih pedeset na¬ 
zočnih. Po Jurjevoj procjeni, stranci bijahu brojniji 
od Hrvata. Osim obitelji i desetak poglavnikovih 
sljedbenika iz španjolske kolonije, među kojima je 
odskakao nadbiskup Ivan Evanđelist Šarić, viđeni 
su još samo HOP-ovi prelati iz Njemačke, Argen¬ 
tine, Austrije, Australije, Kanade i Velike Britani¬ 
je. Juraj je od stranaca identificirao Horia Sierra 


Simu, predsjednika rumunjske izbjegličke vlade u 
Beču i vođu fašističkoga pokreta Željezna garda; 
zamjenika mu, ministra unutarnjih poslova Vasi- 
lea Jasinschoga; te liječnika Ignaca Pastuščuka, pr¬ 
vaka ukrajinskoga Antiboljševičkog bloka naroda. 
Izbrojio je oko trideset vijenaca. Iznad rake, koja je 
na lijevoj strani groblja, odmah iza visokih ulaznih 
vrata od kovanoga željeza, kraćim govorima od Pa¬ 
velića su se oprostili Andrija Ilić u ime vlade NDH 
u izbjeglištvu; dr. Zvonimir Putića u ime Hrvata iz 
Španjolske; dr. Ignac Pastuščuk u ime Ukrajinaca; 
i na kraju dr. Zvonko Matić u ime HOP-a. Juraj je 
dobio otipkano Matićevo slovo: Neka bude lahka 
španjolska zemlja našem junačkom Državnom Po¬ 
glavaru ~ do skoroga dana kad če ga hrvatski rodo¬ 
ljubni borci ponieti u oslobođenu Nezavisnu Državu 
Hrvatsku, koju je on svojom neustrašivom borbom 
uzpostavio, a svojom krvnom žrtvom za sve vieke 
zapisao kao neodoljivu težnju čitavog hrvatskog 
naroda - završio je i uzviknuo: “Poglavnik doktor 
Ante Pavelić!” na što su Hrvati, koji su ga razumje¬ 
li, odgovorili: “S nama je!” Pored Matićeva govora. 
Piscu je damo i priopćenje kojim je poreknuto ne¬ 
utemeljeno izvješće lista Hrvatska da je poglavnik 
umro od posljedica trajne šećerne bolesti koja se 
pogoršavala kao i da će mu tijelo prenijeti u Bu¬ 
enos Aires, gdje će ga i pokopati: Ovlašteni smo 
izjaviti da Poglavnik Nezavisne Države Hrvatske dr. 
Ante Pavelić nije nikada imao šećernu bolest te pre¬ 
ma tome ta se bolest nije mogla ''trajno pogoršava¬ 
ti'. Poglavnik je umro od posljedica prouzrokovanih 
od naboja koji je zasjeo blizu prvog kralježnjaka. 
Poglavnikovo mrtvo tielo pokopano je na groblju 
Sacramental - San Isidro - Madrid, gdje će i osta¬ 
ti i gdje će mu hrvatski ustaški rodoljubi sagraditi 
dostojnu grobnicu sve dotle dok ne bude prenesen u 
oslobođenu Nezavisnu Državu Hrvatsku. 

Analitičare n službi izrazito je privukao stavak iz 
dojave kodnoga Jurja o njegovu, reklo bi se, nevjero¬ 
jatnome susretu s Pavelićevim sinom Velimirom: 

Velimiru Braci Paveliću upao sam u oči dok sam 
bilježio riječi govornika iznad poglavnikova groba. 
Kod fra Branka Marića se raspitivao o meni, što mi 
je, po pokretima glave u mome smjeru, bilo lako za¬ 
mijetiti. Marič mu je jamačno prenio da sam dopi¬ 
snik hrvatskih emigrantskih tiskovina iz Njemačke. 
Braco mi je pristupio poslije sprovoda i pitao me je¬ 
sam li profesionalni novinar. Odgovorio sam mu da 
sam zvanjem pravnik, ali da se iz Ulma bez novčane 
naknade povremeno javljam hrvatskim izdanjima 
koja podupiru stajališta HOP-a. Rastom sitni Braco 
učinio mi se osamljenim, nepovjerljivim, stidljivim, 
psihotički depresivnim i nesretnim tridesetčetvero- 
godišnjakom (ali neka ovaj sud bude prihvaćen is¬ 
ključivo kao osobni, i to na temelju onoga što sam 
toga dana stigao zapaziti na njemu i čuti od njega). 
Po mome narječju pogodio je da sam iz Dubrovni¬ 
ka. Kazao mije kako mu je od hrvatskih govora naj¬ 
milije slušati dubrovački, jer je najmelodiozniji. Je¬ 
zici su mu, kako je natuknuo, slaba strana, pa se 
zahvaljujući besprijekornome poznavanju talijan¬ 
skoga, njemačkog, francuskog i španjolskog, ubrzo 
po dolasku iz Italije u Buenos Aires, gdje je s maj¬ 
kom i sestrama doputovao s putnicom Crvenoga 
križa, zaposlio kao prevoditelj u argentinskome mi¬ 
nistarstvu pošta, telegrafa i telefona, što je u počet¬ 
nim vremenima neimaštine olakšalo život njihovoj 
obitelji. Osjetio sam Bracinu naklonost čim je, una¬ 
toč koroti, pristao da poslije sprovoda odvoji vrijeme 
za kraći razgovor, koji bih, kako sam mu rekao, po¬ 
slao nekome od listova za koje dopisujem. Dogovori¬ 
li smo se da ćemo se sresti u 15 sati u bistrou ispod 
njegova stana u ulici Del Narvaez. Stigao je u dogo¬ 
voreni čas. Nakon što smo naručili kave. Braco je na 
moje pitanje široko odgovorio kako mu je 1943., po¬ 
slije mature u Zagrebu, bilo naglo prekinuto dječaš- 
tvo. Po očevoj odluci, a mimo vlastite želje, morao je 
poći u vojnu školu, u Stockerau, u današnjoj Austri¬ 
ji. Završio ju je s činom zastavnika. Po promaknuću 
u poručnika, zapovijedao je protuzrakoplovnom 


bitnicom u Zaprešiću kod Zagreba. Na toj dužnosti 
ostao je do povlačenja iz Hrvatske u Austriju, u koju 
se zaputio početkom svibnja 1945. s ocem i oko 
200.000 ljudi. Braco me je iznenadio nastavkom is¬ 
povijedi: “Da sam ja odlučivao o svojoj budućnosti, 
izabrao bih bijeg u knjige i možda postao profesor 
jezika. Nekad sam se pitao jesam li odrastao u ukle¬ 
to vrijeme, zauvijek obilježen i žigosan kao čovjek 
drugoga reda zato što je moj otac bio Ante Pavelić. 
Volim i poštujem oca, ali nisam mu zahvalan jer mi 
je trajno obilježio život time što sam se rodio kao 
jedini poglavnikov sin. Više bih volio da sam imao 
oca, recimo apolitičnoga vodoinstalatera, ili da se 
čak uopće nisam rodio! Evo, moga su oca do smrti 
proganjali kao ratnoga zločinca i zbog toga je sada 
osuđen da mu pepeo bude rasut u tuđini. Okrivljuju 
ga daje bio fašist i nacist, a upamtite, jedina stranka 
koju je kao vrhovnik zabranio u NDH bila je nacio- 
nal-socijalistička! Tata nije simpatizirao nacističku i 
fašističku ideologiju. Nijemci mu nisu bili skloni, ali 
Hitler mu nije ništa nametao u unutarnjoj politici 
NDH, koja nikad nije bila fašistički ustrojena. Tatu 
prati zao glas daje navodno mrzio i uništavao Srbe 
i Židove, a ja vam tvrdim da to nije točno. Mi Pave- 
lići nismo etnički čisti katolički Hrvati, u nama je 
pomiješano svakojake krvi, pa i židovske. Nikad ni¬ 
sam čuo oca da je govorio protiv Židova i Srba! 
Ustaše nisu ubili nijednoga Židova; tko god je želio 
bilo mu je dopušteno da napusti NDH! Ubijeni su 
samo oni koji su se ogriješili o zakone, a to su bili 
komunisti i partizani, i to ne samo Židovi i Srbi, 
nego i Hrvati. Beogradska promidžba širi laži daje 
u NDH pobijeno 700.000 Srba, a prvi koji su zanije¬ 
kali tu sljepariju bili su srpski politički emigranti u 
Londonu. Kako je moguće da su, i pokraj tolikih na¬ 
puhanih srpskih žrtava, Slavonija, Bosna i ostala 
Hrvatska danas pune Srba i njih sve više posrbljava- 
ju? To je mome ocu za njihova sastanka u Buenos 
Airesu priznao i predsjednik jugoslavenske kraljev¬ 
ske vlade, Srbin Milan Stojadinović. Ovoga časa sve- 

ukupan broj živućih Srba veći je nego prije rata! Od 
propasti NDH proteže se fama o logorima u Hrvat¬ 
skoj. Neću osporiti, bilo ih je, ali u njima se nije ma¬ 
sovno ubijalo, nego su tamo pritvarali osobe koje su 
se pokazale kao neprijatelji naše države. Posvuda su 
nicali logori, Amerikanci su izopćavali svoje Japan¬ 
ce, a Englezi svoje Nijemce, zato što nisu vjerovali u 
njihovu lojalnost u ratu. I Njemačka je podizala 
koncentracijske logore, no to je bila unutarnja stvar 
te države! A strahotna je izmišljotina, koju danas 
promiču Židovi, da su u njemačkim logorima posto¬ 
jale plinske komore. To su opsjene! Propast Hrvatske 
1945. označila je ujedno i propast cijele civilizirane 
Europer - završio je Velimir Pavelič. I zamolivši me 
da ovo što je izrekao zadržim za se i ne objavljujem 
sve dok on ne odobri otišao je u kuću. Vratio se po¬ 
slije nekoliko minuta s fasciklom s podacima o po¬ 
drijetlu svoje obitelji. U traganju za korijenima po¬ 
mogao mu je poznanik iz Buenos Airesa, povjesničar 
Jere Jareb, Dalmatinac iz okolice Prviča, tri godine 
stariji od njega, koji se upravo sprema poći na Uni- 
versity ofColumbia, u New York, gdje će doktorirati 
iz suvremene europske povijesti i ostati da živi i radi 
u SAD-u. Braco Pavelič mi je dao jednu od kopija 
Jerebova zapisa: 'Punica dr. Ante Paveliča, majka 
njegove supruge Marije Lovrenčevič, bila je Židov¬ 
ka, Ivana Herzfeld, rođena u Zagrebu (ili Beču), 14. 
rujna 1859. od oca Mavra i majke Nanette, rođene 
Wotitz. Udala se za Martina Lovrenčeviča koji je 
preko trideset godina uređivao pravaške dnevne no¬ 
vine, od 1886. do 1918. Ivana Lovrenčevič, rođena 
Herzfeld, umrla je u Zagrebu za vrijeme rata, 9. li¬ 
stopada 1942. Njezina druga kći Vera, sestra Marije 
Pavelič, bila je udana za zagrebačkog Židova We- 
inbergera. Oboje su preživjeli rat i nakon rata živjeli 
u Sjedinjenim Američkim Državama. Preselili su se 
poslije u Graz, u Austriju!' Braco je sačekao da to 
pročitam i zatim na svoj upit "Sada slutim da čete 
me pitati: Kako su onda u NDH, pod poglavnikom 
Antom Paveličem objavili rasne zakone i prisilili Ži¬ 


dove da nose žute zvijezde?" - sam je odgovorio: 
"Zapovjedio je Dido Kvaternik, kruti policajac i nje¬ 
mački pouzdanik, unatoč protivljenju moga oca." 
Braco mije, a da ga također nisam pitao, iznio svoj 
sud 0 Rimskim ugovorima iz 1941. zbog kojih je 
Dido Kvaternik (o kome je prezirno nabacio kako 
nije pri zdravoj pameti i zbog toga je bio stalno opa¬ 
san i ubojit kao struja) napao 1953. Antu Paveliča u 
hrvatskim časopisima u izbjeglištvu da je sramotno 
izdao hrvatski narod: "I prije nastanka NDH Nje¬ 
mačka i Italija, bolje reći Hitler i Mussolini, dogovo¬ 
rili su se da če Hrvatska postati talijansko utjecajno 
područje. Hitler je olako dopustio svome najvažni¬ 
jem savezniku neka sam zacrta granice. Hitler nije 
želio priznati Hrvatsku sve dok se ne odrede njene 
granice s Italijom. Mussolini je u Rimu tražio više od 
pola Hrvatske, ali tata je s njime dogovorio daleko 
prihvatljiviju granicu koja i takva nikad nije bila 
potvrđena ni u talijanskome parlamentu, a ni u na¬ 
šem Saboru. Jedino je Zadar potpao pod stvarnu 
talijansku upravu. U ostalim krajevima djelovala je 
dvojna uprava, naša i talijanska, sve do kapitulacije 
Italije 1943., kad su bili vraćeni Hrvatskoj. Potpisu¬ 
jući Rimske ugovore moj je otac dalekovidno nazreo 
daje ondašnja osakaćena država bila tek prvi korak 
prema pravoj, velikoj Nezavisnoj Državi Hrvatskoj, 
koja se trebala prostirati od Boke Kotorske do Ko¬ 
pra." Kako je žurio doma, gdje su mu mati i sestra 
bile s nazočnima na sprovodu. Braco Pavelič je ubr¬ 
zanije dodao još jedan detalj o svojim precima: "Moj 
pokojni djed Mile, oličenje dobroga čovjeka, bio je 
sin Josipa Serdara Paveliča, moga pradjeda. Nonič 
Mile njegovao je guste brkove poput austrijskoga 
cara Franje Josipa, a češljao se posred tjemena, na 
dva dijela. I moj otac je kao đak puštao brkove, vidio 
sam ga takvim na nekoliko fotografija" Tek pošto je 
predahnuo, poslije opširnoga kazivanja, pitao sam 
Bracu Paveliča ono što me je počelo obuzimati otka¬ 
ko sam, kao nepoznati detalj iz poglavnikova živo¬ 
topisa, nedavno pročitao u njemačkim listovima: da 

je dr. Ante Pavelić bio jedan od odvjetnika Josipa 
Broza kad su mu 1928. sudili u Zagrebu u takozva- 
nome Bombaškom procesu. Odgovorio mi je Ijuti- 
tom kratkom rečenicom: ''Tata nikad nije upoznao 
TitaP Na odlasku Braco mi je zapisao broj poštan¬ 
skoga pretinca u Madridu i zatražio da mupošaljem 
na redakturu ono što ću napisati kako se ne bi pot¬ 
krale neke pogrešne tvrdnje, obzirno se ogradio. Ra¬ 
zočarano je rekao, nešto nalik poruci: "Životno isku¬ 
stvo me je naučilo da su neki koji su bili prijatelji to 
prestali bitir Nastojao sam od njega izvući na koga 
cilja, a Braco je šturo uzvratio: "Pojedinci, kao što su 
Dido Kvaternik, Maks Luburić, Vinko Nikolić i nji¬ 
ma slični nezahvalnici pokazali su pravo lice u izbje¬ 
glištvu. Ali tek će sada, poslije tatina odlaska, početi 
padati mnoge maskeP Prešutio je da mi kaže: čije? 

(Pisac je po povratku u Njemačku sročio članak 
o svome susretu s Velimirom Bracom Paveličem 
na sprovodu u Madridu, ali, po Vlahinu savjetu, 
tako lukavo da ovaj njime nije smio biti zadovo¬ 
ljan. To je i učinio, a Pavelić mlađi očekivano mu 
nije odgovorio. Kopije Piščeva novinskoga uratka 
namijenjenoga čikaškome časopisu Danica pohra¬ 
njene su u arhivama službe u Beogradu i Zagrebu. 
Dubrovčanin Vlaho iz konzulata u Stuttgartu u lje¬ 


to 1960. predao je jugoslavensku putnicu kodno- 
me Jurju i on se vratio u zemlju. Zbog suradnje sa 
službom, koja je ocijenjena kao vrlo korisna, emi¬ 
grantski pokajnik iz Ulma, osim obavijesnih raz¬ 
govora s dubrovačkim načelnikom Sekretarijata 
unutrašnjih poslova, nije proganjan ni suđen. Na 
dan Piščeva nestanka pod nerazjašnjenim okol¬ 
nostima ispred praga svoga restorana Neretva uz 
Dunav ustrijeljen je Krešimir Tolj, čelnik HOP-ova 
ogranka. Dok su ulmski ustaše za organizatore 
ubojstva označili jugoslavenske diplomate u Nje¬ 
mačkoj i UDB-ine revolveraše, u izjavi konzulata 
u Stuttgartu Toljevo ubojstvo proglašeno je kao 
još jedan u nizu obračuna u ustaškome emigrant¬ 
skom podzemlju. Kad se Pisac ni nakon pet dana 
nije pojavio u HOP-u, i kad je zatim dojavljeno da 
je viđen na dubrovačkome Stradunu, Milan Ružić, 
koji je preuzeo vodstvo ulmskoga ogranka, pričao 
je kako mu se taj prepredenjak učinio nepouzda¬ 
nim, podsjetivši na svoj sukob s njime: ‘'Slutio sam 
da je ubačen u naše redove kao Udbina krtica i 
nisam se prevario!” Negdašnjega Pisca i kodnoga 
Jurja, pravim imenom Baldo Vukoja, zaposlili su u 
pravnoj referadi Sekretarijata unutrašnjih poslova 
u Dubrovniku.) 

Prvi dani u siječnju 1960, 

F ra Branko Marić 2. siječnja poslao je Ivanu 
Asančaiću, glavnome starješini Hrvatsk¬ 
oga Domobrana u Buenos Airesu poglavnikovu 
oporuku, izdiktiranu 19. prosinca u Njemačkoj 
klinici u Madridu. Pojasnio je zašto je Pavelić nije 
potpisao: 

Iza operacije nije mogao sam više obavljati ko¬ 
respondenciju, nego je diktirao sad gospođi, sad 
meni, a ponekada i gđici Višnji. To bi se prepisalo i 
donielo opet njemu na konačni pregled. Uviek bi po 
nešto izpravio i dao opet prepisati, to bi podpisao i 
odpremio na poštu. Zadnjih desetak dana nije mo¬ 
gao više ni podpisivati, pa je nekoliko pisama po 
njemu diktiranih ostalo bez njegova podpisa. Tako 
je isto nekoliko zadnjih pisama ostalo u konceptu, 
diktiranih, nedovršenih i bez podpisa. Ta je pisma 
imao namjeru sliedećih dana svršiti, ali više do toga 
nije moglo doći radi ubrzanog malaksanja snaga. 
Jedno takvo pismo je imenovanje nasljedstva. O 
tome je bilo govora već dulje vremena i u zadnje 
vrieme par puta je to spominjano. Dne 19. prosin¬ 
ca bila je prisutna i gđa Mara... To sam prepisao 
(stilizirao) ovakvo kakvo Vam dostavljam. On je 
smalaksao i nije mogao više raditi, pa ga niesmo 
više ni uznemiravali s ovim poslima. Tako je ostao 
ovaj službeni i važni akt bez službenog karaktera; 
ostao je njegova želja - bez njegova podpisa, koju 
Vam dostavljam po njegovoj želji. (Posavjetujte se 
s ostalima i učinite onako, kako je najbolje za našu 
obču stvar). 

Kako se nagađalo, dio HOP-ovih čelnika uspro¬ 
tivio se imenovanju Stjepana Hefera za Pavelićeva 


opunomoćenoga nasljednika. Iskazali su čuđenje 
zbog njegove političke prošlosti, jer je, prije nego 
što je sletio u ustaško gnijezdo, bio istaknuti zastu¬ 
pnik Hrvatske seljačke stranke Vladka Mačeka. U 
prvome naletu Heferovi protivnici istupili su kraj¬ 
nje oprezno, ali i nepovjerljivo. Putem izvještajne 
agencije Croatia Press naveli su: 

Svi izvještaji koje smo primili iz Madrida poduda¬ 
rali su se u tom, daje Dr. Pavelić prije smrti odredio 
da vodstvo Hrvatskog oslobodilačkog pokreta (HOP) 
preuzme Dr. Stjepan Hefer, bivši narodni zastupnik 
HSS, sada nastanjen u Buenos Airesu. Iste infor¬ 
macije dobio je Hrvatski Domobran u Americi i list 
'Danica \ Ni u jednoj vijesti nije bilo kazano kada i 
kako je to Dr. Pavelić odredio, ali najvjerojatnije je 
to rekao Dr. Fra. Branku Mariću, koji je, kako izgle¬ 
da, bio od Hrvata onaj, koji je u zadnjem razdoblju 
njegovog života bio s njim u najčešćem dodiru. On je 
bio uz Dr. Pavelića zajedno s Pavelićevom kćerkom 
Višnjom, kadjeDr. Pavelić preminuo. 

Pomutnju i nevjericu među onima koji su sta¬ 
li iza Stjepana Hefera i računali da će zasjesti na 
vodeća mjesta u ustaškoj emigraciji priredili su 
kontraobavještajci zagrebačke službe, u akciji na¬ 
zvanoj: Kukavičje jaje. Po zamisli Steve Krajačića i 
Srećka Šimurine na adrese svih organizacija HOP- 
a u svijetu, iz urugvajskoga glavnog grada Monte- 
videa, razaslali su krivotvorenu poglavnikovu opo¬ 
ruku, otipkanu u jugoslavenskoj ambasadi. Kad je 
zakašnjelo spoznao da se o tome s njime nisu po- 
savjetovali i čak nisu ni izvijestili, pukovnik Đuro 

Milić primio je to zaobilaženje kao ignoriranje, de¬ 
gradiranje i micanje na sporedni kolosijek. 

Kratko popratno pismo s lažnim parafom inž. 
Ivana Asančaića - u stvarnosti tiho razočaranoga 
predsjednika Vijeća HOP-a, koji je s najvećom si¬ 
gurnosti očekivao da će poglavnik odrediti njega 
za nasljednika - glasi: 

Osobita mi je čast u prilogu vam dostaviti foto¬ 
kopiju političke oporuke našeg Svietlog Pokojnika, 
Ustaškog Poglavnika Dn Ante Pavelića, U nadi da 
čete istu u cielostiprihvatiti.,. 

Evo one razorne oporuke s Pavelićevim vjerodo¬ 
stojno izvedenim potpisom, a u kojoj je izostavljen 
Stjepan Hefer: 

POGLAVNIK NEZAVISNE DRŽAVE HRVAT¬ 
SKE BORCIMA HRVATSKOG OSLOBODILAČ¬ 
KOG POKRETA 

BRAĆO USTAŠE! 

U ovim težkim časovima naše oslobodilačke bor¬ 
be, dok himbeni srbo-komunistički neprijatelj čini 
zadnje napore da svoju okupaciju nad Hrvatskim 
Narodom produži, upućujem - shrvan podmuklom 
bolešću ” svim borcima HOP-a diljem svieta ove rie- 
či, a sa željom da se kao moja posljednja volja imaju 
smatrati. 

Stoga naređujem: 

U slučaju moje smrti stvoriti će se jedno novo vr¬ 
hovno tielo kojemu se sve organizacije HOP-a imaju 
podvrći i vjernost i poslušnost iskazati. Dotično tielo 
nositi će naslov: VRHOVNO ZAPOVjEDNICTVO 
HOP-a, a sastavljaju ga: 1. losip Marković, 2. Ja¬ 
kov Barbarić, 3. Višnja Pavelič, 4. Prof Andrija Ilič, 
5. Puk. Koloman Bilić. Gore navedene osobe će sve 
potrebno prama dobivenim uputama poduzeti, dok 
će hrvatski borci kao i uviek svoju dužnost spremno 
izvršiti, te oslobođenje Hrvatskog Naroda sigurno 
izvojevati! ZA DOM SPREMNI! Vaš Poglavnik Dr. 
Ante Pavelič. 


Dano u Madridu, Prosinac 1959. 

Ustaške organizacije zapljusnuo je zatim i nepot¬ 
pisani letak, s poštanskim žigom iz Buenos Airesa, 
protiv Stjepana Hefera i Branka Marića. Ali pažlji¬ 
viji su pronikli nepažljivost koja se neshvatljivo 
omakla - da je pamflet bio napisan na istome pisa¬ 
ćem stroju kao i poglavnikova navodna oporuka, 
što ih je navelo na sumnju kako je u to ipak umije¬ 
šana jugoslavenska policija. Iz središta Hrvatskoga 
Domobrana u Buenos Airesu objavljeno je da je 
oporuka upućena iz Urugvaja - zapravo fotokopija 
učinjena po komunistima! U letku je napisano: 

Hoće nam se nametnuti za novog Poglavnika čo¬ 
vjeka koji ustaša nikada nije bio, nego je naprotiv 
cieloga života pripadao dušom i tielom jednoj pro¬ 
tivničkoj stranci, od koje je danas formalni odpad- 
nik, i to ne svojom voljom, nego voljom njegovog 
bivšeg Vođe Mačka. Štefek Hefer se odrekao Pavelića 
1945.; ali mu se opet vratio kad ga Maček nije htio. 
I dešava se nešto što naš Štefek nije mogao ni sanja¬ 
ti: jednim potezom fratarskog pera, on HSS-ovački 
disident postaje Poglavnikom i šefom svih ustaša i 
nacionalista svrstanih u borbenim redovima HOP- 
a. Živio odpadnik HSS-a, ustaški Poglavnik Dr. Stje¬ 
pan Hefer! 

Ipak, većina je nasjela službinoj provokaciji i to je 
bio ozbiljan udarac ustaškome pokretu. Virus ne¬ 
sloge rasuo je u mnoštvo patuljastih frakcija nekoć 
brojnu jedinstvenu organizaciju koju je Ante Pave- 
lić godinama držao u šaci. 

Premda su se prikazivali kako nisu primijetili da 
su madridski mediji oskudno propratili smrt Ante 
Pavelića, obitelj, nadbiskup Ivan Evanđelist Šarić 
i fratar Branko Marić bili su ranjeni u srce zbog 
podcjenjivačkoga odnosa. Mara Pavelič je krivnju 
svalila na Pavla Tijana, koji je, po njenoj ocjeni, de¬ 
struktivno djelovao i uspio da poglavnikov ispraćaj 
prođe gotovo nevidljivo i nečujno pokraj Španjo- 

laća. Bili su kivni i na neke hrvatske emigrantske 
listove koji su se kritički pozabavili njegovim po¬ 
litičkim životopisom. Evo zašto su za loš primjer 
uzeli mjesečnik Hrvatska Riječ, neskriveno naklo¬ 
njenu Hrvatskoj seljačkoj stranci: 

Pod konac prošle godine umro je u Madridu Dr. 
Ante Pavelić, poglavnik ratne NDH i vođa ustaške 
organizacije. Do zadnjega časa on je, ne birajući 
mnogo sredstava, napadao Hrvatsku Seljačku Stran¬ 
ku, Hrvatsko Narodno Vodstvo i posljednjih godina 
naročito mnogo glavnoga tajnika HSS dra Jurja Kr- 
njevića. Ti su napadi poticali - kako je dobro napisao 
Vlaho Raić u svojoj knjizi “Dr. Ante Pavelić u svjetlu 
činjenica - “iz stranačko-osobnih egocentričkih se¬ 
bičnih ciljeva . Mi se na njih nismo namjerice osvr¬ 
tali, niti se upuštali u osobna obračunavanja s njime 
i s njegovim glasilom. Preozbiljna su vremena za to. 
Niti mu to sada ne kanimo činiti, niti nad njim sud 
izricati. Suditi će mu povijest hrvatskoga naroda. Ali 
kako nema sumnje da svaki hrvatski političar, koji do 
kraja života izdrži u političkoj borbi, živi težak život, 
mi želimo njegovoj duši mir i pokoj. 

“Mačekovski mućci!” - Mara Pavelić zgužvala je 
haesesovsko glasilo i kao primjer poštenoga pisa¬ 
nja o poglavniku navodila je Hrvatsku Grudu koja 
je naslovnicu uokvirila u crno. Udova je glasno či¬ 
tala izvatke iz izvještaja: 

Kada je dr. Ante Pavelić organizirao ustaške po¬ 
strojbe i samo jedan roj poslao u Velebit, daprodrma 
temeljima Jugoslavije, srbske su dionice u stranom 
svietu počele opadati, unatoč mnogostrukih veza 
koje su posjedovali. Spašavala ih je kupnja pojedi¬ 
nih državnika sa hrvatskim novcem, kako to i danas 
čine. Ali kada je došao odlučan čas, Jugoslavija je 
bila srušena na prvom jurišu, a da ju nisu uspjeli 
sačuvati srbski opjevani “junacV\ a niti svi njihovi 
prijatelji zajedno. 

Genijalni hrvatski vođa, ustaški Poglavnik dr. 
Ante Pavelić, nije uspio dobiti prijateljstvo niti jed¬ 
ne evropske Velesile, jer se njihovi interesi sa našima 


nisu poklapali, ali je znao izkoristiti odsudni čas i 
uzpostaviti Nezavisnu Državu Hrvatsku u momen¬ 
tu kada je jedna ili druga zaraćena strana morala 
ju priznati. Nisu to učinile demokratske sile, jer je 
Jugoslavija za njihove interese ušla u rati proti sila 
Osovine. 

Dobrovoljci, koji su stupili u ustašku oslobodilačku 
vojsku, poput njihovog Poglavnika, prestali su živjeti 
za sebe i podpuno se prepustili Oslobodilačkom po¬ 
kretu. Poglavnik je, prema ustaškoj prisegi, morao 
slobodno razpolagati sa svakim ustašom, već prema 
vlastitom nahođenju. Ustaše su bile oružje u ruka¬ 
ma Poglavnika za oslobođenje zarobljene Domovi¬ 
ne... Uzpostavom Nezavisne Države Hrvatske, prvi 
ustaša Poglavnik dr. Ante Pavelić postao je Suveren i 
idol svih Hrvata. Iznimku su činili slavosrbi i kreteni 
0 kojima ne ovisi čiji će biti. Hrvatski Narod postao 
je slobodan i gospodar svog ognjišta. Postao je ra¬ 
van svakome drugom narodu na kugli zemaljskoj. 
To Mu Hrvatski Narod nikada neće zaboraviti. Sve 
će Ga Hrvatske generacije slaviti. Jadni oni koji se u 
protivnički tabor svrstaše, a Njegovoj sjeni nepoklo- 
niše. Uz svu njihovu nadutost i uobraženost, neće 
ući u hrvatsku povijest, barem ne kao čestiti ljudi i 
koristni rodoljubi. A Poglavnik dr. Ante Pavelić, koji 
je sve svoje umne i fizičke snage stavio u službu svog 
naroda i svoje domovine, dolazi na zlatne stranice 
hrvatske poviesti. 

“Tko god ovo napisao, kao da mi je izvukao mi¬ 
sli!” - rasplakala se. 

Na novinare, svoje sunarodnike, zapjenio se pro¬ 
fesor Rudolf Seitz, nakon što je u njemačkim dnev¬ 
nicima i tjednicima koji stižu u Madrid podvukao 
retke iz Der Spiegela da su Antu Pavelića izmislili 
Nijemci i postavili ga na čelo hrvatske države, a i 
da je ustaški poglavnik bio veći zločinac i od Ado¬ 
lfa Hitlera: 

“Also, zbog ovakvih bezobrazluka-^prestat ću ku¬ 
povati njemačke tiskovine, koje su, k tome, ovdje 
jako skupe!” - odlučio je profesor. 

Madrid, u petak, 5. kolovoza 1960. 

M ara, Višnja i Velimir Pavelić nisu bili zado¬ 
voljni što je malo Hrvata u proteklih osam 
mjeseci hodočastilo na grob njihova muža i oca. 
Uzrok su pronašli u agentima srbokomunističke 
policije. 

“Uporno puštaju glasine među Hrvatima da 
Udba snimi sve koji dođu na poklon poglavniku. 
Troje Zagrepčana, koji su sudjelovali na znanstve¬ 
nome skupu u Madridu, uhićeno je odmah poslije 
slijetanja u zračnu luku Pleso zato što ih je netko 
odao da su ostavili buket cvijeća na nadgrobnu 
ploču!” - rekla je Mara Pavelić fra Branku Maricu. 
I da ne bude nesporazuma, uz pomoć kćeri i sina, 
sastavila je obavijest koju je poslala hrvatskim li¬ 
stovima. I samo onima koji po njenoj procjeni nisu 
iznevjerili uspomenu na poglavnika, uz zamolbu 
da objava bude besplatna: 

Dok u zadnje vrieme hrvatski rodoljubi Europe, 
USA i Australije posjećuju grob pokojnog Poglavni¬ 
ka Nezavisne Države Hrvatske, vrši se istodobno pi¬ 
smenim i javnim putem zlobno ubačena promičba: 
da se do Poglavnikovog groba ne može doći, jer da 
to obitelj spriečava. 


Upozorujemo hrvatske rodoljube, da to ne odgo¬ 
vara istini, jer Poglavnikov grob je od početka pri¬ 
stupačan svakome. 

U cielom hrvatskom rodoljubnom tisku objavljeno 
je, da se pok. Poglavnik pokopan u Madridu, Špa¬ 
njolska, na groblju Sacramental San Isidro, a ovim 
putem objavljujemo točan naziv groblja: 

Groblje: Cementerio Sacramental San Isidro, Pa- 
seo de la Ermita del Santo. 

Grob: Patio de la Concepcion - manzana o mi- 
nuscula, No. 10. 

Poglavnikov grob je odmah vidljiv na samom ula¬ 
zu u preddvorje (patio). 

Groblje je otvoreno od 9 do 19,30 sati. 

U gradu Madridu može se obratiti na velečasnog 
dra fra Branka Mariča: Samostan San Francisco El 
Grande, brzoglas 39 - 20 - 07. 

Z.D.S.! 

Madrid, kolovoza 1960. Obitelj Pavelić. 

Priča o poglavniku Anti Paveliću poslije toga 
otišla je u povijest. 

četvrto čitanje 

Godine nataložene prašinom, 
memlom i paučinom 


1 . 


Zagreby u četvrtak, 30. lipnja 1966. 

S ve bliže je sedma godina koju je proplando- 
vao pukovnik Službe državne sigurnosti Đuro 
Milićj poznatiji po nadimku Šiljo. Pomirio se sa 
spoznajom da odavno nije na visokim granama 
na kojima je sjedio do povratka iz Madrida, u 
drugoj polovici prosinca 1959., nakon drugoga 
neuspjelog pokušaja da otme ili ubije poglavnika 
Nezavisne Države Hrvatske Antu Pavelića. Gurnut 
je na kraj tunela, udaljen od najjačih akcija, koje 
dotle nisu prolazile bez njega. Profesionalni život 
sveo mu se na dosadan jutarnji dolazak u zgradu 
na Zrinjevcu i odlazak kad mu se prohtije. Osim 
poneke mrvice nedostojno bačene na stol - a to 
su predmeti koje rješavaju početnici i nesposobni 
operativci najnižega reda, ali ne spomenik od poli¬ 
cajca kakav je on ~ ostalo se svelo da svakoga petog 
dana u mjesecu podigne plaću, koju mu nisu po- 
visivali kao ostalim vodećim djelatnicima službe, 
sukladno s padom vrijednosti dinara. Prijedlog 
Ivana Krajačića Steve iz proljeća one, po Šilju zle 
i naopake, pedeset devete koja ga je potkopala, da 
ga promaknu u generala milicije, trulio je i satru- 
lio u fasciklu nataloženom prašinom, memlom i 
paučinom, izgrickanom od leptira i gurnutom na 
rub police. 

Sa Stevom Krajačićem - čija je riječ u hrvat¬ 
skoj policiji i dalje najjača i autokratski presudna, 
premda je sada na dužnosti predsjednika Sabora 
- kome je za svojih zlatnih četrnaest ljeta, od pro¬ 
ljeća 1945. do prosinačke zime 1959., bio bliski 
suradnik i s njime se svakodnevno čuo i viđao, a 
i popio, odvajkada nije progovorio. Stevo mu se 


ne javlja. Ni Šiljo njemu. Predosjećajući da će ga 
izbjeći, tajnica će ga suho otkačiti golom laži kako 
je predsjednik na sastanku izvan zgrade. Predsjed¬ 
nik pod svoje skute drži druge policajce koji su mu 
potrebniji od njega. 

Ni danas nije prestala gruba igra. Stevo je ujutro 
okupio dvanaest odabranih drugova na povjerljivi 
razgovor, bez pukovnika Šilje. A on je slučajno sa¬ 
znao o tome skupu. U bifeu preko puta suda, koji 
narod zove Kod lažnoga svjedoka, promilio je pu¬ 
kovnik Branimir Stanjko, njegov raniji pomoćnik i 
jedini suradnik koji se nije hladno udaljio od nje¬ 
ga. Stajali su oko okrugloga jednonogog staklenog 
stola i uzeli konjak. Stanjko se potužio Šilji daje ot¬ 
kazao večeru sa ženom u Šumskome dvoru, kojom 
su namjeravali proslaviti obljetnicu braka. Doma- 
lo, u rano poslijepodne, mora na Brijune. Sutra u 
vili Brionka počinje plenum Izvršnoga komiteta 
Centralnog komiteta Saveza komunista Jugoslavi¬ 
je, kojim će predsjedavati Tito. Stevo Krajačić im je 
objavio kako plenum valja pomno osigurati tako 
da preko krova ne preleti ni ptica. Osim stalnoga 
vojnog i civilnog osiguranja stići će sedamdesetak 
prekaljenih policajaca iz Beograda, Zagreba, Lju¬ 
bljane i Sarajeva, a more oko otočja, evo treći dan, 
danonoćno pretražuju ljudi žabe, kojih nikad nije 
bilo u tolikome broju. 

“Zar su namirisali da se priprema državni udar 
ili desant na Brijune kad su pozvali tako brojno 
osiguranje?” - našalio se Šiljo, ali Stanjko mu nije 
odšalio: 

“Ne znam o državnome udaru ni o desantu, ali 

da će biti strašnoga pičvajza - bit će ga!” Vrlo sigu¬ 
ran kako će Šiljo ostati pod žigom šutnje, Stanjko 
mu iznese što je čuo od Steve. A čuo je pregršt de¬ 
talja koje će samo do sutrašnjega petka biti u zbirci 
nevjerojatnih pikanterija, ali od sutra, nakon što će 
ih Tito objaviti urhi et orbi, postat će ozakonjene i 
istinite: “Sve kazuje da će Leka Ranković izvisiti!” 

- reče Stanjko i osvrnuvši se oko sebe objasni Šilji 
zašto je unatrag nekoliko mjeseci Ranković šutkom 
sklonjen od očiju i ušiju javnosti. Za najveći grijeh 
upisali su mu što je prisluškivao sve živo, pa čak i 
druga Tita. Uzidao je uređaje, buhice, ne samo u 
predsjednikov ured nego i u njegovu i Jovankinu 
bračnu ložnicu, što su pronašli vješti tehničari koje 
su poslali Ivan Krajačić i Milan Mišković - Brk, 
Titu najodaniji policajci. Ranković je, uz naklo¬ 
nost Sovjeta, težio da u potaji preuzme državnu i 
partijsku vlast. Njegovu urotu odali su Titu Srđa 
Priča i Boško Vidaković. Ambasador u Moskvi 
Cvijetin Mijatović javio je da se na svečanoj večeri 
u Kremlju, priređenoj u ožujku za jugoslavensko 
partijsko izaslanstvo, predvođeno Rankovićem 

- koga su Pravda, Izvestija, Komsomolska pravda i 
ostali listovi neumjereno veličali - netko od doma¬ 
ćih glavešina toliko zanio govoreći zdravicu da je 
podigao čašu “za budućega predsjednika Jugosla¬ 
vije, tavarišča Aleksandra Rankovića”. Vidaković i 
Priča su nepobitno istražili da je Leka pred svojim 
privrženicima izrekao bojazan kako mu je Stevo 
Krajačić, uz Titovu suglasnost, napakirao smrtnu 
stupicu. Pozivao ga je navodno u lov na Brijune, 
gdje bi, kao slučajno, bio upucan. Takav montira¬ 
ni kraj, zbog njegove popularnosti kod dijela Srba, 
bio bi ipak prihvatljiviji od drastične smjene prvo¬ 
ga čovjeka do Tita. Proglasili bi trodnevnu narod¬ 
nu žalost, a Rankovića pokopali uz najviše državne 
počasti Ali, naslutivši da mu žele zavrnuti vrat, za¬ 
grijani lovac Leka se izgovorio bolešću i izbjegao 
odlazak na Brijune, nizao je Stanjko. 

“Što na to kaže Stevo?” - upita ga Šiljo. 


“Da Leka fantazira i prosipa maglu! Zar bi itko 
u svijetu povjerovao u državni proglas kako je ne¬ 
sretno poginuo? Pogotovu nakon što je prije pet 
godina, 1961., u lovu bio lakše ranjen Edvard Kar- 
delj, a obavijest o pušci koja je slučajno opalila nije 
popila vodu. Ismijali su je kao bajku za malu, be¬ 
dastu dječicu!” 

Nekoć najobavješteniji zagrebački policajac, pu¬ 
kovnik Milić, sjetno reče: 

“Eto, baćo, tako sam kao medvjed zimi prespa¬ 
vao našu uzvišenu stvarnost da nemam pojma što 
se događa s Rankovićem! A kad si me ti probudio, 
već kasnim. Moji vlakovi za sadašnjost i budućnost 
odavno su utekli!” 


Brijuni, u petak, 1. srpnja 1966. 

Obistinilo se što je putem indiskretnih usta pu¬ 
kovnika Branimira Stanjka Šilji najavio Ivan Kraja¬ 
čić. Aleksandar Ranković je žigosan zato što je zlo¬ 
rabio Službu državne sigurnosti, oživio pregažene 
staljinističke metode i u sprezi s nacionalističkim 
snagama skrenuo s puta kojim nezadrživo kroči u 
bolju budućnost socijalistička, samoupravna i ne¬ 
svrstana Jugoslavija. Lišen je svih državnih i par¬ 
tijskih dužnosti i isključen iz Saveza komunista. 
Poslije Milovana Đilasa, u siječnju 1954., otpao je i 
drugi list djeteline s četiri lista. Od ratne četvorke 
veličanstvenih, uz Tita je ostao samo Edvard Kar- 
delj. 

Zagreb, u utorak, 19. srpnja 1966. 

Nakon pada Aleksandra Rankovića čistke najši¬ 
rih razmjera u Jugoslaviji zahvatile su od glave do 
repa sve policijske strukture. Kao što su nekoć mi¬ 
cali, pa i zatvarali one koje su označili da su otro- 
vani “đilasovštinom”, tako je sada na Brijunima 

pronađena nova politička zarazna bolest, nazvana 
“rankovićevštinom’l 

Metla je pogubno pomela i pukovnika milici¬ 
je Đuru Milića. U uredu ga je dočekao dopis da 
mu po slovu zakona tom i tom s danom 20. srpnja 
1966. prestaje radni odnos u hrvatskoj Službi dr¬ 
žavne sigurnosti. Upućen je u personalni odjel da 
uredi način kojim će se prijevremeno umiroviti. 

U tri navrata nazivao je Stevu Krajačića. Želio ga 
je upitati je li i on svrstan među “rankovićevce”. Što 
je zgriješio? Zašto je potezom pera zbrisan i bačen 
na koljena? Krajačić se nije odazivao. Njegova taj¬ 
nica ga je za trećega poziva neljubazno izvijestila 
da je drug predsjednik otputovao, ali ona ne zna 
kamo. 

Pukovnik Milić je umorno odustao od prvotne 
zamisli da se obrati još nekim hrvatskim politič¬ 
kim, partijskim i policijskim čelnicima, onima koji 
su mu se ranije uvijek javljali kad god bi im telefo¬ 
nirao. Nije se želio poniziti, predvidio je da nitko 
od njih neće biti oran za razgovor. 

Otišao je kući i u osunčano dvorište rasklopio 
platnenu ležaljku na metalnim nogarima. Donio je 
novine da preleti po naslovima. S Radojkom se čuo 
prije polaska iz ureda, rekla mu je da upravo odlazi 
kumi Senki i doći će oko pet pa predlaže neka je 
pričeka da zajedno ručaju. Šiljo je nije želio uzne¬ 
miriti da je otpušten iz službe, obavijestit će je kad 
se budu pogledali u oči. Onda je krenuo u radnu 
sobu, otključao priručnu kasu iz nje uzeo bočicu 
umotanu u staniol i vratio se u sjedalicu. 

Opazivši izdaleka da se uspavao, Radojka nije 
budila muža. Ostavit će ga s mirom dok ne spremi 
lagani ljetni ručak. Kad je zgotovila jelo i salatu, 
pogledala je kroz prozor i zazvala ga. Nije odgo¬ 
vorio. Tvrdo sniva, pomisli i krene da ga protrese 
kako se jetrica s jajima ne bi ohladila. Šiljo se nije 
micao. 


Kriknula je od užasa shvativši da je mrtvački po¬ 
plavio i ne diše. 

U poluotvorenoj šaci Šiljo je držao praznu boči¬ 
cu cijanida. Jedinu od šest što ih je prije šest i pol 
godina ponio u Madrid da se riješi Ante Pavelića, 
a koju nije dao bolničkoj sestri, Njemici Marion 
Kraft, svojoj nesuđenoj pomagačici. Na stoliću kraj 
ležaljke ugledala je otipkanu odliaku o umirovlje¬ 
nju i sve je povezala. 

Uzaludno je pozvala hitnu pomoć jer Šiljo se 
otrovao i nije mu bilo spasa. Ali nije željela da se 
govori o njegovu samoubilačkome činu iz očaja. 
Liječniku je zato kazala kako obdukcija nije po¬ 
trebna. Preminuo u snu - upisao je u rubrici Uzrok 
smrti. 


Groblje na Mirogoju u Zagrebu, sprovod pukovnika 
Đure Milića, u četvrtak, 21. srpnja 1966. 

Radojka Milić sačuvala je tajnu o nasilnome kra¬ 
ju svoga muža. 

Iako je obavijestila ministarstva unutrašnjih 
poslova, hrvatsko i savezno, i republičku Službu 
državne sigurnosti, pokunjila se što iz tih institu¬ 
cija nije dočekala iskaze žalovanja. Šiljin skromni 
ispraćaj po toplome vremenu prošao je bez držav¬ 
nih vijenaca, govornika ispred mrtvačnice i iznad 
otvorene rake, glazbe i počasnih plotuna. Očekiva¬ 
la je na Mirogoju najvažnije policijske djelatnike, 
Stevu Krajačića, Dalibora Jakašu Maljčika, Veljka 
Drakulića i Srećka Šimurinu, ali od njih ni traga. 
Kao ni od kolega iz službe, s iznimkom pukovni¬ 
ka Branimira Stanjka. Iz Osijeka je kolima dohitao 
kum, potpukovnik Ilija Rakalović Rumba, koga su, 
istoga dana kad i Šilju, sušičavim dekretom tako¬ 
đer makli kao “rankovićevca”, ali on je životnije 
istrpio to poniženje. Radojka je taktično prešutjela 
Rumbi da joj je iz Mar del Plate poslala brzojav¬ 
nu sućut njegova odbjegla žena Ivanka Galić. Ne 

može dokučiti kako je kuma tamo u dalekoj Ar¬ 
gentini saznala o Šiljinoj smrti. Prepoznala je diri¬ 
genta Lovru Matačića sa ženom Lili, komičare Vi- 
kija Glovackoga i Bracu Reissa, svoju prethodnicu, 
Šiljinu prvu zaručnicu Ivu i njenoga muža Nikolu 
Mirta, koga su, poslije tri četvrtine izdržane robije 
u Staroj Gradiški, oslobodili prije šest ljeta. Mirto- 
vi su zasuzili dok su ostavili vijenac pod odar. Vi¬ 
djela je i Nikolina odvjetnika Antu Štokića. I cvje¬ 
ćara Hanziku. I jednorukoga Božu Gvozdenovića, 
lažnoga Titova sina, koji se, nakon što su ga ra¬ 
skrinkali, prestao suživljavati s likom Žarka Broza. 
I Aleksandra Hajduki, o kome joj je Šiljo pričao da 
su zajedno bili u Madridu. I natkonobara Gradsko¬ 
ga podruma Adolfa Oblija, poznatijega kao Oli. I 
glumicu Margo Mraković, o kojoj nije slutila da je 
gotovo sedam godina provela u vezi sa Šiljom. Oni 
koji su to znali pratili su Margine pokrete da vide 


kako će se ponašati. U ljetnoj plavoj haljini stajala 
je prilično udaljeno, sa Signor Consoleom i Ludim 
Franom, koje je držala ispod ruke i nije zaplakala. 

Kad su zakopali lijes, najstariji grobar zabode u 
zemlju točno po sredini polirano obilježje od ora¬ 
hovine, zvano piramida, ateističku zamjenu za kr¬ 
šćanski križ, s vrhom nalik oštro zašiljenoj olovci: 
Đuro Milić H917 - 1966. Sjetio se pokojnoga gos- 
pona policaja, koji je poslije nekoga sprovoda prije 
dvadeset godina počastio vinom njega i njegove 
dečke. Rekao je pomoćnicima, trojici mlađih pilka, 
kad su nakon obavljena posla krenuli put kapele da 
odrade sljedeći pokop: 

‘‘Ne razmem, zakaj komunistima vmesto križa 
mečeju desku? Bog i bogme, će mi ona ne sliči na 
glogovac. Zagorka je napisala da su vu starome 
Griču stavlali glogovac coprnicama kak se ne bi 
zdigle z groba i vrnule se med žive!” 

Kako i zašto sam pisao roman 
o atentatu na Pavelića 


B io sam pripravan na to da će mi izdavači i ured¬ 
nici, nakon što se sučele s rukopisom romana 
nadahnutim atentatom na Antu Pavelića: Meta po¬ 
glavnik: živ ili mrtav!, prepadnuto spočitnuti da je 
vraški predug po opsegu, debeo gotovo kao Rat i mir 
Nikolaja Tolstoja, ili Zastave Miroslava Krleže i da, 
prema tome, nije pogodan za ova brza i nervozna 
vremena kad čitatelji, koji sve češće pročitaju tek 
nadnaslov, naslov i podnaslov članka u novinama, a 
preko teksta prelete naovlaš i u trku, traže kratko i 
sažeto knjiško štivo koje će sažvakati i progutati za 
dan do dva. Kako je čovjek sebi pristrani branitelj, 
tako ni vaš pisac nije ostao iznimka. Pripravio sam se 
da odgovorim i na tu zamjerku. Jest, priznajem, a 
druge mi nije, da je, na prvi pogled, to “pola tone” 
ispisanoga materijala, što može obeshrabriti knjigo- 
Ijupce i natjerati ih da odustanu od čitanja. Ali ovaj 
trotomni dokumentarni roman, u kojem su 
pomiješani vjerodostojni, poznati i još nepoznati de¬ 
talji i opisane stvarne osobe - sudionici brojnih 
događaja odavno pohranjenih među korice po¬ 
vijesnih kronika, sa zbivanjima i ličnostima is¬ 
kovanim u piščevoj mašti (štono bi se reHo: fiction), 
satkan je od više samostalnih dijelova. U njemu ćete 
naći temeljito ispričanu sagu o jugoslavenskoj i 
hrvatskoj svevidoj tajnoj policiji, koja je bila duboko 
uvučena u sve društvene pore, i njenim glavešinama, 
prekaljenim ratnicima poput: Aleksandra - Leke 
Rankovića, Ivana - Steve Krajačića, Srećka Šimurine, 
Slobodana - Krcuna Penezića, Antona - Tončija 
Kolendića, Slobodana - Uče Krstića, Boška 
Vidakovića, Dalibora Jakaše - Maljčika, Veljka 


Drakulića; kao i više poglavlja o Pavelićevim i Titovim 
diplomatima među kojima ovdje iskaču ustaša, gla¬ 
soviti kardiolog Branko Benzon, prvi poklisar Neza¬ 
visne Države Hrvatske u Berlinu, i komunisti, Srbin 
Slavoljub - Đera Petrović, ambasador, i Hrvat, Si- 
njanin Predrag Grabovac, prvi savjetnik u ambasadi 
u Buenos Airesu, iz burnih dana kad se dogodio 
pokušaj ubojstva Ante Paveliča, 10. travnja 1957., is¬ 
pred kuće u predgrađu Lomas del Palomaru, poslije 
kojeg je svijet napokon saznao za mjesto njegova bo¬ 
ravka, i nakon što je potom bio upućen zahtjev jugo¬ 
slavenske vlade vladajućoj argentinskoj vojnoj hunti 
za ekstradiciju. Zbog toga je poglavnik, iz opravdana 
straha da će ga izručiti, potajno preko Čilea umakao 
u Madrid gdje je, od posljedica ranjavanja, i umro 29. 
prosinca 1959. Zatim, u romanu je prvi put objelo¬ 
danjeno da su tri službe, svaka za se - a da, začudo, 
nisu surađivale između sebe nego su djelovale vr¬ 
hunski skriveno - poslale svoje iskusne agente da u 
istome razdoblju, s proljeća 1957., skončaju s 
Pavelićem. Jugoslavenska i srpska Služba državne 
bezbednosti, čije je konce vukao Krcun Penezić, i 
hrvatska Služba sigurnosti, predvođena Stevom 
Krajačićem, sudarale su se u prestižnoj nakani da ga 
otmu, ili u krajnjem slučaju smaknu kao najtraženiju 
glavu političke emigracije. S Pavelićem je prvi put 
bilo prekršeno strogo pravilo, autoritarno izrečeno 
po nedodirljivome maršalu Josipu Brozu Titu, da 
srpska policija nadzire i obračunava se s odbjeglim 
srpskim i crnogorskim, a hrvatska s hrvatskim izb¬ 
jeglicama, službeno nazvanim: “naprijateljska emi¬ 
gracija”. To je ujedno bio početak sve izraženijega 

suparništva policijskih vrhova Beograda i Zagreba, a 
koje je proključalo masovnim odrubljivanjem glava 
na obje strane, započetim šokantnom smjenom 
svemoćnoga Aleksandra Rankovića na izvanredno 
sazvanome Četvrtom plenumu Centralnoga komite¬ 
ta Saveza komunista Jugoslavije na Brijunima u 
srpnju 1966. Mossad je pak sa svoje strane - eda se 
oduži Jugoslaviji stoga što je među prvima bespogov- 
orno priznala novostvorenu državu Izrael - uputio u 
Buenos Aires svoje dvoje vrhrmskih, iskazanih ter¬ 
minatora Šulu Kišak Cohen i Petera MaUdna (po¬ 
tonji će se nekoliko godina kasnije proslaviti spe¬ 
ktakularnim ulovom nacističkoga “anđela smrti” 
Adolfa Eichmanna i njegovim potajnim prebaciva¬ 
njem iz Argentine u Tel Aviv) kako bi Titu i napose 
njegovu palatinu Moši Pijadi, beogradskome Židovu, 
zauzvrat na zlatnome pladnju donio Pavehćev skalp. 
No snajperski nepogrešive profesionalce mirne ruke 
i hladne glave iz Izraela i Jugoslavije samo za dan 
pretekao je nedoučen u rukovanju revolverom Crno¬ 
gorac Blagoje Jovović, nekadašnji partizanski, a po¬ 
tom četnički ratnik, odan kralju Petru II, čijih je pet 
zrna, zacijelo ispaljenih drhtavom desnicom, premda 
iz neposredne blizine, u poglavnikovo tijelo - živu 
metu pogodilo samo dva. Da bih istražio taj gali¬ 
matijas putovao sam u više navrata u mjesta u kojima 
se ispisivala smrtovnica Ante Pavelića. Osim Zagreba 
i Beograda, u Buenos Aires, Santiago de Chile, Ma¬ 
drid, Tel Aviv i Jeruzalem. U njima sam pronašao si¬ 
jaset važnih zapisa i ključne sugovornike povezane s 
atentatom. Navodim prije svih Boška Vidakovića; 
Velimira - Bracu Pavehća, jedinoga poglavnikova 
sina koji je sa starijom sestrom Višnjom živio u Ma¬ 
dridu; liječnika dra Zvonimira Putiću; čudesno ob¬ 
razovanoga Pavla Tijana (jednoga od stvaralaca 
zapažene Hrvatske enciklopedije izašle za NDH u Za¬ 
grebu, kućnoga profesora Pavelićeve mlađe djece 
Mirjane i Velimira, voditelja Hrvatskoga sata na Ra¬ 
dio Madridu tijekom dva desetljeća, od 1955. do 
1975., a čije će prisno prijateljstvo s obitelji Pavehć 


završiti nenadanom izričitom zabranom udovice 
Mare Pavehć da Tijan i njegova žena ne smiju biti 
nazočni na poglavnikovu sprovodu na madridskome 
groblju Sacramento San Isidro 31. prosinca 1957.); 
jugoslavenskoga ambasadora u Argentini Slavoljuba 
- Dere Petrovića; nogometnoga menedžera, 
Imoćanina nastanjena u Buenos Airesu, Alda Valen- 
tinija (do odlaska u svijet zvao se Fulgencije 
Vucemilović); Dubrovčanina, hedonista Antona 
Kolendića; negdašnjega kultnog pohcajca Mate 
Rajkovića, koji se po ražalovanju pročuo kao istak¬ 
nuti novinar (s njime sam u mladosti radio u Vjesni¬ 
ku u srijedu); i još mnogima koji su pridonijeli da 
prikupim preobhje podataka. Osobito sam dužan 
izdvojiti Dana Barana, počasnoga konzula Repub¬ 
like Hrvatske u Jeruzalemu, koji mi je odškrinuo jako 
zamandaljena čelična vrata Mossada i bez čije izdašne 
indiskretne pomoći ne bih saznao o xxmiješanosti iz¬ 
raelske tajne službe u atentat na Pavelića. Držim da 
pretpostavljate kako je bilo i onih kojima sam pre¬ 
thodno morao tvrdo prisegnuti da ih neću spome¬ 
nuti pravim imenom. To su, prije svih, poznati jaki 
zagrebački policajac koji je bio izabran da organizira 
napad na Pavehća, najprije u Buenos Airesu i potom 
u Madridu i oba puta nije uspio, štono bi rekh phvači, 
“za udar ruke”, i njegov strijelac. Hrvat rođen u Čheu, 
a koji se poshje propala pokušaja u Buenos Airesu 
vratio u rodni Valparaiso imućniji za pozamašnu 
dolarsku svotu. Njihova izmišljena imena u romanu 
su Đuro Mihć i Petar Rak. Siguran sam, međutim, da 
će stariji zagrebački noćari iz mnoštva plastičnih 
opisa prepoznati popularni lik koji je kraljevao 
poznatim lokalima, od Kazališne kavane, Mocce, 
Gradskoga podruma, Medulića i Ritz bara, družeći se 
s vjetrogonjama, kojih su nadimci: Signor console. 
Kiki i Ludi Frane. Neki vremešniji Osječanin i 
Našičanin možda će se podsjetiti stidljiva lika mlade 
partizanse poručnice, kerubinske ljepotice (ovdje 
prekrštene u Ivanku Rakalović i kasnije Galić) koja je 
zbog buknule ljubavi prema sposobnome slavons- 

kom poduzetniku (nazvao sam ga Snaga) ostavila 
prvoga muža, pukovnika policije (taj je sijao strah i 
trepet u Osijeku), i slijepu odanost Komrmističkoj 
partiji i, na neiskazivo zaprepaštenje vladajuće kaste, 
izbjegla u Argentinu. Nju sam vrlo slučajno upoznao 
u ljetovalištu Mar del Plati, gdje je živjela, i bez moga 
nagovora u dahu mi predočila svoj životopis kad se 
kao ideološka pokajnica željela vratiti u komunističko 
jato time što je, otkrivajuči tajne iz kruga argentin¬ 
skih ustaša, surađivala sa stvarnim diplomatom Pre¬ 
dragom Grabovcem i svojim vjenčanim kumom, u 
romanu izmišljenim Đurom Miličem. Naglasila mi 
je kako bi šutjela kao grob da nepunu godinu dana 
prije našega susreta nije obudovjela i tako više ne 
mora strepiti da če joj suprug, sklon ustašama, ako 
pročita ono što budem opisao u budučem romanu, 
namirisati njenu nevjeru. U Mar del Plati našao sam 
se i s atentatorom Blagojem Jovovićem. Razmetljiv i 
iznimno samohvališan predao mi je rukopis svoje 
knjige u kojoj je, iz osobnoga četničkog kuta viđenja, 
pomno opisao od A do Z sve od trenutka kad je 
došao na pomisao da ubije Antu Pavelića pa do 
konačnoga čina u parku u otmjenome predgrađu 
Lomas del Palomaru, ni stotinjak metara daleko od 
obiteljske kuče koju je poglavnik podigao i u kojoj je 
obitavao sa ženom Marom. Desetak godina po 
Jovovićevoj smrti sadržaj njegove još neotisnute 
ispovijesti, ne znam uz čiju pomoć, osvanuo je na in- 
ternetu na srpskome i engleskom. Nije naodmet na¬ 
glasiti da sam se u Zagrebu, na ručku u restoranu 
Purger^ u Petrinjskoj uhci, sredinom 2007., vidio s 
Mirjanom Pavelič - Pšeničnik, kćerkom Ante 
Pavelića, rođenom 8. studenoga 1926., majkom nje¬ 
govih četiriju rmučica. Osjetio sam kako joj nije bilo 
ugodno kad sam otkrio da dugi niz godina priku¬ 
pljam građu koja nastoji rasvijetliti uzroke i po¬ 
sljedice atentata. Ostala je suzdržljiva i osim nekoliko 
površnih anegdota iz svoga života nije bila voljna ka¬ 
zati nešto više o ocu, majci, sestri, bratu i ostalim 
članovima uže obitelji. Najvažnije što je zaustila 


odavno sam znao, da su nakon povlačenja Ante 
Pavelića pred nadolazećim snagama Jugoslavenske 
armije u Zagreb njegovi roditelji ostali u Podsusedu 
kod Zagreba i da ih nova vlast, mimo očekivanja, nije 
zlostavljala. Umrh su 1946. i bili tiho pokopani, da¬ 
kako, bez parte i ikakve ostale javne obavijesti. No za 
razliku od njih, starijega im sina Josipa - rođena 
1884., koji je došao na svijet pet godina prije jedinoga 
brata Ante (Bradina kod Konjica, 14. srpnja 1889.), i 
koga je slom NDH zatekao na ne baš istaknutoj 
dužnosti pročelnika Ministarstva narodne prosvjete 
- prigodom bijega zarobili su u Austriji pripadnici 
britanske vojske i izručih ga partizanima. Mirjana 
Pavelič mije tronuto kazala, da je stric Joso, kako ga 
je zvala, “poshje zvjerskoga mučenja” bio strijeljan 
bez suđenja. Preporučila mi je niz svojih intervjua i 
članaka objelodanjenih u hrvatskim tiskovinama 
poslije državnoga osamostaljenja. Pronašao sam ih i 
uvjerio se da se napose bila otvorila pred novinar¬ 
kom Jasnom Babić dok je govorila za tjednik Gloria. 
Mirjana Pavelič je izrijekom odbila bilo što reći o 
tome kako su ona i njen muž (nedugo potom poko¬ 
jni) nadasve uspješni poslovni čovjek Srećko 
Pšeničnik - koji se osjetno obogatio u Argentini, 
Venezueli i Kanadi, i koji je u izbjeghštvu i po povrat¬ 
ku u Hrvatsku bio predsjednik Hrvatskoga 
oslobodilačkog pokreta (HOP) i glavni urednik 
proustaškoga glasila Nezavisna Država Hrvatska - 
odavno prekinuli vezu sa sestrom Višnjom (1923.) i 
Velimirom (1925.). Povod tome je, kako sam čuo iz 
trećih vrela, što se Višnja protivila njezinu braku s 
Pšeničnikom, koga je mlađahna Mirjana upoznala 
dok je kao mladi diplomat stolovao na poslu tajnika 
hrvatskoga poslanstva u Rimu (od 1941. do 1945.) i 
za koga se zatim udala u Buenos Airesu. Višnjina ne¬ 
trpeljivost prema nevoljenome šogoru dostigla je 
točku vrehšta kad je, poslije smrti Ante Pavelića, stao 
na čelo HOP-a, nazivajući ga bezočnim karijeristom 
koji nije zavrijedio da preuzme tu dužnost od njezina 
oca. 

Osim nanizanih, dužan sam navesti još kohortu 
osoba koje su pridonijele da roman bude napokon 
napisan i dođe do ruku čitatelja. Najveću zahvalnost 
dugujem predsjedniku EPH Ninoslavu Paviću, uza 
čije je iznimno zauzimanje rukopis, nakon izvjesno¬ 
ga čekanja, izvirio iz ladica pa su dijelovi romana 
najprije bUi tiskani u šesnaest nastavaka na po četiri 
stranice u Jutarnjem listu da odmah potom, brže- 
bolje, nakon što je bio masovno prihvaćen, bude 
objavljen u tri knjige u, za hrvatske prigode, neuo¬ 
bičajeno vrtoglavoj visokoj nakladi. Takvo slatko za¬ 
dovoljstvo autor doživi jednom, a češće nijednom u 
životu. Pored Pavića ključni sudionik bio je ugledni 
komentator, zamjenik glavnoga urednika Jutarnjega 
lista Davor Butković (uz Silvija Degena i Milomira 
Marića jedan od recenzenata, a napisao je i izvan¬ 
redan predgovor u prvoj knjizi). Uz njih ne smijem 
zaobići zasluge trojice novinara, glavnoga irrednika 
Jutarnjega lista Mladena Plešea, Denisa Kuljiša, Ivice 
Buljana i napose urednika ovoga trotomnoga izda¬ 
nja Željka Ivanjeka, koji je brižno umio i uobličio go¬ 
milu ispisanih stranica. U tome krugu neoprostivo 
bi bilo izostaviti udio skladnoga sastava izdavačke 
djelatnosti EPH: Svena Semenčića, Igora Stažića, 
Ive Čoh, Kristine Štefanac, Siniše Petrušića i Marina 
Galica; čelnike ostalih službi: Ivanke Filipović, Ivana 
Valečića, Darka Belošića, Nikole Francetića i Darka 
Culifaja; te uspješnoga dizajnera naslovnih i posljed¬ 
njih stranica Zorana Birmana. Jako su mi pomogli 
savjetima iz svoje struke odvjetnici Silvije Degen, 
Koloman - Bobi Trstenjak, Antonio Brešković i Ivan 
Surjan; kemičar, akademik prof. Mladen Trkovnik; 
kirurg prof. Pero Martinac; nogometaši i nogometni 
djelatnici: Stjepan i Oto Bobek, Ante Pavlović, Vlat¬ 
ko Marković i Mirko Braun; gospodarstvenici: Jovan 
Otašević, Hrvoje Mrkša i Dragan Milanović; režiseri 
i glumci: Viki Glovacki, Veljko Bulajić, Relja Bašić i 
Miljenko Brlečić; književnici: Boris Maruna i Marko 
Grčić; izdavači: Ante Žužul i Franjo Maletić; policaj¬ 
ci: Jure NagUć i Ognjen Krajačić; novinari, publicisti 


i prevoditelji: Jasna Babić, Oto Reisinger, Mirko Ga- 
lić, Trpimir Macan, Branka Lucarić, Silvija Monros, 
Ksenija Francetić, Vladan Stojaković, Milomir Ma- 
rić, Joaquin Pelaez, Dijana Dimitrovska, Ivan Star- 
čević, Jean Michel Bamberger, Tomislav Marčinko, 
Fredi Kramer, Tonko Vulić, Zvonimir Magdić, Josip 
Grbelja, Pero Gabrić i Marko Marković; zatim: Josip 
Ivanišević, Sanja Hanić, Ivan Boban, Ante Bitanga i 
Jerko Zlatar. Za trotjednoga boravka u Izraelu dra¬ 
gocjene podatke dali su mi monsignor Adalbert Re- 
bić, Jasminka Domaš i Mihailo Montiljo. 

Vratit ću se početku, kad sam dočekao prigovore o 
debljini romana Meta poglavnik: živ ili mrtav i svojoj 
obrani, nakon što sam naglasio kako je to višesloj¬ 
na knjiga. U njoj je, pored već navedenoga, ispisano 
mnoštvo duljih ili kraćih životopisa, osim članova 
obitelji Pavelić, tu su pitki detalji o dirigentu Lovri 
Matačiću; prvome makedonskom premijeru Lazaru 
Koliševskome; generalima Mihajlu Apostolskome i 
Anti Moškovu (neostvarenoj ljubavi Višnje Pavelić); 
glumcima Dubravku Dujšinu, Vikiju Glovackome, 
Vjeki Afriću i Joži Rutiću; Dušanu Žanka, prvome 
intendantu Hrvatskoga narodnog kazališta u NDH; 
Vladimiru Bakariću, kazališnoj prvakinji Mariji Cr- 
nobori (neostvarenoj ljubavi Ante Moškova), koje 
je bratić, slikar Jozo Crnobori naslikao glasoviti Pa- 
velićev uljani portret; nadbiskupu vrhbosanskome 
Ivanu Evanđelistu Šariću pjesniku pođ čijom skrbi je 
obitelj Ante Pavelića ugodno i nesmetano proživjela 
u Madridu; Radovanu Zogoviću, jugoslavenskome 
kulturnom glavosijeku; Didi Kvaterniku, koji će se od 
dvorskoga miljenika pretvoriti u zakletoga neprijate¬ 
lja bračnoga para Pavelić; svećeniku - političaru Sve- 
tozaru Rittigu, partizanu i ministru u prvoj poratnoj 
vladi Narodne Republike Hrvatske (otkrio sam da je 
1922. vjenčao Antu Pavelića i Mariju Lovrenčević!); 
pjesnicima Vinku Nikoliću i Tinu Ujeviću; piscu 
Ognjišta Mili Budaku; intelektualcu Tiasu Mortigji- 
ji, glavnome uredniku vodećega dnevnika Hrvatski 
narody koji je 1947. strijeljan u Rakovu Potoku kod 

Zagreba; Hanziki, legendarnome zagrebačkom cvje- 
caru, nesuđenome opernom pjevaču; partizanskome 
generalu Peki Dapčeviću; Milovanu Đilasu; opernoj 
divi Zinki Kune (neskrivenoj simpatiji Josipa Broza 
Tita); izraelskim generalima Haimu Barlevu i Davi¬ 
du Eleazaru koji su hrvatskoga podrijetla; premijerki 
Goldi Meir; Moši Dajanu; slikaru Marcu Chagallu; 
zagonetnome šefu Mossada nevidljivome Issaru Ha- 
relu; nogometnome vrataru Franji Šoštariću, koji 
je 1946. bio naglavce izbačen iz armijskoga kluba 
Partizan nakon što se za gostovanja u SSSR-u pijan 
nesmotreno izbrbljao da je kao pilot lovac zrako¬ 
plovstva NDH na Istočnome bojištu u Rusiji obarao 
sovjetske zrakoplove; njemačkome liječniku Rudolfu 
Seitzu koji je u Berlinu liječio Hermanna Goeringa, 
a u čijoj je Njemačkoj klinici u Madridu preminuo 
Ante Pavelić; i o velikome zavodniku Branku Benzo- 
nu. Potonji je kao hrvatski poklisar u Berlinu, zbog 
ljubavnih avantura s gospođama i gospođicama, a 
među kojima su, na nevolju, bile supruge i milosnice 
nekih od prvih čelnika Trećega Reicha, bio prislijen 
da se, samo poshje nepune pola godine, neslavno 
vrati u Zagreb, kako je bilo rečeno: “zbog nedolič¬ 
noga ponašanja diplomata najvišega stupnja”. A na¬ 
kon dolaska u emigraciju, u Buenos Aires, Benzon je 
opčinio i prvu damu Argentine karizmatičnu Evitu 
Peron, koja će zbog naklonosti prema njemu omo¬ 
gućiti da Ante Pavelić postane vlasnik unosne tvrtke 
za izgradnju stanova i tako od siromašnoga crkve¬ 
nog miša, koji je tijekom prvih argentinskih godina 
živio na rubu opstanka i u besparici, stekao zavidan 
imutak. U romanu je sijaset putopisnih opisa meni 
najmilijih metropola Buenos Airesa, Madrida, Jeru¬ 
zalema i, dašto, Zagreba. 

Pitali su me što me je navelo da se latim ovoga ru¬ 
darskoga posla koji sam počeo prije tri desetljeća i 
uz prekide skončao ga kasne jeseni 2009? Prije svega 
sam se trsio da otkrijem proturječan život Ante Pa¬ 
velića. Izvan sumnje, bio je vrstan odvjetnik kojega je 
govor - kad je 1924. na suđenju u Skoplju, branio ma¬ 


kedonske separatiste - ušao u pravne antologije. Jed¬ 
nako se istaknuo odvažnom obranom na zagrebač¬ 
kome procesu povjesničaru dru Milanu Šufflayu, koji 
će potom pasti zvjerski umoren kao žrtva policijske 
diktature kralja Aleksandra. Prigodom zločinačkoga 
atentata na prvake Hrvatske seljačke stranke u beo¬ 
gradskoj Skupštini 1928., kao jedini od poslanika nije 
ustuknuo pred otkočenim pištoljem podloga uboji¬ 
ce Puniše Račića i nije se bacio ispod klupe nego je 
ostao prkosno stajati dok je ovaj pištoljem vitlao i bje¬ 
somučno pucao. Pavelić je 1932. bio spiritus movens 
Velebitskoga ustanka i dvije godine potom marsej- 
skoga ubojstva kralja Aleksandra Karađorđevića. Ali, 
s druge strane, budući poglavnik je nadasve oprezno 
pratio razvoj događaja, pa je umjesto 10. travnja 
1941., kao što su ga očekivali, stigao skrivećki u Za¬ 
greb pet dana potom, tako daje novu državu umjesto 
njega proglasio austrougarski general, vremešni Slav- 
ko Kvaternik. Ante Pavelić se priklonio fašističkim 
silama: Hitlerovoj Njemačkoj i Mussolinijevoj Italiji 
i slao vojnike dragovoljce na ratišta u Rusiju i Ukraji¬ 
nu. Po uzoru na Njemačku odobrio je zloglasne rasne 
zakone kad su Židovi, Srbi i Cigani proglašeni građa¬ 
nima najnižega reda i samo stoga što su druge vjere 
i narodnosti bili proganjani i slani u logore smrti, od 
kojih je onaj u Jasenovcu ostao kao neizbrisiva ljaga. 
Poslušno je prihvatio Rimske ugovore i Italiji prepu¬ 
stio znatan dio hrvatske zemlje i mora. Nije ostao uz 
svoju vojsku i podanike koji su bježali pred Titovim 
postrojbama nego je umakao spašavajući golu kožu, 
najprije u Austriju i zatim u Italiju. 

Sve ovo sam opisao hladne glave iznoseći činjenice 
iz kojih će čitatelj sam izvući zaključke. 

Ostajem vaš, poštovani čitatelji, u vjeri da ste moj 
istup valjano prihvatili i uvjerili se u posvemašnu 
istinitost podastrtih dokumenata. 

Pero Zlatar 
Zagreb, u veljači 2010. 

Ž ivotopis književnika i novinara Pere Zlatara 
(r. 26. 10. 1934. u Skopju) pripada dugom 
i dostojanstvenom popisu hrvatskih pisaca koji 
su spisateljsku darovitost dijelili između vlastitih 
književnih djela i novinskih izdanja, dnevnih, tjed¬ 
nih i mjesečnih. 

Ozbiljan slijed takvih pisaca počinje od oca hr¬ 
vatskog modernog romana’ Augusta Šenoe, vodi 
preko kultnog putopisca i feljtonista Antuna Gu¬ 
stava Matoša, i nastavlja se njegovim sinovima’ 
Veselkom Tenžerom, Igorom Mandičem i Mila¬ 
nom Ivkošićem, odnosno mlađim podvojenim au¬ 
torima - piscima-novinarima, kao što su Miljenko 
Jergović, Jurica i Josip Pavičić, ili Ante Tomić. Uva¬ 
ži li se činjenica da bi se novinarom moglo zvati 
i Ljudevita Gaja, odnosno Bogoslava Šuleka, onda 
je jasno da je uloga novina u životu suvremenog 
pisca, ali i onog otprije 200 godina, velika. 

Je li, stoga, čudno to što Pero Zlatar govoreći o 
sebi kao književniku i novinaru većinom, dakle 
opsegom, govori o svom novinarsko-uredničkom 
a ne književnom i uknjiženom radu? Jednako kao 
što se Mandić predstavlja - novinarom. Njihova 
prezentnost u novinama ne može biti ništavna pre¬ 
ma onoj u knjigama, oni drže do nje kao i do sva¬ 
kog svog čitaoca, i do - kontejnera za stari papir. 
Ništa ne jamči knjigama bolju, drugačiju sudbinu, 
rekao bi Branimir Donat. Upravo je istraživačko 
novinarstvo bilo preduvjet za pisanje Zlatarova 
dokumentarnog romana “Meta poglavnik: živ ili 
mrtav”. 

Zlatar je ušao u novinarstvo poslije Drugog svjet¬ 


skog rata, kao dječak s četrnaest godina (Novine 
mladih. Narodni sport, Narodni list), i živi s njim, 
i od njega, do danas, u svojstvu dopisnika Jutarnjeg 
lista iz Beograda. Pripada, dakle, novinskoj plejadi 
što je formirala javno mnijenje, i javnost, u okviri¬ 
ma socijalističke autoritarne vlasti, koju je krstila 
Komunistička partija, naraštaju koji je sudjelovao 
u dopustivim procesima medijske demokratizacije 
što je imala, još nerasvijetljenog, udjela u demo¬ 
kratskom preokretu 1990., u pionirskim koracima 
tržišne ekonomije i parlamentarne demokracije. 

Među imenima kao što su Nenad Brixy (pisac), 
Branko Bucalo (prevodilac Capoteova “Hladno¬ 
krvnog ubojstva”, spominje se u Zlatarovoj “Meti”) 
ili Mladen Hanzlowsky (spominje se u “Meti”), 
Zlatar je bio i ostao samosvojan. Uzeo je izravnog i 
osviještenog udjela u prvom proboju kulture spek¬ 
takla i komodifikacije u bivšoj Jugoslaviji, odnosno 
suvremenoj Hrvatskoj. Kao glavni urednik “Plavog 
vjesnika” uvodio je “zaboravljene” žanrove, poput 
stripa, i natjecanja za Ijepotice-omladinke, to jest 
za missice. Bio je glavni urednik “Studija” što je 
70-ih postao, s 370.000 prodanih primjeraka, naj- 
prodavanija novina Titove Jugoslavije; postavljao 
je prva mjerila masovnoj kulturi i popularnosti 
javnih osoba, ali i potrošačkoj groznici u okvirima 
samoupravljačkog socijalizma, Titovih “nesvrsta¬ 
nih” kredita i kućne represije. 

Novinskim radom ostvareni ugled, utjecaj, pa i 
- popularnost. Pero Zlatar je upotrijebio za izvan- 
novinske iskorake. Kao predsjednik Košarkaškog 
kluba Lokomotiva (1968 - 1972, danas Cibona) 

osnovao je 1970. diskač, danas klub, Saloon, i to 
u vrijeme kada New York još nije poznavao modu 
diskača. Bila je to ispostava rocka, pa i “dekadentne” 
zapadne kulture o kojoj su grmjeli partijski i omla¬ 
dinski forumi. Zahvaljujući osnovnoj novinarskoj 
struci, reklo bi se - specijalizaciji, sudjelovao je u 
radu mnogih međunarodnih žirija za glazbu, radio, 
film i TV, kako na Istoku, tako i na Zapadu. Tucet 
godina sudjelovao je u radu svojedobno velike TV 
nagrade Ondas, u Barceloni, koju je tada, 1966. do¬ 
bila nezaboravljena spikerica Gordana Bonetti. 

Pero Zlatar je objavio 17 knjiga, većinom, kako 
sam kaže, publicističkog žanra. Umjesto rasprave o 
njegovim karakteristikama, dovoljno je spomenuti 
dvije biografije Envera Hoxhe (1984, 1986), puto¬ 
pisne zapise iz Albanije (Glasnik iz Tirane, 1984), 
sportsku monografiju “Priča o Dinamu” (1982; 
1987. bio je direktor toga kluba), te knjigu inter¬ 
vjua “Zvijezde i seljaci” (1983) - znakovit naslov i 
opservacija za urednika spomenutih novina. 2003. 
objavio je svoje razgovore s Matom Meštrovićem, 
pod naslovom “U vrtlogu hrvatske politike”. No, 
između svih Zlatarovih autorskih naslova najzani¬ 
mljiviji su oni romaneskni, objavljeni iste 1978. kod 
zagrebačke Mladosti: “Bitange mirno” i “Šarmeri 
bez pokrića” Prva knjiga izašla je u danas neposto¬ 
jećoj “kategoriji”, u omladinskoj biblioteci “Jelen”. 

Romani su, dakle, bili namijenjeni adolescenti¬ 
ma i odraslima, no nije ih povezivala samo godina 
izdanja, već i šatrovački, sleng naslovi, polusvijet 
fuliranata, žicara i - autsajdera. To su likovi što su 
se tada opisivali još nekim danas zaboravljenim 
riječima, kao što su probisvijet, vjetropir (veter- 
hanzl), huligan i bitlz. U njima je pisac zagrebao 
pod površinu uspješnih i slavnih, a pod sjajnim 
fasadama pronašao je ljudsku šutovinu, plijesan i 
memlu, skramu izlučevina i suza, javnu laž i pri¬ 
vatnu istinu. Zlatar je u romanima zamrznuo jedan 
izgubljeni i prohujali svijet, i vrijeme. 

Usporede li se gornji datumi, postaje jasno da je 


predmetnuti roman “Meta poglavnik: živ ili mrtav” 
svojevrsna summa Zlatarova spisateljskog opusa, 
kako onog publicističkog, tako i romanesknog. On 
je, ujedno, njegov ozbiljan povratak žanru romana, 
i to poslije trideset i dvije godine. Ako je završio 
70-e romanima, prošao 80-e višestruko izdavanim 
publicističkim naslovima, ta “dva” svoja autorstva 
objedinio je sada u jedinstvenu romanesknu fresku, 
koju je sagradio na rubu fikcije i fakcije služeći se 
bez sustezanja žurnalističkim jezikom i idiomom. 
Moderni dokumentaristički romani od Capoteova 
“Hladnokrvnog ubojstva” (1966), preko Mailerove 
“Oswaldove priče” (1995) do danas, razvijeni do 
savršenstva baš u SAD-u, uzimaju za svoj temelj 
stvarni događaj ili stvarnu osobu. A Zlatar se usu¬ 
dio poduhvatiti i stvarnih događaja, i osoba, te ih 
provesti svojom maštom skupa s onim izmaštanim 
likovima. Po tome je bliži trećem Amerikancu, E. L. 
Doctorowu, i njegovu romanu “Ragtime” 
Međutim, spisateljski problemi, među kojima je 
i ravnoteža između pedantno istražene zbilje i “ne¬ 
kontrolirane” mašte, dobili su u Zlatarovu slučaju 
još jednu dodatnu posebnost. Iza pukovnika UDB- 
e Milića, njegov je glavni protagonist poglavnik 
NDH Ante Pavelić, koji nije “samo” zločinac kao 
Capoteovi ubojice u “Hladnokrvnom ubojstvu”, 
nije “samo” Kennedyjev ubojica kao protagonist 
Mailerove knjige, već je šef marionetskog režima 
koji je prakticirao genocid i zločin nad Srbima, Ži¬ 
dovima, Romima i Hrvatima drugog mišljenja. Bilo 
pozitivne, bilo negativne mitove o Paveliću stvarala 
je kako socijalistička historiografija, tako i hrvatska 
emigracija, što se do preokreta nazivala ustaškom. 
Pisac ih je uspio prevladati i predstaviti Pavelića 
kao književni lik, a na temelju opsežnog istraživa¬ 
nja. Istovremeno, u nosiocima socijalističke vlasti 
Zlatar je otkrio obične ljude od krvi i mesa, te u 
namještenicima ozloglašene milicije, zvane UDB- 
a, promašene muževe koji ne prezaju od neljudskih 
okrutnosti tijekom radnog vremena. 

Pogovor 


Možda je najvažnije i prijelomno to što je Zlatar 
prvi pokazao književno-žurnalističkim sredstvima 
da '‘takozvana NDH” nije bila takozvana, nego baš 
tako imenovana. Da to nije bila zemlja jedino geno¬ 
cida i zločina, kao što bi htjeli jedni, nego i zemlja u 
kojoj se dokraja živjela mladenačka nevinost bez za¬ 
štite, ostavljajući doživotne tragove kako na stvarne i 
slavne (Lovro Matačić, Viki Glovacki, Novak Simić, 
Marija Crnobori, Vinko Nikolić itd.) tako i na izma- 
štane osobe. NDH nije bila isključivo crna, ni bije¬ 
la, kao što to nije bila, potom, ni Titova Jugoslavija. 
Premda sivu sintezu najradije odbacujemo, i na nju 
teško pristajemo, ona je svakako bliža istini od jed¬ 
nodimenzionalne isključivosti. Pokazujući čitaocu 
cijeli raspon života, kako iz vremena NDH, tako i iz 
vremena poslijeratne Federativne Narodne Republi¬ 
ke Jugoslavije, romanopisac Pero Zlatar uspio je au¬ 
torski problematizirati točku političkog i društvenog 
preokreta i preobražaja. To je prvi put da se jedan 
hrvatski autor usudio opisati ovu temu savezništvom 
fakcije i fikcije, donoseći nova politička, socijalna i 
književna otkrića. 


Kako je Zlatar već predao izdavačima rukopis 
knjige kratkih priča “Oproštaj Čaruge i Prpića Ve¬ 
likog noć uoči vješanja”, može se reći da njegov po¬ 
vratak prozi, i romanu napose, pretpostavlja duž¬ 
nu čitalačku pažnju. S romanom “Meta poglavnik: 
živ ili mrtav” pisac je učinio ono što mnogi među 
nama nisu u stanju: suočio se s nezahvalnom ali 
jedinom historijom i donio iz nje književno djelo 
vrijedno pažnje. U marionetskoj državi genocida 
prepoznao je izgubljenog mladog i malog čovjeka, 
i prepustio sud čitatelju. 

U susljednoj Titovoj zemlji pokazao je naličje 
nade. Konzekvence obaju tih državnih uređenja 
reflektiraju se na suvremenost i suvremenike, pa 
makar mi to ne htjeli. Zlataru dugujemo zahval¬ 
nost zato što nam je to pokazao vodeći nas kroz 
već daleku prošlost. S druge strane, darovao nam 
je nekoliko ljubavnih priča koje su preživjele totali¬ 
tarne režime. I poruku kako je ljubav jedino imala 
smisla u histeriji i kaosu historije. 


Željko Ivanjek 

Bilješka o autoru 


P ero Zlatar rođen je 26. listopada 1934. u Sko¬ 
pju. Novinarstvom se počeo baviti u 15. godini 
u Zagrebu. 

Bio je novinar i urednik: “Novina mladih”, “Na¬ 
rodnog sporta” (i kasnije “Sportskih novosti”), 
“Narodnog lista”, “Večernjeg vjesnika”, VUS-a, “SN 
revije”, “Globusa” i “Nacionala”. Kao srednjoškolac 
u Splitu, zajedno s kasnijim prvim hrvatskim mi¬ 
nistrom vanjskih poslova Davorinom Rudolfom, i 
pokojnim novinarom Miljenkom Smojom - 1952. 
jedan je od pokretača satiričnoga tjednika “Po¬ 
met”. 

Glavni urednik: “Plavoga vjesnika”; “Studija” (taj 
tjednik je u njegovoj eri dostigao nakladu višu od 
376.000 primjeraka uz 2% remitende i s početka 
sedamdesetih bio najnakladniji i najprodavaniji 
list u bivšoj SFRJ); “Intervjua”; privatnoga dnevni¬ 
ka kratkoga života “Zapad”; a od 2000. do 2001. 
obitelj skoga tj ednika “Arena” 

Od početka posljednjega rata u duljim razdoblji¬ 
ma bio stalni dopisnik ST-a, “Globusa”, “Jutarnjega 
lista”, “Nacionala” i Nove TV iz Beograda od 1992. 
do 2008. (s prekidom zbog bolesti od rujna 1993. 
do travnja 1994.1 od 15. lipnja 1999. do 31. ožuj¬ 
ka 2000. kad ga je Miloševićev režim protjerao). Iz 
Beograda - gdje je proveo svih 78 dana NATO-ovih 
zračnih bombardiranja, od 24. ožujka do 10. lipnja 
1999. - osobito su mu bili čitani ratni izvještaji “s 
lica mjesta” u “Nacionalu”. 

Za seriju reportaža “Priče uz seosku ogradu” u 
VUS-u (1966.) glasoviti lingvist Bratoljub Klaić 
izjavio je da su to “najpoetičniji, najplemenitiji. 


najizvorniji i najljepši retci koje je pročitao u hr¬ 
vatskome novinstvu”. 

Kao reporter i izvjestitelj proputovao sve konti¬ 
nente i bio u više od 180 zemalja, između ostalih 
kao prvi novinar ondašnje SFRJ poslije 1948. u Al¬ 
baniji, zatim: prvi u Španjolskoj, Portugalu, Tajva¬ 
nu, Južnoj Africi, Rodeziji, Južnoj Koreji, Čileu (u 
vrijeme puča generala Pinocheta)... Reportaže iz 
Albanije 1965. u “Vjesniku” i “Studiju” prenesene 
su praktično u cijelome svijetu. Tim povodom bio 
je intervjuiran po “New York Timesu”. 

Zapaženi razgovori: kralj Juan Carlos, Ramiz 
Alia, general Rafael Videla, Ismail Kadare, David 
Eleazar, Haim Bar Lev, Ivo Tijardović, Diego Ar- 
mando Maradona, Robert Redford, Rauf Denktas, 
George Vasiliou, Louis Armstrong, Ante Marko- 
vić, Franjo Punčec, Catherine Deneuve, dr. Chri- 
stiaan Barnard, Domenico Modugno, Stjepan 
Bobek, Bernard Vukas, Zlatko Čajkovski, Dražan 
Jerković, Juan Manuel Fangio, Walter Cronkite, 
Ivan Generalić, Johan CruyfF, Slavko Stolnik, Jose 
Lopez PortiUo, Adriano Celentano, matadori E1 
Cordobes i E1 Viti, Ivo Pogorelič, Sylvester Stallo- 
ne, Ivan Lacković Croata, Farrah Fawcett, Florin- 
da Bolkan, Gordana Bonetti, Lucero Tena, Cesar 
Luis Menotti, Ursula Andress, Zoran Radmilovič, 
Dražen Petrovic, Giuseppe de Santis, Silvana Man- 
gano, Anita Ekberg, Ljubiša Samardžić, Bohumil 
Hrabal, Aram Hačaturijan, islandska predsjednica 
Vigdis Finbogadotir, Ivo Robić, Liv Ullmann, Bo¬ 
ris Dvornik, Amalia Rodriguez, Bata ŽivojinovLć, 
Hermann Hupper, Hrvoje Macanović, Vera Niko- 

lić, Mark Spitz, Vojislav Šešelj, Borislav Jović, Ma¬ 
rio Kempes, Zoran Đinđić, Milorad Dodik, Vuk 
Drašković, Daniel Pasarella, Zlatica i Joško Broz, 
Veljko Bulajić, Franjo Tuđman, Stipe Mesić, Kiro 
Gligorov, Milo Đukanović, Boris Trajkovski, Ar¬ 
sen Dedić, Mira Stupica, Ernesto Cardenal, Hr- 
voje Šarinić, Nikola Pilić, Branko Silađin, Slavka 
Ranković, Elvis Presley, Dino Rađa, Toni Kukoč, 
Predrag Mijatović, Dejan Savićević, Ruža Pospiš, 
albanski ekskralj Leka, Milena Dravić, Josip Vrbo¬ 
vec, Radivoje Marković, Mladen Delić, Rade Šer- 
bedžija, Miroslav Ćiro Blažević, George Chuvalo, 
Ivica Šerfezi, Bora Milutinović, Roger Moore, Keke 
Rosberg, Miljan Miljanić, princeza Jelisaveta Ka- 
rađorđević, Momir Bulatović, Vesna Vulović, Filip 
Vujanović, Goran Bregović, Dušan Bajević, Anton 
Kikaš, Ferencz Puskas, Miki Manojlović, Vlade Di- 
vac, Dragoslav Šekularac, Robert Prosinečki itd. 
Autor niza TV dokumentarnih emisija, među 
kojima su: “Tajvanski sindrom” i “Istočno od zele¬ 
ne linije” (o Turskoj Republici Cipar) prikazane u 
niz zemalja svijeta; te “Kralj Nikola I Petrović”. 

Objavio 17 knjiga (u oko 40 izdanja), većinom 
publicističkih: dvije biografije Envera Hoxhe (još 
za života: “Gospodar zemlje orlova”; te dopunjena 
i proširena poslije njegove smrti: “Enver Hoxha - 
politička biografija”); zapise iz Albanije: “Glasnik 
iz Tirane”; putopise: “Vežite se slijećemo” i “Otklju¬ 
čani globus”; razgovore: “Zvijezde i seljaci”; sport¬ 
ske: “Priča o Dinamu”; za djecu: “Više od najviše¬ 
ga” i “Medvjed u zelenoj bundi”; uz dva romana: 
“Šarmeri bez pokrića” i “Bitange mirno” Posljednja 
mu je objavljena u ljeto 2003., razgovori s Matom 
Meštrovičem: “U vrtlogu hrvatske politike” 

Bio član svjetskih žirija: 12 godina zaredom za 
radio i televiziju “Ondas” u Barceloni (kad je niz 
naših djelatnika osvojilo to visoko prestižno me¬ 
đunarodno priznanje: Gordana Bonetti, Jasmina 


Nikič, Anton Marti, Ljubo Jelčič, Vojo Šiljak i dru¬ 
gi) i kad je tim povodom pod pojmom “Ondas” 
uvršten u Klaičev “Rječnik stranih riječi”; te 11 go¬ 
dina “Plus ultra” (za najplemenitiji dječji pothvat); 
glazbenih festivala u: Zagrebu, Opatiji, Splitu, Pal¬ 
ma de Mallorci, Ciudad Mexicu itd. 

Izvještavao s filmskih i glazbenih festivala (San 
Remo, Cannes, Ciudad Mexico, Atena itd.), te s 
niza olimpijskih zimskih i ljetnih igara, svjetskih 
i europskih prvenstava u nogometu, košarci i atle¬ 
tici. 

Nagrade (za novinstvo): “Zlatni mikrofon Ra¬ 
dio Barcelone”; “Zlatno pero” Zagrebačkoga Ve¬ 
lesajma; “Zlatno pero” Ohridskoga plivačkog 
maratona; i kao najvažnija “Otokar Keršovani”, 
za životno djelo Hrvatskoga novinarskog društva 
(za 1999.). 

Počasni građanin Miamija i Los Angelesa. 

Dobitnik Priznanja grada Zagreba (1971). 

Koautor teksta jedne od najpopularnijih zagre¬ 
bačkih popjevki “Zadnji fijaker” (s Dragom Britvi- 
čem), koju je uglazbio Stjepan Mihaljinec, a pje¬ 
vao Viki Glovacki, i koju je strukovni žiri Kluba 
Zagrepčana proglasio najzagrebačkijom pjesmom 
XX stoljeća. 

Autor (neizvedene) optimističke drame “Svileni 
petak”. 

Upravo piše roman “Krvnikov pir” (iz zagrebačke 
prošlosti s prijelaza iz XV u XVI stoljeće); i završava 
knjigu za djecu s kratkim pričama o psima „Pseto- 
pisi“. 

Utemeljio kultni zagrebački klub “Saloon”. 

Služi se španjolskim, francuskim, talijanskim, 
engleskim, bugarskim, makedonskim i ruskim. 

Supruga: prof Ksenija Francetić, prevoditeljica. 

Otac četvero fakultetski obrazovane djece: Boja¬ 
na, Stjepan, Jerko i Jana (od njih ima četvero unu¬ 
čadi). 

META POGLAVNIK: 

ŽIV ILI MRTAV 

GROBNICA U MADRIDU 


L ov na Pavelića, živog ili mrtvog, dobiva u 
trećem svesku Zlatarova romana svoj 
rasplet. Tri skupine institucionalnih 
ubojica pretekao je - nepredvidivi pojed¬ 
inac. Bio je brži od svih policajaca i tajnih agena¬ 


ta pa je ispalio pet metaka u poglavnika Pavelića. 
U trenutku kad mu život visi o koncu, u bolnici, 
taj ratni zločinac za kojim traga nekoliko policija 
svijeta razmišlja o - intervjuima. S druge strane, 
nesuđeni snajperist bježi sa 18.000 dolara... 




